
S i pasakų knyga kiek skiriasi nuo kitų analogiškų lietuvių tautosakos 
leidinių. Čia medžiaga grupuojama ne pagal žanrus ar rūšis, ne pagal tau- 
tosakos rinkėjus, o pagal pasakų sekėjus. Tai iš žymių, neretai plačioje 
apylinkėje pagarsėjusių, talentingų liaudies pasakotojų užrašytų pasakų 
rinkinys. 

Dingstį sudaryti tokį rinkinį davė folkloristo Leonardo Saukos 
žodžiai: „Tautosaka gyva jos kūrėjų ir atlikėjų lūpose. Deja, mūsų žinios 
apie juos gana skurdžios. Mokykloje įsidėmime literatūros, muzikos 
klasikų vardus, nemažai galime išvardyti talentingų rašytojų, kompozi- 
torių, aktorių, operos ar estrados dainininkų, tačiau paklausti apie 
žymesnius pasakų sekėjus, „dainų karalienės“, mažai ką tegalime 
pasakyti. O juk jų, kaip ir visos tautosakos, reikšmė mūsų kultūrai 
milžiniška!“ ' 

Pasakas saugo savo atmintyje įvairiausi žmonės. Vieni paseka kokią 
pasaką, kai prireikia, augančiam vaikui, ir tiek, kiti moka jų daugybę 
ir noromis pasakoja jas tiems, kas jomis domisi. Vieni seka paprastai, 
negalvodami, kaip paveikti klausytoją. Kiti siužetą išplėtoja į tikrą me- 
no kūrinį, jaudina juo klausytojus ir patys jaudinasi dėl to, ką pa- 
tiria pasakos veikėjas. Tokių liaudies menininkų pasakos ir pateko į šį 
rinkinį. 

Medžiaga rinkinyje suskirstyta į dvi dalis. Pirmojoje dedamos pasakos, 
surinktos iki 1940 metų. Antrojoje — pasakos, užrašytos tarybinės sant- 
varkos metais. Prieš kiekvieno pasakotojo pasektas pasakas pateikiama 
duomenų apie jį, nurodoma skelbiamų pasakų šaltiniai, kieno ir kada 
jos užrašytos. Deja, apie kai kuriuos pasakotojus mažai kas žinoma. 
Juk labai dažnai pasakos užrašomos, o apie patį pasakotoją pamirštama 
ar nesuspėjama juo pasidomėti. Būtų labai gerai, jei skaitytojai, radę 
šioje knygoje jų apylinkėje gyvenančio ar gyvenusio pasakotojo pasakų, 
susidomėtų jo gyvenimu, parinktų duomenų, atsiminimų apie jį. 

Leidinyje išlaikytos skelbiamų pasakų kalbos ir stiliaus ypatybės. 
Atsisakyta tarmių fonetikos ir bendrinei kalbai svetimų morfologijos 
bei sintaksės ypatybių. Taip pat iš tekstų šalintos stilistinio krūvio 
neturinčios svetimybės. Neperteikiami smulkūs dainuojamųjų intarpų 

! Sauka L. Tikra ir netikra liaudies kūryba.— V., 1983, p. 82 


melodijų variavimai kartojant. Pasikartojančių intarpų melodijos duo- 
damos prie pirmojo intarpo. 

Knygoje nesistengta tolygiai atspindėti visų lietuvių liaudies pasa- 
kų rūšių. Jos tikslas kitas: parodyti liaudies pasakotojus kaip sakyti- 
nės, žodinės kūrybos saugotojus, puoselėtojus ir sykiu perteikėjus iš kar- 
tos į kartą. Tad čia daugelio pasakų siužetų visai nerasime, o kitos 
tarsi ir kartosis, bet jos taip skirtingai papasakotos, jog yra atskiri meno 
kūriniai. 

Pasakas Lietuvoje pradėta užrašinėti XIX amžiaus pirmojoje pusė- 
je — tuo laiku, kai Europos folkloristikoje viešpatavo požiūris, kad pasa- 
kos esančios susiformavusios iš senųjų mitų ir jų turinys esąs identiškas, 
o skirtumai (variantai) atsiradę dėl pasakotojų kaltės. Įžymūs to meto 
vokiečių pasakų rinkėjai ir skelbėjai broliai Grimai savo leidžiamuose 
pasakų rinkiniuose stengėsi išvengti to „pašalinio poveikio“: atstatinėjo iš 
kitų variantų „tikrąjį“ pasakų tekstą. Tad atskiro pasakotojo vaidmuo 
pasakos gyvenime tada nebuvo vertinamas. Pirmuosiuose lietuvių pasakų 
rinkiniuose apie pateikėjus taip pat nerandame nė žodžio užsiminta. 
Antai nėra nurodyta, kas sekė pasakas Simono Daukanto suburtiems 
tautosakos rinkėjams. Maža to, ko gero, ir tų pasakų siužetus užrašytojai 
perteikė ne pasakotojų, o savais žodžiais“. Tik iš kitur sužinome, kad 
vienas iš „Pasakų masių“ sekėjų buvęs siuvėjas Alseika. 


Vokiečių kalbininkas Augustas Šleicheris, rinkęs tautosaką iš Rytų 
Prūsijos lietuvių, stebėjosi, kiek daug pasakų gali pasekti tas pats žmogus. 
Tačiau, skelbdamas tautosaką, tenurodo vieną trumputės pasakėlės patei- 
kėją — Urtę Margematienę. 

Į pasakų pateikėjus atsikreipiama tik XIX amžiaus pabaigoje. 
Įžymus vokiečių kalbininkas Karolis Brugmanas 1882 m. išleistoje kny- 
goje „Lietuvių liaudies dainos ir pasakos“ („Litauische Volkslieder und 
Marchen“), aiškiai pajutęs pasakotojų individualybės ir repertuaro 
skirtumus, pirmąsyk pažymi, kurias pasakas yra pasekęs tas pats Žmogus. 
Visus knygoje skelbiamos tautosakos pateikėjus sužymėjęs raidėmis 
(A, B, C...), trumpai juos apibūdinęs ir nurodęs gyvenamąją vietą, jis 
randa reikalo vieną jų ir konkrečiai įvardyti — Ievą Baugutę, kurią 
matė turint didelį pasakų sekėjos talentą. 


Pasakų pateikėjus savo rinkiniuose jau fiksavo įžymus XIX amžiaus 
antrosios pusės lietuvių tautosakos ir etnografinės medžiagos rinkėjas 
Mečislovas Davainis-Silvestraitis. Jis yra aptikęs daug gerų pateikėjų. 
Deja, iš daugelio jis žymėjosi tik tuos pasakojamosios tautosakos kūrinius, 
kurie jį domino tematika ir veikėjais. Tik iš Vincento Bakučio, Balt- 
ramiejaus Demereckio ir Antano Ulinskio jis užrašė didžiąją jų mokamų 
pasakų dalį. | 

XX amžiaus pradžios tautosakos rinkėjas Vincas Basanavičius savo 
tautosakinio darbo pradžioje buvo suabejojęs pateikėjų žymėjimo reika- 


* Žr. Grigas K. Simonas Daukantas ir lietuvių literatūra.— Kn.: Daukantas S. Žemaičių tautosaka.— 
V., 1983.— T. I, p. 35—36. 

lingumu. „Daugiau pasakotojų pravardžių [— pavardžių] neminavosiu: 
ant ko jos reikalingos?“ — įrašo jis po šeštos rankraštinio tautosakos 
rinkinio pasakos, ligi tol tiksliai žymėjęs, kas pasaką pateikė. Bet po 
keliolikos pasakų — ar pats susigriebęs, ar gal brolio Jono Basanavi- 
čiaus paakintas — vėl žymi pateikėjų pavardes. V. Basanavičiaus dėka 
ir šiandien matome, kokie geri pasakotojai buvę jo kaimynai Pijus 
Ivanauskas, Ona Paliuliūtė, Juozas Šinkevičius, taip pat kiti Ožkabalių 
ir gretimų kaimų valstiečiai, papasakoję įvairiausių tam kraštui būdingų 
pasakų. 

Šio amžiaus ketvirtąjį dešimtmetį daug liaudies poetinės kūrybos 
saugotojų ir puoselėtojų aplankė įžymus Vilniaus krašto tautosakos 
rinkėjas Juozas Aidulis. Jis surado gerą dainininkę ir pasakotoją Kristiną 
Skrebutėnienę, talentingą pasakų sekėją Anelę Čelnienę. 

Dešimtys puikių pasakotojų atsiskleidė tarybinės santvarkos metais, 
kada apskritai išsiplėtė, tapo organizuotas tautosakos rinkimas. Pasakas, 
kaip ir kitą tautosaką, rūpinasi iš žmonių lūpų užfiksuoti Lietuvos TSR 
Mokslų Akademijos Lietuvių kalbos ir literatūros instituto Tautosakos 
skyrius. Per kiekvieną Instituto organizuojamą ekspediciją aptinkama 
žmonių, mokančių daugybę pasakų ir jas gražiai pasakojančių. Jų 
mokami kūriniai — visi ar pati geroji jų dalis — yra surašyti Norberto 
Vėliaus, Bronislavos Kerbelytės, Leonardo Saukos, Klimo Viščinio, kitų 
Instituto darbuotojų, ekspedicijų dalyvių sudarytuose tautosakos rinki- 
niuose. Nemažai pasakų užrašo, jų pateikėjų randa ir pavieniai tautosakos 
rinkimo entuziastai. Antai vien tik Jurgis Dovydaitis yra užfiksavęs kelio- 
likos talentingų liaudies pasakotojų repertuarą. 

Daugiausia tokiems pasakotojams ir turime būti dėkingi, kad per juos 
pasakos, einančios iš tolimos senovės, pasiekė mus, nukelia mus į tuos 
laikus, kai dar tik formavosi pasaulio suvokimas, kai pirmykštis žmogus 
žvelgė į aplinką pro mitologinių vaizdinių prizmę. Tas pasaulis dabar 
mums toks tolimas, kad, klausydamiesi pasakų, jo nė nejuntame, temato- 
me vien jų fantastinę pusę. 

Štai Jono Paparčio pasektoje pasakoje „Pirklys perka sūnų“ herojus, 
atsidūręs nepažįstamame krašte, „prieina upelį, atsigula ant pilvo ir geria. 
Kur buvęs nebuvęs plėšikas čiupt jį už sprando ir nepaleidžia“. Tik 
prisiekęs jam tarnauti, herojus išlieka gyvas. Šis motyvas formavosi ta- 
da, „kai žmonės manė, jog visur — lauke, miške, vandeny ir gyvenama- 
jame būste veikia priešiškos jėgos, kurios tik ir ieško progos pasiųs- 
ti ligą, nelaimę. Žyniai buityje įdiegė įvairiausių draudimų — tabu. Ne- 
buvo galima bet kur, ne tą valandą ir nederamomis aplinkybėmis ger- 
ti ar valgyti. Nebuvo galima liesti kai kurių daiktų ir kt. Buvo privalu lai- 
kytis tam tikrų reikalavimų: manyta, kad draudimo pažeidimas sukelia 
pavojingų padarinių“*. Draudimo pažeidimas pasakos herojui brangiai 
atsieina. 


* Annknu B. Pycckaa naponuas cka3Ka.— M., 1984, c. 71. 


Ilgus amžius formavosi pasakų veikėjai. Patys archaiškiausi — suž- 
mogintos ar fantastinį pavidalą įgijusios gamtos jėgos. Tai slibinai, 
raganos, velniai ir pan. Dar tais laikais, kai buvo garbinami ir veikia- 
mi maginiais ritualais žvėrys, ėmė formuotis „žmogiškieji“ įvairių pa- 
sakų gyvūnų prigimties ir charakterio bruožai. Vėlesniais laikais šalia 
fantastinių pasakų personažų atsirado tikri pasakų herojai, turintys ste- 
buklingų sugebėjimų arba antgamtinę jėgą (trečiasis brolis, stipruo- 
liai ir pan.). 

Stabiliai išlaikomi pasakų motyvai, siužetai. Jų pastovumą rodo jau 
vien tai, kad tos pačios pasakos užrašomos visoje Lietuvoje. Maža to: jos 
labai panašios į kitų tautų — ne tik artimų, bet ir tolimų — pasakas. 
Daugelis pasakų motyvų ir siužetų yra tarptautiniai. Tad lietuvių liaudies 
pasakos sudaro bendrosios visos žmonijos kultūros dalį. 

Taigi pastovūs, susiformavę per ilgus amžius yra pasakų veikėjai, 
nusistovėję jų siužetai. Bet juk nepasitaikys visiškai tapačių tos pačios 
pasakos variantų — kiekvienas pateikėjas ją papasakos savaip. Nuo jo 
didžia dalimi priklauso, kaip sena pasaka gyvuos, kaip įsimintą siužetą 
jis sugebės perteikti. Pateikėjas nulems individualų pasakos tekstą. 


Pasaka išliks tokia pat gyvybinga ir mielai klausoma, kai ją seks 
pasakotojas, kuris tvirtai laikosi sekimo tradicijos — pasakoja taip, kaip 
pats yra tą pasaką girdėjęs. Antai didelis dvasinis lobis pasaka buvo 
Anastazijai Valiulienei, ir ji šį lobį brangino. Jos pasakos paveldėtos 
iš tėvų tėvų, Žinoma šimto metų jų gyvavimo ir perėmimo tradicija. 
Kaip rašo pasakų rankraštiniame rinkinyje jos duktė, žinoma tautosaki- 
ninkė Bronė Kazlauskienė, kiekvieną pasaką motina yra išpasakojusi 
keliasdešimt kartų. Ir per penkiasdešimt metų — ir savo vaikams, ir 
anūkams — A. Valiulienė pasakas sekdavo vienodai, nieko nepakeis- 
dama, nepraleisdama ir nepapildydama. Kai, sekdama pasaką, susigrau- 
dina — jai pačiai labai gaila ir pjaunamo vargšo kiškelio, ir skriaudžia- 
mos našlaitės, ir nebeturinčios namų, nendre pavirtusios žalčio pačios 
(„Žalčio pati“) — vaikai prašydavo praleisti liūdnąsias vietas, bet ji 
ištikimai viską sekdavo. 

Toks stabilumas — idealus pasakų gyvavimo atvejis, galimas tada, 
kai sekimo tradiciją sutvirtina dvasinis tos pačios giminės įvairių kartų 
žmonių bendrumas. Tas bendrumas gali būti ir regioninis. Antai 
Dieveniškių apylinkių (Šalčininkų raj.) pasakotojos dažną pasaką 
paseks beveik visiškai vienodai, nes ją yra išmokusios iš to paties kaimy- 
nystėje gyvenančio ar gyvenusio pasakotojo arba viena iš kitos ir seka 
taip, kaip yra ją pačios girdėjusios. 

Bet, kita vertus, natūralus yra ir pasakotojų individualybės poveikis 
pasakai. Jis neišvengiamas, nes kiekvienas pasakotojas yra savita asme- 
nybė, savaip žvelgianti į gyvenimo reiškinius, savaip juos vertinanti, 
savaip suprantanti bei interpretuojanti ir pasakose vaizduojamus įvykius. 
Tad, suprantama, jis ir pasaką — bendro, kolektyvinio darbo rezulta- 
tą — Suindividualins. 

Individualusis pradas pirmiausia gali pasireikšti kad ir siužetų 
pasirinkimu. Kiekvienas pasakotojas į savo repertuarą atsirenka tai, 
kas artima jo širdžiai. Vieną jaudins įtampos kupini pasakų veikėjų nuo- 
tykiai, kitą — sunki skriaudžiamųjų herojų dalia ir pergalė prieš skriau- 
dėjus. Valerą Petrikienę ar Praną Pronckų labiausiai domina stebuk- 
linės pasakos, ir jie geriausiai jas įsimena, vaizdingai perteikia kitiems 
klausytojams. Sekdami kitų žanrų pasakas, jie irgi išryškins fantastinius 
pradus. Tuo tarpu Juozą Bružę labiau traukia tikroviškoji pasakų pusė, 
ir jis itin vertina tuos siužetus, kurie perteikia kasdienę gyvenimo 
patirtį. O jo pasektose stebuklinėse pasakose kitąsyk subuitinami ir fan- 
tastiniai dalykai. 

Savitu siužeto interpretavimu prasideda individualybės poveikis 
pasakai. Tas poveikis — dar nesąmoningas, bet jau yra nulemtas 
pasakotojo meninio skonio, individualios patirties. Daug reiškia ir 
pasakotojo gebėjimas perteikti pasakų meninius vaizdus, situacijas, koli- 
zijas. Štai čia pasakotojo individualybė gali labiausiai reikštis: vienas 
pasakotojas tą patį siužetą pateiks sausai, kitas jį įvilks į menišką 
rūbą. 

Vienas iš talentingųjų pasakų sekėjų Stasys Bandzevičius prisimena, 
kaip jis sekdavęs pasakas: „Man sekėsi: išgirstu įdomią pasaką — ją ge- 
rai išklausau ir tada sakau: „Na, paklausyk savo pasakos, kaip aš ją tau 
dabar papasakosiu“. Ir kai aš... pasaką perpasakoju — man išeina 
kitaip“ *. 

Vienaip ar kitaip pasakotojas seks pasaką, jis vis tiek laikysis būti- 
niausių siužeto konstravimo reikalavimų. Pasaką jis paprastai pradės taip, 
kad iš karto būtų aišku, jog įžengiama į fantazijos pasaulį, tolimą nuo 
tikrovės: perkels mus į kitą šalį, kitus laikus. Pabaigoje klausytojas vėl 
sugrąžinamas — neretai šmaikščiomis formulėmis — į realybę. Veiksmas 
plėtojamas ryškinant kontrastą tarp teigiamų ir neigiamų veikėjų, 
trigubinant veikėjus (trys broliai, trys padėjėjai, trys priešininkai...) ar 
veiksmus (trys užduotys, trys mėginimai pasiekti tikslą...). Tie veiksmai 
dažnai pagrįsti laipsniavimu (kiekvienas priešininkas vis stipresnis, 
užduotis — vis sunkesnė), o tai didina pasakos įtampą. Kur šie prin- 
cipai pažeidžiami (pavyzdžiui, Juozo Bružės pasektoje pasakoje ,,Du 
broliai“ paukščiai pasako tik du dalykus, kurie praverčia herojui), — 
pasakos motyvo išbaigtumas ir tolesnis siužeto plėtojimas nuken- 
čia. 

Šie reikalavimai realizuojami atitinkamomis priemonėmis. Vienos iš 
jų glaudžiai susijusios su pačiu siužetu, būdingos tik tam tikrai pasakai. 
Kitos gali būti pasiimtos iš pasakotojo turimos meninių priemonių 
atsargos. Antai vienas pasakotojas pabrėš į tikslą einančio herojaus ilgą 
kelio trukmę: „Eina eina, eina eina. Ilgas laikas praėjo — užėjo mišką“ 
(Juozo Tarvainio pasekta pasaka „Motinos vaduotojas“ ), o kitas nusakys 
tą vietą, per kur ėjo herojus: „Ėjo per laužynus, per girias, per duobes...“ 
(nežinomo pasakotojo — „Karaliaus sūnūs ir trys dukterys“). Vienas 


* Dovydaitis J. Žymus Lietuvos pasakų sekėjas.--- Kraštotyra, V, 1971, p. 268. 


pasaką užbaigs konstatuodamas, kad herojai „kėlė dideles vestuves ir 
laimingai gyveno“ (Vinco Češkevičiaus — „Pono lažybos su sker- 
džium“), o kitas dar pridurs: „Ir aš ten buvau, midų vyną gėriau, per 
barzdą varvėjo — į dantis nė lašo neįvarvėjo“ (Marijonos Vaškelie- 
nės — „Žiurkinas karaliaus žentas“ ): ši šmaikšti formulė tinka kiekvienai 
pasakai, kuri baigiasi vestuvių ar kitokia puota. 

Pasakotojai žino daugelį formulių, vadinamųjų „bendrųjų vietų“, 
kuriomis jie naudojasi konstruodami pasaką. Pavyzdžiui, nužudytasis 
herojus atgaivintas būtinai pasakys: „A, tai gardžiai miegojau!“ (Ievos 
Baugutės — „Karaliūnaitis ir jo žvėrys“; plg. Baltramiejaus Demerec- 
kio pasektą pasaką „Neregys tėvas“: „Ak, kaip stipriai miegojau, vos 
pabudau!“). Arba trečiasis brolis, pakviestas pas karalių, atsisako vykti 
atšaudamas atsiųstiems jo vestis tarnams: „Tiek man pas karalių, kaip 
karaliui pas mane“ (Juozo Šinkevičiaus — „Jonas Meškaausis“). Pasa- 
kotojas žino šią formulę — ir ja naudojasi, kai tik nori pasakyti, 
kad atsisakoma paklusti karaliaus įsakymui (žr. dar to paties pateikėjo 
pasektą pasaką „Raganiui parduotas vargdienio sūnus“). 

Kitąsyk tokiais atvejais pasitelkiama ir pasakotojo išmonė: sukuriama 
nauja formulė. Antai Baltramiejus Demereckis, labai domėjęsis Lietuvos 
senove, ir pasakos veiksmą pradžios formule nukelia į senus laikus, 
„kai karaliavo Kęstutis“ („Jonas be baimės“). S. Bandzevičiaus pasek- 
toje pasakoje „Šuva ir vilkas vestuvėse“ vilkas, sumanęs uždainuoti, 
klausia šunį: „O kokiu tonu man paimt? Ar aukštu, ar žemu, ar 
vidutiniu?“ — kiti pasakotojai vilko balso galimybių taip nediferen- 
cijuoja. 

Kad ir koks fantastiškas būtų pasakų pasaulis, jame, šiaip ar taip, 
apstu ir tikrovės atributų. Fantastiniams veiksmams perteikti ar stebuk- 
lingai aplinkai pavaizduoti prisireikia ir esamos buities realijų, gamtos 
vaizdų ir pan. Jų pasirinkimą daug lemia pasakotojo gyvenimo patirtis, 
akiratis, interesai. Antai Baltramiejus Demereckis, sėslus XIX amžiaus 
pabaigos valstietis, dar mažai ką žino apie Indiją, miglotai nutuokia, kas 
tai per šalis ir kur ji galėtų būti, tad ir pasakoje tolimą paslaptingą kraštą, 
į kurį patenka herojus grįždamas iš ano pasaulio į šį, pavadina Indija 
(„Meškauskis, Geležminkis ir Ąžuolrovis“). Kitaip analogišką tolimą 
kraštą suvokia daug pasaulio matęs dabartinis pasakotojas Leonas 
Briedis: jis herojų nukelia į ten, kur „šiltų kraštų medžiai, palmos, ne kaip 
pas mus...“ („Vaško kumeliukas“). Atsispindi pasakose ir paties pasa- 
kotojo siekiai, gyvenimo prasmės supratimas. Pavyzdžiui, Juozas Tar- 
vainis, jautriai reagavęs į socialinę nelygybę, prieš ją kovojęs, ir pasakos 
herojų seserų vaduotoją padaro darbininkų gynėju — šis liepia dvaro 
urėdams: „„.„.darbininkų neskriauskit, žiūrėkit, kad aprūpinti būtų“, 
„Algos nemažinkit žmonėms“ („Motinos vaduotojas“). Pagaliau pati 
tikrovė įveda į pasakas naujų realijų: karalius „sėda į tamobilių“ 
(=—automobilį; „Žirnis Jonas“), pas pamotę augęs vaikiukas „pradėjo 
eiti į mokyklą“ (,„,„Pamotės išvaryta podukra“) ir pan. Visos tokios naujo- 
vės gali pritapti prie bendro pasakos meninio audinio, bet gali ir iš jo 
išsiskirti. 

Aišku, ne kiekvienas pasakotojas, perteikdamas kūrinį klausytojams, 
viską atgamins taip, kaip yra girdėjęs. Žiūrėk, jis ims ir pamirš atskirą 
motyvą. Tada, norint jį kompensuoti, tenka imtis kūrybos, o tai savo 
ruožtu gali pakreipti siužeto eigą visai kita linkme. Dėl to, taip pat dėl 
įvairių kitų priežasčių ir atsiranda siužetų pakitimų. Pasakotojas, kuris 
jaučiasi nelabai varžomas tradicijos, — o jų, artėjant į mūsų laikus, vis 
daugėja, — nesunkiai pakeis vieną motyvą kitu, leidžiančiu toliau plėtoti 
pasakos veiksmą, ar ir savaip perkurs pasaką. Vieni taip daro nesąmonin- 
gai. Antai Ona Gedminienė iš jos rašiusiai pasakas B. Kerbelytei yra 
nusiskundusi: „Aš daug turiu pasakų susigadinus: sena su skaityta susi- 
maišė...“ Bet, būdama reikli sekamos pasakos meniškumui, ji šį tą savaip 
pasako, ir pasaka išeina ne blogesnė. Kiti pasakotojai, pavyzdžiui, 
Marijona Vaškelienė, sąmoningai įterpia į pasaką motyvą iš kitos pasakos 
arba pati ką nors prikuria. N. Vėliui, rašiusiam iš jos pasakas, sakiusis ir 
pati galinti „sudėti“ tokią pasaką, kurios „niekas nebus girdėjęs“. 
Jonas Dyglys irgi manęs esant svarbu, kad tiktai pasaka būtų graži, o kad 
ji tokia būtų, ją galima ir pakeisti. Todėl jo pasektose pasakose siužetas 
dažniausiai interpretuojamas šiuolaikiškai („Karalius iš vargšų“). 

Per pateikėjus atskirų istorijos epochų veikiamos, pasakos ilgainiui 
kito, formavosi skirtingos to paties šiužeto versijos. Dalis jų skiriasi 
atskirais motyvais. Pavyzdžiui, viename pasakos apie ežį karaliaus 
žentą variante (nežinomo pasakotojo „Ežiukas karaliaus dukterį vedė“) 
pagrindinis veikėjas taip ir lieka neatvirtęs žmogumi, o kitame (Veronikos 
Kavaliauskienės „Ežiukas“) — sudeginus kailį, jis „pasiliko vyras“. 
Jono Savicko pasekta pasaka „Utėlės lašiniai“ pradedama tuo, kad paka- 
binami lašiniai, ir tas, kas atspės, kieno jie, gausiąs karaliaus dukterį. 
O Pranas Pronckus nupasakoja („Koks gyvulys?“ ), kaip tie lašiniai 
buvę išauginti. Yra ir tokių versijų, kurios sukurtos visai skirtingais vaiZ- 
dais — palyginkime, pavyzdžiui, Juozo Šinkevičiaus („Ragana ir Luko- 
šiukas“ ) ir Stasio Šeimio („Jonelis“) pasektas pasakas apie berniuką 
luotelyje arba gerai žinomą pasaką „Eglė žalčių karalienė“ su Anastazi- 
jos Valiulienės pasekta pasaka „Žalčio pati“. 

Aptartosios pasakų gyvavimo atskirų pateikėjų lūpose ypatybės rodo, 
kad visais laikais jos buvo gyvybingos. Senesnės kartos pasakotojams 
jos gyvos ir dabar, nors kuo toliau, tuo vis labiau mąžta būrys tų, kurie 
jomis domisi: belieka jame ištikimiausieji ir imliausieji klausytojai — 
vaikai. 


KOSTAS ALEKSYNAS 

IEVA 
BAUGUTĖ 


1880 metų rugpjūčio—rugsėjo mėnesį į 
Garliavos apylinkes (dab. Kauno raj.) rinkti 
medžiagos lietuvių kalbos tyrinėjimams buvo 
atvykęs vokiečių kalbininkas Karolis Brug- 
manas. Čia jis susidūrė su žmonėmis, mo- 
kančiais daugybę dainų ir pasakų. Šiose 
apylinkėse surinktą tautosaką K. Brugmanas 
paskelbė kartu su A. Leskynu parengtoje 
knygoje „Lietuvių liaudies dainos ir pasakos“ 
(LBr). Knyga išėjo tuo laiku, kai jau jušta 
reikalas fiksuoti ne tik patį tautosakos kūrinį, 
bet ir jo pateikėją. E be kitų dalykų, 
įdėtos 47 K. Brugmano užrašytos pasakos. 
Jų pateikėjai pažymėti raidėmis, o įvardijama 
tik viena pateikėja — Ieva (Ėva) Baugutė, 
nes jos talentas K. Brugmanui ypač krito į 
akis. Raželių kaime, kur ši jauna mergina tuo 
metu tarnavo, mokslininkas rašė iš jos pasakas 
ir dainas. Knygoje paskelbtos 6 iš I. Baugu- 
tės užrašytos pasakos, bet tai, pasak K. Brug- 
mano, tesudaro menką jos repertuaro dalelę. 
Vadinasi, pasakų I. Baugutė mokėjusi labai 
daug. Išpopuliarėjusi — spausdinta daugumoje 
stambesnių pasakų rinkinių — yra jos pasekta 
pasaka „Apie baltą vilką“. 


PRAKEIKTAS DVARAS 


B uvo prakeiktas dvaras po žeme. Viršuje buvo to dvaro sodas, kampe 

sodo buvo laiptai išlipt iš to dvaro į aukštą. Tenai karalius gyveno. 
To karaliaus vienas kaimynas buvo mėlynbarzdis karalius. Ir vieną kartą 
atėjo pas tą karalių mėlynbarzdis karalius, sako: 

— Kaimyne, užaugs tavo duktė į dvylika metų, tai ji mane ir mano 
dvarą iškels ant viršaus. 

Užaugo duktė į dvylika metų. Tai jis vėl atėjęs sako: 

— Kaimyne, leisk savo dukterį šiąnakt į mano dvarą, tai ji bus 
laiminga ir aš būsiu. 

Leido savo dukterį pas jį pernakvot. Išklojo jai lovas ir sako: 

— Šiąnakt ir dar dvi naktis pernakvosi, tai išgelbėsi. 

Atsigulė ta panaitė. Netoli gaidžių — ateina kažkas grandinėmis 
apsikabinęs, čerška skamba grandinės ant jo. Nusikabino grandines nuo 
savęs ir atsigulė — kriokia, miega nuilsęs. Kai tik gaidys pradėjo plumsėt, 
norėjo giedot, taip tas atsikėlęs grandinėmis apsikabino ir išėjo. 

Rytą atėjo pas ją to dvaro ponas ir ponia džiaugdamiesi, sako: 

— Vaikeli, dar dvi naktis permiegosi, tai iškilsim į viršų. 

Bet ji prašosi, sako: 

— Norėčiau pas savo tėvus nueit. 

— Eik, bet kai tau tavo motina duos ką, neimk, nenešk į čia. 

Parėjo namo. Klausia motina: 

— Kas tenai girdėt? 

Sako: 

— Būtų viskas gerai, man yra gert ir valgyt, tik ateina nakčia 
kažkas apsikabinęs grandinėmis, grandines nusimeta ir atsigula. 

Sako motina: | 

— Ar tu-neturi žiburio, kad negali matyt, kas jis per vienas? 

— Ne, neturiu. 

— Aš tau duosiu žvakę ir degtukų. 

Bet duktė neėmė, sako: 

— Man neleido karalius imt. 

Parėjo vėl į mėlynbarzdžio karaliaus dvarą. Jai išklotos lovos, 
viskas apvalyta. Sako ponia ir ponas: 

„— Vaikeli, tiktai šitą naktį ir dar vieną pernakvosi — iškilsim į viršų. 

Vėlei sutemo, ir ji atsigulė, Ir vėl netoli gaidžių ateina kažkas 
gandinėmis apsikabinęs, čerškėdamas skambėdamas. Numetė tas grandi- 
nes, atsigulė, kriokia, miega nuilsęs. Kai tik gaidys užplumsėjo, norėjo 
giedot, tai jis atsikėlęs apsikabino grandinėmis ir išėjo. 

Rytą atsikėlė ponas ir ponia, pradėjo tą dukterį šnekint meiliais 
žodžiais: 

— Vaikeli, dar vieną naktį pergulėsi, tai būsi laiminga ir apdova- 
nota, 

Bet ji sako: 

— Norėčiau pas tėvus nueit. 

Sako karalius: 

— Pas tavo tėvus aštuoni varstai, nes mes kylam į viršų. 

Bet užmiršo karalius ją įbart, kad ji nieko neimtų. Kai nuėjo pas 
tėvus, pradėjo tėvas, motina klausinėt, sako: 

— Vaikeli, kas ten girdėt? 

Sako: 

— Girdėt gerai, bet tik blogai, kad nežinau, kas ateina nakčia 
apsikabinęs grandinėmis. 

Sako motina: 

— Imk žvakę ir degtukų. Kai jis pas tave ateis, tada užsidek ir 
pažiūrėk, kas ateina. 

Ji paėmė, parsinešė. Kai tik ji atsigulė, ir atėjo grandinėmis apsikabi- 
nęs. Ji vos spėjo degtuką uždegt — taip jis grandinėmis apsikabino ir 
išėjo su vėju ir audra staugdamas. Taip visi pradėjo rėkt: 

— Ak, prapuldė mus! 

Ji laukė pono su ponia ateinant — nesulaukė. Laukė dienos — ne- 
sulaukė, naktis ir naktis. Vaikščioja keliais po visus rūmus — neišeina iš 

rūmų, nė jokio žmogaus nemato. Vaikščiojo per metus. Jos suknios 
suplyšo, ji sulyso kaip iš ligos, rūpesčių. 

Kartą žiūri, kad sienoj yra langelis kaip žvirbliui išlėkt. Atsitiesus 
žiūri, kad ežeras palei tą mūrą, žuvauja du žuvininkai ir šneka: 

— Kad,— sako, — toj mergina vaikščiotų keliais, rastų virtuvę, o toj 
virtuvėj sena bobutė ugnį kuria. Tai kad sakytų: „Bobut, jūs eikit 
pasilsėt, prigult, o aš ugnį užkursiu“,— o tada, kai ta bobutė užmigs, 
kad ji imtų ir tą ugnį užgesintų. 

Tai ji ėjo ir rado virtuvę ir bobutę ugnį kuriant. Sako: 

— Bobut, jūs eikit prigult, pasilsėt, o aš ugnį užkursiu. 

Kai pradėjo toj bobutė užmigt, tai toj mergina ugnį užgesino. Tai 
tas dvaras iškilo į viršų. Ir pradėjo visi džiaugtis ir juoktis, ieškot: 

— Kur ta, kur mus išgelbėjo? 

O ji išsigando — manė, kad jai bus bėda. Virtuvėj pasislėpė ir klau- 
so, kad ateina tasai, kur nakčia ateidavo. Tai buvo to karaliaus sū- 
nus, labai gražus. Kai buvo prakeiktas dvaras, jis turėjo eit iš 
žemės į lauką su grandinėmis apsikabinęs po girias vaikščiot. Dabar 
sako jisai: | . 

— Kur toj mano mylimiausioji? Ji turėjo tokį vargą, suplyšo jos 
suknios, keliais bevaikščiojant per metus po rūmus. Pamatėm per ją 
šviesybę ir linksmybę. 

— Nenoriu nė tos linksmybės, nė šviesybės, tik noriu pas savo tėvą 
ir Motiną nueit. 

Pasakė tas ponaitis, ponia ir ponas: 

— Jau dabar į tavo tėviškę nenulėks iš čia nė paukštis. Tu jau 
nematysi, kolei gyva būsi. 

Ponas davė pusę savo dvaro ir sako: 

— Gyvenkit ir karaliaukit taip kaip aš. 


KARALIŪNAITIS IR JO ZŽVERYS 


K ad buvo karalius. Jis turėjo sūnų ir dukterį. Bet jie gyveno vidury 
girių ir už vandenų, jie niekad žmonių nematė. Kai užaugo tie sūnus 
ir duktė, tai jie ėjo per girias Žmonių ieškoti. Išeina iš girios. Sako 
jisai: 

— Seserie mano, ar tu matai tą žiburį, kur aš matau? 

— Matau ir aš. 

Dabar brolis seseriai sako: 

— Eisiu arčiau pažiūrėt, kas ten gyvena. 

O seserį paliko vidury lauko — sako: 

— Sėsk po šituo medžiu, o aš eisiu, kalaviją išsitraukęs, artyna 
pažiūrėt. 

Priėjo artyn — žiūri, kad devyni plėšikai vakarienę valgo. Jisai su 
kalaviju barkštelėjo į duris. Siuntė tas vyriausias plėšikas — sako: 

— Eikit pažiūrėt, kas čion beldžia. 

Vienas išeina per duris, o tas karaliūnaitis ėmė ir nukirto tą plėšiką. 
Nesulaukę kiti to ateinant, eina pažiūrėt, kur jisai yra, tik liko tas 
vyriausias plėšikas. Išeina — tai nukirto karaliūnaitis ir tuos, kiek jų ten 
buvo. Sako tas vyriausias: 

— Kas čion, kad neateina mano šeimyna? 

Išeina. O to karaliūnaičio kalavijas nuo kraujų užrūdijęs, tai kirto tą 
vyriausią ir nenukirto, tik įkirto į šoną kaklo. Įeina karaliūnaitis į vidurį 
pažiūrėt: devyni kambariai, devynios lovos, devyni stalai, devynios 
šakutės, šaukštai devyni ir peiliai devyni. Išvaikščiojo visus kambarius — 
kad nieko nėra, nė gyvos dvasios. Pašaukė savo seserį: 

— Eik šen, sesuo mano, čia mudu gyvensim. 

Tuos plėšikus suslėpė į rūsį visus, o tą vyriausią ant viršaus paguldė. 

O karaliūnaitis išėjo į girias medžioti. Pagavo liūtą ir parsinešė į 
namus. Davė pastatyt žvėryną ir įleido tą liūtą. Paskui vėl išėjo į girią — 
pagauna mešką. Eina toliau — pagauna šerną. Parsiveda namo ir suleido 
į Žvėryną. Ir sako seseriai: 

— Sesuo, duok man užkąst, nes aš parvedžiau iš girios porą 
žvėrių: mešką, šerną. 

Paskui sako: 

— Sesuo mano, aš eisiu vėl į girią — gal pagausiu greičiausius 
žvėris. 

Pagauna lapę ir zuikį, parveda į namus pas seserį. 

O kai jis ėjo į girią, tai įėjo į tą rūsį sesuo. Ir šneka tas plėšikas, kuris 
pusgyvis liko,— sako: 

— „Mergele, pasveikink mane — aš tau duosiu pinigų, tave visą 
pinigais apipilsiu! 

Sako mergina jam: 

— Bet kur aš rasiu tokių vaistų tau? 

Sako tas plėšikas: | 

— Nueik į devintą kambarį. Rasi rykštę, ir po slenksčiu akmuo. 
Tai tu su ta rykšte mostelk — atsidarys akmuo. Tai rasi devynis butelius 
vaistų — rasi gyvo seno jauno sveiko gražaus greito tvirto vandenio. 
Tai tu man užtepsi kaklo šoną gyvu sveiku vandeniu — užgis mano 
sopulys. Tada patepsi mane jaunu gražum vandeniu — būsiu jaunas ir 
gražus. Tai tada mudu tuoksimės. Bet turi nudaigot brolį. 

— Bet kaip mudu savo brolį nudaigosim? 

Sako: 

— Kai jis pareis iš girios, kai prašys pas tave valgyt arba gert, tai 
tada sakyk: „Broli, ar tu nutrauktum, kad aš tau dešimčia šilkų 
dvilinkai užpakaly pirštus suriščiau?“ Paskui šauk mane. 

Taip ir padarė ta mergina, kaip plėšikas paliepė. Parėjo brolis 
namo, parvedė lapę ir zuikį ir įleido į žvėryną. Paskui sako sese- 
riai: 

— Sesuo, duok man užkąst. 

Sako sesuo: 

— Sėsk, brolau, į krėslą, te tau užkąst.— Paskui sako: — Brolau 
mano, ar tu nutrauktum, kad aš tau dešimčia šilkų dvilinkai užpakaly 
rankas suriščiau? 

Sako brolis: 

— Na, surišk,— manė, kad sesuo juokauja. 

Ėmė jam surišo pirštus užpakaly. 

— Dabar,— sako,— trauk, broli mano. 

Traukė brolis — nenutraukė tų šilkų. Šaukė sesuo savo draugą: 

— Eik šen pas mane — daigosiu brolį už tave. 

Atėjo jos draugas ir brolį norėjo daigoti. Sako brolis: 

— Palaukit, duokit man pas savo žvėris nueit atsisveikint. 

Nuėjo brolis atsisveikint žvėrių. Uždūdavo žvėrimi pro verksmus. 
Sako lapė ir zuikis: 

— Kodėl mūsų karaliūnaitis taip liūdnai dūduoja? 

O liūtas ir šernas sako: 

— Pulkim ir atleiskim jam rankas! 

Pripuolė liūtas, nutraukė jam tuos šilkus. Šernas puolė tą plėšiką 
skersa galva. Nusigando plėšikas, kad toks žvėris ant žmogaus puolasi, — 
ėmė jo iš rankų kalavijas išpuolė. Karaliūnaitis paėmė kalaviją ir 
nukirto plėšiką. Paskui sako seseriai: 

— Sesuo mano, aš tave laikiau už savo seserį. Mudu vaikščiojom 
po tokias girias, per tokius ėjom vandenis, ir aš tave vis vedžiausi, kur 
ėjau — ir tavęs niekur nepalikau. O dabar tu man tokia pasidarei 
negera! 

Tai jisai liepė tokią grandinę nukalt ir nupirko katilą didžiulį, savo 
seserį liepė savo kambary prie sienos prikalt, perjuosė grandine, tą 
katilą padėjo, liepė visur langus uždaryt, tą kambarį dūmų prirūkint, 
Pasakė: 

— Sesuo, kai tu šitą katilą ašarų priverksi ir šitą grandinę sudilysi, 
tai tada mano būsi sesuo, o aš žinosiu, kad tavo esu brolis. 

O jisai pasiėmė savo visus žvėris susikabino su aukso grandine, 

Vieną sykį karaliūnaitis ėjo prie marių. Prieina arčiau prie marių — 
kad atvažiuoja laivas, ir tame laive yra karaliūnaitienė, iš kitų žemių 
parvažiuoja, iš svečių. Stovi vežimas krašte, ir vežėjas laukia karaliūnai- 
tienės parvažiuojant. Išėjo karaliūnaitienė iš laivo, įsėdo į karietą. Važia- 
vo per tiltą — patinka tris slibinus laukiant, ir jų neleidžia, Vienas slibinas 
sako: 

— Kad tu man pasižadėsi, tai mes jus praleisim. 

O tasai karaliūnaitis su savo žvėrimis stovi palei tą tiltą. Ėmė pripuolė, 
visiems trim tiem slibinam liežuvius ištraukė, susidėjo sau į krepšį, 
užsikabino ant pečių ir ėjo su tais, kurie važiavo. Pasakė tai merginai 
karaliūnaitis: 

— "Tu man pasižadėsi: tai aš. tave išgelbėjau. 

Toji mergina sako: 


— Pasižadu. Sėsk į mano karietą, žvėris prisirišk prie karietos ir 
veskis. 

Tasai karaliūnaitis užmigo karietoj. Ėmė tas vežėjas susišnekėjo — 
sako: 

— Parvažiavus sakyk, kad aš tave išgelbėjau nuo tų slibinų! Pasiža- 
dėk man! Kad tu man nepasižadi, tai tave nužudysiu. 

Ji pasakė: 

— Bet kaip aš tau pasižadėsiu, kad šitas karaliūnaitis mane išgel- 
bėjo? 

Tai jisai pasakė: 

— Mes jį nukirskim ir išmeskim iš karietos, tuos žvėris paleiskim 
ir važiuokim namo į savo dvarą. 

Taip jiedu ir padaro ir parvažiavo namo. Patinka karalius ir 
karalienė, klausia: 

— Na, kaip jums ėjosi svetimoj žemėj? Ką jūs girdėjot? 

Sako duktė: 

— Ak, nelaimė kely mus ištiko. Sutikom tris slibinus — užkirto mums 
kelią. Tai ėmė mano vežėjas juos atginė nuo manęs, tai aš jam pasiža- 
dėjau. 

- Sako karalius ir karalienė: 

— Na, kad jis ir neturtingas, bet kad jis atginė, o tu kad jau prižadė- 
jai — ir eik. 

Susivažiavo karalių į vestuves, 

O tas karaliūnaitis liko, kur jį nužudė. Tai zuikis ir lapė bėgo į tuos 
namus, kur yra ta sesuo su grandine perjuosta. Nuėjo į devintą 
kambarį, rado rykštę ir po slenksčiu akmenį. Mostelėjo — atsidarė ak- 
muo. Rado devynis butelius vaistų — gyvo jauno seno sveiko tvirto 
gražaus greito vandenio. Atnešė ir patepė Karahūpait gyvu sveiku van- 
deniu — atsikėlė, šneka: 

— A, tai, — sako, — gardžiai miegojau... 

Liūtas sako: 

— Bet pažiūrėk, kur tu atsigulei, o kur atsikėlei. Pirma tu gulėjai 
karietoj, o dabar — ant pievos šalia vieškelio. 

Sako karaliūnaitis: 

— Tai dabar, žvėrys mano, eisim į tą dvarą, kur toj mano karaliū- 
naitienė. 

Nueina į tą dvarą — kad jau rengiasi tuoktis važiuot. Karaliūnaitienė 
su tuo vežėju šneka. Ir karaliai sako: 

— Užtokio neturtingo eina tokia turtinga karaliūnaitienė! 

O kiti klausydami sako: 

— Kur ji neis, kad ją išgelbėjo iš mirties! 

O tasai karaliūnaitis klauso, kaip jie šneka. Bet jisai sako: 

— Karingi karaliai, kad jisai išgelbėjo — tegul ženklus parodo. 

O ponai sako: 

— Kokius ženklus ims iš slibinų? 

Tai jis išėmė tuos liežuvius ir ištiesė per stalą: 


| 

— Koksai ženklas? Kas ją gelbėjo, tai tas ženklus turi, o kas 
negelbėjo, nė ženklų neturi. Žiūrėkit, kokį ženklą gali iš slibino imri! 

Tai pamatė visi karaliai, kad teisybė, kad jis atgynė nuo slibinų. 
Pašaukė tą vežėją, kuris buvo pasirengęs su karaliūnaitiene tuoktis 
važiuot, pasakė: | 

— Traukis šalin nuo jos: atėjo mylimasai, kuris nuo mirties išgelbėjo! 

O tas iš sarmatos persišovė, ant dvaro išėjęs. O tas karaliūnaitis 
važiavo tuoktis ir tame pačiame soste sėdėjo su karalium ir tam pačiam 
stale gėrė ir valgė. 

— Tai dabar tu mano esi žentas ir turi mano dukterį. Te tau pusę 
mano turto ir gyvenk taip kaip aš. 


NEŽINOMAS 
PASAKOTOJAS 

Šį pasakotoją — jauną vyriškį — K. Brug- 
manas 1880 metų išvykoje į Garliavos apylin- 
kes (žr. pastabas apie I. Baugutę, p. 12) 
aptiko Pajiesio kaime (dab. Kauno raj.), 
Knygoje „Lietuvių liaudies dainos ir pasakos“ 
(LBr) paskelbta 17 iš jo (čia jis pažymėtas 
raide A) užrašytų pasakų. Gerai papasakoti, 
meniškai išbaigti K. Brugmano užrašyti tekstai 
rodo, kad šis pasakotojas mokėjęs ir daugiau 
pasakų, buvęs vienas iš gerųjų apylinkės pasa- 
kotojų. 


EŽIUKAS KARALIAUS DUKYKRI VEDĖ 


B uvo senis, neturėjo vaikų. Nuėjo jis į girią, rado ežiuką. Parsinešė 
jį namo. Tas ežiukas jam sako: 

— Aš ginsiu kiaulę į girią ganyt. 

Senelis jam sako: 

— Ką tu ginsi! Pats negali paeit greitai. 

Bet jis išginė tą kiaulę į girią ir ganė trejus metus, neparginė namo, 
Ir ta kiaulė atvedė paršiukus, ir tie paršiukai atvedė dar po paršiukus, 
ir pasidarė labai didelis pulkas kiaulių. 

Vieną kartą atėjo karininkas į girią medžiot, ir jis paklydo. Pamatė 
tas kiaules ir ėjo žiūrėt, kur tas piemuo, kuris gano tas kiaules. Pamatė 
pas vieną pušį ežiuką. Ir klausė jo: 

— Kur tas piemuo, kuris gano tas kiaules? 

Ežiukas jam sako: 

— Tai aš ganau tas kiaules. 

Karininkas jo klausia: 

— Per kur išeit man lauk iš girios? 

Ežiukas jam sako: 

— Jei duosi man savo dukterį, tai aš tave' išvesiu iš girios. 

Jis sako: 

— Tik mane išvesk — galėsi imt mano dukterį. 

Ežiukas jį išvedė iš girios ir nuėjo vėl pas savo kiaules. 

Atėjo karaliaus sūnus medžiot, ir tas taip paklydo. Pamatė tas 
kiaules ir ėjo ieškot piemenies. Pamatė ežiuką pas pušį begulint. Ir 
klausė jo: 

— Kur tas piemuo, kur gano šitas kiaules? 

Ežiukas sako: 

— Tai aš ganau šitas kiaules. 

Karaliaus sūnus jam sako: 

— Ar neišvestum mane iš girios? 

Ežiukas jam sako: 

— Jei duosi savo dukterį, tai išvesiu. 

Jis sako: 

— Duosiu aš tau savo dukterį, tik tu mane išvesk iš girios. 

"Ežiukas jį išvedė iš girios ir paleido. 

Kitą dieną atėjo pats karalius į tą girią medžiot. Ir jis taip 
paklydo. Pamatė tas kiaules ir ėjo ieškot piemenies. Pamatė ežiuką pas 
pušį gulintį. Ir klausė jo: 

— Ar negalėtum išvest mane iš girios? 

Ir ežiukas sakė: 

— Jei duosi savo dukterį man, tai aš tave išvesiu. 

Karalius jam sakė: 

— Aš galiu tau duot, tik tu mane išvesk iš girios. 

Ežiukas išvedė jį iš girios ir paleido, o pats nuėjo pas savo kiaules. 
Ir jis parginė savo kiaules namo, 

Pamatė senelis, kad ežiukas pargena namo tokį didelį pulką kiaulių. 
Suvarė į tvartą, bet dar netilpo. Suvarė į kitą tvartą ir uždarė. Senelis 
labai džiaugės, kad ežiukas taip daug kiaulių parvarė. Ir ežiukas 
jam sako: 

— Šerk man šitą gaidį, tai aš josiu pas mergą. 

Senelis nušėrė tą gaidį, ir jis išjojo pas tą karininką. Sakė jam: 

— Na, dabar duok man savo dukterį. 

Karininkas jam sakė: 

— Kiek tau reikia pasogos? 

— Karietą ir porą arklių, pilną karietą pinigų. 

Tas karininkas pripylė pilną karietą pinigų, porą arklių pakin- 
kė ir užsodino ant tų pinigų dukterį. Ir važiuoja namo. Ežiukas jai 


sako: S "———— 
— Kad nori, tai gali eit pas savo tėvą, o kad nori, tai važiuok su 


manim. 

Ta merga jam sako: 

— Aš eisiu pas savo tėvą. 

Ir nuėjo ji pas savo tėvą. O- ežiukas parvažiavo namo. Taip ir vėl 
nujojo pas kitą mergą, taip ir su ana atsiėjo. Trečią dieną nujojo 
pas trečią mergą. Nuėjo pas karalių ir sako: 

— Dabar duok man savo dukterį už pačią. 

Karalius klausia jo: 

— Kiek tu nori pasogos? 

Ežiukas sako: 

— Pilną karietą pinigų ir porą arklių. 

Davė karalius jam, ko jis norėjo. Ir važiavo namo. Parvažiavęs 
vedė ją ir gyveno gražiai labai daug metų. O senelis nusipirko dvarą ir 
daug lauko ir gyveno kaip ponas. Turėjo labai daug arklių ir jaučių, 
prisisamdė mergų, bernų, įsėjo savo laukus. Ir abudu gyveno su ežiuku ir 
po to numirė. 

KARALIAUS SUNUS IR TRYS SESERYS 


B uvo karalius, turėjo tris dukteris ir sūnų. Vieną kartą numirė ka- 
ralius. Ir išėjo tas sūnus medžiot. Atėjo viesulas, ir elgeta pas duris 
atsirado. Ir išnešė jam viena duktė duonos. Tas senis tą dukterį 
nunešė. 

Kitą dieną vėl išėjo karaliaus sūnus medžiot ir ieškot sesers. Kai 
parėjo namo, klausė: 

— Ar negrįžo sesuo? 

Sako: 

— Negrįžo. 

Trečią dieną vėl išėjo karaliaus sūnus medžiot ir ieškot sesers. 
Atėjo viesulas, ir atsisėdo prie durų elgeta. Išnešė antra duktė duonos — 
tas senelis ir ją nunešė. Parėjo karaliaus sūnus ir klausia: 

— Ar negrįžo mano sesuo? 

Sako: 

— Negrįžo, bet jau ir kitos nėra. 

Karaliaus sūnus išėjo ketvirtą dieną medžiot ir ieškot seserų. Parėjo 
namo ir klausia: 

— Ar negrįžo mano seserys? 

Sako: 

— Negrįžo. 

Penktą dieną išėjo karaliaus sūnus medžiot ir ieškot seserų. Atėjo 
viesulas, ir atsisėdo senelis. Išnešė jauniausia duktė — ir tą paskutinę 
seserį nunešė. | 

Tas karaliaus sūnus ėjo jų ieškot. Įsidėjo šiek tiek duonos ir mėsos 
ir išėjo. Ėjo per laužynus, per girias, per duobes, ir jis jau neturėjo 
ko valgyt. Norėjo, kad tik prieitų kokį žmogų — ar negautų valgyt. 
Ėjo dar toliau, pamatė lauką. Išėjo iš girios, iš laužynų ir pamatė dvarą. 
Nuėjo jis į tą dvarą — pamatė savo seserį po langu siuvant. Sesuo jo 
klausė: 

— Kaip tu atėjai per tokius laužynus, per girias, per duobes? — Ir 
sako jam: — Mano vyras Sakalas kai parlėks, tai tave sudraskys. 

Brolis sako: 

— Užlįisiu kur už kačergų, tai gal nematys. 

Vakare parlėkė Sakalas su viesulu, nutūpė ant dvaro, pasikratė, 
plunksnos nulakstė, ir toks gražus jaunikaitis pasidarė. Įėjo į vidų ir 
sako: 

— Duok valgyt! Tu manęs už vyrą nelaikai: čia tu kitus prilaikai, 
čia žmogiena smirda. 

Toj pati jo pradėjo verkt. Sakalas sako: 

— Cit, neverk. Aš buvau piktas. Šiandien nieko negavau pamušt, 
užtai toks piktas buvau. 

Ta sesuo klausia Sakalo: 

— Kad mano brolis ateitų, tai ar priimtum už svainį? 

Sakalas sako: 

— O kaip, tą vieną svainį turėdamas, negalėčiau priimt! 

Štai jos brolis ir įeina. Pasisveikino su Sakalu, ir davė jam pavalgyt. 
Ir sako Sakalui svainis: 

— Ašvieną seserį radau, o kažin kur dar dvi seserys. 

Sakalas jam sako: 

— Čia ir tavo anos dvi seserys. Čia yra trys dvarai: vienas — tai 
mano ir tavo seseries, antras — mano brolio Grifo, o trečias yra mano 
brolio Erelio. 

Tas karaliaus sūnus ėjo pasižiūrėt antros seseries. Pamatė | savo 
seserį po langu siuvant. Klausė sesuo brolio: 

— Kaip tu čia atėjai per tokius laužynus, per girias, per duobes? — Ir 
sako: — Tu čia atėjai — mano vyras Grifas parlėks vakare, tai tave 
užmuš. 

Brolis jai sako: 

— Užlįsiu kur už kačergų, tai gal nematys. 

Parlėkė Grifas vakare su viesulu, nutūpė ant dvaro ir toks gražus 
ponaitis pasidarė. Įėjo į vidų ir sako: 

— Duok valgyt! Tu mane už vyrą nelaikai: čia Žmogiena smirda! 

Davė sesuo jam valgyt, ir jis jai sako: 

— Neverk. Aš buvau šiandien labai piktas, nes aiEė negavau 
pamušt. 

Ir sesuo jam sako: 

— Kad mano brolis ateitų, ar priimtum už svainį? 

Grifas jai sako: 

— Kodėl ne? Vieną svainį turėdamas, kad ateitų, tai vis priimčiau, 

Štai jos brolis ir įeina į vidų, pasisveikino su Grifu. Davė jam valgyt. 
Pavalgė karaliaus sūnus. Grifas jam sako: 

— Būk pas mane ir valgyk, kolei tu gyvas būsi. 

Tas svainis jam sako: 

— Tai dabar jau radau dvi seseris. Eisiu dar trečios seseries ieš- 
kot. 

Išėjo jisai. Priėjo kitą dvarą ir pamatė savo seserį siuvant po langu. 
Sesuo jam sako: 

— Kaip tu čia atėjai pas mane per tokias girias, per laužynus, 
per duobes? — Ir sako: — Mano vyras Erelis parlėks vakare, tai tave 
užmuš. 

Brolis jai sako: 

— Užlįsiu kur už kačergų, tai gal nematys. 

Parlėkė vakare Erelis su viesulu, pasikratė ant dvaro ir įėjo į vidų. 
Sako jai: 

— Duok valgyt! Tu manęs už vyrą nelaikai, čia tu kitus prilaikai — 
čia Žmogiena smirda! 

Ji pradėjo verkt. Jis jai sako: 

— Cit, neverk, aš labai šiandien piktas buvau, už tatai taip ba- 
riausi, 

Ji jam sako: 

— Kad mano brolis ateitų, ar priimtum už svainį? 

Erelis sako: 

— Kad tik ateitų — priimt priimčiau. 

Štai ir įeina svainis. Pasisveikino su Ereliu. Ir davė jam valgyt. 
Pavalgė. Ir svainis jam sako: 

— Dabar aš radau visas savo seseris. Tai dabar niekur neisiu. 

Rytojaus dieną sulėkė visi svainiai į vieną vietą, į Erelio dvarą, ir 
pradėjo šnekėt: 

— Kur dabar mes jam gausim pačią? 

Sakalas sako: 

— Aš žinau mergą — turi pusę karalystės, tai jis ją galėtų vesti. 

Grifas sako: 

— Aš žinau našlę — turi tris vaikus ir pusę karalystės, tai jis ją 
galėtų imti. 

Erelis sako: 

— Ką jūs šnekat! Nieko neišmanot. Aš žinau mergą — turi visą 
karalystę. Kas ją pergalės, tas paims už pačią. 

Erelis jam sako: 

— Nusipirk kanklių kančiuką ir pasikišk po apsiaustu. Ir jei suduosi 
drūčiai, tai ją pergalėsi. 

Davė jam liokajų ir porą arklių, užsisėdo ir nujojo pas tą mergą. 
Užjojo ant dvaro. Ta merga išeina ir sako: 

— Kas čia toks smarkus atjoja? Gal eis su manim kautis? 

Jis norėjo su ja pasisveikint. Bet ji vis sako: 

— Eime kautis! 

Bet jis prisiprašė ir pasisveikino su ta merga. Jis jai pagriebė už plaukų 
ir ėmė mušt. Davė mušė, kiek tik jai lindo. Jis ją bet apgalėjo. Ir 
vedė ją. 

Vieną dieną išeidama ji padavė jam raktus ir sakė: 

— Kur tik tu nori, ten vaikščiok, tik neik į tą kamariukę, kur su 
raišteliu užrišta. 

Bet jis jos neklausė. Išvaikščiojo po visas kamariukes, neturėjo 
ką veikt — ir įėjo į tą uždraustąją kamariukę. Rado dvylika galvų ir 
vieną Žmogų ant kablių pakabintą. Tas jo prašė, kad duotų nors 
stiklinę alaus. Jis tuoj nubėgo ir atnešė. Jis išgėrė ir prašėsi, kad 
paleistų nuo kablių. Ir jis jį paleido. O tas buvo be dvasios karalius. 
Ir tas be dvasios karalius pasiėmė vežėją ir įsisėdo į karietą — važiavo 
pasitikt tos pačios. Įsėdo į karietą ir važiuoja. Tas karaliaus sūnus 
užsisėdo ant arklio ir ėmė jį vytis. Pavijo tą be dvasios karalių ir sakė 
jam: 

— Stok, be dvasios karaliau! Eisim kautis! 

Išlipo be dvasios karalius, ir ėmė muštis. Mušėsi mušėsi, ir tas be 
dvasios karalius jam nukirto sagas ir su kalaviju įrėmė į šoną. Įsisėdo į 
karietą ir vėl važiuoja. Tas karaliaus sūnus ėmė jį vytis, pasivijo ir 
sako: 

— Stok, be dvasios karaliau! 

Karalius išlipo iš karietos ir ėmė su juo muštis. Mušėsi mušėsi, 
tas be dvasios karalius jam sagas nupjovė, į šoną su kalaviju įrėmė ir 
sako: 

— Pirmą sykį kovėmės, tai aš tau dovanojau, kad tu man davei 
alaus. Antrą sykį kovėmės, tai už tai aš tau dovanojau, kad tu mane 
nuo kablių paleidai. O trečią kartą aš tau nedovanosiu, užmušiu 
mirtinai, 

Bet karaliaus sūnus neklausė jo ir vėl pradėjo vytis. Pasivijo be 
dvasios karalių ir sako: 

— Stok, be dvasios karaliau! Eisim kautis! 

Išlipo karalius iš karietos, ir pradėjo muštis. Mušėsi mušėsi, jam 
sagas nupjovė ir galvą nukirto, sukapojo visą. 

Pati karaliui sako: 

— Leisk man nors tuos kūno gabalus į skariukę susirišt ir parsivežt 
namo. 

Leido karalius, ir ji susirišo, įsidėjo į karietą ir nuvažiavo. 

Tas liokajus paėmė titnagą, su tom plunksnom pertraukė per jį, ir 
atlėkė visi trys svainiai. 

— O kodėl mums pirma nesakei? Dabar, kai jau sukapojo, tai 
pasakei... 

Jie sudėjo tuos gabalus į krūvą ir nuėjo į girią. Rado vanagus. 
Erelis vanagui sako: 

— Eik parnešk man gydančio ir gyvančio vandenio. 

Tas vanagas nulėkė. Bet jis negalėjo prieit prie to vandenio: ten buvo 
didelė sargyba, kūrenosi ugnis aplinkui tą ežerą. Pasisėmė vandenio iš 
griovio, parnešė ir padavė tam Ereliui. Erelis sako: 

— Tai ne toks vanduo, kaip tame ežere. 

Jis nusuko galvą to vanago vaikui ir sako jam: 

— Dabar tu turi eit parnešt vandenio ir dėl savo vaiko. 

Nulėkė vanagas vėl į tą ežerą, ir jis negali prieit. Bet vis dėlto 
per ugnį įlėkė, pasisėmė vandenio ir vėl nulėkė pas Erelį. Paėmė 
Erelis jo vaiką, užpylė to vandenio gydančio, ir prigijo galva. Įpylė į 
gerklę gyvančio vandenio, ir vanagėlis išgijo. Tada gražiai sukrovė 
karaliaus sūnaus gabalus, užpylė vandenio, ir sugijo, įpylė vandenio į 
gerklę, ir pasidarė gyvas. Ir sakė: 

— Aš taip gražiai miegojau, mane iš miego prikėlei. 

Erelis sako: 

— A, tu gražiai miegojai... Buvai sukapotas į gabalėlius! 

Sulėkė visi svainiai ir sako jam: 

— Eik tu pas karalių — ar neišklausi jo, kur jo dvasia būva. Sakykis 
tu, kad esi šaulys, kad gali privaryt pilną tvartą paukščių. 

Nuėjo tas pas karalių ir sako: 

— (Gal priimsi mane būt: aš esu šaulys, galiu privaryt pilną tvartą 
paukščių. 

Sakė: 

— Gali būt. 

Jis išėjo ant lauko, ėmė siautėti, atidarė tvarto duris ir privarė pilną 
tvartą paukščių. Karalius nusiuntė liokajų pažiūrėt, ar daug privarė 
paukščių. Nuėjo liokajus į tvartą, pažiūrėjo, kad pilnas tvartas paukš- 
čių. 

Tas karaliaus sūnus užgrojo su dūdele. Išgirdo jo pati ir mano: 
„Turbūt mano vyras taip groja, kurį sukapojo“. Išėjo pas jį ir sako: 

— Rasi tu esi mano pats. 

Jisai jai sakė: 

— Tai aš esu'tavo pats.— Ir jis jai liepė klaust, kur to karaliaus 
dvasia būva. 

Ji nuėjo pas karalių ir sako: 

— Kur mano vyro dvasia, tai ir mano ten turi būt. 

Karalius jai sakė: 

— Ana tvarte.jautis yra — tai ten mano dvasia. 

Nuėjo karaliaus pati pas tą jautį ir ėmė jo prašyt, kad atiduotų 
jai dvasią. Neduoda. Grįžo pas karalių ir sako: 

— Kur mano paties dvasia, tai ir mano ten turi būt. 

Karalius jai pasakė: 

— Mano dvasia yra ten, tame ežere, ir tame ežere akmenas, tame 
akmeny zuikis, tame zuiky antis, toj anty kiaušinis, — tai ten mano 
dvasia. 

Ji pasakė tam šauliui, kur to karaliaus dvasia. Ir ji jam davė daug 
pinigų ir valgio. Jis nuėjo -pas tą ežerą. Negali per jį pereit. Ėjo aplink, 
ėjo ėjo, suvalgė savo visą valgį. Neturėjo daugiau ko valgyt. Ėjo 
toliau — sutiko šunį. Tas šuva sako: 

— Nešauk tu manęs, aš tau daug pagelbėsiu. 

Jis jo nešovė ir ėjo toliau. Pamatė medy vanagus. Įlipo ir norėjo 
išimt. Vanagas jam sakė: 

— Mano vaikas tau daug pagelbės, tu jo neimk. 

Jis išlipo iš to medžio ir ėjo toliau. Pamatė labai didelį vėžį. No- 
rėjo nors vieną jo pirščiuką nusukt ir suvalgyt. Ir tas vėžys jam 
sakė: 

— Neimk tu to pirščiuko, jis tau daug pagelbės. 

Ir jam jis nieko nedarė. Ėjo toliau — pamatė žmonių palei ežerą. 
Nuėjo jis pas tuos žmones ir sakė jiems: 

— Ar neturit jūs parduot man nors šiek tiek duonos? 

Jie sakė: 

— „Nedaug duonos turim. Kiek turėsim, tiek tau duosim. 

Ir jam davė. Suvalgė jis tą duoną ir jiems vėl sako: 

— Ar negalėtumėt išimt tą akmenį? 

— Galėsim išimt. 

Jis davė jiems daug pinigų, ir jie nuplaukė pas tą akmenį. Sušaukė 
visas žuvis. Tik dar viena žuvis neateina. Ji atbėgo — klausė jos: 

— Kur tu buvai taip ilgai? 

Ji jiems atsakė: 

— Paklydau, užtai taip ilgai neatėjau. 

Jie paėmė tą akmeną ir nunešė ant krašto. Jis tą akmeną permušė, 
ir išbėgo zuikis. Tas šuva zuikį pagavo perplėšė — iš to zuikio išlėkė 
antis. Vanagėlis pagavo tą antį ir perplėšė — išpuolė kiaušinis. Tas 
kiaušinis įpuolė į ežerą. Vėžys tą kiaušinį išnešė ir jam padavė. 

O jau tas karalius serga. Nuėjo jis pas tą karalių, mušė į žemę 
kiaušinį, ir tas karalius nuo lovos nuvirto ant žemės ir negyvas buvo. 
O jis su savo pačia parvažiavo namo, kur jie pirma buvo, ir jie ten gėrė 
ir valgė. 


PAGRAMDUKAS 


B uvo senis ir boba, neturėjo jiedu vaikų. Nuėjo senis į girią malkaut 
ir pamatė medyje lizdą. Senis įlipo į medį, paėmė lizdą su dvylika 
kiaušinių ir parsinešė namo. Ir sako senei: 

— Dabar tu, boba, sėsk ant tų kiaušinių ir sėdėk. 

Boba sėdėjo keturis mėnesius ant tų kiaušinių ir išperėjo vienuolika 
vaikų, o dvyliktas nebuvo išsiperėjęs. Tai senis senei liepė dar sėdėt 
keturis mėnesius. Boba sėdėjo dar keturis mėnesius ir išperėjo tą vieną 
kiaušinį. Tai jie, senis ir senė, tą paskutinį vaiką praminė Pagramduku. 

Kai užaugo visi dvylika vaikų, tai nupirko senis visiem po arklį. 
Bet ėmė tų vaikų arkliai liesėt. Tai senis liepė sūnam žiūrėt, ar kas 
neišsemia avižų. Vieną naktį išėjo vyriausias vaikas pas arklius gulėt. 
Nuėjo pas arklius, atsigulė ir užmigo — nieko nematė. Parėjo iš ryto, 
1r klausė senis sūnaus: 

— Na, o ką gi matei? 

Sūnus sakė: 

— Nieko nemačiau. 

Kitą naktį išėjo kitas vaikas saugot. Bet jis taipgi, kaip ir anas, nieko 
nematė. 

Pagaliau parėjo ir Pagramdukui eit saugot. Bet Pagramdukas 
turėjo gaidį ir katę. Nusinešė juos į tvartą. Gaidys ir katė sako: 

— Tu gulk, o mes, jei kas bus, tau pasakysim. 

Pagramdukas atsigulė, gaidys užlėkė ant ėdžių ir atsitūpė, o katinas 
palindo po loviu. Tuojaus vidurnaktį atbėgo šyvas arklys ir ėmė 
spirt visus arklius. Nuspyrė visus arklius ir ėmė ėst avižas. Gaidys 
ir katė nulėkė pas Pagramduką ir ėmė draskyt. Ir Pagramdukas atsikėlė, 
pagavo tą arklį. Bet tas arklys ėmė prašytis, kad jį paleistų. Pagramdukas 
nenorėjo leist. Arklys sakė: 

— Aš tau duosiu savo plaukų. Kai tu mane pašauksi: „Šyvute!“ — 
tai aš tuoj čia būsiu. 

Ir prižadėjo daugiau pas jų arklius neit. Pagramdukas paleido. 
Nuėjo į vidų — klausė senelis: | 

— Ką matei? 

— Mačiau arklį, bet paleidau. 

Tėvas sakė Pagramdukui: 

— Kam tu jį paleidai? 

— Užtatai jį paleidau, kad prisižadėjo daugiau neit. 

Po kiek laiko nuėjo senukas pažiūrėt arklių — arkliai jau buvo 
gražūs. 

Senukas išleido savo vienuolika vaikų į kariuomenę. O Pagramduką 
norėjo pasilikt sau už liokajų. Pagramdukas pradėjo prašytis — senukas 
leido. Davė Pagramdukui tokią liesą kumelę, ir tas išjojo. Nujojo į 
galą lauko, nusėdo nuo kumelės, paėmė už uodegos, iškratė kaulus, 
o odą pasiėmė ant pečių ir nešasi. Kiek paėjo — truktelėjo tuos plaukus, 
pašaukė šyvutę. Tai tuojau šyvutė ir čia buvo. Bet ji Pagramdukui 
sakė: 

— Apvilk mane ta oda. 

Pagramdukas apvilko tą šyvutę, užsėdo ir nujojo. Jojo jojo ir 
pasivijo savo brolius. Broliai sakė: 

— Mums tėvas nedavė tokio arklio, o jam davė... 

Ir jie visi dvylika vyrų jojo. Prijojo karčemą. Buvo labai tamsu, 
ir įėjo į tą karčemą. Apsigulėjo, o arklius "pastatė į arklidę. O toj 
karčemoj buvo ragana. Ji davė jiems visiems po lovą. Vyrus paguldė iš 
krašto, 0 prie sienos — savo dukteris. 

Bet Pagramdukas išgirdo, kad kas ten arklidėj baldojasi. Nuėjo — 
arklys sakė: 

— Jums nori šita boba ragana galą padaryt. Jus iš krašto kai pagul- 
dys, tai dukteris nustumkit į kraštą, o broliai sugulkit nuo sienos. 

Bet jie dar ilgai negulė — vis boba išdaigas rodė: kad ant stalo 
kanklius padeda, tai patys groja, o kačiukai su batu šoka. Tada boba 
sakė vyrams: 

— Eikit jau dabar gult. 

Nuėjo visi gult. Paguldė boba brolius nuo krašto, o dukteris — nuo 
sienos ir užgesino lempą. Ir ilgai netrukus Pagramdukas permainė: 
brolius paguldė nuo sienos, o raganos dukteris — nuo krašto. Tuojaus 
atėjo boba, visoms mergoms nukirto galvas, išgėrė kraują ir pasakė: 

— A, tai svečių kraujo atsigėriau! 

Pagramdukas tuojaus prikėlė vyrus, ir išjojo. 

Boba iš ryto atėjo pažiūrėt — pamatė, kad visos mergos išpjautos, o 
vyrų nėra. Ir ėmė vyrus vytis. Pasivijo netoli ežero. Pagramdukas 
su visais savo vyrais įlindo į ežerą. Boba sakė: 

— Pagramduk, ar tu čia? 

Pagramdukas atsakė: 

— Aš čia. 

— Ar tu mano dukteris iš šio pasaulio išvarei? 

— Ne aš, bet per mane. 

Boba klausė: 

— „Ar būsi pas mane? 

Pagramdukas sakė: 

— Būsiu. 

Ir boba nuėjo namo. O vyrai išlindo iš ežero ir nujojo pas kara- 
lių. | 

Karalius visus vienuolika vyrų paskyrė kareiviais, o Pagramduką — 
vyresniuoju ant visų brolių. Broliai ant Pagramduko supyko. Nuėjo pas 
karalių ir sakė: 

— Mes atjodami matėm, kad kankliai vieni groja, ant stalo padėti. 

Karalius brolį klausė: 

— Ar tu negalėtum parnešt? 

— Aš negalėčia parnešt, mūsų brolis Pagramdukas tai galėtų 
parnešt. 

Karalius sakė: 

— Pašaukit man jį. 

Pašaukė Pagramduką. Pagramdukas atėjo, ir karalius sakė: 

— Eik parnešk tas muzikas, kur jūs atjodami matėt. 

Pagramdukas ėmė verkt. Nuėjo pas arklį, ir arklys klausė: 

— Ko tu verki? 

— Man karalius liepė eit parnešt tas muzikas, kur mes matėm. 

Arklys sakė: 

— Parneši. Kai nujosi pas raganą, tai prašyk išvirtų kiaušinių. Ji 
bėgs parnešt į kaimą, tai tu tuo tarpu pasiimsi kanklius, kačiukus ir batą 
ir parneši karaliui. 

Ir nujojo į tą karčemą pas raganą. Ragana klausė Pagramduko: 

— Ar nori ko valgyt? 

Tas sakė: 

— Nieko nenoriu. Dabar iš ligoninės išleido ir liepė daugiau nieko 
nevalgyt, kaip tik virtų kiaušinių. 

Boba sakė: 

— Aš bėgsiu parnešt į kaimą. 

Kai išėjo, tai Pagramdukas pasiėmė kačiukus, kanklius ir batą ir 
išjojo. Boba parbėgus nerado Pagramduko. Pažiūrėjo — kad jau nėra 
kačiukų, bato ir kanklių. Tai pradėjo vytis. Pasivijo netoli ežerc. Pagram- 
dukas įlindo į ežerą. Ir boba klausė Pagramduko: 

— Ar tu, Pagramduk, čia? 

Pagramdukas sakė: 

— Aš čia. 5 , 

— Ar tu mano dukteris iš šio pasaulio išvarei? 

— Ne aš, bet per mane. 

— Ar tu kanklius pavogei? 

— Aš. 

— Ar tu kačiukus pavogei? 

— Aš. 

— Ar tu batą pavogei? 

— Aš, 

— Ar būsi pas mane? 

— Nebūsiu. 

Boba norėjo išgert ežerą. Gėrė gėrė — ir trūko. Pagramdukas 
išlipo iš ežero ir nujojo pas karalių. Karalius sakė Pagramdukui: 

— Parodyk tas muzikas. 

Pagramdukas padėjo kanklius ant stalo, kačiukus ir batą, ir kankliai 
pradėjo groti, kačiukai ir batas šokt. Karalius, pamatęs, kad graži muzika, 
Pagramdukui sakė: 

— Aš tau duosiu už tai šimtą tūkstančių rublių ir pastatysiu senata. 

Ir karalius suprašė daug ponų pažiūrėt muzikos. Suvažiavo daug 
ponų — padėjo kanklius ant stalo, pradėjo grot, kačiukai su batu pradėjo 
šokt. Ir karalius pradėjo šnekėt: 

— Kad kas mano dukterį parvestų, tai tam duočia ją už pačią. 

Tai išgirdęs, Pagramdukas nuėjo pas arklį ir klausė: 

— Ar nebūtų galima parvest tą dukterį? 

Arklys sakė: 

— (Galima. 

Nuėjo Pagramdukas pas karalių ir sakė: 

— Aš galiu parvest tavo dukterį. 

Karalius sakė: | 

— Ar daug tau ko reikia? 

Pagramdukas sakė: 

— Man reikia tūkstančio statinių smalos „ir tūkstančio statinių 
pjaulų. 

Karalius tuojaus jam pristatė. Ir Pagramdukas nujojo pas tą 
dukterį. Liepė arklys, kad statines visas sustatytų ant žemės. Tai sustatė. 
Arklys visas parvertė ir ėmė voliotis. Paskui liepė Pagramdukui užsisėst 
ant jo. Pagramdukas pasistatė kopėčias, užlipo ant arklio. Nujojo prie 
kalno ir šaukė karaliaus dukterį. Atidarė duris ir įleido Pagramduką. 
Toj merga liepė jos arklius prajodyt. Pagramdukas visus arklius pailsino 
ir sakė jai: 

— Dabar sėskim ant mano arklio. 

Užsisėdo abudu an: arklio ir nujojo pas karalių. Karalius liepė už jo 
eiti. Nuvažiavo tuoktis. O karalius davė Pagramdukui pusę savo karalys- 
tės. 


VINCENTAS 
BAKUTIS 


Gimė 1828 m. Paserbenčio ar Serbentų 
kaime (Raseinių raj.), gyveno netoli, Parštako 
pelkėje, menkoje trobelėje. Tarnavo eiguliu, 
dirbo mūrininku. Gyveno skurdžiai. Mirė 
1899 m. 

V. Bakutis uoliai padėjo rinkti tautosaką 
Mečislovui Davainiui-Silvestraičiui. „Jis iš tik- 
rųjų buvo puikus pasakotojas: M. Davainis 
iš jo užrašė nemaža pasakų, sakmių, pluoš- 
tą žaidimų. Jis pasakojo tautosakos rinkėjui 
apie įvairius papročius, darbus, burtus, padėjo : 
sųrinkti gausią liaudies medicinos medžia- ias UA 
gą. <...> ini 4; 

Vincentas Bakutis ir pats užrašinėjo tauto- muavu? 
saką: yra išlikusios dvi jo paties iš popieriaus 
skiaučių susiūtos knygutės, kuriose surašyta 
13 pasakų bei sakmių, panašiose knygutėse 
surašytos 3 vestuvių oracijos ir 34 dainos. 
<...> Rašyti jam buvo nelengva: kruopščiai 
iIšvedžiodavo kiekvieną raidę (rašė vien didžio- 
siomis raidėmis), tačiau jos kartais suvirsdavo 
į krūvą, kartais pasklisdavo“ (B. Kerbely- 
tė. Mečislovas Davainis-Silvestraitis tautosa- 
kininkas.— DSPSO, p, 36—38), 

Čia pateikiamas V. Bakučio pasektas dvi 
pirmąsias pasakas M. Davainis-Silvestraitis 
užrašė 1882 metais ir: trečiąją 1887 metais, 


TALENTAS 


B uvo du tikru broliu. Vienas pasidarė turtingas todėl, kad jis 
įspėjo savo talentą, o antrasis taipojau šeimininkavo, neturėdamas 
laimės, arba talento, šeimininkauti. Tas turtingasis vieną vasarą padaręs 
talką ant mėšlavežio, o vargingasis, matydamas savo brolio talką, irgi 
tą patį darbą dirbo. Perpiečių laike, kada jau ėjo ing lauką mėšlo savo, 
kur buvo išvežęs su viena kumele, kratyti, kad neišdžiūtų saulėje, tuom 
tarpu rado, atėjęs į lauką, senį Pakulį, kuris buvo to turtingojo ta- 
lentas, bemėtant jo mėšlą per ežią ant to turtingo brolio dirvos. O vargin- 
gasis, taip radęs jį bedarant, pasakė: 

— O kam tu mane judini, juk anas ir taip turi daugiau už mane. 

Pakulis atsakė: 

— (O kas tuom kaltas, kad tu užsiimi ne savo darbą dirbti. 

Vargingasis tada pasakė: 

— O kas tu toks esi? 

— Aš esu savo šeimininko talentas, aš jam padedu dirbti visus 
darbus. | 

Vargingasis jį paklausė: 

— O kur yra mano talentas? 

— Tavo talentas miega pakrūmėj girioje. 

— Kaip reikia su juom daryti, kad jis manęs klausytų? 

— Paimk kirvį, išsikirsk rantytinę ir sulupk jam dikčiai per šonus, 
sakydamas: „Tu čia miegi kaip bestija, o aš badu mirštu!“ 

Vargingasis taip ir padarė: rytojaus dieną nuėjo ieškoti savo talento. 
Ir taip atrado ir taip padarė, kaip jam Pakulis buvo įsakęs. Tada iš 
skaudumo pakilęs jo talentas, vadinamas Pirkis, atsistojęs sušuko: 

— Ko tu nori iš manęs? 

— Padėk man darbą dirbti! 

— Kuo aš kaltas, kad tu ne savo darbą dirbi? Ar aš eisiu į lauką 
žemiuotis, arti, akėti? Ar aš mėšluosiuos, kada reikia mėšlą vežti? 
Bet eik tu namon, nusipirk gaidį ir parduok. Nusipirksi du. Tuos du 
pardavęs, pirksi avį. Ją pardavęs, pirksi karvę, arklį ir taip toliau. 
Ir po poros metų taip būsi laikrodžiuotas ir batuotas, kaip ir aš, 

Iš to vargingasis atsekė savo talentą ir buvo turtingas. 


: AIME 


7 
V ienas bernas ilgą laiką tarnavo pas vieną ūkininką ir neturėjo lai- 
mės. Iš algos nieko nepelnė, nes šeimininkas jam atskaičiuodavo už žalą, 
kurią jis padarydavo. Užsitarnavęs viso labo buvo vieną sermėgą, kurią 
turėjo ant pečių. Neturėdamas laimės tarnauti už algą, sumanė dirbti pas 
tą patį ūkininką už didžiulį akmenį, esantį sodybos gale, ir sukalbėjo 
trejiems metams. Tas akmuo pirmaisiais metais bematant ėmė mažėti. 
Antrais metais jį jau buvo galima pakelti, o trečiaisiais pasidarė toks 
mažas kaip žąsies kiaušinis, ir jį galėjai įsidėti į kišenę. | 
Ištarnavęs trejus metus, bernas padėkojo savo šeimininkui už duoną 
ir druską, pasiėmė tą akmenį ir išėjo, kur akys veda. Ėjo ėjo labai toli, 
kol priėjo didelį mišką. Miške užsimanė gerti. Nuėjo prie šaltinio. Vos 
prisilenkė pasisemti vandens — iškrito iš kišenės tas akmuo, visas trejų 
metų uždarbis, ir nuskendo. Pasiekti jo negalėjo, nes buvo gilu. | 
Eidamas toliau į mišką, pamatė trobelę ir, manydamas, kad ten gyvena 
koks atsiskyrėlis, įėjo į ją. Rado joje senę — laimę. Ši jį labai gražiai priė- 
mė: skaniai pavalgydino, paklojo pūkų patalą ir visą dieną mylėjo. Taip 
puikiai priimtas, jis labai įsibaimino, nes negalėjo suprasti, kodėl jinai jį 
taip myli. Įtardamas, kad jam nori ką nors blogo padaryti — ar papjauti, 

ar uždusinti, ar ką nors kita, negalėjo visą naktį užmigti. Vidurnaktį 
išgirdo, kaip kažkas lauke priėjo po langu ir ėmė belsti, šaukti žmogaus 
balsu. Ten buvo kita laimė, šios draugė. 

— Laime laime, — šaukė atėjusioji, — ar junti? Šiąnakt šimtas gimė 
ir šimtas mirė. 

Iš trobos pasigirdo laimės balsas: 

— Tiems, kas mirė, amžiną atilsį, o tie, kas gimė, kad būtų tokie 
turtingi kaip tas svečias, kurį šiandien priėmiau. 

Tik dabar bernas suprato esąs pas deivę, arba laimę, ir iki pat ryto 
ramiai sau miegojo. 

Kitą dieną jis buvo priimtas visai kitaip: laimė nedavė jam nei valgyti, 
nei gerti, o miegoti liepė už pečiaus. Naktį vėl išgirdo, kaip ta pati laimė 
beldėsi į langą, šaukdama: 

— Deive, deive, ar junti? 

— Juntu juntu,— atsakė ta iš trobos. 

— Šiąnakt šimtas gimė ir šimtas mirė. 

— Mirusiems tariu amžiną atilsį, o tie, kas gimė, kad nieko neturėtų 
ir būtų tokie vargani kaip mano svečias, kuris šiandien vieši pas mane. 

Rytą bernas, atsikėlęs iš už pečiaus, nuėjo į mišką, atsinešė glėbį 
rykščių ir surišęs pasidarė labai patogų įnagį. Tada nutvėrė bobą už 
plaukų, trenkė žemėn kaip vėdarą, užgulė sprandą ir ėmė šveisti. Mušė, 
kiek tilpo, ir liovėsi tik tada, kai pavargo. Mušdamas vis sakė: 

— Jeigu kam lemi, tai lemk vidutiniškai, kad nebūtų nei pernelyg 
turtingas, nei visai vargšas. 

— "Tu nebuvai turtingas ir nebūsi, — atsakė laimė, — nes taip atėjai į 
pasaulį: aš tau taip užlėmiau. Bet aš tave išmokysiu, kaip gali atsigauti. 
Kai pereisi šį mišką, prieisi tris sodybas. Prieisi prie trečiosios — sutiksi 
merginą, samdinę, kuri neš vandenį. Pasistenk ir tu gauti bernu pas tą 
šeimininką, paskui vesk tą merginą, ir žmona suteiks tau laimę. 

Bernas padarė taip, kaip jam pasakė laimė, ir per žmoną prasigyveno. 


APKALBA 


V iename kaime gyveno kalvis, kuris turėjo daug darbo. Atsirado ten 
kitas gudročius, kuris senąjį kalvį apkalbėjo: pramanė, kad nemoka gerai 
kalti, kad vagia atneštą geležį ir dar kitaip. Senasis kalvis turėjo penkis 
vaikus ir maitinosi iš savo darbo. Kai tas antrasis taip apkalbėjo, niekas 
jam nenešė darbo. Senasis kalvis nieko neuždirbdavo, patyrė daug vargo, 
badavo, o dar prisiklausydavo tokių dalykų, ko niekados nedarė. 

Atėjo laikas, kad senasis kalvis sunkiai susirgo. Tas, kuris jį apkalbėjo, 
atėjo atsiprašyti, kaip ir pridera prieš mirtį: 

— Atleisk man, kad tave apkalbėjau.... 

— Atleidžiu, bet padaryk taip, kaip liepsiu. Imk mano pagalvį 
ir neškis ant stogo. Išpurtyk iš jo visas plunksnas, tegul jas vėjas išne- 
šioja. 

Tasai prašymą įvykdė. Atėjo pas senąjį kalvį ir sako: 

— Kaip sakei, taip padariau. 

— Jeigu taip padarei, tai dabar surink tas plunksnas! 

— Kaip aš surinksiu, jeigu vėjas išnešiojo į visas puses?! 

— Kaip tu negali surinkti tų plunksnų, taip neįstengsi surinkti ir visų 
tų žodžių, kuriuos paleidai į pasaulį. 

Ligonis atleido apkalbėtojui kaltę, bet pavyzdys liko. 


BALTRAMIEJUS 
DEMERECKIS 


Bebirvų kaimo, Šimkaičių valsčiaus (Jur- 
barko raj.) valstietis. Buvo plačių interesų 
žmogus, puikus pasakotojas. M. Davainis-Sil- 
vestraitis 1887 — 1888 metais iš jo užrašė 46 
pasakas. Matyt, M. Davainio-Silvestraičio 
paveiktas, „susidomėjo Lietuvos praeitimi, ėmė 
skaityti etnografinio pobūdžio knygas ir kom- 
piliuoti rašinius apie senovės lietuvių papro- 
čius“ (B. Kerbelytė. Mečislovas Davainis- 
Silvestraitis tautosakininkas.— DSPO, p. 34). 
Dauguma jo pasektų pasakų išspausdinta 
(išverstos į lenkų kalbą) knygoje „Žemaičių 
padavimai“  (DSPŽ). Siužetai daugiausia 
tradiciniai, gerai perteikti. 


MEŠKAUSKIS, GELEŽMINKIS IR ĄŽUOLROVIS 


S enais laikais augo labai dideli miškai, o juose veisėsi daugybė 
žvėrių. Vieną kartą jauna mergina išėjo riešutauti ir beriešutaudama 
nuklydo toli ir neranda kelio. Bevaikščiodama po mišką, susitiko plaukais 
apžėlusį žmogų. Tas apžėlėlis nusitvėrė merginą, nieko jai nedarė, bet 
nusinešė į savo urvą ir ten ją urve apdėjo didžiuliais akmenimis. 
Atnešdavo jai valgyti riešutų, įvairiausių uogų, paukščių. Mergina apsi- 
prato, liovėsi ilgėjusis namų. Per ilgą laiką, gyvenant su apžėlėliu, 
gimė vaikas. Jis buvo ne toks apžėlęs kaip tėvas. Augino tą vaiką dešimt 
metų. Tame urve jis išaugo tikras vyras. Motina jam pasakojo, kaip gražu 
pasaulyje. Pasakojo, kad yra diena ir skaisti saulė, šviesus mėnuo, spin- 
dinčios žvaigždės ir kitos keistenybės. Vaikui labai patiko tai, ką motina 
pasakojo. 

Kartą, kai apžėlėlis buvo išėjęs parnešti maisto vaikui ir motinai, 
vaikinas pamėgino išversti urvą ir išeiti į lauką, bet negalėjo, neturėjo 
tiek jėgų. Per dvejus metus neapsakomai sustiprėjo — pats išvertė visas 
užtvaras ir išėjo su motina į lauką. Apsidžiaugė išvydęs saulės šviesą. 
Mergina, ištrūkusi iš urvo ir to žvėries nelaisvės, kuo greičiausiai bėgo per 
mišką, o sūnus — iš paskos. Ir pataikė į tą pačią vietą, kur ji buvo 
gyvenusi. Surado savo namus ir nusivedė ten sūnų. Namiškiai apie viską 
klausinėjo: 

— Kur buvai, ką veikei, ką valgei, ką gėrei? Kur gavai tokį plaukuotą 
vaiką? 

Mergina viską papasakojo, kas nutiko, — kad ją pagrobė meškinas, 
nusinešė į savo urvą, ten ją laikė, o šitas vaikas — jo. Namiškiai tą vaiką 
praminė Meškauskiu. 

Pabuvus kiek motinos namuose, sūnui nusibodo gyventi tarp žmo- 
nių — grįžo vėl į mišką. Rado urvą užverstą, o tėvą negyvą. Neturėda- 
mas ką veikti, išėjo į pasaulį. 

Ėjo keliu ir sutiko vyrą plačiais pečiais, išpūsta krūtine ir stipriomis 
rankomis. Klausė Meškauskis: 

— Kas tu toks esi? 

— Esu Geležminkis — galiu rankomis minkyti kiečiausią geležį. 

— Tai būkim draugai. 

Geležminkis sutiko, ir sykiu ėjo toliau. Ėjo toliau ir sutiko dar vieną 
vyriškį. Jis irgi neatrodė silpnas, irgi turėjo tvirtus pečius ir storas rankas. 
Meškauskis paklausė: 

— Kas tu toks esi? 

— Esu Ąžuolrovis — galiu rauti ąžuolus su šaknimis. 

Augo ten netoli didžiulis ąžuolas. Meškauskis liepė jam išrauti tą 
ąžuolą. Išrovė tą ąžuolą su visomis šaknimis ir trenkė į žemę. Pamatęs, 
kad jis toks galingas, Meškauskis sako: 

— Ir tu būk mūsų draugas. 

Sutiko jis būti draugas. Meškauskis prašė Geležminkį, kad tas 
išminkytų jam vėzdą iš devynių birkavų geležies. Geležminkis padarė. 
Meškauskis paėmė tą vėzdą, sviedė aukštyn tiek, kad vos po trijų valandų 
nukrito, stvėrė jį bekrintantį lyg kokį pagaikštį. 

Pasirodę kiekvienas, ką gali, nuėjo į kitą karalystę. Pakeliur užėjo 
didelį dvarą. Užėjo ten pailsėti. O tame dvare nebuvo nė vieno žmogaus, 
bet pilna visokių gėrybių: svirnai pilni javų, mėsos, kambariai puošniausi. 
Apsistojo visi trys tame dvare. 

Pailsėję sutarė, kad du apžiūrės laukus, mišką ir viską, kas yra tuose 
rūmuose, o Ąžuolrovis liks valgyt pagaminti. Likęs Ąžuolrovis rado visa, 
ko jam reikėjo maistui. Baigus gaminti, iš kažkur atsirado senis — 
uolekties didumo, o barzda penkių sieksnių. Suplukęs velka barzdą tarpu 
kojų, vos lenda. Priėjo prie durų ir prašo per slenkstį perkelti. Kai 
Ąžuolrovis perkėlė, prašo užkelti ant kėdės. Užkėlė — prašo valgyti. 
Davė jam valgyti. 

Bevalgydamas senis numetė duonos ir prašo Ąžuolrovį ją pakelti. 
Antrąsyk numetė ir vėl prašo, kad paduotų. Įpykęs Ąžuolrovis paduoda 
ir sako: 

— Matai, koks tinginys, ir dar mėtys duoną! 

Kaip šoks senis Ąžuolroviui ant sprando, kaip pradės jį mušti! 
Sumušė, vos gyvą paliko, viralą išpylė, ugnį užgesino, o pats išėjo. 
Sumuštasis vėl gamina pietus, o čia ir draugai sugrįžta. Rado valgyti dar 
nepadaryta ir klausia: 

— Kodėl nieko nepadarei? 

— Užmigau ir nepadariau. 

Užkando kas ką ir, atėjus nakčiai, sugulė. Miegojo visą naktį. 
Rytą vėl du išėjo medžioti, o pietų gaminti paliko Geležminkį. Atėjo senis 
ir su juo taip pasielgė kaip ir su Ąžuolroviu. Kai numetė duoną po 
stalu, Geležminkis pradėjo bartis: 

— Matyt, nenori valgyti, kad mėtai duoną!.. 

Pasilenkė jos pakelti, o senis sumušė jį. Parėję draugai nerado pietų. 
Meškauskis ėmė pykti, kad nepadarė: 

— Tokie šaunūs vyrai — ir negalit pagaminti! Kas galėtų būti? 

— Atleisk, susirgau ir negalėjau taip greitai padaryti. 

Meškauskis sako: 

— Jūs niekada negalite laiku padaryti valgyti. Rytoj liksiu aš pats 
ir padarysiu. 

Iš ryto išėjo Geležminkis ir Ąžuolrovis, o Meškauskis liko. Sutvarkė 
viską, o bebaigiant ruošti pietus, kažkas pabeldė į duris. Meškauskis grei- 
tai pribėgo, atvėrė duris ir įleido mažą senį — jis turėjo ilgą barzdą, 
besivelkančią tarp kojų, o pats vos bepajudėjo. Prašo senis perkelti per 
slenkstį. Tas jį atsargiai paėmė ir perkėlė, įvedė į virtuvę, pasodino. 
Paklausė, ar nenorįs valgyti. Senis atsakė, kad nori. Virėjas bemat įpylė 
į dubenį sriubos ir padėjo ant stalo, padavė seniui duonos. Senis valgy- 
damas tyčia numetė ant žemės duonos ir prašo pakelti. Virėjas suprato, 
kad senis tyčia numetė duoną. Suriko griežtai: 

— Jei valgai, tai valgyk, bet nemėtyk dievo dovanos! Pas mus duonos 
niekas nemėto! — Padavė kitą gabalą duonos ir sako: — Jei dar kartą 
numesi, gausi į kailį, kiek tilps! 

Senis, jo nebijodamas, vėl numetė duoną. Meškauskis pasilenkė paimti 
ir sykiu įkrėsti seniui, kad mėto duoną. Kai pasilenkė, senis užšoko jam 
ant sprando. 

— A, štai ko tu nori! Na, palauk, aš tave pavaišinsiu! 

Kaip stvėrė seniui už sprando, kaip ėmė duoti savo devynių pūdų 
lazda! Senis bemat išleido keletą gorčių smalos, o Meškauskis jį mušė tol, 
kol nusibodo. Kieme augo ąžuolas. Meškauskis priėjo, perplėšė ąžuolą ir 
įkišo į plyšį senio barzdą, o pats grįžo į virtuvę žiūrėti, kaip verda 
pietūs. Pagamino visus valgius, paruošė vandens veidui nusiplauti. Grįžo 
abu draugai. Meškauskis sako: 

— Žiūrėkit, padariau laiku. Ne tik padariau, bet dar ir paukštelį 
sugavau. 

Prašėsi draugai parodyti tą paukštelį. 

— Kai pavalgysit, parodysiu. 

Pavalgė — Meškauskis nuvedė juos pažiūrėti paukštelio. Žiūri — 
nebėra nei to paukštelio, nei to ąžuolo, kur buvo pritvirtintas senis. 
Puolė visi ieškoti ir rado pėdsaką. Eidami tuo pėdsaku, rado skylę žemėje, 
per kurią senis įlindęs. Reikia lįsti į tą skylę. Meškauskis sako savo 
draugams leistis, tie bijo. 

— Jei jūs bijotės, leidžiuosi aš. 

Liepė padaryti geležinį lopšį ir grandinę. Įsakė, kad, kai nusileidęs 
pajudins grandinę, jį trauktų,. Leisdamasis pasiėmė geležinę lazdą. 
Rado ten prakeiktą dvarą ir du velnius, stovinčius prie geležinių vartų. 
Velniai norėjo suplėšyti. Bet kai jis davė vienam ir kitam lazda, tie 
persprogo, ir pasipylė iš jų smala. Tos geležinės durys buvo uždarytos, 
o kai Meškauskis kirto per jas savo lazda — išlaužė jas. Ir rado ten 

gulintį senį ilgabarzdį ir dvi merginas su smalos žvakėmis. Viena stovėjo 
prie senio kojų, kita — ties galva. Kai Meškauskis įėjo, merginos ėmė 
rėkti, neleido jam belstis, sakė: 

— Musų šeimininkas serga. Kai pasveiks — atsiimsi! 

Meškauskis stvėrė tą jų ilgabarzdį šeimininką, kad ims tvoti jam 
lazda! Senis sako: 

— Leisk — ko tik nori, gausi iš manęs! 

Liovėsi mušęs ir liepė, kad senis padarytų merginas baltas — tokias, 
kaip anksčiau buvo. Senis padarė. Meškauskis įdėjo merginas į lopšį, 
pajudino grandinę — tiedu jas ištraukė. Ištrauktos jos sako: 

— Dabar ištraukit Meškauskį — jis mus išgelbėjo. 

Bet Meškauskio draugai, pavydėdami jo merginoms, norėjo, kad 
jis pražūtų. Paėmė didžiulį akmenį ir užrito juo skylę. 

Meškauskis, negalėdamas sulaukti geležinio lopšio, liepė seniui išnešti 
jį į viršų. Senis nepajėgė. Sakė, kad gali nunešti tiktai iki Indijos. Išnešė 
senis Meškauskį į Indiją. Bevaikščiodamas po ją, rado labai didelio paukš- 
čio lizdą. Lizde — paukščiukai. Juos rūpestingai apklostė. Tuosyk atbėgo 
baisiai bjaurus Žvėris ir norėjo tuos paukščiukus suryti. Meškauskis 
geležine lazda užmušė tą žvėrį, o pats pasislėpė. Netrukus atlėkė paukš- 
tis, surado paukščiukus apdengtus ir užmuštą žvėrį, kuris jau daug 
jo vaikų buvo suėdęs. Tas paukštis vadinosi grifas, buvo labai di- 
delis. Apsidžiaugė paukštis ir ėmė kalbėtis su savo paukščiukais. 
Klausė: 

— Kas čia buvo? 

— Buvo žmogus ir užmušė tą Žvėrį. 

Grifas stipriu balsu pasakė: 

— Jeigu tas Žmogus pas mane ateitų, tai ko panorėtų, to gautų. 
Esu dvidešimt penkerius metus vedęs, o negaliu išauginti nė vieno vai- 
ko — ir vis per tą žvėrį: jis man kasmet vaikus surydavo. 

Kai Meškauskis tai išgirdo, nudžiugo, priėjo prie grifo ir sako: 

— Aš esu tas, kuris išgelbėjo tavo vaikus! 

— Ko nori iš manęs, Meškauski? 

— Nunešk mane į tą pasaulį. 

Grifas susimąstė: ar galės jis tai padaryti, nes labai daug reikia 
maisto. Galiausiai atsakė: 

— Žinai ką, pasistenk gauti dvylika jaučių, bet stambių, visus 
papjauti, pasūdyti ir į statines sukrauti. 

Meškauskis nuėjo į vieną dvarą. O ten buvo tokie pikti šunes, 
kad niekas negalėjo įsigauti į ten. Meškauskis ėjo ir įėjo. Užpuolė jį 
šunes — jis visus išdaužė savo lazda. Sugaudė dvylika jaučių ir papjovė, 
visą mėsą susūdė ir sukrovė į statines. Statines nunešė grifui. Grifas 
liepė sukrauti tas statines ant jo ir pamokė, ką reikia daryti: 

— Kai aš lėksiu ir atsigręšiu, tu imk mėsos gabalą ir mesk man į 
gerklę. 

Meškauskis sukrovė mėsos pilnas statines ant grifo nugaros, pats 
užsisėdo, ir grifas kilo į viršų. Kai tik lėkdamas atsisuka, Meškauskis, 


37 


sėdėdamas ant nugaros, ima gabalą mėsos ir meta jam į gerklę. Grifas 
išnešė Meškauskį į šį pasaulį ir ėmė rūpintis, kaip parlėks į Indiją, pas 
žmoną ir vaikus. Sako grifas Meškauskiui: 

— Drauguži, aš tau padėjau, o dabar tu man padėk. 

— O ką turiu daryti? 

— Padaryk, kaip buvai padaręs: papjauk dvylika jaučių, sudėk jų 
mėsą į statines, sukrauk man ant nugaros ir duok žmogų, kuris penėtų 
mane, kai aš lėksiu. 

Meškauskis nuėjo į rūmus. Prie jų skerdžius ganė bandą. Sugavo dvy- 
lika jaučių, papjovė, sudėjo į statines, nunešė grifui. O tą skerdžių 
pribaugino: 

— "Tave ponas užmuš, neradęs tiek daug jaučių! 

Skerdžius išsigando ir klausia, ką turi daryti. 

— Dabar turi bėgti nuo pono. Eikim sykiu, duosiu tau vietą. 

Užsodino jį ant paukščio, uždėjęs statines. — Jis tave nuneš į geruosius 
kraštus, | 

Skerdžius, užsėdęs ant grifo, nuskrido su juo į Indiją. Meškauskis liko 
šiame pasaulyje ir ėjo tolyn. 

Beeidamas rado rūmus, o juose gyveno tos merginos, kurias jis bu- 
vo išgelbėjęs. Abidvi jį pažino ir išbučiavo, džiaugėsi, kad jis su- 
grįžo. Surado Geležminkį ir Ąžuolrovį. Nuėjo pas juos, pasisveikino 
ir sako: 

— Dabar jūs turit eiti į tą skylę! 

Pastvėrė abudu, nunešė ir įmetė į skylę, o tą skylę uždėjo akme- 
niu. Palikęs juos, parėjo pas merginas. Vieną išsyk vedė, ilgai su ja 
gyveno. 


VARGSAS LEIDŽIA SŪNŲ Į MOKSLĄ 


V ienas vargingas žmogus turėjo vienturtį sūnų. Pasitaręs su Žmona, 

nusprendė atiduoti jį mokytis amato: 

— Taip pats lengviau duoną užsidirbs ir mus vargšus senatvėj išmai- 
tins. 

Beeidami keliu, tėvas ir sūnus sutiko vokietį su dideliu pilvu. Tas pa- 
klausė: 

— Kur eini? | 

— Lydžiu sūnų mokytis. 

— Atiduok jį man trims mėnesiams — aš jį išmokysiu. 

Nuvedė sūnų pas tą vokietį. Tas įsivedė jį į stiklo rūmus, priėmė sūnų 
ir pasakė: | 

— Ateik po mėnesio. Jeigu pažinsi savo sūnų, tai atsiimsi,  :14u ne, 
tai paliksi man. 

Taip pasakęs, išleido tėvą namo. Parėjęs jis žmonai pasigyrė: 

— Atidaviau sūnų į gerą vietą. Ko norės, to išmoks per mėnesį. 
Tada eisiu jo atsiimti. 

Vokietis mokė jį savo mokslų, o iš rūmų neišleido. Po mėnesio išleido 
tą vaikiną ir dar du pabėgioti. Sūnus, ištrūkęs laisvėn, nubėgo pas tėvą ir 
jam pasakė: 

— Tėve, kai manęs ateisi, manęs nepažinsi. Vokietis tau parodys 
tris balandžius, tarp jų ir aš būsiu. Kai jiems papils lesti kviečių, pa- 
matysi balandį, kuris lesdamas eis ratu. Tai būsiu aš. Kai tavęs 
paklaus, kuris tavo sūnus, parodyk tą balandį. 

Taip ir buvo. Tėvas, ten nuėjęs, pažino savo sūnų. Vokietis sako: 

— Bet jo dar negausi. Ateik dar po mėnesio. Jeigu pažinsi, ga- 
lėsi atsiimti, 0 jei ne — negausi. 

Taip pasakęs, liepė eiti namo. 

Mėnesį pamokęs, vokietis vėl išleido mokinius pabėgioti. Tas vėl 
pasakė tėvui: 

— Tėve, kai ateisi, manęs nepažinsi. Vokietis parodys tau tris visai 
vienodus eržilus. Tarp jų būsiu ir aš. Kai jiems paduos avižų ir tavęs 
paklaus, kuris yra sūnus, žiūrėk į tą eržilą, kuris bus neramiau- 
sias, — tai būsiu aš. 

Tėvas vėl pažino sūnų. Bet vokietis ir dabar jo nedavė — sako: 

— Dar negausi sūnaus. Jeigu jį pažinsi dar po mėnesio, tai ga- 
lėsi atsiimti, 0 jeigu ne — negausi. 

Vokietis mokė vaikus, niekur neleisdamas, visą mėnesį, o po mėnesio 
vėl leido pabėgioti. Sūnus išspruko vėl pas tėvą: 

— Tėve, kai dabar ateisi, manęs nepažinsi. Tarp trijų visai pana- 
šių vaikinų būsiu ir aš. Skirsiuos tik tuo, kad turėsiu kišenėj įkištą bal- 
tą nosinaitę. Kai tai pastebėsi, mane pažinsi ir atsiimsi. 

Kai šįsyk tėvas pažino sūnų, vokietis sako: 

— Jeigu ir dabar pažinai savo sūnų, tai gali jį pasiimti į namus. Ne- 
reikalauju iš tavęs jokio užmokesčio. 

Kai tėvas parsivedė namo, sūnus prašė padaryti narvelį. Pada- 
rius sako: 

— Dabar aš pavirsiu labai gražiu paukšteliu ir čiulbėsiu gražiau 
už lakštingalą. [leisk mane į tą narvelį ir parduoki rinkoje, jeigu tau 
gerai mokės. Tik neparduok narvelio! Tada vėl sugrįšiu. 

Tėvas nunešė paukštelį į turgų. Ten jis pradėjo negirdėtai gražiai 
čiulbėti. Turtingi ponai ėmė derėti tą paukštelį. Viena ponia davė 
penkis šimtus rublių, ir tėvas jį pardavė, bet be narvelio. Ta ponia 
manė jį parsinešianti. Bet jis ištrūko ir parlėkė pas tėvą, pasidarė 
toks pat žmogus, kaip ir buvęs. 4 

Dabar prašo jis, kad tėvas padarytų sietą. 

— Tėve, dabar aš pavirsiu nušertu jaučiu. Nuvesk mane į turgų. 
Jeigu kas gerai mokės, parduok. Tik neparduok sykiu to sieto, prie 
kurio būsiu pririštas! 

Tėvas taip ir padarė, kaip sūnus mokė. Pirkliai dar nebuvo matę to- 
kio storo jaučio. Davė už jį šešis šimtus rublių. Pardavė vienam pir- 

kliui, bet be sieto. Pirklys nuvedė jautį į pjovinyčią. Atėjo gyvul- 
pjoviai, partrenkė jautį. Kai vienas gyvulpjovys kirto į kaklą, kirvis 
pasisuko ir pataikė jam į kelį. Ir niekas nepastebėjo, kur dingo iš 
pjovikų ištrūkęs jautis. Jis tuosyk sugrįžo pas tėvą, atvirtęs Žžmo- 
gumi. 

Ir vėl sūnus sako tėvui: 

— "Tėve, dabar siūk apinasrį — aš pavirsiu eržilu, kokio niekas ne- 
turi. Jeigu tau turguje gerai mokės, mane parduok. 

Turguje už jį davė tūkstantį rublių. Tuosyk priėjo tas vokietis, 
pas kurį jis mokėsi, ir klausia: 

— Ar parduodi šitą eržilą? 

— Parduodu. 

— Kiek prašai? 

— "Tūkstančio rublių, bet be apinasrio. 

Vokietis sumokėjo tūkstantį rublių. Kai tėvas ėmėsi apinasrį, pa- 
klausė: | 

— O ar turi kitas kamanas? 

— Neturiu. Juk derėjomės be kamanų. 

— Tai nori, kad eržilas, už kurį mokėjau pinigus, pabėgtų? Ma- 
no eržilas 17 mano kamanos! | 

Tas žmogus priešinosi, bet vokietis davė jam į ausį. 

Parsivedęs eržilą pririšo arklidėj už apinasrio taip, kad kojomis 
nesiektų žemės, ir nuėjo į rūmus. O tuosyk to vokiečio mergina ėjo 
melžti karvės. Tai pagailo gyvulio. Manydama, kad jis pats taip pasikorė, 
pasiėmė kopėčias, priėjo ir perpjovė kamanas. Nukritęs jis pavirto 
žmogumi ir ėmė bėgti namo. 

Vokietis apsižiūrėjo, kad eržilas ištrūko, ir ėmė jį vytis. Vaikinas 
pavirto zuikiu, vokietis — kurtu ir toliau vijosi. Pribėgęs mišką, vai- 
kinas pasivertė paukšteliu, o tas vokietis — vanagu, bet negalėjo jo tan- 
kynėje sugauti. Išlėkęs iš miško ir prilėkęs prie upės, paukštelis pa- 
virto ešeriu, o vanagas — lydeka. Lydeka ilgai vaikėsi ešerį, kol tas 
priplaukė prie skalbėjų, velinčių baltinius. Tada ešerys pavirto puikiu 
žiedu, ir mergina jį užsimovė ant piršto. Žiedas jai sako: 

— Ateis vokietis ir prašys žiedą parduoti. Neparduok jo už di- 
džiausius pinigus. O kai privers tėvai, trenk mane žemėn. 

Vokietis jai davė daugybę pinigų, bet ji: 

— Negaliu parduoti, — sakė. 

Tas nesitraukia, prašo ir prašo. Nuėjo namo — ir jis ėjo sykiu, 
siūlydamas didžiausius pinigus. Tai girdėdami tėvai ėmė versti ją 
parduoti žiedą. Ji nusimovė jį ir metė žemėn. Iš žiedo pasidarė 
visas gorčius aguonų. Vokietis pasivertė gaidžiu ir ėmė lesti aguonas. 
Tada vaikinas pavirto vanagu ir sudraskė gaidį. Padėkojo merginai ir 
vedė ją. Sugrįžo su ja į tėvo namus ir turtingai ten gyveno. 

JONAS BE BAIMĖS 


i laikais, kai karaliavo Kęstutis, Žemaičių žemėje štai kas at- 
sitiko. Vienam žmogui gimė sūnus — stiprus ir su dviem ženklais. 
Vieną turėjo ant krūtinės, panašų į saidoką, o kitą — ant dešinės 
rankos, panašų į senovinį ginklą kirvį. Tėvas su didžiu džiaugsmu 
kėlė gimtuvių puotą, suprašė į ją gimines ir kaimynus. Susirinko 
visi į tas gimtuves, tada tėvas išrinko kūmus — vieną vyriškį ir vieną 
moteriškę. Prašė tų kūmų nunešti naujagimį prie ugnies negęstančios, 
prie šventų vyrų, kad pramintų jam vardą. Kūmai nunešė vaiką 
pas tuos šventus vyrus, prie tos ugnies, kuri dega dieną naktį. Pri- 
nešė prie jos vaiką. Priešais ugnį jį paėmė visų vyriausiasis, kuris vadinosi 
kunigas. Paėmė vaiką ir šildė prie ugnies, o kiti susirinkusieji gal- 
vojo, kokį vardą jam duoti, ir pavadino jį Jonu. O pamatę ženklus 
ant krūtinės ir rankos, labai stebėjosi ir manė — koks bus iš jo 
žmogus? Vyriausias kunigas pasakė, žvelgdamas į vaiką: 

— Šis vaikas, kai užaugs, bus labai drąsus ir be galo stiprus. 

Tai pasakęs, atidavė kūmams vaiką. Tie grįžo namo ir viską pa- 
pasakojo tėvui. Tas labai apsidžiaugė ir už tą žinią kūmus ir visus 
svečius labai dosniai vaišino. 

Vaikas augo labai laimingai. Kai sukako treji metai, dingo tie 
ženklai. Dešimties metų liovėsi savo tėvo klausyti. Jis neklausė — 
tėvas jį mušė, bet jis nebijojo, darė, kas jam patiko. Ne tik tėvo, 
bet ir nieko kito pasauly nebijojo. Žmonės jį pavadino Jonu be 
baimės. 

Išaugo Jonas didelis vyras, buvo labai stiprus ir nejautė jokios 
baimės. Neturėdamas ką namie veikti, išėjo į pasaulį — gal ras baimę. 
Pasiėmė šimtą rublių ir išėjo. 

Beeidamas keliu, priėjo karčemą. Užėjo nakvynės. Karčemininkas 
jo paklausė: 

— Kas esi? 

— Esu Jonas be baimės ir einu ieškoti baimės. 

Karčemininkas sako: 

— Aš tau parodysiu baimę! 

— O jeigu nepatirsiu baimės, kas už tai bus? Štai turiu šimtą 
rublių — sudėkim abu po tiek. Jeigu patirsiu baimę, tai abu būsim 
turtingi: aš žinosiu, kas yra baimė, o tau liks pinigai. O jeigu nebijosiu, 
tai turėsiu du šimtus rublių. Antrą kartą galėsiu už baimę brangiau 
mokėti. 

Ir sudėjo abu po šimtą rublių. Tie pinigai liko pas karčemi- 
ninką. 

Karčemininkas buvo girdėjęs esant tokį tiltą, kuriuo velniai kiek- 
vieną naktį važinėja ir rodosi bjauriausios baisenybės. Nuvedė ant to 
tilto Joną ir sako: 

— Pabūk čia iki vidurnakčio — sužinosi, kas yra baimė. 

— Gerai, mano drauge, būsiu visą naktį — gal sužinosiu, kas yra 
baimė. 

Jonas atsigulė ant tilto ir laukia, kada ateis baimė. O turėjo pasiė- 
męs geležinę lazdą — tokią, kad galėjo lengvai ją kiloti. Karčemi- 
ninkas sugrįžęs papasakojo apie tai Žmonai ir vaikams, tikėdamasis, 
kad Jonas iš ten nebegrįš. O Jonas sulėjo ant tilto — nieko neatsitiko 
iki vidurnakčio. Kai tik išmušė dvyliktą valandą, išgirdo žvengimą ir ka- 
nopų dundėjimą, pamatė kylant žiežirbas ir liepsnas — velniai, bliauda- 
mi kuo bjauriausiais balsais, užvažiavo ant tilto. O Jonas guli, nebijo 
ir nejuda. Tie kaip suriks: 

— Ar nesitrauksi iš kelio! Matai, kad sudeginsim! 


Atsikėlė Jonas, stvėrė lazdą — kaip pradės ja kulti velnius! Sudaužė 
jų važį ir juos pačius apkūlė. O pats vėl atsigulė ant tilto ir neleido vel- 
niams pervažiuoti per jį. Ir nė kiek nepabijojo. Pergulėjo ant tilto 
visą naktį. 

Rytą atėjo pas karčemininką ir ėmė priekaištauti, kad nerado baimės, 
tik sušalo. 

— Dar kažkokie girtuokliai pravažiavo įkaušę, norėjo, kad užleis- 
čiau kelią. Atsikėliau, daviau jiems lazda — ir nuvažiavo. 


Nepatyręs baimės, pasiėmė iš karčemininko pinigus ir išėjo toliau 
jos ieškoti. Keliavęs visą dieną, vakare priėjo mišką, kur buvo karče- 
ma. Įėjo į tą karčemą, prašė šeimininko leisti pernakvoti. Karče- 
mininkas, nepažindamas keleivio, klausia: 

— Kas toks esi? 

— Esu Jonas be baimės! Einu ieškoti baimės. 

— Gerai, jeigu baimės ieškai, tau ją duosiu! 

— Deramės iš dviejų šimtų rublių: jeigu gali man duoti baimę, 
dėk pinigus, ir aš tiek dedu. 

Išsiėmė Jonas du šimtus rublių ir padėjo ant stalo: 


— Jeigu duosi man baimę, pasiimsi visus pinigus, o jeigu aš nebijosiu, 
nors ir kaip baidytum, tai man sumokėsi tiek pinigų. 

Po ta karčema buvo labai didelis rūsys. Tame rūsyje buvo trys 
kaušai arako, o į kiekvieną kaušą tilpo po tūkstantį kibirų. Tie kaušai 
buvo iš seno prakeikti. Neatsirado tokio drąsaus žmogaus, kuris iš- 
drįstų eiti į tą rūsį nakvoti, nes ten velniai neleisdavo semti arako 
iš kaušų. Tai žinodamas karčemininkas atnešė du šimtus rublių ir 
taip pat padėjo. Nuvedė Joną į tą rūsį nakvoti. Sako: 

— Kai pernakvosi tame rūsyje, tai sužinosi, kas yra baimė. 

Karčemininkas išėjo iš rūsio, o Jonas liko laukti, iš kur pasirodys 
ta baimė, kurios dar nėra matęs nuo pat gimimo. Taip belaukiant, 
atėjo vidurnaktis, ir pradėjo rodytis velniai. Jonas nebijojo, tik pa- 
manė, kad po tą rūsį bėgioja pelės. Dvyliktą valandą išlindo iš urvo juodas 
ožys, labai didelis, o toks šlykštus, kad negalima nė apsakyti. O Jonas žiūri 
į tą ožį ir nebijo. Tas ožys prislinko prie kaušų, kai kirto ragais 
per vieną — pramušė, ir arakas išbėgo. Eina ožys prie kito kaušo. 
Jonas puolė prie jo, stvėrė už ragų, kaip pradės mušti savo lazda. Ožys 

bliauna ne savo balsu. Jonas visai nepaiso, muša ir muša. Tada 
ožys ėmė prašytis, kad paleistų. Jonas klausia: 

— Kas tu? 

— Aš esu velnias. 

— Jeigu esi velnias, tai sutaisyk tą kaušą ir susemk į jį pa- 
lietą araką, — tada tave paleisiu. 

Išsyk kaušas pasidarė sveikas, o arakas atsidūrė jame. Paleisda- 
mas Jonas įsakė velniui, kad daugiau negrįžtų. Prisiekė velnias dau- 
giau čia niekados nebesirodyti. Sumušęs ir paleidęs tą ožį, Jonas 
atsigulė ir užmigo. 

Nepajuto Jonas, kaip išaušo ir karčemininkas atėjo pažiūrėti, ar jis gy- 
vas. Pamatęs gyvą, papasakojo žmonai ir vaikams. Netrukus pabudo ir 
Jonas, išėjo iš rūsio, atėjo į karčemą ir ėmė priekaištauti karče- 
mininkui, kad nerado baimės, ir papasakojo, ką matęs. Karčemininkas 
mielai atidavė jam keturis šimtus rublių ir pavaišino kaip mieliausią 
svečią. O Jonas, matydamas gerą karčemininko širdį, įėjo į rūsį, išnešė vi- 
sus tris kaušus arako, atidavė juos karčemininkui ir liepė pardavinėti 
tą araką. Karčemininkas davė Jonui dar šimtą rublių. Jonas įsidėjo pen- 
kis šimtus rublių į kišenę ir išėjo toliau ieškoti baimės. 


Ėjo Jonas visą dieną ir labai toli nuėjo. Jau artėjo vakaras, 
o jis neturėjo kur nakvoti. Tuosyk pamatė toli nuo kelio stovinčią pir- 
kelę. Nuėjo ten. Vėl rado smuklę. Kai įėjęs prašėsi nakvynės, 
karčemininkas klausia: 

— Kas tu? 

— Aš esu Jonas be baimės! 

— O kur eini? 

— Einu ieškoti baimės. 

Karčemininkas buvo girdėjęs apie užkeiktą dvarą ir urvą. Nuvedė jis 
ten Joną, kad tas tame urve patirtų baimę. Jonas klausia: 

— O ar esi tikras, kad ten yra baimė? Jeigu taip, tai derėkimės 
iš penkių šimtų rublių. 

Karčemininkas pasiėmė labai ilgą virvę, nusivedė Joną prie tos skylės 
1r sako: į 

— Jonai, dabar leiskis į tą urvą, tai sužinosi, kas yra baimė. 

Jonas greitai pririšo virvę prie medžio ir nusileido virve į ur- 
vą. Rado ten labai didelius rūmus, dar labai senais laikais užkeik- 
tus. Surado tų rūmų šeimininkus, labai išvargusius, vos gyvus. Tie 
klausia: 

— Ko tu pas mus atėjai? Naktį čia dedasi didžiausios baisy- 
bės. Tave čia labiausiai kankins. Jeigu neiškęsi visokiausių kančių, tai nė 
gyvas neliksi. 

— Aš nieko nebijau. Galiu visus, kas lįs, užmušti. 

Tie šeimininkai apsidžiaugė. Nuvedė Joną į didelį kambarį, pa- 
klojo jam lovą ir prašė gultis. Jonas atsigulė lovoje, o šeimininkai išė- 
jo. Išgulėjo iki dešimtos valandos. Ėmė rodytis įvairiausi ponaičiai, ilgi ir 
trumpi, stambūs ir menki. Vienas kaip lazda, kitas kaip piesta. Trečio 

kojos kaip siūlai. Įvairiausi ponaičiai. [eidami į kambarį, kiekvienas 
Joną sveikino: 

— Jonai, labą vakarą! 

O Jonas kiekvienam vis atsakydavo: 

— Dėkui, mielasis. 

Prisirinko tų velnių galybė, ėmė išsidirbinėti. Padėjo kortas ant sta- 
lo, pradėjo kortuoti, paskui prašo ir Joną: 

— Prašom ir svečią palošti kortomis! 

Jonas, matydamas, kad su juo gražiai elgiamasi, nebijojo, priėjo 
prie stalo ir ėmė lošti. Bet pastebėjo, kad tie ponaičiai jį apgau- 
dinėja — pakeičia kortas ir sukčiauja. Kaip supyko ant jų — stvėrė savo 
lazdą, kad pradės juos mušti! Sumušė visus, išvaikė į visas puses, liko 
pats vienas. Atsigulė į lovą ir ramiai išmiegojo. Rūmų šeimininkų tą naktį 
niekas nekankino. 

Rytą Jonas atsikėlė ir norėjo išeiti — nepatyrė baimės nė šiuose pra- 
keiktuose rūmuose. Šeimininkai pamatė, kad svečias nori išeiti, — 
greitai pribėgo ir ėmė jį maldauti, kad dar nakvotų: 

— Pagailėk mūsų, nelaimingų belaisvių! Atjausk mūsų kančias! 
Vieną naktį nakvojai — ir mūsų niekas nekankino. Pernakvok dar nors 
vieną naktį! 

Jonas, matydamas juos verkiančius, pasigailėjo ir liko dar naktį 
nakvoti. Šeimininkai jį pavalgydino ir pagirdė, kad tik jis liktų. Jonas 
pavalgė, atsigėrė, atsigulė lovoje ir numigo iki vakaro. Tada atsikėlė, 
pavaikščiojo po rūmus ir vėl atsigulė. 

Vienuoliktą valandą ėmė vėl rinktis ponaičiai, bet dar keistesni 
nei vakar, ir kiekvienas ateidamas sakė: 

— Labą vakarą! 

O Jonas gulėdamas atsakinėjo: 

— Dėkui, mielieji! 

Prisirinko tų ponaičių dar daugiau nei pirmą naktį. Šįsyk nieko ne- 
darė, tik padėjo kortas ant stalo ir prašė jį kortuoti: 

— Prašom svečią sėstis prie mūsų — pakortuosim! 

Jonas vėl ėmė lošti kortomis — ir vėl pamatė, kad jie jį ap- 
gaudinėja ir kvailiu laiko. Matydamas apgaules, kaip stvėrė savo lazdą, 
kad ims juos mušti! Išdaužė visus ir išvarė iš tų rūmų. Išvaręs 
vėl atsigulė į lovą, užmigo ir ramiai išmiegojo visą naktį. Šeimi- 
ninkų vėl niekas nelietė. 

Išsimiegojęs Jonas atsikėlė, apsidairė — nieko nėra. Pagalvojo: „Ką 
aš čia vargsiu su tais pusgalviais: nei baimės nepatiriu, nei naktį 
miegot galiu. Eisiu sau“. Norėjo išeiti iš tų prakeiktų rūmų. Vėl pri- 
bėgo šeimininkai ir prašė dar trečią naktį nakvoti. Nors ir labai prašė, 
Jonas jų nepaklausė ir išėjo. Nuėjo į tą vietą, kur jį smuklininkas 
buvo nuleidęs su virve. O smuklininkas, nuleidęs Joną, ištraukė virvę, nu- 
sinešė namo ir daugiau nėjo prie skylės. Jonas, neradęs virvės, nežinojo, 
ką daryti. Turėjo grįžti ir trečią naktį nakvoti. Grįžo į rūmus, o šei- 
mininkai nežinojo, kaip jį mylėti, kad jis atėjo gelbėti jų iš vel- 
nių. 

Jonas apsinakvojo ir trečią naktį. Atėjo visai kiti ponaičiai, dar 
baisesni ir keistesni. Vienas buvo panašus į žmogų, bet su ožio galva, 
kitas buvo su vištos kojom, trečias — su ilga uodega. Dar kito visai 
neįmanoma nusakyti, kaip atrodė. Nesuskaitoma daugybė tų velnių 
įėjo į vidų. Susirinko tie ponaičiai, padėjo kortas ant stalo. Patys 
kortuoja, o Jono neprašo. Įeidami nepasisveikino, lyg jo nė nebūtų. Po to 
tie ponaičiai liovėsi vaikščioję. Pagaliau išgirdo — kažkas atvažiuoja. 
Priėjo prie durų toks didžiulis, kad negalėjo pro jas pralįsti. Šiaip taip 
prasiskverbė. Įėjo ir vaikščioja, nieko nesakydamas. Paskui pradėjo Joną 
varyti iš lovos: 


— Kaip tu išdrįsai gulti į mano lovą! Kuo greičiau lipk iš mano 
lovos! 

— Nana, kas čia per barniai! — Jonas guli sau, nebijo. 

Tas vėl jį varo iš lovos. Jonas tam storuliui sako: 

— Atstok nuo manęs, nepykink, nes pamatysi — nuleipsi po mano 
kojom! 

Storulis įširdo, ėmė rėkti. Kai suriko — sudrebėjo visi rūmai. Tada 
puolė Joną, gulintį lovoje. Jonas stvėrė savo lazdą, įsikibo į to storulio 
barzdą ir kad ims savo geležine lazda tvoti! Sviedė jį žemėn, o ponaičiai 
veržiasi jo gelbėti. Kas tik prieina, tam Jonas duos su lazda — iš karto 
pusiau trūksta. Kiti bijo eiti artyn. O tą didžiulį Jonas muša ir muša lazda. 
Tada mažieji ponaičiai pradėjo Joną prašyti, kad paleistų jų vyriausiąjį. 
Sako jam: 

— Kotik norėsi, padarysim, tik jį paleisk, visai neužmušk! 

Jonas liovėsi mušęs ir paklausė: 

— Kas jūs per vieni, kad tiek daug prisirinkot? 

— Mes esam velniai, o tas, kurį mušei, — mūsų vyriausiasis, Liuci- 
peris. Šiuose rūmuose mes jau seniai gyvename. 

Jonas velniams taip įsakė: 

— Na, gerai, kad jūs esat velniai ir jau seniai čia gyvenate, tai dabar 
atkaskit šiuos rūmus, iškelkit į viršų ir padarykit viską taip, kaip Daro 
Tada paleisių jūsų Liuciperį. 

Velniai pažadėjo viską padaryti, kaip buvo: 

— Tik paleisk mūsų Liuciperį, nes mes be jo negalim nieko 
daryti. 

Jonas patikėjo velniais ir paleido Liuciperį. Visi iškūrė iš tų rūmų. 
Jonas, besikaudamas su velniais, pavargo — atsigulė ir užmigo. 


Išsimiegojo, pabudo — pajuto, kad visi rūmai viršuje — su tarnais, 
naminiais gyvuliais ir turtais. Nuėjo Jonas pas karčemininką, su kuriuo 
lažinosi iš penkių šimtų rublių, ir sako: 

— Bėdos turėjau, bet baimės nepatyriau! 

Karčemininkas jo bijojo ir kuo greičiau atidavė visus pinigus. 
Jonas grįžo į rūmus ir ten gyveno su šeimininkais. Labai jį ten mylėjo. 
Tie šeimininkai turėjo labai gražią dukterį. Jonas tą dukterį vedė ir 
gyveno ten visą gyvenimą. 

JOKIMAS IR JO SUNUS 


S senovėje Žemaičių žemėje gyveno toks Jokimas Raginskis. Jis 
buvo baudžiauninkas ir turėjo sūnų Joną. Jų ponas buvo didelis 
nenaudėlis, spaudė ir kamavo žmones. Negalėjo jie ilgiau tverti tokio 
pono, išbėgo į kitą valsčių ir pristojo prie kito pono. Bet tas ponas buvo 
dar didesnis nenaudėlis, dar labiau mušdavo ir kankindavo žmones. 
Negalėjo ir čia ištverti ir išbėgo pas trečią poną. Bet ir tas nebuvo 
geresnis: ir jis labai mušdavo, tad reikėjo ir iš jo bėgti. 

Išėjo tada Jokimas su Jonu į pasaulį alkani, nusikamavę ir neturėdami 
kišenėje nė skatiko. Eidami susitiko turtingą važį: arkliai buvo kuo 
geriausi, pakinktai auksuoti, o ponai sėdėjo sidabrinėje karietoje. Išvydo 
ponai beeinančius tėvą Jokimą su sūnum Jonu, sustabdė arklius ir 
klausia, kas jie per vieni. Sako šie, kad esą iš toli ir neturi ko valgyti. Ponai 
davė jiems valgyti ir gerti ir ėmė įkalbinėti Jokimą Raginskį, kad leistų 
sūnų jiems tarnauti. Žodis po žodžio, ir Jokimas sutiko. Įsisodino ponai 
Joną į karietą, o jo tėvui, Jokimui, davė pinigų kelionei. Taip ir išsiskyrė: 
Jokimas nuėjo į-vieną pusę, o tie ponai — jie buvo velniai — nusivežė 
jo sūnų į pragarą tarnauti. 

Pirmą dieną Jonui skyrė tokį darbą: kūrenti didįjį katilą. Davė du 
sieksniu malkų. Kūrė ugnį po tuo katilu. Tik girdi, kad kažkas gailiai 
dejuoja. Nukėlė dangtį ir žiūri vidun. Ogi katile — tas ponas, pas kurį 
pirmiausia ėjo baudžiavą. Vėl uždengė katilą ir laukia, kas bus toliau. 

Kitą dieną vėl jam liepė kūrenti ugnį po katilu. Davė sudeginti 
keturis sieksnius malkų. Kai dėjo malkas į ugnį, girdi vėl katile baisiai 
keikiantis. Atkelia dangtį ir mato kitą poną, pas kurį ėjo baudžiavą. Bet 
po katilu sukūreno visus keturis sieksnius malkų. 

Trečią dieną vėl gavo tą patį darbą ir šešis sieksnius malkų. 
Bekuriant ugnį, išgirsta graudžiai dejuojant. Vėl pažvelgė — mato savo 
trečią poną. Bet tuos šešis sieksnius sudegino. 

Įsitraukus į tą darbą, greitai pralėkė laikas — atrodė, kad tarnavo 
tris dienas, o iš tikro — trejus metus. Galiausiai atėjo tas velnias, kuris 
ėmė jį tarnauti, užmokėti už tarnybą. Klausia velnias Joną: 

— Kiek tau priklauso už tai, kad tarnavai? 

Bet Jonas nežinojo, kiek prašyti. Vėl sako velnias: 

— Kiek nori ir ko nori — imki. 

Bet Jonas nežinojo, ką galėtų imti. Tada velnias davė jam šautuvą, 
plaktuką, būgnelį ir smuiką. Sako: 

— Iš to šautuvo, ką pamatysi, nūšausi. Tuo plaktuku, ką panorėsi, 
užmuši. Į būgnelį, ką panorėsi, tą įdėsi. O kai užgrieši smuiku, tai kiek 
žmonėms paliepsi, tiek jie šoks. 

Išvedė velnias Joną iš pragaro į kelią, ir išsiskyrė. 

Eina Jonas keliu ir pamatė paukštį, tupintį griaumedyje, apaugusiame 
dygliuotais erškėčiais. Tik atvažiuoja ponas. Prašo Joną nušauti tą 
paukštį. Šovė Jonas — ir paukštis nukrito į erškėtyną. Sako Jonas ponui: 

— Eikit ir pasiimkit tą paukštį. 

Išlipo ponas iš karietos ir įlindo į erškėčius. Kad užgrieš Jonas 
smuiku — ponas kad ims šokti erškėtyne! Susidraskė visus drabužius, kū- 
ną vos ne iki kaulų susiraižė. Kai galų gale išsigavo iš krūmų, nuėjo 
pas karalių ir apskundė Joną. 

O Jonas tuo tarpu ėjo tolyn ir sutiko šiaučių, kuris nešėsi ant 
pečių maišelį su savo įrankiais. Vėl Jonas sugriežė smuiku. Šiaučius 
šoka, o maišelis daužo nugarą ir kaklą. Šiaučių apdaužė, paskui viskas 
iš maišelio išbyrėjo ir išsimėtė: kurpaliai, ylos, šeriai. Pats šiaučius 
vos gyvas liko ir taip pat nuėjo skųstis karaliui. 

Išgirdęs, kad jau antras Žmogus skundžiasi, karalius labai supyko. 
Įsakė sugauti Joną ir atvesti pas jį. 

Veda Joną pas karalių — tas vėl užgriežė smuiku. Ir šoka, kas 
gyvas: karalius, karalienė, visi, kurie tenai buvo. Iš tolo pamatė, kad taip 
darosi, vienas pirklys, ir, noredamas būti gudresnis, prisirišo prie 
stambaus medžio. Bet nieko nepadėjo: šoko ir jis sykiu su medžiu. Tik 
dar daugiau bėdos pridarė, nes daug kariuomenės tųo medžiu išdaužė ir 
daug Žmonių sužalojo. 

Kai galiausiai Jonas liovėsi griežęs, įsakė karalius jį suimti ir įmesti į 
požemį giliai po rūmais, kad ten amžiams liktų uždarytas. O tame 
požemy buvo tiek velnių, kad per juos ta dalis rūmų buvo prasmegusi 
žemėn. Kai įmetė Joną, jų prilėkė tiek, kad visur pilna — kaip uodų. 
Ėmė svaidyti į Joną ugnimi. Tas kaip supyko — ėmė griežti. Šoka velniai 
lyg pašėlę. Taip šoko ligi dvyliktos valandos, suvirto visi žemėn. Tada 
Jonas pasiėmė būgnelį ir plaktuką ir vaikščioja, rankioja į būgnelį 
velnius: būgnelį prie kojų prideda, plaktuku per kojas — ir velnias 
būgnelyje. 

Išeina Jonas anksti rytą laukan, žiūri — jau požeminių rūmų stogo 
viršus kyšo iš žemės. 

Antrą naktį prisirinko dar daugiau velnių — net tamsu! Bet Jonas 
padarė kaip ir pirmą naktį. 

Trečią naktį jų dar daugiau priėjo, o su jais atėjo ir tas, kuris Jonui 
davė šautuvą, plaktuką, būgnelį ir smuiką. Vėl Jonas ėmė griežti ir taip 
juos iškankino, kad tie virto žemėn, kaip lapai krinta nuo medžio. Sukišo 
paskui juos visus į būgnelį, paliko tik tą, pas kurį tarnava. Kai tiek velnių 
iš požemio buvo iškuopta, rūmai dar labiau išlindo iš žemės. Tačiau, 
taip besidarbuodamas, Jonas pavargo, atsigulė ir išmiegojo iki ryto. 
Anksti rytą išeina laukan pažiūrėti, kas pasidarė — ogi visi rūmai išlindę 
iš Žemės — su žmonėmis, gyvuliais, Žodžiu, su visu turtu. Nudžiugęs 
Jonas bėga į rūmus. Randa juose sėdinčią auksinę merginą. Prie 
jos — tarnai, liokajai ir kambarinės. Ta mergina greitai pamatė jį, pribė- 
go prie jo, apkabino ir pabučiavo — ženklas, kad sutinka eiti už jo. O ta 
mergina buvo labai graži ir turėjo neišmatuojamus turtus. 

Po kiek laiko sužinojo apie tai karalius ir atvažiavo aplankyti Jono 
ir Aukso merginos, jo išgelbėtos iš užkeikimo. Atvežė karalius dovanų, 
pusę karalystės dovanojo. 

O tie Jono ir Aukso merginos rūmai stovėjo ant kalno, o šalia 
buvo keturių sieksnių gylio ir dešimties sieksnių pločio duobė. Prie jos 
buvo didžiulis akmuo. Prašo Jonas Raginskis karalių, kad surinktų iš 
visos karalystės kalvius ir lieptų kiekvienam pasiimti po didelį kūjį. 
Išklausė karalius Jono prašymo ir sušaukė visus kalvius. Kai visi susiėjo 
į rūmus, Jonas pasiėmė savo būgnelį, į kurį buvo sukišęs velnius, ir 
nuėjo su kalviais prie tos duobės. Kai visi sustojo, padėjo būgnelį ant 
akmens ir liepė mušti per jį iš visų jėgų kūjais. Kalviai muša, o 
iš būgnelio sunkiasi smala — greit pribėgo jos pilna duobė. Tada 
Jonas iškėlė vestuves su ta Aukso mergina. O iš tos duobės ir dabar 
teka smala. Ją Žmonės semia ir vežasi tepti vežimo ratams. 


NEREGYS TĖVAS 


V neregys tėvas išsiuntė savo tris sūnus į kitą karalystę par- 
nešti vaistų akims gydyti. Du tie sūnūs buvo protingi, o trečias kvailas. O 
tėvas, dar nesenas, buvo susirgęs ir apakęs. Visur ieškojo priemonių 
akims gydyti, bet niekas nepadėjo. Sužinojo, kad kitoje karalys- 
tėjeę yra mergina, turinti vaistų, kurie gydo gyvus ir negyvus 
Žmones. 

Tėvas išsiuntė savo du protingus sūnus tų vaistų. Kai jie išjojo, 
kvailys prašo, kad tėvas ir jam leistų kartu joti. Tėvas sako: 

— Kur tu josi, kad nieko nežinai. Išjosi — ir nežinosi, kur su- 
grįžti. 

— Kaip bus, taip bus, — leisk. Gal aš parnešiu tų vaistų. 

Tėvas leido jam joti. 

Išjojęs sutiko kely žmogų. Tas klausia: 

— Kur joji? 

— Joju vaistų neregiui tėvui. 

— Josi šiuo keliu — prijosi kryžkelę. Jeigu josi į dešinę — tu bū- 
si sotus, o arklys alkanas. Jei į kairę — tu būsi alkanas, o arklys so- 
tus. O jei tiesiai josi, tai ir tu, ir tavo arklys būsite sotūs ir rasi 
vaistų. 

Kvailys nujojo tiesiai ir prijojo varinį dvarą. Įėjo į rūmus — rado 
merginą. Ta jo klausia: 

— Ko tau reikia, kad pas mane atjojai? 

— Atjojau vaistų neregiui tėvui. 

— (Gal ir gausi vaistų, bet turi pakeisti arklį, nes šis neištvers. Kelias 
dar tolimas. Savo arklį palik man, o imk mano, tada nujosi, 

Persėdo ant kito arklio ir prijojo sidabrinį dvarą. Ten vėl rado 
merginą. Ta jo klausia: 

— Kur joji? 

— Atjojau vaistų savo neregiui tėvui. 

— Rasi tų vaistų, bet sunku bus jų gauti. Gal ir nujosi. Pasikeisk 
arklį — jok manuoju, nes tavasis neištvers. Rasi aukso dvarą. Tame 
dvare gyvena mano sesuo, kuri turi tuos vaistus. Bet iš jos lengvai 
negausi. Ji gali tave numarinti. Duosiu tau švilpuką. Kai nujosi į tą 
dvarą, švilpk be perstojo: tada mano sesuo ir visi dvariškiai miegos. Tada 
tu įeisi į rūmus. Rasi ją miegančią trečiame kambaryje. Rasi deimantinę 
skrynią. Ji pati atsivers. Rasi ten buteliuką su vaistais ir du obuolius. 
Viską pasiimk, bet vis švilpk, nes jei perstosi, sugaus. Reikia, kad tavo 
tėvas suvalgytų tuos obuolius, o vaistais akis pasiteptų — bus sveikas. 

Jis taip ir padarė. Kai išsiėmė iš skrynios vaistus, pamatė, kad lovoje 
guli graži mergina. Numovė nuo jos piršto žiedą: ir pats užsimovė. 
Be perstojo švilpdamas, atsitraukė ir grįžo pas savo arklį. Belipdamas 
ant arklio, pametė švilpuką. Tada ta mergina pabudė — nerado skrynioje 
vaistų, 0 ant rankos — žiedo. Nežinodama, ką daryti, sėdosi ant arklio 
ir ėmė vytis piktadarį. 

Kai jis pamatė, kad vejasi, ėmė dar greičiau joti ir atjojo į sidabrinį 
dvarą. Ta — iš paskos. Atjojusi klausia seserį: 

— Ar nematei piktadario, kuris jojo į tavo dvarą? 

— Ką tik pasikeitė arklį ir išjojo. 

Kvailys lygiai taip pat pasikeitė arklį ir variniame dvare ir greitai 
išjojo, kad ta mergina nepavytų. O ji atjojusi klausė seserį: 

— Ar nematei piktadario? 

— Mačiau, bet jau nebepavysi. 

Mergina jo daugiau nebesivijo. Grįžo namo labai liūdna nepavijusi. 

Kvailys, grįždamas atgal, kryžkelėje sutiko savo brolius. Tie paklausė: 

— Ar gavai vaistų tėvui? 

— Gavau. O jūs gavot? 

— Mes negavom. Jeį gavai — parodyk. 

— Nerodysiu, nes galit atimti. 

Tiedu susikalbėjo jį nužudyti, o vaistus atimti. Užmušė, nupjovė galvą, 
paėmė obuolį, o vaistų nesurado. Vaistai liko. 

Tiedu broliai parnešė du obuolius ir liepė juos suvalgyti. Tėvas 
pasikėlė iš patalo, bet nematė. 

Kai tas kvailys užmuštas gulėjo, tuosyk atėjo tas žmogus, kuris jam 
parodė kelią, ir rado tuos vaistus. Pridėjo galvą prie liemens ir patepė 
vaistais. Kvailys atgijo. Atsikėlęs sako: 

— Ak, kaip stipriai miegojau, vos pabudau! 

Tas Žmogus: 

— Kad nebūčiau prikėlęs, būtum amžinai miegojęs. 

— Dėkui, kad prikėlei. 

— Kai pareisi namo su tais vaistais, patepk tėvui akis. 

Parėjo kvailys namo, išgydė tėvą. Tėvas už tai jį labai pamilo. 

O ta mergina iš aukso dvaro ieškojo to, kuris buvo pas ją atjojęs. 
Visur apskelbė, kad kas turi jos žiedą, tas gaus tūkstantį auksinių ir tam 
liks tas žiedas. Kvailys pasirodė turįs tą žiedą. Kai ji sužinojo, atvyko pas 
jį, pasiėmė į savo dvarą, ištekėjo už jo. Abu labai gerai gyveno. 

STUDĖENTAS IR SENĖ 


A V... adaise vargšai studentai rinko iš žmonių pinigus ir įvairius daik- 
tus, kad už juos galėtų baigti mokslus. Vienas studentas rinko pinigus. 
Užsimanė jis valgyti. Užėjo į vieną turtuolio namą, rado jame tiktai 
šeimininkę. Paprašė valgyti. Šeimininkė sako: 

— Neturiu ko duoti! 

— Išvirk man dešimt kiaušinių. 

Ta nieko nesakė, išvirė dešimt kiaušinių ir padavė. Studentas suval- 
gęs padėkojo. Ji paklausė, kuo jis vardu. Jis užrašė ant lapelio ir padavė. 
Išvažiavo, o už kiaušinius nesumokėjo. 

Jam išvažiavus, šeimininkė ėmėsi skaičiuoti, kokį nuostolį patyrė 
sumaitinusi kiaušinius. Apskaičiavo, kad jei višta būtų išperėjusi tuos 
kiaušinius, būtų dešimt viščiukų. Iš tų — vėl dešimt viščiukų ir taip 
toliau. Kai viską suskaičiavo, išėjo, kad nuostolio turėjo už pusę milijono. 

Po dešimties metų tas studentas išsimokė daktaru ir apsigyveno toje 
apylinkėje, kurioje jam ta senė kiaušinius virė. Sužinojo tai senė, nuėjo 
į miestelį ir atpažino daktarą buvus tą patį studentą. Tas jai savo noru 
pusės milijono atiduoti nenorėjo, tad ji padavė jį į teismą. 

kis“ or, išklausęs abi puses, sako daktarui: 

—- Turi sumokėti. „pusę: milijono! 

— Neturiu tiek pinigų. 

Teisėjas nuteisė daktarą pakarti, kad nesumoka skolos, ir leidę, tris 
dienas apsigalvoti. 

Daktaras įsibaiminęs susirūpino ir vaikščiojo lyg žemes pardavęs. 
Taip bevaikštinėdamas, susitiko velnią, panašų į ponaitį. Tas jo klausia: 

— Ko toks susirūpinęs? 

Daktaras viską apsakė. Velnias sako: 

— Ką man duosi — aš tave išgelbėsiu? 

— Ką aš tau galiu duoti... Kas bus, tebūnie, 

— Aš tave veltui išgelbėsiu! Ar nori? 

— Noriu. 

— Kai ves prie kartuvių, prašyk teisėjų, kad tavęs nekartų, kol 
ateis tavo mieliausias draugas, su kuriuo nori atsisveikinti. 

Nuvedė pas kartuves — teisėjas laukia to draugo. Dairinėjasi, 
ar kas neateina, laukia ir negali sulaukti. Tik pamatė išdidų poną 
bejojantį gražiausiu arkliu. Tas prijojo prie teisėjo. Teisėjas suriko: 

— Kur taip ilgai buvai? Nusibodo tavęs laukti! 

— Atleiskit, jūsų didenybe! Užtrukau, nes turėjau baigti sėti dešimt 
pūrų virtų žirnių. 

— Kvaily, kas gi sėja virtus žirnius! Kaip jie augs? 

— Tai ir jūs kvailiai, jeigu iš virtų kiaušinių norite turėti viščiukų. 

Teisėjas pripažino, kad daktaras nekaltas, ir jį paleido, o senę, kuri 
jį skundė, pakorė. Šitaip senės siela atiteko velniui, o daktaro siela iš 
velnio nagų buvo išgelbėta. 

ANTANAS 
ULINSKIS 


M. Davainis-Silvestraitis 1889 metais iš 
A. Ulinskio užrašė 22 pasakas. Tada greičiau- 
siai buvo vidutinio amžiaus žmogus. Gyveno 
Skujinės kaime (netoli Stakių), Kauno apskri- 
tyje. A. Ulinskio pasektų pasakų motyvai pa- 
prastai yra tradiciniai, pasitaikantys daugelyje 
stebuklinių pasakų, tačiau jie komponuojami 
į siužetą savitai. Yra pasekęs ir gana retų 
4 pasakų ar jų kontaminacijų, kaip 
antai „Žentas — moteriškė“. 

Krinta į akis archainiai A. Ulinskio 
pasektų pasakų bruožai. Remdamasis pasakoje 
„Saulė ir vėjų motina“ išlikusiais senųjų 
liaudies tikėjimų atspindžiais, įžymus baltų 
mitologijos tyrinėtojas A. Greimas aiškina 
„dievaitės Aušrinės figūrą (— paveikslą) ir 
jos veiklos sferą“. 


SAULĖ IR VĖJŲ MOTINA 


B. trys broliai. O vienam broliui, Juozapui, vis rodės akyse 
dvi saulės — rytmetį ir pavakare, o taip nemato antros saulės. Prašė savo 
brolių, kad leistų jį ieškoti antros saulės. Broliai išleido, palaimino. 

Patraukė į kitas žemes, užėjo dideles girias. Girdi — girioje triukš- 
mas. Jam įdomu, kas ten pešasi. Žiūri — liūtas, vanagas, skruzdė ir 
vilkas, pasipjovę jautį, nemoka pasidalyti. Išvydo liūtas šviežią Žmogų, 
vadina prie savęs artyn: 

Dakijos, būk toks geras, padalyk mums tą mėsą. 

Atojovė žmogus galvą skyrium, padavė skruzdei: 

— Maža esi, gali ten išėsti visas skyleles! 

Raumenis padavė liūtui, kaulus — vilkui, pilvą — vanagui. 

— Ar visi patenkinti mano padalijimu? 

— Labai! 

Kiekvienas davė jam po truputį savo plaukų, skruzdė davė ūsą, 
vanagas — plunksną: 

— Kad bus bėda, apie mūsų duotus daiktus pagalvok, tai bus taip, 
kaip nori. 

Paėjo jis į girią toliau, panorėjo valgyti — pagalvojo apie vilką. 
Stojosi vilku, susigavo aviną, pasivalgė. Pagalvojo apie vanagą — 
stojosi vanagu, greitai nukeliavo į svetimą šalį. Pataikė užlėkti ant vėjų 
motinos. Įeina į trobą, pasisveikina. 

— Ko ieškai? 

— Ieškau antros saulės! 

— Paritinsiu kamuolį, sek paskui tą kamuolį — nueisi prie mano 
motinos, 

Įsikando, būdamas vanagu. siūlą į snapą, toli labai keliavo, kol 
priėjo. Priėjo prie vėjų motinos. Motina pastatė jį prie sodo už sargą: 

— Kad išsaugosi sodą, rytoj žinosi saulę! 

Davė jam kardą, išėjo jis į sodą. Vidury nakties atėjo žmogus, kad 
jam buvo medžiai ligi dvišakumai. Paima tas milžinas medį per tvorą, 
išsirauna ir neša. Užsimojo kardu ir nukirto rankas milžinui — tas 
nuėjo atgal. Po valandai atėjo kitas, girią po kojų laužydamas. Pasirėmė 
ant tvoros, norėjo vėl rauti obelį — nukirto jam galvą. Atėjo trečias — 
nukirto per pusę. 

Kai atsirado diena, jis nuėjo pas šeimininkę, apipasakojo nakties 
bėdą. Nuėjo draugė su mdtina į sodą apžiūrėti — rado tris milžinus 
užmuštus. Už tą gerą motina dovanojo jam tris obuolius. Tie obuoliai 
buvo labai brangūs. 

Sušaukė ji savo vaikus, keturis vėjus, klausė jų: 

— Ar nematėt kur antros saulės? 

Šiaurys vėjas atsakė: 

— Tai ne saulė. Aš šiandien buvau ir mačiau. Yra pana ant marių 
salos, turi dvarą, jos tokie plaukai kaip saulė. 

Vėjų motina vėl paritino jam siūlų kamuolį. Įsikando siūlą į snapą, 
vanagu pasivertęs, nukeliavo prie marių krašto. Atbėgo šiaurys vėjas 
pas jį, pamokino: 

— Dabar lauk vakaro. Pareis tos panos bulius su trimis karvėmis iš 
girios, plauks per marias į aną pusę. Įsikibk buliui į uodegą — perneš tave 
į aną pusę. Pasinerk perplaukęs, nes jis subadys, kai pamatys. Kai išeisi 
iš vandens, rasi beržinį kelmą ant tos salos. Palįsk po tuo kelmu, nes bulius 
tavęs ieškos. Po pusryčių eik į rūmus, rasi tą paną bemiegančią. Ji 
guli kniūpsčia. Užsisėsk ant jos kaip ant arklio, apsivyniok plaukus ant 
rankų. Ji sakys: „Leisk mane! Kad neleisi, prapuls žemė, pasidarys ma- 
rios“. Sakyk: „Aš ant tavęs išplauksiu“. Iki trijų Žodžių taip sakys. 
Paskui sakys: ,,„Tu mano, aš tavo“. Tai tada paleisk. 

Ir parėjo bulius su karvėmis. Tas įsikibo į buliaus uodegą — pernešė 
per marias. Taip'jis darė, kaip buvo sakytas. Paną jis paleido, kai ji pasa- 
kė: „Tu mano, aš tavo“. Juodu ten gyveno dauge!l metų. Jis, kaip 
mažesnis, tarnavo jai. Pats varydavo kas rytą karves per marias. Jau jam 
bulius nieko nedarė. 

Vieną kartą rado jis ant erškėčio tos panos vieną plauką užkibusį ir 
rado kiaurą riešutą. Suvyniojęs plauką, įkišo į tą riešutą, įmetė 
į marias. Atspįsta iš marių spindulys, į dangų, kaip žvaigždė didžiausia. 

Vienas karalaitis, važinėdamas ant marių, pamatė tą naujieną. 
Pasuko laivą tiesiai link tos žvaigždės, privažiavo artyn, nužiūrėjo pro 
žiūronus ir rado tą riešutą. Kuo greičiau bėgo namo. Turėjo seną 
bobutę raganą. 

— Sakyk, bobut, kas tas per plaukas yra? 

— Yra pana tokiais plaukais! 

— Ar negalėtum čia ją pargabenti? Aš tau aukso lIopšį nuliesiu, 
dieną ir naktį supsiu už tai. 

Ragana pasivertė elgeta ir nuėjo prie tos panos. Pradėjo pasakoti, 
kad ją iš laivo išmetė ant kranto: 

— Aš, vargšė duoneliautoja, prašiau, kad pavėžintų, o jie mane ant 
kranto čia paleido. Gal ponia mane malonėtut priimti tarnauti. Ištikimai 
tarnausiu. 

Priėmė ją. Pabuvo savaitę ir antrą, įsiteikė — ką pana liepia padaryti, 
tai dusyk geriau padaro. Ragana, matydama naktį karalaitį, liepė jam 
nulieti aukso laivą ir atvažiuoti ten, kur jis rado tą jos riešutą. Kad 
būtų sidabro tiltas. 

Rytą aštuntą valandą atsikėlė pana, išėjo iš savo dvaro, pamatė švie- 
žią laivą. Tokio dar laivo nebuvo. Tada bobutė ėmė vadinti paną: 

— Eikiva pasižiūrėti! 

Pana buvo išėjus vienplaukė. Buvo begrįžtanti paimti skepetą. Ragana 
pasakė: 

— Aš atnešiu skepetą! 

O jos vyras miegojo. Ragana paėmė peilį ir papjovė jos vyrą. 
Išėmė plaučius ir kepenis, praeidama įmetė į marias. Ponia nežino, ką 
ten ji padarė. Priėjo prie laivo artyn — mato, kad tame laive nėra nė 
jokio žmogaus. Ragana ėmė vadinti ponią į laivą pasižiūrėti. Kai užėjo 
ant laivo, tas pasidavė į marias. Iššoko karalaitis, pasiėmė paną, įsivedė 
į kambarį: 

— Nesibijok, pas mane geriau būsi kaip čia. Turiu karalystę, turiu 
kariuomenę. 

Parsivežė ją į savo karalystę. Greitai norėjo ją vesti. 

— Aš negaliu tekėti be metų! Gailiu savo tėvo, neseniai mirė. 

Kaip galėdama trukdino laiką, kad tik jis nevestų. 

Susibėgo visi keturi vėjai pas motiną savo paklausinėt naujienų. 
Žiūri, kad motinos sode nuvytę visi obuoliai. 

— Dėl ko taip čia, motuš, yra? 

— Bėkit žiūrėti, matyt, negyvas yra, kur mūsų sodą saugojo. 

Rado jį papjautą. Pradėjo ieškoti po krantus, vandenis jo plaučių. 
Pamatė — vėžys labai didelis bevelkąs į olą. Atėmė plaučius ir kepenis. 
Šiaurinis vėjas panėrė į marias ir išnešė gyjančiojo vandenio ir gyvuonies. 
Sutepė, sumazgojo — stojos sveikas ir gyvas. Klausia: 

— Kur ta pana dingo? 

— Nežinau, aš buvau užmigęs. 

— "Tu buvai papjautas. 

Puola į visus kraštus — nėra jo panos niekur. Prašė vėjų patarti: 

— Ką man dabar reikia daryti? 

Šiaurys vėjas: 

— Eik į jos kambarį, rasi kamanas ir balną. Pasibalnok bulių 
savo — stosis toks arklys, kad nebus visoje karalystėje tokio driganto. 
Užsėsk, josi marėmis geriau kaip žeme. Ir nuneš jis į tą karalystę, kur ji 

yra. Ten bus tą dieną arklių turgus, ieškos karalius pirkti driganto. 
Kai derės, sakyk: „Jei perkat, pirkit, laiko neturiu“. Kol išeis pana. 

Išėjo pana, pažino gyvulį savo. Paėmė jam už rankos, stojo vyrui 
ant kojos ir užlipo. Ir pakilo į padanges, pabėgo į savo dvarą. Karalius 
paliko liūdnas. Klausia karalius burtininkus: 

— Ką reikia dabar daryti? 

— Jau nieko negalim patarti! 

Pana parkeliavus paleido savo bulių. Bulius priklaupė ant kelių, 
prašneko žmogaus balsu: 

— Kirsk mano galvą! 

Pana nenorėjo kirsti, bet turėjo kirsti. Nukirto galvą — prapuolė 
ketvirta dalis marių, pasidarė žemė. O iš buliaus jos brolis stojos. 
Nukirto visų trijų karvių galvas — stojos seserys. Prapuolė visos marės, 
pasidarė žemė. Pradėjo Žmonės gyventi. O ji paliko ant tos žemės, o jos 
vyras — karaliumi. Paliko laimingi ir gyveno. 


PRARIIO ŽEMĖ 


3, unigaikštis susilaukė sūnaus Jono. Pas tą vaiką lopšyje radosi 
raštas. Tėvas pradėjo jį skaityti. Parašyta, kad kai sūnus bus dvide- 
šimties metų, jį praris žemė. Dideliai tėvas jį saugojo, neleido niekur 
be savęs iki dvidešimties metų. Paskutiniai metai prasidėjo — rodos 
vaikui įvairios grožybės danguje. Vadina tėvą: 

— Eikim mudu pasivaikščioti! 

— Vaikeli, praris žemė, nenoriu tavęs paleisti iš savo akių. 

Užlaikė tėvas vieną ir antrą dieną. Trečią dieną atėjo toji valanda, 
kada reiks jį praryti. Vaikas pamatė lauke didelę grožybę obuolių: 
aukso, sidabro ir deimanto obuoliai ant obels. 

— Eikiva, tėvai, artyn pažiūrėti, kas čia per naujiena? 

Tėvas nusitvėręs veda jį už rankos. Džiaugias obuoliais: viena pusė — 
gražu žiūrėti, antra — dar gražiau. Tėvas užsigalvojo, paleido vaiko 
ranką — atsidarė žemė, ir prapuolė vaikas. Kaip buvo gražus laukas, taip 
ir paliko. Tėvas verkdamas parėjo namon. 

Vaikas kiaurai žemę nukrito į kitą pasaulį. Pataikė ant kelio nukristi. 
Vaikščiojo į visas šalis — neranda niekur žmogaus. Priėjo dvarą — špi- 
žiniais statiniais aptvertas. Ant vartų geležinės durys. Pradėjo duris dau- 
žyti — išėjo senis. Tas senis buvo prakeiktas. Jau trečias šimtas metų, 
kaip jis gyveno tame dvare. 

— Dvidešimt metų aš tavęs laukiau, bet tik sulaukiau! Dabar turi 
man ištikimai tarnauti. Eime, aprodysiu visus darbus! 

Įeina į vieną sodą — aptvertas sodas geležiniais virbais, ant kiekvieno 
virbo žmogaus galva pakabinta. Ant vieno nėra. Jonas klausia pra- 
keiktojo: 

— Dėl ko ant to nėra? 

:—— "Neklausysi, ką aš liepiu, tai tavo galva bus ten. 

Išvadžiojo po visus rūmus. Daugiau nieko nėra, kaip tas vienas senis. 
Nusivedė į arklidę. Ir arklys, ir šuo tenai. Arklys pašertas mėsa, šuo 
pašertas avižomis, pastatyta gale lazda. Padavė jam tą lazdą: 

— Imk lazdą ir mušk juos, kad neės arklys mėsoš, o šuo šieno! 
Aš dabar išvažiuosiu dvylikai dienų. 

Atsvėrė senis šuniui dvidešimt svarų šieno, arkliui dvidešimt svarų 
lašinių: 

— Kad neės, tai su lazda tiek duok, kol suės! Kad nesušersi, tai aš 
tave užmušiu. 

Jonas dideliai susirūpino. Pašėrė arklį ir šunį — nei tas ėda, nei tas 
ėda. O mušti gaila jam. Vaikščiodamas Jonas ėmė verkti labai. Arklys 
prašneko: 

— Neverk, Jonai! Eik šen! Duok man šieno ir avižų, duok šuniui mė- 
sos ir lašinių. 

— Kad aš bijau: gal man galvą nukirs! 

Pašėrė, kaip prašė, pats atsigulė. Per dvylika dienų dideliai gražūs 
jie stojos — maistas ėjo jiems į kūną. Burtininkas pajuto, kad jis taip daro, 
skubinos namo kuo greičiau. Arklys žino, kad burtininkas parva- 
žiuoja,— mokino Joną taip šnekėti: „Atleisk, dėde, suklydau! Daugiau 
įsidėmėsiu, kaip liepsi daryti“. 

Parbėgo burtininkas, velniškai apsirėdęs: 

— Ką padarei, Jonai? Kodėl šėrei arklį avižom ir šienu, šunį — 
lašiniais ir mėsa? | 

— Apsirikau! Man rodos, kad taip liepei šerti. 

— O kodėl nesiklausei, kaip aš tau sakiau? Skirsiu aš tau atgailą. 
Eiva į sodą! 

Parodė jam aukso obelį. Trejopi obuoliai ant tos obels: aukso, 
sidabro ir deimanto. | 

— Šiandien padaryk man tos obels paveikslą! Aš išvažiuoju į kitą 
pasaulį trims dienoms. Kad nepadarysi, galvą nukirsiu! 

Išvažiavo burtininkas, Jonas labai liūdnas pasiliko. Nuėjo pas arklį, 
pradėjo graudžiai verkti: 

— Nelaimingas, arkleli, tu ir aš, kad tavęs .paklausiau! Kaip reikia 
padaryti tos obels paveikslą? 

— Gulk, kiek pasilsėk, bus padaryta! 

Atsigulęs Jonas saldžiai užmigo. Pabudęs rado šalia savęs paveikslą 
padėtą. 

Parvažiavo burtininkas trečioj dienoj, rado paveikslą. 

— Na, aš nemaniau, kad tu toks gudrus gali būti! Dabar išvažiuošiu 
trisdešimčiai dienų.— Paliko birkavą avižų šuniui, o birkavą lašinių 
arkliui: — Žiūrėk, kad sušertumei, kaip aš įsakau! Ir išmatuok, ką turi 
gelmės šulinys. 

Išvažiavo. Jonas nuėjo pas arklį, ėmė klausti: 

— Ką reikia, arkleli, daryti su tuo šuliniu? 

— Siek su ranka ir pasieksi vandenį nuėjęs. 

Įkišo ranką į vandenį, ištraukė auksu aplipusią ranką. Didžiai 
persigando, pamatęs auksuotą ranką. Ėmęs į plaukus ir nusišluostė iš 
baimės. Pasidarė auksiniai plaukai ir auksinė ranka. Atbėgo pas arklį: 

— Tai, arkleli, pasidariau! Kur dabar man dingti? Už tat 
mirti turėsiu! 

— Nebijok nieko, duok man avižų! 

Atidavė arkliui avižas ir šieną, o šuniui — lašinius ir mėsą. 

— Eik į pirmą kambarį — rasi balną, kamanas ir bizūną. Eik į 
antrąjį — rasi visus drabužius. Eik į trečią — rasi jo vaistus ir kardą. 
Išsigerk, iš dešinės stovi mažas buteliukas. Iš po kairės paimk kitą — 
ir sukeisk. Paimk visus drabužius, atnešk pas mane. 

Atnešė drabužius, apsirengė Jonas, pasibalnojo arklį, atleido šunį 
nuo grandinės, išjojo iš arklidės į padvarę. Arklys pasiuntė Joną į sodą 
paskinti gerų obuolių maišą. Priskynė auksinių, sidabrinių ir deimanti- 
nių obuolių, užsėdo ant arklio, pasiėmė obuolius ir išjojo. 

— Kur tas šuo bėgs, tai mane leisk! 

Išjojo į pusę kelio — parbėgo burtininkas. Jau nėra Jono. Neranda 
daiktų jis — mato, kad jau Jonas išbėgo. Įpuolė į vaistinę atsigerti stip- 
riųjų vaistų. Vaistai buvo apmainyti: stipriuosius Jonas išgėrė, o silpnuo- 
sius burtininkui pastatė. Pradėjo Joną vytis. Iki pusės kelio atbėgo — ne- 
įstengė, nepavijo. 

Jonas išjojo į šviesią pasaulę. Pataikė prie karaliaus sostinės. Arklys 
siunčia Joną prie karaliaus, be negaus ten tarnauti. Gavo sodininko 
vietą. Jonas galvą apsirišęs su skepeta, nerodo niekam savo plaukų. 
Aprodė jam didelę daugybę sodo, sugrįžo pas arklį apžiūrėjęs. 

— Jei bus bėda, šaukis prie manęs, aš atbėgsiu! 

Arklį Jonas paliko Baltajam kalne, o pats nuėjo. Ištikimai tarnavo 
karaliui, nė vienas sodininkas tokių kaip jis neužaugino obuolių. Tinka 
Jonas labai karaliui. 

Pralošė karalius savo dukterį slibinui praryti. Jonas išgirdo — prašė 
karalių: 

— Šviesiausias karaliau, leisk pažiūrėti, kaip: praris slibinas tavo 
dukterį! Prašyk, šviesiausias karaliau, kad kariauti leistų, 0 ne prarytų! 

— Neužteksiu tiek kariuomenės. 

— (Gausi pagalbos. 

Karalius nurašė raštą slibinui: „Aš noriu su tavim kariauti“. 

— Man vis tiek, galim kariauti. Rytoj dešimtą valandą karas. 

Naktį Jonas pavadino arklį savo. Atbėgo arklys: 

— Ko, Jonai, reikalauji? 

— Reikės kariauti su slibinu! 

— (Gal nori pagelbėti? 

— Noriu noriu, arkleli! 

Arklys sugrįžo atgal, atnešė jo drabužius, kardą. Apsirengė, užsėdo 
ant arklio ir išjojo. Nė vienas žmogus nematė jo jojant žeme, jis padan- 
gėmis ėjo. Nusileido aikštėje, kur buvo šėtoniška kariuomenė, dideliai 
gražiai apsidaręs, plaukai auksiniai. Jonas išmušė slibino visą kariuomenę, 

slibinas vos tik ištrūko iš jo. Paėmęs karaliaus dukterį ant arklio, iškilo 
į padanges. Karalius nematė, kur jis dingo. 

Parnešė į jos tėviškę, laukė karaliaus parvažiuojant. Karalius, 
radęs savo dukterį, dideliai linksmas stojos. Klausia Jono: 

— Kokio nori užmokesnio už tai? 

— Ką malonėsit, šviesiausias karaliau! 

— Aš noriu tave priimti į žentus. Aš tokio kariauninko niekur 
nemačiau! | 

Priėmė Joną į žentus. Po vestuvių liepė arklys nukirsti savo galvą. 
Pasidarė arklys kunigu. Nukirto šuns galvą — pasidarė liokajus. 
Kunigas Jonui: 

— Laimingas būsi, Jonai, su savo šeimyna! 

Tuojau pražuvo iš jo akių. Jonas pasiliko bekaraliaudamas. 


ŽENTAS MOTERIŠKĖ 


K itoj gadynėj kiekvienas ūkininkas turėjo leisti kareivį. Vienas 
ūkininkas neturėjo sūnaus, turėjo tris dukteris. Karalius reikalavo karei- 
vio. Tėvas varganas buvo, neturėjo už ką samdyti. Jauniausia duktė ėmė 
tėvo prašyti, kad ją leistų. Apsirengė vyriškais drabužiais, nusikirpo 
plaukus — niekas negalėjo pažinti, kad ji moteris. Labai gražaus gymio 
buvo. Savo arkliu ir su savo ginklais išjojo į kariuomenę. Papuolė į 
karaliaus gvardiją, tankiai reikėjo stovėti prie karalaičikės durų sargy- 
boje. Karalaičikei labai jis patiko. Per šešerius metus dideliai į jį kara- 
laičikė įsižiūrėjo, pradėjo tėvo ir motinos prašyti, kad priimtų į žentus. 
Priėmė. Pagyveno mėnesį ir antrą, bet karalaičikė buvo labai jauna, 
ir neturėjo jokio užsiėmimo vienas su kitu. Karalaičikė ėmė tėvams guos- 
tis: 

— Prastas vyras. Aš jo nekenčiu! 

Karalius suko galvą, ką su juo reikia padaryti. Jo senelis turėjo labai 
daug pinigų. Kas ten nueidavo, tas galvą padėdavo. Karalius pasivadino 
savo žentą ir, norėdamas, kad jis galą gautų, siuntė pas tą senelį. Žentas 
prašė šešių kareivių. Įdėjo jiems keliui pinigų, kiek reikėjo. Išėjo į 
kelionę. 

Pamatė žmogų — guli ant žemės, ausį pridėjęs. Žentas klausia: 

— Ko klausaisi? 

— Klausau, kas penktoj karalystėj girdėti! 

— Eik su manim, būsim draugai. 

Ėjo toliau, rado mares begeriant žmogų. 

— Ką čia darai? 

— Per daug marėse vandens, reikia nugerti! 

Paėmė ir jį drauge. Toliau rado žmogų bėgantį. Prisivadino artyn, 
klausia: 

— Kur bėgi? 

— Bėgu į dešimtą karalystę, nešu karaliui naujieną! 

— Eime su manim, būsi mano draugas. 

— Reikia pirmiau nunešti naujieną. Kol tu penkis žingsniu nužengsi, 
aš atgal sugrįšiu. | 

Tuojau grįžo. Toliau žmogus prieš vėją pūtė. 

— Dėl ko puti? 

— Kas greit eina, pavarau, o kas negreit eina, prilaikau. 

Ir tą paėmė su savim. Nuėjo prie uošvio — pasodino juos vaka- 
rieniauti. 

— Ko jūs atėjot? 

— Pinigų atsiuntė karalius! 

— Jeigu išpildysi mano įsakymą, atsiimsi pinigus. Siųsiu savo dukterį 
į septintą karalystę vyno parnešti. Jeigu tu drauge nueisi, kol arbatos 
stiklinę išgersiva, gausi pinigus. 

Žentas išėjo prie savo greitojo: 

— Ar galėtum taip greitai parnešti vyno, kol mudu išgersiva arbatą? 

— "Trissyk galiu suvaikščioti. 

Vienas pasiuntė savo dukterį, o antras — greitąjį. Tas greitasis per 
pusę tiek laiko parbėgo, duktė pavėlavo. Už tai jis buvo pagirtas. 

— Jeigu išgersi ežerą mano per mylią pločio ir ilgio, tai aš atiduosiu 
pinigus. 

Pasiuntė geriantį Žmogų — išgėrė. 

— Jeigu nupūsi kalną smiltinį, padarysi lygią vietą — gausi. 

— Padarysiu. 

Paprašė tą vėjpūtį. Išblaškė tas į šalis visą kalną. 

Uošvis mato, kad žentas gudrus, atidavė visus pinigus. Ėjo su dideliu 
džiaugsmu žentas namo. O savo tuos draugus — greitąjį, geriantį, 
vėjpūtį — kur kurį rado, ten paliko. 

Grįždamas pasimušė ne tuo keliu, kuriuo reikėjo eiti. Įėjo į tamsią 
girią. Atėjo nakties metas, neturėjo ko valgyti nei kur gulti. Pamatė 
žiburiuką. Priėjo artyn — rado trobelę. Įėjo į trobelę — nė jokio žmo- 
gaus nėra. Ant stalo padėta bandelė, saldaus pieno stiklinė. Zentas ir jo 
kareiviai, alkani būdami, susitarė: 

— Reikia valgyti! 

Pasidalijo bandelę, sudažė į pieną. Ir išėjo. O ten buvo atsiskyrėlio 
namai. Atsiskyrėlis parėjo iš girios, reikėjo jam pasidrūtyti — nerado 
valgymo. Šaukė prieš dievą, rankas pakėlęs: 

— Dieve, kas tai padarė, jeigu vyriškas, tegu bus moteriška, jei mote- 
riška, tegu bus vyriškas! 

Kareiviai, eidami keliu, pajuto, kad jie visi moterys. O karaliaus 
žentas paliko vyru. Parėjo žentas su dideliu džiaugsmu. Karalius stebė- 
jos iš kareivių, moterimis paverstų. Žentą dideliai apdovanojo, kurie 
pavirto į moteriškas, paleido. O jį su pačia labai gerbė. Kai karaliui 
atėjo senatvė, atidavė žentui karalystę. Turėjo žentas vaikų ir dukterų, 
laimingai gyveno. Vaikai karaliavo. 

PIJUS 
IVANAUSKAS 


Valstiečio tautosakos rinkėjo Vinco Basa- 

navičiaus kaimynystėje Ožkabalių kaime (Vil- 
kaviškio raj.) gyvenęs pasakų sekėjas, iš 
kurio šis apie 1900 metus užrašė 30 pasakų. 
Labiausiai P. Ivanauskas mėgęs stebuklines 
asakas, nemažai mokėjęs pasakų-legendų. 
kios pasakos paskelbtos Jono Basanavičiaus 
sudaryto rinkinio „Lietuviškos pasakos įvai- 
rios“ (BsLPY) IV tome. Pasakos papasakotos 
gyva, sklandžia kalba, nors siužetai kiek 
subuitinti. 


STEBUKLINGAS ŽODIS 


B.. toks neturtingas žmogelis su pačia. Jiedu turėjo dikčiai 
vaikučių. Jau jis viską išsipardavinėjo maistui, jau jis nieko neturi 
parduoti. Bet dar sugriebė bobos paskutinę skepetą ir neša parduot. 
Patiko tokį senį. Sako tas senis: | 

— Kur tu neši tą skepetą? 

— Parduot, senuti. Neturiu ką pats valgyt nė vaikam duoti — 
iš bėdos turiu nešt paskutinę skepetą parduot. 

Sako tas senukas: 

— Duok tu man tą skepetą, tai aš tau pasakysiu stebuklingą žodį. 

Žmogus už tą žodį nenori atiduot skepetos. Eina toliau. Bet, 
paėjęs galiuką, susimąstė: „Na, o kasžin kokį žodį jis man pasakytų?“ 
Atsisukęs sako: 

— Te tau šitą skepetą — pasakyk man stebuklingą žodį. 

Tas senukas paėmė skepetą ir sako: 

— Be laiko mirtis nebus. 

Tas senis skepetą nusinešė, o tas žmogus sako: „Kad tu galą gautum — 
ką aš čia padariau?! Būčia pardavęs skepetą, tik nors kiek būčia 
gavęs maistui, o dabar ką aš su tuom žodžiu veiksiu? Aš ir pats tokį žodį 
galėjau žinoti“. Jis iš bėdos jau nežino nė kur eiti. Namon nė pasirodyt 
negali. 

Priėjo jis į pamarį. Važiavo laivas. To laivo kapitonas iš kur ten jau 
turi pult į jūres. Ir sako tas kapitonas: 

— Kad kas pultų už mane į jūres, tai tam duočiau maišą pi- 
nigų. 

Tas žmogus išgirdo, sako: 

— Aš pulsiu: man sakė, kad be laiko mirtis nebus. 

Davė jam maišą pinigų. Jis su tais pinigais nuskendo. Atplaukė 
didžuvė, prarijo jį su pinigais. Dabar ką jis darys? Jis turėjo skiltuvą, 
titnagą, pinčių, tai jis ėmė skilt ugnies. Susikapojo klumpes, autus susi- 
pjaustė, kūrino ugnį, pjovė iš vidurių tos Žuvies, kepė ir valgė. Tai 
didžuvei supjaustė vidurius — ta ir padvėsė. Vanduo išmetė ją ant kranto. 
Žmonės, užtikę ją, supjaustė tepalui. O jis išlindo, tuos pinigus parsigabe- 
no namon ir jau buvo turtingas. 


KIAULĖ Į KŪMAS ĖJO 


B uvo toks visai vargdienis žmogelis. Jis taip buvo pavargęs, kad 
neturėjo nė ką pavalgyt tam sykiui. Bet ką jis darys? Sumanė eit žmonių 
prigaudinėt. Atėjo į vieną dvarą. Dvare vaikščioja daili kiaulė su dvylika 
paršiukų. Jis sustojo ties ta kiaule, nusiėmė kepurę ir lenkiasi, linguoja 
ir linguoja. Pamatė ponia per langą, sako: 

— Ko tas žmogus iš tos kiaulės nori? Pašaukit man jį. 

Pašaukė tą žmogų pas ponią. Klausia ponia: 

— Ko tu nori iš tos kiaulės? 

Sako tas Žmogus: 

— Aš esu vargdienis, tai joks žmogus pas mane neina į kūmus, tai 
prašau, poniute, šitą jūsų kiaulę. 

Tai poniai net linksma pasidarė, kad jos kiaulę į kūmas prašo! 
Sako: 

— Pakinkykit į karietą ketvertą arklių, tegul važiuoja,— kaip ji 
pėsčia nueis? 

Pakinkė arklius, pasodino kiaulę. Bet jam gaila tų paršų — sako tas 
žmogus: 

— Ką tie paršiukai vargs čia be motinos — tegul ir jie važiuoja 
pasilinksmint. 

— Gerai tu sakai — tegu važiuoja. 

Sudėjo ir tuos į karietą. Tas žmogus važiuoja ir išvažiavo. 

Parjojo ponas iš laukų klausia ponios: 

— Na, o kur karieta? 

Ji sako: 

— Atėjo žmogus pavargęs — negauna niekur kūmos, tai prašė mūsų 
kiaulę. Tai kaip jau ji pėsčia nueis? Tai liepiau pakinkyt ketvertą 
arklių į kartietą, ir išvažiavo. 

— Na, tai tu, rods, padarei! Tai jau nevidonas nuvažiavo su arkliais 
ir su karieta, o dar ir kiaules išvežė! | 

Tas ponas sėdo ant arklio vytis. Anas jau mato, kad ponas atsiveja — 
girioj pavažiavo į šalį, į tankumyną arklius pastatė, o pats atsisėdęs 
sėdi pakelėje ir laiko kepurę prispaudęs. Atjoja tas ponas, klausia: 

— Žmogeli, ar tu nematei važiuojant ketvertu arklių? 

Sako: 

— Mačiau, bet tu nepavysi, tu nežinai, katruom keliu nuvažiavo. 

— Na, tai tu vykis. 

— Kad aš turiu laikyt: čia turiu paukštaitę. 

— Na, tai duok tu man — aš palaikysiu, o tu vykis tą nevidoną. 

Tas ponas laiko tą skrybėlę prispaudęs, o tas žmogus sėdo ant arklio, 
nujojo pas tą karietą, prisikabino tą arklį ir nuvažiavo, 

O tas ponas dar laikė laikė skrybėlę — mato, kad jau negrįžta, 
metė tą ir eina pėsčias namon, Kada parėjo, klausia ponia: 

— O ką, ar pavijai? 

— Pavijau, bet kad taip sunkiai važiuoja, sušilę arkliai, tai dar 
penktą prikinkiau. 

Sako ponia: 

— Jau parvažiuos... netoli. 

Tai ir lig šiol laukia grįžtant, ir nesugrįžta. 

O tas žmogus arklius pardavė, tas kiaules pasipjovė, — turėjo pinigų 
ir mėsos. 


SENUKAS IR TRYS ŽMOGAUS DUKTERYS 


B.. toks ūkininkas, jis turėjo vienturtę dukterį. Kasžin iš kur atjojo 
pas tą ūkininką trys jaunikiai. Tie jaunikiai sako tam ūkininkui: 

— Kai mes kitąsyk atjosim, tai kad tu turėtum visiem trim po vieną 
dukterį, o jeigu neturėsi, tai mes tau galą padarysim. 

Dabar ką jis darys? Jis tik vieną dukterį turi, na, o kur jis dar gaus 
dvi? Rūpinasi žmogus, nežino, kur pasidėti. 

Sykį, važiuodamas į miestą, patiko tokį senuką. Sako tas senukas: 

— Pavėžink mane. 

O tas Žmogus pratarė: 

— (Gali sėst,— ir vėl tyli. 

Klausia senukas: 

— Ko tu toks liūdnas? Kodėl su manim nieko nešneki? 

— Kad aš jau iš rūpesčio nė negaliu šnekėt. 

— Na, o kokį tu turi rūpestį, kad su manim nešneki? 

Sako tas žmogus: 

— Atsivaidijo anąsyk trys jaunikiai, ir jie nori, kad aš jiem visiem 
po dukterį duočiau, o aš tik vieną turiu. Ir,— sako, — jau rytoj atjos — 
jei aš neturėsiu visiem po vieną, tai jie man galą padarys. 

— Nebijok tu, žmogau, aš tau štai ką patarsiu. Tu šiąnakt įleisk į 
klėtį kumelę, kiaulę ir dukterį, o rytoj rytą pamatysi, ką tu ten rasi. 

Tas žmogus padėkojo senukui už jo gražų patarimą. Tas senukas 
nuėjo sau, o jis nuvažiavo į miestą, nupirko gėrimų vestuvėms, parvažiavo 
namo, vakare įvedė kumelę, įleido kiaulę ir dukterį. Rytą atidarė tas 

žmogus klėtį — žiūri, kad trys mergos taip kaip viena, nieks jų negali 
pažint ir visos jį tėvu vadina. Atjojo tie jaunikiai, visi po vieną vedė ir 
išsivežė, o kur ir kas — jis nežino. 

Jau perėjo pora metų, jis išsiilgo savo dukters. Eina jis jos ieškot. 
Nežino, nė kur eiti. Bet jis matė, kad į žiemių pusę nuvažiavo, tai ir jis į tą 
pusę eina ieškot. Eina eina, jau nuėjo gana toli nuo savo namų — 
rado žmogų akmenis skaldant. 

— Kur eini, žmogeli? 

—- Einu dukters ieškot. 

— Na, tai aš tavo žentas — eime pas mane. 

Nuėjo pas žentą, žiūri — ten viskas nešvaru, viskas apsivėlę, tiek 
puodai, tiek bliūdai, ir stuboj pilna mėšlų. Ten jam duoda valgyt, bet jis 
nieko nenori, kad taip nešvaru. Mano sau: „Tai čia mano toji kiaulė“. 
Jis juos atsisveikino ir išėjo kitos ieškot. 

Beeidamas rado žmogų girioj medžius kertant. Sako: 

— Einu dukters ieškot. 

O tas: 

— Na, tik,— sako, — aš tavo žentas — ar tu manęs nepažįsti? 

Atėjo pas tą. Toji kur tik eina, tai vis juokiasi, vis žvengia. Jis mano 
sau: „Tai čia ne mano duktė, bet toji kumelė“. Atsisveikino, išėjo toliau. 

Eidamas rado žmogų ariant. Tas žentas jį pažino, klausia: 

— Žmogeli, kur eini? 

Sako: 

— Einu dukters ieškot. 

— Na, tai, — sako, — aš tavo žentas — eime namon. 

O kad atėjo namo, tuoj duktė linksmai sveikino. Ten jam viskas ramu, 
gražu, švaru. Ten jis maloniai pasisvečiavo. Parėjęs namo, paėmė pačią, 
ir abu nuvažiavo į svečius pas dukterį. 


ŠALTIS 18 BOROS 


B.. kitąsyk du broliu.Vienas vedė ir liko pas motiną, davė jai 
duoną, o antras nuėjo į žentus ir rado uošvę, — trgi turėjo duot duoną. 
Kaip dabar, mūsų gadynėje, vaikai, paėmę ūkius iš tėvų, jų neapkenčia 
ir nenori prideramai užlaikyti ir duoną atiduoti, o kiti nenori nė vienas 
kito patikti, kiti jau ir šaudosi vieni kitus, — senovėje, matyt, irgi taip būta. 
Tas sūnus, kur buvo į žentus išėjęs, neapkentė savo uošvės. Jis ją 
sykį Žiemą paėmė, išvežė į laukus toli beveik nuogą ir paliko. Sako: 
„Tegu sušąla, nereiks man duoną duoti“,— ir patsai parvažiavo namon. 

Atėjo pas ją toks Žmogus. 

— O ką,— klausia, — šalta, motin? 

O toji boba sako: 

— Tegu šąla, dabar tas laikas ir jo dienos. 

Tas Žmogus nuėjo ir tuoj atėjo atgal, atnešė tai bobai labai šiltas 
dailias drapanas. Toji boba apsirengė sau šiltai ir nesušalo. O tas žmogus 
tai buvęs šaltis. 

Važiuoja tas Žentas uošvės pažiūrėt, ar jau sušalo. Atvažiavęs rado 
ją puikiai aprengtą. 

Papasakojo savo broliui tokį atsitikimą. Tas brolis paėmė savo motiną, 
nuvežė į laukus, į minėtą vietą, ir pasodino. Atėjo tas pats žmogus, klausia 
tos bobos: 

— Na, o ką, motin, šalta? 

Sako boba: 

— Šalta, jau baigiu šalt. Kad jis galą gautų, tas šaltis, kad jis nors 
kur pasikartų bešaldamas! 

Tas šaltis perpyko ant tos bobos, kad jį keikia, — dar labiau pašaldė, 
ir sušalo toji boba. 

Atvažiuoja sūnus parsivežt motinos su u gražiom drapanom, žiūri — 
jau boba sustingus. 


ONA 
PALIULIŪTĖ 


Viena iš gerųjų V. Basanavičiaus apie 1900 
metus išklaustų pasakotojų, gyvenusi Ožkaba- 
lių kaime (Vilkaviškio raj.). „Lietuviškų 
pasakų įvairių“ (BsLPV) IV tome paskelbta 
21 jos pasekta pasaka; be to, viena kita iš jos 
užrašyta pasaka yra rankraštiniame V. Basa- 
navičiaus rinkinyje, saugomame Lietuvių kal- 
bos ir literatūros instituto Lietuvių tauto- 
sakos rankraštyne (LMD I 133). 


PAMOTĖ IR PODUKRA 


B. tokie senukai, jie turėjo karvaitę, kalaitę ir mergaitę. Bet 
toji motina numirė, tos mergaitės tėvas vedė kitą pačią — raganą su trim 
dukterim. Iš tų dukterų viena buvo su trim akimis, antra — su šešiom 
akimis, o trečia — su devyniom, o visų akys buvo kaip lėkštės. Toji 
pamotė pradėjo savo podukros neužkęsti ir pradėjo jai darbus davinėt. 
Padavė toji pamotė jai pakulų kuodėelį. 

— Suverpk,— sako, — šitas pakulas, išverpk šilkų tolkutes, pakol aš 
pareisiu. 

O paliko tą triakę ją saugot. Dabar ką ji darys? Kaip ji iš nuobrukų 
išverps šilkus? Eina verkdama pas tą karvę, apsikabino ją ir verkdama 
pasakoja jai savo darbą. O toj karvė prašnekėjo — sako: 

— Tu neverk. Eik tik — tu tą triakę rasi galėsi užmigdyt. 

Atėjo pas tą triakę — toji sako: 

— Kad tu nepasakytum motinai, tai aš truputį gulčiau. 

— Aš nesakysiu, dar ir pasupsiu. 

Toji triakė gulė, o šita supdama dainuoja: 


Čiūčiai liūliai vieną akelę, 
Čiūčiai liūliai kitą akelę, 
Čiūčiai liūliai trečią akelę. 


Užsupo — ir užmigo. O toji mergina tuoj su pakulom nubėgo pas 
karvę. Sako toji karvė: 

— Kišk man į ausį pakulas, o iš kitos išsitrauksi šilkų tolkutes. 

Toji įkišo į ausį pakulas, iš kitos ausies ištraukė o jau gražią šilkų 
tolkutę! Paėmus tą tolkutę nubėgo tos triakės pabudint, kad ragana par- 
lėkus nerastų jos miegant. 

Parlėkė ragana, klausia: 

— O ką, suverpei? 

— Jau, — padavė jai šilkų tolkutę. 

— Na, tai gerai. Rytoj gausi kitą darbą. 

Rytą sako tai merginai: 

— Dabar iš tų šilkų išausk staltiese su kuo nuo gražiausiom gėlėm. 

Paliko jau tą su šešiom akim.saugot, o pati išlėkė. Bet toji šeškė 
sako: 

— Kad tu nesakytum motinai, tai aš truputį gulčiau. Bet kad mano 
daug akių, tai visų negaliu užmigdyt. 

Sako: 

— "Tu gulk, aš tave pasupsiu. 

Toji atsigulė, o šita ėmė supt ir dainuot: 

Čiūčiai liūliai vieną akelę, 
Čiūčiai liūliai antrą akelę...— 

pakol visas užmigdė. Kai jau tik užmigdė, tai ji verkdama pas tą karvę. 
Toji karvė vėl prašnekėjo — klausia: 

— Ko tu verki? 

Sako: 

— Šiandie ragana uždavė, kad iš šitų šilkų išausčiau kuo nuo 
puikiausią staltiesę. 

— Neverk! Suk man tolką ant ragų. 

Toji tuoj užsuko — o kad pasidarė graži staltiesė, negali atsižiūrėt! 
Tuoj nubėgus pabudino tą šeškę. 

Parlekia ragana: 

— O ką, ar išaudei? 

— Jau.— Ir padavė tą staltiesę raganai. 

— Na, gerai, kad tokią gražią staltiese išaudei. Rytoj gausi kitą 
darbą. 

Rytą sumaišė du gorčiu aguonų ir du gorčiu pelenų, sako: 

— Tu dabar išrinksi, pakol aš sugrįšiu. 

O devynakei sako: 

— Tu turi daug akių, tai tu ją saugok, kas jai tą viską padaro. 

Toji ragana išlėkė sau, o mergina vėl migdo tą devynakę. Supo supo, 
migdė migdė, užmigdė aštuonias akis, o devintos negalėjo užmigdyt — 
ta žiūri ir žiūri. Na, ką jau ji darys, kad ir žiūri? Ta akis žiūri — 
eina pas tą karvę. Tai karvei padavė, toji pūsterėjo — atsiskyrė sau 
aguonos ir sau pelenai. 

Toji devynakė pamatė, kad tai toji karvė merginai viską daro,— 
sako: 

— Palauk, mes tą bjaurybę papjausim! 

Mergina išgirdo, kad jau karvę pjaus, — nubėgusi tai karvei pasakoja 
ir verkia. Prašnekėjo karvė — sako: 

— Kadir mane pjaus, tai tu nors prašykis žarnų darinėt. O kad nueisi 
darinėt, tai rasi knygose mano aukso žiedą ir pusę obuolio. Tai tu tą 

vartų. 

Kai tą karvę papjovė, sako toji ragana tai merginai: ž 

— Eik tu, bjaurybe, nors žarnas išdarinėk — per tave tą karvę turė- 
jom papjauti! 

Toji mergina nuėjo su žarnom pas vandenį. Pirmiausia žiūri knygose 
— taip, kaip toji karvė sakė, taip ji ir rado žiedą ir pusę obuolio. Tą žiedą 
pakasė vienoj pusėj vartų, o tą obuolį — kitoj pusėj vartų. Rytojaus dieną 
atsirado vienoj pusėj vartų obelis su labai gražiais obuoliais, o kitoj pusėj 
— vyno šulinys. Bet kada nori tos raganos pasiskint obuolių, tai obelis 
kelia šakas aukštyn — negali pasiekt nė vieno obuolio, o kad norėtų pasi- 
semt vyno iš šulinio, tai tas vynas nusileidžia taip giliai, kad jos negali 
pasiekt. O toji mergina kad prisiartina skint tų obuolių, tai toji obelis 
dar palenkia žemyn šakas, o kad eina semt vyno, tai tas vynas 
iškyla aukštyn. Tai kada toji mergina pasemia, paskina, tai tos raganos 
gauna. 

Bet sykį važiuoja toks ponas pro tą daiktą. O kad jam pakvipo 
obuoliai! Žiūri — stovi labai graži obelis. Sako savo važinėtojui: 

— Eik, paskinsi tu man obuolių. | 

Tas nuėjęs norėjo skinti — toji obelis pakėlė šakas aukštyn. Sako atė- 
jęs ponui: 

— Negali nuskint: toji obelis kelia šakas aukštyn. 

Eina tas ponas į trobą prašyt, kad jam paskintų obuolių. Taip tos 
raganiūkštės visos ėjo paeiliui — ir vis kėlė šakas aukštyn. Mato tas 
ponas, kad tuose namuose yra viena, ką gali paskint,— o toji mergina 
buvo pavožta po duonkubiliu, — sako: 

— Ną, bet čia pas jus yra ar viena, ar vienas, kas gali paskint tų obuo- 
lių? 

O 5 ragana sako: 
ia pas mus jau daugiau nieko nėra. 

O kaliukė bėginėdama loja: 

— Čem čemere čiau čiau — dar viena po duonkubiliu pavožta. 

Sako tas ponas: 

— Ką toji kaliukė čia loja? 

O ragana sako: 

— Ar tu nenutilsi čia neambrijus! 

Kalaitė ir vėl tą patį. Tas ponas nuėjęs ir rado tą merginą visą 
apdriskusią po duonkubiliu pavožtą. Sako: 

— Eik tu man paskinsi obuolių. 

Ta mergina nuėjo prie obels — toji obelis palenkė šakas Žemyn. 
Paskynė obuolių, pasėmė vyno. Tas ponas sako tai merginai: 

— Sėsk į mano vežimą — važiuosim pas mane. 

Mergina kaip tik įsisėdo į karietą, važiuoja — toji obelis vienoj pusėj 
eina, vyno šulinys — kitoj pusėj. Parvažiavo į savo dvarą — ta obelis 
stojo vienoj pusėj durų, tas šulinys — kitoj pusėj. Tas ponas dar nevedęs 
buvo — vedė tą merginą ir dabar dar ponauja, jei dar gyvas. 

GILTINĖ KUMA 


B uvo tokie seni vargšai žmonės. Jie sulaukė vaiko. Bet kaip jie 
neturtingi, nėra už ką pargabenti gėrimų, tai negauna kūmų. Vaikščioja 
vieną savaitę, kitą ir vis negauna kūmų. Bet sykį eidamas žmogus patiko 
tokią bobą. Klausia toji boba: 

— Kur eini? 

Sako: 

— Einu kur kūmų ieškot. Jau kelintą savaitę einu ir einu ir negaunu. 

Sako toji boba: 

— Na, tai aš būsiu tau kūma. Nusinešim prie bažnyčios, o kūmą 
ten mes gausim — rasim ar kokį elgetą, ar zakristijoną — ir pakrikšty- 
sim. 

— Na, gerai. 

Jiedu nunešė, apkrikštijo, paėmė dar jiedu puskvortę degtinės sau, 
išgėrė, pasilinksmino. Po krikštynų sako toji boba: 

— Kad tu mane į kūmus ėmei, tai aš tave padarysiu daktaru. Kur 
išgirsi Žmogų sergant, tai eik tu ten, pasirinkęs kokių žolelių, jo gydyt. 
Kai ateisi, tai jei pamatysi mane stovint prie kojų, tai tu ten duok šį 
tą, ir tuoj išgis. O jei aš stovėsiu prie galvos, tai sakyk, kad „jau aš 
negaliu ištaisyt, jau mirs“. 

O toji boba tai buvo giltinė. Toji jo kūma atsisveikinus išėjo vėl 
žmonių pjauti, o jis liko. Bet toji jo kūma tuoj nuėjo į artimiausią kaimą 
viliot žmonių iš pasaulio — jau serga daug Žmonių. Tas Žmogus eina ten 
gydyt. Prisirinko šiokių tokių žolelių, pasivirinęs ateina prie ligonio. 
Pamato, kad jo kūma stovi gale kojų, — jis ligoniui duoda ten šio to, 
ir — jau sveikas. Vieną kitą tuo ūmai išgydė. O kad jau mato — stovi 
prie galvos, sako: 

— Jau šito išgydyti negaliu, tas jau turi mirti. 

Už gydymą jis susirinko pinigų gerai, jau jis turtingas, — apsišaukė 
daktaru tokiu, kad kito tokio nėra šioje pasaulėj. 

Bet apsirgo karaliaus duktė. Karalius pargabeno tą žmogų. Jis žiūri, 
kad jau jo kūma stovi prie galvos. O norėtų jis ją išgydyt — gerokai 
laimėtų. Liepė tam karaliui padaryt lovą ant vienos kojos, kad jis 
ligonę galėtų aplink sukint. Tas karalius tuoj davė padaryt tokią lovą, 
paguldė ligonę į tą lovą, ir kai ta kūma stovi pas galvą, tai jis jai atsuka 
kojas, kai ji tik pas galvą, taip jai atsuka kojas. Ir taip sukino per kelias 
dienas, pakolei kūma priversta buvo stot pas kojas. Kai jau jis matė, 
kad kūma stovi pas kojas, jis ten šiokių tokių žolelių — ir ji pasveiko. 
Gavo jis gausiai pinigų ir parėjo namo. 

Bet ateina jau ta kūma pas jį, sako: 

— Aš tau sakiau, kad tu neik ten, kur aš stovėsiu pas galvą — dabar 
jau aš tave pjausiu. 

— Na, kad ir tu jau mane pjausi, bet dar duok man tris dienas laiko 
grabą pasidaryt. | 

— Na, pasidaryk. 

Tas žmogus padarė per tas tris dienas drūtą grabą. Po trijų dienų 
jau ateina pas jį kūma: 

— Na,— sako, — jau pjausiu. 

— Galėsi pjaut. Bet, kūma, dar pasimatuok, ar bus geras grabas. 

— "Tu pats pasimatuok. 

— Aš pakolei gyvas, tai bijau gult į grabą. 

Paklusni kūma ėmus ir atsigulė, o žmogus uždarė ir užrakino. Nuga- 
beno į laukus ir įkasė į krosnį, užkrovė akmenimis ir paliko, o pats 
parėjo namo ir sau ramiai gyvena. 

Jau perėjo dešimt metų, dvidešimt, penkiasdešimt — žmonės nemirš- 
ta. Jau kitas žmogus sulaukė ir poros šimtų metų. Visi šneka: 

— Kas tai yra, kad Žmonės nemiršta tiek daug metų? Jau daug 
žmonių nekenčiamų gyvena pasauly! 

Bet vienas žmogus vis eidavo krosnių ardyt. Išardė vieną krosnį, 
žiūri — dugne po akmenimis grabas. Sako: „Reikia pažiūrėt, kas čia 
yra“. Sumušė grabą. Kai tik suardė tą grabą, taip toji giltinė ir išėjo 
vėl žmonių pjaut. Atėjo tuoj pas tą savo kūmą, tuoj jį papjovė ir 
paskui — visus senus atsilikusius. O jeigu tas Žmogus būtų tos krosnies 
neardęs, tai toji giltinė ir ligi šios dienos dar būtų ten rūdijus. 


GUDRI MERGA IR VAITAS 


B uvo senis ir senė, jiedu turėjo dukterį. O jie gyveno vieno tur- 
tingo pono pirkelėj. Ir turėjo tas žmogus karvę — būdavo, atidirba tam 
ponui už pašarą, už ganiavą. Bet ėmus toji jo senė ir numirė. Tą senę kai 
palaidojo, sako tas ponas: 

— Na, o kam jam reikia dabar tos karvės? Reikia iš jo atimt. Bet, — 
sako, — taip bus negerai, kad aš ją taip atimsiu, — reikia, kad vaitas pri- 
teistų. 

Nuėjo pas vaitą, sako: 

— Tu turi iš to Žmogaus priteisti man karvę. 

Vaitas sako: 

— Aš taip negaliu priteist be jokios kaltės. Aš jums užminsiu tris 
mįsles: katras atminsit, to bus karvė. 

Pakvietė abu ir užminė — sako: 

— Kas pasauly turtingiausias, kas riebiausias ir kas mieliausias? 
Po trijų dienų ateisit man pasakyti. 

Tas ponas galvoja: „Kas turtingiausias? — Aš: aš galiu karčia matuot 
pinigus! O kas tokį meitėlį riebų gali nupenėt kaip aš?! Pati, vaikai man 
mieliausi! Aš nuėjęs vaitui pasakysiu — ir mano karvė“. 

O tas žmogus sako savo dukteriai: 

— Vaitas užminė mįsles, kad jei atminčiau, tai būtų mūsų karvė, o 
jei ne, tai jau pono. Bet kas jas gali atminti: kas turtingiausias, kas 
riebiausias ir kas mieliausias? 

O toji duktė sako: 

— "Tai tik niekai tokios mįslės: dievas turtingiausias, žemė riebiausia, 
o miegas mieliausias. 

Nuėjo abu po trijų dienų pas vaitą. Sako tas ponas: 

— "Turtingesnio už mane nėra. O meitėlį kas gali tokį nupenėti kaip 
aš? O pati, vaikai tai man mieliausi. 

Vaitas sako: 

— Visai neteisybė. Na, sakyk tu dabar. 

— Ogi,— sako tas žmogus, — dievas turtingiausias, žemė riebiausia, 
o miegas už viską mieliausias. 

— Na, gerai, atminei — tavo karvė. Bet kas tau pasakė? Tu ne 
pats sugalvojai. 

Sako: 

— Man pasakė mano duktė. 

— Na, tai kad tavo tokia duktė, tai te tau dvylika kiaušinių virtų — 
parnešk tu jai, tegul padeda po višta ir tegul išperina man dvylika 
vištukų. 

Parnešė tuos kiaušinius, sako: 

— Vaitas davė tuos kiaušinius virtus, kad tu padėtum po višta ir kad 
išperėtų jam dvylika vištukų. 

— Tai čia menkas daiktas.— Ji paėmė kvortą miežių, iššutino, sa- 
ko: — Te, nešk vaitui, tegul šituos miežius pasėja — užaugs tiems viščiu- 
kams lesint. 

Tas žmogus nunešė vaitui ir sako: 

— Atsiuntė tau šutintų miežių, liepė pasėt: kai užaugs, tai bus vištu- 
kams lesint. | 

— Na, tai.kad ji tokia — te tau svarą linų, nunešk tu jai, tegul su- 
verpia kapą tolkų ir išaudus atneša man. 

Parnešė jai tuos linus ir sako: 

— Liepė vaitas iš tų linų suverpt kapą tolkų ir išaust. 

— Gerai. Te tau šitą pagaliuką — nešk vaitui, tegul jis man padaro 
iš to pagaliuko stakles, mestuvus, lanktį, vytuvus. 

Nunešė tėvas tą pagaliuką pas vaitą, sako: 

— Atsiuntė duktė tą pagaliuką, kad padarytum stakles, mestuvus, 
vytuvus ir lanktį. 

— Na, tai kad ji tokia — mano lauke yra čia toks akmuo kaip 
troba. Tegul ji nulupa jam kailį. 

O toji duktė savo tėvui sako: 

— Eik tu jam pasakyk, kad jis tą akmenį apverstų aukštininką, nes 
aš turiu nuo bambos pradėt lupt, o jis ant bambos guli. 

Nuėjęs pasakė vaitui, ką turi padaryt, o vaitas sako: 

— Kad ji tokia gudri, tai aš ją imsiu. 

Atvažiavo pas ją ir sako: 

— Aš tave vesiu, bet žiūrėk, kad į mano reikalus nesikištum. 

Vedė ją. Atsitiko, kad girios sargas pardavė du medžiu ūkininkui, o 
kitą dieną pagavo tas pats sargas kitą pavargėlį žmogų su kirviu 
girioj — sako, kad jis tuos medžius pavogė ir apskundė pas tą vaitą. 
Vaitas tą žmogų apkaltina, o vaito pati sako: 

— Medinčius pats pardavė medžius, o tu tą pavargėlį apkaltini! 

— Na, aš tau sakiau, kad tu į mano reikalus nesikištum! Dabar 
gali eit sau. Pasiimk, kas tau mieliausias ir eik sau pas savo tėvą į 
trobelę. 

Toji atsiskirtuvių paėmė gero gėrimo: 

— Na,— sako, — širdele, gerkim atsiskirtuvių. 

Tas vaitas griebė vieną, kitą, dešimtą ir dvidešimtą — ir pasigėrė be 
omenies. Pati liepė arklius pakinkyt, paėmė jį ir nusivežė į tą trobelę, 
pataršė šiaudų ant žemės, ir jiedu atsigulė. Vaitas prasipagiriojo, klausia: 

— Na, o kodėl aš čia tokioj trobelėj guliu? Aš tau liepiau imt, kas tau 
mieliausia, 0 tu mane čia atsivežei. 

— Na, o kad tu man mieliausias už viską. 

— Na, kad tu taip padarei, tai imk tėvą ir jau visi būsim draugėj. 

Ir daugiau jau nesiskyrė. 


JUOZAS 
ŠINKEVIČIUS 


Tai plataus ir įvairaus pasakų repertuaro 
sekėjas. Gyveno Ožkabalių kaime (Vilkaviškio 
raj). „Lietuviškų pasakų įvairių“ (BsLPY) 
IV tome randame 22 jo pasektas ir V. Basana- 
vičiaus apie 1900 metus užrašytas pasakas. 
Iš jų galima spręsti, kad J. Sinkevičius mėgęs 
sekti pasakas, gerai jas atsiminęs. Tradiciniai 
siužetai labai gerai išlaikyti, vaizdingai papa- 
sakoti. 


JONAS MEŠKAAUSIS 


B uvo toks Jonas Meškaausis. Jo tėvas buvo meškinas, o motina — 
merga. Kadaise meškinas pavogė mergą ir susilaukė Jono, kuris ir 
vadinos Meškaausiu. Jis buvo labai drūtas. Sumanė jis eiti į pasaulį. 
Eina eina, patiko tokį žmogų — nešasi ant pečių kucių. Sako: 

— Kas tu esi ir ką su tuo kucium veiki? 

— Jei pasakau, kad „Kuciau, duok!“, tai jis užmuša, o kad aš 
kur noriu, tai jodau. 

— Na, tai gerai, tai eisim abudu. 

Eina abudu toliau, patiko žmogų einant su byle. Klausia: 

— Ką tu su ta byle veiki? 

— Aš su šita byle per tris minutes galiu didžiausią dvarą pa- 
statyti. 

— Na, kad tu toks, tai eisim visi. 

Eina visi trys toliau, patiko vieną einant su krepšiu. Sako Jonas: 

— Ką tu su šituo krepšiu veiki? 

Tas sako: 

— Aš kad pasakau: „Krepšy, imk į save!“, tai jis tuoj paima viską. 

Eina jie sykiu toliau, patiko Žmogų einant ir turint rankoj kančių. 
Klausia: - 

— Ką tu su šituo kančium veiki? 

— Aš su šituo kančium galiu iš numirusių Žmogų prikelti, nors ir 
tris dienas būtų numiręs. 

— Na, tai gerai, eisim visi. 

Eina jie, eina, niekur nieko neprieina. Sako tas Jonas: 

— K4-mes čia eisim visi, skirkimės. 

Ėmė visi išėjo savo keliais. Bet dabar galvoja Jonas: „Kas čia 
bus?“ Jis, kaipo labai drūtas, ėmė pavijo tą su kucium ir atėmė iš 
jo kucių. 

— Dabar, — sako, — kuciau, vyk tuos ir atimk iš jų, ką jie turi. 

Kucius nubėgo, atnešė krepšį, kančių ir bylę. 

Dabar nugirdo Jonas, kad vienoj karalystėj karaliaus duktė vis naktį 
prapuldavo, — niekas negalėjo išsaugot, kur ji naktį eina. Atėjo jis į tą 
miestą, užėjo pas smuklininką, pasisakė, kad jis galėtų karaliaus dukterį 
išsaugot. Smuklininkas davė žinią karaliui, kad atėjo toks keleivis ir 
norėtų dukterį išsaugot. Karalius, jį pašaukęs, klausia: 

— Ar tu galėtum ją išsergėt? 

— Galėčiau. 

— Jei išsaugosi, tai būsi mano žentas. 

— Na, tai gerai — ją išsaugosiu. 

Kai atėjo vakaras, jis pasislėpė, kad ji jo nematytų Kai jau gerai 
sutemo, sako toji duktė: 

— Žemele pilkoji, atsiverk! 

Tuoj žemė atsivėrė, ir ji nugramzdėjo. O jis sako: 

— Kuciau, ir tu drauge! — ir pats lekia paskui. 

Prilėkė sidabrinę girią. Jis nulaužė šakutę ir padavė krepšiui,— o 
kai laužė, tai giria labai skambėjo. Karaliaus duktė sako: 

— Girele sidabrine, kodėl tu niekad taip neskambėjai, kodėl tu dabar 
taip skambi? 

Toliau prilėkė deimantinę girią. Jis laužė šakutę, padavė krepšiui, — 
ta giria vėl suskambėjo. Karaliaus duktė sako: 

— Girele deimantine, ko tu taip skambi? Kad tu niekad taip ne- 
skambėjai! 

Nulėkė karaliaus duktė į tokį dvarą pas velnius. Velniai ją labai 
dailiai šokino. Ten jai visokių valgių buvo pristatyta. Kada jau atėjo 
valanda skirtis, toji karaliaus duktė išėjo, o velniai ją palydi. Jonas 


sako: 
— Krepšy, imk tas lėkštes, šaukštus ir peilius į save! Ir tu, kuciau, — 


paskui! 

Ir jis vis paskui ją! Atėjo jau pas tą daiktą, kur turi išeit ant Žemės, 
Karalaitė sako: 

— Žemele pilkoji, prasiskirk! 

Prasiskyrė. Išėjo pana, ir jis išėjo. Rytojaus dieną karalius klausia: 

— Na, o ką, ar susergėjai? 

— Susergėjau. 

O duktė sako: 

— Ką tu susergėsi! 

— Kaip aš nesusergėsiu! Aš turiu ir ženklus iš ano pasaulio. 

Dabar jis pradeda pasakot: 

— Kai ta žemė prasiskyrė, tu nuėjai, ir aš — paskui. Kai prilėkei 
sidabrinę girią, aš laužiau šakelę, giria skambėjo, sakei: „Girele sidabrine, 
kodėl tu taip niekad neskambėjai, kodėl dabar skambi?“ Paskui prilėkėm 
auksinę girią, aš vėl laužiau ženklui šakelę, tu sakei: „Girele auksine, 
kodėl tu taip niekad neskambėjai, tik dabar skambi?“ Po to prilėkėm 
deimantinę girią, aš laužiau šakelę, giria skambėjo, tu klausei: „Girele 
deimantine, kodėl tu taip skambi, kad tu niekad taip neskambėjai?“ 
Paskui nulėkei į tokį dvarą, ten tave šokino, ten tau buvo pristatyta 

visokių valgių, gėrimų. Kai grįžai atgal, tave velniai palydėjo, o aš viską 
ten suėmiau ir turiu. 

— Na, tai parodyk. 

— Krepšy, mesk viską iš savęs! 

Tas krepšys viską išmetė. 

Na, jau ji mato, kad jis ten buvo. Jau nėra kas daryt, jau 
turėtų už jo tekėti, bet jis labai vargdienis, netinkamas karaliaus 
žentas. Dabar ką jis darys? Atėjo vakaras, pasakė savo bylei: 

— Kad man per tris minutes būtų pastatytas gražesnis dvaras kaip 
karaliaus! 

Taip toji bylė ėmė kirst, statyt, kad bematant pastatė dvarą, 
gražesnį kaip karaliaus. Rytą žiūri karalius, kad toks gražus dvaras! 
Nusistebėjo karalius — kas ten būtų per dvaras? Nusiuntė jis tarną, sa- 
ko: 

— Eik pavadink to dvaro poną pas mane. 

Atėjo tarnas į tą dvarą, sako: 

— Prašė karalius, kad ateitumėt pas jį. 

Jonas sako: 

— Tiek man pas karalių, kaip karaliui pas mane. 

Parėjęs tarnas pasakė karaliui. Karalius užpykęs nusiuntė dešimtį 
kareivių, kad atvarytų Joną pas karalių. Nuėjo kareiviai, pradėjo 
pildyt įsakymą. Jonas mato, kad jie per drąsūs, sako: 

— Kuciau, užmušk juos! 

Kucius juos tuoj užmušė. Karalius nesulaukia parvarant, sako: 

— Kas tai yra, kad neparvaro? 

Nusiuntė dvidešimt kareivių — ir tuos užmušė. Nesulaukdamas kara- 
lius nusiuntė dar trisdešimtį — ir tuos užmušė. 

„Na, bet kas tai yra, kad visi negrįžta?“ — Eina patsai karalius 
į tą dvarą. Atėjo. Tuoj jam pristatė valgių, gėrimų. Bet karalius 
sako: 

— Aš pas tave negaliu nė gert, nė valgyt: tu man daug žalos 
padarei, užmušei tiek kareivių! 

— Na, tik sėsk, aš tuos kareivius visus galiu iš numirusiųjų prikelti. 

— Na, tai prikelk! 

Jis pasakė tam savo kančiukui: 

— Eik prikelk iš numirusių kareivius! 

Tas kančiukas nubėgo, ėmė kapot, šmakšėt per negyvėlius, ir visi 
atgijo. Kai atgijo, padarė jiems balių: visi gėrė, valgė. 

Sugrįžo visi pas karalių, ten tuojau surengė vestuves ir sutuokė 
Joną su karalaite. O koks balius buvo! Aš ten buvau virėju, valgių 
visokių pristačiau: krampų kruopų, pastarnokų, saldaus skilandžio ir 
lašinių kukulių. 


BERNAS, SENUKAS IR VELNIAS 


B uvo toks bernas. Jis tarnavo pas ūkininką metus už dvylekį. Kada 
pabaigė metus, atsiėmė dvylekį, nunešęs metė į šulinį — tas dvylekis 
nuskendo. Atsidūsėjęs sako: 

— Dar negerai tarnavau — nuskendo. 

Kitus metus vėl tarnavo už dvylekį, o kada pasibaigė metai, jis 
dvylekį vėl metė į tą patį šulinį — ir tas nuskendo. Bernas vėl 
atsidūsėjęs sako: 

— Šįmet, rodos, gerai tarnavau, o dvylekį dar neuždirbau. 

Liko trečiam metui: suderėjo vėl dvylekį. Dar geriau tarnavo tą 
metą kaip anuodu, o kada pasibaigė metas, atsiėmė algos dvylekį, 
nunešęs metė į šulinį — dvylekis nuskendo, ir ne po ilgam išpluko 
visi trys dvylekiai. 

— Jau,— sako, — tik uždirbau per tris metus tris dvylekius. 

Pasiėmė bernas tuos dvylekius ir eina. Patiko tokį senuką. Prašo 
jo tas senukas pašalpos. Jis, matydamas seną elgetą, davė jam dvylekį. 
Paėjo toliau — rado vėl tokį senuką. Anas vėl jo prašo pašalpos — davė 
kitą dvylekį. Paėjo dar toliau — patiko dar senesnį apiplyšusį senuką. 
Anas vėl prašo pašalpos. Jis sako: 

— Nors jau tik vieną turiu, bet kad jis toks senas — atiduosiu. 

Ir tą atidavė. Tas senukas klausia jo: 

— Ko tu už tai nori, ar dangaus? 

— Ne,— sako bernas, — aš dar norėčiau šio pasaulio linksmybių. 

— Na, tai gerai: te tau kortas, krepšį ir lazdą. 

Eina jiedu su tuo senuku. Atėjo į tokį dvarą, prašosi nakvynės. 
O tas ponas sako: 

— Mes patys čia negalim nakvot, tai kaip judu nakvosit! 

— Na, mes mėginsim. 

— Galit, jei norit. 

Jiedu apsinakvojo. Tie ponai išsikraustė. Tas senukas sako: 

— Dabar tuoj ateis velnias, atsineš maišą pinigų, tai tu su šitom 
kortom eik su juo kortuot — laimėsi visą maišą pinigų. 

Atėjo tuoj velnias, sėdo jiedu kortuot. Bernas tom kortom laimėjo 
visą maišą pinigų. Gaidys užgiedojo — velnias prapuolė. Bernas pinigus 
padėjo po lova, ir abudu sumigo. Ponas iš ryto parvažiavo namo — žiūri, 
kad jiedu guli, sveiki ir linksmi. 

Prašo ponas, kad jiedu dar naktį nakvotų. Jiedu apsinakvojo. 
Ponas išvažiavo vėl, o senukas sako: 

— Ateis šiandie kitas velnias, vėl atsineš maišą pinigų. Su tom 
kortom vėl laimėsi visą maišą pinigų. 

Kai tik gerai sutemo, atėjo velnias, atsinešė maišą pinigų, susėdo 
jiedu kortuot. Vėl kortavo iki gaidžių, bernas laimėjo maišą pinigų. 
Gaidys užgiedojo, velnias prapuolė, o jiedu atsigulę guli. Išsimiegojo 
sdu gerai. Parvažiavęs ponas rado vėl abu gyvu. 

Prašo ponas, kad liktų dar nors vieną naktį. Liko jie dar vieną 
naktį. Ponas išvažiavo, o senukas sako: 

— Šiandie jau atvyks visas pragaras, kad tik tave apgalėtų. Bet,— 
sako, — aš stosiu prie durų, o tu galėsi jiem duot su lazda. O paskui 
visus suvaryk į krepšį. Tik sakyk: „Visi į krepšį!“ — tuoj jie visi bus 
krepšyje. 

Kai tik gerai sutemo, atėjo daugybė velnių ir tuoj šoko prie berno. 
Senukas stojo prie durų, o bernas kaip ėmė su ta lazda duoti! 
Paskui atidarė krepšį, sako: 

— Visi į krepšį! 

Vėl velniai sulindo visi į krepšį. Nunešė į kalvę, užpylė trisdešimt 
karčių anglių ir tuos velnius — deginti! Degino degino! Paskui ant 
priekalo — mušti! Kaip ėmė kūjais duoti! Tas krepšys trūko, velniai, 
ištrūkę iš krepšio, kalvės stogą nukėlė ir nuėjo į pragarą. 

Parvažiavo ponas, sako: 

— Viską gerai išsergėjot, na, bet kam kalvę sugriovėt? Man 
turite užmokėt. 

Bernas sako: 

— Ponai, prašau į krepšį! 

Tuoj ponas su vežėjų, su ketvertu arklių jau krepšy! Matydamas 
ponas, kad bernas tokią galybę turi, ėmė jo prašytis, sako: 

— Leisk iš krepšio. Aš turiu vienturtę dukterį, tai galėsi būti žentu! 

Senukas liepė poną paleist. Bernas liko to pono žentu, ponavo 
tam dvare. O velniai daugiau jau ten nesirodė. 


BROLIAI LAIMĖS IEŠKOJO 


B uvo trys broliai. Bet jie neturtingi buvo. Dabar sako: 

— Ką mes čia būsim — eime laimės ieškoti. 

Išėjo visi jie vienu keliu. Priėjo kryžkelę — sako: 

— Skirkimės. 

Vienas nuėjo vienu keliu, antras — kitu, o tas trečias, kurį jie, 
būdavo, kvailiu vadina, — nuėjo kitu keliu. O jie buvo visi dalis jau 
atsiėmę, tai turėjo visi pinigų. Tam kvailiui teko eiti per girią. 
Sutemė jį. Bet beeidamas pamatė girioj žiburėlį. Atėjo prie to žiburė- 
lio, žiūri — pirkelė. Įeina į tą pirkelę — guli negyvėlis ir sėdi trys 
žmonės. 

Vienas žmogus sako: 

— Man jis liko kaltas pinigų. 

Kitas sako: 

— Ir man liko kaltas tiek ir tiek. 

Trečias sako: 

— Ir man liko kaltas Na, o ką mes dabar darysim su juo? 
Imkim susikapokim po dalį ir neškimės, 

Išgirdo tas kvailys, kad tie Žmonės ketina jį susikapoti po dalį,— 
pagailėjo jo. Klausia: 

— Kiek jums kaltas liko? 

Viens sako: „Man tiek“, — tuoj tam atidavė, kiek priklausė, antram 
ir trečiam užmokėjo, pernakvojo ir eina toliau, Išėjo iš tos pirkelės — dar 
buvo tamsu, jis paslydo, pasirėmė ant rankos. Tuosyk jam vilkas 
ant pečių! Sako tas vilkas: 

— Nenusigąsk! Tu mane išgelbėjai nuo skolininkų, tai aš tave 
irgi gelbėsiu, kada tik bus tau kokia bėda. 

Eina tas kvailys toliau per girią. Patiko jį žmogžudžiai, ėmė ir 
užmušė. 

Tas vilkas sužinojo, kad jau jis užmuštas — atbėgo jam į pagalbą. 
Ėmė papjovė kumelaitę, žarnas ištraukė, o pats įlindo į vidurį ir 
laukia. 

Tupi ant šakos varnas su dviem varniukais. Pamatę negyvą kume- 
laitę, sako: | 

— "Tėvai, — mėsa. 

— Vaikai, — bėda. 

— Tėvai, — mėsa. 

— Vaikai, — bėda... 

Bet vienas neklausė, nulėkė ir lesa mėsą. Kaip tik pradėjo gerai 
lesti, taip tas vilkas tą varniuką pagavo. O varnas sako: 

— Aš sakiau, kad bėda. 

Prašo varnas, kad atiduotų vaiką. Vilkas neduoda, sako: 

— Jei parneši gyvojo ir gydančio vandens, tai aš paleisiu. 

Gaila varnui vaiko. Ėmė nulėkė ir parnešė gyvojo ir gydančio 
vandens, padavė vilkui tuos vandenėlius. Tas vilkas patepė kvailį 
gyvuoju ir gydančiu vandeniu — ir atgijo. Atsistojęs sako: 

— A, tai saldžiai miegojau! 

— "Tu ne saldžiai miegojai, — sako vilkas.— Tu buvai užmuštas. — 
Sako: — Tu dabar skubinkis namo — jau tavo broliai vestuves kelia! 

Jis parėjo namo — rado jau brolių vestuves. Po vestuvių tiedu 
broliai gyveno, o tas kvailys, jiems tarnaudamas, pabaigė amžių prie jų. 


RAGANA IR LUKOŠIUKAS 


B uvo toks žmogelis. Jis turėjo sūnų. Bet kitąsyk, būdavo, raganos 
vaikus vagia. Bijodamas, kad nepavogtų, žmogelis padarė tokį luotelį 
ir paleido sūnų ant marių, jam prisakydamas, kad kitaip neatplauktų, 
kaip tik šitaip šaukiant: 

Atplauk atplauk, 
Lukošiuk, 

Aš tau duosiu 

Baltus marškinėlius 
Ir raudoną kaspinėlį! 


Būdavo, kai reikia paduot valgio, tai motina atėjus pašaukia, sako: 


Atplauk atplauk, 
Lukošiuk, 

Aš tau duosiu 

Baltus marškinėlius 
Ir raudoną kaspinėlį! 


Tas vaikas, būdavo, atplaukia, motina paduoda jam valgį, ir jis 
vėl nuplaukia. 

Išgirdo ragana, kaip toji motina šaukia: „„Atplauk atplauk, Luko- 
šiuk...“, ir pati ėmė šaukti. Bet ji storiau šaukė. Vaikas suprato, kad 
tai ne jo motina. Sako: 

— Tai ne mano motina — mano motina su viena ranka. 

Ragana nubėgo pas kalvį: 

— Kalvi kalvi, nukirsk man vieną ranką. 


Kalvis nukirto raganai ranką. Ji jau be rankos nubėgus pas 
mares ir vėl šaukia: 


Atplauk atplauk, 
Lukošėli, 

Aš tau duosiu 

Baltus marškinėlius 
Ir raudoną kaspinėlį! 


Tas vaikas sako: 

— Mano motina su viena koja — tu ne mano motina. 
Ragana nubėgo pas kalvį: 

— Kalvi kalvi, nukirsk man vieną koją. 


Kalvis nukirto raganai koją. Ragana atšokavo ant vienos kojos 
pas mares: 


Atplauk atplauk, 
Lukošėli, | 

Aš tau duosiu 

Baltus marškinėlius 
Ir raudoną kaspinėlį! 


Vaikas sako: 
— Tu ne mano Motina — mano motina su viena akia. 


77 


Ragana tuoj nubėgo pas kalvį, sako: 
— Kalvi kalvi, išdurk man vieną akį. 
Kalvis tuoj jai išsvilino akį. Ragana atšokavo pas mares ir sako: 


Atplauk atplauk, 
Lukošėli, 

Aš tau duosiu 

Baltus marškinėlius 
Ir raudoną kaspinėlį! 


Sako vaikas: 

— Mano motina ploniau šneka — tu ne mano motina. 

Ragana, tuoj nubėgusi pas kalvį, sako: 

— Kalvi kalvi, paplonink man liežuvį. 

Kalvis jai paplojo liežuvį. Ji nubėgo pas mares ir vėl šaukia: 


Atplauk atplauk, 
Lukošiuk, 

Aš tau duosiu 

Baltus marškinėlius 
Ir raudoną kaspinėlį! 


Vaikas negali tos raganos atsiginti, sako: 

— Mano motina be galvos — tu ne mano motina. 

Kvaila ragana, norėdama tą vaiką paimti, tuoj nubėgo pas kalvį: 

— Kalvi kalvi, nukirsk man galvą. 

Kalvis nukirto tai raganai galvą, ir ji tuoj pastipo. O kada tėvai 
sužinojo, kad ragana jau pastipo, vaiką parsigabeno namo, ir jis 
laimingai užaugo. 


RAGANIUI PARDUOTAS VARGDIENIO SŪNUS 


B. toks senis su boba, jiedu turėjo daugel vaikų. Jau vienas 
buvo užaugęs. O jie labai buvo suvargę, kad neturėjo kuo maitintis. 
nė kuo vaikus dengti. Bet sykį atvažiavo toks ponas, sako: 

— Parduok man šitą didįjį vaiką. Jūs pavargę, o aš duosiu jums 
daug pinigų — turėsit kuo maitintis. 

Tėvui patiko — sako: 

— Vaikeli, eik pas šitą poną: tau ten bus gerai, o mums čia. 

Tas sūnus panorėjo eit pas tą poną. Tas ponas užmokėjo daug 
pinigų, 0 tą sūnų paėmęs pargabeno namon ir davė jam darbą. 
Nuvedė į tvartą, parodė arklius, sako: 


78 


— Šitiem dviem juodžiam duosi mėsos, o šitai kumelaitei duosi 
kasdien po penkiolika lazdų.— O tas ponas buvo raganius. Sako: — Aš 
išeisiu savaitei, o tu žiūrėk — savo darbą atliki. 

Tas ponas išėjo, o jis taip pildo įsakymą. Parėjo ponas, rado 
viską gerai atlikta, sako: 

— Gerai tarnavai. Dabar aš išeisiu trims savaitėms, o tu vėl 
liki šerti. 

Kai jis priėjo prie tos kumelaitės mušt, prašnekėjo toji kume- 
laitė: 

— Tu manęs nemušk. Tu man duok gerai paėst, o mudu abudu 
bėgsi m. 

Taip jis ir padarė: gerai pašėrė. Toj kumelaitė pasidrūtino: 

— Na, dabar, — sako, — sėsk ant manęs — mudu bėgsim. 

Sėdo tas vaikinas ir — bėgt! Nujojo į tokią duobę, sako toji 
kumelaitė: 

— Užsidėk šita kepuraite. 

Užsidėjo ta kepuraite — po ta kepuraite pasidarė jo auksiniai 
plaukai. Sako: 

— Dabar tu imk šepetį, rankšluostį ir akiašis 

Paėmė viską ir — bėgt! 

Bet pajautė tas ponas, kad jau jie bėga, — ėmė vytis! Tie pamatė, 
kad jau atsiveja,— sako kumelaitė: 

— Mesk kamuolį. 

Jis numetė kamuolį — stojo didelis kalnas, remiantis debesis! Tas 
ponas pribėgo — negali perlipt! Nubėgęs atsinešė kastuvą, o kast, o kast! 
Iškasė taką, padėjo kastuvą, sėdo ant juodžio — vyt. O paukštaitė, 
tupėdama medy, sako: 

— Tu padėjai, aš paimsiu, tu padėjai, aš paimsiu... 

Klauso ponas: 

— Ar tu, bjaurybe, man kastuvą paimsi?! 

Tas kastuvą nunešęs namon, padėjo ir vėl — vyt. Tie žiūri, kad 
jau atsiveja vėl. Sako toji kumelaitė: 

— Jau atsiveja — mesk šepetį! 

Tas metė šepetį — pasidarė tokia giria tanki kaip tas šepetys! 
Atjojo ponas iki girios — turi grįžt kirvio. Sugrįžęs paėmė kirvį, 
atsinešęs iškirto taką per girią. Pameta kirvį ir vėl vysis. O paukštaitė 
vėl sako: 

— "Tu padėjai, aš paimsiu, tu padėjai, aš paimsiu... 

Sako tas ponas: 

— Ar tu, bjaurybe, paimsi?! 

Jis vėl su tuo kirviu makaluot namon. Parnešęs padėjo tą kirvį ir 
vėl — vyt! Jau tie pamatė, kad netoli — sako toji kumelaitė: 

— Mesk rankšluostį. 

Metė rankšluostį — pasidarė neužmatomos marės. Atjojo tas ponas 
pas mares, sako: 

— Lak, juodi, vandenį, ir aš laku. 

Lakė lakė, išlakė tą vandenį ir jau vys — kaip tik sėdo ant juodžio, 
abiejų pilvai trūko, ir pastipo. 

O jiedu nujojo į vieną karalystę, į karaliaus dvarą. Sako toji kume- 
laitė: 

— (Čia mane prie to dvaro paleisk į pievą, o tu nueik — gal gausi 
tarnauti. 

Jis tą kumelaitę paleido, atėjo į dvarą. Gauna jis tarno vietą sode 
prie sodininko. Jam ten viskas gerai sekasi, tuoj išmoko sodininku. Bet 
tas sodininkas apsirgo — likosi jis vienas sode. Ten tame sode buvo 
išdžiūvusių kriaušių, obelų — jis apkasė, palaistė — tie medžiai atžėlė. 
Takus visur gražiai ištaisė, gėlių visokių prisodino. 

O tas karalius turėjo tris dukteris. Jauniausiai dukteriai patiko to 
sodininko darbas: 

— Seniai tą senąjį reikėjo išvaryt: matai — šitas ir medžius atgydė, 
ir viskas jam Čia gerai einasi. 

Bet matydamas, kad jį taip giria, jis savo kepuraitę pakėle — pamatė 
karalaitė, kad jo auksiniai plaukai. Jau ji ir visai jį pamylėjo. Sako 
tėvams: | 

— Toks geras mūsų sodininkas — aš jam nors kokį kepsnį nu- 
nešiu. 

Sako karalius: 

— Gali nešt. 

Toji karaliūnaitė prikimšo į keptą kalakutą raudonųjų ir nunešė 
jam. Kitą dieną nunešė jam į žąsį prikimšus pinigų. Jiedu pradėjo sau 
gražiai pasikalbėt ir įsižiūrėjo vienas kitą. Toliau jau visai pradėjo ji 
be jo nerimti. Karalius pamatęs pradėjo nuo jo draust, o ji tėvui pa- 
sakė: 

— Jei man neleisit už jo tekėti, sau galą pasidarysiu. 

Matydamas tokį blogą jos sumanymą, ėmė juos tuoj ir suporavo. Davė 
jiems tokį menką butelį ir sako: 

— Čia galit gyvent. 

Jiedu tą butelį taip gražiai ištaisė — padarė kaip didžiausius rūmus. 

Ne po ilgam turėjo eit tas karalius su kitu karalium kariauti. Sako 
tas: 

— Ir aš eisiu uošviui padėt. 

Jis tuoj sėdo ant tos kumelaitės. Toji kumelaitė iškilo į padanges. At- 
jojo į karą, visus sumušė. O vienas jam įkirto į koją. Pamatė karalius, 
kad jam kraujas bėga, — išsiėmęs perplėšė savo skepetaitę, užrišo jam 
koją. Jis sėdęs sau parjojo namon. O ant skepetaitės buvo karaliaus 
vardas ir pavardė. 

Kad sugrįžo karalius namon, laimėjęs karą, padarė balių. Sukvietė ka- 
ralius ir ponus. 

— Bet, — sako karalius tarnui, — eik pavadink ir žentą. 

O kad tas tarnas atėjo, rado jį gulint. Ir pamatė užrištą jo koją. Sako: 

— Karalius prašo į puotą. 

Sako tas: | 

— "Tiek karaliui pas mane, kaip man pas karalių. 

Tas tarnas taip pasakė parėjęs, ką jis sakė. 

— Bet,— sako, — jis guli atsigulęs, ir man rodos, kad jo koja aprišta 
su jūsų skepetaite. 

Tas karalius tuoj pas jį eit žiūrėt. Atėjęs tikrai atrado savo skepetaitę 
ant jo kojos. Tada tuoj su didele garbe įvedė į savo rūmus. Ten jis savo 
kepuraitę nusiėmė — nušvito visi rūmai. Ir tada karalius ir visi svečiai 
apšaukė jį karalium, ir jis laimingai sau karaliavo, pakol nenumirė. 


KAIP SUNUS SAVO DALIĄ SURADO 


B. toks turtingas ukininkas, jis turėjo sūnų ir dukterį. Kai tėvai 
numirė, liko jiedu. Tam sūnui niekas nesisekė — jis pats žinojo, kad ne- 
turi dalios. O tai dukteriai viskas sekėsi — ji buvo turtinga. Sako toji 
duktė: 

— Vesk moterį ir gyvėnk. 

O jos brolis sako: 

— Tu matai, kad man niekas nesiseka, — ką gelbės: vedęs namus pra- 
gaišinsiu. Tu imk žentą, gyvenk, o aš prie tavęs būsiu. 

Sutiko abu ir taip padarė: ji ištekėjo ir tam savo broliui, būdavo, duo- 
da po kelis skatikus pinigų, ir taip gyveno. 

Bet sykį sako toji sesuo vyrui: 

— (Čia mes jam duodam pinigų, čia ne, — mes jam geriau pasėkim pa- 
sėlio kartį miežių, tai jis sau parsidavęs tegul žinosi. 

Pasėjo jam kartį miežių. Tie miežiai gražiai auga. Toji sesuo sako jam: 

— "Tu sakei, kad dalios neturi, o dabar tavo miežiai gražesni už mano. 

Tie miežiai užaugo — ėmė užėjo ledai ir išmušė juos taip, kad su žeme 
sulygino. Dabar sako brolis: 

— Jau matau, kad man pas jus ne gyvenimas. Eisiu, ar aš kur sau 
laimės neatrasiu. 

Tuoj atsisveikino ir išėjo. Nuėjo į tokį dvarą, klausia: 

— Ar čia nereiktų berno? 

Sako ponas: 

— Bernus turiu visus, bet piemens prie avių tai reikia. 

— Na, tai liksiu aš už piemenį. 

— Gerai, gali būt. Aš tau algos paskiriu tris avis.— Ir paženklino 
tas avis.— Kai išbūsi gražiai, išganysi, tai tavo bus tos trys avys. 

Jis ten pernakvojo. Rytą išginė avis į pagirį. Atbėgo vilkas, kaip tyčia 
atsiskyrė tas jo avis ir nusivarė į girią. Jau jis mato, kad jo dalios nėra! 
Pametė tas.avis ir nuėjo. 

Ėjo ėjo, priėjo girią. Jau jį ir sutemo. Bet pamatė toj girioj žiburėlį. 
Atėjo prie to Žiburėlio — rado pirkelę, o joje sėdint tokį senuką. O tas 
senukas buvo atsiskyrėlis, gyvenantis toje girioje keturiasdešimt metų. 
Pamatęs tą vyrą, atsiskyrėlis klausia: 

— Ar tu žmogus, ar tu dvasia? 

Sako tas vyras: 

— Esu žmogus toks, kad neturiu savo dalios. 

— Na, tai gerai, tu čia galėsi būti pas mane, tai bus mums ramiau: 
tu man nors valgyt išvirsi, parneši vandens. Čia, — sako, — yra tokia bala, 
tai tu nueik vandens parnešti. 

Jis nuėjo vandens. Bet atlėkė trys gulbės, pasidėjo sparnus, drapanas 
ir maudosi. Dvi ne taip jam patiko, bet trečia, jauniausia, taip graži, kad 
jis negali atsižiūrėt. Jis į jas žiūrėjo, pakol jos išsimaudė, o kai išsimaudė, 
tai jis, vandens pasisėmęs, parėjo. Senukas klausia: 

— Ko taip ilgai užtrukai? 

— Nepratęs ilgai neradau vandens, tai ir susivėlinau. 

O tas atsiskyrėlis viską žinojo. Sako: 

— Tų man sakyk teisybę — aš galbūt tau padėsiu. 

Jis pasakė, kad taip ir taip jis matė. Sako tas senukas: 

— Tu nueik, atsisėsk į krūmą. Kai atlėks tos gulbės, kai pasidės 
jauniausia plunksnas, tai tu pavok ir jai neduok. Parsivesk ją pas mane. 

Jis nuėjo pas vandenį, krūme atsisėdo. Kai jos atlėkė, tai jis pavogė 
jauniausios plunksnas. Išsimaudė tos dvi pirma, apsirengė ir nulėkė. O ta 
jauniausia paskui išėjo — nerado savo plunksnų. O jis sako jai: 

— Eik šen — aš turiu tavo plunksnas. 

— Kad aš nuoga, aš pas tave negaliu ateit. 

— "Tai eik šen, aš tau duosiu sermėgą. 

Toji prašo plunksnų, o jis jai sako: 

— Aš tau plunksnų neduosiu — jau tu mano būsi. Eime į pirkelę. 

Ką tai merginai daryt? Paėmė rudinę, apsisupo ir eina paskui 
jį, Atėjo į tą pirkelę pas tą senuką. O tuosyk pečius kūrinosi. Tas atsis- 
kyrėlis paėmė jos plunksnas ir įmetė į ugnį, sudegino. Palaimino juos 
ir sako: 

— Galit dabar poroj gyventi. Tu neturi dalios, o ji turi dalią, tai 
būsit turtingi. 

Davė tas senukas jam dolerį, dar jis turėjo kitą dolerį — ir išėjo. 
Atėjo į tokį miestą, išsinuomojo namą. O pati sako jam: 

— Eik į krautuvę, pirk rankšluostį ir šilkų ir parnešk man. 

Jis tuoj nuėjęs nupirko ir parnešė. Pati dvi dieni siuvo tą rankšluostį, 
o paskui sako jam: 

— Dabar nunešk tą rankšluostį pas pirklį, parduok. O kad klaus, 
ko tu nori, tai sakyk: „Neklausk, ko noriu, tik mokėk pinigus, nes nešu 
pas kitą“. 

Nunešė pas pirklį. Pirklys klausia: 

— Ko tu nori už tokį rankšluostį? 

O tas rankšluostis buvo neišpasakyto gražumo. Jis sako: 

— "Tu neklausk manęs, ko aš prašau, bet tik mokėk pinigus, nes aš 
nešu pas kitą parduot. 

Pirklys tuoj paėmė tris šimtus auksinų ir užmokėjo. Parnešė tris 
šimtus auksinų — ką tu su juo? — jau jis turtingas! Bet sako jam pati: 

— Eik nupirk kilimą ir šilkų man parnešk. 

Tas nuėjęs nupirko kilimą ir šilkų už šimtą auksinų, parnešė, jai pada- 
vė. Ji siuvo tą kilimą aštuonias dienas, o kad jau išsiuvo visokiom gėlėm, 
liepė nešt jam parduot pas pirklį. Atnešė pas turtingiausią to miesto pirklį, 
sako: 

— Pirk kilimą. 

Pirklys pamatė tą kilimą, sako: 

— Aš neturiu tiek turto, kad galėčiau tą kilimą nupirkti. Nešk li pas 
mano brolį, tai jis rasi nupirks. 

Atnešė pas tą. Jis, pamatęs tokį kilimą, sako: 

— Aš neturiu tiek turto, kad galėčiau tą kilimą pirkt. Nešk jį pas 
mano brolį, jis valdo laivus ir turi savo vieną miestą, tai jis rasi nupirks. 

Nunešė pas tą. Tas, jį pamatęs, davė jam tuoj maišą raudonųjų, porą 
arklių, karietą ir užrašė dar jam pusę miesto. 

Parvažiavo jis pas savo pačią, sako: 

— Na, širdele, jau čia pamesim: štai turiu raštus — man pusę miesto 
užrašė. Ten paimsim kuo geriausią namą ir ramiai gyvensim. 

Sėdo abu į karietą ir atvažiavo į tą miestą. Važinėjo per visą miestą, 
kur jam užrašytas, ir žiūrinėjo, kuriame name būtų geriausia gyventi. 
Kur geriausias ir gražiausias namas, atėjo į tą namą ir sako nuomininkui: 

— Kad tu tuoj išeitum iš to namo — aš jį imu gyvent! 

O tas pirklys, kuris ten gyveno, sako: 

— Na, kas tu per vienas, kad čia norėtum ateit gyventi? 

Sako: 

— (Čia mano pusė miesto — štai raštai! 

Na, jau tam pirkliui reikia išeit. Jau jis išsikraustė, bet mano: 
„Palauk — aš tau iškrėsiu pokštą!“ 

O ta pati labai graži buvo. Pirklys nukeliavo pas karalių ir sako: 

— Čia atkeliavo toks pusės miesto valdovas, o labai gražią pačią turi, 
tai tu jį prašalink, o tau jo pati teks. 

Karalius paėmė vieną savo generolą ir atvažiavo pas jį. Sako karalius: 

— Tu toks turtingas, tau viskas būtų gerai, bet kad tu garbės neturi. 
Aš padarysiu tave savo dvaro laivininku, tai tu turėsi ir garbę. Bet tik turi 
pasirašyt, kad būsi laivininku. 

Jo pati sako: 

— Nesirašyk, nes verksi. 

Na, jis pagalvojo: kad jis tokius turtus turi, būtų gerai ir garbė. 
Jis pačios neklausė, pasirašė. O kai pasirašė, karalius sako: 

— Rytoj atvažiuosi pas mane. 

Kitą rytą nuvažiavo pas karalių. Tas generolas mokina karalių, o tas 
karalius sako: 

— Kad pasirašei būti laivininkas, tai rytoj man ant šito kalno pagauki 
žuvų ir paruoški pietus. O jei ne, tai tau galvą nukirsiu. 

Dabar jis galvoja: kaip čia bus, kaip ant tokio kalno gali pagaut žuvų? 
Nuvažiavo pas pačią ir sako: 

— Man karalius šiandie- užsakė, kad aš rytoj jam pagaučiau ant 
kalno Žuvų ir pietums pagaminčiau... 

O pati jam sako: 

— O ką? Matai, tu manęs neklausei — aš tau sakiau, kad nepasira- 
šyk! — Sako: — Kai rytoj nuvažiuosi, tai sakyk karaliui, kad per vieną 
valandą numegztų šilkų tinklą, ir sakyk, kad „per tą pačią valandą aš 
turiu pagaut žuvų“. 

Nuvažiavo jis pas karalių ir sako: 

— Kad per vieną valandą numegztum šilkų tinklą — ir tą pačią 
valandą aš dar ir žuvų ant kalno turiu pagauti. 

Karalius tuoj savo kareiviams įsakė megzti tinklą. Tuoj tie per pusę 
valandos numezgė tinklą. O ant kalno atsirado ežeras. Kai jis su tuo 
tinklu užtraukė — pagavo daugybę žuvų! Tuoj pagamino pietus. 

Popiet generolas sako karaliui, kad jam kitą darbą užduotų. Sako 
karalius: 

— Šiandien gerus ištaisei pietus, o rytoj per jūres padarysi tiltą 
ir ten pataisysi pietus. O jei to nepadarysi, tai tau galvą nukirsiu. 

Parvažiavo pas pačią ir jai taip pasakė. O pati sako: 

— Matai, ką jis tau sugalvojo! Aš tau sakiau, kad nepasirašyk! 

Jau jam parūpo, naktį miegot negali: rūpinasi, kaip čia bus. Rytą 
pati sako: 

— Te tau šitą skepetaitę. Nuvažiuok pas karalių ir sakyk, kad važiuo- 
tų pietų. O tu nuvažiuok pas jūres, mosterk ta skepetaite, ir viskas 
pasidarys. 

Taip jis viską ir padarė. Atsirado toks tolimas tiltas per vandenis! 
Ten virėjai, liokajai tik laksto, ir viskas surengta karaliui pietauti. Kara- 
lius atvažiavęs pavalgė pietų, o po pietų sako tam generolui: 

— Matai, kaip nekalto žmogaus negali pražudyt. 

O tas generolas sako: 

— Ne taip, tai taip — mes jį vis tiek nužudysim.— Sako: — Tegul 
eina į pragarą pažiūrėt, ką karaliaus tėvai veikia, ir tegul parneša kokį 
ženklą. 

Tas karalius jam popiet taip sako: 

— "Tu rytoj nueik į pragarą, pažiūrėk, ką mano tėvas ir motina veikia 
tenai, ir kokį nors ženklą man parnešk. 

Parėjo pas pačią ir jai pasakė taip. Sako ji: 

— "Tu vienas neik, tegul karalius leidžia tą generolą. O te tau šitą 
skepetaitę, tai kai tu norėsi valgyt, pasitiesk tą skepetaitę — tau bus 
valgyt ir gert. 

Paėmė jis tą skepetaitę, nuėjo pas karalių ir sako: 

— Aš vienas neisiu, man turi leist tą generolą. 

Ką darys karalius — turi leist. Tas generolas paėmė keliui pyragų, 
keptų žąsų, ir eina. Kai užsimano valgyt, tas generolas valgo savo, ką 
turi, 0 jis pasitiesia sau skepetaitę, pavalgo, atsigeria, ko nori. 

Ir jau nukeliavo į pragarą. Žiūri — su tuo karalium velniai malkas 
veža. Jis norėtų su juo pašnekėt — velniai neleidžia jo iš plėškės nė 
vienai minutei. Ką jis darys? Jis pašnekėt su juo norėtų. Sako tiems 


velniams: | | i | i 
“*. sako,--- turiu mainą, kad jūs jo taip nepaleidžiat. 

— Kad turi mainą, tai gerai. 

Tuoj tą generolą pakinkė, o tą karalių paleido pašnekėt. Jiedu šneka. 
Klausia to karaliaus: 

— Kodėl tu patekai į pragarą? 

Sako: 

— Už puikybę. 

Sako tas Žmogus: | 

— Duok tu man kokį ženklą, kad aš su tavim šnekėjau. 

Karalius perlaužė savo žiedą, davė jam pusę, ant kurio buvo vardas 
ir pavardė. Jiedu kol šnekėjo, tai velniai tam generolui vežime su 
bizūnais per pečius liejo. Paleido tą generolą, o tą karalių vėl pakinkė. 
Bet jis dar nori pašnekėt su karaliene. O jos vėl iš smalos neleidžia. 
Sako: 

— Aš turiu mainą. 

— Kad turi mainą, tai galėsi šnekėt. 

Velniai tuoj pagriebė generolą, sugrumdė į katilą ir virina smaloj, 
kol jie šnekėjo. O ir karalienė davė jam pusę žiedo. Paskui paleido tą 
generolą visą smaluotą. 

Išėjo jiedu iš pragaro ir parkeliavo pas karalių. Klausia karalius: 

-— O ką, ar buvot pragare? 

— Buvom. 

— O ką veikia tėvas ir motina? 

Sako: 

— "Tėvą pasikinkę, velniai malkas veža, o moma verda katile smaloj. 
Te tau jų žiedų puses. 

Klausia karalius: 

— O kur generolą palikai? 

Sako: 

— Stovi už durų. 

Pasižiūri karalius — stovi už durų ką tik gyvas, visas smaluotas! 
Karalius sako: 

— Tai matai, kaip nekaltą Žmogų negali nužudyti 

O tas generolas kiek prasiblaivęs sako karaliui: 

— Mes jį vis tiek nužudysim! — Sako: — Siųsk jį į tokią žemę: 
ant tokio kalno yra du žiedai, tai tegul jis eina jų parnešt. O iš ten nė vie- 
nas negrįžo ir negrįš. 

Karaliui tas jo patarimas patiko, ir vėl jį pasiuntė tenai. Parėjo jis pas 
pačią ir verkia: 

— Jau dabar tai paskutinį darbą uždavė... Liepė karalius eit ana į 
tokią Žemę, nuo tokio kalno parnešt du žiedu. 

Sako jam pati: 

— Matai, kaip tu manęs neklausei, o dabar verki! — Sako: — 
Aš tau parašysiu laišką, ir eik tu pas mano seserį, tai ji galbūt tau ką 
padės. 

Paėmė jis tą laišką ir eina. Atėjo pas tą seserį, padavė laišką. Toji 
pamatė, kad jauniausios sesers laiškas, sako: 

— Sveiks drūts, svainuti! Kaip dievas gyvą belaiko? Kaip einasi 
seseriai, ar sveika, ar gyva? 

— Mums viskas gerai, mes labai turtingai gyvenam, tik karalius mane 
kankina kelintu kartu. O dabar liepė eit ant tokio kalno parnešt du žiedu. 
Tai ar tu, svainute, negali man kiek pagelbėt? 

Sako: 

— Aš nieko negaliu. Aš tau duosiu laišką pas mūsų vyriausią seserį, 
tai ji rasi galės. 

Atsisveikino ją, paėmė tą laišką ir eina. Atėjo pas vyriausią seserį, 
padavė jai laišką. Toji laišką perskaitė, sako: 

— Siandie negali prieit, žiūrėsim rytoj. 

Rytojaus dieną sesuo nulėkė, vos ne vos prilėkė, net sparnus apsvilo, 
bet parnešė. Sako: 

— Te tau tuos žiedus, parnešk. Vieną užmauk karaliui, o kitą — 
generolui. Kai tik užmausi, taip ir sudegs. 

Padėkojo jis jai už pagelbėjimą, atsisveikino ir iškeliavo. Parėjo 
pas karalių — vieną žiedą užmovė ant piršto karaliui, kitą — tam gene- 
rolui. Tuoj jie pradėjo degti ir sudegė į pelenus. O jis parėjo pas mylimą 
pačią ir jau ramiai ir turtingai gyveno iki savo dienų pabaigos. 


ZUIKIS ANT UODEGOS NUNEŠĖ 


Bu toks bernas. Jis, eidamas per laukus, pamatė gulintį zuikį. 
ako: 

— Tą zuikį pagausiu, parduosiu — gausiu du auksinu. Už tą porą 
auksinų pirksiu porą paršiukų — kuiliuką ir kiaulaitę. Toji kiaulaitė atves 
man dvylika paršiukų. Tie paršiukai vėl — po dvylika paršiukų. Pasi- 
darys didelis skaičius! Aš tuos visus meitėlius nupenėsiu, paskersiu, mėsą 
išpardavinėsiu, surinksiu daugel pinigų. Už tuos pinigus pirksiu namus, 
vesiu pačią. Toji pati man pagimdys du sūnu — Joną ir Juozą. Tie 
vaikai kai užaugs, dirbs. O aš, per langą žiūrėdamas, jei pamatysiu ką 
negerai darant, parodysiu taip ir taip daryt: „Jonai, Juozai, ką jūs ten 
dirbat? Šitaip dirbkit!“ 

Suriko iš džiaugsmo nesavu balsu. Zuikis, riksmo išsigandęs, pašokęs 
kaip nubėgo, taip nubėgo su visais turtais, o jis liko stovėt vienų vienas. 

JONAS 
PAPARTIS 


Gimė 1895 metais Sasnavoje (Kapsuko 
raj.) neturtingų valstiečių šeimoje. Vargingai 
augdamas, mokyklos lankyti negalėjo, rašto 
išmoko savarankiškai. Tėvai augino penkis 
vaikus, sunkiai vertėsi, tad Jonui anksti teko 
eiti užsidirbti duonos. Piemenavo, vėliau 
išmoko statybininko amato. Vedęs įsikūrė Na- 
šiškių kaime (Vilkaviškio raj.), ten ir gyveno 
iki mirties (1968 m.). 

J. Papartis buvo įdomus žmogus. Mėgdavo 
įvairias pramogas, vakarones. Dažnai būdavo 
kviečiamas į vestuves piršliu — mat buvo 
sąmojingas, žodžio kišenėje neieškantis žmo- 
gus. Pasakų daug mokėjo. Kai kurias išmoko 
iš močiutės vaikystėje, bet daugumą girdėjo 
iš kaimynų, kitų žmonių, su kuriais teko 
bendrauti. Pasakodavo vaizdingai, įtaigiai. 
Labiausiai mėgo stebuklines ir nuotykių 
pasakas, kurių veikėjai atsiduria sudėtingoje 
padėtyje (apie vokiečių kunigužius, velnius, 
slibinus ir pan.). Taip pat mokėjo buitinių, 
formulinių pasakų, pasakų be galo. 

1931 metais studentas Vladas Kulbokas 
iš J. Paparčio užrašė 57 pasakas. Šešios 
iš jų čia pateikiamos. 


PIRKLYS PERKA SUNŲ 


S enovės laikais važinėdavo pirkliai. Ateina elgeta pas vieną ūkininką 
nakvynės. Ir atvažiuoja pirklys — taip pat prašosi nakvynės. Pirklys 
sako elgetai: 

— Tu man ką nors papasakok: kaip senas žmogus, tai gali daug žinot. 

Sako: 

— Žinau, galėsiu papasakot. Pirmiausia — tu esi bevaikis, tai šiąnakt 
užgims čia pagiry vieno vargšo žmogelio sūnus — tai bus tavo sūnus. 

Tas pirklys pagalvojo: negi tu gali atspėt? 

Pernakvojo, iš ryto nuvažiuoja, kur sakė elgeta, — randa užgimusį 
vaiką. Pirklys paklausia: 

— Kada jis gimė? | 

Jam pasako, kad šiąnakt. Tada pirklys sako: 

— Tai čia ne jūsų sūnus, bet mano. 

Duoda penkis šimtus auksinių, kad tą vaiką gerai išaugintų ir išmo- 
kintų iki šešiolikos metų. 

— O po šešiolikos metų jis pas mane ateis gyvent! 

Nuperka skrynutę ir sudeda į ją kariškus drabužius, kardą, šautuvą, 
tūkstantį auksinių kelionei, laišką ir kelio planą — kad jis žinotų, kur 
ateit. 

— Kai bus šešiolika metų, — sako, — tai jam paduokit šitą skryne- 
lę — ką ras, pasiims. — Ir išvažiavo. 

Netruko tas laikas prabėgt. Vaikui viskas sekės mokintis, ir labai 
gražus išaugo vyrukas. Suėjo šešiolika metų — tėvas jam pasako: 

— Tu ne mūsų sūnus, bet tokio pirklio. 

Atneša jam tą skrynelę, paduoda. Jis ant viršaus randa uždėtą laiš- 
ką ir planą. Išsiima drabužius, apsivelka, užsijuosia diržu, kardą prisika- 
bina, šautuvą — ant peties. Įkiša ranką į kišenę — randa tūkstantį 
auksinių. Palieka tėvui pusę, atsisveikina tėvus, visus pažįstamus ir iš- 
eina. 

Eina eina, prieina mišką. Žiūri, kad ant kelio skruzdėlynas susinešta 
ir žmonės per jį važiuoja. Nusivilko savo švarkelį, pasitiesia ant žemės, 
susižeria tą skruzdėlyną, nuneša į pašalį ir supila. Ir vėl eina toliau. 
Eina per pievą — byzgia bitutės. Žiūri, kad jų lizdžiukas veik vandens 
apsemtas. Paėmė tą koriuką su samanukėm, nuneša ant krantelio ir 
padeda. Eina toliau. Atsisėdo pailsėti. Žiūri į viršų — atsiveja vanagas 
du karveliu ir vos nepagauna. Vaikinas šautuvą nusikabino, terkšt vanagą 
ir nušauna. Karveliai nulekia sau. Pasilsėjęs eina toliau. Prieina upę. 
Žiūri — ant salos žiopčioja žuvis tokia didelė, kad jos pusė lauke, o ji 
nepajėgia nuplaukt. Pasiėmė kuolą, judino judino ir gilyn nujudino. 
Nuplaukė žuvis. Ir vėl eina. Atsisėdęs užvalgė — užsimanė gert. Prieina 
upelį, atsigula ant pilvo ir geria. Kur buvęs nebuvęs plėšikas čiupt jį už 
sprando ir nepaleidžia. Sako: 

— Prisiek, kad aš to pirklio sūnus, o tu mano padėjėjas. Jei ne, 
tai aš tau galą padarysiu. 

Nusigandęs vaikinas prisiekia. Plėšikas nurengia tą vaikiną, apsi- 
rengia jo drabužiais, o jam numeta savo skarmalus, ir jiedu eina toliau. 
Nueina pas tą pirklį. Pirklys, išėjęs pasitikt sūnaus, žiūri į ateinančius ir 
sako sau: „Ot, kad būtų šitas driskius mano sūnus... Bet koks yra, toks 
gerai“, 

Netoli gyveno karalius ir turėjo dailią dukterį. Sumanė ją išleist už 
vyro: kas atliks karaliaus užduotis, tas bus jojo žentas, o kas ne — bus 
nužudytas. Važiavo daug karalaičių ir visi žuvo. 

Sumanė tas plėšikas savo pasiuntinį siųst — tegu jį ten nugalabins. 
Paliepia — tas ir eina. Ateina pas dvarą — stovi sargyba pastatyta. 
Sako sargyba: 

— Kur tu eini, jaunikaiti? 

— Einu pas karalių — noriu karaliūčią vesti. 

Sargyba sako: 

— Grįžk verčiau atgal: jau čia daug žuvo, žūsi ir tu. 

Jis sako: eisiu, — ir gana. Ir jį įleidžia. Ateina pas karalių ir sako: 

— Noriu jūsų dukteri vesti. 

— Jei išpildysi, — sako karalius, — ką liepsiu, galėsi vesti. 

Uždaro jį nakčiai į rūsį ir atneša aguonų ir pelenų centnerį. 
Sumaišo ir liepia per naktį išrinkti aguonas. Jei išrinks — gaus dukterį, 
jei ne — bus galva nukirsta. 

Apsimąstė jaunikaitis ir pradėjo labai verkt, kad jau paskutinė nakte- 
lė liko gyventi. Po kiek laiko išgirdo — į langelį kažkas rabazdinasi, 
Prieina, žiūri — nieko nematyt, tik balsą girdi: 

— Išimk langelį ir padaryk skylę! 

Kad prilindo skruzdėlių! Sako: 

— Gulk ir miegok — mes išrinksim! Iš ryto pirmiausia ateis kara- 
liaus pasiuntinys — tai nedaryk durų. Klausk, kas atėjo. Sakys — 
karalius. Sakyk: ne karalius, tik karaliaus šuva. O kai netrukus pasibala- 
dos, tai tikrai bus karalius. Atidaryk duris ir parodyk. 

Rytą atėjo pasiuntinys, sako: 

— Atidaryk! 

— Kas čia? 

— Karalius. 

— Ne karalius, tik karaliaus šuva. Tegul ateina pats karalius. 

Pabaladojo antrą kartą — atidarė. Atėjo pats karalius, Pažiūrėjo, 
Antrai nakčiai vėl jį uždaro į rūsį ir sako, kad iš vaško nudirbtų kumelaitę 
Jis verkia. Išgirdo — baladoja į langelį. Prieina: 

— Išimk langelį! — kažin kas sako. 

Išima — sulekia išgelbėtos bitutės. Liepia jam gult ir miegot. Prinešė 
vaško, nulipdė kumelaitę ir vėl liepė taip daryt, kaip skruzdėlės buvo 
liepę. Taip ir padarė. Kai atėjo karalius, parodo tą kumelaitę. Karalius 
stebisi. Vėl prileidžia prie karalaitės pasišnekėt. 

Trečią naktį atveda žmogų, nukerta galvą ir įmeta į rūsį. Ir 
įsako — kad ryt tas žmogus būtų gyvas. Tas vėl verkia... Išgirdo — 
karveliai barškina į langelį. Atidaro. Tie liepė ištraukt iš po kairio sparno 
tris plunksnas, iš kito — irgi tris plunksnas: 

— Pridėk galvą prie kūno, šitom trim plunksnom apvesk apie kaklą 
tris kartus, o šitas tris įkišk į burną, į nosį — bus gyvas! 

Tas taip ir padaro. Atėjo karalius, atidarė — išėjo abu sveiki vyrai. 
Neatsistebi karalius, kad taip galėjo padaryt. Leidžia jam vėl su karalai- 
čiūte pasišnekėt. 

Nueina juodu į pamarį. Karalaičiūtė duoda jam savo žiedą. Jis tą 
žiedą ant piršto mauna — mažas, nelenda. Nešas rankoj. Pasiuntinys sekė 
paskui — čiupt iš rankų ir į marias pliumpt. Karalaičiūtė nueina 
su pasiuntiniu namo, o tas vaikinas pamary verkia. Iškyla žuvis ir 
klausia: 

— Ko tu verki? 

— Kad žiedą įmetė į marias! 

Žuvis nunėrė į dugną, susišaukė žuvelių pulką. Suieško tą žiedą, 
iškelia ir paduoda jaunikaičiui. Jis tą žiedą įsideda į burną ir bėga 
tekinas namo: 

— Štai tas žiedas, kur į marias įmetė! 

Pakinko arklius — karalius išleidžia važiuoti su karalaičiūte į jo 
tėviškę. Važiuojant tas ir sako: 

— Kai mes parvažiuosim, jis mane nužudys. Jei manęs gailėsi, tai 
išgelbėsi. 

Toji sako: 

— Kad tiktai galėsiu, tai gelbėsiu. 

Jaunikaitis paduoda tas visas plunksnukes ir sako: 

— Šitom plunksnelėm apvesi apie žaizdą — ir sugis. Šitas į burną — 
tuoj atgysiu. 

Parvažiavo. Plėšikas pamatė, kad jis parvežė merginą. Ruošia 
vestuves su plėšiku. Ta labai nuliūdus. Jaunikaitis eina į sodą — ir tas 

į sodą — randa kraujo taką, kur kūnas vilkta. Randa jį griovy — galva 
nukirsta. Prideda galvą, plunksnom apveda tris eiles — galva prigyja. 
Įkiša plunksnas į burną — atgyja. Pasibučiuoja juodu. 

— Tai dabar, — sako jis, — pasakysiu visą tiesą. 

Eina juodu į vidų. Plėšikas, pamatęs, kad ateina negyvėlis, mano — 
jau dabar bus riestai, nes jis buvo prisiekęs iki mirties, — dabar viską 
pasakys. 

Pirklys žiūri, kad karalaičiūtė jau su šituo vaikščioja. Vaikinas ateina 
ir sako pirkliui: 

— Aš esu tavo sūnus, 0 jis — vagis ir plėšikas. Jis mane nuginklavo 
keliaujant į čia ir aš buvau prisiekęs nesakyti iki mirties. O po mirties tai 
aš galiu pasakyt.— Ir viską papasakojo. 

Pirklys pašaukia keturis vyrus, plėšiką išveda į lauką, tie surišo ir 
peršovė. O jaunikaitis susituokė su karalaičiūte. 


ŽIRNINIS JONAS 


B uvo karalius ir turėjo tris dukteris. Jos išvažiavo vieną šventadienį 
į bažnyčią. Nualpsta jauniausia, išneša ją ir pasodina ant akmenio — 
buvo didelis akmuo. Susėda abi seserys iš šonų ir ją laiko. Su sykiu iškyla 
akmuo į viršų ir nuneša karaliaus dukteris į kitą pasaulį. Vežėjas laukia 
laukia ir jų nesulaukia. Parvažiavęs pasako karaliui, kaip atsitiko. 
Karalius laukia — iš niekur jokios žinios negauna. 

Netoli karaliaus rūmų stovėjo trobelė, joje gyveno senukai. 
Turėjo juodu sūnų. Jis nieko nevalgė, vien tik žirnius. Praminė jį visi — 
Žirninis Jonas. Jis buvo dvylikos metų. 

Ateina kartą pas karalių elgeta. Duoda karalius išmaldą: 

— Seni, tu eini per pasaulį -- gal kur sužinosi apie mano dukteris. 
Tai tau nereiks elgetaut, kai praneši. | 

Senis padėkoja ir išeina. Nueina į tą trobelę. Jonas Žirninis šokinėja 
ir dainuoja: 

— Aš žinau, kur tos trys karaliaus dukterys, aš žinau, kur tos 
trys karaliaus dukterys... 

Senis sako: 

— Vaikeli vaikeli, pasakyk man — aš tau duosiu gardžios duo- 
nutės! 

Jonas sako: 

— Duoną valgyk, dievą garbink — nesirūpink karaliaus dukterimis. 

Senis mato, kad iš vaiko nieko neišgaus. Nueina pas karalių: 

— Trobelėj vaikas šokinėja ir dainuoja, kad žino, kur karaliaus 
dukterys. 

Nusiunčia karalius pašaukt Žirninį Joną ir jo tėvus. Ateina. Kieme 
gulėjo geležis, kad ją šimtas vyrų vos atkeldavo. Jonas paima, užmeta ant 
kelio ir ateina į rūmus. Karalius klausia: 

— Gal tu, Joneli, žinai, kur mano dukterys? 

Jonas sako: 

— Kad ir žinočiau, bet sunku jas surasti. Jei įvykdysi mano įsakymą, 
tai ieškosiu. Nukalk man lazdą iš šimto pūdų plieno. 

Nukalė lazdą devyniasdešimt aštuonių pūdų. Jonas paima, pamik- 
lina — sako: 

— Neteisingai dirbi! Nori, kad eičiau ieškot, — ir taip darai! 

Karalius prideda dar du pūdu. Paima Jonas lazdą, pamiklina: 

— Dar kiek per menka, bet bus gera. Dabar, — sako, — įtaisyk 
vidur dvaro stulpą ir prie jo pritaisyk skambalą, kad šiame pasauly garses- 
nio nebūtų. Pastatyk sargybą, kad jį sergėtų. Kai skambalo balsą išgirs, 
kad trauktų į viršų virvę. 

Jonas persipila į krepšiuką žirnius ir virve kyla į aną pasaulį. Atsidūręs 
tenai, eina eina. Pailso beeidamas. Žiūri — akmuo stovi. Atsisėda ant jo, 
užsimeta savo lazdą — ir akmuo pradeda net unkšti. Topt Jonui — gal 
čia tas pats akmuo, kur karaliaus dukteris nunešė. Riūkt riūkt per šo- 
nus — net cypt akmuo pradėjo. O Jonas: 

— Nešk, kur jauniausia karaliaus duktė! 

Nunešė tas akmuo netoli dvaro ir sustojo: 

— Čia jauniausia karaliaus duktė. 

Nueina Jonas iki vartų — užrakinti ir geležim apkaustyti, kad niekas 
neįeitų. Prieina prie vartų, čiuptelia už geležų — geležys nubyra. 

Pamačiusi jį, karalaičiūtė sako: 

— Traukis iš čia, Jonai Žirnini: pareis mano vyras su trim galvom, 
tai padarys tau ir man galą! 

Jonas čiuptelėjo už grandinių — subyrėjo. Paima ir vedasi kara- 
laičiūtę. Nueina po tiltu ir laukia parjojant trigalvio. Atjojo trigalvis 

ant tilto — sakalas čiulba, kurtas staugia, arklys žvengia, ir neperjoja 
trigalvis per tiltą. Sako: 

'— Kas čia yra po tiltu? Žinau — užgimė Jonas Žirninis, bus kada 
stipruolis, bet ne šiandien! 

Išeina Jonas Žirninis iš po tilto, sako: 

— Brolau, aš čia atėjau. Tai kaip mudu eisim: ar imtis, ar muštis, ar 
durtis? 

Trigalvis sako: 

— Imtis. 

Paleidžia trigalvis savo arklį į dvarą ir ateina imtis. Susikabina 
Jonas su trigalviu — plumt parmeta trigalvį. Užmeta lazda ant sprando, 
nuverčia trigalvio galvas. Mostelia Jonas lazda į dvarą — pavirsta dvaras 
į obuolį. Pasiima Jonas obuolį, įsideda į kišenę ir eina pas tą akmenį su 
karaliūnaičia. Atėję susisėda ant jo. Ir uždrožia tam akmeniui lazda: 

-— Nešk, kur antra karaliaus duktė! 

Palieka karaliūnaičią po tiltu, o jis eina į dvarą. Prieina prie dvaro 
vartų — užkelti ir geležim apkaustyti. Čiupt — nubyra. Įeina ir ieško 
Karalaičiūtė sako: 

— Traukis, Jonai Žirnini: pareis mano vyras su šešiom galvom, 
tai padarys tau ir man galą. 

Jonas čiuptelia už grandinių — subyra. Pasiėmęs karalaičiūtę nusi- 
veda po tiltu pas antrą sesutę, ir visi trys Šnekasi. 

Parjoja šešiagalvis. Atjoja ant tilto — sakalas čiulba, kurtas staugia, 
arklys žvengia, — neperjoja per tiltą. Šešiagalvis sako: 

— Kas čia yra po tiltu? Žinau — užgimė Jonas Žirninis, bus 
kada stipruolis, bet ne šiandien! 

Išeina Jonas Žirninis iš po tilto ir sako: 

— Brolau, aš čia atėjau! Tai kaip mudu eisim: ar imtis, ar muštis, ar 
durtis? 

— Imtis,— sako šešiagalvis. 

Paleidžia šešiagalvis savo arklį į dvarą ir ateina imtis. Susikabino Jo- 
nas Žirninis su šešiagalviu — plumt ir parmeta. Užmetė lazdą ant spran- 
do — nusiverčia šešiagalvio galvos. Mostelia lazda į dvarą — tas pavirsta 
į obuolį. Jonas tą obuolį įsideda į kišenę ir eina su dviem karalaičiūtėm 
pas tą akmenį. Atėję susėda, uždrožia tam akmeniui lazda: 

— Nešk pas trečią karalaičiūtę! 

Nuneša, sustoja netoli dvaro. Vartai užrakinti, geležim apkaustyti. 
Jonas čiupt už geležų — tos ir nukrinta. Įeina, ieško ieško karalai- 
sako: 

— Traukis, Jonai Žirnini: pareis mano vyras su devyniom galvom, 
tai tau ir man galą padarys! 

Čiupt Jonas už grandinių — tos nukrinta. Sako: 

— Ar nėra čia katilo? 

— Yra. 

— Tai eik jo paimti. 

Liepia įdėt taukų pilną katilą. Nusineša po tiltu ir šildo: 

— Kai susikabinsiu ir matysit, kad mane gali įveikti, tai jūs iš 
katilo taukus išpilsit jam ant kojų — tada mes jį įveiksim. 

Parjoja devyngalvis, sustoja ant tilto. Sakalas čiulba, kurtas staugia, 
arklys žvengia — neperjoja per tiltą, Devyngalvis sako: | 

— Kas čia yra? Žinau — užgimė Jonas Žirninis, bus kada stipruo- 
lis, bet šiandie dar ne. 

Išeina Jonas Žirninis iš po tilto ir sako: 

— Aš, brolau, čia! Kaip mudu eisim: ar imtis, ar muštis, ar durtis? 

Devyngalvis sako: 

— Imtis, 

Susikabina Jonas su devyngalviu, ir abu vienas kito neparlaužia. 
Bet Jonas dar savo galybės neparodė. Devyngalvis sako: 

— Jonai Žirnini, karalius su tiek kariuomenės kariauja, ir pasilsi, 
o mudu irgi galėtume pasilsėt. 

Pasilsėję kai griebs vienas kitą — tos karalaičiūtės iš po tilto — 
rėkdamos su katilu prie devyngalvio! Devyngalvis nusigando ir pats 
parpuolė. Jonas lazda per galvas — ir tos nusirito. Mostelia į dvarą laz- 
da — tas pavirsta į obuolį. Įsideda jį kišenėn. Ir eina visi keturi pas angą. 
Jonas Žirninis, paėmęs virvę, traukia traukia, skambina skambina — 
nieko negirdėt. 

Tuo metu per dvarą ėjo virėjas. Išgirdo — kad ims traukti virvę, 
nes jis buvo girdėjęs iš kareivių, kam tas skambalas įtaisytas. O jau daug 
metų buvo praėję, jokių sargybų ten nebebuvo. Pradėjo virėjas juos 
traukti. Žiūri Jonas, kad virvė braška — visų gali neišlaikyti. Tai jis pri- 
kabina tik tris karalaites, o pats lieka. Sako: 

— Kai jus iškels, tada tegu mane ištraukia. 

Virėjas ištraukęs žiūri, kad trys panos. Pasiklupdęs prisiekdino, kad 
jis jas radęs. Virvę nutraukia, skambalą nulupa, kad iš ten negalėtų 
skambinti. 

Jonas tąso tąso virvę — ir jau balso negirdėt. Tai jis ten ir vaikščioja. 
Baigia jau maistą — o ten nėra jam kas valgyt, nes ten žirnių nesėja. 
Prieina prie to akmens, duoda lazda: 

— Nešk ten, iš kur karaliaus dukteris paėmei! 

Akmuo unkščia ir nenori nešti. Lazda kai ims šutint per šonus — 
pradėjo smarkiai nešti. Nuneša Joną žemyn. Jis pareina namo pas savo 
tėvus. Nieko neranda namie, nes karalius kelia vestuves jauniausiai 
savo dukteriai — leidžia už virėjo, tai visi ten suprašyti. Ir tie senukai 
vestuvėse. Pareina senutė kiaulaitės pasišert, žiūri — guli lazda netoli 
trobos. Jai topt: „„Gal mūsų sūnelis parėjo?“ Įeina į trobą, žiūri, kad 
Jonas guli ant lovos. Bobutė pašnekėjus bėga pašaukt tėvo. Jonas sako: 

— Tik nesakyk karaliui, kad aš parėjau. 

Bobutė nuėjus senį ištraukia už rankos per duris ir pasako, kad parėjo 
sūnus. Tėvas pareina, papasakoja Jonui, kad rado karaliaus dukteris ir 
šiandien karalius leidžia vieną už to, kas rado. 

— Eikit, — sako Jonas, — jūs į vestuves, aš neisiu. 

Nueina seniai į vestuves — karalius klausia: 

— Kas atėjo? Kodėl ir jo neatsivedėt? 

— Kad neina, — senutė sako. 

Pasiunčia tarną, kad atvežtų svečią. Tarnas randa ten vyrą, gulintį 
ant lovos. Kalbina į vestuves, Jonas Žirninis atsako: 

— Jeigu nori karalius, kad važiuočiau į vestuves, gali atvažiuot pats 
parsivežt. 

Tarnas išvažiuoja atgal, pasako karaliui, ką tas sakė. Karaliui topt — 
gal Jonas Žirninis parėjęs? Sėda į tamobilių, greitai nuvažiuoja, žiūri — 
Jonas Žirninis. Pasisveikina, net pasibučiuoja ir kalbina važiuot. Jonas 
padėkojo, kad paprašė, sako: 

— Aš pėsčias ateisiu. 

Nueina su lazda į dvarą, pasideda ją palei rūmus ir įeina. Karalaitės 
pamato, kad Jonas parėjęs,— puola prie jo ir sako: 

— Jonas mus surado ir išvadavo! 

Karalius žiūri — kaip čia gali būt? Virėjas šoka ir rėkia, kad jis rado. 
O Jonas tik juokias: 

— Gerai, kad radai — aš nesiginčysiu. Galėsi jas atsivest. 

Išsiveda Jonas visus į lauką, pasiima savo lazdą, atsistoja vidury 
dvaro, išsiima vieną obuolį iš kišenės, paleidžia iš rankos į vieną kampą, 
kitą — į kitą kampą, trečią — į trečią. Ir atsiranda iš tų obuolių tie patys 
dvarai, kaip ir buvo aname pasauly. Karalaitės visos prirakintos. 

— Tai dabar, — sako Jonas, — kad radai, tai atsivesk. 

Prieina virėjas prie vartų, čiupt čiupt — nė nekliba. 

Karalius pamatė, kad virėjas norėjo apgauti. Tuojau paliepia jį 
pakarti. O Jonas Žirninis vėl iš naujo kovėsi su slibinais, bet dabar bu- 
vo daug stipresnis, tai jam buvo lengviau. Kad jas vėl išlaisvino, 
tai karalius pavedė jam karalystę ir išleido už jo jauniausiąją du- 
kterį. | 


TRYS KAREIVIAI 


|| rys kareiviai tarnavo kariuomenėj, ir jiems labai sunku buvo. 

Vienas mėgdavo gardžiai valgyt, kitas — daug rūkyt, trečias — kortom 
lošt. Jie neturėjo pinigų taip gyvent. Susitarė pabėgt. Nubėga į mišką, 
susisėdę šnekas, kur eit. Ateina toks senukas: 

— Kur jūs, vyručiai, bėgat, kodėl netarnaujat karaliui? 

Tie sako: 

— Negalim tarnaut, nes tiek neturim pinigų. 

Senukas sako vienam: 

— Kam tau reikia pinigų? 

— Noriu gardžiai pavalgyt, o iš algos neištenku. 

— Te tau šitą skepetaitę, tai ko norėsi — turėsi, niekad neiš- 
baigsi.— Klausia antro: — Ko tu bėgai? 

— Aš mėgstu daug rūkyt ir tabako neištenku už algą nusipirkt. 

— Te tau šitą dėžutę su tabaku. Tai rūkysi ir rūkysi — niekad 
neišbaigsi. — Trečio klausia: — Ko tu bėgai? 

— Aš labai mėgstu lošt kortomis. Kiek algos atsiimu — pralošiu 
ir neturiu. 

— Te tau šitą kapšelį — niekad iš jo neišbaigsi. 

Padėkoja visi tam senukui, ir tas nueina, Jie ir gyvena toj girioj. 
Tiedviem, kur valgyt ir rūkyt mėgo, bepigu, O trečiam, kur kortom 
lošt, — nėra kas veikt: šitie nelošia. Tai jis atsisveikina ir eina — gal 
ras lošikų. 

Nuvažiuoja į miestą — nugirsta, kad ten karalienė labai kortom lošia. 
Nueina jis ir sėda lošt. Lošė jie visą savaitę, ir jam nesisekė. Tai 
jis ima ir ima pinigus — ir nepabaigia. Karalienė stebisi, kad ji tiek 
daug išlošė, o jis pinigų nepabaigia. Įsako savo tarnaitėms, kad jos 
užduotų jam tokios arbatos, nuo kurios jis užmigtų. Užduoda — jis 
užmiega. Karalienė tą kapšiuką atima, įsodina jį miegantį į tamobilių ir 
veža į kitą karalystę. 

Kareivis pabunda — žiūri, kad visai kitas kraštas, Čiupt — kad 
ir kapšiuko su pinigais neturi. Pakilo, ėmė eit. Ėjo ėjo, pasiklausdamas, 
kur ta karalienė gyvena. Nori valgyt — niekur negauna. Apsilpo. 
Įeina į tokį sodą, parpuola ir verkia, kad neturi jėgų nė obuolį 
nusiskint. Pakilo vėjelis — bupt palei jį ir nupuolė obuolys. Jis tą 
obuolį pasiima ir valgo. Baigia valgyt — pradeda dygt jam ragai kaktoj. 
Ko tolyn, to tie ragai didyn. Užaugo baisiausi, kad jis nė galvos 
nepakrutina. „Tai susilaukiau, kad net žmoniškai numirt negalėsiu“. 
Nupuolė ir kitas obuolys. „,„Ak,— sako — vis tiek nuo bado gelbė- 
siuos — blogiau nebus. Valgysiu, ir gana“. Užvalgo to obuolio — šmakšt 
ragai ir nupuolė, nė nepajuto: pasičiupinėjo, kad jau nėra. 

Jisai tų obuolių prisiskina, kur ragai dygsta, ir tų, kur nupuola. 
Ateina į tą miestą, kur gyvena karalienė. Pasidėjęs tuos obuolius 
turguje pardavinėja. Atsiunčia karalienė tarną nupirkt obuolių. Pataiko 
pas tą patį kareivį. Tarnas klausia: 

— Po kiek obuoliai? 

— O kam pirksi? 

— Ne sau, karalienė prašė. 

— Tai te šituos du obuolius. Parnešk, sakyk — davė dovanų. 
Bet tiktai pats nesuvalgyk! 

Tas pareina, paduoda karalienei: 

— Davė dovanų. 

Labai buvo dailūs tie obuoliai. Karalienė sako: 

— Reikia vieną suvalgyt. 

Atsipjovus pradėjo kramtyti. Suvalgė — pradėjo jausti, kad jai kaktoj 
kas knieta. Pasiima veidrodį — pažiūrės, kas yra. Žiūri — ragai dygsta, 
ko tolyn — to labyn. Pasiunčia tarnus paimti to sukčiaus. 

O kareivis pabėgo iš turgaus. Nuėjo pas žmogų, pasiprašė suplyšusių 
drabužių, krepšių ir eina elgetaudamas. 

O karalienei užaugo ragai net iki lubų ir pradėjo ją slėgt. Prakirto 
lubas — išaugo iki stogo. Sušaukia gydytojus — negali nuimti. Ima 
pjaut — baisus riksmas, kraujai bėga, ragai dar storyn auga. Kai ima 
laužt, tai galvą plėšia. 

Ateina tas elgeta: 

— Girdėjau, kad karalienė prasta liga serga. Gal man pasisektų ją 
išgydyt? 

— Vargiai: tokie pašaukti gydytojai gydė ir neišgydė. 

— Aš,— sako, — ją išgydysiu. 

Karalius veda parodyt karalienę. Atėjęs pažiūrėjo: 

— 0,— sako, — galima išgydyt. Jūsų miške gyvena du žmonės: vienas 
mėgsta labai gardžiai valgyt, o antras — rūkyt. Tai turit abu juos 
man pristatyt. 

Karalius pasiunčia jų parvežti. Išvažiuoja. O elgeta išsiima obuolį, 
kur ragai nupuola, supjausto, išspaudžia sunką, supila į buteliuką ir 
ateina pas karalienę. Parveža tuos du vyrus, tai jis vieną pastato ties 
durim su šautuvu, antrą — ties kitom, kad niekas neįeitų — nematytų, 
kaip jis ragus ims. Išsitraukė elgeta gerą bizūną ir pradėjo karalienei 
duot! Toji nesavu balsu ėmė rėkt. Karalius mano, kad jai ragus ima. 
Tiek davė, kiek norėjo. Paskui sako: 

— Kur mano kapšiuką padėjai? Už tai tau ragai išdygo! 

Karalienė pasakė, kur kapšiukas stovi: 

— Pasiimk, tik mane gelbėk nuo ragų! 

Pasiima kapšiuką — tas pats. Tada išsiima buteliuką su vaistais ir 
liepia išsižiot. Įpylė — bematant ragai ir nupuolė, karalienė nė nepajuto. 
Atsikėlė ir eina su „gydytoju“ pro duris. Karalius pamatė, kad karalienė 
ateina be ragų, — neapsakomai apsidžiaugė. 

— Kad tu galėjai ragus nuimt, tai aš tau pavedu pusę karalystės, 

Kai pavedė — ir gyveno su tais vyrais. Gražiai apsirengė, susirado 
merginą, vedė ir gyveno. Ir tie kareiviai ten gyveno. Karalius pagyvenęs 
kiek — liko šitam visa karalystė. Ir jie visi pabaigė gyvent tenai. 


VELNIAS BERNAS 


B uvo neturtingas Žmogus. Jis turėjo margą žemės. Pasisamdė arklius 
ir arė savo laukelį. Eidamas arti, įsidėjo duonos. Sušilo — nusivilko 
žiponą ir pasidėjo. Ėjo velnias iš kur pagiriu — užtiko žiponą. Pažiūrės, 
kas yra kišenėse. Užtinka duoną ir suėda. Žmogus užsimano valgyt, 
ateina pas žiponą — duonos nėra. 

— Koks bjaurybė suėdė mano duonelę?! 

Pareina velnias į pragarą. Velniai pajunta duonos kvapą — sako: 

— Jau kieno duoną suėdei! 

— Gi vargšo Žmogaus. 

— Tai eik atidirbk už tą duoną! 

Ateina velnias pas tą žmogų siūlytis už berną. Žmogus sako: 

— Kad aš neturiu ką dirbt, pats einu pas svetimus. 

Velnias sako: 

— Eisim abu. Tu turi mane imt. 

Neatsikratydamas žmogus ir paima velnią už berną. Sako jam: 

— Kad aš pinigų neturėsiu tau užmokėti. 

O bernas: 

— Aš pinigų neimsiu. 

Pareina jiedu abu namo — bernas sako: 

— Šeimininke, eik pas poną, susiderėk kult, o užmokestį — grūdais. 
Ponas klaus, kiek — sakyk: „Kiek mano bernas paneš iš sykio“. 

Nueina žmogus, susidera. Ponas pamano, kad bernas gali panešti 
keturis, penkis, na, daugiausia — šešis karčius. Sutinka. 

Eina rytojaus dieną jiedu kult. Bernas sako: 

— Lipk ant šalinės ir mesk, o aš kulsiu. 

Bernas nusilaužia galą sparo, prisiriša sienmedžio galą — kulia. 
O šeimininkas verčia nuo šalinės. Kai nespėja priversti, bernas užšokęs 
kai griebs — išsyk trečdalį šalinės. Baigia kult, ima arpuot. Baigiant 
arpuoti, bernas sako: 

— Eik tu dabar namo, prisiskolink iš aplinkinių maišų, dvikarčių, 
audeklų ir susiūk į vieną maišą ir man jį atgabenk. 

Šeimininkas prisiskolino, susiuvo į vieną — nė iš daikto nepakelia. 
Pasiprašo arklius, vežimą, vyrų, kad padėtų įdėt. Padeda — įsėda 
į vežimą ir vežasi maišą. Pavažiuoja galą — eina moteris. 

— Žmonele, ar nepaskolintum dar vieną dvikartę? 

— Kodėl ne, sustok prie mūsų namo — išnešiu. 

Nuvažiuoja pas tą poną. Bernas paima maišą ir semia. Prisėmė 
arti pusmaišio — mato, kad iš kluono neišeis. Išsineša maišą, pasideda 
už durų ir dvikarte neša, pila. Susemia visus grūdus. Liepia šeimininkui: 

— Eik pas poną, sakyk, kad jau iškūlėme, išarpavome ir bernas 
susėmė atlyginimą — nešis. 

Išeina ponas pažiūrėt, kiek bernas paneš. Žiūri — netoli kluono 
durų lyg kokia troba. „Tai žiopliai — sumaišė visus grūdus į krūvą“. 
Žmogus sako: 

— Tai mūsų ten grūdai — juos bernas parsineš. 

— Sudie,— bernas sako, — laiko neturim. 

Čiupt maišą viena ranka ant pečių ir eina. O senis važiuoja 
vežimėly paskui. Ponas kumečiams sako: 

— Paleiskit iš tvarto kuilį, — kuilys labai bjaurus buvo, — prakirs 
jisai maišą — nors paukščiams pribyrės. 

Atbėga kuilys — bernas jį čiupt už kojos, užsimeta ant maišo ir tą 
neša. 

— Paleiskit bulių — gal tas durs.tą maišą. 

Atbėgo bulius — bernas čiupt jį už uodegos, neša. Ponas: 

— Paleiskit eržilą — gal tas ims spirt! 

Paleidžia. Atbėga eržilas — atsisukęs bernas čiupt už karčių, 
užsimetęs ant buliaus ir tą neša. Ponas sako: 

— Kad būtumėt patarę nors gyvulių neleisti... Viską išnešė! 

Parsineša bernas viską namo. Kuilį nusipeni, bulių pasipjauna — 
grūdų ir mėsos ik valiai. O neturi jie vežimo nei druskos, nei 
pinigų. Bernas sako: 

— Eikim ryt į miestelį — gal kaip gausim. 

Nueina į turgų ir dera vežimą. Bernas sako tam, kieno vežimas: 

— Tai tu šitiek prašai už šitokį vežimėlį... Kad aš viena ranka 
paimčiau už dyselio, tai tris eiles apsukčiau apie galvą. 

Žmogus sako: 

— Kad tu taip padarytum, tai aš tau dykai atiduočiau. 

Sukerta rankom, pasišaukia zemskį. Paėmęs bernas už dyselio net 
šešias eiles apsuko. Žmogus turi atiduot. Bernas paėmęs už dyselio 
vežasi. Sako šeimininkui: 

— Dabar eisim druskos pirkt. 

Nuėję dera maišelį. Pardavėjas prašo rublio. O jis pasiūlo pusę. 
Sako: 

— "Tik čia daugiau neverta — kiek čia yra... 

Pardavėjas sako: 

— Čia šeši pūdai! 

Bernas: 

— Iš kur? Čia nebent pūdas. 

Taip jie ir ginčijasi. 

— Aš paėmęs viena ranka per tavo krautuvę permesčiau. 

Pardavėjas sako: 

— Jei permesi, gausi druską ir rublį! 

Bernas: 

— Kam man tų pinigų — ir taip permesiu. 

Išsineša iš krautuvės, kai.paleis — iškilo dusyk tiek, kaip ta krautuvė. 
Nubėga į kitą pusę — čiupt į glėbį ir nešasi. Parsineša namo: 

— Tai dabar, — sako šeimininkui, — turi grūdų, mėsos, turi arklį, 
vežimą, turi druskos — tai aš tau atidirbau. Žinai, kai tu arei pagiry, 
tai aš tavo duoną suvalgiau. Dabar aš einu namo, o tu gyvenk. 

Pareina velnias į pragarą ir sako: 

— Jau tam žmogui už duoną atidirbau! 

Velniai sako: 

— "Tai gerai: nereikia iš vargšo norėti dykai! 

O žmogus gyvena švilpaudamas. 

BULIUS MOKSLĄ EINA 


B.. ūkininkas ir turėjo bulių. Tas bulius buvo šėmas ir labai gudrus. 

Pirkliai užsimanė jį nupirkt, o ūkininkas neparduoda. Prisispyrę prašo — 
o tas vis ne. Sako: 

— Orą rodo! Kai lyja — eina gult į tvartą, kai giedra — vidu- 
ry kiemo. Kai matau vidury kiemo gulint, tai javų neskubu vežt, 
nes žinau, kad giedra, o kai nueina į tvartą — skubu, nes jau 
lyja. 

Pasišneka pirkliai, kad reikia ūkininką įkalbėt leist bulių į mokslą. 
Ūkininkas pagalvoja: „Gi būtų gerai“. 

— Duok mums — žinom tokią mokyklą, pristatysim. 

Ūkininkas pririša prie pirklių vežimo bulių, įduoda šimtą rublių 
mokslo pradžiai. Sutarė, kiek metų mokysis. Pirkliai išsivedė, papjovė, 
kailį duoda išdirbt, pasisiuvo batus ir važinėja. 

Išėjo vieni metai, antri. Atvažiuoja tie pirkliai pas ūkininką papasakot 
apie šėmį, kaip eina mokslas: 

— Ot tai kad eina, tai eina. Pamatytum — nepažintum. Bet dar 
nebaigia. 

Išeina vėl metai. Pirkliai išgirsta, kad į miestą atsikraustė koks 
generolas — Simas vardu, jis mažas nuo tėvų prapuolęs. Reikia ūkininkui 
pranešti, kad tai jo šėmis. Nuvažiavę sako jam: 

— Jau gali eit pažiūrėt savo šėmio — nuvesim iki durų. 

Nuvažiuoja į miestą — atveda pas duris, sako: 

— Praversi, pamatysi — jisai sėdi už stalo. 

Prasiveria. Pamatęs persigando ir sako: 

— Šimuli Šimuli, į ką tu išvirtai! 

Generolas pamanė, kad tai bus jo tėvas. Pakilęs pasveikina, priima. 
Ūkininkas nedrįsta sakyt, kad jis iš buliaus pavirtęs. Pasisvečiavęs 
važiuoja namo, o jį pasikviečia į svečius. Atvažiuoja — sutaria namus 
parduot ir eit pas generolą gyvent. 

O pirkliai kvatojo, kad kvailį prigavo. 


TRYS PAUKŠČIAI 


B. toks stiklinis kalnas. Ir jis buvo labai aukštas. Ant jo niekas 
negalėjo užlipti nei užeiti pažiūrėti, kas yra. Iš kur atlėkė trys paukščiai. 
Lėkė lėkė, lėkė lėkė... Pailsta, tai repetoja. Repetos repetos, tai eina. 
Eis eis, tai lekia. Lėkė lėkė ir t, t. 

KRISTINA 
SKREBUTĖNIE NĖ 


Išsamiai jos gyvenimą yra aprašęs įžymus 
Vilniaus krašto tautosakos rinkėjas Juozas 
Aidulis. K. Skrebutėnienė gimė 1855 metais 
Sekionių kaime (Ignalinos raj.). Nuo 6 me- 
tų — našlaitė. „Maža pradėjau ganyti, — pri- 
simena ji.— Kai prie močekos, tai maišely 
tik duonos kąsnelis, o pas kitus piemenis tai 
sūrio gabalas, tai sviesto...“ Nutekėjo į Kuksų 
kaimą. Augino vaikus, labai daug dirbo. „,Nie- 
kas, nė muselė, negromula, o aš jau lauke. 
Vakaras — dar pjaunu, dar lakštuoju“. Pasili- 
gojo vyras, pati irgi ėmė sirgti akimis. Aprau- 
dojo ji savo sunkią dalią ir dirbo toliau: 
sėjo, pjovė, grėbė, kūlė, sergantį vyrą slaugė. 

Per Pirmąjį pasaulinį karą sudegė Skrebu- 
tėnų sodyba, mirė vokiečių nuplaktas vyras. 
K. Skrebutėnienei teko duoneliauti, o kai 
suseno, beliko tik verpti. 1934 metais ją aptiko 
J. Aidulis. Pasakotoja nustebino jį sveika 
prigimtimi, nepaprasta atmintimi. Tada J. 
Aidulis iš jos užrašė apie 500 dainų, apie 
50 pasakų, kitos tautosakos. Mirė K. Skrebu- 
tėnienė 1942 metais. 

BAGDONELIO LbAiLiAi 


G yveno žmogus neturtingas. Susilaukė sūnelio. O samdinys lauke 
aria. Pavadino jį: 

— Nuvažiuosi apkrikštyti. 

Jis nuvažiavo, susiradęs špitolninkę pasiprašė — abu nunešė krikštyti. 
Pavadino Bagdonėliu. Ir jis bus dalingas. 

Sužinojęs, kad visa, kas bus daroma Bagdonėlio daliai, seksis, 
samdinys užvežė Bagdonėlį savo mamai. O pats atsigulė lauke, apsimetė 
negyvas ir guli. Apipuolė jį varnos. Sugavo varną, rūbeliuosna įsuko 
ir parvežė tam žmogui. Parvežęs sako: 

— Na, kaip jūs galėjot man šitokią sarmatą padaryt — ne vaiką 
duoti krikštyt, o varną! Negaliu aš pas tave tarnaut. Eisiu iš tavęs. 

Išėjo ir parėjo namo. Pasakė: 

— Kad Bagdonėlio daliai karvė man rastųs! 

Nueina tvartan — yra karvė. Paprašė Bagdonėlio daliai arklio — ir 
arklys yra. Ko užsigeis Bagdonėlio daliai — vis ir yra. | 

O Bagdonėlis vis auga. Jau kaip piemenėlis geras. O per tą laiką 
visko atsirado, ir vedė žmoną tas samdinys. Kartą jis su savo moteriške 

kalba. Išsikalbėjo jai, kaip važiavo kūmu, kaip varną pagavo, kaip iš 
to šeimininko išėjo, kaip augina Bagdonėlį: 

— Jis man nei bernas, nei sūnus. Aš jo dalia gyvenu. 

Bagdonėlis nugirdo ir mano: „Negyvensi mano dalia...“ Ir išėjo iš 
ten. Bet jis nežino, kur jo namai, kur tėvas. Nuėjo kitur, pas karalių, 
ir apsiėmė ganyti karves. 

O karalius turėjo tris dukteris. Ir slibinas šalia buvo ir ryda- 
vo merginas. Jau reikia ir karaliūčią duoti slibinui. Nuvedė vieną karaliu- 
čią, pasodino ant tilto, kur turi ateiti slibinas. O Bagdonėlis pa- 
manė: 

— Kad man Bagdonėlio daliai būtų arklys ir rūbai kazokiški! 

Ir atsirado. Apsirengė tais rūbais, užsėdo ant arklio ir joja. Nujoja. 
Karaliūučia sako: 

— Jaunikaiti, nesiartink — gana manęs vienos prapuolančios! 

Tik sujudėjo vilnys marėse — eina slibinas, eina. Kaip truktelės — 
net geležinis tiltas palingavo. Bagdonėlis kaukšt — keturias galvas nu- 
kirto, tas ir nuplaukė. Karaliūčia liko sėdėti, o jis nujojo. Vėl pasakė: 

— Bagdonėlio daliai kur buvo arklys, kad ten ir nueitų! 

Prapuolė arklys, 0 jis ir vėl gano. Parėjo ta karaliūčia namo. 
Koks džiaugsmas, koks linksmumas! 

Rytojaus dieną nuvedė kitą karaliūčią. O Bagdonėlis sako: 

— Šeimininke, duok man pusryčius — reikia kiaules ginti. 

Nuginė. Ir vėl pasakė: 

— Kad Bagdonėlio daliai atsirastų man arklys ir kad kiaulės, 
kur palieku, ten ir rasčiau! 

Ir vėl jam atsirado visa. Užsėdo ir nujojo ant tilto. Karaliūčia 
sėdėdama verkia. Atjoja jis: 

— Cit, gal išsigelbėsime. 

O slibinas alkanas — tiktai vilnys brūzgia, kai plaukia. Tas kaukšt 
ir vėl keturias galvas nukirto. Kraujo vilnys nuėjo, o slibinas nuplaukė 
atgalios. Bagdonėlis sėdos ir vėl nujojo pas kiaules. Nujojęs pasakė: 

— Kur buvo mano arklys Bagdonėlio daliai, vėl teeinie sau! 

Trečią dieną trečią karaliūtę nuvedė. Bagdonėlis žino, kad slibinas 
trečią dieną nieko nerijęs, tad skuba ir jis: 

— Greičiau, šeimininke, duok pusryčius — ginsiu, kiaulės nori ėsti. 

* Davė jam valgyt. Jis greitai nusivarė. kiaules. 

— Bagdonėlio daliai kad man čia būtų arklys ir rūbai! 

Atsirado. Užsėdo, nujojo. Išplaukė slibinas keturiom galvom. Kaip 
kirs tas keturias galvas — nukirto. Bet įsikirto kelin. Stvėrės už kelio. 
Karaliūčia skaros kraštą brūkšt apsuko, aprišo. Sėdos jis ant arklio 
ir nujojo. Karaliūčia grįžo. Koks džiaugsmas! 

Bet išsirado du ponaičiai — sako: 

— Mes karaliūčią apgynėm! 

Kito gelbėtojo neatsiranda — reikia jai dabar eiti už vieno kurio. 
Ji žino, kad ne jie išgelbėjo. Ką daryti? Sako jiems: 

— Atneškit po gyvą kiškį, tai tada eisiu. 

Tie vaikščiojo vaikščiojo — nesugauna. Ateina pas tą piemenį ir 
klausia: 

— Gal tu kur čia kiškį regėjai? 

— Ką duosite, tai aš jums pristatysiu? 

— Ko nori? 

— O va tiesės kojos pirštą nupjausit, tai bus kiškiai. 

Galvojo galvojo — duos pjaut. O jis nuėjo pagirin: 

— Kad man Bagdonėlio daliai čia būtų du kiškiai! 

Atbėgo. Nunešė uošviui abu po kiškį. 

Karaliūnaitei dar negana. 

— Na, dabar,— sako, — atneškit man po lapę, tai eisiu. 

Jie vaikščiojo vaikščiojo, kojos sutinę,— neranda. Vėl užėjo tą 
piemenį. 

— Gal tu regėjai kur lapę bėginėjant? 

— Regėjau, regėjau... Kad reikia, tai galiu duoti. Jei vėl nusipjausit 
kojos pirštą. 

Atpjovė po kitą pirštą — pristatė po lapę. 

Karaliūčia vėl liepia: 

— Dabar atneškit man po gyvą vilką, kad norit žentais būti. 

Jie bastėsi bastėsi, vaikščiojo — kur jie gaus. Ir vėl reikia eiti pas 
tą piemenį. Nuėjo ir sako: 

— Ką daryti? Liepia atnešti mums po vilką. 

Tas girion nulindo, pasėdėjo, pasėdėjo — parnešė. Ir po trečią 
pirštą atpjovė. Nunešė uošviui. Karaliūčia: 

— Tai dabar dar po mešką atneškit. 

O jie vos gali paeit. Vaikščiojo vaikščiojo dieną, kitą — atėjo vėl 
pas Bagdonėlį: 

— Parūpink mums po mešką. 

Nuėjo girion. Rado — meškutės jauniklės. Atpjauna po ketvirtą 
pirštą. Kai nuneša, karaliūčia: 

— Na, dabar po briedį — ir bus vestuvės. 

Atėjo pas jį, ėmė prašyt. Tas nuėjo girion: 

— Bagdonėlio daliai kad man būtų du briedžiai! 

Briedžiukai nedideli atbėgo. Tie nunešė karaliui. Na, rengia 
vestuves. Visi taisosi. Ir Bagdonėlis globstos kelnytes — ir pasirodė 
skarelė. Ir pažino viena karaliūčia. Sako: 

— Tėte, teeina seserys už tų dviejų, o aš už šito eisiu, už pie- 
menio. 

Tėvas nenori leisti. Tiems pakinkė arklius — važiuoja, o jam ir 
jauniausiajai dukteriai — kumelyną užkliudė. Susituokė, parvažiavo. Sė- 
di visi. Groja. O piemenį nuvedė tvartelin, uždarė ir užrakino. Anie 
geria, linksminasi, o šitie — tvartely.“ 

— Bagdonėlio daliai kad spynos nukristų! 

Braukšt ir durys atsidarė. Bagdonėlis papylė dešimt pirštų: 

— Štai kuo per mane pirko žvėris! 

Nuėjo už miesto pamarėn: 


102 


— Kad Bagdonėlio daliai man gražiausi namai atsirastų! 

Uošvio gražūs namai, o jo dar gražesni. Dangtis skardinis, iš tolo 
žėri! Žiūri karalius: 

— Dar nebuvo tokių rūmų pas mus! 

Pas tėvą gražios keltuvos — pas jį dukart gražiau. Valgymų, 
gėrimų — dar daugiau. Eis iš tų vestuvių žiūrėt, kas ten yra. Nueina — 
Bagdonėlis su žmona už stalo sėdi. Ir visa ko pilna. Prašo karalius 
pas save. O jis sako: 

— Prašau aš pas save — pas mane daugiau visko. 


GROJANTI LIEPA 


B.. senis įr senė ir turėjo dukterį. Ir mirė jos mama. Tėvas 
vedė kitą ir vėl turėjo dvi dukteris. Praėjo kiek laiko, visos paaugo — jau 
mergos. 

Atvažiavo kartą kupčius. Ir sako: 

— Kas pirmiau šitą kubką uogų pririnks, tai ta mano bus. 

Pamotė tuoj jį nustvėrė, padavė savo dukterim. Ir išėjo visos 
trys girion. Uogavo uogavo — nė viena jos duktė nepririnko, o ta 
senio duktė ir pririnko. 

— Kaip tai ji pririnko, o mes ne?! 

O tos nerinko — tik rijo ir rijo. Sugalvoja jos: 

— Šen, sesul, paieškosim — dar spėsim namo. 

Ieškojo — viena patūrėjo, kita papjovė ir po laužu pakrovė. Turėjo 
ta mergelė špilkelę — kai tįsė laužan, tai ta špilkelė ir iškrito. Ir 
išaugo iš jos liepa. 

Sugrįžo mergaitės — motina padavė kubkelį. Jis ims — žiūri, trečio- 
sios nėra. Kad nėra — išvažiavo. 

Jis kai važiavo, regi — graži liepa. Ir nukirto tą liepą. Padarė 
iš jos skripką. Atvažiavo su ta skripkele imti dukters — ir groja ta 
skripkelė: 


Pamažu mažu, kupčeli, 
Sopa mano galvelę 
Dėl uogelių kubkelio. 
Viena sesė tūrėjo, 

Kita sesė papjovė, 

Po lauželiu pakrovė. 
Ir iškrito špilkelė, 

Ir užaugo liepelė. 
Važiav kupčius keleliu, 
Tą liepelę nukirto 

Ir padarė skripkelę. 

Klauso visi. Paėmė brolis iš rankų. Vėl užgrojo: 


Pamažu mažu, broleli, 
Sopa mano galvelę 
Dėl uogelių kubkelio. 
Viena sesė tūrėjo, 

Kita sesė papjovė, 

Po lauželiu pakrovė. - 
Įr iškrito špilkelė, 

Ir užaugo liepelė. 
Važiav kupčius keleliu, 
Tą liepelę nukirto 

Ir padarė skripkelę. 


Priėjo tėvas: 
— Duok šen man. 
Užgrojo: 


Pamažu mažu, tėtuti, 
Sopa mano galvelę 
Dėl uogelių kubkelio. 
Viena sesė tūrėjo, 
Kita sesė papjovė, 
Po lauželiu pakrovė. 
Ir iškrito špilkelė, 

Ir užaugo liepelė. 
Važiav kupčius keleliu, 
Tą liepelę nukirto 

Ir padarė skripkelę. 


Tėvas per vieną petį permetė, per kitą — ir vėl pasidarė duktė. 
Tada kupčius ir ima ją. Pasisodino ir nuvažiavo tuoktis. O tos 
dukterys ir liko. 


TINGINĖS PAKLOSTĖLIAI 


B uvo senis ir senė. Ta senė buvo didelė tinginė. Senis pasikinkė 
arklį girion važiuoti, o senė užlipo ant pečiaus verpti. Kai tiktai 
senis išvažiavo iš kiemo, jos verpstelė nulėkė žemyn, o ji tingi nulipti 
pasiimti. Ir šaukia: 

— Seni, paduok verpstelę, seni, paduok verpstelę! 

Ir senis girdi girioj. 

— Ko tu, nelaboji, rėki? 

— Aš per dieną rėkiu ir rėkiu — ir gerklės pristigau. 

— Nevala tu! Aš gi girioj girdžiu, ką tu rėki,— tingi verpstės 
pasiimti. Tingine, kad aš pamirčiau, kuo tu laidotum? 

— O gi, seni, ana mano pusė aruodo pakeltinių. 

Išsinešė galaverpstį, aruodan įšoko, vis seniui tą patį pakiloja ir: 

— Va viena pakeltinė, va kita, va trečia... 

Senis ir numirė tyčia. Žiūrės, kuo jinai rėdys. 

Senė atsinešė tą galaverpstį ir jau senį rėdo: už piršto kojos 
ir už dangčio, už piršto kojos ir už dangčio... Ir vis sukalioja siūlus, 
raizgalioja. Jau prirėdė ir rauda: | 


Ak tu mano diedukai, 

Ak tu mano branguti, 

Va tavo jau ir įklostėliai, 
Va tavo jau ir paklostėliai! 


Tada senis kaip pasikėlė — dantį išrovė, o senę botagu, botagu: 
— Va tau, boba, neverpti! Va kuo tu mane rėdai! 


VIŠTELĖ IR PUPELĖ 


K apstinėjo vištelė ant mėšlynėlio — rado pupelę. Padėjo po girne- 
lėm — pusę pelė atkando, pusę pati sulesė. Ir vėl išėjo ant mėšlynėlio. 
Ir mėšlynas klausia: 

— Kodėl vakar buvai su plunksnelėm, o šiandie be? 

— "Tiko bėda didi nemaža: kapstinėjo vištelė ant mėšlynėlio — rado 
pupelę. Padėjo po girnelėm — pusę pelė atkando, pusę pati sulesė, iš to 
piktumo pati apsipešė. 

Ir pats mėšlynas užsidegė. 

Atskrido šarka ant mėšlyno. 

— Mėšlynėl mėšlynėl, kodėl tu vakar nedegei, o šiandie degi? 

— Tiko bėda didi nemaža: kapstinėjo vištelė ant mėšlynėlio — rado 
pupelę. Padėjo po girnelėm — pusę pelė atkando, pusę pati sulesė, iš to 
piktumo pati apsipešė, pats mėšlynas užsidegė. 

Šarka koją atlaužė ir nuskrido į ąžuolą. 

— Šarkel šarkel, vakar buvai sveika, abiem kojelėm, o šiandie kojelė 
nulaužta... 

— Tiko bėda didi nemaža: kapstinėjo vištelė ant mėšlynėlio — 
rado pupelę. Padėjo po girnelėm — pusę pelė atkando, pusę pati sulesė, 
iš to piktumo pati apsipešė, pats mėšlynas užsidegė, šarka 
koją atlaužė. 

— Ąžuolas šakas nusilaužė. 

Veda senis veršius gert. Priėjo veršis ąžuolą: 


105 


— Ąžuolėl ąžuolėl, kodėl vakar buvai su šakelėm, o šiandie be šake- 
lių? 
— Tiko bėda didi nemaža: kapstinėjo vištelė ant mėšlynėlio — 
rado pupelę. Padėjo po girnelėm — pusę pelė atkando, pusę pati sulesė, 
iš to piktumo pati apsipešė, pats mėšlynas užsidegė, šarka koją atlaužė, 
ąžuolas šakas nusilaužė. 

Veršis ragus nusimušė ir nuėjo upėn gert. Upė klausia: 

— Veršel veršel, kodėl tu vakar buvai su rageliais, o šiandie be 
ragelių? | | 

— Tiko bėda didi nemaža: kapstinėjo vištelė ant mėšlynėlio — 
rado pupelę. Padėjo po girnelėm — pusę pelė atkando, pusę pati sulesė, 
iš to piktumo pati apsipešė, pats mėšlynas užsidegė, šarka koją atlaužė, 
ąžuolas šakas nusilaužė, veršis ragus nusimušė. 

Upė krauju apvirto ir bėga. Nuėjo mergos vandenio — ir nėra kas 
semias. 

— Ogi, upele, kodėl vakar bėgo tyras vandenėlis, o šiandie krauju 
teki? 

„— Tiko bėda didi nemaža: kapstinėjo vištelė ant mėšlynėlio — rado 
pupelę. Padėjo po girnelėm — pusę pelė atkando, pusę pati sulesė, iš 
to piktumo pati apsipešė, pats mėšlynas užsidegė, šarka koją atlaužė, 
ąžuolas šakas nusilaužė, veršis ragus nusimušė, upė krauju apvirto. 

Mergos viedrus pykšt pykšt — sumušė sumušė. O boba laukia, 
duoną kepdamos, vandens. 

— Kodėl vandens neatnešei? 

— Tiko bėda didi nemaža: kapstinėjo vištelė ant mėšlynėlio — 
rado pupelę. Padėjo po girnelėm — pusę pelė atkando, pusę pati sulesė, 
iš to piktumo pati apsipešė, pats mėšlynas užsidegė, šarka koją atlaužė, 
ąžuolas šakas nusilaužė, veršis ragus nusimušė, upė krauju apvirto, ir aš 
viedrus sumušiau. 

Boba — vienan kampan gniūžtę tešlos, kitan kampan gniūžtę tešlos... 

Pareina senis aręs. Pririša arklį prie tvoros atšlaime, įeina pirkion — 
tešla išsvaidyta. 

— Kodėl tešla išsvaidyta, boba?! 

— Tiko bėda didi nemaža: kapstinėjo vištelė ant mėšlynėlio — rado 
pupelę. Padėjo po girnelėm — pusę pelė atkando, pusę pati sulesė, iš to 
piktumo pati apsipešė, pats mėšlynas užsidegė, šarka koją atlaužė, 
ąžuolas šakas nusilaužė, veršis ragus nusimušė, upė krauju apvirto, 
mergos viedrus sumušė, o aš tešlą išsvaidžiau. 

Senis išėjo, paėmė kūlę, kad davė, kad davė arkliui galvon — ir 
užmušė. 

Pareina sūnus iš lauko. 

— O čia kas daros? Arė — arklys sveikas buvo, o dabar guli negy- 
vas! 

— Tiko bėda didi nemaža: kapstinėjo vištelė ant mėšlynėlio — 
rado pupelę. Padėjo po girnelėm — pusę pelė atkando, pusę pati sulesė, 
iš to piktumo pati apsipešė, pats mėšlynas užsidegė, šarka koją atlaužė, 

ąžuolas šakas nusilaužė, veršis ragus nusimušė, upė krauju apvirto, mer- 
gos viedrus sumušė, boba tešlą išsvaidė, senis arklį užmušė. 

Nuėjo sūnus ir uždegė klojimą. 

Važiuoja kunigas. 

— Ogi važiavau pas ligonį — dar klojimas buvo sveikas, o dabar jau 
uždegtas!.. | 

Kunigas paėmė sau viršugalvį prasiskuto. 

Nuo to ir visi kunigai skutas viršugalvius. 


ANELĖ | 
ČELNIENĖ 


A. Čelnienė (Čelniukienė) gimė 1869 me- 
tais Bukliškės kaime netoli Tverečiaus (Igna- 
linos raj.). Jos motina buvo didelė sakmių 
sekėja — iš jos mažoji Anelė nemažai jų 
prisiklausė. Ištekėjusi persikėlė gyventi į neto- 
limą Kliukų kaimą. Turėjo 8 vaikus. Jiems, 
taip pat žiemos vakarais susirinkdavusiems 
kaimynų vaikams sekdavo pasakas, dainuoda- 
vo dainas, mokydavo juos senovinių žaidimų. 
Buvo geraširdė, maloni, vaikų labai mėgstama 
moteris. Vos paskaitė, rašyti nemokėjo. Mirė 
1965 metais. 

Čia pateikiamas A. Čelnienės pasektas pa- 
sakas 1934—1935 metais užrašė J. Aidulis. 


4ii 
"AI r“ 


NS 


VIRŠELIOKAS, VIDULIOKAS, DUGNELIOKAS 


I urėjo kadai meška pirkelę girioj. Ji ten sau gyveno. Ir dvaras buvo 
netoli. Ji nueina dvaro bitynan, medaus prisiplėšia ir turi prisidėjus nuo 
ligos gydytis. 

"Atėjo sykį lapė ir prašo: 

— Kūmut, įleisk tu mane į kampą. Ir tu viena, ir aš viena, vaikų nė- 
ra — niekas mums neklius. 

Meška galvoja galvoja — kas daryt? 

— Nežinau, man ir vienai nebaisu. 

— Įsileisk, kūmut, įsileisk... 

— Na, jau ateik. 

Atėjo lapė į kampą. Pabuvo dieną vieną, kitą išėjo laukan, grįžusi 
sako: 

— Ėgi kad kur galas — prašo mane senis kūmystėn ir bobystėn... 

Meška sako: 

— Na, tai kas tau bloga. Kad mane prašytų, tai aš eičiau. 

O lapė buvo apžiūrėjus ant pirkelės statinaitę medaus — taip kvepia 
jai. Ji greit išėjo, ant pirkelės skokt — parijo, parijo nuo viršaus 
Pavakare ir parėjo. | 

— Na,— klausia meška, — gerai buvo tau kūmystėj ir bobystėj? 

— Visai pasigėriau... Kiekvienas: „Kūmut, gerk, bobut, gerk...“ — 
pirmas stikliukas vis man. Tai visai pasigėriau... 

O meška klausinėja: 

— Ką dievas davė — ar berniuką, ar mergytę? 

— Berniuką. 

— Kuo vardu? 

— Viršeliokas, 

Kitą dieną vėl išbėgo laukan — ir vėl įšoko pirkion: 

— Kad anie skradžiai valiai — ir vėl atėjo senis su boba prašyt 
kūmystėn ir bobystėn... 

— Tai tau bepiga, kūmut. Kad mane prašytų, ir aš eičiau. 

Ir vėl lapė ant pirkelės viršaus skokt — išrijo statinaitės vidų. 
Parėjo medaus priplyšus — ir vėl atsigulė. 

— Aje, kaip tau gerai, kūmut: atsigeri, pavalgai... O ką šiandien 
dievas davė? 

— A, ką ten... ir vėl berniukėlį. 

— O kuo vardu? 

— Viduliokas. 

Trečią dieną vėl taip padarė: 

„.— Kad anie kur skradžiai stačiai — ir vėl prašo senis su boba... 

— Na, tai ir eik. 

Lapė vėl užsilipo, išrijo išrijo medų, išbaigė iki dugno, pavakare ir 
nulipa: 

— A, tai visai pasigėriau... 

— O šiandien kas gimė? 

— O vis berniukas. 

— O kuo vardu? 

— Ogi Dugneliokas. 

Meškai ir ciuktelėjo galvon: „Gal ji mano medų išnešiojo į krikštynas 
bevaikščiodama?“ Užlipa ant pirkelės — suploja rankomis: nėr jau 
medaus, 

— Kad tu kur skradžiai valiai! Eik iš mano pirkelės — nereikia man 
tokios kampininkės! 

Išvarė lapę. Tada vėl medaus prisinešė ir gyveno viena. 


LAPĖS MAINAI 


V aikščioja lapė ir vyžą nešas. pažasty. Atėjo vakarą pas gaspadorių. 
ako: 

— Boba, įleisk mane naktigultan. 

Boba įleido. Lapė vyžą turi. 

— O kur man vyželę dėt? 

O boba: 

— Dar vyžai reikia daikto... Va mesk pasuolėn. 

— Nemesiu pasuolėn, aš papečėn dėsiu, kad vaikai nenutįstų iš 
pasuolės. 

Naktį lapė pasikėlė, vyžą suplėšė ir nusvaidė karnagalius; įėjo pir- 
kion ir vėl atsigulė. Rytą pasikėlė — eis jau ir vėl bastytis. Pasilenkia 
papečėn: 

— O kur mano vyželė? Eikite, vaikeliai, paduokite iš papečės. 

Tie palindo. Sako: 

— Nėra, 

— A, tai mano vyželė višta pavirto. 

— Argi tu, lape, blūsti! Pas mane nėra nė vienos svetimos vištos, 

— Mano turi būt vištelė, neisiu be vištos. 

Boba davė vištą. Išėjo lapė. Atėjo pas kitą gaspadorių ir vėl prašos 
naktigultan. [leido ją. 

— O kur man vištelė dėt? 

— O mesk papečėn su vištom kartu. 

— O tai ją šviežią užkapos. Aš ją nešiu pas žąsis. 

Įsviedė ją pas žąsis. Naktį lapė šiugždi šiugždi, pasikėlė — tvartan; 
vištą surijo, suplėšė, plunksnas į vėją paleido, nuėjo ir vėl atsigulė 
pirkioj. 

Rytą jau ji ruošiasi eit. Boba davė jai valgyti. Lapė klausia bobą: 

— Kur mano višta? 

Boba iškala akis: 

— Aš rytą išleidau žąsis, ir nė jokios vištos nebuvo. 

— Tai mano višta žąsia pavirto. 

— Tu, lape, išdurnėjai — višta žąsia pavirto! 

O lapė: 

— Žąsia pavirto! — Kad jai ir akį lupk. 

Davė boba žąsį, ir nuėjo lapė. 

Vaikščiojo vaikščiojo perdien, vakaras atėjo, ir vėl — pas trečią 
gaspadorių naktigulto prašyt. Įleido. 

— O kur man žąselė dėt? 

— Leisk vagi pas žąsis. 

— Ne, užkapos. Aš ją pas aveles sviesiu. 

Naktį žmonės sumigo, o lapė tvartan — žąsį suplėšė, plunksnas pa- 
leido į vėją, o pati ir vėl rami. Rytą pasikėlė jau eit. 

— O kur žąselė mano? 

Gaspadorius sako: 

— Sėriau avis ir niekur žąsies neregėjau. 

— A, tai žąsis avele pavirto. 

— Tu gi, lape, blūsti — žąsis avele pavirto! 

— Neisiu iš pirkios. Kur mano avis?! 

Nuėjo ir po langu atsigulė, ir neina. Boba kepa kukelę. Išėmė 
iš pečiaus ir padėjo ant pripečko ją. Kukelė skokt ant suolelio. Vaikai: 

— Bobut bobut, kukelė jau ant suolelio nušoko! 

— Tebūna, teaušta. 

Kukelė nuo suolelio skokt ant žemės. Vaikai: 

— Bobut bobut, jau kukelė ant žemės nušoko! 

Boba: 

— Tebūna, teaušta. 

Kukelė skokt nuo žemės ant suolo, nuo suolo ant lango, pykšt ir 
nulėkė nuo lango. Lapė kapt pagavo ir bėga. 

— Bobut bobut, jau kukelę lapė nunešė! 

— Tesineša už avelę. 

Lapė eina su kukele duonos. Rado — piemenys gano, 

— Piemenėliai piemenėliai, mainykim kukelę į veršelį. 

O piemenys valgyt nori. Galvoja sau: „Kur ji veršį dės, vis atgal 
pareis“. Ir sumainė. 

— Tik laužkite kukelę ant plynio galvos, kai manęs neregėsite. 

Lapė vedės vedės veršelį, įsivedė girion, jau jos nematyti. Lauš pie- 
menėliai kukelę. Laužė — ir aptekėjo visą plynio galvą. Mat lapės buvo 
iškabinta minkšta duona ir prikrėsta trąšų. 

— Ir veršį prapuldėm, ir duonos nėr,— susirūpino piemenys ir 
ėmė vytis. Bet jau nepavijo. 

Lapė eina eina, — žiema pasidarė. Vaikai važinėjas rogutėm. 

— Vaikeliai, tėvas liepė man rogutėles duot. Kad neduosit, jus 
užmuš, 

Tiem gaila rogučių, bet ir tėvo bijo — padavė jai. Lapė susigrabojo 
virvagalį, pasikinkė rogutėse veršelį ir važiuoja. Važiuodama muša bo- 
tagu: 

— Šiu, veršel treigel, pyragėliu pirktas. 

Eina vilkas. 

— Kūmut kūmut, o kur tu važiuota važiųoji? Pavežk ir mano vieną 
kojelę. 

— Ogi va gavau veršį ir važiuoju, ne taip, kaip tu, tik tykoji, kad ką 
suėsti. Dėk gi kojelę. 

Įdėjo. 

— Kūmute, kita tįsias. 

Ir kitą įdėjo. 

— Dar uodegėlė tįsias. 

Tas susirangė, ir važiuoja. 

— Šiu, veršel treigel, pyragėliu pirktas. 

Eina kiškelis. 

— Kuūmut, kur jūs važiuojat? Pavežk. 

— Sėsk sėsk — jūs prie manęs visi limpat. 

Ir kiškelis įsiprašė, susirangė. Važiuoja važiuoja — mešką patinka. 
Meška sako: 

— Kūmut, kur tu veršį gavai? Pavežk mane, bent vieną kojelę. 

Įdėjo vieną koją. 

— Kuūmuit, ir kita tįsias. 

Ir kitą įdėjo. 

— Kūmut, dar viena uodegėlė tįsias. 

— Rangykis ir visa. 

Meška kaip įsirangė — lapei jau ir baisu. Rogutės trakšt trakšt — 
ir sulūžo. 

— O jūs man ką padarėt? Eikit daryti rogutėlių.— O ten girelė bu- 
vo netoli. — Tu, vilke, pirma visų atsisėdai — eik tu, daryk rogu- 
tėles! 

— Tai kaip, kūmut, sakyti? 

— Sakyk: „Kertu tiesiai, griūkit kreivai, pasidarykit rogutėlės!“ 

Vilkas nuėjo: 

— Kertu kreivai, griūkit tiesiai, nesidarykit rogutėlės. 

Atėjo: 

— Kūmut, nepasidarė. 

— O ką tu sakei? 

— Kertu kreivai, griūkit tiesiai, nesidarykit rogutėlės. 

— Tu gi, vilkpalaiki, argi taip tau liepiau? Eik tu, kiški! 

Ir kiškis nuėjo. 

— Kertu kreivai, griūkit tiesiai, nesidarykit rogutėlės. 

Nepasidarė. 

— Eik tu, meška užžėlake, nes tu sulaužei rogutėles! 

Nuėjo ir meška pagirin. Ir ji nepadarė. Atėjo: 

— Nepasidarė. 

— Nepadarėt. Dabar man saugokit veršelį, o aš eisiu pati rogutėlių 
daryt. 

Nuėjo pagirin, pasakė: 

— Kertu tiesiai, griūkit kreivai, pasidarykit rogutėlės! 

Pasidarė. 

Kai lapė nuėjo daryt. rogučių, tada tie veršį papjovė, vidų išplėšė, 
atnešė kūlį iš po klojimo, įkišo vidun, pastatė, ir veršelis stovi. Atėjo 
lapė. 

— Va, kad jus kur galas, veršelį vieną paliko, o visi išblizgėjo. 

Pasikinkė veršelį, o ten varpelė dar kyšo papilvėj. 

— Šiu, veršel treigel, pyragėliu pirktas! 

Veršelis negyvas, neina. Lapė aplėkė aplinkui: 

— Kas jam yra, kas jam yra? O gal šita varpelė jam duria? 

Už varpelės trukt — veršelis blinkt. 

— Kad jus kur... 

Nusinešė veršelį prie kūgio ir ėda. Išvydo — keliu važiuoja žvejai. 
Ji greitai pirmagalin užbėgo, atsigulė ant kelio ir guli, dedasi išdvėsus. 
Privažiavo žmogus, jai botagu drykst — nejuda, drykst — nekliba. 

— Ak, lapė išdvėsus! 

Užmetė ją vežiman pas žuvų maišiukus. Važiuoja važiuoja, o lapė 
maišą praplėšė, iškasė, iškasė žuvis ir pati išlindo. O senis nežiūri. Atsi- 
suka — nei lapės, nei žuvų maišo. 

Lapė susirinko, susirinko žuvis, nusinešė prie kūgio ir valgo. Atėjo 
vilkas. 

— O tu gi, kūmut, ką valgai? 

— Manot, kad jau veršelį papjovėt, tai nevalgius būsiu. Aš turiu 
žuvų, turiu mėsos. 

— Tai, kūmut, kur tu prigaudei? 

— Eik, įkišk uodegą eketėn, ir tu pagausi. 

— Na, eime abu, man padėsi. 

Nuėjo upėn. Kirvį paėmė, prakirto eketę mažutę, vilko uodegą įkišo, 
dar apvilgė, kad prišaltų gerai. 

— Tai dabar tupėk. 

O lapė aplink laksto ir: 


Šąla braška vilko uodegėlė, 
Kabinkitės, žuvelės, 
Šąla braška vilko uodegėlė, 
Kabinkitės, žuvelės! 


Pasimugink, gal jau užsikabino. 
— Mugu mugu, dar lengvai klibinu. 
Lapė ir vėl laksto: 


Šąla braška vilko uodegėlė, 
Kabinkitės, žuvelės, 
Šąla braška vilko uodegėlė, 
Kabinkitės, žuvelės! 


Ir vėl lapė sako: 

— Pasimugink. 

Tas klibi klibi — negali paklibint. 

— Tai jau daug žuvų užsikabinę. Dabar tu tupėk. Reikia apkirst 
pamažu ir iškelt iš upės. 

Lapė nuėjo kaiman, rado — boba dešras kemša. 

— Vyrai moterys, vilkas eketę pridergė! 

Tie kaip šoko iš pirkios vilko mušti! Lapė dešras ant kaklo susinėrė, 
susinėrė ir nudūmė prie kūgio. 

Sėdi ir ėda. Atėjo meška. 

— O tu gi, kūmut, ką ėdi? 

— (Gi manot, kad jau mano veršelį papjovėt, tai nevalgius būsiu. 
Aš turiu visa ko: ir mėsos, ir dešrų, ir žuvų. 

— Tai duok man paragaut. 

Numetė jai dešros. 

— Gardi! Kaip tu dėjai? 

— O susidėk ir tu. Žarną išsitraukiau iš uodegos, smegenų iš galvos, 
ir susidėjau dešrų. 

Meška kaip sukabino savo žarną — traukia ir rėkia. Sopa gi! Pliaukšt 
žarnos galas nutrūko. 

— Va eglė stovi, atsivėdėk, daužk kakta — ir turėsi smegenų. 

Meška vienąkart tvokst atsivėdėjus — dar neperplyšo. Kitąkart 
pribėgus kad duos į eglę — galva persiskyrė, ir baigta. 

— Va, jūs mano veršį papjovėt — va, aš jus nukandabijau. 

SMAILITNIS VERSEUIS 


uvo boba su seniu. Jie vargingai gyveno: neturėjo nei teliuko, 
nei niekur nieko. Žmonės.rugius nupjovė — teliukus rugienon veda, 
riša. Boba: 

— Seni seni, gi mūs teliuko nėra. Suvyk karklų rapelę — tegu. bus 
teliukas. 

Senis suvijo, įsmalavo; yleles įkišo — rageliai, adatėles įbedė — 
kojelės; plaukuotą padarė. Ogi jis ir pavirto veršeliu! Nunešė senis 
parugėn ir pririšo į pievas. Ir jo teliukas žolę ėda! Džiaugsmas seniui ir 
bobai! 

Ateis meška: 

— Veršeli, aš tave pjausiu! 

— Ogi, meškel, aš tau veršiau giesmelę gražią pagiedosiu. 

— Na, tai giedok! 

Tas: 


Aš ne veršynas — 
Karklų rapynas, 
Smalų lietynas, 
Ylų ragynas, 
Adatų plaukynas, — 
Šok per mane! 


Kaip šoko meška — ir prilipo. 

Kur buvus nebuvus, ateis lapė: 

— Veršel veršel, aš tave pjausiu! 

— Gi jau, lapel, didesnį žvėrį atsiprašiau, o tavęs jau negalima. 
Aš tau verčiau giesmelę pagiedosiu. 

Ir jai: 


Aš ne veršynas — 
Karklų rapynas, 
Smalų lietynas, 

Ylų ragynas, 
Adatų plaukynas, — 
Šok per mane! 


Kaip šoko — ir lapė prilipo. 

Ateis kiškelis: 

— Veršel veršel, aš tave pjausiu! 

— Ogi, kiškel, didesnius žvėris atsiprašiau, nepjovė — ir tau giesmelę 
pagiedosiu. 

— Pagiedok! 

Ir jam: 

Aš ne veršynas — 
Karklų rapynas, 
Smalų lietynas, 
Ylų ragynas, 
Adatų plaukynas,— 
Šok per mane! 


Kaip šoko — ir tas prilipo. 

Jaugi senis atėjo vakare rapelės nešti. Ateina — ogi veršelis žvėrimis 
aplipęs! Žiūri tiktai. Atsinešė: 

— Va, boba, kas pasidarė iš karklų rapelės! 

Įsivedė veršelį pirkion: reikia atšildyti, žvėris atlipdyti. Atpustė, at- 
pustė, atlipdė ir mešką, ir lapę, ir kiškelį. Tada jau boba: 

— Jau, senel, reikia meška pjauti. 

Boba mazgoja niekotėlę, senis galanda peiliukėlį. Išvydo kiškelis: 


Galanda senis peiliukėlį, 
Mazgoja boba niekotėlę — 
Pjaus pjaus meškelę! 


O meška: 

— Jeigu tave patį pjaus! Mane senutis išleis — aš jam pulką karvių 
atvarysiu. 

Boba: 

— O ką, seni, — karvės neturim. Gerai, kad ir karvių pulką at- 
varys, 


Paleido mešką. 
Kiškelis ir vėl bėginėdamas gieda: 


Galanda senis peiliukėlį, 
Mazgoja boba niekotėlę — 
Pjaus pjaus lapelę! 


O lapė: 

— Jeigu tave patį pjaus! Manęs senutis nepjaus — aš jam žąsų 
atvarysiu. Ir mėsos bus, ir plunksnų. 

Bobai ir vėl patiko: 

— Senut, teeina, atvarys žąsų pulką — bus ir mėsos, ir plunksnų. 

Kiškelis regi, kad jau bus galas, ir vėl gieda: 


Galanda senis peiliukėlį, 
Mazgoja boba niekotėlę — 
Pjaus pjaus kiškelį! 


Vedas senis kiškelį už ausies. Kiškelis sako: 
— Senel, didesnius žvėris paleidai, leisk ir mane — aš jums kopūstų 
prinešiu. 

Paleido ir kiškelį. Tas nubėgo kaip pridegtas. 

Pabuvo kiek. Atnešė meška išdvėsusios karvės galvą — įsviedė seniui 
atšlaiman: 

— Seni seni, atvariau tau karvių pulką. 

Kitą dieną lapė atnešė žąsytį išdvėsusį: 

— Va, boba, atvariau žąsų pulką. Va plunksnų, va mėsos, — pumt 
atšlaiman. Įsviedė, ir žinokis sau. 

— Va, seni, ir išsimelavo. 

Trečią dieną kiškelis rado kopūstą palaikį. Ištraukė, neša, gerklėn 
įsikandęs: 

— Seni seni, va tau kopūstų atnešu! 

Įsviedė atšlaiman. „,„Apsidžiaugė“ boba: 

— Išleidom žvėris! Būtum kailių turėję. 


OŽELIS GELBĖTOJAS 


B uvo senis ir boba. Ir turėjo jie tris dukteris. 

Nuėjo senis arti. Aria aria — užsigeidė gerti. O turėjo didelę barzdą. 
Kai gėrė — kapt jį velnias už barzdos ir turi. 

— Leisk! 

— Neleisiu. Prižadėk mažąją dukterį, tai leisiu. 

Anas manė šiaip, manė taip — nebus gi ilgai pasilenkęs. 

— "Tai,— sako, — prižadu. 

Atvažiuos velnias dukters — ir negerai. O jis turėjo oželį. Oželis 
sako: 

— Kas man bus, tai dukterį išgelbėsiu? 

— Gerai bus... 

— Įriškit tą dukterį į šiaudų kūlį, įdėkit į rogutes, tai aš, kad 
ir vasarą, rogutėles trauksiu. Įdėkite šepetėlį man, akmenėlį ir 
siūlų kamuolėlį. Kai velnias atvažiuos, tai meluokit jam. Pririnkit ir kar- 
vę, ir žąsį — nepažins, vyresniąją dukterį — neims, o aš vis toliau nuva- 
žiuosiu. 

Išleido senis ožį su dukterimi. 

Važiuoja ožys, važiuoja — ogi lekia velnių pulkas. 

— Ožy ožy, kur važiuoji? 

— Važiuoju vestuvėms lėkštelių, stiklinėlių... 

— Tai mes tave pjausim! 

— Na jau, nepjaukit — aš jums verčiau giesmelę pagiedosiu. 

— Na, tai giedok giedok, greitai giedok! 

Oželis ir pradėjo giedot: 


Ai karaliūč karaliūčia, 
Šukuok galvą labai glotniai, 

Prauskis burną labai baltai — 
Atvažiuoja gražių svečių. 


— O gerai gerai — važiuok, ožy! — paleido tas pulkas. 

Važiuoja jis, važiuoja — pasitiko kitas pulkas. 

— Ožy ožy, kur važiuoji? 

— Turgun — lėkštelių, stiklinėlių vestuvėms. 

— Mes tave pjausim! 

— Nagi jau, ponučiai, nepjaukit — verčiau aš jums giesmelę pa- 
giedosiu. 

— Na, giedok giedok, greičiau! 

Ir vėl oželis gieda: 


Ai karaliūč karaliūčia, 
Šukuok galvą labai glotniai, 
Prauskis burną labai baltai — 
Atvažiuoja gražių svečių. 


— O gerai gerai, ožy! — paleido ir tas pulkas. 

Oželis lekia lekia — ir trečią pulką velnių sutiko. Ir vėl pagiedojo, 
ir vėl atsipirko oželis. 

Atvažiavo velniai pas senius ir sulėkė į vidų. 

Čia senis pasodino vyresniąją — tie ir vežasi. Ogi šarka, atsistojus 
ant tvoros, rėkia: | 


Kirdikš, svotai, nevežkite, 
Kirdikš, svotai, pameskite, — 
Kirdikš, svotai, ne jūs marti, 
Kirdikš, svotai, vyresnioji. 


Tie ją ir pastūmė: 
— Nereikia mums šitos. Duokit mums mažąją! 
Pririnko vidutinę. Vežasi. Ir vėl šarka: 


Kirdikš, svotai, nevežkite, 
Kirdikš, svotai, pameskite, — 
Kirdikš, svotai, ne jūs marti, 
Kirdikš, svotai, vidutinė. 


Vėl velniai grįžo. Tada pririnko karvę. Karvė bliauna ratuos. 
Tie: | | 

— Čia marčios gerklė labai didelė. 

Ir vėl šarka: 


Kirdikš, svotai, nevežkite, 
Kirdikš, svotai, pameskite, — 

Kirdikš, svotai, ne jūs marti, 
Kirdikš, svotai, čia karvelė. 


Tie išvertė karvę, vėl grįžta. O namie vis trukdo juos, kad oželis 
toliau nuvažiuotų. Pririnko kiaulę. Ir kiaulę išstūmė. Pririnko ir žąselę. 
O žąselė — ga ga ga ga ga ga... Ogi velniai džiaugias: 

— Ot bus marti linksma — vis kalba ir kalba... 

O šarka: 


Kirdikš, svotai, nevežkite, 
Kirdikš, svotai, pameskite,— 
Kirdikš, svotai, ne jūs marti, 
Kirdikš, svotai, tai žąselė. 


Ir ją išstūmė. Taip apgaudinėjami — suprato: 

— Aha! Kaip kartas ožys mūsų marčią bus nuvežęs. Vytis! 

Oželis priglaudė galvelę prie žemės, išgirdo — jau dunda. Tada 
pasviedė šepetėlį — užaugo medžiais, ir dideliais, ir mažučiais. 

Prilėkė velniai — kelias užaugęs. Negali važiuoti! Ėmė krimst krimst, 
egles vartyt. Prakrimto — ir vėl lekia. 

Oželis priguldė vėl galvelę prie žemės — vėl dunda, vėl vejas. Kaip 
pasviedė akmenėliu — užaugo akmenim. Prilėkė velniai — nėra ke- 
lio. Raičiojo raičiojo akmenis — visi apsiputoję. Praraičiojo — ir vėl 
lekia. 

Oželis privažiavo prie marių. Persviedė kamuolį — jam tiltas pasida- 
rė, ir pervažiavo. 

Ir velniai prilėkė: 

— Oželis tame šone — jau dabar paimsim mes jį! 

Užlėkė ant tilto — oželis kamuolėlį trukt — tiltas sugriuvo, velniai 
mariosna bur bur bur... Užtat dabar velnių nėra žemėje. Tada oželis 
pasidarė vėl tiltą ir parvažiavo namo. Ir dukterį parvežė. 

O tėvui koks džiaugsmas, kad duktė išgelbėta! Nuo tada tam oželiui 
nedavė šieno ėsti, o ką pats valgė, tą ir oželis. Ir pirkioj nakvojo. Turėjo 
oželį vis viena kaip sūnų. 


SIDABRO, AUK“O iš DUIMANTOS GIPSO 


B uvo senis su sene. Turėjo jie vieną mergaitėlę. Ir mirė jos mama. 
Senis paėmė kitą senę su dviem dukterim. Ta ją, dievuliau, niūkia ir 
niūkia. 

Išginė mergelė veršelį. O tas veršelis jos mamos buvo. Ir kad verkia ji, 
kad verkia. 

— Mergel, ko verki? 

— Negera pamotė: savo dukteris antai kaip laiko, o mane niūkia ir 
niūkia. 

O veršelis sako: 

— Sėsk ant manęs, aš nunešiu — tarnauti stosies, geriau bus. 

Ji jojo jojo, jojo jojo — prijojo prie aukso girelės. Joja per girelę — 
ir veršelis prigrasė jai: 

— "Tiktai nekliudyk nė vieno lapelio! 

O lapeliai tik žėri, žemai kabo — net per jos galvelę eina. Ji vieną 
lapelį nusiraškė ir įsidėjo už ančio. Išėjo iš girios — eina pulkas veršių, 
tiktai žemes drasko! O giria buvo tų veršių. 

— Va, regi, mergel, aš sakiau — nekliudyk nė vieno lapelio. Kas 
dabar bus? Jie dvylikėj, o aš vienas. 

Ji verkia — gailis veršelio. 

— Cit, neverk! Nulipk ir sėdėk prasimetus. 

Ir veršelis priešais tuos veršius eina eina skersas, žemę plėšdamas! 
Davė davė, nubadė veršius -— tie nuėjo atgrasiai. 

Dustelėjo veršelis, pasikėlė ir sako: 

— Lipk, vėl eisime! 

Neša neša — prinešė prie sidabro girelės. Vėl graso veršelis: 

— Tiktai nekliudyk, tiktai nekliudyk nė vieno lapelio! 

Jau gražumas lapelių! Ir net ant galvelės apkarę. Nusiraškė mergelė 
du lapeliu ir įsidėjo užantin. Išeina, žiūri — du pulkai veršių. 

— Va, mergel, sakiau — nekliudyk. Dabar du pulkai, o aš vienas. 
Kas bus? 

Mergelė ir vėl verkia. 

— Lipk nuo manęs, sėsk nuošaliai pasikuopus. 

Veršelis vieną pulką veršių atbadė, kitą atbadė — tie ir nuėjo 
bliaudami. 

Joja joja — rado deimanto girelę. Veršelis vėl sako: 

— Tiktai neraškyk, tiktai neraškyk nė vieno lapelio! Dabar aš 
pailsęs — nieko nebus, nenugalėsiu veršių. 

Ji verkia: 

— Nekliudysiu, nekliudysiu. 

O gražumas lapelių — tiktai mainos! Neištūrėjo mergelė — paėmė 
tris lapelius. Išjoja iš girios — eina trys pulkai veršių. 

— Va, aš sakiau, mergel, nekliudyk nė vieno lapelio. Dabar trys 
pulkai — ką aš jiems padarysiu?.. 

Jau jai gaila. Ir verkia. 

— Dabar ne laikas verkti. Lipk nuo manęs! 

Veršelis priešais pasipūtė — vieną pulką atbadė, tas nuėjo bliauda- 
mas. Kitą atbadė — ir tas nuėjo. Su trečiu pulku susikabino. Davė da- 
vė — atbadė. Ir veršelis krito, dievuliau, visas putotas. Atsilsėjo -- sako 
mergelei: 

— Lipk, panešiu! 

Ėjo ėjo — išėjo iš girios. Išvydo dvarelį. 

— Lipk nuo manęs ir eik dvaran. 

Mergelė įėjo dvaran. Ogi iš dvaro buvo išėjus piemenėlė, ir priėmė 
mergelę ponas už piemenę. 

Atėjo sekmadienis. Ponaitis, rengdamasis bažnyčion, sako tarnaitei: 

— Duok man vandenio, duok man muilo, duok man rankšluostį! 

Mergelė prišokus padavė ir muilo, ir vandenio, ir rankšluostį. 
Jis vandeniu jai akysna, rankšluosčiu — plakt akis! 

— Man nereikia, kad piemenės padavinėtų! Tu eik, turi savo darbą, 
ganyk kiaules! 

Ji nuginė kiaules. Išsitraukė auksinį lapelį, žiūri: 

— Kad man dabar iš lapelio iššoktų rūbai gražiausi, arkliai šauniau- 
si, vežėjas! O kad kiaulės vietoj žaistų! 

Jai iššoko ir rūbai neregėti, ir arkliai, ir vežėjas. Nuvažiavo 
bažnyčion. Atsisėdo už klauptų — tiktai žėri! Čia ponai eina. O tas ponai- 
tis prišokęs klausia: 

— Iš kur esi? 

— Iš to dvaro, kur vandeniu akysna pila. 

Ir nesuprato ponaitis. Ji skarele šmėstelėjo — dūmai užrūko, ir jos 
nėra. 

Parginė mergelė namo kiaules. O ponaitis bėduja: 

— Iš kur ta mergelė neregėta! Paklausiau — atsakė: „Iš to dvaro, 
kur vandeniu akysna pila“. 

Atėjo kitas sekmadienis. Ir vėl ponaitis savo tarnaitei: 

—— Duok man vandenio, muilo! 

O ta mergelė ir vėl greitai padavė. Jis ir vėl jai akysna vandeniu: 

— Eik kiaulių gint... 

Mergelė vėl nuginė. Pažiūri į sidabrinį lapelį: 

— Kad šiandien dar gražesnis viskas būtų! 

Iššoko dar šaunesni ir rūbai, ir arkliai, ir vežėjas. Nuvažiavo. O 
poneliai tiktai narsto akimis: 

— Iš kurio dvaro ši mergelė, iš kurio?.. 

— Aš 1š to dvaro, kur vandeniu akysna pila. 

Ir vėl tas ponaitis nežino. 

Sulaukus trečio sekmadienio, jis vėl paprašė tarnaitės: 

Duok man vandenio, duok man muilo, duok man rankšluostį! 

Mergelė padavė. Jis — vėl jai akysna. Ji ir vėl nuginė kiaules. 
Pažiūri į deimanto lapelį: 

— Tą sekmadienį buvo gražūs — kad šiandien būtų dar gražesni! 

Iššoko gražiausi rūbai, arkliai, vežėjas. Nuvažiavo į bažnyčią — 
ponai tiktai šokinėja! Parvažiavo — paima lapelį ir sako: 

— Iš kur kas ėmės, testa vėl pragaišta. 

Sakė sakė visa, ką buvo paėmusi, o apie apatinį sijoną ir pamiršo 
apdo Ir liko jai. Kas daryti? Susirangė po sermėga ir guli po juo. 

luoja rytą pirkią — žybtelėjo jo kraštelis. Išvydo ponaitis — kas čia pas 
ją yra? Sako: 

— Rodyk. 

Ji: 

— Ne. 

Išvilko ją — ir prašvietė sijonas kambarį. 

— Vesiu,— sako ponaitis. 

Tėvas neleidžia — kur girdėta su piemene tuoktis!.. O graži jinai. 

— Kad ją imsi, aš tau nieko neduosiu, — sako ponas. Bet ponaitis pa- 
ėmė ir veda. Mergelė žiūri į lapus: 

— Kad man būtų dvaras ir gėrybės!.. 

Stovi dvaras, visko pilnas. Tėvas tiktai žiūri — iš kur čia dvaras, dar 
gražesnis kaip jo?.. 

LIUDVIKA | 
SILABRITIENE 


Gimė 1912 metais Žižmų kaime (Dieve- 
niškių apyl., Šalčininkų raj.). Ten visą laiką 
ir gyveno. Motina mokėjo*labai daug pasa- 
kų — Liudvika visas iš jos išmoko. Į mokyklą 
teėjo vienerius metus, ir leido tėvai tik todėl, 
kad ji, vyriausioji, galėtų kitus vaikus (jų 
gimė dešimt, bet dėl sunkaus gyvenimo liko 
trys) pamokyti skaityti. Iki 14 metų ganė. 
Ganydama dar išmoko daug dainų ir pasakų 
iš dviejų senukų piemenų. 

Šeštojo dešimtmečio pradžioje Vilniaus 
konservatorijoje L. Šilabritienė padainavo 
apie 100 dainų ir papasakojo 90 pasakų, 
kurias užrašė tautosakos rinkėjas J. Dovy- 
daitis. Keletą pasakų yra pasekusi ir Lietu- 
vių kalbos ir literatūros instituto folkloris- 
tams. 

Šiame leidinyje pateikiamas pirmąsias 
dvi L. Šilabritienės pasektas pasakas užra- 
šė J. Dovydaitis 1952 metais, trečiąją — 
B. Kazlauskienė ir S. Skrodenis 1961 metais. 
Pirmosios pasakos dainuojamųjų intarpų 
melodijas užrašė B. Uginčius, trečiosios šif- 
ravo V. Juodpusis. 

KATINAS IR GAIDYS 


B uvo senis, ir turėjo katiną, ir turėjo gaidį. Ir senis su katinu nuėjo 
kulti, o gaidžiui liepė sėdėti ant pakopės. Sako: 
— Nieko tu nesileisk pirkion! Kad kas ir šauksis, prašysis, — nieko 


nesileisk! 
Atėjo laputė po langu ir šaukia: 


— (Gaiduli gaiduli, leisk mane pirkutėn! Labai aš ažušalau, apšilti 


noriu. Tai aš tave panešiosiu gražiai! 


Gaidys ėmė atidarė duris ir įsileido lapę. Tai ji sako: 


— Šen, aš tave parešiosiu! 


Ir paėmė nešioti gaidį į letenas. Ir sako: 


Čiuku čiuku gaidžiuką, 


Čiuku čiuku po pirkutę. 


Čiuku čiuku gaidžiuką, 


Čiuku čiuku po pirkutę. 

čiu —ku čiu- ku po pir-ku —tę. 


— Gaiduli gaiduli, kad aš tave išsineščiau priemenėlėn, tai dar gra- 
žiau panešiočiau! 
Išsinešė priemenėlėn ir sako: 


Čiuku čiuku gaidžiuką, 
Čiuku čiuku po priemnėlę, 
Čiuku čiuku gaidžiuką, 
Čiuku čiuku po priemnėlę. 


Taip išsinešė priemenėlėn. Sako: 

— (Gaiduli gaiduli, kad aš tave išsineščiau ant atšlaimėlio — dar 
gražiau panešiočiau. 

Išsinešė ant atšlaimėlio ir nešioja: 


Čiuku čiuku gaidžiuką, 
Čiuku čiuku ant atšlaimėlio, 
Čiuku čiuku gaidžiuką, 
Čiuku čiuku ant atšlaimėlio. 


— Gaiduli gaiduli, kad aš tave išsineščiau į laukelį — dar gražiau 
panešiočiau! 

Taip jį išsinešė į lauką. Per tvorą opt — kaip gali eiti ir su gaidžiu 
skristi. Gaidys — rėkti: 


Katinuli broliukai, 
Sidabrine uodega, 

Jau dar mane laputė 
Nunešė nunešė 
Tolimuosna kalnuosna, 
Olosna, molėsna. 

Katinas klauso, kad gaidys rėkia, — sako: 

—- Seni seni, gal nusinešė mūsų gaidį kas? Klausyk, rėkia! 
Senis sako: 

--- Ot, kulk, kad jau kuli! Kas tau jį nusinešė! 

(0 gaidys ir vėl rėkia: 


Katinuli broliukai, ve 
Sidabrine uodega, 

Jau dar mane laputė 

Nunešė nunešė 

Tolimuosna kalnuosna, 

Olosna, molėsna. 


Senis paklausė. 

-— Tiesa, vykimės! 

Senis — ažu spragilo, katinas — ažu šakių ir vytis. Vijosi vijosi, pavi- 
jo net šilvijoje ir atėmė, ir parnešė. Sako: 

— Dairykis, daugiau nesileiski nieko, nes lapė kai pastvers, tai ir 
nusineš! 

Senis ir kaiinas nuėjo kluonan, 0 gaidys ir vėlei užšoko ant pakopės. 
Ateina ir vėl laputė. Sako: 

— Gaiduli gaiduli, ū-ta-ta-ta, ažušalau! Leisk pirkutėn pasišilti! 

— Neleisiu,—- sako gaidys. 

— Gaiduli gaiduli, leisk, aš pasišilsiu nors vieną letenėlę! Gaiduli 
gaiduli, leisk, aš tave panėšiosiu labai gražiai! 

Gaidys nušokęs ir vėl pradarė duris. Lapė įkišo galvą. 

— Gaiduli gaiduli, leisk ir visą mane! 

Tas įleido. Lapė — ažu jo: 

— Šen, panešiosiu! 

Taip ėmė nešioti po pirkutę: 


Čiuku čiuku gaidžiuką, 
Čiuku čiuku po pirkutę, 
Čiuku čiuku gaidžiuką, 
Čiuku čiukų po pirkutę. 


— Gaiduli gaiduli, išnešiu priemenėlėn — panešiosiu! 


Čiuku čiuku gaidžiuką, 
Čiuku čiuku po priemnėlę, 


Čiuku čiuku gaidžiuką, 
Čiuku čiuku po priemnėlę. 


Išsinešė ir panešiojo po priemenėlę. Dabar sako: 

— Gaiduli gaiduli, kad išsineščiau ant atšlaimėlio, tai dar gražiau 
panešiočiau! 

Ir išsinešė ant atšlaimėlio: 


Čiuku čiuku' gaidžiuką, 
Čiuku čiuku po atšlaimėlį, 
Čiuku čiuku gaidžiuką, 
Čiuku čiuku po atšlaimėlį. 


Taip ir vėl sako: 
— Kad išsineščiau į lauką, tai dar gražiau panešiočiau! 
Išsinešė į lauką ir vėl sako: 


Čiuku čiuku gaidžiuką, 
Čiuku čiuku po laukelį, 
Čiuku čiuku gaidžiuką, 
Čiuku čiuku po laukelį. 


— (Gaiduli gaiduli, va kad nusineščiau daržan, tai dar gražiau pane- 


šiočiau! 
Nusinešė daržan ir sako: 


Čiuku čiuku gaidžiuką, 
Čiuku čiuku po darželį, 
Čiuku čiuku gaidžiuką, 
Čiuku čiuku po darželį. 
Iš čia lapė kaip gali eiti ir skristi, o jau gaidys rėkti: 


Katinuli broliukai, 
Sidabrine uodega, 

Jau dar mane laputė 
Nunešė nunešė 
Tolimuosna kalnuosna, 
Olosna, molėsna! 


Išgirdo katinas: 

— Seni! Seni! Nusinešė gaidį mūsų! 
Senis sako: 

— Ot, tu vis sugalvoji! Kulk, kad kuli! 
O gaidys vėl rėkia: 


Katinuli broliukai, 
Sidabrine uodega, 
Jau dar mane laputė 

Nunešė nunešė 
Tolimuosna kalnuosna, 
Lomosna, molėsna! 


Senis sako: 

— Tai tiesa, kad nunešė. Vykimės! 

Senis — ažu spragilo, o katinas — ažu šakių ir vijosi vijosi. Pasivijo 
net šilvijoje. Jau olon tįsia lapė. Ažu sparnų traukia, net kraujai bėga. 
Katinas — ažu gaidžio, ištraukė ir namo neša, 

Parnešė namo ir įleido pirkion. Ažurakino pirkią, ir patys vėl nuėjo 
kulti. 


MARTYNUKAS 


B uvo tėvas su motina. Jie turėjo dvi mergytes ir vieną berniuką. 
Vadinosi jis Martynukas. Tos mergytės sako: 

-— Eisim.mes uogauti ir Martynuką nešimės. 

Motina sako: 

— Tik nepameskit jo kur, sergėkite! 

Jos ir išėjo, Pasodino Martynuką, pririnko uogų, davė jam valgyti, 
o pačios vis toliau eina uogaudamos. Paėjėjo kiek ir šaukia: 

— Martynuk! Ar tu čia? 

Martynukas atsišaukia: 

— Čia! 

Kiek pabuvusios jos vėl šaukia: 

— Martynuk! Ar tu čia? 

— Čia! 

Pašaukė trečią kartą: 

— Martynuk! Ar tu čia? 

Bet Martynukas nebeatsišaukė. Mat atlėkė ragana, pastvėrė Marty- 
nuką Ir nusinešė. 

Mergytės ieškojo ieškojo — niekur jo nerado ir parėjo namo verk- 
damos. 

Įėjo pirkion -—- motina klausia: 

— Kur dėjote Martynuką? 

Sako: 

— Pasodinome uogose, tai ėmė kas ir pavogė. 

Motina ėmė mušti didžiąją mergytę: 

— Eik ieškok Martynuko! 

Ji išbėgo ieškoti. Bėgo bėgo ir susitiko — badosi du veršeliai. Tie 
veršeliai sako: 

— Mergyte mergyte, išskirk mus! 

— Neturiu kada — einu Martynuko ieškoti. 

Bėga toliau, žiūri — mušasi du ožiukai. 
— Mergyte mergyte, išskirk mus! 
— Neturiu kada — einu Martynuko ieškoti. 


Ir vėl bėga. Rado — karvė ganosi. Ir sako: 

— Mergyte mergyte, pamelžk mane! 

— Neturiu kada — einu Martynuko ieškoti. 
Pabėgėjo toliau, rado — avelės ganosi. 

— Mergyte mergyte, apkirpk mus — labai šilta! 
— Neturiu kada — einu Martynuko ieškoti. 

Bėga dar toliau, rado obelaitę. Sako: 

— Mergyte mergyte, apkrėsk — man labai sunku! 
— Neturiu kada — einu Martynuko ieškoti. 


Ir nubėgo. Rado — derva verda prie eglės, užkūręs kas. 
— Mergyte mergyte, užgesink, man skauda! — sako eglė. 
— Neturiu kada — einu Martynuko ieškoti. 
Priėjo mergytė mišką ir rado pirkelę. Įeina ton pirkelėn — ogi ragana 
"krosnį kūrena ir blynus kepa. Martynukas ant krosnelės sėdi. Mergytė 
už Martynuko ir bėgti. Ragana vytis. Pribėgo mergytė degančią eglę. 
Derva ėmė ir apliejo ją, labai apdegino. Pribėgo avis. Avys ėmė ją mušti. 
Pribėgo obelaitę. Obelaitė kaip duos šakomis per akis, tai vos akių 
neišbadė. Pribėgo ožiukus. Tie ožiukai ją mušti per kojas. O jau ragana 
netoli atsiveja. Kai pribėgo veršelius, jie pradėjo ją badyti. Tada ragana 
prisivijo ir atėmė Martynuką. 

Mergytė verkdama parėjo namo ir pasakė mamai: 

— (Oi mamule, buvau radus Martynuką, bet nešant ragana ir vėl 
atėmė iš manęs. 

Tai jaunesnė sako: 

— Aš eisiu, iš manęs niekas neatims! 

Ir išėjo. Eina eina — veršeliai badosi. Tie sako: 

— Mergyte mergyte, perskirk tu mus! 

Ji paėmė rykštelę ir perskyrė. Tie padėkojo ir ganosi sau ramūs. 

Pabėgėjo toliau — rado karvelę. Karvelė sako: 

— Mergyte mergyte, pamelžk tu mane! 

Ji paėmė milžtuvę, pamelžė. Karvelė padėkojo. 

Pabėgėjo toliau, rado — mušasi ožiukai. 

— Mergyte mergyte, perskirk tu mus! 
: Ji paėmė pagaliuką, per ragučius vienam, kitam — ir atskyrė ožiu- 

us. 

Pabėgėjo dar toliau — ganosi avelė. 

— Mergyte mergyte, apkirpk mane! 

Ji paėmė žirkles ir apkirpo. Avelė padėkojo ir linksma sau ganosi. 

Pabėgėjus rado obelaitę. 

— Mergyte mergyte, pakrėsk tu mane! 

Ėmė mergytė ir pakrėtė obelaitę. 

Pabėgėjo dar toliau — verda derva, dega eglė. 

— Mergyte mergyte, užgesink mane! 

Ji prisėmė saujelėmis smėliuko ir užgesino degančią eglę. 

Nubėgo mergelė į mišką, rado pirkelę. Įeina vidun — ragana krosnį 
kūrena. Martynukas ant krosnelės sėdi. Ragana ėmė ir nuėjo vandens 
semti, Mergytė prišokus už Martynuko ir bėgti. Apsidairius ragana vytis. 
Mergytė su Martynuku pribėgo eglę, kur derva virė, Tai mergytei eglė 
šakas pakėlė, ir ji prabėgo. Atskrido ragana. Toji eglė su šakomis 
pradėjo raganą mušt per akis ir šiek tiek sutūrėjo. 

Mergytė bėga toliau. Pribėgo obelaitę. Obelaitė šakas pakėlė, ir 
mergytė su Martynuku greit prabėgo. Atbėgo ragana, Toji obėlaitė šako- 
mis raganą mušt! Ir kiek sulaikė, Ą 

Pribėga mergytė avelę. Toji avelė ją praleido, o raganą ėmė kojom 
mušti ir bliauti. 

Pribėgo mergelė ožiukus. Ožiukai ją praleido, o raganą ėmė ragučiais 
mušti, badyti, kad negalėtų vytis. 

Bėga skuba mergytė su Martynuku, o jau matyti namai. Pribėga 
tuodu veršeliu, veršeliai ją praleidžia. Atskrenda ragana. Kaip ėmė verše- 
liai badyti tą raganą! Atbėgo dar ir toji karvė, kurią mergytė pamelžė, 
Tada visi trys badė badė tą raganą ir negyvai užbadė. O mergytė Martynu- 
ką parsinešė namo. 

Motina apsikabino, pabučiavo mergytę su Martynuku ir sako: 

— Dėkui dievui, grįžo mano Martynukas! 


DEVYNIABROLĖ 


B uvo senis ir senė. Jie turėjo devynis sūnus ir dešimtą dukterį. Įaikė 
kumelę ir baltą kalaitę. Ta kumelė turėjo devynis kumeliukus. Senė 
numirė, o senis vedė raganą. Ir išaugo tie sūneliai. Užaugo ir tie visi 
arkliai. Sūnūs pasibalnojo visus tuos kumėlius ir išjojo karan. Liko žmo- 
gus su dukrele ir su ragana. 

Pabuvus daug metų, sūnūs atsiuntė laišką, kad atvažiuotų sesutė 
svečiuosna. Ir ta ėmė ruoštis. O ragana sako: 

— Mergele mergele, ir aš noriu kartu su tavim ekiini a 

— Kur tu,— sako, — važiuosi. Nėra ten kur nuvažiuoti, nebus mums 
daikto sėstis karietoj. 


Kalaitė sako: > 
— Ir aš norėčiau nuvažiuoti. 
— Na,— sako, — tu nubėgsi. 9 


Ragana sako: 

— Tai aš pasikinkysiu kiaulę geldon, paimsiu piestį ir nuvažiuosiu. 

Mergelę palieka kepti pyragus, ruoštis, o ragana pradėjo geldon krauti 
kaladę ir girninį akmenį, piestą ir piestį. 

Mergelė išėjo, įsėdo karieton ir važiuoja svečiuosna. O ragana geldon 
sėdos. Kalaitė bėga prie šalies. Pavažiavo toli, privažiavo upę. Ragana 


sako: 


Nusprausk nusprausk, devyniabrole, 
Nepažins tavęs devyni broliai: 
Įrūkavai įdūkavai, 

Viešu keliu važiuodama! 


ne pa — Žins ta —Vęs de „vy -— ul bro „liai: 


į — rū — kavai į „di —. kavai, 
vie — šu ke — liu va.-Žiuv — do mo. 


O kalaitė sako: 


Čiuriuriu, nesprausk nesprausk, 
Čiuriuriu, devyniabrole, 

Čiuriuriu, n'įrūkavai, 

Čiuriuriu, n'įdūkavai. 

Čiuriuriu, pažins tave devyni broliai. 
Čiuriuriu, privils tave ragana! 


čiu -riu--riu, į —rū-ka —vai, 
čiu —riu--riu, "į — do — ka vai. 


Čiu „riu-riu, pa — Žins ta -ve de-—vy-ni bro-liai. 


čiu —riu -riu, pri —vils ta —ve ra-ga-na. 

Tai ragana, pastvėrus kaladę, klast kalaitei — ir nudaužė koją. Jau 
kalaitė tik ant trijų kojelių šoka. 
Pavažiavo. Vėl ragana sako: 


Nusprausk nusprausk, devyniabrole, 
Nepažins tavęs devyni broliai: 
Įrūkavai įdūkavai, 

Viešu keliu važiuodama! 


O kalaitė sako: 


Čiuriuriu, nesprausk nesprausk, 
Čiuriuriu, devyniabrole, 

Čiuriuriu, n'įrūkavai, 

Čiuriuriu, n'įdūkavai, 

Čiuriuriu, pažins tave devyni broliai. 
Čiuriuriu, privils tave ragana! 


Tai ragana, pastvėrus akmenį, klast kalaitei ir kitą koją nudaužė. 
Jau kalaitė tik ant dviejų kojų šoka. 
O ragana sako, kad nusipraustų: 


Nusprausk nusprausk, devyniabrole, 
Nepažins tavęs devyni broliai: 
Įrūkavai įdūkavai, 

Viešu keliu važiuodama! 


O kalaitė sako: 


Čiuriuriu, nesprausk nesprausk, 
Čiuriuriu, devyniabrole, 

Čiuriuriu, n'įrūkavai, 

Čiuriuriu, n'įdūkavai. 

Čiuriuriu, pažins tave devyni broliai. 
Čiuriuriu, privils tave ragana! 


Pastvėrus piestį, klast — nudaužė ir trečią kojelę. Jau kalaitė tik ant 
vienos kojelės šokuoja. O ragana vis prašo: 


Nusprausk nusprausk, devyniabrole, 
Nepažins tavęs devyni broliai: 
Įrūkavai įdūkavai, 

Viešu keliu važiuodama! 


O kalaitė vėl sako: 

Čiuriuriu, nesprausk nesprausk, 
Čiuriuriu, devyniabrole, 

Čiuriuriu, n'įrūkavai, 

Čiuriuriu, n'įdūkavai. 

Čiuriuriu, pažins tave devyni broliai. 
Čiuriuriu, privils tave ragana! 


Klast ragana, jau ir paskutinę kojelę nudaužė. Jau kalaitė tik kaladėle 
rituoja paskui mergelę. O ragana vis sako: 


Nusprausk nusprausk, devyniabrole, 
Nepažins tavęs devyni broliai: 
Įrūkavai įdūkavai, 

Viešu keliu važiuodama! 


O kalaitė risdamosi vis sako: 


Čiuriuriu, nesprausk nesprausk, 
Čiuriuriu, devyniabrole, 

Čiuriuriu, n'įrūkavai, 

Čiuriuriu, n'įdūkavai. 

Čiuriuriu, pažins tave devyni broliai. 
Čiuriuriu, privils tave ragana! 


Taip ten ragana klast piesčiu ir uždaužė kalaitę. Mergelė pamažu 
važiuoja, ir kalaitės nėr. Sako: 


Užužvenk užužvenk, kumelėle, 
Ar toli tavo devyni sūnai, — 
Tai tenai mano devyni broliai! 


U — žu -žvenk u— Žu- Žvenk, ku „me — lėle, 


ar toli ta — vo devyni sū — nai — 
tai te -— nai ma — no de —vy — ni bro - liai . 
Kumelė užužvengė: 
— Y-ha-ha-ha-ha-ha-hal! 


Atsišaukė kumeliai. Jau nelabai toli. O ragana dar sako: 

Nusprausk nusprausk, devyniabrole, 
Nepažins tavęs devyni broliai: 
Įrūkavai įdūkavai, 

Viešu keliu važiuodama! 


Mergelė paklausė, paklausė: „Reikia nusiprausti. Toli gi važiavau“. 
Išlindo iš karietos ir nuėjo upelėn praustis. Kai nuėjo, tai ragana 
iš savo geldos — ir karieton. Šalastai ir nuvažiavo. Ir nuvažiavo, 
pavariusi kumelę taip skaudžiai. 

O mergelė prausės, prausės, išlindo iš upelės, dairosi, k4d nėra 
jau karietos ir kumelės. Nuėjo geldon sėdos. Kiaulė nė kiek jau neina, 
pristojus. Mergelė apsiverkė ir išėjo eiti pėsčia. 

Ėjo ėjo, jau ir vakaras, jau ir naktis. Per medžią eina ir yerkia. 
Ėjo ji per visą naktį, jau ir aušta. Kaip kartas pataikė dvarą, kur 
rūmai stovi, kur kiemas gražus, liepos auga. Kumeliai visi ir kumelė 
vaikšto po tą žolę ir neėda. Kas devyniabrolei daryt? Manė, kad 
broliai dar miegti,— nenori eiti budinti. Žino, kad ragana ten. Įlindo 
ji. liepelėn ir sako: 

|] 


Cū žirgai, cū širviai, 
Ko neėdat žalios žolės, 
Ko negeriat marių vandenų? 


Ca žir - gai, cū šir — viai, 


ko ne — ė-—- dai ža — lios 20 — lės, 


ko ne — ge-riat ma-rių van — de— nų? 


Žirgai atsakinėja: 


Kaip mumi ėsti žalia žolelė, 

Kaip mumi gerti marių vandenai: 
Devyniabrolė žirgelius gano, 

O ta ragana sėd užu stalo. 


Kaip mu-mi ės — ti ža „lia žo — le - lė, 
kaip mu-—mi ger-ti ma -rių van — de — nai: 
de — vy —nia — bro-lė žir ge —lius ga — no, 
0 ta ra — ga-na sėd u — žu sta lo. 


Išeina pats jauniausias brolis ir klauso. Įėjęs sako: 

— Žinot ką, broliai, kad jūs gi išeitut, paklausytute, kas per 
paukštelė gražiai gieda mūsų liepose, kad niekada tokios ir nebuvo. 
Nė vieną rytą taip negiedojo. 

— Sudairysi, kas ten. Neišmiegojai, išėjai anksti, tai tenai išvydai ką. 

Ten visi sušuko: 

— Bet einam paklausyti. 

O ragana sako: 

— "Tai, broliukai, niekur neikit. Nieko ten nėra. Būkit su manim. 
Va išgersim, papuotausim, seniai pas jus buvau, seniai jūs mane 
regėjote. Ir pasenau, ir pavargau. 

Vis vien jauniausias sako: 

— Einam nors dviese paklausyti. 

Išeina dviese paklausyti. Paukštė ir vėl sako: 


Cu žirgai, cu širviai, 
Ko neėdat žalios žolės, 
Ko negeriat marių vandenų? 


O žirgai atsakinėja: 
Kaip mumi ėsti žalia žolelė, 
Kaip mumi gerti marių vandenai: 


Devyniabrolė žirgelius gano, 
O toj ragana sėd užu stalo! 


Jie skaudžiai taip tuokart įšoko pirkion ir sako: 
— Žinot ką, broliai, eime paklausykime ir daugiau, kas tenai. 
Ir jūs paklausykite, kas ten per paukštelė taip gražiai gieda, kad 
niekada nesam girdėję. 
Išeina keturiese. Ir vėl paukštė sako: 
Cu žirgai, cū širviai, 
Ko neėdat žalios žolės, 
Ko negeriat marių vandenų? 


O žirgai atsakinėja: 
Kaip mumi ėsti žalia žolelė, 
Kaip mumi gerti marių vandenai: 


Devyniabrolė žirgelius gano, 
O toj ragana sėd užu stalo! 


Įeina keturiese jau pirkion ir sako: | 
— Eime ten visi mes paklausyti, kas per paukštė, kas per gražumas. 
Išeina jau penkiese. Ir vėl paklausė. Ji ir vėl sako: 


Cu žirgai, cu širviai, 
Ko neėdat žalios žolės, 
Ko negeriat marių vandenų? 

O žirgai atsakinėja: 


Kaip mumi ėsti žalia žolelė, 
Kaip mumi gerti marių vandenai: 
Devyniabrolė žirgelius gano, 
O toj ragana sėd užu stalo! 


Įeina broliai penkiese, sako: 

— Broliai, eime ten paklausyti. Ko jūs netikit? Kas per paukštė, 
kas per gražumas! Ir mūsų žirgai nė vienas neėda. Visi stovi, dairosi... 

Išeina dabar jau šešiese paklausyti. Klauso, kad ir vėl toji pat 
paukštelė gieda: 


Cu žirgai, cu širviai, 
Ko neėdat žalios žolės, 
Ko negeriat marių vandenų? 


Žirgai atsakinėja: 


Kaip mumi ėsti žalia žolelė, 
Kaip mumi gerti marių vandenai: 
Devyniabrolė žirgelius gano, 
O toj ragana sėd užu stalo! 


Sueina jau šešiese, sako: | 

— Eime visi kartu paklausyti, kas per gražumas tos paukštės. 
Ir išeina aštuoniese. Devintas sako: 

— Aš ir klausyt nenoriu... Ką jūs sugalvojot?.. 

Išeina aštuoniese paklausyti. Ir vėl klausos. Ta vėl dainuoja: 


Cu žirgai, cū širviai, 
Ko neėdat žalios žolės, 
Ko negeriat marių vandenų? 


O žirgai atsakinėja: 


Kaip mumi ėsti žalia žolelė, 
Kaip mumi gerti.marių vandenai: 
Devyniabrolė žirgelius gano, 
O toj ragana sėd užu stalo! 


Sueina jau aštuoniese. 

— Eime,— sako devintajam,— ko taip netiki? Eime paklausyti gi. 

O ragana prašo: 

— Broleliai, kas jums yra? Ko jūs ten negirdėję, ko jūs ten 
neregėję? 

Na, ir tas pats vyriausias sako: 4 
— Eime. 
Ir išėjo jie vėl paklausyti. Liepoj vėl gieda: 


Cū žirgai, cū širviai, 
Ko neėdat žalios žolės, 
Ko negeriat marių vandenų? 


Žirgai atsakinėja: 


Kaip mumi ėsti žalia žolelė, 
Kaip mumi gerti marių vandenai: 
Devyniabrolė žirgelius gano, 
O toj ragana sėd užu stalo! 


Visi sako: 

— Eime arčiau pasidairyti. 

Priėjo lig tos liepos, dairosi, kad — jų sesuo. Išlindo ji ir pradėjo 
sveikintis, ir apsiverkė. Ėmė pasakot, kaip ją ragana pametė, kaip ji 
per naktį ėjo, kaip jai buvo sunku. 

— Ką, broliai, darysim? Kinkykim mes kumelę ir riškim tuos 
kumelius, riškim tą raganą užu akėčių geležinių. 

Pakinkė akėčiosna kumelę ir kumelius ir pririšo raganą užu kasų. 
Ir kad pradėjo po visus laukus varinėti, kad pradėjo jos kaulus 
nešioti! Visa išnešiojo, išmėtė. 

Ir kai žiema ateina, tai ant sniego ir dabar jos kaulai blizga. 


ZOSĖ 
SILIUKIENĖ 


Gimė 1914 metais Ramoškų kaime (Jur- 
gelionių apyl., Šalčininkų raj.). Augo viena 
pas tėvus. Anksti liko našlaitė, ir jai teko 
patirti tetų daromas skriaudas. Paaugusi pra- 
dėjo piemenauti. Jauna ištekėjo, vyras greitai 
mirė. Antrasis vyras buvo girtuoklis ir paliko ją 
su trimis vaikais. Sunkus gyvenimas Z. Siliu- 
kienės nepalaužė. Susiėjimuose mėgo dainuoti, 
sekti jaunystėje išmoktas pasakas. Daug pasakų 
yra pasekusi J. Dovydaičiui, taip pat Lietuvių 
kalbos ir literatūros instituto Tautosakos sek- 
toriuje. 

Šiame leidinyje pateikiamas pasakas užrašė 
J. Dovydaitis 1952 metais, dainuojamųjų in- 
tarpų melodijas — B. Uginčius. 


APIE ŽALTI 


š 
Huo tėvas ir pamotė, turėjo podukrą. Ir ją nusiuntė parnešti vande- 
nio iš šulinio. Pamotė įsakė: 

— Eik atnešk vandenio, kad būt pilni viedrai ir sausi lankai! 

Podukra nuėjo. Aplink šulinį vaikščioja ir verkia. 

Iškišo žaltys iš šulinio galvą ir klausiasi: 

— Ko tu, mergele, taip verki? 

Ta sako: 

— Kaip man neverkt: pamotė atsiuntė vandenio — reikia pasemti, 
kad būt pilni viedrai ir sausi lankai. 

Žaltys sako: 

— Jei tu tekėsi už manęs, tai aš tau prisemsiu vandenio, kad 
būt pilni viedrai ir sausi lankai. 

Mergelė sako: 

— "Tekėsiu. 

Tas ėmė prisriaubė ir priliejo pilną viedrą. Ir ta nunešė namo. 
Pamotė žiūri — pilni viedrai ir sausi lankai. 

Na, o vakarą atšliaužia ir tas žaltys. Atšliaužė po priemenės 
durimis ir sako: 


Atdaryk duris, Onytėle, 
Atdaryk duris, mieliausioji: 
Kai pas šulnį vandenį ėmei, 
Tai su manim šliūbavojais. 

Pamotė ir podukra išsigando: šliaužia pirkion kirmėlė! Tada vėlei 
žaltys sako: 


Duok man valgyt, Onytėle, 
Duok man valgyt, mieliausioji: 
Kai pas šulnį vandenį ėmei, 
š Tai su manim šliūbavojais. 
Tada Onytė pagamino valgyt: iškepė kiaušinienės, pyragų. Ir žaltys 
sakė: 
— Eik drauge valgyt! 
Onytė sėdos ir drauge valgė. Tada žaltys sako: 


Paklok lovą, Onytėle, 
Paklok lovą, mieliausioji: 
Kai pas šulnį vandenį ėmei, 
Tai su manim šliūbavojais. 


Kai atsigulė, tai tas žaltys nuo savęs nusimetė odą. O toj kirmėlės 
odoj buvo žmogus — gražus bernas. Tai buvo karalaitis, paverstas 
žalčių. Kai tas bernas užmigo, pamotė paėmė tą odą ir sudegino. 

Tas pasikėlė, reikia jau odon lįst — nėra tos odos. Apsidairė — kas 
daryt? Sako: 

+ — Ką fi man padarei: reikia man vėlei eit vandenin, o aš 
neturiu odos! 

Jau kai sudeginta oda, tai atvirto to karalaičio rūmai, tarnai, 
visa gėrybė. Jie pakėlė vestuves pas tėvą. Ir dabar jie ten būna. 


BROLIS NORI VLSII SESLRI 


B. senis ir senė. Turėjo jie tris sūnus ir dvi dukteris. Ir viena 
buvo labai graži. Užsimanė brolis ją vesti. Ir tėvas sako: 

— gekėk! 

Ji saka: 

— Kur tai gi regėta, kur girdėta, kad savas brolis vestų. 

„Ir-išsiuntėąją vandenio basą ir gryną. Paėmė ji viedrą ir nuėjo 
vandenio. O kai išėjo, ėmė ir užspyrė duris. Ji su viedru vandenio 
ėmė belstis: 

— Leiskite pirkion, man šalta! 

Mama pro langą pasidairė ir sako: 

— Kad vadinsi anytėle, tai atidarysiu! 

Ji sako: 

— Kur tai regėta, kur tai girdėta, kad savąją mamulę anytėle 
vadinti?! 

— Tai eik pas tėvą, gal jis atspirs. 
Ji nuėjo po tėvo langu ir gieda: 


Atdaryk daryk, savas tėveli: 
Aš atšalau kojeles 

Ir baltąsias rankeles, | 

Ir skaistųjį veidelį. 


At „da —-ryk da —ryk, savastė —ve —li: 


aš alt ša Ž lau ko — je- les 
ir baltą sias ran — ke. les. vei de — |į. 
ir skais.lų - ji 


— Kad pavadinsi šešurėliu, tai atidarysiu, — sako tėvas. 

Ta vėlei gi: 

— Kur tai regėta, kur tai girdėta savąjį tėvelį šešurėliu vadinti! 
— Tai eik pas brolį, tas gal atidarys. 

Ji atėjo po brolio langu ir vėlei prašosi: 


Atdaryk man, savas broliukas: 
Aš atšalau kojeles 

Ir baltąsias rankeles, 

Ir skaistųjį veidelį. 


Brolis atsakinėja: 

— Kad pavadinsi dieverėliu, tai atidarysiu! 

— Kur tai regėta, kur tai girdėta savą broliuką dieverėliu vadinti. 
— Eik pas seserį, ji gal atidarys. 

Nuėjo po seseries langu ir prašosi: 


Atdaryk daryk man, sava sesule: 
Aš atšalau kojelės 

Ir baltąsias rankeles, 

Ir skaistųjį veidelį. 


— Kad pavadinsi moša, tai atidarysiu, — sako sesuva. 

— Kur tai regėta, kur tai girdėta savą sesulę mošule vadinti, — 
sako ji, 

— Tai eik pas sa mieląjį, gal jis atidarys. 

Nuėjo po brolio langu ir vėlei prašosi: 

Atdaryk man, savas broliukas: 
Aš atšalau kojeles 

Ir baltąsias rankeles, 

Ir skaistųjį veidelį. 


— Kad pavadinsi mieluku, tai atidarysiu! 

— Kur tai regėta, kur tai girdėta savą broliuką mieluku vadinti?! 

— Eik sau pas mamą! 

Ir vėl pas kiekvieną ėjo ir prašėsi, ir niekas neleido. Grįžo pas 
savo brolį taip nušalusi, kad turėjo pavadinti mieluku. 


Atdaryk man, manas mielukas: 
Aš atšalau kojeles 

Ir baltąsias rankeles, 

Ir skaistųjį veidelį. 


Tas atidarė ir sako: 

— Eik pirkion šiltis ir vakarieniauti, jau vakaras. 

Pirkioje duobėj ugnis kūrenosi, tai ji įėjo ir stojos pas ugnį šiltis, 
o visa draugė vakarieniauja ir šaukia: 

— Eik vakarieniauti! 

Ji sako: 

— Vakarieniaukit, vakarieniaukit. Aš noriu poterius sukalbėti! 

Taip ji ir sako: 


Skirkis, žeme, ingi dveja, 
O tu, dangau, ingi treja, 
Paimk mane sulig keliais. 


Skir-kis, že — me, in-gi dve-ja, 
o tu, dan-gau, in-gi tre—ja, 
pa — imk ma. ne su-lig ke - liais. 


Ėmė žemė prasiskyrė ir paėmė mergyštę sulig keliais. Tai draugė 
vėl sako: | 

— Kątuten burzdi, ką tu ten šapsi, eik vakarieniauti! 

— Vakarieniaukit, vakarieniaukit! Aš noriu poterius sukalbėti! 

Ir vėlei sako: 


Skirkis, žeme, ingi dveja, 
O tu, dangau, ingi treja, 
Paimk mane sulig juosta. 


Ėmė ir prasiskyrė žemė ir paėmė sulig juosta. Tie sako: 
— (Gana tau ten plepėti, eik skaudžiai valgyti. 

— Vakarieniaukit, vakarieniaukit! Aš poterius sukalbėsiu ir ateisiu. 
Ir vėlei sako: 


Skirkis, žeme, ingi dveja, 
O tu, dangau ingi treja, 
Paimk mane sulig galva. 


Prasiskyrė žemė, ir ji nuėjo žemėn. Tie dairosi, kad nėra jos, ir 
šoko veizdėti. Regi — tik duobė. Tada atrišo šunis du ir paleido. 
Sako: 

— Vykitės ją ir užėskite mirtinai. 

Tie nusivijo. Vijosi vijosi — ir pasivijo. Ji klausiasi: 

— Ko jūs, šuneliai, mane vejatės? 

Tie šunys: 

— Mums liepė tave suėsti! 

— Neėskit jūs manęs, šuneliai, aš jus penėjau! 

— Pasakė, kad atneštume liežuvius raudonus ir lūpas kraujuotas, — 
sako šunys, 

Ji įsipjovė pirštą ir patepė kraujais jiems lūpas ir liežuvius. Na, 
ir tie nuskrido namo. Kai šunys parskrido, klausias tie namieje: 

— Ar pasivijote? 

— Pasivijome! 

— Ar suėdėte? 

— Suėdėme! 

— Ir gerai! 

O ta mergyštė bėgo bėgo, kol rado pirkelę. Įėjo ton pirkelėn — sėdi 
jauna merga ir siuva. Na, tai pasakė „laba diena“, ta atsakė ir 
klausia: 

— Iš kurgi tu, sesule, eini? 

Toj sako: 

— Iš tolo einu! Ar negalėčiau pernakvoti? 

Sako: 

— Dėl manęs galėtum, bet mano mama — ragana, kai parskris, 
tai suės tave! Na, — sako,— gal čia kur paslėpsiu, sėskis pailsėti, ji 
neskaudžiai pareis. 

Na, ir ėmė jos dudenti. Raganos duktė ėmė klausti, iš kur, kaip, 
ko čia atėjo. Ta sesuo ėmė pasakoti: 

— Aš turiu brolį, jis labai norėjo mane vesti. Nenorėjau už jo 
eiti, kad savas brolis Man buvo užspyrę duris. Aš šalau ore ir tik 
kai mieluku pavadinau, tai atidarė duris Na, ir aš įėjau pirkion, 
įlindau žemėn ir atbėgau pas tave. Oi,— sako, — sesule, kad pas mus 
tu ateitum, tai paimtų mano brolis tave, vestų. 

Tik ji baigė savo pasakojimą, ėmė belsti. Toji raganos duktė sako: 

— Oi sesule, čia kur slėpkis, nes jau mano mama skrenda su 
piesčiais. 

— Kurgi aš čia slėpsiuos? 

Tai ji mostelėjo ranka ir pavertė ją adata. Ir siuva ta adata. O 
ragana įskrido pirkion ir sako: 

— Pfu pfu pfu — kas čia smirda? Žalia mėsa, gyva dūšia! Kas čia 
pas tave buvo? 

— Čia, — sako, — piemenys buvo užėję ugnies. 

— Ko tu jų nemušei? Ko tu jų nepjovei? 

Sako: 

— Tuščia jų — dar rankas velsiuos! Neturiu kada. Va, man reikia 
siūti! 

— Kurion šalin nuėjo? Aš vysiuosi! 

— Tėn šalin! Ten nuėjo. 

— Ar seniai? 

— Ne, neseniai! 

Ta vėl apsigrįžo, sėdos ant piestos ir, pasiramsčiuodama piesčiais, 
nuskrido. 

Ta raganos duktė ją vėl atvertė, vėl merga stojos. Na, ir sako: 
— Žinai, sesule, būsi mano brolienė! 

— Na, gerai — būsiu. 

— Tai bėkim! 

— Tai šen — skaudžiau padėsi siūti. 

Ir ėmė jos abi siūti marškinius. Ir vėlei tuska ragana su piesčiais. 
Tai ta ėmė ir pavertė ją šepečiu. Ta ragana vėl įskrenda ir: 

— Pfu pfu pfu — kas čia smirda? Žalia mėsa, gyva dūšia! 

Sako: 

— Čia toks elgeta buvo užėjęs kelio klausti. 

— Ko tu jo nemušei? Ko tu jo nedaužei? 

— Tuščia jo — velsiu aš rankas! Senas kaip grybas, o ir darbo 
daug turiu. 

— Tai kuriuo jis keliu nuėjo? 

— Į ten nuėjo! 

— Ar seniai? 

— Neseniai! 

Ir vėlei ragana įsibedė ant piestos ir, piesčiais pasiramsčiuodama, 
nuskrido. 

Jos, prisiuvę daug marškinių, ėmė rengtis kelionėn. Susirišo ryšu- 
lėlius, pasiėmė šepetį, žirkles ir galąstuvą ir nuėjo abi. Ir buvo -ant 
atšlaimo ožys, vaikščiojo pririštas. Tai raganos duktė paėmė kamštį 
pakulų ir ėmė užstūmė jam gerklę, o pačios nuskrido. 

Parskrenda ragana. Apsidairo — tuščia pirkia, nėra dukteries. Ožys 
ant atšlaimo stovi pastatęs akis. Ta klausiasi: 

E 


r-—= 


vė 


Ožy blažy didžiaragi, 
“ Kur nuskrido mano duktė? 

kur nu -skri - do mano duk — tė 


Tas nieko negali ištarti, tik — fe, fe, fe, fe, — negali nieko ištarti, 

— Kur nubėgo duktė? 

— Fe, fe, fe, fe... 

Ta ragana paėmė šluotos stagarą, išstūmė pakulas iš gerklės ir 
klausiasi: 


Ožy blažy didžiaragi, 
Kur nuskrido mano duktė? 


Ožys sako: 

— Nuskrido. Čionai buvo kita atėjusi, jos prisiuvo marškinių ir 
išėjo abi! | 

— O kokiu keliu? Į ten? 

— Aš nežinau! 

Ta sėdosi vėl ant piestos ir — vytis. Vijosi, vijosi. Tos apsidairė — 
kad jau netoli. Metė šepetį. Iš to šepečio stojos didelis medis! Ragana 
dairosi — negali pereit. Grįžo atgal, paėmė kirvį ir nuskrido sau kelio 
prakirsdinėti. Kolei prakirto, tai tos jau toli buvo. Pasidarė kelią ir 
skrenda, vejasi. Tos dairosi — ir vėl netoli. Metė galąstuvą, ir pasidarė 
didelė upė. O ragana pribėgo pas upę ir sako: 

— Laksiu! 

Lakė ir išlakė, ir nebuvo tos upės. Ir vėl ėmė vytis. Vėl tos 
dairosi, kad netoli. Tai metė raganos duktė žirkles, ir pasidarė du keliai. 
Ragana nežino, kuriuo keliu eiti. Kuo tolyn, tai vis platyn žirklės, 
platyn kelias. Ir ji ėmė plėštis. Ir jau nelabai buvo toli mergos, tai 
ragana šaukia: 

— Plyšiu, dukrele, plyšiu! 

O ta dukrelė atsakinėja: 

— Plyšk, močiute, plyšk! 

Ir ėjo ėjo ragana ir plyšo pusiau, ir išgaišo ta ragana. 

O tos mergos priėjo tos mergelės namus. Na, ir naminiai apsidžiaugė, 
kad ji grįžo. Raganos duktė buvo graži, tai tas brolis ir vedė ją. 

Ir aš ten buvau, medų vyną gėriau, per barzdą bėgo, tik lūposna 
nepapuolė. 


L aaa S ASS 
POVILAITIENĖ S S 


Gimė 1895 metais Ramoškų kaime (Dieve- 
niškių apyl., Šalčininkų raj.). Šeimoje buvo 
keturios seserys ir du broliai. Tėvai turėjo 
prastos žemės rėžį. Tėvas mirė, kai Marija 
buvo 5 metų. Motina iš žemės pragyventi 
negalėjo, tad vaikai turėjo eit tarnauti. Ištekė- 
jusi kiek pagyveno tėviškėje, vėliau kampinin- 
kavo ir tarnavo įvairiose Vilniaus krašto 
vietose. Mirė Vilniuje 1970 m. 

Pasakas išmoko tarnaudama, taip pat tė- 
viškėje gyvendama. Čia skelbiamų jos pasektų 
pasakų tekstus užrašė B. Kazlauskienė (pir- 
mosios) ir J. Dovydaitis (antrosios), dainuo- 
jamojo intarpo melodiją — B.  Uginčius. 
M. Povilaitienė Lietuvių kalbos ir literatūros 
instituto folkloristams 1958 metais pasekė 20 
pasakų. Nemažai tautosakos iš jos užrašė ir 
J. Dovydaitis. 


SIDABRINIAI RAKTELIAI 


B.. senis ir senė, ir buvo gaidys ir višta. Senio gaidys, o senės 
višta. Pasiuvo senis gaidžiui kelnes, o senė vištai — sijonėlį. Ir išėjo 
jie ant mėšlyno kapstytis. Gaidys rado pupą, o višta — žirnį. Višta 
sulesė, o gaidys nunešė pupą seniui. 

Senis pasodino pupą po lova. Pupa augo augo, net ligi lovos. 
Įsispyrė į lovą ir sako: 

— Seneli seneli, paslink man lovą. 

Paslinko. 

Augo augo pupa, net lubosna įaugo. 

— Seneli seneli, praslink man lubeles. 

Augo augo, net dangstin. 

— Seneli seneli, praplėšk man dangstį. 

Praplėšė dangstį — įaugo net dangun. 

Lipa senis pupa dangun. Nulindo dangun, davė dievulis jam 
sidabrinius raktelius. | 

Nulipo vėl žemėn — eina ir raktelius nešasi. Rado arklius ganančius. 
Tie klausia: 

— Seneli seneli, kur buvai? 

— Pas dįevulį. 

— Ką tau dievulis davė? 

— Sidabrinius raktelius. 

— O kur tie rakteliai? 

— Va, nešuos. 

— Mainykime į arklelį. 
Pamainė į arklelį. 

Rado jaučius ganančius. Tie klausia: 
— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 

— Kur tie rakteliai? 

— Sumainiau į arklelį. 

— Kur tas arklelis? 

— Va, veduos. 

— Mainykime į jautelį. 
Pamainė. Vedas, ir rado karves ganančius. Tie klausia: 
— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 

— Kur tie rakteliai? 

"— Sumainiau į arklelį. 

— Kur tas arklelis? 

— Sumainiau į jautelį. 

— Kur tas jautelis? 

— Va, veduos. 

— Mainykime į karvelę. 
Pamainė į karvelę. Rado aveles ganančius. Tie klausia: 
— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 

— Kur tie rakteliai? 

— Sumainiau į arklelį. 

— Kur tas arklelis? 

— Sumainiau į jautelį. 

— Kur tas jautelis? 

— Sumainiau į karvelę. 

— Kur ta karvelė? 

— Va, veduos: 

— Mainykime į avelę. 
Vedas avelę ir sutiko ožkeles ganančius. 
Tie klausia: 

— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 

-— Kur tie rakteliai? 

— Sumainiau į arklelį. 

— Kur tas arklelis? 

— Sumainiau į jautelį. 

— Kur tas jautelis? 

— Sumainiau į karvelę. 

— Kur ta karvelė? 

— Sumainiau į avelę. 

— Kur ta avelė? 

— Va, veduos. 

— Mainykim į ožkelę. 
Vedas ožkelę, ožkelė bliauna. Susitiko žąsis ganančius. Tie klausia: 
— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 

— Kur tie rakteliai? 

— Sumainiau į arklelį. 

— Kur tas arklelis? š 
— Sumainiau į jautėelį. 

— Kur tas jautelis? 

— Sumainiau į karvelę. 

— Kur ta karvelė? 

— Sumainiau į avelę. 

— Kur ta avelė? 

— Sumainiau į ožkelę. 

— Kur ta ožkelė? 

— Va, veduos. 

— Mainykime į žąselę. 
Pamainė. Nešas žąselę. Rado vištas ganančius. Tie klausia: 
— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 

— Kur tie rakteliai? 

— Sumainiau į arklelį. 

— Kur tas arklelis? 

— Sumainiau į jautelį. 7 
— Kur tas jautelis? 

— Sumainiau į karvelę. 

— Kur ta karvelė? 

— Sumainiau į avelę. 

— Kur ta avelė? 

— Sumainiau į ožkelę. 

— Kur ta ožkelė? 

— Sumainiau į žąselę. 

— Kur ta žąselė? 

— Va, veduos. 

— Mainykime į vištelę. 
Pamainė į vištelę. Rado vaikus, žaidžiančius kapšiuku. 
Tie klausia: 

— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 
— Kur tie rakteliai? 

— Sumainiau į arklelį. 
— Kur tas arklelis? 

— Sumainiau į jautelį. 
— Kur tas jautelis? 

— Sumainiau į karvelę. 
— Kur ta karvelė? 

— Sumainiau į avelę. 

— Kur ta avelė? 

— Sumainiau į ožkelę. 
— Kur ta ožkelė? 

— Sumainiau į žąselę. 

— Kur ta žąselė? 

— Sumainiau į vištelę. 
— Kur ta vištelė? 

— Va, veduos. 

— Mainykime į kapšiuką. 
Pamainė. Nešas, kišenėn įsidėjęs. Parėjo namo. 
Klausia senė: 

— Seneli seneli, kur buvai? 
— Pas dievulį. 

— Ką tau dievulis davė? 
— Sidabrinius raktelius. 
— Kur tie rakteliai? 

— Sumainiau į arklelį. 
— Kur tas arklelis? 

— Sumainiau į jautelį. 
— Kur tas jautelis? 

— Sumainiau į karvelę. 
— Kur ta karvelė? 

— Sumainiau į avelę. 

— Kur ta avelė? 

— Sumainiau į ožkelę. 
— Kur ta ožkelė? 

— Sumainiau į žąselę. 

— Kur ta žąselė? 

— Sumainiau į vištelę. 
— Kur ta vištelė? 


— Sumainiau į kapšiuką. 

— Kur tas kapšiukas? 

Išėmė iš kišenės: 

— Ogi va. 

Boba paėmė iš kačergyno kačergą ir mušė mušė senį, kol uždaužė. 


GAIDELIS UŽDUSO 


B uvo senis ir senė. Turėjo senė vištą, o senis — gaidį. Pasiuvo senis 

gaidžiui kelnaites, pasiuvo senė sijonėlį, aprengė. Ir nuėjo gaidys ir višta 

lesti ieškot ant mėšlyno. Kapstė kapstė, rado višta žirnį, o gaidys — 

pupą. Višta kai lesė, tai prarijo, o gaidys kai lesė, tai paspringo. 
Bėga višta mariosna vandenio: 


Oi marios marios, 
Duokit man vandenio! 
Aš vandenį — gaidžiui: 
Ma gaidys užduso. 


Oi marios ma — rios, 
duokit man van — do — nio! 
Aš van de —nį — gai — džiui: 
magai —dys už — du — 80. 


Marios sako: 
— Eik pas meitėlį raktų. Gauk — atrakinsim, tada duosiu. 
Višta bėga pas meitėlį: 


Oi tai parše parše, 

Duoki man raktus! 

O aš raktus — mariom, 

O man marios — vandenio, 
O aš vandenį — gaidžiui: 
Ma gaidys užūuso. 


— Eik pas ąžuolą, atnešk gilių. 
Višta bėga pas ąžuolą: 


Oi ąžuolai ąžuolai, 
Duoki man gilelių! 
Aš gileles — paršeliui, 
Man paršelis — raktus, 

Aš raktus — mariom, 

O man marios — vandenio, 
O aš vandenį — gaidžiui: 
Ma gaidys užduso. 


— Eik pas mergas, atnešk kvietkų. 


Oi mergos mergos, 

Duokit man kvietkų! 

O aš kvietkus — ąžuolui, 
Man ąžuolas — gilelių, 

Aš gileles — paršeliui, 

Man paršelis — raktus, 

Aš raktus — mariom, 

O man marios — vandenio, 
O aš vandenį — gaidžiui: 
Ma gaidys užduso. 


Mergos nusiuntė pas karvę: 
— Atnešk karvės pieno, tada duosim kvietkų. 
Višta bėga pas karvę: 


Oi karve karve, 

Duoki man pieno! 

O aš pieną — mergelėm, 

O man mergelės — kvietkų, 
O aš kvietkus — ąžuolui, 
Man ąžuolas — gilelių, 

O aš gileles — paršeliui, 
Man paršelis — raktus, 

O aš raktus — mariom, 

O man marios — vandenio, 
O aš vandenį — gaidžiui: 
Ma gaidys užduso. 


Karvė sako: | 
— Eik pas šienautojus, atnešk šieno, tada duosiu pieno. 
Višta bėga pas šienautojus: 


Oi šienpjoviai šienpjoviai, 
Duokit man šieno! 

O aš šieną — karvei, 

O man karvė — pieno, 

O aš pieną — mergomi, 
Man mergos — kvietkų, 
O aš kvietkus — ąžuolui, 

Man ąžuolas — gilelių, 

Aš gileles — paršeliui, 
Man paršelis — raktus, 

O aš raktus — marėm, 

O man marės — vandenio, 
Aš vandenio — gaidžiui: 
Ma gaidys užduso. 


Šienpjoviai sako: 
— Eik pas šeimininką, atnešk duonos, tada duosim šieno. 
Višta bėga pas šeimininką: 


Šeimininke šeimininke, 
Duoki man duonos! 

O aš duoną — šienpjoviam, 
Šienpjoviai — šieno, 

O aš šieną — karvei, 

O man karvė — pieno, 

O aš pieną — mergom, 
Man mergos — kvietkų, 

O aš kvietkus — ąžuolui, 
Man ąžuolas — gilelių, 

Aš gileles — paršeliui, 
Man paršelis — raktus, 

O aš raktus — marėm, 

O man marės — vandenio, 
Aš vandenio — gaidžiui: 
Ma gaidys užduso. 


Šeimininkas sako: 
— Eik pas kalvį, atnešk peilį — duosiu. 
Višta bėga pas kalvį: 


Oi kalvi kalvį, 

Duok man peilio! 

O aš peilį — šeimininkui, 
Šeimininkas — duonos, 
O aš duoną — šienpjoviam, 
Šienpjoviai — šieno, 

O aš šieną — karvei, 

O man karvė — pieno, 
O aš pieną — mergom, 
Man mergos — kvietkų, 
O aš kvietkus — ąžuolui, 
Man ąžuolas — gilelių, 
Aš gileles — paršeliui, 

Man paršelis — raktus, 

Aš raktus — marėm, 

O man marės — vandenio, 
Aš vandenio — gaidžiui: 
Ma gaidys užduso. 


Kalvis sako: 
— Eik anglių atnešk iš darbininkų, tada duosiu peilį. 
Višta eina anglių: 


Oi darbininkai, 

Duokit man anglių! 

O aš anglius — kalveliui, 
Man kalvelis — peilį, 

O aš peilį — šeimininkui, 
Šeimininkas — duonos, 

O aš duoną — šienpjoviam, 
Šienpjoviai — šieno, 

O aš šieną — karve, 

O man karvė — pieno, 

O aš pieną — mergom, 
Man mergos — kvietkų, 

O aš kvietkus — ąžuolui, 
Man ąžuolas — gilelių, 

Aš gileles — paršeliui, 
Man paršelis — raktus, 

Aš raktus — marėm, 

O man marės — vandenio, 
Aš vandenio — gaidžiui, 
Ma gaidys užduso. 


Davė darbininkai anglių. Višta nunešė anglis kalviui — kalvis davė 
peilį. Peilį nunešė šeimininkui — šeimininkas atriekė duonos. Duoną 
nunešė šienautojams, ir šienautojai davė šieno. Šieną nunešė karvei — 
karvė davė pieno. Pieną nunešė mergoms — mergos davė kvietkų. Kviet- 
kus nunešė ąžuolui — ąžuolas davė gilių. Giles nunešė meitėliui — meitė- 
lis davė raktus. Raktus nunešė mariosna, atrakino marias — marios 
davė vandenio. Višta nunešė gaidžiui, davė išgert — ir gaidys nurijo 
pupą, atsiduso. 

Gyveno (1907— 1975) Girių kaime (Ger- 
vėčių apyl., Astravo raj., Baltarusijos TSR). 
Niekur nesimokė. Skaityti pramokė motina. 
Gyveno skurdžiai. Jaunystėje labai mėgo dai- 
nuoti, bet, kaip pati sakosi, „labai primygo Z 
vargai, tai nebuvo kada giedoti“. Taip pat | Alų Z 2 
mokėjo daug pasakų, kurių didžiąją dalį buvo WA ul ši 
išmokusi iš motinos. Jas V. Petrikienė sekė ir III) A Žas 
savo vaikams, ir anūkams. Dalį jų (25) 1970 "2 Z 
metų Lietuvių kalbos ir literatūros instituto OS 
tautosakinės ekspedicijos metu užrašė A. Juš- | 
ka. Šiam leidiniui atrinkta viena pasaka apie 
gyvulius, taip pat viena iš jos labiausiai mėgs- 
tamų stebuklinių pasakų (jas iš magnetinės 
juostos šifravo A. Juška). 


KAIP SENIS VILKĄ PAMARGINO 


N.. senis art veršeliais. Atėjo vilkas. 

— Na, senuli, aš tave ėsiu! 

Sako senis: 

— Neėsk dar — reikia man paart savai bobulei. 

— Na, paark jau. Bet, senuli, tavo tokie gražūs, tokie margi 
veršeliai! 

Sako: 

— Regi, kaip aš moku gražiai pamargyt. 

— Ar tu, senuli, pats pamarginai? 

— Pats, 

— Oi, ar nepamargysi ir manęs? 

— Kad nori, ko aš nepamargysiu. Eisim,— sako, — va drauge su 
manim, kai paarsiu. 

Arė senis, eina namo — ir vilkas eina. Parėjo — senei ir sako: 

— Na, bobule, kurk pečių, statyk puodus, virk — marginsim vilką. 

O vilką pririšo prie stuburo stipriai, o kai užvirė puodas, taip 
senis: | 

— Oi, bobule, karštimo! 

Senė kliūst verdančiu vandeniu — vilkui net nusmuko paustis. 
Kaip atitruks vilkas — nuvertė ir stuburą, nulėkė medin. Ir visiem 
vilkam ten papasakojo. ( 

— Na, jau dabar kai ateis senis — ėsim 

Nuėjo kitą dieną vėl senis art tais veršeliais. Ateina tas margintas 
vilkas su pulku vilkų ėst jo. Senis atkinkė veršelius, paleido namo: 

— Bėgte greičiau, nes vilkai suės! 

O pats įsilipo pušelėn aukštai ir sėdi. Subėgo vilkai ir Žiūri, 
uždyrę galvas. Tas margas sako: 

— Aš stosiu apačion, o jūs ant manęs — vienas ant kito, vienas 
ant kito ir pasieksim senį. 

Ir lipa jau. Žiūri senis, kad netoli jo. Taip jis sėdėdamas: 

— (Oi, bobule, karštimo! 

Kaip šoks apatinis vilkas — kaip griuvo visi! Kas koją nusilaužė, 
kas akis išsibadė,— visi nukentėjo. Kai visi išsilakstė, senis išlipo ir 
parėjo. 


JONAS IR VARLĖ 


E jo Jonas miestan. Rado ant kelio varlę. Perėjo per tą varlę. Ta 
šaukia: 

— Jonai, palauk, drauge eisim! 

Atsigręžė — vietoj varlės mergina stovi graži. Jis palaukė. 

— O kur tu eini? 

— Į Vilnių. Miestan. 

— Tai einam drauge, ir aš eisiu. 

Nuėjo jie miestan, susituokė, nusisamdė kambarį. Jonas ėmė dirbti, 
o ji namuose. 

Išvydo ją šeimininkas, — kaip jam patiko — labai graži! 

— Aš imsiu tave! 

Ji sako: 

— Aš turiu vyrą. 

— Aš jį, — sako, — pražudysiu, o tave vesiu. 

— Ne,— sako, — man jo gaila. Nereikia žudyti. 

Pasišaukė jis Joną pas save. 

— Atneški dovaną ne dovaną. Jei neatneši — užmušiu. 

Parėjo namo, pasakoja: 

— Liepė atnešti dovaną ne dovaną. O kai neatnešiu, užmuš. 

Ta sako: 

— Eik medin, pagauk medy zuikį — nuneši. Kad neims — paleisi, 
1r bus ne dovana. 

Jis taip ir padarė: pagavo zuikį, nunešė. Juokiasi šeimininkas: 

— Kam tu tą zuikį atnešei?.. 

Tas ir paleido. Kai paleido — ir nuskrido. Na, tai taip ir išėjo: 
buvo davęs dovanos — ir nėra. Neužmušė Jono tada. 

Na, kitąkart liepė atnešt tai, ko visi bijo ir visi klauso. Parėjo 
Jonas namo, pasakoja žmonai — sako: 

— Liepė nunešti tai, ko visi bijo ir visi klauso. 

Ji paritino tokį obuoliuką: 

— Kur šitas obuoliukas rituos, ir tu eiki. Tada tau pasakys, ko 
visi bijo. 

Ėjo Jonas, ėjo, tas obuoliukas rituoja, jis vis eina. Įritavo pirkelėn. 
Maža ta pirkelė. Įeina — ten sena bobelė. O ten buvo tos merginos 
mama. Sako: 

— Kaip tu, vaikeli, čia atėjai? 

Jis ir papasakojo, kad jis gyvena su jos dukterim ir kad šeimininkas 
nori jį užmušti, o ją vesti. Ta bobelė jam sako: 

— Eik — ten ant kalno yra dvaras. Įeisi į dvarą — ir pažinsi, ko 
visi bijo ir visi klauso. 

Jis nuėjo, įsiprašė naktuiti, apsinakvojo. Ir šaukia budina tėvas 
sūnų — sūnus neklauso, nesikelia. Tik užbūgnijo būgnas — ir tas sūnus 
šokęs išlėkė. Ir visi išlėkė žiūrėt. 

— Na,— sako Jonas, — turbūt šitas... 

Nuėjo ir jis Žiūrėti — o ten kareiviai nuėjo gerti ir padėjo tą 
būgną. Jis greitai už to būgno — ir bėgti. Atbėgo pas tą senę. Senė 
sako: 

— Na, gerai, neškis. 

Sugrįžo pas tą šeimininką. Kaip ėmė būgnyti — kareiviai šeimininko 
neklauso, eina paskui jį. Jis ėjo — tas vejas, prašo: 

— Nevesk mano kariuomenės! Nieko tau jau nedarysiu daugiau. 
Gyvenk su savo žmona, tik palik ramybėj kareivius! | 

Na, ir tada jie ramiai gyveno, šeimininkas daugiau nieko nedarė. 


STASYS 
ŠEIMYS 


Gimė 1929 m. Knistuškių kaime (Ger- 
vėčių apyl., Astravo raj., Baltarusijos TSR), 
ten ir gyvena. Motina labai mėgo sekti pasakas, 
daug jų mokėjo. „Atsigula vakare ant pe- 
čiaus,— prisimena S. Šeimys,— mes; vaikai, 
ir prašom pasakyti pasaką“. S. Šeimys labai 
domėjosi pasakomis — ir sekamomis, ir spaus- 
dintomis. Šiame leidinyje pateikiamos iš 
motinos išmoktos pasakos. Pasaka „Jonelis“ 
S. Šeimiui vaikystėje labiausiai patikusi — 
vis prašydavo mamos pasakoti. Pasakas užrašė 
L. Sauka ir R. Šliogerytė 1970 metų Lietuvių 
kalbos ir literatūros instituto tautosakinės 
ekspedicijos metu (tekstus šifravo L. Sauka, 
dainuojamųjų intarpų melodijas — Z. Putei- 
kienė). 

MERGELĖ VADUOJA BROLIUKĄ 


B. senis su sene. Turėjo dvi dukreles ir vieną sūnelį. Išėjo senis 
su sene į laukus dirbti, o mergiotėm prisakė: 

— Na, žiūrėkit mažesniojo broliuko. 

Jos buvo didesnės už broliuką — išbėgo kur į kiemą pažaist ir 
užmiršo apie bernioką. Lėkė didžiausias būrys žąsų — knapt už to 
bernioko ir nusinešė. 

Sugrįžo per kokią valandą mergiotės — kad jų broliuko nė- 
ra. Dairos ir ten, ir ten — nėra. Koks verksmas! Parėjo ir senis, ir 
senė: 

— Kur berniukas? 

Sako: 

— Nėra. 

— "Tai, — sako, — reikia eit ieškot. 

Na, eis ieškot vyriausioji dukrelė. 

Eina ji, eina, priėjo — labai didelė obelis. Šakos lūžta nuo obuolių. 
Sako ta obelis: 

— Mergele mergele, apraškyk mane! Paimsi, kiek norėsi, obuolių. 
Labai man sunku, šakeles laužia! 

Mergelė sako: 

— Neturiu laiko — einu broliuko ieškot. 

Eina, dar eina, prieina — stovi karvė. Jos tešmuo pribrinkęs, 
melžt labai reikia. 

— Mergele mergele, pamelžk mane. Labai man sunku, skauda, 

Mergelė sako: 

— Neturiu laiko — einu broliuko ieškot. 

Eina toliau. Priėjo — stovi didelė kiaulė. Labai riebi. Ta sako: 

— Mergele mergele, negaliu gyvent. Papjauk mane. Turėsi taukų, 
kiek norėsi. 

Sako: 

— Neturiu laiko. Eisiu toliau. 

Eina eina, priėjo — didžiausia eglė stovi. Iš jos smala teka prieš 
saulę. Sako eglė: 

— Mergele mergele, tai man sunku. Nuskusk nuo manęs šitą 
smalą. Paimsi smalos — gal reikės. 

— Neturiu kada — einu broliuko ieškot. 

Priėjo — tiltelis per upelį. O ten purvo! Sako tiltelis: 

— Mergele mergele, nuplauk mane. Labai man sunku — niekas 
nenušluoja nuo manęs. 

Sako: 

— Neturiu kada — reikia broliuko ieškot. 

Eina eina, žiūri — namelis nedidelis. Stovi ant vištos kojos ir sukasi 
aplink. Ir durelės ten... Atsidarė tas dureles, žiūri — jos broliukas 
ieško senai bobai raganai galvą. Pamačiusi broliuką, įėjo ir ji, padėjo 
jam ieškot. Boba užmigo — ji už to broliuko ir bėgt. 

Bėga bėga, netoli atbėgo — pabudo boba. Apsidairė — nėra berniu- 
ko! Išlėkė laukan: 

— O jūs žąsys, sesuo brolį nusinešė! 

Išgirdo sesuo ir broliukas, kad žąsys lekia, vejas juos. Kur bėgt? 
Pasislėpė po tilteliu ir tupi. Prilėkė žąsys, klausia: 

— Ar nematėt jūs mergaitės ir berniuko bėgančių? 

Tiltelis sako: 

— Ogi po manim lindi. 

Žąsys knapt už berniuko ir nusinešė atgal. Atidavė vėl tai bobai 
raganai. 

Grįžo mergaitė verkdama namon ir papasakojo senelei ir seneliui, 
kaip buvo. 

Na, mažutė mergaitė sakys: 

— Dabar aš eisiu savo broliuko ieškot. 

— Na, eik. 

Pasiėmė valgyti kąsnelį duonos ir eina. Tas pat ir jai atsitiko. 
Priėjo prie tos obelies — ta sako: 

— Mergaite mergaite, apraškyk nuo manęs obuolius. Man labai sun- 
ku, šakelės lūžta. 

Mergaitė įlipo, apraškė obuolius, pasiėmė keletą obuolių, valgydama 
nuėjo. 

Priėjo — stovi karvutė. Ta prašo, kad ją pamelžtų. Mergaitė greit 
pamelžė tą karvutę, pasiėmė ąsotėlį pieno ir eina toliau. 

Prieina prie tos didelės kiaulės — ta taip pat prašo, sako: 

— Aš negaliu gyvent — esu riebi, man šilta. Verčiau papjauk mane. 

Mergelė tuoj papjovė tą kiaulę, pasiėmė taukų ir nuėjo toliau. 
Eina eina, prieina — eglė didelė stovi. Ta sako: 

— Mergaite mergaite, labai aptekėjau smala — nuskusk mane. 
Paimsi smalos, gal reikės, ir man bus lengviau. 

Mergaitė nuskuto smalą nuo eglės, pasiėmė smalos ir nuėjo. 

Priėjo prie to tiltelio. Tiltelis vėl prašo: 

— Mergaite mergaite, labai man sunku: daug purvo ant manęs, 
nieks nenuvalo. Nuplauk mane. 


Mergaitė greit nušlavė nušlavė, vandenėliu apmazgojo ir nuėjo. 

Netoli paėjėjo — pamatė namelį ant vištos kojos sukantis. Tame 
namely durelės. Dureles atsidarė, įėjo pirkelėn. Žiūri — boba ragana 
guli, o jos broliukas jos plaukus šukuoja, galvą ieško. Pamačiusi ir ji 
prisėdo, padėjo jam ieškot, kad boba užmigtų. Boba užmigo. O mergelė 
pamatė, kad katinas ant pečiaus. Ėmė katinui atidavė taukus, pastatė 
ąsotėlį pieno. O bobai smalą ant akių užliejo. Berniuką už rankos — 
ir bėga. 

Bėgo bėgo, pribėgo tiltelį. Nieko, jokio triukšmo negirdėt. Perbėgo 
tiltelį ir toliau bėga. Pribėgo prie eglės — dar negirdėt, ir bėga toliau. 

O boba pabudo — negali nieko padaryt: akys užlipintos. Katiną savo 
šaukia: 

— Katine broleli, praplėšk akis! 

O katinas atsakinėja: 

— Mur mur, neturiu kada — reikia taukai ėsti, reikia pienas gerti. 

O berniukas su mergaite vis toliau bėga. Ta ragana vėl prašo: 

— Katine broleli, praplėšk man akis! 

Katinas sako: 

— Mur mur, neturiu kada — reikia taukai baigt ir pienas gert. 

Mergaitė pribėgo su broliuku net prie obelies. Sako: 

— Na, čia pasislėpsim.— Po šakom palindo. 

O katinas nulipo nuo pečiaus, nagais atplėšė bobai akis. Tada ji 
išbėgo laukan ir suriko nesavu balsu: 

— O jūs Žąsys, sesuo brolį nusinešė! 

Išgirdę balsą, žąsys visos pakilo aukštyn — pagaut! 

Prilėkė prie tiltelio: 

— Ar nematei bėgančios mergaitės su berniuku? 

— Nemačiau. 

Pribėgo prie eglės: 

— Ar nematei bėgančios mergaitės su berniuku? 

— Nemačiau. 

Lekia žąsys toliau, o juodu sėdi po obelim. Dreba, bijo. O žąsys tik ga 
ga ga: 

— Obelie obelie, ar nematei mergaitės su berniuku? 

— Ne,— sako, — nemačiau. Prieš savaitę laiko mačiau, kaip bėgo... 

Žąsys pasisukiojo pasisukiojo ir atgal sugrįžo. Berniukas su mergaite 
parėjo namon. Pasitiko juos senelis su senele. Visi labai laimingai gyveno. 

JONELIS 


B uvo senis ir senutė. Turėjo sūnelį, jis vadinosi Jonelis. Augo vaike- 
lis prie tėvelio — prašo: 

— "Tėveli tėveli, padaryk man luotelį. 

— O ką gi darysi? 

Sako: 

— Labai aš mėgstu žuvauti. 

Tėvelis padarė jam luotelį. Atsisėdęs ir nusiyrė žuvų gaudyt. Žuvauja 
ir žuvauja. O motina išeina ant kranto ir šaukia: 


Da tu Jonai Joneli, 

Da tu po marias plaukai, 

Da tu žuveles gaudai. 

Priplauk prie kraštelio, 
Priplauk, ma sūneli, 

Aš atnešiau puodžiukėly košelės, 
O tarbelėj duonelės. 


Da tu Jo — mal Jono ..li, 


da tu po ma —Fias plau-kui, 
da tu 2U — vo-les gau- dai. 
Pri — plūuk priu krašte — lio, 
pri — plauk. ma su—ne-li. 


aš at - ne.šiau puo.džiu.kė — ly ko — Še —lės, 


o tar-be-lėj duo — ne -lės. 


Sūnelis priplaukė prie kranto, motinai atidavė žuvis, pavalgė ir vėl 
nusiyrė Žuvauti, 
Ten netoli nugirdo ragana tą balsą. Na, ir ji šaukia, tik storesniu balsu: 


Da tu Jonai Joneli, 

Da tu po marias plaukai, 
Da tu žuveles gaudai. 
Priplauk prie kraštelio, 

Priplauk, ma sūneli, 
Aš atnešiau tarbelėj košelės, 
Puodžiukėly duonelės. 


— A,— sako Jonelis,— tai ne taip sako mama! Mano mama sako, 
kad puodžiukėly košelės, o tarbelėj duonelės. Ir jos balsas plonesnis! — 
Ir Jonelis nusiyrė toliau. 

Tuo laiku ateina ir mama: 


Da tu Jonai Joneli, 

Da tu po marias plaukai, 

Da tu žuveles gaudai. 

Priplauk prie kraštelio, 
Priplauk, ma sūneli, 

Aš atnešiau puodžiukėly košelės, 
O tarbelėj duonelės. 


Da tu Jo — nai Jo - ne -li, 
da tu po mMa- Fias plaukai, 
da tu 2žu — Vve-lės gau dai. 
Pri — plauk prie krašte — lio, 
pri — plauk, mo sū—ne-—li, 


d 

aš at — ne- šiau tar- be — lėj ko — še- lės, 


puo.džiu-kė ly duo — ne- lės. 


Priplaukė jis, atiduoda žuvis. Pavalgė. Ir vėl nusiyrė. 
O ragana nulėkė pas kalvį, kad jai liežuvį kalvis suplotų — kad plo- 
nesnis būtų balsas. Tas suplojo. Atėjo ragana prie kranto: 


Da tu Jonai Joneli, 

Da tu po marias plaukai, 

Da tu žuveles gaudai. 

Priplauk prie kraštelio, 
Priplauk, ma sūneli, 

Aš atnešiau puodžiukėly košelės, 
O tarbelėj duonelės. 


Berniukas ir priplaukia. Ragana čiupt berniuką — paėmė, ir baigta. 
Luotelis nuplaukė vienas. 

Tėvas pamatė, kad luotelis tuščias plaukia. Sako: 

— Nėr mūsų Jonelio! Kažkur žuvo. 

Na, o ragana parnešė Jonelį ir liepė savo dukrai iškepti. Užkaitė van- 
denio, liepė jam išsiprausti, iškūrino pečių. Karštas pečius. Atnešė ližę 
ir liepė jam gultis. Jonelis atsigulė — uždyrė kojas ir rankas. Tai raganos 
duktė sako: 

— Ne taip atsigulei. 

Sako Jonelis: 

— Kad aš nežinau kaip. Parodyk man. 

Atsigulė raganos duktė, ištiesė kojas, rankas. Kai tik ištiesė, Jonelis 
raganos dukrą šust į pečių ir uždarė. Palaikė — ir raganos dukra iškepė. 
O pats įlipo į aukščiausią ąžuolą. 

Ragana atlėkė, išsitraukė iš pečiaus ranką. Suvalgė. Išbėgus prie 
kranto, sako: 

— Paskočiosiu pasvoliosiu, Jonelio mėsos priėdus! 

O berniukas atsako: 

— Sa Kasiutės, sa dukrelės! 

— Ką ten, šunie, loji? 

Nulėkė, ištraukė antrą ranką iš pečiaus — pamatė žiedą ant piršto. 
Suprato, kad čia jos dukra. Uždyrė galvą — pamatė, kad tas berniukas 
ąžuole. 

— Ak tu, šunie! Ką padarei! 

Nulėkė pas kalvį, kad jai padarytų kirvį, — kirs ąžuolą. Na, ir ėmė 
kirsti. Labai baisu berniukui! Ąžuolą kerta — ką jam daryt? 

Skrenda didelis būrys žąsų. Jonelis ėmė jų prašyt: 


Jūs žąselės, ga ga ga, 

Jūs pilkosios, ga ga ga, 

Išmeskit man po plunksnelę, 
„ Išmeskit po pūkelį — 

Aš jum pabūsiu žąsinėliu 

Ant marelių giliųjų, 

Už medelių tamsiųjų, 

Ant kalnelių aukštųjų. 


Jūs 2 — Se — lės, Ę 
jūs pl — ko — sios, 4 


Iš — mes — kil man po plunks-.ne - lę. 


( 


po pu —-ke- || — 


už me — de — lių tam- sių — jų. 
ant kal — ne — lių aukš-tų — jų. 


Ei, visos žąsys išmeta plunksnų, pūkelių. Jis kamšosi aplink. Bet dar 
maža, skristi negali. Pamatė antrą būrį skrendant žąsų. Ir vėl jis prašo: 


Jūs žąselės, ga ga ga, 

Jūs pilkosios, ga ga ga, 
Išmeskit man po plunksnelę, 
Išmeskit po pūkelį — 

Aš jum pabūsiu žąsinėliu 
Ant marelių giliųjų, 

Už medelių tamsiųjų, 

Ant kalnelių aukštųjų. 


Visos žąsys mėto jam plunksnas, pūkelius. Jis apsikamšė. Tuo tarpu 
jau griuvo ąžuolas — nukirto ragana. Jis lapt lapt ir skrenda su žąsim. 

Na, jis, berniukas, kai skrido — tiesiog į savo tėvo namų atšlaimą ir 
nusileido. Tėvas ir mama žiūri — eina lyg ir žmogus, bet su plunksnonm... 
Plunksnas nutraukė — žiūri, kad tai Jonelis! Apkabinę išbučiavo savo sū- 
nelį, jis išpasakojo, kaip jam atsitiko. Ir dabar laimingai gyvena. 


JURGIS 
MEŠKYS 


Gyveno (1896—1970) Miciūnų kaime 
(Gervėčių apyl, Astravo raj, Baltarusijos 
TSR). J. Meškys prisimena, kad ir jo senelis 
mėgdavęs sekti pasakas. 

Baigęs pradinę (rusų) mokyklą, mokėsi 
odininko amato. 1914 metais paimamas į 
kariuomenę. Po Spalio revoliucijos tarnavo 
Raudonojoje Armijoje, pateko į nelaisvę. 0 ud 
1919 metais grįžo namo. Susikūrus Tarybų NS ar įditių““ Ah 
valdžiai Lietuvoje, kurį laiką dirbo karinio KAINŲ sis SEA ID 
komisariato viršininku, 1920 metais grįžo į 
Miciūnus. alio aa NS 

Labai mėgsta pasakoti — kad tik būtų kas 00 BLU J) / žaid 
klauso. Seni kaimynai pasikviečia pasakoti UAB 
apie senus laikus, o vaikai vis prašo pasakų. 

Anūkams jis seka ne tik iš žmonių girdėtas, 
bet ir skaitytas pasakas, pavyzdžiui, apie Ais- 
kaudą. 

Per 1970 metų Lietuvių kalbos ir litera- 
tūros instituto ekspediciją N. Vėlius iš 
J. Meškio užrašė 37 pasakas, daug sakmių, 
pasakojimų ir atsiminimų. Čia spausdinamos 
2 jo pasektos pasakos (šifruotos N. Vėliaus). 


APIE KALVĮ 


“ 


B uvo kalvis, jis labai gėrė. Pragėrė visa ką, nieko neturi, vaikai alkani 
laksto daržais. Kas daryti. Eis pasikarti. Virvės neturi — viskas pragerta. 
Na, ten medy tokia kūdra buvo — eis ton kūdron pasiskandinti. Niekai. 
Jis prisiplėšė karnų ir veja virvę. Prieina kažkoks ponaitis. 

— Ką tu čia,— sako, — darai? 

Sako: 

— Va virves veju. 

— O kam tau tos virvės? 

— 0,— sako, — apjuosiu virvėm va šitą kūdrą ir tįsiu ant kalno. 

— "Tu pasiutai, ar ką?! Taigi mes tenai, — sako tas ponaitis, — gyve- 
name. Perstok su savo tais darbais! Ko nori, mes tau duosim, tik tu pers- 
tok, nedaryk to. 

— O ką tu man duosi? — sako kalvis.— Aš neturiu karvės. 

— Na, tai karvė bus jau. Ir duosiu aš tau maišą uknolių — jų tau, 
kalviui, reikia. Kiek imsi uknolių, tai jie bus auksas. Bet tu, — sako, — po 
septynerių metų būsi mano. 

Tas kalvis pagalvojo: a, septyneri metai tai ne metai. 

— Na,— sako, — gerai. 

Ponaitis jam atvilko tuos uknolius, viską. Tas prisipirko geležies, 
prisisamdė sau padėjėjų — dirba. Ir iš nieko neima pinigų. Taip iš visur 
pas jį eina — įdomu, kas per kalvis: padaro, o pinigų neima. 

Važiuoja kartą pro tą kalvę toks žmogus ir sustoja. 

— Pakaustyk arklį! 

Tas pakausto. Klausia jį: 

— Kiek mokėti? 

— Tai,— sako kalvio padėjėjas, — turbūt, žmogau, esi labai iš tolo, 
kad nežinai, kad mūsų šeimininkas nieko neima. 

— Kaip tai? Pavadinkit jį, aš noriu atsilygint. 

Tas kalvis taip piktinas, kad jį vadina. Vis dėlto atėjo. 

— Ko tu nori, — sako žmogus, — už tai, kad man pakaustei arklį? 
Ką tau duoti? 

— Man,— sako, — nieko nereikia, — man užtenka visa ko. 

— Na, tai vis tiek ko nors. Na, galų gale nors dangaus gal nori? 

— 0,— sako, — ką aš tenai, danguje, darysiu? Ar yra ten arklių, ar 
bus ką kausto? 

— Na, žmogau, kur danguj arkliai bus... 

— O karčema ar yra? 

— Kur tau karčema bus... Na, tai ko tada nori? 

— Kad tu, — sako kalvis, — esi toks jau galingas, tai padaryk man 
taip: kas ranką įkiš šitan maišan, tai kad be mano žinios jos neišimtų. 
Kas ant mano krėslo sėsis, kad pats nepasikeltų. O ana ten obelis yra. 
Kas prie tos obels prieis, norės obuolių pasikrėsti, — kad priliptų, nega- 
lėtų nueiti. | 

Nusijuokė tas žmogus, sako: 

— "Tegul būna taip, kaip tu nori. Bet, — sako, — gailėsies. 

Na, ir nuvažiavo. 

Septyneri metai jau baigiasi. Jis karčemoj sėdi. Ateina velnias, sako: 

— Laikas — eime jau! 

Kalvis: 

— Palauk dar, leisk dar išgerti prieš kelionę. 

Velnias sutiko. Išgėrė. 

— Na, klausyk, — sako kalvis, — ko mes eisim pėsti — verčiau raiti 
jokim. 

Stovi akėčios. 

— O kas gi čia? — sako velnias. 

— (Gi šukos, kur mano tėtė ūsus šukavo. 

— O gal man atiduosi? 

— Imk, — sako, — kad reikia. 

Velnias užsikorė. Nuėjo pūnėn, pažiūrėjo: 

— O kur,— sako, — karvė? Turbūt nugaišinai? 

Kalvis sako: 

— Iš tos karvės turėjau mažai naudos. Pabėgo medžian ir dabar, 
kai išeina iš jo, žmogui tenai avižas gadina. 

Parodė, kur ji ėda. Na, ir eina velnias, akėčias užsivertęs. Nuėjo — 
o ten meška išėjųsi avižosan. Prilėkęs velnias op ir užšoko ant meškos, 
pasistvėrė už šerių. Meška tuo tarpu pajuto, kad kas sėdi ant jos, — bėgt 
medžian. Kai lėkė, kaip užkliuvo akėčios už kelmo — nutįsė ir velnią. 
Meška pabėgo. 

Atėjo vėl velnias, o kalvis arklį kausto. Sako: 

— Susimildamas, paduok uknolį va iš to maišo. 

Velnias kai įkišo maišan ranką — ir prilipo. Tada kalvio darbinin- 
kai — buvo dvylika darbininkų — kaip pradėjo duoti kūjais, kaip pradė- 
jo duoti, — tai su maišu tuo pabėgo. 

Po trijų dienų ateina kitas velnias. 

— Tai, — sako kalvis, — gerai, einam. Tik prieš rengiantis gal reikia 
truputį barzdą apsiskusti. Tu sėsk, pasėdėk, kol aš apsiskusiu. 

Velnias kaip sėdos — ir prilipo prie krėslo. Sulėkė darbininkai ir 
pradėjo kūjais duoti! Ir tas su krėslu pro langą išlėkė. 

Trečias velnias atėjo. Kalvis susirengė, eina. O kvepia obuoliai! 

— O kas čia? — sako velnias.— Ar galima? 

— Eik,— sako kalvis, — pasikratyk, kiek nori. Nunešim ir virši- 
ninkui... 

Priėjo velnias kratyti — ir prilipo. Išlėkė darbininkai — ėmė duoti su 
kūjais. Ar atlipo, ar neatlipo — primušė velnią suvisu. Šiaip taip pabėgo. 

Daugiau jau neateina nė vienas velnias. Bet ir maišo su uknoliais, su 
auksu, nėra jau. Gyveno kalvis kaip reikia, pagyveno, kiek reikėjo, ir 
numirė. Numirė — na, ką? — eis jis dangun. Dangun nuėjo. 

— Kas ten? — klausia jį. 

— Įleisk,— sako kalvis. 

— A,— sako, — tu kalvis. Dangaus nenorėjai, tai nėr ko čia tau, nėra 
vietos. Eik pas velnius autų jiems skalauti. 

Na, tai ką — eis pas velnius. Nuėjo į pragarą. Pradėjo belstis. 

— Kas čia? 

— Kalvis. 

Kai pasakė, kad kalvis, — duris užspyrė ir dar giliau nugramzdėjo visi 
velniai. Ir čia kalvis neįėjo. 

Išvarė kalvį iš dangaus, iš pragaro — tai dabar jis vaikščioja po 
pasaulį ir vaikščioja. Niekur neturi vietos. 


KAREIVIO NUOTYKIAI 


K areivis atitarnavo dvidešimt penkerius metus, ir paleido jį namo. 
Ir įdavė tris kapeikas kelionei. Eina jis, eina, užėjo miestan. Mieste už 
vieną kapeiką nusipirko tabako, už kitą — duonos, o už trečią kapeiką — 
morką. Morką jis supjaustė, supjaustė į rutuliukus ir susipylė į kišenę. 
Tada eina nakvynės. Eina ten, kur ir visi. Ten jo neleidžia, sako: 

— Kur tas eina kareivis — čia tik ponai gali eit, ne kareiviai. 

— Tai ką,— sako tas, — ar neturiu pinigų?! — Tuojau saują morkų 
pasėmęs: — Va, žiūrėk! 

Žiūri — kad auksas. 

— Na,— sako, — eik. 

Na, ir įeina. Ir valgo, ir geria, ir vis tom morkom apmoka. 

Kai kareivis išėjo, smuklininkas ėmė skaičiuoti pinigus. Auksą dėjo 
tokion dėžutėn atskirai. Apsižiūrėjo — kad ne auksas, o morkos. Tada — 
policijon. Policija tuoj suėmė kareivį — Toks apgavikas — pakart jį) 
Pranešė carui: tokį ir tokį apgaviką nuteisėm pakarti, nes jis išdaigas 
daro. O caras labai pokštus mėgo. Liepia tą apgaviką pristatyti. Pristatė. 
Sėdi caras soste. 

— Na,— sako, — padaryk man kokį pokštą. 

Tik pasakė taip — žiūri, kad lietus. Kad pila, kad pila! Ir pro langus 
jau semia. Caras bėgt aukštyn! Ir tenai jau eina vanduo. Ant kamino 
sustojo abu su tuo kareiviu, o vandens — iki kelių. Žiūri — luotas plau- 
kia. Priplaukia prie jų. Tas kareivis šoko ir carą įtįsė. Važiavo jie tuo 
luotu, važiavo važiavo, išvažiavo pakraštin, svetimon karalystėn. Ir eina 
abu. Caras, kaip buvo mokytas, mokėjo tą kalbą, kalbėt mokėjo. Carą 
kareivis pristatė tenai, kur parduoda mėsą, o pats nuėjo batsiuviu — 
batų siūti. Ateina tokia ponia pas tą carą — mėsininką nusipirkti šaltie- 
nai teliaus galvos, kojų. Tas tuojau jai viską sudėjo. Ponia parsineša — 
kad Žmogaus galva, žmogaus kojos su rankom. Tuoj policijon! Policija 
nuėjo rūsin, rado — pilnas kampas priverstas žmonių galvų, kojų, rankų. 
Tuoj jį suima, veda į teismą. Nuteisia pakarti. Ir taip, kad visi matytų, — 
rinkoje. Bet jis užsigeidė, kad pavadintų jo draugą atsisveikinti. Atvedė 
tą draugą, kareivį. 

— Na,— sako, — drauge, lik sveikas! 

Tas jam taip ranka rėžė per petį: 

— Lik sveikas! 

Caras kad pašoks nusigandęs iš sosto. Na, tai darės gal kokias penkias 
minutes, o jam atrodė, kad kiek metų praėjo. Tai tokie buvo pokštai. 

— Na,— sako, — kad moki pokštus daryti, tai moki. Tai dovanoju 
aš tau visa ką. 

Ir davė kareiviui aukso, davė arklius: 

— Važiuok, kur nori. 

Parvažiavo kareivis namo, labai buvo turtingas, gerai gyveno. Gal 
dar ir dabar... bet ne, jau turbūt numiręs, nebėra jo. 

Gimė 1916 metais, gyveno Daržininkų 
kaime (Valkininkų apyl, Varėnos raj.). 
Mėgo dainuoti, pasakoti. Pasakas išmoko iš 
tėvo, iš kitų savo apylinkės žmonių. Lietuvių 
kalbos ir literatūros instituto folkloristai 
B. Kerbelytė ir L. Sauka 1958 metais iš jos 
užrašė 28 pasakas. Čia dedamos 4 iš jų (šif- 
ravo B. Kerbelytė). 


VILKAS PADĖJEJAS 


V... kartą gyveno toks karalius. Jis turėjo gražų sodą. O sode 
turėjo labai gražią obelį: auksiniai obuoliai ant jos augo. 

Nuėjo jis į sodą pasivaikščioti, žiūri — kas dieną po obuolį vis nyksta 
ir nyksta. O nukritusio nėra nė vieno. Tarnai saugo — niekaip nenu- 
saugo: užmiega ir nemato. Tada karalius siunčia saugoti savo sūnus. 

Vieną vakarą pasiėmė šautuvą vyriausias sūnus, nuėjo ir saugo. 
Saugojo saugojo, bet vidurnaktį užėjo jam miegas — užmigo. Nieko 
"nematė, o rytą žiūri, kad nėra vieno obuolio. Klausia tėvas: 

— Ar susaugojai? 

O jis sako: 

— Nieko nebuvo. 

Antrą naktį karalius siunčia vidutinį sūnų. Nuėjo — ir jam taip, 
atsitiko: užmigo ir nematė, obuolio ir vėl nėra. 

Trečią naktį prašos jauniausiasis: R 

— Tėveli, šiąnakt aš eisiu. 

— A,— sako tėvas, — kad jau šitie nesusaugojo, tai tu, kvailutis, ką 
padarysi?! Geriau gultum ir miegotum. 

— Vis viena eisiu saugoti! 

—- Eik, — sako karalius. 

Davė šautuvą — jis eis su šautuvu. Pasiėmė du šepečius — kur 
šukuoja linus ir kur šukuoja galvą. Jis obelin atsisėdo prie obuolių, 
prisirišo šepetį, kur linus šukuoja, prie pakaušio, o antrą, kur šukuoja 
galvą, — po smakru, kad neužmigtų. Na, ir vidunaktį ima snausti. Kai tik 
nuneria žemyn galvą ar kelia aukštyn — šepečiai duria į smakrą ir pa- 
kaušį, ir negali užmigti. 

Taip saugojo saugojo. Tik staiga nušvinta visas sodas! Atlekia į tą 
obelį toks auksinis paukštis — nušvietė visą sodą ir skina obuolius. 
Kai stvėrė jis tą paukštį — paties paukščio nenutvėrė, bet vieną plunksną 
išrovė. Paukštis nulėkė — liko obuolys nenuskintas. 

Rytą karalius ateina į sodą: 

— O ką, — sako, — ar susaugojai? 

Skaičiuoja — visi obuoliai. Sako sūnus: 

— Buvo atlėkęs labai gražus paukštis. Norėjo nuskinti, stvėriau — 
vieną plunksną išsipešiau. 

Išsiėmė iš užančio plunksną — labai graži, užšvietė. 

— Tai yra kur nors tokie ir paukščiai. Keliaukit eiškoti, — liepia 
karalius sūnums, 

Tie du keliauna — nelieka nei tretysis: Sako: 

— Ir aš keliausiu. 

Anie paėmė žirgus gerus, pasibalnojo, o šitam kvailučiui lieka 
menkas, apsnūdęs. Na, bet jis užsėdo ir joja kartu su broliais. 

Jojo jojo, prijojo du kelius pavakare. Prie pirmojo parašyta, kad lai- 
mės kelias, o prie antrojo — nelaimės. Tai tie vyresnieji broliai abu 
joja laimės keliu, o kvailiui liepia joti nelaimės keliu. Jis irgi nori joti 
laimės keliu, bet jo neleidžia. Ką darysi — turi joti nelaimės keliu. 

Jis jojo jojo, nieko neprijojo. Tiktai sutinka labai didelį vilką. 
Tas vilkas stvėrė jį, nutrenkė nuo arkliuko ir suėdė tą arkliuką. Suėdęs 
apsilaižė, o kvailelis verkia to arkliuko: 

— Turėjau nors menkutį, o dabar ir to neturiu. Nebegalėsiu rasti 
auksinio paukščio... 

Vilkas atsiliepė žmogaus balsu: 

— Na, jau,— sako, — nežliumbk. Aš tave nunešiu, jei taip nori. 

Išėmė ir jam davė tokią lazdutę stebuklingą. 

— Kur,— sako, — prijosi, pamosuosi šita lazdele — ir bus gerai. 

Vilkas užsisodino jį ir nunešė — tiesiog per girias — prie to kara- 
liaus, kur buvo tas auksinis paukštis. Nunešęs sako: 

— Lipk čia nuo manęs ir eik ten per duris. Kur tik eisi, tai su šita 
lazdele pamosuosi — ir visos durys atsidarys. Eisi eisi ir paskutiniam 
kambary po dešine ranka rasi tokį kambarį — labai spindės ten. Pamo- 
suosi ir rasi auksinį paukštį. Paukštį imk, tik narvelio nejudink, 

Na, jis paukštį ima — paėmė ir narvelį. Kai tik narvelį sujudino, 
tuoj skambutis suskambėjo. Sulėkė tarnai, suėmė tą kvailelį. Vienas 
mušti nori, antras — pakarti, trečias — vėl ką blogo padaryti... Ateina ir 
karalius. Sako: 

— Nieko blogo nedarykit. Tegu eina kiton karalystėn. Kai iš ten 
parves man auksinį žirgą, tai duosiu auksinį paukštį. O jeigu ne, tai aš jį 
nužudysiu. 

Ateina kvailelis pas tą vilką ir verkia. Vilkas sako: 

— Aš tau sakiau neliest narvelio, o tu neklausei. Na, bet aš tau paža- 
dėjau už arklį atsilyginti. Sėsk! 

Užsėdo jisai ant vilko, nujojo pas tą karalių. Nujojus vilkas sako: 

— Nulipk ir eik už tų geležinių vartų.— Ir tokią šakutę davė, 
liepė ja pamosuoti. Ir, kai ims žirgą, kad neliestų kamanų. 

Kvailelis nuėjo už vartų — randa arklį. Ir tokios gražios kamanos! 
Ves žirgą su jomis — skambutis suskamba. Vėl jį suėmė. Ir vėl vieni — 
mušt, kiti — nudėt, treti — kitaip nubaust, kad daugiau nevogtų. Bet 
atėjęs karalius sako: 

— Nieko nedarykit jam. Paleiskit. Žirgą gaus, jeigu atves man auk- 
sinę mergą. 

Ateina pas vilką ir verkia kvailelis tas. Vilkas sako: 

— Kad tu manęs neklausai... Aš tau liepiau, kad nekliudytum kama- 
nų,— neklausei, o dabar kiek vargo.— Bet ir vėl pasigaili: — Sėsk, 
josim toliau. 

Nujojo pas tą karalių, kur buvo auksinė merga. Vilkas sako: 

— Sėsk dabar tu čia ir lauk — atlėks tokios trys gulbės. Pasidės 
čia sparnus ir maudysis. Tai tu, — sako, — paimk baltosios sparnus. Kitų 
dviejų nekliudyk, tik tos baltosios. Kai ji išsimaudžius ateis sparnų, 
tai neatiduok, pakol ji tavęs nepabučiuos. Ji tave visaip gąsdins, bet 
tu nebijok ir sparnų neatiduok. 

Jis atsisėdo ir sėdi. Na, ir atlėkė tos trys gulbės. Kai tik pasidėjo 
sparnus, jis tos trečiosios paėmė ir paslėpė. 

Jos išsimaudė ir lėks dabar namopi. Dvi susirado sparnus, o trečioji 
ieško ieško ir nesuranda. Ieškodama vis klausia, kas paėmė, ir gieda: 


Jeigu sena motinėlė — 
Močiute vadinsiu. 

Jeigu senas tėvužėlis — 
Tėvuliu vadinsiu. 

O jei jaunas bernužėlis — 
Bus mano vyrelis. 


Kaipsyk jinai atėjo prie jo ir klausia. Jis sako: 

— Jeigu pabučiuosi mane, tai atiduosiu, o jeigu ne — neatiduosiu. 

Ji ėmė jį visaip gąsdinti: 

— Aš ant tavęs paleisiu Žžvėris...— ir kitaip. 

Bet vis viena jis nedavė. Ji ėmė ir pabučiavo. Kai tik pabučiavo — 
atvirto tokia graži mergaitė auksinė. 

— Tai tu,— sako, — mane atpirkai. Buvau pas karalių raganos 
užkeikta, 

Užsėdo abudu ant vilko ir joja. Atjojo pas tą karalių, kur auksinis 
arklys. Vilkas liepė jiems nulipti ir pavirto tokia gražia merga — dar 
gražesne už tą, kur iš gulbės: 

— Na, nuvesk mus pas karalių. Jis rinksis iš mudviejų katrą — 
mane išsirinks, aš būsiu gražesnė. Jūs eikit, o aš jus pavysiu. 

Kvailelis gavo arklį — ir keliauja. Ponas, išsirinkęs gražesnę, džiau- 
gias. Davė jai ir kambarį vieną. Šie keliauja, bet išgirsta, kad vilkas juos 
atsiveja. 

— Dabar,— sako, — vėl sėskit ant manęs. 

Ir jojo pas karalių, kur turi auksinį paukštį su narveliu. Nujojus vilkas 
sako: 

— Dabar aš -pavirsiu arkliu. Karalius vėl paims gražesnį. Mane 
atiduok — aš vėl jus pavysiu. 

Karalius išsirinko arklį gražesnį, o jam davė auksinį paukštį su narve- 
liu. 

Ir jie keliauja. Narvelį nešasi su paukščiu, vedas žirgą auksinį. 
Ir vilkas pasivijo. O tas vilkas buvo užkerėtas. Kai parnešė tėvui auksinį 
paukštį su narveliu — liepė nukirst jam galvą. Kai nukirto, pavirto gra- 
žiu jaunikaičiu. 

O broliai parjojo namo nieko nesuradę. Tad labai jau pyko. O 
kvailys su merga iškėlė dideles vestuves, valgė gėrė. Ir turėjo tas kvailys 
auksinį žirgą, auksinę mergą ir gyveno gražiai. 


DAMARTAS SU PYRAGAIS 


V. kartą gyveno du ūkininkai. Vienas buvo vargšas, o antras — 
turtuolis. Na, ir tas turtuolis kėlė krikštynas. Visus suprašė, visi susinešė 
visko — buvo gardu valgyti, ir gėrimų buvo, visko. O tas vargšas atėjo 
šiaip, su krepšiu. Eina jis į tą puotą ir eidamas valgo pupas. Nuėjęs 
atidavė tas pupas turtuoliui ūkininkui. Tas jam ir sako: 

— Eik tu sau į pragarą su savo pupom)| 

Na, tas vargšas ir išėjo: pupas su krepšiu užsidėjo ant pečių ir eina. 
Eina eina tiesiog per mišką. Sutiko senelį. Tas ir klausiasi jo: 

— Kur eini, žmogeli? 

— Einu į pragarą, — sako jis. 

— "Tai kodėl gi tu eini? 

— Gi buvau, — sako, — nuėjęs į svečius pas turtuolį su pupom, bet 
mane išvarė. Liepė eit į pragarą. Tai aš ir einu. 

— Geriau tu, — sako senelis, — neitum į pragarą. Aš tau duosiu tris 
akmenėlius. Parsinešk juos, įmesk vieną į vieną aruodą, kitą — į kitą, o 
trečią — į trečią aruodą. Kai įeisi — bus tau ten visko. 

Na, parėjo vargšas namo — taip ir padarė. Rytojaus dieną nueina — 
kadgi vienas aruodas pilnas aukso, kitas — sidabro, o trečias — kviečių 
pilnas. Na, žmogus labai nudžiugo. 

Praėjo kiek laiko — tas šeimininkas visko prisipirko, praturtėjo labai. 
Turtingasis kaimynas — vardu buvo Damartas — žiūri vis, stebisi. Vie- 
nąsyk klausia jį: 

— Iš kurgi tu tiek visko ėmei? 

— Na, — sako, — kai tu mane tada siuntei į pragarą, tai aš ir ėjau. 
Ir,— sako, — eidamas aukso suradau. 

Liepė Damartas pačiai prikept pyragų, sausainių. Sako: 

— Ir aš eisiu rytoj ieškoti aukso į pragarą. Jei jisai su pupomis tiek 
daug rado aukso, tai aš su pyragais dar daugiau rasiu. 

Eina eina Damartas, prisikepęs pyragų, į pragarą. Pyragą valgo ir 
eina. Ir kaip kartas sutinka tą senelį. Senelis jį klausia: 

— Kur tu eini? 

— Kas tau,— sako, — galvoj, kur aš einu! Kur man reikia, ten 
einu. 

Ėjo ėjo Damartas — ir nežinia, kaip ten buvo ir kur nuėjo. Į 
pragarą kai išėjo, tai ir išėjo. Todėl ir dabartės sakoma: „Išėjo kaip Da- 
martas su pyragais“. 


BERNIUKAS SU KREPŠIU GROJO 


V... kartą gyveno toks neturtingas ūkininkas. Turėjo vieną berniu- 
ką. Bet nebuvo kuo jį maitint, tai išleido tarnauti. Ėjo jis ir sutiko tokį 
senelį. Tas klausia: 

— Kur eini? 

— Einu, — sako, — ieškot kur norint tarnauti: avių ganyt ar ką 
nors kita daryt. 

— Na, tai, — sako senelis, — eik pas mane. 

Berniukas nuėjo pas tą senelį, ganė metus avis. Po metų eina jis na- 
mopi. Senelis davė jam tokį krepšį ir lazdą: 

— Kai panorėsi, suduosi su lazda į krepšį — turės įlįsti į jį tas, ko 
panorėsi, kad įlįstų. 

Eina jis namo, groja smuiku. Žiūri — laukuose daug žmonių dirba, 
javus pjauna, pailsę, nuvargę. Priėjęs kad ims groti — jiems linksma, 
ėmė susiėmę šokt tie žmonės. 

Ateina ir ponas — žiūri, kad berniukas groja, o darbininkai šoka. 
Kad ims bart tą berniuką! Sako: 

— Kad čia tuojau tavęs nebūtų, nes aš tave nužudysiu! 

O tas berniukas subaladojo į krepšį: 

— Lisk į krepšį! 

Tuoj ponas norom nenorom įlindo į krepšį. Berniukas su lazda į 
krepšį pupt, pupt, pupt, o ponas rėkia: | 

— Leisk mane! Aš daugiau nieko nedarysiu, nesakysiu. 

Na, išleido poną iš krepšio. Išlindo tas. Ir dar berniukas pagrojo tiems 
žmonėms, o ponui liepė, kad padarytų gerus pietus. Ištaisė pietus jam ir 
darbininkams. Pavalgė berniukas ir eina toliau — su krepšiu ant pečių, 
o su smuiku groja. 

Ėjo ėjo, nuėjo pas karalių. Karalius, pasižiūrėjęs į jį, suriko piktai: 

— Ko tu čia atėjai? Kai paleisiu šunis, tai tave sudraskys! 

Tuojau berniukas nusiėmė krepšį nuo pečių, sudavė su lazda: 

— Na,— sako, — lįsk į krepšį! 

Karalius greičiausiai įlindo į krepšį. Berniukas kad ims šutint, kad 
ims šutint per tą krepšį — karalius tik rėkia: | 

— Leisk mane! Tik paleisk — aš tau duosiu visko, ko tik tu norėsi. 

Berniukas išleido jį. Išlindo jis, pridėjo berniukui krepšin gyvulių Žž. 
arklį ten sudėjo, karvę, dar ko,— parsinešė namopi. Visko turėjo, ir 
gyveno su savo tėvais laimingai. 


PIRŠLYS IR VERPĖJA 


S eniau pas merginas važiuodavo piršliai. Vieną kartą piršlys aptiko 
gražią mergaitę. Bet Žmonės labai ją peikė — sakė, kad ji didelė tinginė. 
Piršlys vis tiek sakė: 

— Reikia pažiūrėt važiuot. 

Nuvažiavo piršlys su jaunikiu. Ir žiūri — jinai susirišus didelį kuode- 
lį, verpia. Klausia piršlys: | 

— Tai per kiek jau suverpi šitokį kuodelį — per savaitę ar per mėne- 
sį? 

Ta sako: 

— Aš per dieną suverpiu keturis, ne per savaitę. 

Na, tas piršlys pagriebė raktelius nuo spintos, kur kabojo duryse, ir 
užkišo. už kuodelio. Jai nieko nesakė ir išvažiavo. 

Po savaitės antrąkart atvažiuoja tas piršlys su jaunikiu. Žiūri — 
kuodelis pririštas. O mergaitės motina klausia jį: 

— Turbūt kur padėjot mūsų raktelius, piršleli: visą savaitę ieškom 
ir nesurandam raktelių nuo spintos. 

Piršlys nusijuokė: 

— Ot tai, — sako, — gera verpėja! Aš juos buvau už kuodelio užkišęs. 

Užkišo ranką — ir ištraukia tuos rakčiukus. 

— Tai tavo ir verpėja! Gyrės, kad keturis suverpia per dieną, o čia 
per savaitę dar nesuverpė! 

Ir piršliai išvažiavo. 


PETRAS 
ZALANSKAS 


Gyveno (1900— 1980) Mardasavo kaime 
(Marcinkonių apyl, Varėnos raj.). „Šeima 
buvo didelė, o darbo rankų maža, neužteko 
pusvalakiui žemės. Petrukas nuo septynerių 
metų pradėjo ganyti. ...Nuo pat mažens pami- 
les darbą, niekada jo nesibodėjo. ...Tėvas 
norėjo „bagotos“ marčios, bet jis paėmė naš- 
laitę, keliolika metų už save jaunesnę Oną 
Trainavičiūtę iš Ašašnykų kaimo netoli Kabe- 
lių. Su žmona gyveno gražiai, vienas kitą 
mylėjo, abudu buvo darbštūs, abudu mėgo 
dainas, šokius, mokėjo grožėtis gamta“ (D. 
Krištopaitė. „Visas gyvenimas pradai- 
navau...“.— ČUS, p. 10—12). 

Nors P. Zalanskas laikė save tik daininin- 
ku, tačiau mokėjo ir pasakojamosios tauto- 
sakos. Jį lankiusiems tautosakos rinkėjams 
pasekė apie pusantro šimto kūrinių. Be pasa-, 
kojimų ir atsiminimų, jo repertuare nemaža 
buvo ir pasakų (žr. N. Vėlius. P. Za- 
lanskas — pasakotojas. — Ten pat, p. 49—62). 

Čia pateikiamos P. Zalansko pasektos 
pasakos 1979 metais užrašytos (ir iššifruotos) 
N. Vėliaus. 


LAIMĖS IEŠKOTOJAS 


I aigi, vaikeliai... Buvo neturtingas žmogus. Bet kad jis buvo labai ir 
tinginys, nieko dirbti nenorėjo, o valgyt vis reikėjo. Betgi, kaip seniau 
pasakojo, kad yra dievas, tai jis sugalvoja: „Eisiu per pasaulį, susirasiu 
dievą ir paprašysiu duoti taip, kad galėčiau gyventi“. Ir jis taip padaro, 
Eina keliu — perima jį vilkas: 

— Žmogau žmogau, kur tu eini? 

Sako: 

— Einu pas dievą. 

— Tai ko tu eini pas dievą? 

— Kad aš vargšas, nieko neturiu, tai eisiu per visą pasaulį, visgi dievą 
rasiu, vis jis yra kur. Ir tada paprašysiu — jis man visgi duos, kaip 
pragyvent. 

Tas vilkas prabilo, sako: 

— Būk geras, neužmiršk, paklausk apie mane. Aš visą gyvenimą 
mėsą ėdu ir va mano gi tik kaulai. Ko aš toksai liesas? Kas man yra? 


173 


— (Gerai,— sako, — paklausiu, neužmiršiu. 

Eina jis toliau. Eina toliau, eina eina, eina eina per miškus. Pakvimpa 
jam obuoliai. Toks kvapas! Bet jis dairosi — nemato jokios obelies, tik 
kvapas obuolių. Na, tai jis iš to kelio išėjo, bet nedaug visai, — stovi obelis. 
Obelis tik su lapais, obuolių gi nėra, nė vieno obuolio nėra. Prabilo, 
prakalbėjo obelis: 

— Žmogau žmogau, — sako, — kur tu eini? 

Sako: 

— Einu pas dievą. 

— Ko tu eini pas dievą? 

— Prašyti, kad man duotų kaip pragyventi — aš neturiu iš ko gyven- 
ti, 

— Būk geras, žmoguli, kad jei tu eini pas dievą, pasakyk tu ir apie 
mane. Aš, — sako, — žydžiu kiekvienais metais, apsikraunu žiedais tiek, 
o nė vienas obuolys neužauga. Paklausk: kas gi tokio yra man? 

— Gerai,— Žmogus sako, — paklausiu. 

Eina eina, prieina marias. Ir stop, jam galas kelio. Bet — kad 
taip dievo duota: banginė užspringus aukso gabalu, tokiu didžiuliu, ir 
negali dūsuot ir maitintis. Ji nežino, toj banginė, kas gerklėj, bet ten 
aukso gabalas. Išėjo ji ant krašto, sako: 

— Žmogau žmogau, kur tu eini? 

— Einu pas dievą. Bet priėjau kelio galą — kaip per marias pereit? 

— Jei tu paklaustum pas dievą apie mane, aš perneščiau. Ir atgal 
kai grįši, aš tave vėl pernešiu, tiktai nepamiršk ir apie mane pa- 
klaust. 

Tai jis ant banginės užsėdo, ir ji pernešė kiton pusėn marių. Jis vėl 
paėjo, nedaug paėjo — kad erškėčių krūme ugnis kokia dega. Prieina 
tą krūmą — išeina iš jo koks senukas, tai jau gal vadinsim — dievas. 
Sako: 

— Žmogau žmogau, kur tu eini? 

— Einu pas dievą. 

— Tai ko tu eini pas dievą? Tai aš esu dievas. 

— Nagi,— sako, — kad aš gi neturtingas, visai neturiu iš ko pra- 
gyventi, tai ir einu — susirasiu dievą, paprašysiu — jis man duos. 

— Dabar, — sako, — tu eik namopi, ir tu visko turėsi. ' 

Na, gerai. Bet jis sako: 

— Kai aš ėjau, mane perėmė toksai liesas vilkas ir prašė paklaust, 
dėl ko jis mėsą ėda visą gyvenimą, o liesas? 

— Tam vilkui pasakysi, kad reikia kvailą žmogų suėsti — ir bus 
riebus. 

— Paskui, — sako, — perėmė mane obelis ir paklausti liepė pas 
dievą, kad „aš apsikraunu kas metai žiedais, o jokio obuolio neau- 
ginu“. 

— Pasakyk tai obeliai, kad po jos šaknimi yra katilas aukso. Jei kas 
iškastų tą auksą, tai toji obelis kasmet žydės ir SARS bus. 

Tai va gi dievas kaip pasakė! 

— Tada,— sako, — dargi, dieve, atėjau į marias — ir negaliu pereiti. 
Išėjo banginė, mane pernešė šiton pusėn ir prašė, kad aš paklausčiau 
dievą, kas jai yra gerklėj, kad ji negali gyventi — negali kvėpuoti, 
negali nieko. Kas jai yra, prašė paklausti. 

Sako: 

— Tai banginei yra gerklėj didelis aukso gabalas. Ir kas jai išims — 
ji tada bus sveika. 

Ateina jis prie marių jau, viską sužinojęs. Vėl toji banginė atplaukia. 

— Ar klausei apie mane? 

— Klausiau. 

— Ar pasakė? 

— Pasakė, 

— Pasakyk. 

— Nesakysiu. Pernešk mane per marias. 

Kai pernešė per marias, tada sako: 

— Tai ką apie mane dievas pasakė? 

Sako: 

— Tavo gerklėj yra labai didelis gabalas aukso, ir kai jį kas išims, 
tada būsi sveika. 

Tai toji banginė: 

— Imk tu tą auksą. Imk tu man tą auksą — kad tik aš būsiu sveika. 

— O man dievas sakė: „Eik namopi — tu visko turėsi“, tai kam 
aš imsiu? 

Ir neima. Prašė prašė, bet jis toliau nuėjo. Ateina prie tos obelies 
grįždamas. Vėl ten kvapas pasidarė. Sako obelis: 

— Ar buvai pas dievą? 

— Buvau. 

— Ar radai? 

— Radau. 

— Tai ką apie mane dievas pasakė? 

— Nagi, pasakė: po tavo šaknim labai didelis yra aukso katilas 
apkastas. Jei kas iškastų tą auksą, tai kiekvienais metais bus obuolių. 

— Tai,— sako obelis, — žmogau, kask tu man tą auksą iš po šaknų. 

— Na, kam aš jį kasiu — kad man dievas sakė: „Eik tu namopi — 
ir visko turėsi“, — tai kam aš čia kasiu? Prašyk ko kito. 

Dar jis pareina arčiau — perima tas vilkas... Tai jis kai išpasakojo 
tam vilkui, kad jis dievą matė, ir banginė pernešė jį, ir pačiai banginei 
didelis akmuo gerklėj — aukso gabalas, paskui po obelimi pakasė katilą 
aukso — jis vėl nekasė — „dievas man sakė, kad eik namo — ir visko 
turėsi“. 

— O ką apie mane? 

Sako: 

— Tau liepė kvailą žmogų suėst. 

— Tai,— sako, — jau aš kvailesnio žmogaus nerasiu kaip tu. 

Kragžd žagžd ir suėdė. 

O tas vilkas, ar jis pasveiko, ar nepasveiko? 

PAVOGTAS JAUTIS 


|| ėvas turėjo vieną sūnų. Turėjo kaimynas labai riebų jautį, gražų. 
Pasinogėjo tam sūnui: 

— Tėvuli, vokim jautį, vokim jautį — pasipjausim, tai mėsos labai 
turėsim. 

Tėvas: 

— Vaikeli, kai sužinos — paduos mus kalėjiman! 

— Nesužinos. Tiktai tu man padėk, jį papjauk, o aš parvesiu — 
ir niekas ten nė nejaus. 

Na, jau tėvas mato, kad neperkalba jo. Tai jis nuėjo pas kaimyną, 
sako: 

— Kiek tu nori už šitą jautį? 

Kaimynas pasakė. Jis sumoka pinigus. 

— Ir tu,— sako, — dabar jo lyg ir ieškok, bet žinok, kad mano sūnus 
Jį pavogė. Tai tu, atėjęs pas mus, sakyk: „Aš sužinosiu — kalėjiman, 
teisman bus!“ 

O tėvas ramus. Ir tada, parėjęs namopi: 

— Eik, parvesi, jau kad tu taip užsimanei. 

Na, ir parveda, papjauna tą jautį. Ir baisu: kai lupa, žiūri, kad kas 
neužeitų. Ir kubiluose paslepia tą mėsą. Ir jau kasdien valgo. Bet tėvas, 
matai, gudrus buvo. 

— Dabar,— sako, — vaikeli, pasisverkim — tu ir aš, kiek mes sve- 
riam. Kai suvalgysim šitą jautį, vėl pasisversim. Jei nutuksim — kitą 
vogsim, 0 jei sudžiūsim — tai meskim vogę. 

— (Gerai. 

Tėvas kada verda tą mėsą, tai visai nebijo. Tas žmogus ateina, parė- 
kia parėkia — ir sūnus girdi: 

— Na, jau jei aš sužinosiu, tai vis tiek kalėjime bus, kas pavogė! 

Tai to sūnaus išdreba ir gyslos. Jis paraudonuoja paraudonuoja, 
slepiasi, nenori jau nė tos kalbos girdėt. Kai priverda mėsos, tai tėvas 
be jokios baimės valgo nupirktą mėsą. O sūnus kąsnelį burnon — lan- 
gan, kąsnelį burnon — kitan langan bėga. Jei žmogus kartais atėjo — 
su mėsa puodą neša pečiun, kad niekas neregėtų. 

Na, ir suvalgo jau jie jautį. Suvalgo tą jautį. O kai pasisvėrė, tai tėvo 
prisidėjo, daug daug prisidėjo, o sūnaus nukrito pusė, kiek jis svėrė. 
Tada sako tėvas: 

— Na, tai ar dar, vaikeli, vogsim kitąkart? 

— Ne jau, tėvuli, daugiau 'nevogsim. Daugiau gana vogt. 

KOŠĖ IŠ KIRVIO 


A tėjo kareivis pas vieną moterį, prašo: 

— Motin, duok ko užvalgyt. 

— Neturiu, kareivėli, neturiu, sūneli, — aš nelabai turtinga. 

— Na, jei neturtinga, tai ar kirvio neturi? 

— Turiu kirvį. 

— Atnešk kirvį, virsim iš kirvio košę. 

Atneša ji, toji boba, kirvį tam kareiviui. Tas kareivis kirvį nuo medžio 
koto nukalė, geležį — puodan. 

— Užpilk dar vandenio. 

Užpylė boba vandenio. Vandenio turi. Ir verda tą kirvį. Kai tik užvirė 
vanduo, pamaišo“ kareivis tą vandenį. 

— Močiute, dar čia trupučiuką druskos, va kad tiek, nedaug. 

Na, boba atnešė visą dėžutę. 

— Dėk gi, kareivėli, dėk gi, sūneli, kiek jau reikia dėt... 

Pasūdė vandenį, paragauna kareivėlis: 

— Ot kad dar truputėlį miltų — nors saujelę kokią... 

Atnešė su visa sėtuvėle, kiek ten buvo: 

— Dėk, kiek jų reikia. 

Na, tas kareivis pridėjo kiek reikia. 

Verda tą košę. Paragauna: 

— Tai kad čia nors truputis lašinių, nors truputis... 

Vėl bobutė truputėlį duoda, gabaliuką. Tas kareivis užspirgo. 
Išverda ir valgo abudu. Valgo, tai boba stebisi: 

— Ot tai buvo!.. Kad jūs pamatytut, kaip iš kirvio košę išvirė! 
Tik pažiūrėkit, kokia košė! 


MELAGIS PIEMUO 


N.. vaikeliai mano brangūs, papasakosiu apie tokį piemenį melagį. 
Jis jau piemuo buvo nemažas, jau kaip koks pusbernis, — kaip seniau, 
tai labai dideli piemenai ganė. Na, tai kur jis atėjo, ten sumelavo, kur 
atėjo, ten sumelavo. Ir jis atėjo pas vieną siuvėją. Įėjo kambarin ir sau 
su kitais piemenais kalba, su vaikais. O tas siuvėjas: 

— Va,— sako, — atėjo melagis. Taigi meluoji meluoji... 

O tas piemuo sako: 

— Dėde, o ką aš sumelavau? 

— Ko tu ginies: tu kur ateini, ten meluoji. Tu pirmas melagis. Bet, — 
sako, — sumeluok tu man šiandien — aš tau senę avį dovanosiu. Tu 
visiem sumeluoji, bet man nesumeluosi. 

O tas sako: 

— Nei aš kitiem meluoju, nei aš tau, dėde, sumeluosiu. Na, ką aš 
tau meluosiu. | 

Tai tas piemuo pasikalbėjo, pasikalbėjo, kepurę ant galvos — ir 
eina per duris. Sako: 

— Sudievu. 

Tas siuvėjas sako: 

— "Tai čiagi tave šeimininkas atsiuntė ko pas mane? Ko gi tu pas 
mane atėjai? 

Sako: 

— "Tai atsiuntė, bet aš tau negi sakysiu... Užtat nesakysiu, kad netiki, 
mane melagiu laikai. Tai aš tau nei nesakau nieko. 

— Na, taigi pasakyk, ko tave atsiuntė. 

— Nagi,— sako, — šiandien, dėde, šeštadienis, ir mes kūrinam pirtį. 
Tai šeimininkas sako: „Eik, pašauksi siuvėją pirtin, tegu išsipraus 
žmogus“. 

Na, ir per duris, ir išėjo. Tai siuvėjas — už muilo, už rūbų, už 
vantos — eina pirtin pas tą šeimininką. Ateina — kad nei toj pirtis kurta, 
nei ką. Tas piemuo sako: | 

— Tai dabar, dėde, duok senę avį, kaip žadėjai. 

Spjaudo tas siuvėjas! 

— Tai,— sako, — kad tave supleškintų ugnele tokį žmogų! Taip 
privedė, privedė — ir patikėjau... 

Gyveno (1896—1980) Talpūnų kaime ; J | ii 
(Žaslių apyl, Kaišiadorių raj.). „Iš savo 
kaimo nebuvau išvažiavęs“,— pasakoja 
S. Bandzevičius iš jo tautosaką rašiusiam 
J. Dovydaičiui. Mokyklos nelankė, skaityti jį 
pramokė motina. „,„Pasakomis ėmiau domėtis 
gal nuo 10 metų amžiaus. Kaime buvo kele- 
tas gerų senų pasakotojų. Na, ir mano tėvelis 
taip pat buvo geras „melagis“. Jo pasakojimų 
visi labiausiai mėgo klausytis““. Nemaža 
pasakų Stasys išmoko ir apylinkės kaimuose. 
1931—1932 metais kaimui išsiskirsčius vien- 
sėdžiais, kaimynai vis tiek vakarais sueidavo 
pas S. Bandzevičių, likusį gyventi kaimo 
viduryje: tebetraukė jo pasakojimai. 

J. Dovydaičio 1957—1975 metais sudary- 
tame S. Bandzevičiaus pateiktos tautosakos 
rinkinyje yra arti šimto pasakų (su pakarto- 
tinai užrašytomis —132), daug kitų žanrų 
kūrinių. 


ŠUVA IR VILKAS VESTUVĖSE 


E kio vilkas su šuniu. Ir klausia vilkas šunį: 

— Kodėl tu toks nutukęs — kaip tu gyveni, kuo maitiniesi? 

— Aš,— sako šuva,— būnu pas dvikojį, pas žmogų. Aš jo turtus 
pasaugau, jis mane duona šeria — man ir gerai. 

Vilkas sako: 

— Ar negalėtų pamaitint ir mane? Ir aš 7 palot, pasaugot 
namus. 

— Kodėl ne,— šuva sako, — gerai! Einam Das mano šeimininką, aš 
užtarsiu — jis priims, 

Eina jie abudu, ir vilkas įžiūrėjo šuniui ant sprando nutrintą kailį ir 
klausia: 

— Kas ant tavo kaklo yra nušmuliuota iki odos? 

Šuva sako: 

— Čia nuo pančio. Aš visados būnu pririštas. 

Tai vilkas: 

— O ne, tada aš nesutinku, aš nenoriu būt pririštas. 

Bet šuva sako: 

— Tai vis tiek einam, dabar tokia proga: mūsų šeimininko jauniau- 
sios dukters vestuvės. Einam į puotą! 


179 


— O ką mes ten darysim? Dar kas šonus atbalados! 

— Ne. Labai daug žmonių susirinks, kad nieks nematys, kas daros. 
Mes pasieniu, pasieniu, po suolų ir po stalu. 

Na, ir ateina jie į vestuves. Taip, kaip šuva sakė — pro duris, pa- 
suoliais, pro kojas ir atsidūrė po stalu. Na, ir ką gi, vilkas patenkintas: o 
čia daug maisto! Na, ir kai vilkas prisiėdė, prisilaižė degtinės, alaus, sako: 

— Žinai, drauguži, jau aš dainuosiu! 

O šuva sako: 

— Laikykis, nes gausim kailin — ir tu, ir aš. 

— Kaip ten bus, taip — iš linksmumo neiškęsiu, vis tiek dainuosiu! 

Tada šuva: 

— Kaip sau nori, bet aš tau įkalbėt negaliu... 

Tai vilkas klausia: | 

— O kokiu tonu man paimt? Ar aukštu, ar žemu, ar vidutiniu? 

Šuva sako: 

— Koks jau tau patinka! 

— Aš mėginsiu traukt, kad ir mano draugai išgirstų. 

Na, ir kaip užstaugė — sustojo ir muzikantai, ir šokikai. Griebė visi 
už pagalių, už kačergos. Ir davė vilkui taip, kad jis nešdinosi pasverdė- 
damas. Gerokai gavo. Šiaip taip išsikūliavo pro duris ir spruko miškan. 

Rytą išsiblaivęs ir atsigavęs vilkas ateina supykęs pas šunį ir praneša: 

— Aš tau skelbiu karą už tai, kad mane svečiuose labai sumušė — 
kodėl negynei?! Pasiimk kokius nori draugus tris ir ateisi prie medžio 
pamiškėje. 

Dabar vilkas paėmė lokį, pasiprašė kartu zuikį ir lapę. O šuva pasiėmė 
katiną, antiną ir gaidį. Na, ir išžygiavo nurodytu laiku. 

Vilkas su savo draugais laukia ir nekantrauja — ilgai neateina. Lokys 
sako: 

— Aš lipsiu medin — pažiūrėsiu, ar toli jie. Gal ir visai neateis? 

Lokys įsikerėplina medin, pačion viršūnėn, ir žiūri. 

— Žinot, ką aš jums pasakysiu! O, aš, — sako, — nelipsiu iš medžio! 

— Kodėl? — vilkas sako. 

— Baisus dalykas! Eina baisi armija. Pirma eina šuva. Antras eina 
su dideliu kardu. O trečias eidamas vis akmenis renka. O ketvirto — 
ir suprast negaliu: visas raudonas, kojas kelia aukštai, dalgių prisidėjęs, 
tik blykčioja, karoliai raudoni parišti, ir baisiai balsas smarkus! Žinai ką, 
kūmai, — lokys sako vilkui, — kaip jūs norit, taip kariaukit, o aš nelipsiu 
iš medžio. | 

Lapė iš baimės patyla įlindo urvan. Zuikis irgi palengva stryksi tolyn 
už krūmelio. Vilkas ir sako: | 

— Ot tau ir draugai. Na, o aš nebėgsiu: žiūrėsiu, kas bus. 

Ateina šuva su savo armija, pasisveikina su vilku: 

— Galim pradėt kautynes! Kur tavo draugai? 

Gaidys stovi ant vienos kojos ir žiūri medžio viršūnėn į lokį. Suplas- 
nojo sparnais ir užgiedojo: kakarikūūū! Meška baisiai nusigando ir dar 
aukščiau palypėjo viršun! O lapė nusigando — krustelėjo jos uodega. 

Katinas nieko nelaukęs iš papratimo griebė nagais už uodegos — manė, 
kad pelė. Lapė išsigandus nebežino, kur lįst. Puolė atgal — išgąsdino 
katiną dar labiau, kaip ji pati buvo nusigandus. Katinas šoko į tą medį, 
kur buvo lokys, ir bematant atsidūrė netoli jo. Lokys iš tos baimės kaip 
krito žemėn — smarkiai susižeidė ir užbliovė: 

— Jau, vyrai, nekliudykit manęs! Aš pasidaviau! Tik palikit mane 
gyvą. 
Vilkas paduoda šuniui ranką: | 

— Tavo laimėta! Mano armijoje vieni išsislapstė, kiti pasidavė! 

Ir šunio armija su daina linksmai žygiavo namo, kad laimėtos 
kautynės. 


PELENIUS IR PELYTĖ 


G. žmogus ir turėjo tris sūnus. Vienas buvo labai netikęs — 
sėdėjo prie krosnies ir vis žarstė pelenus, anglis valgė. Tai jo nevadino 
tikru vardu, bet Pelenium, vis — „mūsų Pelenius“. Suaugo jau jie visi 
vyrais. Ir kada atėjo laikas vesti, tėvas davė po auksinį obuolį ir liepė 
eiti ieškoti merginų. 

— Kai jau susipiršit, — sako tėvas, — parneškit man dovanų — dro- 
bės marškinius. 

- Ir kiekvienas išėjo į kitą kraštą. Šitie du protingi turėjo savo mergi- 
nas, o Pelenius neturėjo, tik pelenus žarstė. Išėjo jis laukan, mėtydamas 
auksinį obuolį, ir eina į krūmus. Lendant per brūzgynus, tas obuolys 
iškrito ir nusirito didelian laužan. Pasilenkė Pelenius jo paimti, žiūri — 
kad pelytė jį rita. Ir įrito urvan. Gaila jam to obuolio, ir jis įlindo kar- 
tu. Pasirodo, kad ten besąs gyvenamas namas. Tas obuolys pasirito po 
spinta. Jį pasitinka ta pelytė. Stovi ant slenksčio ir žmogaus balsu 
klausia: 

— Ko tu nori? Ko ieškai? 

— Man tėvas davė obuolį, liepė vesti, obuolį padovanoti savo 
merginai. O dabar mano obuolys čia, po spinta, pasirito. 

Pelytė sako: 

— Aš galiu būti tavo mergina. 

— Aš nieko prieš neturiu, — sako Pelenius, — kad tu būtum mano 
pati. Man vis tiek, ar pelytė, ar moteris. Bet kaip tave parsinešti namo — 
juk tu pelytė, ir tave katė suės. 

Ji sako: 

— Nesirūpink, tai mano reikalas, ne tavo! 

Pareina Pelenius namo ir randa brolius jau sugrįžusius. 

— Peleniau, kam savo obuolį padovanojai? — klausia broliai. — Gal 
kokiai pelei urvan įmetei? 

Tėvas paima vyresnių brolių padovanotą drobę ir sako: 

— O tu gi, Peleniau, ką atnešei? 

Jis sako: 

— Aš galiu eit, atnešiu. 

Nueina jis ton pačion vieton miškan, prie laužo. Jį pasitinka pelytė 
ir sako: 

— Kas girdėt? Ką tėvai sako? 

— Man tik juokas, bet reikia sakyti, — sako.— Anie broliai iš savo 
žmonų parnešė tėvui dovanų drobės marškinius, bet ką gi tu padarysi — 
pelė gi. 

O ji sako: 

— Sėskis, pasėdėk, nenusimink. | 

Ji atsistojo ant dviejų kojelių ant slenksčio ir užcypė, kad net per 
ausis nuėjo. Žiūri Pelenius — kad pradėjo pelės lėkt ir kiekviena neša 
ant noselės po gijelę siūlų — aus jau. Ir tuojau pradeda darbą: vienos 
išveja gijeles, kitos apmeta drobę, trečios pradeda aust. O jis žiūri — ar 
sapnuoja, ar tikrai taip yra. Pradėjo save žnaibyti, ar nemiega. Per 
kokią porą valandų išaudė, suvyniojo, perskėlė riešuto lukštą pusiau, 
įdėjo ir — nešk tėvui. Jis pasiėmė, pareina namo ir sako tėvui: 

— Va ką tau įdavė. 

Tėvas prasidarė riešutą, ištraukė ir žiūri, kad tas audeklas dviejų 
uolekčių pločio ir šimto dvidešimt aršinų ilgio. O toks tankumas, 
kad ugnies per jį nematyti! Tada tėvas pašaukė tuos: savo sūnus 
ir sako: 

— Va, pažiūrėkit, kaip čia gražiai išausta. Kurgi Pelenius rado 
tokią žmoną? 

Broliai nosis nuleido ir nekalba — nežino, kas čia yra. 

Tai dabar tėvas sako: 

— Parneškit pyrago — pažiūrėsiu, katra iš visų marčių man skaniau- 
siai iškeps. 

Visi broliai išeina. Pelenius eina ir galvoja: „,„Su tuo audeklu gerai 
išėjo, bet kaip čia su pyragu? Jei ji ims minkyt, tai įklimps. Kur ji 
gali išminkyt?“ | 

Atėjo Pelenius pas pelytę, o ji, ant slenksčio atsistojusi, klausia: 

— Na, ką, mano mylimasis, dabar pasakysi? 

Jis sako: 

— Dabar jau nežinau, kaip čia bus — liepė pyragą iškepti. 

Pelytė sucypė tokiu pat balsu. Jisai sėdi, žiūri ir mato, kad 
eina milijonai pelių ir ant noselių neša miltų. O tie miltai žiba kaip 
saulės spinduliai. O kitos ant noselių neša mielių. Ir visos vienon 
geldelėn pila. Vienos neša, kitos pila, dar kitos minko. Jis vėl sau 
mano: „Gal čia sapnuoju?“ Pradeda save žnaibyt, ar nemiega. 

Bematant jos iškepė, suvyniojo brangian ryšulin ir padavė: 

— Nešk,— sako, — pyragas paruoštas, tik nešk. 

Pareina Pelenius, o broliai jau namie su pyragais. Tėvas jau 
paragavęs. 

— Na, ką gi, Peleniau, parnešei? — klausia. 

Tėvas išrišo. O jau buvo pavakarys — beveik reikėjo lempą degti. 
Kai išrišo, nušvito visa gryčia — ir ant krosnies šviesu, ir po krosnim. 
Tiesiog saulė užtekėjo nuo to- pyrago. Ir pradeda valgyt. Davė sūnums 
ir pats valgė. Toks skonis, kad karalius dar nėra ragavęs tokio 
pyrago. Tėvas ir sako: 

— Kas ten per moteris, kad už tavęs eina ir tokius audimus 
gali aust, tokį pyragą kept?! 

O Pelenius pareina ir vėl lenda į pelenus žaisti. 

Dabar tėvas sako: 

— Eikit ir parvažiuokit su savo Žmonom. 

Išėjo visi. Pelenius eina ir galvoja: „Na, kaip ją parvesti, juk ji 
pelė — katė pagaus, ir po,visam. O ji vargšė stengėsi, audė, kepė“. 

Ateina, o pelytė jau belaukianti. 

— Na, ką dabar sakysi, numylėtasis? 

— Tą,— sako, — sakysiu, kad renkis ir važiuojam pas tėvą, bet 
tavęs nuo katės neapginsiu. 

Ji sako: 

— Ne tavo reikalas! Pasėdėk truputį, aš persirengsiu. 

Jis atsisėdo, pasirėmė ant stalo alkūne. O ji atsistojo ant slenksčio, 
užcypė vėl tuo pačiu balsu — kad pradėjo lėkti pelės, ir kiekviena nešė 
po pelės kailį ir vis ant jos vilko. Paskui atvažiuoja dvylika blusų 
ir atveža auksinį šaukštą. O dar dvylika blusų šoka prieš įkinkytąsias. 
Pelės ją įvelka kailiniuosna, pasodina tan šaukštan. Ji ir sako Pele- 
niui: 

— Aš jau važiuoju. O tu eik paskui mane. 

+ Tos blusos iššoko iš urvo, tempia tą šaukštą, o tos dvylika pirma 
šokuoja. Kai visos iššoko iš to urvo, viena didžiausia pelė ištraukė 
auksinį kardą ir padavė Peleniui. 

— Dabar jums laimingos kelionės! 

Ir važiuoja. Dvylika blusų veža šaukštą, dvylika šokuoja prieš, 
o toji jaunoji pelių kailiuose neapsiverčia, kaip kukuliukas tame šaukšte 
guli. Privažiuoja didelę upę. Per tą upę lieptas žmonėms pereit. Sustojo 
prie to liepto, ji ir sako: 

— Tik įsidėmėk, ką aš tau pasakysiu: kai privažiuosim pusę 
liepto, perkirsk mane šituo kardu pusiau. 

O jisai: 

— Kaip aš tave kirsiu: nors tu ir pelė, bet vis tiek mano žmona. 

— Negailėk manęs. Jei nekirsi, tai abu prapulsim. 

Kai privažiavo pusę liepto, Pelenius, paskui eidamas, kirto tuo 
kardu pelytę pusiau. Viena jos pusė su puse šaukšto ir su puse 
blusų krito vienan šonan, o kita — kitan. | 

Iššoko tos blusos ant kito kranto ir pavirto dvylika gražiausių 
eržilų, šaukštas — gražiausia karieta. O tos, kur šokinėjo priešais, — 
dvylika ginkluotų gražiausių raitelių su trimitais. Tie uždėti pelės 
kailiai — brangiomis sukniomis, o ji pati — gražiausia karalaite. Pele- 
nius pažiūrėjo į save — kad jis jau ne Pelenius prastais rūbais, o 

karalius. Prieina karalaitė, ir abu sėdas auksinėn karieton. Ji ir 
sako: 

— Tu esi valdovas, kur įsakysi — ten karieta važiuos. 

Važiuoja jie dvylika eržilų pakinkytoj auksinėj karietoj, dvylika 
raitelių su trimitais prieky joja. Važiuoja, net žemė dreba, tik dulkės 
pilas! Visur kaimuos žmonės mano, kad karalius važiuoja. Ir jo 
broliai išėję mato: trimitai dideli, eržilai gražūs — tikrai karalius 
važiuoja. Karieta suka Peleniaus tėviškėn, atšlaimėlin. Tie du bžoliai 
pasislėpė ir žiūri, kas atsitiko, kad karalius čia suka. Dvylika eržilų 
išlaužė visas tvoras. Raiteliai nulipo nuo arklių, savo ginklais gerbia 
karalių. O broliai žiūri, kad Pelenius parvažiavo. Išlipo jis pasisveikinti, 
o karalienė su savo karališka karūna, apsitaisius kaip paprasta marti, 
nesididžiuodama pasibučiuoja su broliais, su brolienėm ir sako: 

— Ar norite, kad aš jus apdovanočiau iki gyvos galvos, ar važiuosite 
pas mane? | 

Šitie nesutinka — kurgi važiuos pas karalių. Tai ji jiems davė 
pilnus maišus aukso. Mat ji buvo užkeikta karalaitė. 

Atsisveikino visus apdovanotus ir išvažiavo. Kada grįžo atgal, prie 
liepto, — ten buvo didžiausias geležinis tiltas. Kai atvažiavo ton vieton, 
kur jo obuolys buvo įlindęs,— ten buvo gražiausi rūmai, kokių nei 
pasakoj nėra. 

Gyveno jis karališkai, tačiau pelenų žarstyt nemetė, tik žarstė, 
kai pati nematė, nes ji jaudinosi, kad drabužius pelenuos išteps. 

Ir valdė jis savo karalystę laimingai iki mirties. 


LAIMINGO ŽMOGAUS MARŠKINIAI 


K ada.seniai buvo karalius. Ir jis pasijautė, kad serga, ir nežinojo, kas 
per liga. Sušaukė visus daktarus geriausius, apžiūrėjo jį — niekas 
nepripažįsta jam ligos. Buvo netoli toks šundaktaris — jis gydė žolelėm, 
kas pasitaiko. Karalius pasišaukia jį — tas apžiūrėjo ir sako: 

— Aš labai greit galiu tave išgydyt. 

Karalius labai patenkintas. Sako: 

— Aš tau atsilyginsiu, kad tavo gyvenime užteks visko. 

— Tau, — sako, — nieko nereikia, tik reikia rast žmogų, kuris būtų 
visa kuo patenkintas, ir kad jis tau duotų nors tris dienas savo 
marškinius panešiot. 

Tai karalius sako: 

— Kodėl aš nerasiu — labai greit rasiu. Ministrų gi tai daugel 
yra, algas didžiausias ima visi... 

Tuojau sušaukia visus ministerius, didžiausius savo viršininkus ir 
klausia: 

— Na, vyrai, kas iš jūsų visu kuo patenkintas? Prisipažinkite. 

Tyli visi, neatsišaukia. 

— Ko jūs, — sako, — tylit?! Jūs gi imat algas dideles, tai užtektinai 
visko turite... 

Tuojau vienas atsišaukia: 

— Na, kaip aš galiu būti patenkintas, kad dar skolos turiu. 
Žmonai suknelės reikia kas sekmadienis naujos, dukteris reikia rengt 
baliuosna kas sekmadienis eit, ir pas save pasikviest svečių turiu, — aš 
dar bankui įsiskolijau. 

Ir antras taip atsišaukia, ir trečias, ir ketvirtas... 

Tada karalius sušaukia grafus. Grafai irgi atsakė: 

— O kodėl, — sako vienas, — galiu būti patenkintas: ana tas turi 
tiek ir tiek tūkstančių banke padėjęs, o mano — mažiau, tai aš 
nepatenkintas, nė miegot negaliu. 

Nutaria karalius važiuot per savo karalystę ir pas prastus žmones 
žiūrinėt — gal kur užsidurs ant patenkinto žmogaus. Važiuoja jisai per 
visą karalystę — niekur nesuranda: tai sėklos maža, tai kumelė išgaišo, 
tai vaikai nevalgę, tai apsiaut nėra kuo,— bėdos ir bėdos, niekur 
nesutinka žmogaus, kad būtų patenkintas. 

Dabar važiuoja — žiūri, kad žmogus akėja, apsivilkęs geruoju paltu, 
su skrybėle ir šoka kazoką. O kumelė vos gyva. Karalius prieina 
prie to žmogaus ir klausia: 

— Ko tu šoki? Nejaugi esi toks patenkintas? 

— O kad man,— sako tas žmogus,— linksma. Labai man gera 
gyvent! 

Karalius labai nusidžiaugė: „Ot gerai bus, jau dabar kaip tik 
pasveiksiu“. Sako: 

— Ar negalėtum tu man paskolint savo marškinių trims dienoms? 
Aš tau sumokėsiu tris šimtus rublių. 

— Kodėl gi ne,— sako,— su mielu noru paskolinčiau. Bet,— 
atsisegė savo paltą gerąjį — aš marškinių neturiu. Jeigu turėčiau, 
ir be pinigų paskolinčiau. 

Karalius. klausia: 

— O kodėl neturi? 

— Kad aš neturiu už ką nusipirkt, esu labai neturtingas. 

— Tai ko tu šoki kazoką? 

— Tai kad, — sako, — man labai linksma. 

— Tai kodėl tu patenkintas? 

— Užtatai, kad man labai gera gyvent. 


Tada karalius suprato, kad jisai neserga visai, bet kad jam kyla 
kažkoks noras užgrobt kitas karalystes ar ką kita, ir užtatai miegot 
negali. Tad jis, grįžęs atgal, sumokėjo tam šundaktariui gerus pinigus 
ir pasakė: 

— Nereikia man dabar jokių marškinių — suprantu, kaip reikia 
gyvent. 

ASTRONOMAS IR DAKTARAS 


S enais laikais irgi buvo -karai dideli. Na, -i+r pasitaikė, kad užėjo 
miestuose bado laikas, duonos nebuvo. Tai dabar astronomas ir daktaras 
sugalvoja eit provincijon. Daktaras gydys žmones, astronomas atspės 
jiems orą — ir labai gerai gyvens abudu. 

Na, ir eina jie. Palei kaimą žiūri — moteris nešasi didžiausią sterblę 
žolių prisirinkus. Tie ją susistabdo: 

— Ką jūs čia nešat? 

— Ogi,— sako ta,— vaistų prisirinkau — labai gerai gelbsti tos 
žolės. Šitos — nuo galvos svaigulio, šitos — nuo pilvo sopėjimo, šitos...— 
ji viską išaiškino, kiekvieną žolę žino, nuo ko ji. Tai astronomas 
daktarui sako: 

— "Tau čia vietos jau ir nėra. 

Reikia grįžti atgal, miestan, kad boba protingesnė už daktarą. 

— Bet,— sako, — nors pernakvokim... 

Ateina jiedu pas vieną ūkininką, pasiprašo nakvynės. Ūkininkas 
sako: 

— Gerai, priimsim. Tik kur,— sako, — miegosit? 

Astronomas apsidairė, sako: | 

— Sode paklokite kokią marškelę — mums šilta bus, — sodai žydi... 

Tai šeimininkas sako: 

— Ne: bus audra naktį. 

— Iš kur tu žinai? 

— 0,— sako, — turiu žilą kiaulę, tai jeigu tik ji į slenkstį uodegą 
kaso, tai audra bus būtinai. Jeigu jinai kasosi kojas, tai būna tik 
lietaus, o jei trina užpakalį į slenkstį — tikra audra. 

— Na,— sako tie, — žiūrėsim, ar tavo kiaulė tokia gudri. 

Na, gerai. Pakloja jiems sode, atsigula. Tiktai užsnaudė — tik 
vūūu, žybt žybt žybt, terkšt terkšt perkūnas, lašai dideli tik krinta, 
vėjas net medžius suka. Daktaras sako: 

— Ar girdi, kas čia daros?! Matai: kiaulė daugiau supranta už 
tave, boba — už mane. Einam namo! 

Grįžo jie atgal į miestą ir toliau vargo, badavo. 

Gimė 1876 metais. Gyveno Molėtuose. 
J. Dovydaitis pirmąsyk jį aplankė 1932 metais 
ir užrašė iš jo nemažai tautosakos, etnografinės 
medžiagos. Vėliau 1960—1965 A. Siciūną 
lankė ir, be kitų dalykų, užrašė iš jo 55 
pasakas. Labai mėgo pasakoti, apskritai buvo 
kalbus. Molėtuose savo pasakomis buvo gerai 
žinomas. Senatvėje gyveno vienišas, prašėsi 
priimamas į senelių namus. Ten ir mirė 
1966 metais. 

A. Siciūno mokamą tautosaką taip pat 
yra rašę jo vaikaičiai 1952—1953 metais 
ir įteikę Lietuvių tautosakos rankraštynui. 

Čia pateikiamos 4 J. Dovydaičio 1960 
metais iš A. Siciūno užrašytos pasakos. 


VARLĖ IR ŽMOGUS 


V ieną kartą varlė atėjo pas žmogų tinginį ir sako: 

— Priimk mane per žiemą užu suolo kaladės perbūt, tai aš tau 
pasakysiu tris laimes, per kurias tu būsi turtingas. 

Zmogus ją priima, pasodina už suolo kaladės. O nuo suolo visokios 
sutros ant varlės varvėjo. 

Pavasaris kai atėjo, varlės pradėjo po dirvonus uliot, žmogus 
liepė varlei: 

— Išeik: visos varlės jau po laukus ulioja. Tik pasakyk, kas tos 
trys laimės. 

Varlė sako: 

— Niekuomet nelauk, kad saulė užtekėtų, kelkis prieš saulę ir, 
kokius turi darbus, dirbk. Tada ir laimingas būsi. Kita laimė: kokį 
darbą sumanysi, niekada neatidėk kitai dienai ir, ką dirbi, ligi pabaigos 
dirbk, tai tada labai gardžiai pavalgysi. Trečia laimė: kur eisi — ar 
lauku, ar mišku, — rasi varpą — dėk kišenėn, rasi ankštį — dėk kišenėn. 
Eisi per mišką, užeisi uogų — priraškyk, užeisi grybų — rink, rasi 
riešutų — skink... 

Tada žmogus spjovė ant varlės: 

— Bjaurybė: žiemą išlaikiau, o nieko gero nepasakė! 

Varlė sako: 

— Pasakyta senų žmonių: nespjauk vandenin, nes atsigert reiks. 
Ant manęs daug sutrų, ir dar apspjaudei. Tai šuliny be rentinio aš 
išsimaudysiu, išsiprausiu, o tu viską suvalgysi, sugersi. 

Tada žmogus labai pasibjaurėjo. Tuojau padarė šuliniui rentinį, 
visas skyles užkaišiojo, kad varlė neįlįstų ir nesimaudytų. 

Žmona, nesulaukdama vyro, atėjo ieškot. 

— Ko neini taip ilgai valgyt? 

— Aš nenoriu, kad šita bjaurybė mūsų šuliny maudytųs. Atnešk 
viedrą, su šluota kraštus šulinio apvalysime, išpilsime visą bjaurų vandenį. 

Taip ir padarė. O eidami namo, žiūrėjo, koks gražus rentinys ir 
kaip gražiai aplinkui smiltimis apipiltas. O kai atsisėdo valgyti, tai 
niekados jie nebuvo taip gardžiai valgę kaip tada. Ir nuo to karto 
pradėjo neatidėlioti darbų ir, greitu laiku viską tvarkydami, pradėjo 
gyventi kaip ir kiti kaimynai. Varlė žmogų išmokino gyvent. 


NELAIMĖ 


D u broliai gyveno. Vienas laimingas, kitas nelaimingas. Laimingasis, 
turtuolis buvo labai užganėdintas, kad jo brolis toks vargšas. 

Vieną kartą pas šitą vargšą užėjo senelis. Besigraudenant, kad 
brolis turtingas, o jis galų nesuduria, senelis ir sako: 

— Tu gimei nelaimingoj valandoj, dėl to tavo nelaimė visuomet 
su tavim. | 

Vargšas sako: 

— Kaip aš galiu išsigelbėt iš tos nelaimės, kad taip esu apsigimęs? 

— Nueik miškan toliau nuo namų ir medy, kurį nužiūrėsi, iš- 
gręžk skylę. Ir turėk kuolelį apsitašęs. Nelaimė, matydama, kad medis 
tau pasitaikė gražus, pažiūrės, kaip giliai skylė. O tu, kai ištrauksi 
grąžtą, tuoj kuoleliu skylę užmušk ir eik namo neatsigręždamas — ar 
tau šauks kas, ar kas rėkaus, neatsigręžk, eik ir eik, kol pareisi 
namo. 

Jis taip ir padarė. Ir nuo to karto jam pradėjo labai sektis. 

Ir galvoja tas antras brolis, turtingasis: kodėl taip gerai pradėjo 
gyventi tas vargšas? Matydamas, kad su turtu jį jau paveja, sumanė 
išklaust. Bet brolis nenorėjo jam sakyt. Tai jis pasikvietė pas save, 
pavaišino visaip, ir tada jis prisipažino, ką senelis jam pasakė ir ką 
jis padarė. 

Turtingas brolis labai nudžiugo sužinojęs ir nuėjo miškan. Surado 
tą medį, ištraukė kuolelį ir sako: 

— Eik dabar ir vėl pas brolį — aš išlaisvinau! 

Toj nelaimė iššoko iš tos skylės ir sako: 

— Tu mano gelbėtojau! Aš dabar nuo tavęs niekados neatsitrauksiu, 
Tu mane išlaisvinai — aš su tavim dabar iki mirties! 

Tas ir prašė, ir atsiprašinėjo, kad pas brolį eitų, bet nelaimė 
nesitraukė. Turtingas taip nuvargo, kad brolis baigė jį ligi mirties 
globot. 

LIEŽUVIS VISKĄ GALI 


V. kunigaikščio apsirgo mažas vaikas. Gydytojas apsiėmė išgydyt. 
Ir išgydė. Kunigaikštis gausiai apmokėjo jam. 

Tada to gydytojo kūno dalys pradėjo tarp savęs ginčytis. Galva 
sako: 

— Man priklauso šitas turtas, nes aš sugalvojau! 

Akys sako: 

— Ne, man priklauso, nes aš viską mačiau ir parodžiau! 

Liežuvis sako: 

— Ir man priklauso, nes aš su kunigaikščiu kalbėjau ir gydžiau! 

Rankos sako: 

— Man priklauso, nes aš stirną, kurios pienu gydė vaiką, paga- 
vau! 

O kojos sako: 

— Man priklauso, nes aš pavijau! 

Tada liežuvis jiems visiems atsakė: 

— Jeigu jūs nepripažįstat, kad aš viską padariau, tai visi prapulsite! 

Nuėjo pas kunigaikštį ir pasakė, kad šitą vaiką išgydė pasiutusios 
kalės pienu. Kunigaikštis labai supyko. Liepė akis su galva užrišt, 
kojas ir rankas surišt, sukraut laužą ir jame sudegint. 

Jau buvo paruoštas laužas sudegint. Tada liežuvis sako: 

— Kunigaikšti, kaipgi darai, kaip tu mane deginsi: aš gi išgydžiau, 
o dabar nori ir mane sudeginti? 

Kunigaikštis atsakė: 

— Užtatai, kad jūs pasiutusios kalės pienu gydėt mano vaiką. 
Vaikas nuo to gali apsiust. 

Tada liežuvis sako: 

— Tai pažiūrėk pirma, kokia toj kalė, — ir parodė jam stirną.— Štai 
šitos pienu mes jį išgydėm, o dabar laidom ir valgom. 

Kunigaikštis sako: 

— Tai kodėl vadinat kale? Juk tai stirna! 

— Mums taip patiko, mes taip ir vadinam. 

— "Tai kodėl ją vadinat pasiutusia? 

— Dėl to, kad ji nesiduoda laidyt, kolei papranta. 

Tada kunigaikštis liepė atrišt akis, rankas, kojas ir paleist. 

Paleidus liežuvis sako: 

— O ką, ar ne mano čia galybė?! Liežuvis viską gali: pražudyt 
ir išgelbėt. 

MELŲ PASAKA 


V. karčemoje nepažįstamas Žmogus sekė pasakas. Jį apspitęs 
klausėsi didelis būrys žmonių. Kunigai bernardinai, važinėdami po 
apylinkes, vienuolyno reikalams rinko pinigus. Užėję į karčemą, susido- 
mėjo pasakorium. Kai jis nutilo, sako: 

— Eikš ir mums pameluok. 

Žmogelis sako: 

— Aš niekuomet savo gyvenime nesu melavęs, o kunigai palaikė 
melagiu. 

— Eikš eikš, seni, nesiožiuok, paseksi ir mums. 

— Tai koks man bus malonumas, jeigu vis sakysit: „Meluoji!“ 

Kunigai pažadėjo nesakyti. 

Žmogus sako: 

— Aš netikiu. Padėkit užstato dvidešimt penkis rublius. Jeigu 
pasakysit: ,,„Meluoji!l“ — pinigai bus mano, o jei ne — jūsų. 

Kunigai sutiko. Nuėjo žmogelis kambarėlin, kur buvo apsistoję 
kunigai, ir pradėjo sekt pasaką. Sako: 

Aš gimiau rugiapjūtėje. Motina, mane palikusi, išėjo rugių pjaut. 
Buvau tik trijų dienų amžiaus, užsinorėjau valgyti. Šiaip taip išvir- 
tau iš lopšio, priėjau prie stalo, atsidariau stalčių ir radau keletą 
plutelių. Dantų neturėjau, bet pluteles sugraužiau. Įsikibęs į suolą, 
šiaip taip priėjau prie kibiro ir atsigėriau. Netoliese buvo durys. 
Slenkstis buvo labai aukštas, sulig manim, vos persiritau stačia galva. 

Išeinu oran. Diena buvo labai graži. Peteliškių visokių — baltų, 
žalių, raudonų. Pradėjau gaudyti peteliškes, o jos skrenda vis tolyn. 
Taip mane nuviliojo iki miško. Kur buvus, kur nebuvus, iš miško 
išlenda meška. Kapt ir prarijo mane. O valgyti man taip norisi, 
taip norisi! Prisirinkau sausų šakelių, susikūriau ugnelę, prisirinkau 
grybų, kepu ir valgau. Per meškos nosį dūmai rūksta, iš akių kibirkštys 
šoka. Iš to neramumo, kad aš jos viduriuose ugnį kūrenu, meška 
lekia ir lekia. Kai lėkė per mano tėvo atšlaimą, pilvas pradegė, ir aš 
iškritau. Tuo metu tėvas grįžo pjovęs rugius ir sako man: 

— Na, vaike, kaip tu čia atsiradai? 

Sakau: 

— Mane meška buvo prarijusi. 

Mes su tėvu tai meškai nulupom kailį ir ant tvoros pakabinom. 
Mėsą susūdėm ir trejus metus valgėm. 

Kartą tėvas parvažiavo iš miesto, o kumelę paleido prie kūdros. 
Priėjęs norėjau ją paglostyti. Kumelė nutvėrė dantimis mane už plaukų 
ir kiton pusėn kūdros permetė. Mat buvo alkana ir pikta. | 

Paūgėjau didesnis. Tėvas išleido mane arti. Diena buvo karšta. 
Jaučiai traukė traukė ir nutraukė mane su visu arklu į marias. Mat gerti 
norėjo. Įbridę ligi pilvo, ėmė gerti. Kur buvus, kur nebuvus, didžioji 
žuvis ėmė ryti mano jaučius. Aš savo jaučius traukiu atgal ir niekaip 

negaliu ištraukti. Įsispyriau kulnimis į žuvies žiaunas ir traukiu. Išlūžo 
žuvies dantys, bet vis tiek mane prarijo su visais jaučiais ir arklu. 
Aš jaučius iškinkiau, paleidau. pievon ganytis. Sulaužiau arklą, turėjau 
skiltuvą, įskėliau ugnį ir kūrenu sau. O valgyt taip noriu, taip noriu. 
Pagaunu ešeriuką, kuoją, ant ugnies išsikepu ir valgau. Žuviai neramu, 
kai ugnis kūrenasi, tai ji vis plaukia ir plaukia per marias. Kokių 
miestų aš mačiau! O žmonių minios tik eina ir eina gatvėmis! Žuvis 
iš to neramumo tik plauko ir plauko po visokiausius kraštus. Taip 
smarkiai plaukė, kad į mano tėvo pievas išplaukė. 

Tėvas, manęs nesulaukdamas, antruos metuos išėjo ieškoti. Radęs 
sako: 

— Ko tu tiek ilgai terliojies? 

Sakau: 

— "Tėveli, žiūrėk, kokia žuvis mane buvo prarijusi! 

Mes tą žuvį parsinešėm namo ir per tris dienas suvalgėm. O 
mėsos gardumėlis — saldi, balta, marėse išvelėta! Iš kaulų pastatėm 
daržinę ir meškos kailiu apdengėm. Šieno nereikėdavo džiovinti — nu- 
šienaudavom ir tiesiai daržinėn kraudavom. 

Pagaliau tėveliai išsiuntė mane tarnauti. Tai aš pas vieną poną per 
vienerius metus septynerius atitarnavau. Tarnyba buvo nesunki. Buvo 
septyniasdešimt kelmų bičių. Reikdavo rytą bites išleist darban, o vakare 
suskaityt, ar visos grįžo. Iš daugelio atsirasdavo ir tinginių. Reikdavo jas 
pasarmatyt, prikalbėti, kad visos darbuotųsi. 

Vieną vakarą, skaitydamas bites, vienos pasigedau, pačios darbš- 
čiausios, kuri iš karto medaus pūdą atnešdavo. Išėjau tos bitės ieškoti. 
Nei kelio, nei tako, tik žinojau, kurion pusėn išleidau. Ėjau ėjau ir 
išgirdau bitės balsą. Pradėjau bėgt. Pribėgau upę, o kitoj upės pusėj 
keturi vilkai vieną bitę bepjauną. Brist bijau — prigersiu. Prisiminiau, 
kad tėvo kumelė mane kiton kūdros pusėn permetė. Tai aš nusitvėriau 
sau už plaukų, įsisvarinau ir permečiau save kitan upės krantan. Vilkus 
nutvėriau už uodegų, surišau krūvon. Vilkai plėšiasi į visas puses ir negali 
iš vietos pajudėti. 

Bitė buvo arti mirties, tai, paėmęs peiliuką, papjoviau ir mėsą 
jos sukapojau. Iš ąžuolų pridariau kubiliukų, sudėjau mėsą, kiekvienam 
vilkui prie uodegos pririšau ir liepiau vežt dvaran. Ponas vilkus tiek 
sarmatijo, kad jie, galvas nuleidę, net verkė. Ponas jų pagailėjo ir 
paleido. 

Aš turėjau gerą šautuvą ir dažnai eidavau medžioti. Susitikau 
kitą medžiotoją. Jis gyrėsi, kad nuo jo šūvio niekas nepabėga — tol 
vejasi, kol užmuša paukštį arba žvėrį. Aš sakau: 

„ — Aš taip nešaudau — pirma pagaunu, pačiupinėju, ar riebus, 
ir tik tada nušaunu. Šiaip šaudant, galima visokių dvėselienų prišau- 
dyt. 

Kartą einu per mišką ir girdžiu — bitės taip gailiai rauda. Prieinu, 
žiūriu — meška, įlipus medin, įkiša leteną ir ištraukusi laižo. O bitės 
verkia. Aš pagailėjau bičių, kad šoviau meškai užpakalin, tai krito 

stačia galva ir įkrito šautuvo vamzdin. Ištraukiau už uodegos. O 
kad išsivalė šautuvas, pasidarė kaip naujas! 

Einu toliau, o jau daug buvau šaudęs, visą paraką išeikvojęs. 
Priėjau ežerą. Nendryne plaukioja pulkas ančių. Krepšy turėjau lašinių. 
Pririšau ant virvutės galo ir numečiau antims. Antys išgirdo, kad kas 
pliumptelėjo, manė, kad varlė, ir viena tą gabalą prarijo. Nuo lašinių 
suviduriavo ir išpliurškė. Kita prarijo — ir kita išpliurškė. Tokiu būdu 
visos susivėrė ant virvelės. Tada paėmiau už abiejų galų ir apsijuosiau. 
O antys laukinės. Nusigando, ėmė skrist ir mane nešt raistan. Ma- 
nau — baigta jau! Bet vis skvernu suku į dirvą. Žemėn negalėjau 
nusileisti, tai pro kaminą virtuvėj atsidūriau. Pamačiusios mane su 
antim, virėjos manė, kad aitvaras — pradėjo žegnot. Sakau: 

— Nebijokit, čia laukinės antys, pjaukit ir virkit. 

Kartą ponas mane pasiuntė miškan suskaityti, kiek yra beržų, 
uosių, alksnių, eglių, pušų, ąžuolų ir kokio jie storio. Užlipau -ant 
aukšto kalno ir, ten sėdėdamas, skaičiavau ir matavau. Ėmiau ir 
užmigau. 

Pabundu, žiūriu — galvūgaly kopėčios. Pradėjau lipt, lipt ir įlipau 
dangun. Einu dangumi. Vienoje karčemoje ant stalo radau trupinių, 
paėmiau ir valgau. Paėjau toliau, vėl randu karčemą ir ant stalo 
trupinių. Užėjau į trečią, o ten randu du bernardinus, pasigėrę snaudžia. 
Tai aš nuo vieno nuėmiau raudoną kepuraitę, kad galėčiau 
pasirodyt, kad buvau danguj, ir greit bėgau, kad jie nepabustų. Pribėgau 
duris — kopėčių nėra. Kampe radau miežinių pelų ir ėmiau sukti virvę, 
pririšau prie staktos ir leidžiuos žemyn. Nusileidau iki virvės galo, o 
žemės vis dar nematyti. Užlipau atgal, nupjoviau nuo viršaus gabalą 
ir pridūriau apačioj. Vėl nusileidau žemyn, o žemė dar vos tik matyti. 
Tada šokau ir ligi juostos sulindau žemėn. Sulindau ir negaliu išlipt. 
Tai nulėkiau namo, atsinešiau kastuvą, atsikasiau ir išrėpliojau. 

Bijojau eiti dvaran, nes ne visi medžiai dar buvo suskaičiuoti, 
ir nuėjau pas savo tėvelį. O pas tėvelį bandą ganė toks plikas 
senelis, kad nebuvo nei vieno plaukelio ant jo galvos. Po plikę 
musės vaikščioja, kanda. Pagailo man to senelio, aš ir uždėjau jam 
šitą raudoną kepurėlę. 

— Tai ar ne tamsta pas mano tėvelį kiaules ganei, kad ant 
tamstos galvos ta pati raudona kepurėlė? — paklausė baigdamas pasa- 
korius vieno kunigo, kuris ant galvos turėjo raudoną kepuraitę. 

Kunigas supyko. 

— Ar jau pristigai ko meluot, kad prie manęs kimbi? 

— "Tai aš vis melavau? — sako žmogelis. 

Už pinigų ir pro duris. 

Kunigai sako: 

— (Gudrus senis — apgavo mus! 


EMILIJA 
GANČERIENĖ 


Gimė 1881 metais Veličkų kaime (Šven- 
čionių raj.), ten beveik visą laiką ir gyveno, 
tik senatvėje persikėlė į Čiobiškį (Širvintų 
raj.). Didelį pluoštą tautosakos — daugiausia 
dainų, taip pat pasakų — iš jos apie 1957 me- 
tus yra užrašęs J. Dovydaitis, o 1959 metais Ar i: p pajų al AšB 
i apsilankė Lietuvių kalbos ir literatūros Li ė Mai i] 
As — Čia taip pat buvo užrašyta jos o 2 g 
mokama tautosaka. Iš viso E. Gančerienė yra Tuk 
pasekusi apie 30 pasakų. Nemažai jų, gerai 
pasektų, išspausdinta įvairiuose tautosakos 
leidiniuose. Šioje knygoje dedamas jos pasek- 
tas pasakas užrašė B. Kerbelytė (pirmąją, 
trečiąją; ji taip pat šifravo tekstus), O. Tvira- 
gaitė (antrąją), J. Dovydaitis (ketvirtąją). 
Pirmosios pasakos dainuojamųjų intarpų me- 
lodijas šifravo Z. Puteikienė, trečiosios — 
V. Juodpusis, antrosios — užrašė S. Martu- 
sevičius. 


OZKA IR VILKAS 


K adais buvo ožka ir turėjo keturis ožiukus: žilą, juodą, baltą ir 

margą. Jinai juos augino, džiaugėsi. Kai išeina laukan, sako vaikams: 
— Vaikeliai, nieko nejsileiskit tvartelin. Užsikabinkit. Aš kai pareisiu, 

pašauksiu, tada atidarysite. 

Ožiukai užsikabina ir guli. Ožka perdien ganosi, ėda. Pareina 


vakare ir šaukia: 


Atidaraite, vaikeliai, atidaraite: 
Pilni rageliai žalio šieno, 
Pilni speneliai balto pieno! 


A-ti:da — rai-te, vai-ke-liaa. a — ti — da — rai te: 


pil- ni ra — ge —- liai žalio šie — DO, 
pilni -spe- ne —liai bal-to pie — no! 


Atidaro ožiukai. Ožka juos pažindo, pašeria, apsidžiaugia. Išeidama 
vėl įsako: 

— Vaikeliai, jeigu kas šauks storu balsu, tai neįsileiskit. 
Ogi ateina vilkas ir šaukia storai: 


Atidaraite, vaikeliai, atidaraite: 
Pilni rageliai žalio šieno, 
Pilni speneliai balto pieno! 


A-ti-da — rai-te vaicke-liai, a — ti da — rai-te: 


pil - ni ra — ge - liai ža „lio šie — no, 
pil- ni spe-ne liai balto pie — no! 


Ožiukai susimetė visi krūvon ir nedaro. O vilkas šaukė šaukė — ne- 
klauso. Nuėjo pas kalvį ir prašo: 

— Kalvi kalvi, paplok man liežuvį, kad plonai galėčiau pašaukt 
ožiukus. 

Kalvis suplojo, padėjęs ant priekalo, liežuvį. Ateina vilkas: 


Atidaraite, vaikeliai, atidaraite: 
Pilni rageliai žalio šieno, 
Pilni speneliai balto pieno! 


Ogi paėmė ožiukai ir atidarė. Įeina vilkas — visus po vieną gaudyt! 
Prarijo visus, tik vienas liko — pasislėpė kampely po puodo šukele. 
Pareina ožka ir šaukia: 


Atidaraite, vaikeliai, atidaraite: 
Pilni rageliai žalio šieno, 
Pilni speneliai balto pieno! 


Niekas neatsišaukia. Ožka tik me-eee, lakstydama aplinkui,— jau 
ožiukų nėra! Atsikišo duris, įeina, dairosi — nėra! Uosto visus kampus 
vaikščiodama. Atverčia puodo šukelę — randa ožiuką vieną. 

— Oi vaikeliai, kam įsileidot vilką?! Aš gi jums sakiau, kad 
kai šauks storai, neleiskit! 

— Tai kadgi, — sako ožiukas,— plonai šaukė. 

Ožka taip užpyko: „Palauk, aš jam atkeršysiu!“ 

Nuėjo ožka pamiškėn, ant kalno aukštai atsisėdo, susikūrė ugnį, 
kūrena, spirgina lašinius, kepa kiaušinius. O vilkas tupi pakalnėj — kve- 
pia jam iš tolo. Tupi ir sako: 


Kas ten žiūrina, kas ten būrina 
Anta aukštojo tai kalnelio? 

Kas ten žiū — ri na, kas ten bu — rio na 


ant auks - lo — jo tai kal.ne —- lio ? 


O ožka: 


Aš žiūrinu, aš būrinu 
Ant aukštojo tai kalnelio. 
Kepu kūmui pautienėlę 
Ant trinagės skarvadėlės. 


ant aukš.lo — jo tai kal ne lio. 
Ke pu kū-mu pau-tie-nė-lę 


ant tri na-gės skar-va-- dė- lės. 


Pridūrino vilkas arčiau: 

— Oi kūmute, kaip kvepia! Duok nors paragaut. 

— Ot, neduosiu! 

— Duok, kūmute, nors truputį... 

— Gerai. Eikš arčiau. Išsižiok, užsimerk, liežuvį iškark, tai duosiu! 

Ogi vilkas kad išsižiojo, -liežuvį iškorė, užsimerkė. O ožka turėjo 
prisideginusi reples karštas — tik kapt už liežuvio vilkui! Kad ėmė 
mušt, kad ėmė mušt! | 


Išmesk margą, 
Išmesk baltą, 
Išmesk juodą! 


Iš —- mesk mar-gą. 
iš — mesk bal - tą, 
iš — mesk juo-dą. 

Mušė, mušė! Skauda vilkui — išpūtė ožiukus visus. Tada ir liežuvis 
atitrūko nuo karštų replių. O ožka ožiukus savo pasiėmė, parsivedė, 
apmazgojo — ir gyveno. 

Ir aš ten buvau, alų midų gėriau, bet per barzdą varvėjo. Kas 
klauso — tam maltinių čiūlė, o kas neklauso — smalinė kūlė. 


ŽĄSELĖ 


B.. senis įr senė. Pasėjo senis lauke grikius. Grikiai išaugo, na, 
ir senis su sene juos nupjovė. Kad priprato laukinės žąsys grikiuosna. 
Tai senė ir sako: 

— Eik tu, seni, pasaugok! Atsigulk ant žemės, apsidėk grikiais 
ir lauk, kol jos atskris. Gal pagausi žąsį! | 

Nuėjo senis laukan, atsigulė, apsidėjo grikiais ir laukia. Ogi 
atskrenda pulkas laukinių žąsų — kadgi lesa, kadgi lesa grikius! Senis 
tik kapt — ir pagavo vieną žąsį, ir nešasi namo. Boba, kai pamatė, 
kad senis parsinešė žąsį, taip apsidžiaugė! Sako: 

— Dabar ir mes turėsim žąsį! 

Laiko seniai tą Žžąsį pirkioje. Patys kur nors išeina — ją uždaro 
vieną. Na, tai kai jie išeina, tai žąselė numeta plunksnas, pasidaro 
mergiotė, tuoj pradeda ruoštis pirkelėje, pradeda visur mazgoti; taip 
sutvarko pirkelę, kad gražu pažiūrėti. Ir vėl numeta rūbus, apsideda 
plunksnomis ir pasidaro žąselė. Pareina vakare senis su sene, žiūri, 
kad taip švaru pirkelėje. Ir klausia vienas kito: 

— Kas čia taip gražiai apsiruošė? 

Apsidairė grinčelėje — nieko nematyti, tik žąsis tupi palovėje. Daug 
kartų ji taip darė, ir seniai vis negalėjo suprasti, kas taip daro. 

Vieną kartą senė ir sako seniui: 

— "Tu šiandien pasaugok, kas taip daro. Užlipk ant aukšto ir 
žiūrėk, kas ten pirkelėje tvarkysis, kai aš išeisiu. 

Senis taip ir padarė: užlipo ant aukšto ir žiūri. Kai tik jie 
išėjo, tuoj žąselė nusimetė plunksnas, apsirengė rūbais ir pasidarė 
mergiotė. Tuojau pasikūrė pečių, šildė vandenį, pradėjo ruoštis plauti. 
Senis tik skokt nuo pirkios, sugriebė jos plunksnas ir įmetė pečiun. 
Ogi kad pradės jinai verkti! Ta merga kad verkia, kad verkia! Senis 
maldo, kad neverktų. Sako: | 

— Neverk, tu būsi mūsų duktė. Tau pas mus bus gerai! Mes tave 
gražiai aprengsim! | 

O ji vis tiek verkia ir verkia. 

Pagyveno kelias dienas pas tuos senius. Ji labai liūdna buvo. Ir 
prašosi, kad leistų palei ežerą pavaikščioti, pažiūrėti, kaip atrodo 
ežeras. Seniai ją paleido, sako: 


196 


— Eik, kad nori! 
Nuėjo ji prie ežero. Vaikščioja, prausiasi. Ogi skrenda pulkas 
žąsų, iš kurio ją sugavo. Ir šaukia ją tas pulkas: 


Tu žąsele, gir gar, 
Tu gulbele, gir gar, 
Skriski su mum, gir gar. 


Tu žą — se- le, fir gar, 
tu gul-be-le, gir par, 
skris — ki su mum gir gar. 


Žąselė atsako: 


Jūs seselės, gir gir gar, 
Kaip man skristi, gir gir gar, 
Kaip pakilti, gir gir gar: 
Nėr pūkelių, gir gir gar, 
Nėr plunksnelių, gir gir gar. 


Jūs se — se - lės, gir gir gar, 
kaip man skris-ti , gir gir gar. 
kaip pa kilti, gir Bir gar: 
nėr pū— ke liu, gir Lir Bar, 
nėr plunks-ne —lių, gir Bir Ear. 


Ogi nusileido žąselių pulkas, sumetė jai visos po plunksnelę, 
apkaišė visą ir nuskrido visos. Paliko ji.ant kranto sijoną ir marškinius. 

Siunčia senė senį: 

— Eik tu, seni, pažiūrėk, kur ta mūsų mergiotė pasidėjo. 

Eina senis paežerėn ieškoti. Ogi randa tik marškinius ir sijoną, — 
mergiotės niekur nėra. Apsiverkė senis ir nuėjo namo pasakyti savo 
senei, kad mergiotės niekur nerado, tik jos rūbus. Susėdo abu ir 
pradėjo verkti, — taip jiems gaila buvo tos mergelės. 


PIKTOJI PAMOTĖ 


S eniai, labai seniai gyveno tokia piktoji pamotė. Ji labai buvo pikta, 
nedora ir turėjo podukrą, vardu Krisiutę. Taip pamotė jos nemyli, 
tos podukros, taip jau ją visaip kankina, ir darbu, ir viskuo — nepri- 
mano, koks jai sunkumas uždėt! Pritaiso jai tokį patalą ant pečiaus 

(buvo senybėj toki pečiai be kaminų) — prikasa pripečky pelenų 
ta senė ir sako: 

— O, tai tau bus, snauduole papelene, gulėt! 

Ten toji mergaitė ir miega kada. Bet retai jai tenka ir miegot: 
ją stumdo. pamotė prie visokių darbų. 

Vieną kartą galvoja pamotė: „Kaip ją nudėt? Kas jai padaryt? 
Kaip užduot jai kokią sunkybę, kad ji nepadarytų? Tai tada galėsiu 
aš ją kaip nužudyt“. 

Na, kas gi čia padaryt? Sugalvojo. Atėjo vakaras — klausia pamotė: 

— Na, snauduole papelene, ką — pavalgei?! 

— Ką gi,— sako, — pavalgiau... Gi jau nėra ko valgyt. 

— O išgramdyk puodą, išlaižyk bliūdą — tau užteks. Kokia tu 
darbininkė, tiek tau ir maisto. 

Na, toji jau taip palaižė, kur .jos valgyta, tos pamotės. 

— Tai dabar, snaudale, nemiegok! Paimk, mano visus rūbus surink 
ir nunešk paežerėn. Apžluk žlugtį, išvelėk, išdžiovink ir parnešk! 
Nepadarysi taip — tai aš tave rykštėm užkaposiu. 

„Ką gi,— galvoja mergaitė, — kaipgi čia gali padaryti tokį darbą?“ 
Verkė verkė, sako: 

— Bėgsiu pas savo motulę ant kapų: gal ten ji man ką patars 
arba pas save paims. 

Nubėgo ant kapų, apgulė motinos kapą ir taip verkia, taip verkia. 
Ogi girdi, kad kas: 


Ar čia lyja, ar čia sniega, 
Ar nuo medžių rasa krinta? 


Ar čia ly — ja, ar čia snię —— a, 
ar nuo me — džių ra — Sa krin —— ta? 


Ogi ta Krisiutė atsišaukia: 


Neigi lyja, neigi sniega, 

Nei nuo medžių rasa krinta — 
Tavo dukra gailiai verkia. 

Uždavė pamotė darbelį: 

Liepė ant ežero apžlugti žlugtelį — 
Išvelėti, išdžiovinti ir parnešti. 


Nei gi ly — ja, nei — Bi snie  —— ga, 
nei nuo me — džių ra — Sa krinh — ta — 
ta — vo duk — ra gai — liai ver —— kia. 

lie — pė ant o— že ro ap- žlug — ti žluųg — te 


iš —ve-lė — ti, iš - džio-vin- ti ir par — neš ti. 


Ogi atsišaukia mama iš kapo: 

— Neverk, dukrele, neverk, Krisiute! Pas mane yra, daug darbinin- 
kių. Aš jas paprašysiu, pasiųsiu, tai ir padarys tau. Tik manęs paklausyk, 
kaip aš tau sakysiu. Kai nueisi namo, nunešk visus tuos rūbus 
į ežerą, sumerk ir tada pašauk: 


Atplaukit, marių gulbės, 
Atskriskit, balų antys! 

Padėkit man sunkiam darbely: 
Išplaukit mano žlugtelį. 


At-plau — kit, ma —riųgul — bės, 
at- skris — kit, ba — lų an — Lys! 


Pa <dė — kit man sun-kiam dar. bė — ly: 
4—K151 Pp 
iš — plau — kit ma — no žlug-te — li. 


Tai, — sako, — tau ir padarys. 
Nuėjo namo Krisiutė, surinko visus pamotės skarmalus, nunešė, 


pamerkė ežere ir šaukia taip: : 


Atplaukit, marių gulbės, 
Atskriskit, balų antys! 

Padėkit man sunkiam darbely: 
Išplaukit mano žlugtelį. 


Ogi žiūri, kad priplaukė gulbių pilnas ežeras — net balta. Paskui 
tų ančių — tik purskia, tik purlena, ir sparnais, ir kojom! O gulbės 

pasiims po dvi — skalauja skalauja, tampo, tįsia ant krašto ir džiauna, 
džiauna... Taip greit jos ir išvelėjo tuos rūbus. Kada išdžiūvo — paėmė, 
sudarė, surišo ryšulius ir liepia: 

— Dabar neškis namo: jau tavo darbas padarytas. 

Ji taip padėkojo joms — taip linksma, kad išsigelbėjo iš pamotės 
rykščių. Parėjo namo, parnešė, padėjo tuos ryšulius, pati vėl atsigulė 
ant pelenų. 

Atsikėlė pamotė rytą, apsidairė — stovi tokie ryšuliai ant stalo. 
Pasižiūrėjo — išskalbta, švarūs. Ji nelabai patenkinta, kad jau negalės 
podukros užkapot rykštėm. 

— Na, snauduole papelene, kelkis! Ką čia taip miegosi ilgai — darbo 
yra! 

Atsikėlė ta, pelenus nusikratė — kai ji tokia Švari, graži, į ją ir 
pelenai nelimpa. Vėl visą dieną darbuojasi. Visur ją pamotė stumdo, 
kur tik sunkiau, kur blogiau. Niekur neišleidžia: nei jauniman, nei 
pasivaikščioti. Kad tik kiek laiko turi, tai: | 

— Sėsk ir rink aguonas iš pelenų! 

Sėdi ta, krapšto, rankioja aguonas. 

„Na, tai vakaro palauk! Užduosiu aš jai!“ — galvoja pamotė. 
Pripylė aguonų stiklinę, bliūdą pelenų, tą stiklinę aguonų — pele- 
nuosna primaišė. | 

— Na, va, snūde papelene! Kad man būtų šią naktį išrinkta tos 
visos aguonos iš pelenų! 

Pati atsigulė, o ta mergaitė verkia, o verkia! Kaip čia gali išrinkti 
tas aguonas?! Kiek ten per naktį surasi: kokį trupiniuką, kokį žiupsnelį... 
O tai pilna stiklinė! 

Ji sėdi ir rauda sau. Nubėgo vėl ant kapų, atsigulė ant motinos 
kapo ir verkia. Verkia verkia labai. Ogi girdi balsą: 


Ar čia lyja, ar čia sniega, 
Ar nuo medžių rasa krinta? 


Krisiutė vėl atsišaukia: 


Neigi lyja, neigi sniega, 

Nei nuo medžių rasa krinta — 
Tavo dukra gailiai verkia. 
Uždavė pamotė darbelį: 

Liepė iš pelenų aguonas išrinkti. 
Kaip aš tą darbelį priveiksiu? 


Nei — gi ly — ja, nei — Ei snie | — fa, 
nei nuo me — džių ra — Sa krin — La — 
ta — vo dukra gai — liai ver — kia. 

Kaip aš tą dar — be — |į pri veik —— siu? 


Atsišaukia motina iš kapo: 
— Neverk, Krisiute, neverk, dukrele! Yra pas mane darbininkių — 
padės tau ir išrinks. Paklausyk manęs. Kai nueisi, tai ir pašauk, sakyk: 


Oi pelytės, didelės ir mažos, 
Lįiskit iš visų urvelių, 

Bėkit iš visų plyšelių, — 
Padėkit man šitam darbely! 


lis — kit iš visų ur oO ve — lių 
bė — kit iš vi-— sų ply 


— Tau,— sako, — prieis tų pelyčių ir išrinks. 
Parėjo ji namo, paėmė šitą stiklinę ir šaukia: 


Oi pelytės, didelės ir mažos, 
Liskit iš visų urvelių, 

Bėkit iš visų plyšelių,— 
Padėkit man šitam darbely! 


Ogi žiūri, kad net juoda, net tiršta: kad priėjo pelių, kaip sušoko 
apie tą bliūdą — pusto, pusto tik pelenus, o aguonos lieka. Iškuteno 
gražiausiai, išrinko, visus pelenus išpustė — aguonos liko švarios, gražios. 
Tada ji pelytėm padėkojo, jos savo keliu nubėgo. Krisiutė paėmė 
tas aguonas, supylė stiklinėn, — švarios, gražios, — ir pastatė ant stalo. 
Pati atsigulė ant pelenų, 

Atsikelia rytą pamotė — žiūri, kad stovi bliūdas — jau pelenų nėra, 
aguonos išrinktos, švarios. Jau ji nepatenkinta, kad negali podukros 
priveikti. 

— Na, kelkis, snūde papelene! Jau laukia darbas tau! Visur reikia 
viskas tau padaryt. Reikia ir valgyt gamint, ir apšluot, apmazgot ir 
man paduot! 

Atsikėlė ta, nusikratė pelenus, pečių pakūrė, pamotei prigamino 
valgyt. Visko priruošė, pastatė ant stalo ir stovi pati. Pamotė pavalgė. 

— Snūde papelene, pagramdyk puodą, pagramdyk bliūdą! 

Vėl Krisiutė perdien dirbo visokius darbus. Ateina vakaras. Galvoja 
pamotė: „Kas čia man išgalvot, kad ji jau nepadarytų?!“ 

— Dabar tu, snūde papelene, paimk šitas aguonas su stikline ir 
pasėk už lango. Ir kad rytoj man žydėtų! O kad nepadarysi šitaip, 
tai tau galvą nukirsiu! 

Jaugi baimė paėmė: kaipgi gali tokį darbą padaryti! Kitoks darbas — 
tai gali kitas padėt, ar kaip. O kaip išauginti?! Vėlgi verkdama bėga 
ant kapų. Atbėgo ant kapų — jau tiek rauda, tiek rauda! Jau jai 
atėjo galas: vis tiek pamotė galvą nukirs. Ogi girdi vėl: 


Ar čia lyja, ar čia sniega, 
Ar nuo medžių rasa krinta? 


O Krisiutė atsišaukia: 


Neigi lyja, neigi sniega, 

Nei nuo medžių rasa krinta — 
Tavo dukra gailiai verkia. 
Uždavė pamotė darbelį: 

Liepė aguonas pasėti, 

Kad ant rytojaus žydėtų. 

Kaip aš padarysiu tokį darbelį? 
Padėk man, mamute mieloji. 


nei nuo me —  džių ra — sa krin — ta — 


lie — pė a o — OO pa: 4.86 4 ia 
kad ant ry o — bo — jaus žy — dė === Lb 

Kaip aš pada.ry — siu to — kį dar.be  — l?Pa— 


— dėk man.Ma — mu — te mie — lo — ji. 

Ogi mama sako: 

— Neverk, dukryt! 

O ten pamotė pasekė paskui ją žiūrėt, kur ji eis, kaip ji padaro 
tuos darbus. Pasislėpus stovi pamotė už medžių, — ogi ten girdi: 


Pakilkit, šiaurūs vėjeliai, 
Palinkit, aukšti medeliai, 
Nutraukit pamotės galvelę! 


nu-trau — kit pa - mo-tės gal-ve — lę! 


Kai pakilo, kai jau pradėjo ūžt tokie viesulai! Medžiai linksta 
prie žemės. Kaip užkabino pamotę už sijono — į visas puses mėto, 
šaka nuo šakos. Galva nukrito, visą ištąsė, ištarmpė, kaulus jos išnešiojo, 
ir daugiau nebeliko pamotės. 


Aro AE ES R OJO 


"B uvo toks labai neturtingas žmogus. Niekaip jis negalėjo pra- 
gyventi — ir duonos neturi, ir pirkelė labai bloga. Vieną kartą pati jam ir 
sako: 

— Išeitum kur, gal kokią laimę surastum. 

Žmogelis sako: 

— Gerai. Eisiu ir pamėginsiu. 

Ir išėjo, pasiėmęs lazdą į ranką. 

Eina eina, randa tokią seną Solis io įgriuvusią į griovį. Priėjo. 
Moterėlė pradėjo prašytis: 

— (Gerasis žmogeli, pagelbėk tu man. 

Žmogus ją iškėlė iš griovio, pastatė ant kelio ir sako: 

— Eik dabar, močiut, sau sveika. 

Moterėlė klausia: 

— Kur tu, žmogeli, eini? 

— Einu laimės ieškoti. 

— Gerai, aš tau duosiu senos duonos, buteliuką vandens ir senų 
šerių šepetį. Jei eidamas rasi alkaną žmogų, duok jam šitos duonos, 
jei ištroškusį — duok atsigerti; o jei nebegalintį plaukų susišukuoti — 
duok šitą šepetį. 

— Žmogus viską susidėjo į krepšį ir išėjo. 

Eina eina ir priėjo mišką. Regi — miške ant kelmo sėdi žmogus 
ir, susiėmęs pilvą, rėkia: 


Kelmą suėdžiau, 
Kalade užsikandau — 
Vis tiek nepavalgiau! 


Prieina žmogus ir klausia: 
— Ko tu čia rėki? 
Tas vėl kartoja: 


Kelmą suėdžiau, 
Kalade užsikandau — 
Vis tiek nepavalgiau! 


— Aš tau duosiu duonos, gal tada pasisotinsi. 

Išsitraukė ir padavė alkanajam. Alkanasis suvalgė ir 1š karto 
pasijuto sotus ir linksmas. Dėkojo dėkojo tam žmogui ir sako: 
“ — Kuo tau atsilyginti? Duosiu aš ąžuolo lazdelę. Kai grįši namo, 
daužk tris kartus su ja į žemę. | 

Eina žmogus toliau, prieina ežerą. Mato, guli žmogus, vienu ūsu 
dangų parėmęs, o kitu žemę, ir rėkia: 


Ežerą išgėriau, 
Upe užsigėriau — 
Vis tiek neatsigėriau! 


Priėjęs žmogus klausia: 
— Ko tu čia rėki? 
Tas vėl rėkia tą patį: 


Ežerą išgėriau, 
Upe užsigėriau — 
Vis tiek neatsigėriau! 


— Aš tau duosiu vandens, atsigerk, tai ir nenorėsi. 

Išėmė žmogus buteliuką ir padavė. 

Išgėręs tas pasijuto labai smagiai, nebeištroškęs, ir abu ūsus į dangų 
užrietė. 

— Dėkui tau, gerasis žmogeli, kad tu mane pagirdei. Aš tau duosiu 
krepšelį smėlio su akmenukais; kai tau ko reikės, pakratyk šitą krepšelį — 
ir visko atsiras. 

Žmogus vėl eina toliau. Pamatė prie miško, kad mergaitė užsikabinus 
už medžių šakų ir rėkia: 


Šukuoja mane šiaurūs vėjai, 
Šukuoja mane skaudrūs lietūs — 
O mano plaukeliai vis susitaršę! 


Priėjo žmogus ir klausia: 
— Ko tu, mergaite, taip rėki? 
Ji ir vėl tą patį kartoja: 


Šukuoja mane šiaurūs vėjai, 
Šukuoja mane skaudrūs lietūs — 
O mano plaukeliai vis susitaršę! 


— Aš tau duosiu šepetį — susišukuok. 

Padavė šepetį. Mergaitė labai gražiai susišukavo, susipynė ilgiausias 
kasas. Apsidžiaugė ir sako: 

— (Gerasis žmogeli, už tavo gerą darbą duosiu tris ąžuolo lapus. 
Kai pareisi namo, tuos lapus įdėk skrynion, kur sudėti jūsų rūbai. 

Žmogus grįžta su dovanom: lazdele, krepšeliu ir trim ąžuolo 
lapais. Priėjo prie savo namelių ir sudavė tris kartus lazdele žemėn. 
Prieš jį pasirodė gražiausi rūmai, o jo pati — gražiausia ponia. Žmogus 
nustebo. Pati sako: 

— Kur buvai? Pažiūrėk, kokie namai čia pasidarė! 

— Tai šita lazdelė pastatė namus. Štai dar kokių dovanų parsine- 
šiau, — sako, rodydamas krepšelį. 

Tik pakratė, žiūri — krepšelis pilnas auksinių pinigų, net per viršų 
byra. Už tuos pinigus prisipirko visokių valgymų, gėrimų. Valgė ir 
gėrė, ką tik norėjo. 

Žmogus sako: 

— Dar turiu dovanų! 

Parodė tris lapus ir liepė atidaryti skrynią. O toj skrynioj buvo 
pačios atbrizgęs sijonas, vyro kelnės, liemenė. Įdėjo tuos lapus, uždarė 
skrynią ir sako pačiai: | 

— Eik pažiūrėk ir pasiimk, kas tau patinka. 

Pati pravožia tą skrynią, net atsilošė — guli ten šilkų, milų rietimai, 
visokių suknių, kostiumų. 

Abu apsitaisė, susikvietė visus kaimynus, iškėlė jiems didelę puotą. 
Manęs taip pat neužmiršo. Ir aš ten buvau, valgiau ir gėriau, tik 
nieko burnon neįdėjau. 

STASĖ 
GIRDŽIUŠIENĖ 


Gimė 1923 metais Kliukų kaime (Tvere- 
čiaus apyl., Ignalinos raj.), gyvena Pakalniš- 
kių kaime (Dietkauščiznos apyl.). Kolūkietė, 
dirba „Tarybinio artojo“ kolūkio fermoje. Bai- 
gusi pradinę mokyklą. Daugumą pasakų išmo- 
ko iš savo senelės Anelės Čelnienės (apie ją 
žr. p. 108). Motina taip pat buvo gera pasako- 

Iš S. Girdžiušienės 28 pasakas 1977 me- TP 2 AN 
tais užrašė Tverečiaus vidurinės mokyklos mo- P. DJ ži 
kiniai G. Girdžiušas ir M. Savičiūtė. Keturios Pu L] MI V Vat 
iš to rinkinio spausdinamos šiame leidinyje. 


7 + j / ' AT 13 
Be to, S. Girdžiušienės sekamų pasakų yra EA NIN 
užrašę tautosakininkai J. Dovydaitis, B. Kerbe- 
lytė. 


ŠIEKSTA 


G. senis su sene. Gyveno jie neturtingai, turėjo tiktai vieną 
arklį, ir tą niekam netikusį. 

Atėjo pavasaris. Visi žmonės išėjo į laukus dirbti žemės. Ir seniui rei- 
kėjo eiti, o arklys nedrūtas. Nuvažiavo arti. 

Žemė buvo pamiškėje. Senis aria aria — ateina meška. 

— Seni seni, aš tavo arklį pjausiu! 

— Ai meškel, eik pagulėki prie ratų truputį, kol aš baigsiu arti. 

Kur buvus nebuvus lekia lapė. Klausia senį: 

— Kas čia tavo guli? 

Senis sako: 

— Šiekšta guli. 

— Kad būtų šiekšta, tai ratuos būtų įkelta. 

Kai lapė nubėgo, meška ir klausia senį: 

— Ką tau sakė lapė? 

— Lapė klausė, kas ten guli, o aš pasakiau, kad šiekšta. Lapė sakė: 
„Kad šiekšta, tai ratuos būtų įkelta“. 

— Seni seni, įkelk mane ratuosun! 

— Kaipgi aš tave pakelsiu! Lipk pati — pakėlėsiu... 

Atsigulė meška ratuos ir toliau guli, o senis aria. 

Ir vėl bėga lapė: 

— Seni seni, kas ten guli ratuos? 

Senis sako: 

— Šiekšta. 

— Kad būtų šiekšta, tai būtų surišta. 

Meška klausia: 

— Ką tau lapė sakė? 

— Lapė sakė, kad jeigu šiekšta, tai būtų surišta. 

— Seni seni, surišk tu mane virvėm. 

Senis surišo kojas, ir guli meška. 

Bėga lapė, klausia vėl senį: 

— Seni seni, kas guli ratuos? 

— Šiekšta. 

— Kad šiekšta, tai kirvis būtų įskeltas kakton. 

Meška klausia senį: 

— Ką tau sakė lapė? 

— Lapė sakė, kad jeigu šiekšta, tai kirvis būtų įskeltas kaktoj. 

— Seni seni, įskelk man kirvį kakton. 

Senis kai cvaktelėjo kirviu kakton, tai meškos galva ir perskilo. Ir 
užmušė mešką. 

Atbėga lapė: 

— Seni, ką man duosi, kad aš tau užmušiau mešką? 

Senis sako: 

— Nežinau, ką tau ir duot. 

— Kai rytoj atvažiuosi art, atvežk maišą vištų. 

— (Gerai, atvešiu. 

Senis pamažu pasėjo miežius, pasikinkė į vežimą arklį ir važiuoja su 
meška namo. Parvažiavo, boba klausia: 

— Ką tu čia parsivežei? 

— Mešką,— sako. — Ir lapė padėjo užmušti. Kad ne lapė, būtų-ar- 
klį surijus. Tai ryt žadėjau maišą vištų lapei nuvežt. 

— Iš kur mes imsim tiek vištų? Zinai, seni, sugalvojau: prigaudy- 
sim maišą šunų ir nuvešim — tegu plėšo ją šunes. 

Rytą visų kaimynų šunis maišan sudėjo ir veža senis su boba. O lapė 
jau laukia pagiry. Išvydo, kad atvažiuoja senis, — pradėjo šokt iš džiaugs- 
mo, dainuot! Pasitiko senį lapė: 

— Na, seni, leisk vištas. 

Senis sako: 

— Nesugaudysi tu viena — nubėk atsivesk vaikus savo. 

Nubėgo lapė, atsivedė penkis lapiukus, sustatė kampais, kad tik vištas 
būtų geriau varyti. Pati atsistojo arčiau maišo ir laukia, kada senis atriš: 

— Na, seni, rišk greičiau maišą, leisk vištas! 

Senis kaip atrišo maišą — kaip šoko šunes ant lapės, ant lapiukų, 
kaip pradėjo juos vejot, kaip pradėjo plėšyti! Papjovė ir lapę, ir lapiukus 
1r nubėgo namo. 

Senis sukrovė vežiman lapiukus, lapę ir grįžta juokdamasis. Senė 
sako: 

— Kailiniai iš meškos bus, iš lapės apykaklė, ir tu, seni, dar kepurę 
pasisiūsi. 

Nulupo kailius, išdžiovino, ir pasiuvo senis sau kepurę, senei kailinius 
ir apykaklę, ir dar liko. Senis ir senė žiemą jau šiltai sėdėjo namuos. Senis 
virveles vijo, senė verpė, ir abu dainavo. 

MESKOS SLAUNIS 


B uvo senis su sene. Gyveno jie vieni pačiam pagiry. Nei jie žmonių 
regėdavo, nei žmonės jų. Eidavo senis kiekvieną dieną girion — tai mal- 
kų parsinešt, tai vytelių pintinėms, — taip ir gyveno. 

Nuėjo kartą girion senis, regi — guli šakose meška. Paėmė senis atsi- 
pjovė meškos šlaunį ir parsinešė namo. Sako: 

— O dabar, boba, virsim šlaunį. 

Boba apkirpo meškos vilnas, supašė ir pririšo prie verpsčio, pradėjo 
verpt. Senis atsinešė malkų, užkūrė pečių, įdėjo mėsą ir verda. 

Ir išgirdo, kad kas rėkia. Senė sako: 

— Seni seni, kas tenai? 

Senis paklausė paklausė ir sako: 

— Boba boba, meška ateina! 

Meška eina, giedodama storu balsu: 


Visi žmonės miega 

Ir paukštelės miega, 

Tiktai viena boba nemiega. 
Mano vilnas verpia, 

Mano mėsą verda. 


Kuo toliau, tuo arčiau dainavo. Priėjo prie durų ir vis gieda. Boba 
sako: 

— Kur mes dėsimės? Ana ji išlauš duris ir mus suris! 

Senis sako: 

— Tu lisk papečėn, o aš ant kamino atsigulsiu — ji nepaims per dū- 
mus. — O kadaise dūminės pirkelės buvo. 

Meška kaip kirto letena — tos durys išgriuvo. Meška įėjo priemenėn. 
Kaip suriko storu balsu: 


Visi žmonės miega 

Ir paukštelės miega, 

Tiktai viena boba nemiega, 
Mano vilnas verpia, 

Mano mėsą verda. 


Senė sako: 

— Lėkim greičiau slėptis! 

Pasislėpė senis ir senė: vienas papečėn, kitas ant kamino. Meška iš- 
laužė duris, įvirto pirkion. Paėmė kačergą, pečiun — išsiėmė šlaunį iš 
katilo, pažiūrėjo, kad negalima prilipdyt, ir vėl paliko. Vilnas sutaršė 
subuvo ir įsviedė pečiun. Pradėjo senės su seniu ieškot, pakampiais uos- 
tinėt. Suuodė, kad senė papečėj. Tįsė ją — senė rėkt pradėjo — na, ir su- 
draskė senę meška. 

Senis guli ant kamino ir dreba — mano, kad ir jam taip bus. Lipo ant 
pečiaus, bet dūmai pradėjo jai akis graužt, ir grįžo. 

— Na, seni, vis tiek aš tave suplėšysiu! 

Pabuvo lig ryto, kolei visi dūmai išsivaikščiojo, tada užlipo pas senį, 
nusitraukė nuo pečiaus. Sako: 

— Jūs mano šlaunį, o aš jus abu sudraskiau. 


MEŠKOS PIRKELĖ 


B.. senis Su sene ir turėjo vieną mergaitę. Gyveno gyveno, senė 
susirgo.ir numirė. Liko mergaitė našlaitė. Senis parvedė laumę raganą 
su dukterim. Ji savo. dukterimi rūpinasi, o našlaitėlė vaikščioja basutė, 
alkana. Ragana sako seniui: 

— Vežk tu ją kur girion, kad ji čia nesibastytų! 

Senis pasikinkė arklį, įdėjo maišelin džiūvėsių ir vežė ją. Nuvežė gi- 
rion ir sako: 

— Tu čia pabūk, o aš skaldysiu malkų — tu girdėsi. Aš užkursiu ug- 
nį, tu parankiok kiškio kopūstų. O kai važiuosiu, tai paimsiu tave. 

O senis paėmė pagalį, pririšo prie beržo — tas vis tuksi. Mergaitė lau- 
kia laukia — sako sau: 

— Jau temsta, o tėtė vis dar skaldo malkų... 

Vėjas kai nutilo, ir skaldymas nutilo: pagalys netaukši į beržą. Duktė 
laukia laukia, suvisu sutemo — niekas neatvažiuoja. Ji ir bijoti pradėjo. 
Eis tom vėželėm, kuriom atvažiavo, namo. Ėjo ji, — suvisu sutemus išgai- 
šino vėžes. Eina per girią — išvydo žiburėlį. Eina į tą žiburėlį. Priėjo — 
pirkelė. Įėjo ton pirkelėn — pečius yra, stovi stalas, indai ant stalo stovi ir 
lempelė dega. 

Pradėjo kas pykšėti lauke. Mergaitė sako: 

— Kas ten pykši, kas ten brazda?.. Aš mergelė našlaitėlė, eikit pas 
mane gulėti... 

Pykši vis arčiau ir arčiau, O meška nešė malkų — kai kliūva už me- 
džio, tai ir pykši. Mergelė vis gieda tą patį. Meška išgirdo: 

— Aš čia pykšiu, aš čia brazdu — eisiu pas tave gulėti! — užgiedojo 
storu storu balsu. 

Na, ir meška priėjo prie pirkios. Išvydo mergelę pro langą ir sako: 

— Merga merga, eikš čia! 

Ta ir nuėjo prie durų. 

— Perkelk man leteną! 

Ta paėmė meškos leteną, perkėlė per slenkstį, perkėlė kitą. Įėjo pir- 
kion meška ir klausia: 

— Kaip tu čia pakliuvai mano pirkelėn? 

Mergaitė viską papasakojo. Meška sako: 

— Ar jau nori vakarieniauti? 

Ta sako: | 

— Nenoriu. 

— "Tu nenori, tai aš noriu! Eik atsinešk miltų — virsim kleckienės. 

Daro kleckus. Atbėga peliūtė: 

— Mergel mergel, duok man kleckelį. 

Išgirdo meška ir sako: 

— Su kuo tu čia kalbi? 

— Su savim kalbu, kaip aš rasiu namelius. 

— Nebėdok tu daug. 

Ir vėl peliūtė atėjo: 

— Duok tu man dar vieną kleckelį. 

Davė ir vieną, ir kitą — pavalgė peliūtė. Meška sako: 

— Įpilk man viralo, sviestu pramesk — eisim tada gulti. 

Meškai pripylė bliūdelį, nunešė užpečkin. 

— O tu įsipylei? 

Mergaitė sako: 

— Aš paskui pavalgysiu, kas liks... 

Priėjo meška ir sako: 

— Dėkis sviesto. 

Ji sako: 

— Tau, kaip šeimininkei, daugiau reikia... 

Tada meška sako: 

— Klok patalą: eilę girnų, eilę akmenų, eilę pagalių. Jei rankom ne- 
gali, tai pagaliu. Imk rankon varpelį. Kai aš paklausiu: „Merga merga, 
miegi?“ — tu skambinki. 

Meška užsirito ant pečiaus, o mergelė atsisėdo prie stalelio ir sėdi. Už- 
pūtė meška lempelę. Ateina pelelė ir sako: 

— Duok man varpelį, o tu eik gultis. 

Padavė pelytei. Meška klausia: 

— Merga merga, miegi? 

Pelė suskambina. Meška sviedžia į ją pagaliu. Vis paklausia ir sviedžia. 
O pelytė skambindavo pakampėm. Išsvaidė meška pagalius ir klausia: 

— Merga merga, gyva? 

— Gyva,— sako. 

Meška išsvaidė ir akmenis, ir girnas ir neuždaužė mergaitės. Pelelė 
atidavė varpelį mergaitei ir nubėgo, o merga liko sėdėdama. 

Išaušo. Mergaitė padarė pusryčių. Meška sako: 

— Paieškok man galvą — kad ne rankom, tai šakaliais. 

Ji paėmė peiliuką, paieškojo. Meška sako: 

— Pūstelk man ausin. 

Papūtė — išlindo rūbai. Apsivilko — labai gražūs. Sako meška: 

— Pūstelk man kiton ausin. 

Kai puūustelėjo, iššoko arkliai su karieta. Meška sako: 

— Va ir važiuok namo. 

Mergaitė sako: 

— Nežinau kelio. 

Meška: 

— Nebijok — tave nuveš. 

Išvydo našlaitės namuose, kad atvažiuoja, — pradėjo kiauksėti kalelė: 


Kiau, atvažiuoja, 

Kiau kiau kiau, senio duktė, 
Kiau kiau kiau, karietėlėj, 
Kiau kiau kiau, šešiais žirgais! 


Išlėkė pamotė — kuolu kalelei. O ta vis tą patį: 


Kiau, atvažiuoja, 

Kiau kiau kiau, senio duktė, 
Kiau kiau kiau, karietėlėj, 
Kiau kiau kiau, šešiais žirgais! 


Atmušė atmušė kalelę — ta ir vėl kiauksi. Parvažiavo mergelė — net 
visas atšlaimas blizga! Sako pamotė seniui: 

— Kur tu nuvežei ją?! Vežk dabar ten mano dukterį! 

Pridėjo tai dukteriai lašinių ir visko, ir nuvežė senis ją tan pačian dai- 
ktan, kaip ir savo dukterį. Ji irgi nebijojo likus. Sutemo — ir jai pabaiso. 
Ėjo ėjo ir kliuvo ton pačion pirkelėn. Įėjo — dega balanėlės. Atsisėdo už 
stalo ir sėdi, laukia. Irgi išgirdo pykšint. Priėjo meška prie durų: 

— Eikš čia, įkelk man leteną — kad ne rankom, tai šakaliais. 

Ta nekiša rankų — paėmė pagalius ir įvertė. 

— Merga merga, ruošk vakarienę. 

Ji sako: 

— Kam aš ruošiu — aš pati turiu. 

— Tai man duok. 

Nori nenori, turėjo ji virti kleckienę. Atbėgo pelelė, prašo: 

— Merge! mergel, duok man kleckelį. 

— Neduosiu. — Spyrė koja, ir nuėjo ta. 

— Kur man gulti? — klausia toji. 

Sako meška: 

— (Gulk va po stalu. 

Meška jos neprašė, pati pasiklojo. Padavė varpelį ir liepė jai skam- 
binti. Paleido vieną, kitą pagalį — dar neužmušė. 

— Merga merga, gyva? 

— Gyva,— jau plonu balseliu. 

Tada pradėjo girnas svaidyti, išsvaidė akmenis. Atėjo pelelė: 

— Duok man varpelį. 

— Neduosiu! 

Klausia meška: 

— Su kuo tu kalbi? Neduok, neduok jai varpelio! 

Skambina skambina... Meška kaip paleido vieną girną, kitą sirną — 
klausia: 

— Mergel mergel, gyva? 

O toji tyli. Nusirito meška nuo pečiaus, regi — guli išsiplėtojus. Ap- 
graužė, kaulus sudėjo maišelin. Žvirbliai tupi — sugavo šešis, žarnom 
apžabojo ir paleido. 


- 


211 


Pamatė namie, kad parvažiuoja. Kalelė: 


Kiau, parvažiuoja, 

Kiau kiau, bobos duktė, 

Kiau kiau kiau, niekotėlėj, 

Kiau kiau kiau, šešiais žvirbliais, 
Kiau kiau kiau, žarninėm virvėm. 


Pamotė kalaitei pyrago atnešė — sako: 
— Sakyk — šešiais žirgais ir karietoj... 
Ta kalaitė ir vėl kiauksi: 


Kiau, parvažiuoja, 

Kiau kiau kiau, bobos duktė, 
Kiau kiau kiau, niekotėlėj, 

Kiau kiau kiau, šešiais žvirbliais, 
Kiau kiau kiau, žarninėm virvėm. 


Įvažiavo. Žiūri boba — maišely tik kaulai. Klausia senį: 

— Kur tu ją nuvežei? 

Tas sako: 

— Kur saviškę, ten ir taviškę nuvežiau. 

O mergelė: 

— Ji nedarė, kaip liepė, nes tinginė namie — tinginė buvo ir tenai. 
Užkasė kaulelius. O toj duktė gyveno ir dabar gyvena. 


PUPELĖ 


B uvo senis ir senė. Jie vargingai gyveno, tik kada ne kada pasisėda- 
vo pupų, žirnių. 

Kartą išsivirė pupų ir valgo abu. Viena pupa nukrito palovin. Ateina 
senė, žiūri — pupa užaugus. Sako: 

— Seni seni, užaugo pupa — reikia išnešt lovą. 

Išnešė lovą. Pupelė vis auga auga. Ateina senė pažiūrėt. Žiūri — jau 
lig lubų išaugus. 

— Seni seni, reikia plėšt lubas. 

Senis ir praplėšė lubas. O pupelė vis-auga auga. Užaugo ligi dangaus. 

Dievas vaikščioja po dangų ir sako: 

— Pupa va išaugo. — Ir galvoja: kažin kas ta pupa lips dangun? 

O senė ir sako: 

— Lipk tu, seni, dangun — gal ko gausi, mes gi nieko neturim. 

Senis ir lipa dangun. Lipa lipa, įlipo, įžengė dangun. O ten gražumė- 
lis: sodai, bitės tik zvimbia. Dievas ir klausia: 

— Ko tu atėjai? 

O senis sako: 

— Aš gi nieko neturiu: nei mėsos, nei duonos... 

— Na! — sako. — Eik namo — viso ko turėsi: duonos ir mėsos. 

Senis linksmai nusirito žemėn. O senė žemėj laukia senio išsižiojus. 
Dar jis į pusę pupos nusileidęs, o senė rėkia: 

— Ką gi tu regėjai gero ir ką tau dievas sakė? 

Na, ką — senis sako: 

— Sakė, kad viso ko turėsime: ir duonos, ir mėsos. 

Senė klausia: | 

— O pyragų turėsim? 

— Turėsim. Einam tik pirkion. 

Kolei jie įėjo — atsirado pirkioj pilnas stalas valgymų. Senė nudžiu- 
0: 
i — Matai, seni, valgysim gardžiai. 
Atsisėdo ir valgo, valgo. Tiek valgė, kad senę net pučia, o senio pilvas 
kilojas. Tada senė sako: 

— Gerai būtų, kad būtų išgert alaus. 

Senis sako: 

— "Tuoj nežinia ko tu užsimanysi... 

Boba užlipus ant pečiaus ir guli. Guli ir prašo: 

— Seni seni, tai kad man alaus... 

Senis paėmė užsaldino vandenį, supylė butelin ir sako: 

= ŠE: gerk. 

Ta geria ir giria: 

— Tai gardus gėrimėlis! 

Taip pragyveno gerai metus, gal kitus. Ir senė sako seniui: 

— Lipk tu pas dievą ir paprašyk, kad aš būčiau ponia, o tu — ponas. 

Senis taip ir padarė. Lipo lipo, užlipo. Bet dievo iškart, kaip tada, ne- 
rado. Ieškojo ieškojo, o ten gi gražumėlis, net akys raibsta. Sodai didžiausi, 
pilni obuolių. Užsimanė obuolėlio. Pasiėmė nuo žemės: vieną sau, kitą — 
senei. O dievas ir išvydo. Sako: 

— Tu mano paėmei obuolių! 


Tas sako: 
— Aš gi nevogiau: labai užsigeidžiau ir paėmiau: vieną sau, kitą — 
senei. — Sako: — Aš gi negaliu apsiginti tos senės: ji nori būt ponia ir 


kad aš būčiau ponas. 

— Na,— sako, — gerai, būsi. Dar va pasirink obuolių maišelin. 

Senis pasirinko, lipa lipa pupa — pasidarė sunkus tas maišelis su 
obuoliais, nugriuvo, sumušė koją. 

Senė ir sako seniui: 

— (Gal ir labai susimušei? 

— Vis per tave... 

— Na, kaip, regėjai dievą? Ką sakė? 

— Dar va ir obuolių davė... 

Valgo senė obuolius ir džiaugiasi: tai gardumėlis obuolių! 

Senis papasakojo apie matytą gražumėlį. Pasakė, kad abu bus 
ponais. 

Praėjo kiek laiko. Nusibodo būti ponais. Senė sako: 

— Seni, žinai ką aš sugalvojau? Lipam mes abu dangun: juk sakei, 
kad ten labai gražu! Tu mane įkišk maišan ir neški. 

Taip senis ir padarė. Neša neša senę maiše. Senė klausia: 

— Seni, ar toli dangus? 

Kai taip pasakė — ir griuvo abu žemėn. 

— Ko kalbi?! — bara senis senę. — Kai užlipsim, atrišiu maišą — ir 
nueisi. | 

Senė vėl maišan įlindo, senis ir vėl lipa. Kol užlipo dangun, jau ir va- 
karas. Atrišo maišą, senė išlindo. 

— Matai,— sako, — pagyvensim čia — toks čia gražumėlis! 

Abu ir eina toliau. Sutinka dievą. Sako: 

— Jau senę atsivedei? 

— Nusibodo jau ponia būt, nori gyvent danguj. Gal darbą kokį duo- 
si? 

Dievas sako: | 

— Eikit sodan, ten pernakvosit. Kad norit, valgykit obuolių. Tik ne- 
kliudykit, — parodė, — nuo vienos obelies. 

Sėdi sėdi abudu — nei uodų čia, nei musių. Ogi gražumėlis! Senė siun- 
čia senį: 

— Eik nuraškyk nuo tos obelies obuolėlį. 

Tas sako: 

— Gi dievas neleido! 

— Jis nepažins. 

Kaip pakliudė senis obuolį, taip ir nugriuvo visi obuoliai. Sako: 

— Va, prisidariau bėdos! Ką man pasakys dievas?! 

Priėjo prie senės ir sėdi. Ateina dievas: 

— Tai vis dėlto neiškentėt? Kas kaltas? Kas su jumis dabar daryt? 

— Aš kalta — atleisk, daugiau šitaip nedarysim, — sako senė. 

Na, ir atleido. 

— Darbo aš jums duosiu, o dabar pavaikščiokite po dangų, — sako 
dievas. 

Vaikščioja vaikščioja abu — negali atsigrožėt. 

— Ot, seni, pagyvensim! — sako senė. 

Ateina jau vakaras — dievas jiems ir sako: 

— Eikite kluonan, ten yra patalas. 

Jie nuėjo, dievas atrakino. O ten grendymo gražumėlis! Ir pastatyti 
rateliai. Sako: 

— Va šitų ratelių tik nekliudykit! 

Jie atsigulė. Senė sako: 

— Einam pažiūrėt ratelių — kokie jie gražūs! 

Pastūmė. Senė sako seniui: 

— Pavažinėk mane. 

Senė įsibraškino į ratelius — ir stumdžioja senis, o ta gi džiau- 
gias! Klojimas didelis buvo, tai per visą klojimą ir važinėjas. Pradėjo 
rateliai patys važiuot. O seniui vis reikia lakiot, nes įsikinkęs buvo. 
Senė jau rėkia: 

— Gana! Jau man net galva apsisuko. 
O senis: 
— Aš negaliu ištūrėt — mane irgi stumdo! 

. Atsidaro duris dievas, o jis lakioja. Dievas ir juokias: 
— Reiks plaut grindis — matot, kokias padarėt! 
Liepė prinešti vandenio ir švariai išmazgoti. 

Mazgoja mazgoja... O senis sako senei: 

— Vis per tave. Ne atsilsėjau Gangu), o privargau. 

Dievas sako: 

— Lipkit dabar atgal. Tu, — seniui sako, — būsi žemėj šuniu, o ji — 
kate. 

Nulipo abu pupa. Jis apvirto šuniu, o ji — kate. 


ANASTAZIJA 
VALIULIENĖ 


Gyveno (1891— 1965) Kuktiškėse (Ute- 
nos raj.). Buvo darbšti, turtingo dvasinio pa- 
saulio moteris. Iš kaimo daraktorės išmokusi 
tik raides ir per nepabaigiamus darbus neturė- 
jusi laiko knygai, su dideliu noru ir dėmesiu 
klausėsi, ką skaitydavo vaikai. Labai vertino 
mokslą ir iš paskutiniųjų leido visus vaikus 
mokytis. Ieškojo ir siekė grožio. Gal todėl ilgai 
laikėsi pjautuvo, norėdama, kad javų pėdas bū- 
tų ne tik svarus, bet ir dailus. Jos staklėse vy- 
niojosi daugianyčiai rinktiniai audeklai, o mez- 
ginių yra patekę ir į muziejus. Ilsėdamasi ji 
vėrė šiaudų „sodus“, karpiniais ir gėlėmis puo- 
šė langus. 

A. Valiulienė mokėjo apie šimtą pasakų, 
sakmių. Pasakas mielai sekė savo ir kaimynų 
vaikams bei vaikaičiams. Gerai suvokė, kokio 
amžiaus klausytojams kurios pasakos tinka: 
mažučiams pasakojo apie gyvulėlius, ūgtelėju- 
sius vedžiodavo po fantastinį stebuklinių pasa- 
kų pasaulį. Jos pasakas surašė dukterys A. Va- 
liulytė (Narbutienė) ir B. Kazlauskienė; taip 
pat ų yra užrašęs J. Dovydaitis. 

ia dedamas pasakas užrašė A. Valiulytė 
(pirmąją ir ketvirtąją) 1947 metais ir B. Kaz- 
lauskienė 1950 metais. Dainuojamųjų intarpų 
melodijas užrašė J. Kazlauskas. 


MAŽAS DIDELĮ PAPJOVĖ 


B uvo kartą katinas, ir labai smagurus. Ką bobos padėdavo, tą prary- 
davo. Važiavo kartą vyrai į mišką ir išvežė katiną. Vaikštinėja katinas po 
mišką, ėsti labai nori. Užėjo negyvą šerną ir pradėjo ėsti. Ėjo pro šalį vil- 
kas, pamatė, kad toks mažas didelį ėda, ir sako katinui: 

— Padėk dieve, ponas Katinauskai! 


O katinas atsakė: 
— Kai šitą suėsiu, kitą papjausiu! 


Išsigando vilkas ir nubėgo. Bebėgdamas sutiko mešką ir sako: 
— Kūumute kūmute, ką aš tau pasakysiu — mažas didelį papjovė. 


Gal tu drąsi žmona, gal tu nubaidysi? 


— Einam, aš nubaidysiu,— sako meška. 


Ir nuėjo. Priėjo prie katino ir sako: 
— Padėk dieve, ponas Katinauskai! 
Katinas sako: 
— Kai šitą suėsiu, tai kitą pjausiu! 

Nusigando meška ir pradėjo: bėgti. Bėga bėga ir susitinka lapę: 

— Kūumute kūmute, ką aš tau pasakysiu — mažas didelį papjovė. 
Gal tu drąsi Žmona, gal tu nubaidysi? 

— Einam, aš nubaidysiu,— atsakė lapė. 

Ir nuėjo visi prie katino, o lapė sako: 

— Padėk dieve, ponas Katinauskai! 

O katinas kad suriks: 

— Kai šitą suėsiu, tai kitą papjausiu! 

Nusigando žvėrys ir vėl bėga. Susitinka kiškį: 

— Kūmuti kūmuti, ką mes tau pasakysim — mažas didelį papjovė. 
Gal tu drąsus žmogus, gal tu nubaidysi? 

— Einam, aš nubaidysiu, — sako kiškis. Ir visi nuėjo, o kiškis ir sako: 

— Padėk dieve, ponas Katinauskai! 

O katinas kad suriks iš visų jėgų: 

— Kai šitą suėsiu, tai kitą papjausiu! 

Dar labiau visi išsigando ir nubėgo. Pradėjo bijoti, kad ir jų nepapjau- 
tų. Lapė ir sako: | | 

— Padarykim mes jam didelį bankietą, tai gal jis mūsų nekliudys. 

Meškai reikėjo pastatyti namelis, vilkui papjauti kiaulė, lapei žąsų 
atnešti, o kiškiui — kopūstų. Kai viskas buvo suruošta, nuėjo vilkas šaukti 
katino į bankietą ir sako: 

— Ponas Katinauskai, prašom į bankietą! 

— Nueisiu, nueisiu, — atšovė katinas. 

Laukė laukė ir vėl nesulaukia. Nuėjo šaukti lapė: 

— Ponas Katinauskai, prašom į bankietą! 

— Nueisiu, nueisiu, — vėl atsakė katinas. 

Laukė laukė ir vėl nesulaukė. Išėjo šaukti kiškis: 

— Ponas Katinauskai, prašom į bankietą! 

— Einu, einu, einu,-— suniurnėjo katinas. 

Ant stalo pridėjo ir keptos, ir virtos mėsos, ir kopūstų. O vilkas, bijo- 
damas katino, pasislėpė po šakų krūva, meška užlipo ant namelio, lapė 
įlindo į olą, o kiškelis liko šeimininkauti. 

Atėjo katinas, kiškis atidarė duris ir įleido svečią. Šis tuoj užšoko ant 
stalo ir pradėjo purpti mėsą. O vilkui irgi labai parūpo mėsa, net jo seilės 
varvėjo ir uodega krutėjo. Pamatęs judančią uodegą, katinas manė, kad 
pelė, ir šoko gaudyti. Vilkas labai išsigando, pradėjo bėgti, akis išsibadė, 
šonkaulius išsilaužė ir pastipo. O meška bumbt nugriuvo nuo namelio irgi 
užsimušė, o lapė bebėgdama pakliuvo šuniui, kuris ją ir sudraskė. Liko 
kiškelis su katinėliu, ir abu laimingai ir ilgai gyveno, — daug mėsos val- 
gyti turėjo. 


ALESIUTĖ 


G yveno kartą tėvas su močia. Jie turėjo dukterį Alesiutę, penkias 
aveles ir kalelę. Alesiutė, būdavo, rytą atsikelia, burną nusiprausia, gal- 
vą susišukuoja, vainikėlį nusipina, ant galvelės užsideda, aslelę iššluoja, 

pavalgo, šaukštelius nuplaudžia, kalelę palakina ir išgena. Gano Alesiutė 
aveles, sėdi ant akmenio, kalelė tupi prie Alesiutės. Ateina vilkas, atsitu- 
pia prieš Alesiutę ir gieda: 


Tai gražumas Alesiutės: 
Burnelė nuprausta, 
Galvelė sušukuota, 
Ana pati vainikuota — 
Duok man vieną avytę. 

Alesiutė, šitaip išgirta, atidavė vilkui avytę. Nusinešė vilkas avytę miš- 
kan ir sudraskė. Parginė Alesiutė vakare aveles, uždarė tvartan ir eina 
pirkion. Močia klausia: 

— Ar jau parginei, Alesiut? . 

— Parginiau, motut. 

— Aveles uždarei? 

— Uždariau. 

— Suskaitei? 

— Suskaičiau. 

— Ar visos avelės? 

— Visos. 

Kitą rytą Alesiutė vėl atsikėlė, burną nusiprausė, galvą susišukavo, 
vainikėlį nusipynė, ant galvelės užsidėjo, aslelę išlavė, pavalgė, šaukšte- 
lius suplaudė, kalelę palakino ir išginė. Gano Alesiutė aveles, sėdi ant ak- 
menio, kalelė tupi prie Alesiutės. Ateina vėl vilkas ir giria Alesiutę: 


Tai gražumas Alesiutės: 
Burnelė nuprausta, 
Galvelė sušukuota, 
Ana pati vainikuota — 
Duok man vieną avytę. 


Alesiutė paėmė ir atidavė vilkui avytę. Vakare parginė Alesiutė ave- 
les, uždarė tvartan ir eina pirkion. Močia klausia: 

— Ar jau parginei, Alesiut? 

— Parginiau, motut. 

— Aveles uždarei?' 

— Uždariau. 

— Suskaitei? 

— Suskaičiau. 

— Ar visos avelės? 

— Visos. 

Pavalgė vakarienę Alesiutė ir atsigulė. Rytą atsikėlė, burnelę nusi- 
prausė, galvelę susišukavo, vainikėlį nusipynė, ant galvelės užsidėjo, asle- 
lę iššlavė, pavalgė, šaukštelius suplaudė, kalelę palakino ir išginė. Gano 
Alesiutė, sėdi ant akmenio, rykštelė rankoj. Vėl ateina vilkas, atsitupia 
prieš Alesiutę ir gieda: 


Tai gražumas Alesiutės: 
Burnelė nuprausta, 

Galvelė sušukuota, 
Ana pati vainikuota — 
Duok man vieną avytę. 


Alesiutė atidavė vilkui ir trečią avytę. Gano tik dvi avytes. Vakare par- 
ginė, suvarė tvartan ir eina pirkion. Susitinka močią: 

— Ar jau parginei, Alesiut? 

— Parginiau, motut. 

— Aveles uždarei? 

— Uždariau. 

— Suskaitei? 

— Suskaičiau. 

— Ar visos avelės? 

— Visos. 

Pavalgė Alesiutė vakarienę ir atsigulė. Neramu Alesiutei, kad nebė- 
ra trijų avelių. Rytą vėl atsikėlė, burnelę nusiprausė, galvelę susišukavo, 
vainikėlį nusipynė, ant galvelės užsidėjo, aslelę iššlavė, pavalgė, šaukšte- 
lius nuplaudė, kalelę palakino ir išginė. Gano Alesiutė dvi avytes, sėdi ant 
akmenio, ateina vilkas. Atsitupė vilkas prieš Alesiutę ir gieda: 


Tai gražumas Alesiutės: 
Burnelė nuprausta, 
Galvelė sušukuota, 
Ana pati vainikuota — 
Duok man vieną avytę. 

Atidavė Alesiutė vilkui ir ketvirtą avytę. Nusinešė vilkas avytę miš- 
kan ir suėdė. O Alesiutė gano jau tik vieną avytę. Vakare parginė avytę ir 
uždarė tvartan. Močia klausia: 

— Ar jau parginei, Alesiut? 

— Parginiau, motut. 

— Aveles uždarei? 

— Uždariau. 

— Suskaitei? 

— Suskaičiau. 

— Ar visos avelės? 

— Visos. 

Rytą Alesiutė anksti atsikėlė, burnelę nusiprausė, galvelę susišukavo, 
vainikėlį nusipynė, ant galvelės užsidėjo, aslą iššiavė, pavalgė, šaukšte- 
lius nuplaudė, kalelę palakino ir išginė. Sėdi Alesiutė ant akmenio, guli 
kalelė — gano vieną avytę. Ateina vilkas ir vėl sako: 


Tai gražumas Alesiutės: 
Burnelė nuprausta, 
Galvelė sušukuota, 
Ana pati vainikuota — 
Duok man vieną avytę. 
Atidavė Alesiutė paskutinę avytę. Pabuvo iki vakaro lauke ir parėjo 
namo, tik kalelė parsekė. Susitinka močią. Močia klausia: 

— Ar jau parginei, Alesiut? 

— Parginiau, motut. 

— Aveles uždarei? 

— Uždariau. 

— Suskaitei? 

— Suskaičiau. 

— Ar visos avelės? 

— Visos. 

Alesiutei labai neramu, nei vakarienės nevalgė, atsigulė, užmigti per 
naktį negali. Rytą atsikėlė, burnelę nusiprausė, galvelę susišukavo, vaini- 
kėlį nusipynė, ant galvelės užsidėjo, aslelę išsišlavė, pavalgė, šaukštelius 
nuplaudė, kalelę palakino ir išėjo su kalyte laukan. Sėdi Alesiutė ant ak- 
menio, tupi kalelė prie jos. Ateina vilkas: 


Tai gražumas Alesiutės: 
Burnelė nuprausta, 

Galvelė sušukuota, 

Ana pati vainikuota — 
Duok, Alesiute, man kalelę. 

Atidavė Alesiutė vilkui kalelę, o pati parėjo namo. Močia klausia: 

— Ko gi tu, Alesiute, taip anksti parginei? 

Tada Alesiutė pasisakė visa motutei, kad vilkui atidavė visas aveles ir 
kalelę. Barė barė tėvai Alesiutę ir sako: 

— Dabar'vilkas ateis ir tavęs suėsti. 

Ką daryti? Sugalvojo iškasti vilkui duobę. Iškasė po slenksčiu duobę, 
pripylė žarijų, uždėjo šakelėm, apibarstė žemėm. Sėdi Alesiutė pirkioj ir 
dreba — vilko bijo. Apie vidurdienį ateina vilkas. Kai pamatė Alesiutę, 
tai ir puolė pirkion jos sudraskyti. Kai tik ėjo per duobę, ir įkrito. Vilkas 
tik auu auu ir sudegė. 


ŽALČIO PATI 


Vaėjo kartą prie upės trys seserys rūbus. Išvelėjo, paskui išsimaudė 
ir eina vilktis. Jaunesnioji Elenytė rado savo marškinių rankovėj žaltį. 
Sako: ( 
— Žalty žalty, eik oran! 

O žaltys klausia: 

— Ar tekėsi už manęs? 

— Netekėsiu, — sako Elenytė ir vėl varo žaltį oran, o tas vėl klausia: 
— Ar tekėsi už manęs? 

— Netekėsiu,— sako Elenytė. — Atiduok, žalty, marškinius! 

— Ar tekėsi už manęs? 

Mato Elenytė, kad kitaip žalčio neatsigins, tai ir sako: 

— Tekėsiu. 

Tada žaltys išlindo iš marškinių ir pasinėrė upėn. 

Po trijų dienų atvažiavo žalčiai Elenytės. Tėvam pagailo dukters, tai 
ją pavožė po duonkepe, o žalčiam vietoj Elenytės įvyniojo marškon puši- 
nę ir atidavė. Įsisodino žalčiai pušinę vežiman ir išvažiavo. Važiuoja per 
mišką, kur medin buvo įkėlę savo gegutę. Tai gegutė ir pradėjo kukuoti: 


ta martelė, 
smūtnai sėdi, 
gailiai verkia, 
baltos drobės, 
margos juostos, 
kū, ku kū. 


Ku ku, ne 
Ku kū, ne 
Ku 
Ku 
Ku 
„Ku 


Ku — kū, ne ta 

ku — kū, ne smut.nai 
ku — kū, ne gai- liai 
ku — kū, ne bal. tos 
ku —- kū, ne 


mar -te - lė, 
sė - di. 
ver- kia, 
dro- bės. 
mar- gos juos-tos 


ku. kū, ku-kū,ku.-kū.ku.- kū. 


Atsupė žalčiai maršką, pažiūrėjo. Žiūri — pušinė. Išmetė ant kelio ir 
grįžta atgal. Tėvai vėl paslėpė Elenytę, o dabar marškon suvyniojo baltą 
avelę ir atidavė žalčiam. Važiuoja žalčiai per mišką, o gegutė vėl kukuo- 


ja: 


Ku ku, 
Ku kū, 
Ku ku, 
Ku kū, 
Ku kū, 


Ku kū, 


ta martelė, 
smūtnai sėdi, 
gailiai verkia, 
baltos drobės, 
margos juostos, 
kū, ku kū. 


ne 
ne 
ne 
ne 
ne 
ku 


Atsupė žalčiai 


maršką ir rado avelę. Išmetė avelę ant kelio, o patys 


vėl sugrįžo. Atgrįžę du žalčiai apsivyniojo tėvams aplink kaklus: vienas — 


tėvui, kitas — močiai,— ir sako: 


— Jai neduosit dukters, tai pasmaugsim. 
Nebebuvo tėvams kas daryti, ir atidavė dukterį su kraičiais. Važiuo- 


jant per mišką, gegutė kukavo: 


Ku kū, tai ta martelė, 

Ku kū, tai smūtnai sėdi, 
Ku kū, tai gailiai verkia, 
Ku kū, tai baltos drobės, 
Ku kū, tai margos juostos, 
Ku kū, ku kū, ku kū. 

Nuvažiavo Elenytė pas žaltį. Ištekėjo ir gyvena. Turėjo tris vaikus: 
du sūnus ir dukterį. Gyvena gyvena Elenytė ir baisiai pasiilgo namų: tė- 
vų, brolių, seserų. Tai ir prašo žaltį, kad leistų ją tėvų aplankyti. O žaltys 
padavė jai šilkų kuodelį ir aukso žiedą ir sako: 

— Kai suverpsi šitą kuodelį ir sunešiosi žiedą, galėsi eiti. 

Verpė verpė Elenytė šilkų kuodelį per dienas, per naktis, o jis toks pats 
ir toks pats. Taip pat ir žiedą — nešiojo nešiojo, o jis nedyla, ir tiek. Tada 
Elenytė nuėjo pas senelę, kuri gyveno gale lauko, ir klausia, kaip jai su- 
verpti šilkų kuodelį ir sunešioti aukso žiedą. Senelė ir sako: 

— Pakurk pirtį, šilkų kuodelį užmesk ant krosnies, žiedą — po kros- 
nim ir parėjus sakyk: „Suverpiau, sunešiojau“. 

Padėkojo Elenytė senelei, parėjo namo, iškūreno pirtį, kuodelį užme- 
tė ant krosnies, žiedą — po krosnim ir pamatė, kad iš kuodelio iššoko di- 
džiulė varlė. Suprato Elenytė, kad varlė leisdavo šilkus, tai kuodelis ir ne- 
mažėjo. Nuėjo Elenytė pas žaltį ir sako: 

— Suverpiau, sunešiojau. 

— (Gerai,— sako žaltys. — O dabar atsinešk sietu vandenio, rezgi- 
nėm miltų, išsikepk pyragų ir galėsi eiti pas tėvus. 

Elenytė niekaip negalėjo atsinešti sietu vandenio, rezginėm miltų. 
Ji vėl nuėjo pas senelę, papasakojo viską. O ši sako: 

— Įmaišyk, vaikeli, maišymą, ištepk juo sietą, paskui išdžiovink 
ir atsineši vandenio, o į rezgines įklok marškelę ir atsineši miltų. 

Padėkojo Elenytė senelei, parėjo namo, visa padarė, kaip mokė 
senelė: įsimaišė maišymą, ištepė juo sietą, išdžiovino ir atsinešė vandenio. 
Įklojo į rezgines marškelę ir atsinešė miltų. Užsimaišė, prisikepė pyragų, 
susisodino vaikus vežiman ir išvažiavo. Juos palydėjo tėvas, pasakė, 
kaip jį šaukti, kai norės sugrįžti namo: 


Žaliu vyru vyruolėlis, 
Jeigu gyvas — pieno kunkulis, 
Jeigu negyvas — kraujo kunkulis. 


Ža „liu vy- ru vy - ruo-lė - lis, 


Lizą 


jei - gu gy- vas - pieno kunku-lis, 


jeigu negyvas - 2 kun.ku - lis . 


Tik prisakė niekam nesakyti, kaip jį šaukti. [lindo žaltys upėn, 
o Elenytė su vaikais nuvažiavo tėvynėn. 

Apsidžiaugė namiškiai, sulaukę Elenytę su vaikais, myli, kaip iš- 
2 pyragus kepa, alų daro. Džiaugiasi ir Elenytė savo tėvais, 
roliais. 

Po poros dienų Elenytei darosi neramu: pasiilgo vyro, savo namų. 
Ir jau ruošias važiuoti pas žaltį. Tėvai, broliai, giminės prašo dar ne- 
važiuoti, dar pasikieminėti. Broliai klausia, kuo vardu vyras, kaip 
jį reikia šaukti. Elenytė tyli, nesako. Klausia sūnus — ir tie tyli, nesako. 
Klausia dukterį, žada mušti, jei nepasakys. Išsigando mergytė ir pasakė 
dėdėms, kaip reikia tėvą šaukti. Pasiėmė broliai dalges, nuėjo prie 
upės ir šaukia: 


Žaliu vyru vyruolėlis, 
Jeigu gyvas — pieno kunkulis, 
Jeigu negyvas — kraujo kunkulis! 


Suteliuskavo upė, ir atplaukė pieno kunkulis. Broliai žakt žakt 
ir sukapojo jį. Ir vėl šaukia: 


Žaliu vyru vyruolėlis, 
Jeigu gyvas — pieno kunkulis, 
Jeigu negyvas — kraujo kunkulis! 


Dabar pasirodė pieno kunkulis, maišytas su krauju. Broliai vėl žakt 
žakt ir sukapojo. Ir vėl šaukia: 


Žaliu vyru vyruolėlis, 
Jeigu gyvas — pieno kunkulis, 
Jeigu negyvas — kraujo kunkulis! 


Dabar atplaukė jau kraujo kunkulis. Suprato broliai, kad žaltys 
nebegyvas, ir parėjo namo. 

O Elenai tą dieną baisiai neramu, tik rūpi namai, vyras. Pamatė 
ji priemenėj sukabintas kruvinas dalges ir klausia: 

— "Tai kodėl gi jūs, broliukai, dalgelės kruvinos? 

— Tai, sesyt, rūdymėliuos pjovėm. 

Rytojaus dieną ji atsisveikino su visais ir išėjo su vaikais namo. 
Nuėjo prie upės ir šaukia: 


Žaliu vyru vyruolėlis, 
Jeigu gyvas — pieno kunkulis, 
Jeigu negyvas — kraujo kunkulis! 


Suteliuskavo, užvirė upė, ir atplaukė kraujo kunkulis. Suprato 
Elenytė, kad vyras užmuštas, pradėjo baisiai verkti, klausti vaikus, 
kas pasakė tėvo vardą. 

Atėjo tada prie upės broliai ir šaukia ją: 


Elena sese, grįžk pas mumis, 
Mes tau duosim antrą dalią, 
Mes tau krausim antrą kraitį. 

mes tau duo-sim ant — rą da- lią. 
mes tau duo-sim ant — rą kraitį. 


O Elena atsako: 


Neisiu, broliukai, neklausysiu, 

Bėrų žirgelių nevarysiu, 

Antros dalelės neprašysiu. 

Vieną sūnelį — ąžuolėlin, 

Kitą sūnelį — gudobelin, 

O šitą laumę — karklų krūman: 

Tegu ją Žmonės kalba, 

Šarkos krykščia ir šunes loja. 

Pyragėlius akmenų krūsnelėn sukrausiu, 
Pati kaip mindrelė parsiūruosiu. 


Nei siu , broliukai, ne — klausy-siu, 
bė — rų žir - ge - lių ne — Va-ry-siu. 
ant- ro8 da — le - lės ne — pra-šy-siu. 
Vie- ną sū-ne-lį — 4 — Žžuo-lė- lin, 
ki - tą sū -ne-lį — gu — do - bėelin, 
o ši ——— tą lauomę— kark — lų  krū-man. 
te-gul ją žmo — nės kalba, 


Py-ra-gė-lius ak-.me.nų krūs ne —  lėn su-krau.siu, 


pati kaipmindre.lė par — siū- ruo-siu. 

Atėjo tėvas ir šaukia: 


Elena dukra, grįžk pas mane, 
Aš tau duosiu antrą dalią, 
Aš tau krausiu antrą kraitį. 


O Elena rauda: 


Neisiu, tėveli, neklausysiu, 

Žalų margelių nevarysiu, 

Antros dalelės neprašysiu. 

Vieną sūnelį — ąžuolėlin, 

Kitą sūnelį — gudobelin, 

O šitą laumę — karklų krūman: 

Tegul ją žmonės kalba, 

Šarkos krykščia ir šunes loja. 
Pyragėlius akmenų krūsnelėn sukrausiu, 
Pati kaip mindrelė parsiūruosiu. 


Atėjo močia ir šaukia: 


Elena dukra, grįžk pas mane, 
Aš tau duosiu antrą dalią, 
Aš tau krausiu antrą kraitį. 


O Elena atsako: 


Neisiu, motule, neklausysiu, 

Baltų drobelių neraižysiu, 

Antros dalelės neprašysiu. 

Vieną sūnelį — ąžuolėlin, 

Antrą sūnelį — gudobelin, 

O šitą laumę — karklų krūman: 

Tegul ją žmonės kalba. 

Šarkos krykščia ir šunes loja. 
Pyragėlius akmenų krūsnelėn sukrausiu, 
Pati kaip mindrelė parsiūruosiu. 


ŽIBINKŠTĖLĖ IR KIBIRKŠTĖLĖ 


G. kartą žibinkštėlė ir kibirkštėlė. Susidraugavusios jos išėjo 
pasivaikščioti. Bevaikštant kibirkštėlė įsinorėjo gerti, bet niekur nega- 
lėjo rasti vandens. Netrukus rado avinėlio pėdelę, pripildytą vandens. 
Kibirkštėlė ir sako: | 

— Sesyte, gersiu! 

O žibinkštėlė prašo: 

— Negerk, prigersi. 

Kibirkštėlė paklaūsė jos ir nuėjo toliau vandenėlio ieškoti. Ėjo 
ėjo ir priėjo veršiuko pėdelę, pripildytą vandens. Vėl kibirkštėlė sako: 

— Sesyte, gersiu! 

Bet žibinkštėlė ir vėl prašo: 

— Negerk, prigersi. 

Čia jau kibirkštėlė nepaklaūsė: kai gėrė — ir prigėrė. Verkia žibinkš- 
tėlė, viena likusi, nežino, kas daryti. Nubėgo ji pas veršelį ir dainuoja: 


Eik, veršeli, pėdos gertų,— 
Prigigėrė kibirkštėlė. 


Eik ver-še— li, pė —- dos ger-tų,— 


pri-gi-gė-rė ki birkš tė — lė. 

O veršelis sako: 

— Tada aš eisiu pėdos gerti, kai mane jungas jungs. 
Nubėgo kibirkštėlė pas jungą ir dainuoja: 


Eik, jungeli, veršio jungtų, 
Eis veršelis pėdos gertų,— 
Prigigėrė kibirštėlė. 


Jungas sako: 
— Tada aš eisiu veršio jungti, kai mane kirvis kirs. 
Nubėgo žibinkštėlė pas kirvį ir vėl dainuoja: 


Eik, kirveli, jungo kirstų, 
Eis jungelis veršio jungtų, 
Eis veršelis pėdos gertų,— 
Prigigėrė kibirkštėlė. 


Kirvis sako: 
— Tada aš eisiu jungo kirsti, kai mane uola šveis. 
Nubėgo žibinkštėlė pas uolą ir dainuoja: 


Eik, uolele, kirvio šveistų, 

Eis kirvelis jungo kirstų, 

Eis jungelis veršio jungtų, 

Eis veršelis pėdos gertų,— 

Prigigėrė kibirkštėlė. 
Uola sako: 
— Kai mane upė plaus, tada aš eisiu kirvio šveisti. 
Nubėgo žibinkštėlė pas upę ir vėl dainuoja: 

Eik, upele, uolos plautų, 

Eis uolelė kirvio šveistų, 

Eis kirvelis jungo kirstų, 

Eis jungelis veršio jungtų, 

Eis veršelis pėdos gertų,— 

Prigigėrė kibirkštėlė, 
Upelė sako: 
— Kai manyje karklas augs, tada aš eisiu uolos plauti. 
Nubėgo ji prie karklo ir dainuoja: 


Eik, karkleli, upėn augtų, 
Eis upelė uolos plautų, 
Eis uolelė kirvio šveistų, 
Eis kirvelis jungo kirstų, 
Eis jungelis veršio jungtų, 
Eis veršelis pėdos gertų,— 
Prigigėrė kibirkštėlė. 


Karklas sako: 
— Kai mane ožka grauš, tada aš eisiu upėn augt. 
Nubėgo žibinkštėlė prie ožkos ir dainuoja: 


Eik, ožkele, karklo graužtų, 
Eis karklelis upėn augtų, 
Eis upelė uolos plautų, 

Eis uolelė kirvio šveistų, 
Eis kirvelis jungo kirstų, 
Eis jungelis veršio jungtų, 
Eis veršelis pėdos gertų,— 
Prigigėrė kibirkštėlė. 


Ožka sako: 
— "Tada aš eisiu karklo graužti, kai mane vilkas pjaus. 
Nubėgo ji pas vilką ir dainuoja: 


Eik, vilkeli, ožkos pjautų, 

Eis ožkelė karklo graužtų, 

Eis karklelis upėn augtų, 

Eis upelė uolos plautų, 

Eis uolelė kirvio šveistų, 

Eis kirvelis jungo kirstų, 

Eis jungelis veršio jungtų, 

Eis veršelis pėdos gertų,— 

Prigigėrė kibirkštėlė. 
Vilkas sako: 
— Tada aš eisiu ožkos pjauti, kai mane strielčius šaus. 
Nubėgo žibinkštėlė prie strielčiaus ir dainuoja: 

Eik, strielčeli, vilko šautų, 
Eis vilkelis ožkos pjautų, 
Eis ožkelė karklo graužtų, 
Eis karklelis upėn augtų, 
Eis upelė uolos plautų, 
Eis uolelė kirvio šveistų, 
Eis kirvelis jungo kirstų, 
Eis jungelis veršio jungtų, 
Eis veršelis pėdos gertų,— 
„Prigigėrė kibirkštėlė. 
Strielčelis sako: 
— "Tada aš eisiu vilko šauti, kai mane tinklas gaus. 
Nubėgo žibinkštėlė pas tinklą ir dainuoja: 


Eik, tinkleli, strielčiaus gautų, 
Eis strielčelis vilko šautų, 
Eis vilkelis ožkos pjautų, 
Eis ožkelė karklo graužtų, 
Eis karklelis upėn augtų, 
Eis upelė uolos plautų, 
Eis uolelė kirvio šveistų, 
Eis kirvelis jungo kirstų, 
Eis jungelis veršio jungtų, 
Eis veršelis pėdos gertų,— 
Prigigėrė kibirkštėlė. 


— "Tada aš eisiu strielčiaus gauti, kai mane pelė kirs. 
Nubėgo žibinkštėlė pas pelę ir dainuoja: 


Eik, pelele, tinklo kirstų, 
Eis tinklelis strielčiaus gautų, 
Eis strielčelis vilko šautų, 
Eis vilkelis ožkos pjautų, 
Eis ožkelė karklo graužtų, 
Eis karklelis upėn augtų, 
Ei1s upelė uolos plautų, 
Eis uolelė kirvio šveistų, 
Eis kirvelis jungo kirstų, 
Eis jungelis veršio jungtų, 
Eis veršelis pėdos gertų,— 
Prigigėrė kibirkštėlė. 


— Tada aš eisiu tinklo kirsti, kai mane katytė gaus. 
Nubėgo žibinkštėlė pas katę, apkabino, pabučiavo ir pradėjo dainuo- 
ti: 
Eik, katyte, pelės gautų, 
Eis pelytė tinklo kirstų, 

Eis tinklelis strielčiaus gautų, 
Eis strielčelis vilko šautų, 
Eis vilkelis ožkos pjautų, 
Eis. ožkelė karklo graužtų, 
Eis karklelis upėn augtų, 
Eis upelė uolos plautų, 
Eis uolelė kirvio šveistų, 
Eis kirvelis jungo kirstų, 
Eis jungelis veršio jungtų, 
Eis veršelis pėdos gertų,— 
Prigigėrė kibirkštėlė. 


Katytė tik strykt ant pečiaus — bėgo pelės gauti, pelė bėgo tinklo 
kirsti, tinklas bėgo strielčiaus gauti, strielčius bėgo vilko šauti, vilkas 
bėgo ožkos pjauti, ožka bėgo karklo graužti, karklas bėgo upėn augti, 
upė bėgo uolos plauti, uola bėgo kirvio šveisti, kirvis bėgo jungo 
kirsti, jungas bėgo veršio jungti, o veršis nubėgo ir išgėrė savo pėdą. 
Kibirkštėlė atgijo, pasibučiavo su žibinkštėle ir nuėjo namo. 


KAIP BERNAS VALGYTI NEMOKĖJO 


Ų ienas bernas nemokėjo valgyti, nežinodavo, kaip kokį valgį imti. 
Jau ruošiasi piršliuos važiuoti. Tai motina ir sako: 

— Tik kaip tu ten valgysi? Tu gi valgyti nemoki. 

Nuvažiavo. Priėmė piršlius, padėjo ant stalo kiaušinių. Bet bernas 
nežino, kaip juos valgyti, tai nieko ir nevalgo. Merga sako: 

— Kažin koks čia bernas — nieko nevalgo. 

Parvažiavo namo — močia klausia: 

— Na, kaip? Ką valgyti davė? 

— Davė kiaušinių, bet nežinojau, kaip valgyti, tai siekė nevalgiau. 

— Tai, vaikeli, — sako močia,— kiaušinį reikėjo į stalą padaužyti, 
paskui nulupti, į keturias dalis perpjauti ir valgyti. 

— (Gerai,— sako sūnus, — kitą kartą žinosiu. 

Vėl nuvažiavo piršliuos. Dar davė virtų žirnių. Bernas paima žirnį, 
padaužo į stalą, nulupa, perpjauna į keturias dalis ir valgo. Žiūri žiūri 
merga, kad kažin kaip keistai bernas valgo. 

Parvažiavo namo — močia klausia: 

— Na, kaip? Ką valgyti davė? Ar mokėjai valgyti? 

— Mokėjau. Davė virtų žirnių. Tai aš paimu žirnį, į stalą padaužau, 
nulupu, perpjaunu į keturias dalis ir valgau. 

— Ai sūneli, ne taip reikia žirnius valgyti. Žirnius reikia pasisem- 
ti į saują, tada iš vienos rankos — į kitą, iš vienos — į kitą ir — 
burnon. 

— Gerai,— — sako bernas, — kitą kartą mokėsiu. 

Vėl nuvažiavo piršliuos. Dabar davė varškės su smetona. Bernas 
tuoj ranką į dubenį, pasisėmė varškės, tada iš vienos saujos — į kitą, 
iš vienos — į kitą ir — burnon. 

Pažiūrėjo merga, kad bernas taip valgo, ir atsisakė už jo tekėti. 
O močia jau daugiau piršliuos neleido. 


SALOMĖJA 
KRIVICKIENĖ 


Gyveno (1882—1966) Geručių kaime 
(Žeimelio apyl., Pakruojo raj.). Augo dide- 
lėje šeimoje, patyrė vargo. Nuo 9 metų pra- 
dėjo ganyti, vėliau tarnavo svetimiems. Mo- 
kykloje mokytis neteko. 

Iš pat mažens mėgo pasakas. Geros pasa- 
kotojos buvo jos senelė ir mama. „Būdavo,— 
prisimena ji, — mamytė verpia ir pasakoja, 
o mes, vaikai, klausom“. Senelė daug pasako- 
davusi apie baudžiavos laikus, ponų žiauru- 
mus. Ir ištekėjusi S. Krivickienė mielai klau- 
sydavosi pasakų. Elgetos, atėję išmaldos prašy- 
ti, ne maldas jai kalbėdavę, o pasakas sekda- 
vę. Ir vyras nugirstą retesnę pasaką jai per- 
pasakodavęs. 

Skaityti pati išmoko. Labai mėgo pasakų 
knygas. Tad dalis jos sekamų pasakų išmokta 
iš spausdintų šaltinių. Mėgo klausytis pasakų 
ir per radiją. Ir pati sekė visiems, kas paprašy- 
davo. 

1965 metais pas ją nuvykusius Lietuvių 
kalbos ir literatūros instituto tautosakinės 
ekspedicijos dalyvius N. Vėlių ir D. Šilainytę 
sutiko maloniai: „„Sakau, numirsiu — ir pra- 
puls mano pasakos. O dabar gal bent tos, kurias 
papasakosiu, išliks“. Ji pasekė 40 pasakų, 10 
sakmių. Dvi pasakos čia pateikiamos (tekstus 
šifravo N. Vėlius, dainuojamųjų intarpų melo- 
dijas — Z. Puteikienė). 


SENIS IR VILKAS 


B. senis ir senutė, turėjo keturias avytes. Ir kalytę, ir dukrytę. 


Ką dar? Katytę. 


Ir sužinojo vilkas, kad turi seniukas avytes. Ateina, barškina į 


langą: 


— Senel senel, ginkim aveles — diena mėnesiena, o žolė kaip cuk- 


rus. — Ir dainuoja: 


Oi senelio gražumas, 
O bobutės gudrumas. 
Katinėlis repečkėlis, 
O kalytė mintuvytė, 
O dukrytė žaltakasė, 
Avinėlis ketvirtėlis! 

Tai tas senukas bobutei: 

— Meskim vieną avytę — šitaip gražiai vilkelis dainuoja! 

Pačiupo avytę, išmetė. Vilkas suėdė, suėdė. Nuėjo miškan drybsoti. 
Perdien išdrybsojo, išgulėjo — ateina vakare vėl. Vėl beldžia į langą: 

— Senel senel, ginkim aveles — diena mėnesiena, o žolė kaip cuk- 
rus.— Ir vėl dainuoja: 


Oi senelio gražumas, 
O bobutės gudrumas. 
Katinėlis repečkėlis, 
O kalytė mintuvytė, 
O dukrytė žaltakasė, 
Avinėlis ketvirtėlis! 


Vėl senelis liepė mesti vieną avytę. Išmetė, vilkas suėdė, suėdė 
ir vėl nuėjo. Nuėjo jis tolyn, krūmuose pramigo. Mėnesiena šviečia. 
Ateina vėl vilkelis, vėl daužia duris: 

— Senel senel, ginkim aveles — diena mėnesiena, o žolė kaip cuk- 
rus, 


Oi senelio gražumas, 
O bobutės gudrumas. 
Katinėlis repečkėlis, 
O kalytė mintuvytė, 
O dukrytė žaltakasė, 
Avinėlis ketvirtėlis! 


Senelis pagalvojo: „Meskim dar avytę — šitaip gi gražiai dainuoja“. 
Išmeta, palieka viena avytė. 

Vilkas pamiegojo — ateina vėl: 

— Senel senel, ginkim aveles — diena mėnesiena, o žolė kaip cukrus. 


Oi senelio gražumas, 
O bobutės gudrumas. 
Katinėlis repečkėlis, 

O kalytė mintuvytė, 

O dukrytė žaltakasė, 
Avinėlis ketvirtėlis! 


Na, ką daryt? Mes paskutinę avytę. Meta. Išmeta — nebėr. Dabar 
senelis mano: „Na, ką dabar mesim, jeigu ateis?“ 

Vilkas pramiegojo per dieną krūmuose — ateina vėl, šaukia: 

— Senel senel, ginkim aveles, diena mėnesiena, o žolė kaip cukrus. 


Oi senelio. gražumas, 

O bobutės gudrumas. 

Katinėlis repečkėlis, 
„O kalytė mintuvytė, 

O dukrytė žaltakasė, 
Avinėlis ketvirtėlis! 


Dabar senelis sako: 

— Mesk kalytę. Na, kaipgi neduosi, kad gražiai dainuoja! 

Na, išmeta. Suėdė vilkas tą kalytę. Kalytė mažutė, kaipmat prari- 
jo, nuėjo miškan ir miega. 

Miega. Ateina vakaras — vilkas yėl: 

— Senel senel, ginkim aveles, — diena mėnesiena, o žolė kaip cukrus. 


Oi senelio gražumas, 
O bobutės gudrumas. 
Katinėlis repečkėlis, 
O kalytė mintuvytė, 
O dukrytė žaltakasė, 
Avinėlis ketvirtėlis! 


Išmeta ir katytę. 

— Dabar, — sako nieko nėra — ką dabar mesim? Neduosim nieko! 
Ateina vilkas, vėl prašo: 

— Senel senel, ginkim aveles — diena mėnesiena, o žolė kaip cukrus. 


Oi senelio gražumas, 
O bobutės gudrumas. 
Katinėlis repečkėlis, 
O kalytė mintuvytė, 
O dukrytė žaltakasė, 
Avinėlis ketvirtėlis! 


Meta ir dukrytę. Suėdė vilkas ir tą dukrytę. Rėkia nerėkia — kad 
gražiai prašo, ir duoda. 

„Na, dabar pramiegojo vilkas perdien. Naktis ateina — vėl vilkas 
prašo: 

— Senel senel, ginkim aveles — diena mėnesiena, o žolė kaip cukrus. 


Oi senelio gražumas, 
O bobutės gudrumas. 
Katinėlis repečkėlis, 
O kalytė mintuvytė, 
O dukrytė žaltakasė, 
Avinėlis ketvirtėlis! 


Ką dabar išmest? Bobutė viena. Guli guli — nėra kam žiūrėt. Tai 
senelis sako: 

— Boba,— sako, — pažiūrėk pro langą — ar vilkas muėjo? 

Boba kaip žiūrės pro langą — senis kad stūmė tą bobą. Vilkas 
suėdė ją. Suėdė, suėdė. „Na, dabar, — mano senis, — gal jau nebeateis — 
jau bobą suėdė“. 

Kas tau neateis — gi senis yra! Ateina vėl: 
— Senel senel, ginkim aveles — diena mėnesiena, o žolė kaip cukrus. 


Oi senelio gražumas, 
O bobutės gudrumas. 
Katinėlis repečkėlis, 

O kalytė mintuvytė, 

O dukrytė žaltakasė, 
Avinėlis ketvirtėlis! 

Na, ką dabar daryti? Senis mano sau: „Ieškos manęs“. Paima 
ir palenda po krosnim, pečiadangtę užsistatė, kad nematytų. Vilkas 
įlindo pro langą, apėjo apėjo, apžiūrėjo — niekur nėra. Bet jaučiasi, 
kad po pečium yra. Senis užšilo labai, iškišo galvą — vilkas kapt 
ir surijo ten pat vietoje. Apsigyveno ten ir dabar tebegyvena, jeigu 
nenudvėsė. 


TARAPUTĖ 


B uvo seniukas ir bobutė. Ir turėjo devynis sūnus ir vieną dukrelę, 
vardu Taraputė. Na, ir bobutė ilgai negyveno, mirė. Numirė — parvedė 
seniukas raganą. Dabar tėvas davė po arklį sūnums, po šautuvą, po 
kardą ir namus pastatė — skyrium gyvenkit, nes ta ragana nenorėjo, 
kad sūnūs kartu gyventų. Duktė gali gyventi. O ta ragana turėjo 
savo dvi dukteris. 

Na, ir gyvena jie. Bet ragana nenori tos Taraputės — užsinorėjo 
suėst. O tėvas neturi valios. Išeina ragana pasivaikščiot — liepia savo 
dukterims: 

— Padarykit vonią, Taraputę išmazgokit ir pakepkit. 

Taraputė ką gi darys. Tos pataisė vonią, pečių iškūrino — jau 
keps. Liepė gulti ant ližės tai mergaitei. Ta atsigula, stato rankas — negali 
įlįsti po pečium. 

— Ne taip! 

Sako: 

— Tai kaipgi? Parodyk. 

Liepė gult kniūpsčiai. Atsigula kniūpsčia — vėl kojas iškelia, vėl 
nelenda. 

— Ne taip! 

— Tai tu,— sako Taraputė, — pati atsigulk, parodyk — tai aš tada... 

Kai tik atsigulė raganiūkštė — brūkšt po pečium ir pametė. Uždarė 
pečių. | 

Na, ir ta Taraputė mano sau: „Kur aš dėsiuos?“ O sodnas jų 
pačių, tėvo. Tai ji įlipa į aukščiausią obelį. Ir sėdi obely. 

Parlėkė iš kažkur ragana — tuoj atsidarė pečių, išsisuko ranką, 
ėda: 

— Ete te, kokia skani Taraputės mėsa! 

O ana neiškentusi sako: 

— Ne Taraputės — čia tavo dukrelės. Taraputė sėdi aukštai obelė- 
lėj. 

Paklausė paklausė ragana — nulėkė jau tenai, kur reikia, devyngal- 
vį paprašė: 

— Devyngalvi devyngalvi, eik sugraužk tą obelį, ir paimsim Tara- 
putę. 

Atlekia devyngalvis — jau graužia obelį. Skrenda gegutė. Taraputė 
sako: 

— Gegute pilkoji, nuskrisk pas mano broliukus. Mano broliukai 
devyni, tegul atjoja išgelbėt manęs iš žalios obelėlės. Mane, — sako, — 
devyngalvis graužia. 

Gegutė greitai nuskrido, kur jos broliai gyvena. 


Kukū, devyni broliai, 

Kukū, dešimta sesutė. 

Kukū, jokit išgelbėt sesutės — 
Devyngalvis graužia, kukūu! 


Ku- kū, de —vy—ni bro-liai, 


Broliai klauso: 

— Na, kas čia dabar? Tą vieną sesutę turim — argi duosim su- 
graužt?! 

Greit pasibalnojo tuos arklius, pasiėmė po kardą, šunis — išlekia. 
Kai jie mat joja, tai jau labai trinkia. Tas devyngalvis galvą prideda 
prie žemės: 

— Merga merga, kas čia trinkia, kas čia bilda? 

Ana vėl dainuoja: 


Mano broliukai atjoja 
Manęs išgelbėti! 

Ma - no bro „liu — kai at — jo — ja 


=== == 


ma-nęs iš — gel -bė.- ti! 


Na, tai tas dar labiau graužia. Graužia jis, graužia — jau ir atjo- 
ja. Atjoja broliai — žiūri, kad jis graužia. Greit jie visi devyni nulipo, 
devynias galvas nukirto — tuoj ir išgelbėjo seserį. Išgelbėjo, pasiėmė 
ją iš to medžio. Tuoj nulėkė pas raganą, nukirto jai galvą. O tėvas 
priėmė ją į savo namus. Ir ta Taraputė virė valgyti, ir gyveno gerai. 


ELENA 
BALZARIENĖ 


Gimė 1885 metais. Visą laiką gyveno 
Bardiškių kaime (Lauksodžio apyl., Pakruo- 
jo raj.). Pasakas išmoko ne tik iš aplinki- 
nių žmonių, bet ir iš knygų. Labai daug jų 
skaitė, nors mokykloje mokėsi vos pusę metų. 
Mėgo sekti pasakas. „Susirenka moterys, sako: 
„Na, Balzarien, pasek pasaką“, — aš ir seku“. 
Jos pasakų mielai klausydavosi ir anūkai. 

1965 metų Lietuvių kalbos ir literatūros 
instituto tautosakinės ekspedicijos metu K. Vi- 
ščinis ir G. Jurkėnienė iš jos užrašė 40 pasakų, 
keliolika dainų. Trys iš jų (šifruotos K. Viš- 
činio) čia pateikiamos. 

NAGINGI MEISTRAI 


G. vienas karalius. Turėjo jis du meistrus: vienas viską darė 
iš aukso, antras — iš medžio. Ir liepia kartą jiems parodyt savo na- 
gingumą — ką jie gali. 

-Aukso meistras padirba antį tokią iš aukso. Liepė kubilą vandenio 
įpilti ir paleidžia tą antį. Ta antis plauko ir rėkia: kler kler kler... Kara- 
lienė sako: 

— Kad ji gyva! 

— Ne.— Jis išnarsto jai visus sąnarėlius — parodo, kad ji negyva. 

O medžio meistras padirbo erelį. Padirbo erelį, aplėkė ant jo 
atsisėdęs tris kartus apie kiemą ir prieina prie karaliaus. Ir karalienė 
ten sėdi. 

— Na, kaip mano nagingumas atrodo? 

— Na, ką bekalbėsi — žodžiams nėra vietos... 

Tik sūnus — ėmė ir užsisėdo ant to erelio ir išlėkė. Visi rėkia: 

— Kur tu, kur tu, kur tu?.. 

O jis ir dingo nežinia kur su tuo ereliu. Už tai primušė tą var- 
gšą meistrą ir uždarė į kalėjimą. Sako karalius: 

— Kad tu man daugiau tokių nagingumų nedarytum! O jei per 
aštuonias dienas negrįš mano sūnus, tai tau galvą nuimsiu! 

Na, tai ką darys? Uždarė į kalėjimą — sėdi tas vargšas kalėjime. 

O karaliaus sūnus lėkė lėkė — nulėkė į kitą valstybę. Įėjo į tokią 
grytelę — randa senutę. 

— Priimk mane, bobute, nakvynėn. 

— Kodėl, — sako, — nepriimsiu gero žmogaus! 

Priėmė, ir sugulė jie. Jis pasideda tą savo erelį, sulanksto, pasikiša po 
galva. 

— Aš čia nieko nepažįstu,— sako karaliaus sūnus.— Esu labai 
iš tolo. Na, bobut, pasakyk, kas naujo pas tamstas. 

— Na,— sako, — nieko naujo. Tiktai yra karalaitė, užmūryta į tokį 
mūrą, kad nei pas ją niekas neateitų, nei ji niekur neišeitų. Ji gyvena 
tame muūre ir nieko nemato. 

Jis mano dabar: „Palauk...“ Vidurnaktį pasiėmė savo erelį, užsisė- 
do ir nulėkė pas tą karalaitę. Prilėkė prie to lango, kur niekas nemato. 
Pabarbeno. Įleido karalaitė jį į vidų. Ir šnekasi. 

— Tu man patinki, — sako jis. 

— Kas, kad patinku. Bet aš negaliu pasižadėt. Mano tėvas labai 
bjaurus — nušaus. 2 

Ir išgirdo tarnaitės, auklės juos šnekant. Nulėkė rytą ir pasakė 
tėvui, kad buvo kažkas. Karalius įsako jį suieškoti. O jis pašnekėjęs 
vėl nulėkė pas tą senutę ir atsigulė. Ateina kareiviai ir jį suima. Karalius 
įsako pakart. Pataiso kartuves. 

— Dabar karsim, — sako karalius.— Kaip tu galėjai be mano žinios 
lįst pas mano dukterį! Negalima ten niekam įeit. 

Na, ką jis darys? Nieko, tyli. Žmonėms liepė ateit pasižiūrėt, kaip 
jau jį kars. Atėjo kareiviai. O jis dar sako: 

— Ar žinot ką, aš jūsų prašysiu paskutinį kartą: atneškit mano 
ryšuliuką, kur yra po galva pas tą senutę. 

Nuleido kareivius — atnešė tą ryšuliuką. Jis pasitaisė tą erelį, užsisė- 
do — ir tiek jį tematė. Nulėkė prie karalaitės lango, pasiėmė tą kara- 
laitę, užsisodino ant erelio ir išlėkė į namus. Ir nebėr ko kart... 

Žiūri dabar karalius, žiūri ir meistras prie kalėjimo lango, kad 
parlekia karalaitis. Ir ne vienas — su nuotaka. Na, parsivežė žmoną 
ir vedė ją. Išleido meistrą iš kalėjimo, o karalaitis vedęs gyveno labai 
gražiai. 


KARALAITIS MOKĖSI AMATO 


V. karalius gyveno ir turėjo sūnų. Kartą jis sako tam sūnui: 

— Sūnau mielas, aš jau senas, greitai tu paliksi mano vietoj. 
Einam dabar į fotografijų kambarį — apsirink sau nuotaką. 

Sūnus apeina visą tą kambarį, apžiūri: 

— Kad, tėve,— sako, — nė viena netraukia širdies. Leisk man pa- 
čiam pasieškoti. | 

— Na, eik,— sako, — sūnau. 

Karalaitis išeina į pasaulį. Vaikščioja vaikščioja, bet niekur neranda 
tokios patinkamos. Grįžta atgal, nebetoli nuo savo dvaro žiūri — tokia 
luūšnelė kūlynėly. Įeina jis į tą lūšnelę — žiūri, kad graži mergaitė 
joje. Taip jis prie jos ir prikimba. 

— Ar tekėsi už manęs? — sako. 

Ta klausia: 

— O kokį moki amatą? 

— Na,— sako, — tu supranti: aš karalaitis. 

— "Tu šiandien karalaitis, o kas rytoj? Išsimokyk amato, tai tada 
tekėsiu už tavęs. 

Tai dabar pareina karalaitis į namus, pasako tėvui. Tėvas sušaukia 
visus amatininkus, sustato į eilę. Na, ir pradeda nuo krašto klausinėti, 
kuris per kiek laiko išmokys sūnų amato kokio. Visus visus amatininkus. 
Tai atsako — kits per du mėnesius, kits per mėnesį. Tas sūnus vis 
sako: 

— Per ilgai.— Jis bijo, kad jinai neišeitų už kito. 

Visus perklausė, vienas toks senelis palieka — audėjas. 

— Na, seni, per kiek laiko tu išmokysi mano sūnų amato? 

— Aš,— sako, — išmokysiu per dvi savaites. 

— Na, tai gerai, — ir sūnus patenkintas, ir tėvas. 

Tuoj nueina pas tą senelį, mokos austi. Audė ir išaudė gražiausius kili- 
mus. Po dviejų savaičių nuneša pas tą mergaitę, parodo: 

— Ar dabar tekėsi už manęs? 

— Dabar tekėsiu,— sako. 

Parsiveža ją karalaitis, labai gražiai gyveną. Dabar jis susigalvoja: 

Išeina jis prastai apsitaisęs, ne karališkai. Išeina, vaikščioja vaikščio- 
ja, vaikščioja vaikščioja — nieko iš žmonių blogo negirdi. Na, ir grįžta 
atgal. Ėmė pasiklydo. Įsuko į gyvatyną, o ten įėjo į galvažudžių 
namą. Tie galvažudžiai jau jį žudys. 

— Na, ką jūs gausit, kai mane nužudysit? Aš nieko neturiu. 

Sakosi, kad jis karalaitis, bet kas juo tikės! 

— Musų karalaitis mat nuplyšęs vaikščios...— sako. 

— O ar žinot ką: paduokit man gijų, aš jums išausiu kilimą labai 
gražų, jūs labai brangiai už jį gausit. 

— Per kiek laiko išausi? 

— Per tris dienas. 

Prinešė gijų — ir išaudė tą kilimą per tris dienas. O apie kraštus 
įaudžia: „Skubėk gelbėti manęs — aš į galvažudžių namus patekau“. 

Nuneša galvažudžiai tą kilimą ant turgaus — niekas neturi tiek 
pinigų, labai brangus. Parvažiuoja, parsiveža tą kilimą: 

— Niekas neperka tavo darbo. 

— Ar jūs žinot ką,— sako, — nunežkit pas jaunąją karalienę — 
ji nupirks iš jūsų. 

Nuveža. Sargyba nenori jų leisti. Parodo tą kilimą — būti- 
nai reikia pas karalienę. Nuneša. Ta karalienė pasižiūri — 
gražus. Ištiesia tą kilimą — jinai perskaito, kas užrašyta. Su- 
moka, kiek jie prašo, ir tuoj sušaukia kariuomenę: 

— Jokit mano vyro gelbėt: pakliuvo į galvažudžių nagus! 

Nulėkė kariuomenė į jų urvą, suėmė galvažudžius, parvežė ka- 
ralaiųį. Nusibaigęs mnubuvęs. Išmazgojo, išvanojo, aptaisė. Ir sako 
žmona: 

— Matai — kad nebūtum amato mokėjęs, tai būtum žuvęs. O kad 
amatą mokėjai, tai išsigelbėjai. 

STEBUKLINGA DUŪDELĖ 


Gireno toks piemenėlis. Ponas jį buvo pasamdęs ganyt. Ir jis dūdelę 
tokią turi. Pučia ir pučia tą dūdelę ganydamas. Ponas labai pyksta — ne- 
patinka ta dūdelė, kam jis pučia. Bet tas piemenėlis nenustoja pūtęs tos dū- 
delės. Ponas taip supyksta, kad jo neklauso — atima tą dūdelę, sudaužo 
ir išvaro tą piemėnėlį. Na, tai ką tas vaikelis darys — eina verkdamas ke- 
liu. Sutinka tokį senelį. Sako tas: 

— "Tai ko tu, vaikel, verki? 

Sako: 

— Išganiau pas poną visą vasarą, o dabar, rudenį, jis mane išvarė. 

— Na, nieko, nedejuok. Eik pas mane, aš tau duosiu ganymo — miš- 
ko žvėris galėsi ganyt. 

Nusiveda tas senelis jį. Duoda irgi tokią dūdelę, jis gano žvėris. Kai 
papučia tą dūdelę, tai visi žvėrys pas jį sulekia. Jis ten linksmas gano, pu- 
čia tą dūdelę. 

Dabar tas ponas, kuris išvarė piemenėlį, susapnuoja vieną naktį, kad 
yra miške tokių zuikių juodų. Juodi zuikiai ir kaktoj balta žvaigždė. Tai 
tėvas sako trims sūnums: 

— Kuris man parnešit tokį zuikį, tai tam paliksiu dvarą. 

Tuoj vyresnysis išeina. Nueina pas tą piemenėlį. 

— Ar turi tokių zuikių? 

— "Turiu, — sako, — visokių. Atnešk tūkstantį rublių, tai gausi. 

Tas sūnus pareina į namus, paima tūkstantį rublių, atneša piemenė- 
liui. Sugauna jam tą zuikį. 

— "Tik stipriai, — sako, — tūrėk, nes kai išlėks, daugiau nebegausi. 

Vyriausias sūnus paėmė tą zuikį ir nešasi. Pasinešė, piemenėlis dūde- 
Ig papūtė — tas išspruko iš rankų ir sugrįžo atgal. Pareina tas tuš- 
čiom. 

Dabar eina antras sūnus. Tas atėjęs irgi klausia: 

— Ar turi tokių zuikių? 

— "Turiu, — sako, — visokių. Atnešk tūkstantį rublių, tai tada gausi. 

Atneša vėl tūkstantį rublių, piemenėlis sugauna jam zuikį. 

— Bet tik tūrėk stipriai, — sako, — nes kai išlėks, tai nebegausi dau- 
giau. 

Vėl pasinešė, — piemenėlis papūtė dūdelę — ir išspruko zuikis iš ran- 
kų. Ir nebėr. Pareina vėl tuščiomis. 

Na, dabar eina trečias. Ir vėlei: 

— Ar turi tokių zuikių? 

— "Turiu visokių. Tiktai eik atnešk tūkstantį rublių, tai gausi. 

Tas parėjo, vėl atnešė tūkstantį rublių. Jau piemenėlis turi tris tūks- 
tančius. Sugavo zuikį. 

— "Tuūrėk,— sako, — stipriai, nes kai išlėks, nebegausi. 

Tam pasinešus, vėl papūtė dūdelę — ir išlėkė zuikis iš rankų, nebėr. 
Parėjo tas vėl į namus, nieko neparnešė. 

Eina dabar pats ponas. Nueina: 

— Ar turi zuikių? 
— "Turiu visokių. Bet tu manai, kad vargšas turtuoliui negali atkeršyt. 

Aš žvėrimis ant tavęs užleisiu — tuoj tave sudraskys. 
Parpuolė ponas ant kelių prieš piemenėlį, prašo, kad jo nedraskytų. 
—" Na, tai eik, — sako, — ir daugiau nesimaišyk po akių... 
Ir taip užsibaigė. 


LEONAS 
BRIEDIS 


Gimė 1881 metais Kočėnų kaime (Ne- 
munėlio Radviliškio apyl., Biržų raj.). Tenai 
ir gyveno. Tėvai teturėjo pusę hektaro žemės, 
tad vaikai — jų buvo septyni — anksti išėjo 
tarnauti. 1904 metais buvo pašauktas į kariuo- 
menę, dalyvavo Rusijos—Japonijos kare. Pra- 
sidėjus Pirmajam pasauliniam karui, vėl pate- 
ko į frontą. Dalyvavo pilietiniame kare, kovose 
su Kolčiaku, tarnavo Raudonojoje gvardijo- 
je. Grįžęs buržuazijos valdymo metais į Lietu- 
vą, gavo žemės, tačiau iš vargo neišbrido: 
„Smetona davė sklypą, virvę ir peilį“. 

Pasakas išmoko tarnaudamas. Daugiausia 
jos būdavo sekamos per talkas ir žiemos vaka- 
rais. „Geros galvos buvau. Man daug nereikė- 
jo: kad sykį išgirdai, ir atsimeni... Per tėvų pali- 
kimą tos pasakos eina“. 

1966 metų Lietuvių kalbos ir literatūros 
instituto tautosakinės ekspedicijos metu K. Viš- 
činis ir D. Šilainytė iš L. Briedžio užrašė 48 
pasakojamosios tautosakos kūrinius, daugiau- 
sia pasakas. Dvi pasakos (šifruotos K. Višči- 
nio) čia spausdinamos. 


VASKO KUMELIUKAS 


K itąkart gyveno seni žmonės, vyras su žmona. Gyveno lūšnelėj, turė- 
jo vieną sūnų. Paseno abu tėvai, taisos numirt. Tėvas bėdoja: kur tas sū- 
nus paliks, kaip gyvens? Liepia atnešti vaško. Sūnus atneša — tėvas lipdo 
lipdo ir nulipdo kumeliuką. Ir tas kumeliukas pasidarė gyvas ir ėmė kal- 
bėti. Tas sūnus labai mylėjo jį, nesitraukė nuo jo nė žingsnio. 

Kai tėvas numirė, liko jie vieni, kumeliukas sako: 

— Žinai, reikia mums keliauti iš čia. Sėskis ant manęs, laikykis už 
karčių — josim geriau ieškoti. 

Joja jie per girią, žiūri — ant kelio auksinė pasaga. Lenkiasi sūnus 
imti — tas kumeliukas sako: 

— Neimk — bus blogai. 

Bet kur tau — tas nušoko, pažiūrėjo, kad tikrai auksinė, — paėmė. 
Joja toliau kiek laiko, prijoja — kelias į kalną. Žiūri — auksinė paukš- 
čio plunksna. Sūnus lenkiasi imti — kumeliukas sako: 

— Neimk — bus blogai. 

Tas neklausė, paėmė tą auksinę plunksną, įsikišo kišenėn. Vėl joja. Po 
kiek laiko žiūri — ant kelio kasa. 

— Neimk,— sako arkliukas, — bus blogai. 

Tas paėmė ir auksinę kasą. 

Prijojo jie didelį dvarą. Sargyba jį dabar klausia: 

— Kas tu toks esi, kur tu eini?... — pradėjo žiūrėt dokumėntų, apžiū- 
ri, ką turi. Atranda auksinę pasagą, auksinę plunksną, auksinę kasą. Nu- 
veda pas karalių. Karalius sako: 

— Jeigu tu man nepristatysi to arklio, kurio tą pasagą radai, — aš 
tau išrėšiu nugaroj diržą. 

Tas sūnus mato, kad bus blogai. Nubėgo pas kumeliuką, apsikabina į ji 
ir verkia: 

— Ką man daryt? 

— Matai, — sako, — aš sakiau: neimk auksinės pasagos. Na, bet už 
devynių kalnų, už devynių karalysčių, — sako, — tokių arklių yra. Pra- 
šyk karaliaus, kad duotų porą savaičių, — susitaisysim. 

Ir išjoja. Joja dieną, jojo naktį, ilgai jojo, kol prijojo plačią upę. Ku- 
meliukas plaukė per ją ir jam liepė tūrėtis. Perplaukė, joja toliau — miš- 
kas toks didelis ir prie jo pievos. Kumeliukas sako: 

— Eik paversk tą akmenį, po juo bus kamanų. Tai tu neimk, kur gi- 
liau bus, o imk iš viršaus tas kamanas. Aš pasislėpsiu, o tu sėdėk prie to 
akmeno. Atbėgs dvylika kumelių. Tu eik pro šalį, tai visi nubėgs, o tas, 
kurio kamanos, paliks. Mauk jam kamanas ir imk — niekur nebėgs. 

Sūnus taip ir padaro. Apmauna kamanas — tas stovi arklys auksinėm 
pasagom, karčiai auksiniai, aptaisai auksiniai. Kiti vienuolika nubėgo, o 
tas paliko. 

— Dabar tu lipk ant to arklio, — sako kumeliukas, — ir jok. 

Sėdo ant to arklio. Galvą užrietęs, kaklą išrietęs, karčiai, uodega bliz- 
ga! Parjojo, atidavė karaliui, kumeliuką pastatė ilsėtis. Jam duoda valgyt, 
ilsėtis. Bus gerai, mano sau. Po kiek laiko karalius sako: 

— Kad atvedei auksinį arklį, tai, — sako, — atnešk ir auksinį paukš- 
tį. Jeigu, — sako, — tu man neatneši to paukščio, kurio ta plunksna, tai 
aš tau įsakysiu ne tik diržą išrėžti... 

Na, ką tas darys — vėl eina pas savo kumeliuką. 

— Matai — sakiau, kad neimk, bus blogai... 

— Bet ką daryt?.. 

— Prašyk,— sako, — trijų savaičių susirengt. Ir dar prašyk, kad duo- 
tų saulėgrąžų sėklų. 

Sukrauna jie tas sėklas į maišą, uždeda kumeliukui, tas viską neša. Jo- 
ja joja, joja joja, atjojo į mišką didelį. Kumeliukas ir sako: 

— Sitam miške tas paukštis yra. Tu gulk ir apsipilk tom sėklom, kad 
tavęs nematytų. Tas paukštis atskris. Kai jis les pirmą sėklą, tu neimk jo, 
antrą — irgi ne, o trečią kad jis griebs — stverk už kojų. 

Taip ir padarė. Atsigulė tenai, guli. Atskrido tas paukštis, paima sėklą 
ir gieda. Baisi gražybė! Paima antrą ir vėl gieda. Trečią sėklą kad ėmė, 
kad užgiedojo — tas capt už kojos! Na, ir paukštis jau jo. Paima paukštį, 
sėda ant kumeliuko ir joja. 

Atjojo pas karalių — tas paukštis kad užgiedojo, tai visi išvirto, iš to 
balso gražumo užmigo. Ir karalius galvą nuleidęs snaudžia... 

Praėjo kiek laiko — karalius sugalvojo, sako jam: 

— Kad radai auksinę kasą, tai ir merginą, kurios ta kasa, turi atvesti! 

Ką jis dabar darys? Nueina vėl pas kumeliuką, sako: 

— Liepia man tą merginą atvest, 0 jei ne, tai sukapos į į gabalus ir įmes 
jūron. 

— Matai,— sako, — kaip blogai yra. Bet, — sako, — josim. Tik pra- 
šyk, kad mums pasirengti duotų kokias keturias savaites. 

O karalius neleidžia jo nei prie to arklio, nei prie to paukščio. Kai tik- 
tai jis pasirodo, paukštis užgieda. Karalius pyksta, nori juo nusikratyti. 

Atėjo laikas — kumeliukas sako: 

— J ojam. 

Joja joja, tas kumeliukas sako: 

— Žinok, devintoj karalystėj, už jūrų, yra piliakalnis, tenai gyvena 
karaliūnaitė tokia graži ir šoka labai gražiai. 

Prijoja jūrą. 

— Dabar, — sako, — sėsk man viršuj ir tūrėkis, kad.nenulėktum. 

Kumeliukas plaukia per jūrą — 0 vilnys didžiulės. Plaukė — išplau- 
kė. O ten — šiltų kraštų medžiai, palmos, ne kaip pas mus, gėlės, rožės bai- 
siai gražiai žydi, tokie keleliai gražūs, kur ta karaliūnaitė vaikščioja. Eina 
jie pajūriu — kumeliukas ir sako: 

— Lįjsk per mano dešinę nosį! 

Jis nė pats nepamatė, kaip išlindo. Jam tokios drapanos, kad pasauly 
nėra tokių, — auksinės. Jis pats paliko baisiai gražus, kaip saulė spindėjo. 
Kumeliukas jam sako: 

— "Ta karaliūnaitė vis eina pasivaikščioti po gėlynus. Tai tu pasiro- 
dyk jai ir grįžk atgal — neik pas ją. 

Jis eina eina, ta karaliūnaitė pamato — toks ponaitis vaikščioja, kad 
ji nėra mačius tokio gražumo. Ji susidomėjo. Šaukė jį, bet jis nuėjo atgal. 

Antrą dieną kumeliukas sako: 

— Eik dabar vėl. Bet irgi neik prie jos. 

Jis vėl paeina, pasirodo, ta pamato, šaukia jį, bet jis neina. 

Ta karaliūnaitė juo taip susidomėjo, kad negali nė užmigt. Ir trečią 
dieną, kai ėjo pasivaikščiot, atėjo tenai, kur jis buvo. Jiedu susisveikino — 
susirodė, nes ten kita kalba, sunku susikalbėt. Kumeliukas sako: 

— Imk ir sodink ant manęs. 

Ji nesipriešina, susėda abu. Kumeliukas vėl perneša per jūrą, joja abu 
į karaliaus dvarą. Jai jis patinka, mano, kad važiuoja į jo tėvynę. Atva- 
žiuoja į dvarą — gražumėlis: auksinės kasos, auksinė suknia, šviečia kaip 
saulė. Karalius jau tą karaliūnaitę ims. Ta nesiduoda. Sako: 

— Tas mane atvežė čia — jam priklausau, o ne tau. 

Kai ta karaliūnaitė uždainuoja, tai visi medžiai linguoja. Ir dainuoja, 
kai tas sūnus yra. Tada ir arklys žvengia, ir paukštis gieda, o kad jo nėra, 
nieko nė vienas nedaro. Karalius nori jį pražudyti — tada karaliūnaitė 
tekės už jo. Prašo jos rankos. Ji sako: 

— Aš tekėsiu, bet,— sako, — tu, kad būtum gražesnis ir jaunesnis, 
baltam piene išsimazgok, vonią pasitaisyk. 

Pataiso vonią, eis karalius maudytis. Šoko į verdantį pieną — ir suvi- 
rė karalius. Tas sūnus vedė karaliūnaitę, ir visi gyveno: jiedu, kumeliukas, 
arklys ir paukštis. 

NAŠLAITĖ IR PAMOTĖ 


G yveno pamotė su savo dukra ir podukra. Pamotė podukros nekentė, 
visokiais būdais norėjo ja nusikratyt. 

Netoli pamiškėj buvo tokia gryčia, kur gyveno piktos dvasios — vel- 
niai. Naktį jie tenai šokdavo. Tai pamotė sako: 

— Ugnies neturim. Eik, — liepia podukrai, — parnešk ugnies iš tenai. 

Ta paėmė puodžiuką, apsiavė ir brenda per pusnis žiemą. Nueina te- 
nai, įeina pro duris — šoka, smuikais groja. Bet vien vyriškiai. Pamatė 
ją — Sako: ) 

— Oho! Mergelę pašokinsim! | 

— Kur aš, — sako mergelė, — eisiu šokt su jumis, kad esu murzina. 
Reikia nusipraust. 

O vandenio nėra. Pačiupo vienas sietą ir bėga vandens. Kol atbėga, tas 
vanduo išteka. Na, bet šiaip taip jai burną nuplovė. 

— Bet,— sako, — man nusišluostyt reikia. 

Vėl bėga, ieško — atneša rankšluostį, ta nusišluosto. 

— Ką,— sako, — aš eisiu šokti su drobinėm drapanom, kad man nėr 
kuo apsivilkt. 

Bėga vėl — atneša skraistę jai. Apsivelka. Tada sako: 

— Ką darysiu, kad neturiu batukų. 

Vėl bėga, skuba — po kiek laiko atneša batukus, apauna ir veda šokt. 

— Ką aš, — sako, — eisiu šokt, kad neturiu kojinių apsimaut. 

Ir taip ji sakė ir sakė — ir nešė jai. Tik gaidys užgiedojo — šitie visi 
išdūmė, ji paliko viena. Susirišo visus papuošalus, pasiėmė ugnies ir parei- 
na namo. 

Pareina — pamotė nepažįsta. Klausia: 

— Kaip, kur tu tiek gavai? 

— Ogi,— sako, — nuėjau — man ten dovanojo. 

Antrą naktį pamotė leis savo dukterį. Aptaisė gražiai — ta ir eina. 
Nuėjo — tuoj šokt ją veda. Na, ir šoka, ir šoka. Šoka šoka, šoka šoka — 
tol šoko, kol nušoko ją, nukankino. Tada galvą nusuko ir įstatė langan. 

Močia laukia duktės, laukia — nebesulaukia. Eis žiūrėt. Nueina — 
ta jos duktė žiūri per langą. 

— Ko tu čia dabar sėdi vienų viena? 

Ta galva pukšt žemėn nulėkė. 

Tai mat taip ir baigėsi ta pasaka. 


JUOZAS 
BRUŽĖ 


Gyveno (1881—1972) Skomaičių kaime 
(Skėmių apyl., Radviliškio raj.). Iš jo užra- 
šyta 53 pasakos, taip pat kitų žanrų pasakoja- 
mosios tautosakos. Biografijos duomenų yra 
užfiksavusi tautosakininkė E. Mažulienė. Iš jų 
matyti, kad pasakas J. Bružė išmokęs iš savo 
tėvo, kadaise menišku pasakojimu garsėjusio 
žmogaus. J. Bružė visą laiką gyveno kaime. 
Susikūrus kolūkiui, nuoširdžiai darbavosi ja- 
me. J. Bružė nuolat pasakodavo čia tikrus gy- 
venimo įvykius, savaip įprasmintus, meniškai 
apdailintus, čia fantastinius liaudies kūrinius. 
Kelerius metus dirbo kaimo skaityklos panak- 
tiniu. Čia apie jį susiburdavo vaikai, junimas, 
pagyvenę žmonės ir ištisomis naktimis klausy- 
davosi pasakojimų. 

Dvi čia dedamas J. Bružės pasektas pasa- 
kas (pirmąją ir trečiąją) užrašė V. Bružė 1933 
metais, kitas — E. Mažulienė 1959 metais (ir 
šifravo). 


ŽMOGAUS LAIMĖ 


G yveno du broliai: vienas turtingas, kitas neturtingas. Vargšas turėjo 
žemės, bet tik ketvirtį hektaro. Jis rugius nupjovė, sustatė į gubas. Sekma- 
dienį nuėjo, atsisėdo prie gubų. Ten bebūdamas, pajuto, kad iš po jo pas- 
kutinį pėdą neša, ir nežinia kas. Žiūri, kad į turtuolio lauką neša ir stato. 
Atsistojo senelis ir suplojo rankomis: 

— Ai dievuli, jis turi ir nuo žmonių laimę, ir nuo dievo. 

Atsiliepė — jis pats nežino, kas atsiliepė: 

— Yra laimė ir tavo. 

Klausia seniukas: 

— O kur ji yra? 

— Sodyboje, ant daržo, pagal kriaušę. Kask duobę, prikasi akmenį. 
Po tuo akmeniu rasi vyrą. Kai tą vyrą prikelsi — tai ten tavo laimė. 

Parėjo seniukas, pasiėmė kastuvą ir kasa. Žmona ir sako: 

— Seni, ar tu išblūdai? Mat nebežinai, kad sekmadienis. 

— Žinau, žmonyte,— atsakė vyras. — Taigi nebežiūriu, kad ir šven- 
tė, bet ieškau savo laimės. 

Kasa kasa — dvi dienas — ir prikasa akmenį labai didelį. Niekaip ne- 
gali išimti to akmenio. Dar dvi dienas kasa po tuo akmeniu, kad akmenį 
galėtų nuversti į tą duobę. Nuvertė tą akmenį į duobę — randa žmogų 
gulintį. Taip miega gardžiai — niekaip negalima prikelti. Seniukas ir taip 
jį Judina, ir šiaip — nebegalima prikelti. Vyras guli susikišęs rankas į ki- 
šenes. Seniukas prašo laimės: 


246 


— Laime laime, kelkis. 

Truputį suniurzgėjo ir vėl miega. Seniukas vėl kelia, sako: y 

— Laime laime, kelkis. 

Ir vėl suniurzgėjo. Trečią kartą prašo: 

— Laime laime, kelkis. 

Suniurzgėjo, ištraukė ranką iš kišenės ir duoda seniukui du auksinus. 
Seniukas suriko: | 

— O, kiek mažai! Nėra nei už mano darbą. 

Laimė atsiliepė: 

— Eik, žmogel, į turgų. Ką patiksi pirmiausia, tai už tuos du auksi- 
nu pirk. Pirk ir vėl parduok. 

Seniukas eina į turgų. Tuoj patiko moteriškę ir .sako: 

— Ką, moteriške, turi parduot? 

Moteriškė sako: 

— Turiu parduot vištą. 

Seniukas ir klausia: 

— Kiek nori už tą vištą? 

— Noriu du auksinu. 

Seniukas kaip tik ir turi du auksinu,— ir perka vištą. Nupirkęs neša 
vėl parduot. Benešant višta padėjo kiaušinį. Seniukas eina vėl toliau, su- 
sitinka poną. Ponas ir klausia: 

— Ką čia, seniuk, neši? 

Seniukas sako: 

— Nešu vištą parduot. 

Ponas klausia: 

— Kiek tu nori už tą vištą? 

— Kiek ponas duosi. 


Ponas atsako: 
— "Turiu devynis mūrinius namus mieste — ir visus atidia Gšius 


Sutinka senis: už vištą devyni mūrai+šAtiduoda senis vištą ponui. 

— Va, ponas, atnešant ir kiaušinį padėjo. 

Ponas ir klausia: 

— Kiek nori už tą kiaušinį? 

Seniukas atsako: 

— Kiek ponas duosi. 

Ponas sako: 

— Duosiu devynis tūkstančius. 

Seniukas sutiko. Ponas, nupirkęs vištą ir kiaušinį: 

— Mat, kvailiai, nežinojot, kokia ta višta. Ta višta deda deimantinius 
kiaušinius. 

Senis, laimę radęs, nuėjo linksmas. Ir ponas, dar didėsnę laimę radęs, 
nuėjo sau. 

Seniukas gyvena linksmas mieste. Kai jam buvo gerai, kai buvo links- 
ma, tai jis nepajuto, kaip jam praėjo devyni metai. Atsimena, kad jo žmo- 
na vargsta kaime ant griovio krašto. Atvažiuoja ponas į kaimą su vežiku 
ir liokajumi, prašos pas savo žmoną į nakvynę. O žmona jo nebepažįsta: 

— Prašau, ponas, važiuot pas aną poną, ir pernakvosi. 

O ponas sako: 

— Aš noriu čia pernakvoti. 

Vėl moteriškė prašo: 

— Neturiu nei kur paguldyt, nei kur arklių pastatyti. — Prašo va- 
žiuot vėl pas aną poną, ir gana. 

Ponas atsako: 

— Nevažiuosiu, aš turiu čia pernakvoti. Pastovės mano arkliai ir ant 
lauko, vežimas — taip pat. o aš pergulėsiu ir ant kieto suolo. | 

Šiaip taip prisikalbėjo į į nakvynę. Pas tą moteriškę ateina turtin- 
gojo brolio merga ir sako: 

— Ateisi rytoj prieš gaidžius duonos minkyt. 

Ponas klausia, kas čia buvo tokia, ką jinai čia sakė. Moteriškė sako: 

— Tai mano vyro brolis varo. Mano vyras išėjo laimės ieškot. 

— Aha,— atsiliepė ponas. 

Ir vėl ateina merga varyt duonos minkyt. Ponas atsako: 

— Eik, merga, namo. Kas valgo duoną, tas ir tegul minko. 

Merga, parėjus namolei, turtuoliui ir sako: 

— Kaži kokie ponai atvažiavę pas tą našlę ir juokiasi: kas valgo, tas 
ir tegul minko. 

O tai ateina turtuolis, pasiėmęs bizūną į rankas, ir sako: 

— Ar nori, kad aš tave čionai pradėčiau pliekti?! 

Ponas sako: 

— Nebepliek, gana jau pripliekei. Aš esu tavo brolis, ir tu mano žmo- 
ną kankinai lig šiol. 

— Iš kur tu atsiradai toks? — klausia turtuolis. 

— Aš turiu devynis mūrus mieste. 

Išima jis popierius ir parodo visus dokumentus. Turtuolis brolis, su- 
pykęs, kad jo brolis už jį turtingėsnis, tuoj iš pykčio ir krito negyvas. 

O tas, pasiėmęs savo žmoną, išvažiavo į miestą. Jis gyveno mieste, gal 
ir dabar tebegyvena. 


DU BROLIAI 


B.. du broliai, nei tėvo neturėjo, nei motinos. Vienas buvo muzi- 
kantas, o kitas žemdirbys buvo. Vasaros laike užėjo kaitros — suvedžiojo 
gyvulėlius į tvartus. Tada perkūnija sudegino jų ir gyvulius, ir trobas. 

— Ką dabar darysime? Einame į pasaulį, — nėra kaip pradėt gyvent. 

Ir jie išėjo. Eina eina, eina eina, priėjo — iš vieno kelio daros du. Įr 
stulpas stovi su parašu. Tai jie Žiūri — ant to stulpo parašyta: vienas ke- 
lias — suktybės, o kitas — tiesos. Tai tas brolis su smuiku į suktybės ke- 
lią murkt — tam reikia tiesos keliu eit. 

Beeidamas įėjo į mišką, paklydo. Tris dienas klaidžiojo, o pilvas gur- 
guliuoja. Pamatė moterį einant. Pasiveja jis tą moterį: 

— Ką čia, — sako, — neši? 

— Nešuos duonos kampelį. 

Atėmė jis iš tos. moteries: 


248 


— Aš trečia diena, — sako, — nevalgęs. 
mano vyras patale guli ir sūnus serga, tai aš jiems nešu. 

Jis ėmė ir atidavė tą duoną. 

Vėlei eina, žiūri — voveraitė išlekia iš drebulės. Tai jis mano sau: „Gi 
ta gal turi ką sau prisinešus? Reikia pasižiūrėt“. Jis įlipa į tą drebulę, gi 
randa — riešutų prinešta, laukinių obuoliukų, kankorėžių. Jis semiasi, 
pilasi į kišenę. O voveraitė kitame medy prakalba žmogaus kalba: 

— Žmogau, ką dirbi! Aš plušėjau per vasarą, nešiau, o tu dabar išimi. 
Man badu reiks mirt per žiemą. 

Jis išima iš kišenės, išpila. Vėl eina. Žiūri — vanagas užgulęs zuikį. 
Ką tik pasigavęs. Jis atima iš vanago zuikį, už paskutinių kojų tūri ir tai- 
kosi, kaip jį pribaigt: „Kad ir žalia mėsa, bet mėsa“. Zuikis prakalba: 

— Žmogau, ką manai daryt? Juk gyvybė kiekvienam maloni. 

Jis paleidžia tą zuikį: 

— Ziūrėk,— sako,— kad daugiau nepapultum į vanago nagus! 

Išeina iš miško, žiūri, kad jo brolis eina ratuotas: ir pyrago nešas, ir 
duonos, ir pinigų tarška kišenėse. Mat pagrajina su smuiku — ir gauna. 
Šis sako: 

— Duok man duonos kąsnelį: trečia diena nevalgęs. 

Tai brolis sako: 

— Duok vieną akį išimt, tai duosiu. 

— Kad tokią širdį turi, imk. 

Išlupa akį. Tas apalpo. Numetė jam duonos kąsnelį ir paliko. Suval- 
gė tą duoną, eina toliau — ir vėl paklydo. Vėl neranda kelio. Pilvas rėkia, 
gurguliuoja. Vėl išeina po trijų dienų iš miško, vėl sutinka brolį. Brolis ei- 
na ratuotas. 

— Broli, duok man kąsnelį duonos — aš vėl tris dienas nevalgęs. 

— Duok,— sako, — paskutinę akį išimt, tai duosiu. 

— Kad tokią širdį turi, imk. Vis tiek turėsiu mirti badu. 

Išėmė paskutinę akį. Numetė jam duonos kąsnelį. Ir liko jis toj vietoj, 
toliau nebegali eiti. Bet buvo trys medžiai dideli netoli jo. Atlėkė trys 
paukščiai, ėmė šnekėtis. 

— Ot,— sako, — niekas nežino, kad netoli čia yra gyvojo vandens 
šaltinėlis. Jei kas aklas būtų, akis išsigydytų. 

Kitas sako: | 

— Taigi kad žinotų... 

Trečias: 

— O karalaitė serga kiek metų — ir ją išgydytų... 

Na, ir suplasnojo sparnais tie paukščiai ir nulėkė. Tai brolis repečkom 
eina eina — priėjo šaltinėlį. Pasitepė akis — ir atgijo akys. O jo kepurė 
buvo briedžio kailio. Jis prisisėmė į ją vandenio ir eina. Rado žmonių, ra- 
do ir miestą. Ir eina klausinėdamas, kur ta karalaitė, kuri jau daug metų 
serga. Nuėjo su tuo vandeniu ir pagydė karalaitę. Tai karalius sako: 

— Tavęs niekas iki šiol nepagydė. Jis išgydė, tai jis tegu tave ir veda. 

Ir susituokė. Taip maloniai gyveno. 

Kartą karalaitė sako: 


/ 


fa 


— Malonu būtų aplankyti, kur tu gimei. 

— Ką ten rasi! Nebent pamatų akmeniukus, kur stovėjo gryčia, o 
daugiau nieko. 

— Na, važiuojam, — sako ji, — važiuojam. 

Ir išvažiavo. Atvažiava į tą vietą, parodė akmeniukus: 

— Va kur užgimiau. Gimtinė. 

Grįžta atgal — gi pasitinka brolį. Žiūri brolis: 

— Ar tu čia? 

— Aš, 

— Tai iš kur tu akis atgijai? 

— O ten, kur paskutinę akį išėmei. — Papasakojo, kaip buvo. 

Brolis mato, kad jau tas laimingesnis už jį. Karaliaus žentas! O jis — 
turi duonos, turi pinigų, bet pagarbos neturi. Taigi. 

— Kažin, — sako, — ar aš pataikyčiau į tą vietą, kur tu gulėjai? 

Ir jis nuėjo tenai. Atsigulė — gal ir jis laimę ras. Ir vėl tie trys paukš- 
čiai atlėkė, sutūpė ant tų medžių, šnekasi. Vienas sako: 

— Matai, ir akis išsigydė. 

Kitas sako: 

— Matai — ir karalaitę pagydė. 

Trečias: . 

— Turbūt mūsų kalbą girdėjo. O gal ir dabar klausosi. 

Nusileidžia, žiūri — tas muzikantas guli. Sparnais, sparnais — ir už- 
kapojo tą. 


į PONAITIA IR EIGULIUKĖ 


B. ponaitis nevedęs ir turėjo dešimtį kumečių. Rudenio laike, pa- 
baigę visus laukų darbus, susiėjo kumečiai ir klausia ponaičio: 

— Ką dirbsime? Visus darbus užbaigėme,— sako. 

Tai ponaitis atsako: 

— Ar jau,— sako, — nebeturit darbo? 

— Tai,— sako, — užbaigėm visus laukų darbus. 

— Jeigu neturit darbo, tai eikit akmeniui odą nulupt. 

Na, tai dabar tie visas dešimt vyrų ir eina per laukus. Eina, prieina ak- 
menį — tai per mažas dešimčiai vyrų, tai per didelis. Tai jie taip ėjo ėjo ir 


nuėjo ligi eigulio. Užeina pas eigulį, užsipypkiuoja. O eigulio buvo duktė. 


Ir eigulio duktė klausia: 
„— Vyrai, kur einat? 
— Einam, — sako, — ponaitis išvarė akmeniui odą nulupt. Tai neran- 


- dam tokio, kad būtų dešimčiai vyrų: tai per didelis, tai per mažas, Užė- 


jom, — sako, — čia papypkiuot. 
— Pasipypkiuokit, vyrai, — sako, — ir eikit namole, paklauskit po- 


naičio, tegu jis parodo, kur akmenio bamba yra. Avikę, teliuką tai nuo ko- 


jų, galvos pradeda lupt, o akmenio nėra nei galvos, nei kojų. Jį reikia nuo 
bambos pradėt lupt. 

Na, tai tie pasipypkiavo ir pareina. 

— Na, galgonai, ar nulupot akmeniui odą? 

— Ne, ponaiti. Parodyk, kur jo bamba yra. 

— O kas jum taip sakė? 

— Eiguliukė. 

— Eiguliukė... Aha. 

Tai jis paėmė dvidešimt kiaušinių, išvirė: 

— Neškit. Tegu ji man išperina viščiukų, kad tokia gudri. 

Tai tie visas dešimt vyrų neša tuos kiaušinius. Nueina: 

— Na, vyrai, ką šiandie pasakysite? 

— Žinai, ponaitis davė kiaušinių. Va atnešėm, kad išperintum viščiu- 
kų už tą, ką pasakei, kad nuo bambos reikia pradėt lupt akmenį. 

Gi ta pasižiūri, kad kiaušiniai išvirti: viščiukų nebebus iš jų. Ji sako: 

— Palūkėkit, vyrai. 

Ji paėmė miežių, pamerkė. Pamirko tie miežiai. Paėmė po karštu pe- 
čium papylė. Tie miežiai susprogo. Tai jau tie miežiai nebedigs. 

— Neškit ponaičiui,— sako, — tegu jis pasėja tuos miežius. Aš viš- 
čiukus išperinsiu — viščiukams kruopų reiks. 

Parneša tie miežių, sako: 

— Eiguliukė liepė, kad ponaitis pasėtum. Jinai viščiukus žadėjo išpe- 
rint, bet kad ponaitis kruopų padarytum iš tų miežių, kurie užaugs. 

Pasėti, kad užaugtų miežiai, nes kruopų reikės? Bet juk tie miežiai ne- 
bedigs — nebebus tų kruopų! Tai jis supyko, kad jį nukalba, sako: 

— Tegu ji ateina pas mane nei pėsčia, nei raita, nei nuoga, nei ap- 
sidengus — aš ją vesiu. 

Tai tie vyrai eina visas dešimt. 

— Na, ką šiandie, vyrai, pasakysite? 

— Oi,— sako, — šiandie linksmą naujieną pasakysime. Žadėjo ponai- 
tis vesti tamstą, tik kad tamsta, — sako, — ateitum nei pėsčia, nei raita, 
nei nuoga, nei apsidengus. 

— Laukit,— sako. 

Tie pareina. 

— Na, ką? 

— Žadėjo ateit. 

Na, tai dabar tie kumečiai laukia, žiūri ir tas ponaitis. Na, kaip tu atei- 
si, kad nei pėsčia, nei raita, nei nuoga, nei apsidengus?! O ta taip pat 
gudri buvo. Ji paėmė apsižergė kačergą, kur iš pečiaus žeria žarijas, kada 
kepa duoną ar ragaišius kokius, tinklą užsimetė ant savęs — ir ateina. 
Teisingai: nei nuoga, nei apsidengus, nei pėsčia, nei raita. Na, ponaičiui 
reikia vesti. Tai sako: 

— Vesiu aš tave, bet tu į mano šeimininkavimą nesikišk. Jeigu tu į 
mano šeimininkavimą įsikiši, tai pasimesime, negyvensiu su tavim. 

— Tai, vyre, ko daugiau reiks? Jeigu tu savo žiūrėsi, aš savo žiūrėsiu, 
tai tiktai gyvent reiks! 

Na, ir susituokė. Gyveno kiek. Tik nieko dar jie nesugyveno. Kartą 
prieš kalėdas ponas išvažiuoja į miestą toliau kur, ponia lieka. O kumečiai 

važiuoja į saldaturgę prisipirkti ko kalėdoms. Išvažiavo, bet tada kaip ten 
buvo, kad ne visi kumečiai turėjo po savo arklį. Ir jie susikinkė: vieno bu- 
vo ratai, o kito kumelė. Jie nepastebėjo, kad ta kumelė galudienė visiškai. 
Kol jie visko prisipirko, kol jie ką, ateina, žiūri — kumeliukas po ratais. 
Tai dabar tas, kurio ratai, sako: 

— Dėkui ponui dievui, mano ratai turėjo kumeliuką. 

O kitas sako: 


— Mano kumelė turėjo. ų j 
- — Eik tu, kvaily, jeigu tavo kumelė būtų turėjusi, tai po kumele būtų! 
Mat kad mano -ratai!.. — sako tas. 


Na, ir, Šoko | muštis. Mušas, susikruvino susibuvo. Parvažiuoja į dva- 
rą —, ir čia mušas. Ponia pamatė: 

— Na, vyrai, — sako, — ko jūs mušatės? 

— Taigi, ponia, — sako, — ištirk reikalą. Ateinam, žiūrim — kume- 
liukas po ratais! Tai jis sako, kad jo kumelė turėjo kumeliuką. Jeigu kume- 
lė būtų turėjus, tai po kumele būtų, o dabar po ratais. Tai mano ratai tu- 
rėjo kumeliuką. 

— Nieko, — sako, — vyrai! Jeigu tavo ratai turėjo kumeliuką, šekit 
tinklą, pažuvaukit žuvies ant kiemo. Jeigu susigausite žuvies ant kiemo, 
tai tavo ratai turėjo kumeliuką. 

Ji pati tinklą padavė jiem. Tai jie braukė braukė,— visus akmenis nu- 
braukė, žuvies nėra. 

— Tai tavo ratai neturėjo kumeliuko. Eikit į kūdrą. Jeigu kūdroj pa- 
gausite žuvies, tai tavo kumelė turėjo kumeliuką. 

O ten buvo prileista karosų. Kai tiktai pasėmė sykį — pusė tinklo. Na, 
ir perskyrė. 

Parvažiuoja ponas. Jie pasigiria: 

— Jeigu,— sako, — ne ponia, tai kol ponas būtum atvažiavęs, katrą 
negyvą būtum radęs. 

— Na, kas atsitiko? 

— Otaip ir taip. Nuvažiavom į saldaturgę, taip atsitiko... Ir ponia per- 
skyrė tik. 

— Tai čia ne tavo reikalas, — sako ponas žmonai. — Tegu jie būtų 
užsimušę! O ko tu čia kišies?! Nuo šios dienos — persiskyrę. Kas tau yra 
mieliausia, pasiimk ir išeik. 

— Tai gerai, — sako, — vyre. Taip sausai persiskirt! Vestuves darėm, 
tuokėmės, tai pasiprašėm ir žmonių, pasitaisėm ir užkąst, ir užgert, o da- 
bar taip sausai... 

— "Tai kodėl ne, galime ir ne sausai, — sako. — Pasiimsim ir užkąsim, 
ir išgersim, ir tada persiskirsim. 

Kai tik pradėjo gert, tai jinai jam vis truputį daugiau, daugiau, dau- 
giau... Ėmė ir nugirdė. Kai nugirdė — į maišą, ant pečių ir pas eigulį nusi- 
nešė. Ant pečiaus užsinešė, iškratė iš maišo. Ji atsigulė iš krašto, jį pagul- 
dė į pasienį, kad nenukristų. 

Kada ponas išsipagirioja, žiūri, kad žmona prie jo. Jis sako: 

— Aš tau liepiau išeit! 

Sako: 

— Pažiūrėk, kur esam. Aš i išėjau. Bet tu sakei: „Kas tau yra mieliau- 
sia, pasiimk ir išsinešk“. Tai tegu jį velniai ir dvarą. Va, kas man mieliau- 
sia, aš pasiėmiau, atsinešiau. 

Na, tai ką dabar daryt? 

— Eikim vėl gyvenkim. 

Tai parėjo ir vėl gyveno. O kad būtų persiskyrę, nebūtų suėję gyvent. 


TINGINYS MEŠKOS KAILYJE 


B uvo trys broliai: du darbštūs, trečias tinginys. Darbštieji broliai vie- 
ną kartą sako: | 

— Kas bųs, brol, kad mes dirbam, o tu tinginiauji? 

— Tik žiūrėkit, broliai, ką aš sugalvojau: nueit į mišką, užmušt mešką, 
nulupt kailį. Aš įlįsiu į tą kailį — ką jūs sakysite, tą aš darysiu. 

Broliai sutiko. Nuėjo į mišką, paieškoję rado mešką apsižiemojusią, 
paėmė užmušė, kailį nulupo. Įlindo tas trečiasai brolis į tą kailį, o tie du 
broliai veda. Nusivedė į žmones, į kaimus, į miestus — jau jie lengviau 
gyvena. 

Kartą nusivedė į sostinės miestą. Tenai buvo publikatas iškabintas, kad 
karalius turi paslėpęs dukterį ir ieško gudraus žento. Kas jo dukterį suras, 
tai tas bus jo žentas. 

Atėjo karalius, parsamdo nuo tų meškininkų mešką vienai nakčiai ir 
gerus pinigus užmoka. Karalius parsivedė namolei vieną mešką, be meški- 
ninkų. Palaukė, kol gerai sutemo. Karalius veda tą mešką savo dukteriai, 
kur buvo paslėpta, pasidžiaugt. Jis nuvedė pas dukterį ir sako: 

— Tai dabar, dukrele, tu pasidžiauk. 

Karalius atvedęs ir paliko kelioms valandoms mešką. Karalaitė prašo, 
kad parodytų ką nors, tai meška padaro. Karalaitė ėmė verkti: 

— Ai meškute meškute, kad tu turėtum žmogaus išmintį, kad tu pasa- 
kytum tiem, kas tave mokina ir kas tave vedžioja, kaip čia ateit. 

Meškutė, girdėdama tokius žodžius, tuoj kailinius numetė į šalį, priė- 
jo, karalaitę pasveikino, pabučiavo ir sako: 

— Ar būsiu geras, kad aš tave išvesiu? 

Karalaitė atsakė: 

— Buūsi, būsi geras, tik tu išvesk mane iš čia. 

Valandėlę pakalbėjęs, jis užsivilko meškos kailinius, nes žinojo, kad 
netrukus ateis karalius. Ateina karalius, randa bešokinėjant mešką ir klau- 
sia dukters: 

— Na, ką, duktė, ar pasilinksminai? 

— Oi, -tėte, pasilinksminau,-- sako duktė. 

— Tai palauk, kitą metą tuo laiku atvesiu vėl. 

— Ačiu, tėte,— sako duktė. 

Tuoj tėvas paėmė ir išsivedė mešką. Atvedė pas meškininkus, atidavė 
mešką, apmokėjo pinigus, apdovanojo ir prašo, kitą metą tuo laiku kad 
mešką atvestų. Meškininkai prižadėjo. - 

Tie meškininkai dar norėjo pabūti mieste, o meška prašo: 

— Veskit mane greičiau iš miesto. 

Išsivedė iš miesto ir skubina vestis. Kai tiktai prisivedė prie miško, tuoj 
meškos kailį numetė ir sako: 

— Tekit, paneškit ir jūs mano kailį. Pasmirdo jis man. 

Pinigus pasidalijo lygiai I ir meškininkai, ir meška. Meška įėjo į mišką. 
Broliai atsižiūri ir vieną kartą, ir kitą kartą. Šnekasi jiedu eidami: 

— Miško žvėrys į mišką ir žiūri. Tai kas, kad jo nėra: aš įlįsiu, tu įlįsi 
| kailį, ir pelnysimės. 

O Tneška atgal per mišką į miestą sugrįžo. Tuoj drabužius nusipirko 
naujus, laikrodį naują, apsitaisė kaip koksai kunigaikštis, ateina pas kara- 
lių ir sako: 

— Matau publikatą iškeltą, kad turi dukterį paslėpęs. Aš noriu ieškot. 

„Karalius klausia: 

— Kiek laiko tu ieškosi? 

Vaikinas sako: 

— Aš apsiimu per tris dienas rasti. 

Karalius nusišypsojo ir klausia vaikino: 

— „Ar tu turi užstato padėt? 

Vaikinas atsakė: 

— Jokių užstatų neturiu padėt. 

Karalius, manydamas, kad jis nieko nežino, sako: 

— Vietoj užstato aš tau šimtą bizūnų į uodegą. 

Berniukas sutiko. Pasidarė popierius ir pradeda ieškot. Pirmą dieną 
ieško po daržines, po klojimus, antrą dieną — po kambarius, o trečią die- 
ną išėjo į sodą — ieško po serbentus, po agrastus ir prieina didelį akmenį. 
Grab, grab, grab — lyg tai netyčiom, nenorėdamas, kad karalius pažintų, 
kad jis žinąs. Ėmė ir paspaudė bumbuliuką. Akmenas tuojau iššoko, atsi- 
darė durys, ir rado kelią po žemėmis. Toliau randa — marmuru vienu 
išlieta siena. Tai jis vėl taip pat pagraibė tą sieną ir vėl rado bumbuliuką. 
Paspaudė — ir atsidarė durys. Žiūri — vanduo. Vėl pagraibė ant sie- 
nos — ir vėl rado bumbuliuką. Paspaudė — ir užsidėjo tiltas. Perėjo per 
tiltą ir vėl priėjo sieną. Vėl pagraibė — ir vėl rado bumbuliuką. Tą pas- 
paudė, ir vėl atsidarė durys — pamatė ugnį. Pagraibė vėl ant sienos ir 
vėl rado bumbuliuką. Tą bumbuliuką paspaudė ir atėmė ugnį. Karalius 
sako: 

— Grižk atgal, nes jau paskutinė para baigias. 

— Aš turiu teisę ieškot iki paskutinės paros minutės. 

Jiem ten besitriūsiant, beieškant kelio, ir užstojo paskutinė minutė, ka- 
da vaikinas pagraibė sieną, rado bumbuliuką ir paspaudė. Atsidarė du- 
rys, ir pamatė karalaitę. Įėjo vaikinas: 

— Sveika, šviesiausia karalaite! 

Karalius nusigando i ir nebežino, ką daryti. Tada išvedė karalaitę I iš tos 
tamsybės, ir ji su tinginiu susituokė. Pasišaukė tas savo brolius ir laimin- 
gai gyveno. Gal ir dabar tebegyvena. 

Ir aš ten buvau, ir gėriau, ir valgiau, per barzdą varvėjo, burnoj ne- 
turėjau. 

VARGŠAS IR KARALIUS 


S eniau žmonės buvo bemoksliai. Važiavo karalius keliu. Mato — se- 
niukas kasa griovį. Tai karalius ir sako: 

— "Tai griovį kasi? 

— Kasu. 

— Ar daug žemės turi? 

— Penkis hektarus. 

— Tai kiek pajamų turi? 

— Apie du šimtu. 

— O kur juos dedi? 

— "Tai va, — sako seniukas, — penkiasdešimt atiduodu skolos, pen- 
kiasdešimt į balą metu per metus. 

— Nieko aš nesuprantu. Tu man paaiškink, aš tau dovaną duosiu. 

— "Turiu seną tėvą, jam penkiasdešimt duodu per metus, — tai skolą 
atiduodu. Auginu sūnų. Duodu jam penkiasdešimt — tai skolinu. Atiduo- 
du penkiasdešimt nuomos (prievolė tokia seniau). Ir auginu dukterį, tai 
dedu pasogą kasmet po penkiasdešimt: kai išleisiu už kokio, tai kaip į balą 
įmesiu. 

Tai karalius sako: 

— Daugiau niekam neplepėk, o jei sakysi, tai tik prieš mano veidą. 
Aš tau didelę dovaną duosiu. 

Parvažiavo karalius, sušaukė ministerius ir uždavė tą uždavinį. 

— Išspręskit,— sako, — koks čia per dalykas yra. 

Tie sprendė sprendė, sprendė sprendė, ir niekas neišeina. Kad pen- 
kiasdešimt per metus į balą meta?! Paskolint? — Paskolina... Skolą? — 
Skolą moka. Prievolė? — Prievolė atiduota. Na, bet kad į balą penkias- 
dešimt per metus įmeta?! 

Na, tai karalius duoda tris dienas pagalvoti jiems. Vyriausias ministe- 
ris sugalvoja taip: 

' — Turbūt karalius ne iš savo galvos tą uždavinį mums davė. Tikriau- 
siai jis šaly kur girdėjo, keliu važiuodamas. 

“ Tai jis susikinkė tą pačią karietą, sėda, važiuoja. O seniukas tebekasa 
griovį. 

“ — Padėk dieve! 

— Ačiū. 

— Ar neteko, — sako, — matyt čia mūsų šviesiausio karaliaus važi- 
nėjant šiais keliais? 

— Ot,— sako, — dar ir kalbėt teko. 

Tam to ir reikia. Tas tuoj prisistatė: 

— Žinai, — sako, — apie ką kalbėjot? 

— Na,— sako, — apie ką kalbėjom, negalima šnekėt. 

Tas išima penkiasdešimt muštinių, su karaliaus veidais vis. Jis padavė 
penkiasdešimt muštinių, senelis ir išsipasakojo... 

Kada po trijų dienų užklausė karalius, tas ministeris išaiškino viską. 

"— Tai jau senis, — sako, — išplepėjo. Senis! Pašaukit senį! 

— "Tu, — sako karalius, — išplepėjai ministeriui? 

— Nieko.— sako, — nesakiau aš. 

— Kaip, — sako, — nesakei? | 

— Nieko nesakiau, bet jis išėmė penkiasdešimt muštinių, tai Žiūriu, 
kad su karaliaus veidu. Tai aš prieš karaliaus veidą ir pasakiau. 

Karalius neturi ką sakyt: kalbėti kalbėjo, bet prieš karaliaus veidą. 

Na, tai pagalvojo karalius, pabuvo ir sako: 

— Eik namo, būsi pašauktas vėlei. 

Tai va, pašaukė jį antrą kartą į puotą ir susigalvojo, žinai, pasodint jį 
prie karaliaus. 

Užgeria su viena taure ir su delnu per veidą greta sėdinčiam suduoda 
sakydamas: „„Sveiks“. Užgeria ir suduoda per žandą. Taip ir eina aplin- 
kui. Užgeria jį — reikia karaliui suduot per žandą. Tai jis sako: 

— Atsiprašau visos publikos. Kas matė audrą jūroj?.. — Na, tada vi- 
si nutilo, klauso. Jis sako: — Važiavo žmogus laivu. Užėjo audra, sudau- 
žė jam valtį. Tik liko ant vieno balkio. Ką daryti? Jeigu jis duosis į kran- 
tą,— sako, — prigers. Ar tegu prigeria, ar gelbėt reikia? 

Na, kaipgi, visa publika nutarė: 

— Kaipgi tu duosi žmogui prigert?! Reikia traukt atgal, kad nesusi- 
duotų į krantą. 

Tai seniukas atgal ministeriui į žandą, ir gana jau. Ir nedavė karaliui, 
kad jis su karūna. Tai ministeris ploja rankom: 

— Ot,— sako,— senis! 

— Būsi pašauktas vėlei. 

Pašaukė trečią kartą seniuką ir klausia: 

— Tu, kaip gudrus senis, pasakyk man, ar gili žemė? 

— Tai, — sako, — žinai, karaliau, gili žemė. Aš savo dėdulį kai paly- 
dėjau, jau dešimt metų, ir negrįžta iš žemės... 

— Tai pasakyk, dangus ar aukštai? 

— Dangus neaukštai. Karalius įliptum, pasibelstum, tai čia girdėtųs. 

Na, pašaukė seniuką dabar prie dovanų. Kiek kartų pas karalių vaikš- 
čiojo, visi sargybiniai praleido, visur praleido, o dabar nebeleidžia. Dar 
maršalka stovi prie durų. 

— Na, jau,— sako, — įleiskit. Gal jau paskutinį kartą. Dovanas pa- 
imsiu iš karaliaus ir daugiau nevaikščiosiu. 

— Jeigu atiduosi pusę dovanų, tai leisiu, jeigu neduosi — neleisiu. 

— Tai,— sako, — pasirašyk. Aš atiduosiu visas, ką karalius duos. 

Na, taigi pasirašė, įleido. Karalius dabar siūlija jam karališką arklį, 
pabalnotą ar pakinkytą, drabužių, pinigų. 

— Imk ką nori, tėvai. Ko prašysi, to aš tau neatsakysiu. 

— Nieko, — sako, — nesiūlyk, karaliau, duosi dvidešimt penkias ry- 
kštes, 1r užteks. 

Karalius griebėsi už galvos: 

— Visą laiką toks gudrus senis buvai — ką tu sugalvojai dabar! 

— Nenusimink, karaliau, — sako, — tavo draugui tos dovanos. 

— Kokiam draugui? 

— Gi maršalka neleidžia įeit, nors ką nori daryk, sako: „Atiduok pusę 
dovanų“. Aš jam visas atiduodu. 

Iššaukė tą: 

— Ar tu to senio priimsi dovanas? 

— Aš, 

Įvoliojo dvidešimt penkias — neškis! Vėl juokias karalius: 

— Pasiutęs senis! Na, tai gavai dovanų, atidavei kitam — kaip netu- 
rėjai, taip neturi. Prašyk, — sako, — aš tau vėl duosiu. 

Ir vėl siūlė jam arklį pabalnotą karališką, arklį pakinkytą, pinigų, dra- 
bužių. 

— Ko tu prašysi, aš neatsakysiu. 

— Ai, niekus, — sako, — siūlijai karalius: arklys karališkas mane už- 
muš, pakinkytas taip pat užmuš, už pinigus taip pat užmuš. Duosi man 
Seną Balną, ir užteks. 

Karalius nepagalvojo, kad buvo seniau dvaras, vardu Senas Balnas. 
Ten gyveno generolas, tame dvare. Karalius pasirašė aukso raidėm: „Ati- 
duodu Seną Balną tokiam ir tokiam“. 

Tas nueina į tą dvarą: 

— Prašom, generole, pasišalint. Nuo šios dienos man karalius atida- 
vė Seną Balną. 

Kad atlėkė generolas pas karalių: 

— Ką padarei? — sako. — Žilas senis atėjo ir varo mane iš dvaro. 

Tas vėl griebėsi už galvos. 

— Na, ką jau padarysi, — sako, — kad jis toks gudrus. Tegu gyvena. 
Aš tau kitą palei ežerą duosiu, kraustykis. 

Išsikraustė. 


NEVALGI VIRĖJA 


aa buvo dvaras su samdyta šeimyna. Kumeči, +ebuvo: bernai 

buvo samdyti ir mergaitės samdytos, — ant dvaro stalo vaigis buvo jiems. 
Tai viena ponia labai pavydėjo duoti valgyti. Darbininkams ne taip pavy- 
dėjo, tik virėjai — ji prieina, matai, prie gerų valgių. Tai tą, būdavo, jei- 
gu tik daug suvalgo, ir pavaro. Vieną pavarė, ir kitą pavarė, ir trečią pava- 
rė. Taip daug jinai pavarė. Viena mergaitė sužinojo, už ką ponia pavaro, 
ir pristojo tarnaut. Tai ji visus metus išbuvo — nematė ponia jos valgant. 
Apdraudė kitiems metams ir klausia: 

— Onute,— sako, — kaip tu gyveni, kad aš tavęs nematau valgant? 

— Et,— sako, — ponia, tai papratimas. Jeigu papranti daug valgyt, 
tai taip, rodos, ir reikia. Paprask daug miegot, tai taip ir nori. O kai nu- 
pranti valgyt, tai kuo geriausias dalykas yra. Ar susiėjime kokiam, ar ką, 
plepėk, kiek tik nori,— jokios bėdos nėra, 

Ta ponia pasitikrins, ar tikrai Onutė nevalgo. O ko ji valgys atnešus 
šeimynai, kad jinai vis gerų valgių slapčia pavalgo. Ponia prie kertės sėdi, 
žiūri, o Jinai tik neša darbininkams valgius. 

Na, tai ką gi — pratinas ir ponia nuo valgymo. Vieną dieną sako: 

— Onyte, silpna! 

— A,— sako ši, — ponia, kol nuprasi, tai ir bus silpna. 

Antrą dieną: 

— Silpna... 

Trečią dieną jau nelabai jaučia. Taip ponia išgyveno lig septynių die- 
nų: Septintoj dienoj užkando jai žadą — nebekalba nieko. 

Na, tai ką dabar darysi? Kada jau ponia nebekalba, tada davė virėja 
žinią giminėm, kad ponia miršta. Suvažiavo giminės. Klausia: 

— Ką dabar, ponia, darysi, kam paskirsi turtą, ūkį, dvarą? 

O Onutė, reikia nereikia, tiktai pro šalį marš, marš, tiktai marš, marš. 
Ponia skundžiasi, kad Onutė numarino, rodo pirštu į ją. Giminės rašo dva- 
rą tai mergaitei, visą inventorių rašo. Vėl klausia: 

— Pinigus ar bažnyčiai, ar giminėm išdalyt? — Kaip seniau jau vis 
bažnyčiai atiduodavo. 

Ta mergaitė tiktai švyst, švyst pro šalį. Ponia: 

— Mik... — ir akimis rodo į ją. 

Rašo tai Onytei ir pinigus. Užrašė viską jai. Ponia pasimirė, tai mer- 
gaitė paskui sako: 

— Valgykit, vyrai dirbkite. Aš, — sako, — dar kol kas nesipratinsiu 
nuo valgio, kaip ponia nuprato. 


MELAGIO VESTUVĖS 


G oštaučiukas gyveno anoj pusėj Pucinėlių, turėjo dvarą didelį. 
Bet kortom pralošė, pragėrė — tik liko penki hektarai žemės, pora gerų 
arklių ir vežimas. Jis jautė ten kur už Panevėžio dvarponio dukrą vien- 
turtę. Ieško vežėjo, kad mokėtų meluoti nuvažiavus pirštis. Pricis 
vežėją: 

— (Gal galėsi būt vežėju? 

— Kodėl ne. 

— Ar moki meluot? 

— Ne. 

Tai eina ieškot kito. 

— Ar moki meluot? 

— Truputį, — sako. 

— Na, kad moki truputį, tai būsi vežėju. 

Tai jis dabar išvažiavo. Važiuoja, važiuoja, važiuoja. Jautė, kad ten 
bus susirinkę žmonių pas tą panelę. Nuvažiavęs jis nesisako, kad čia pas 
ją atvažiavo, o sakosi, kad dar toliau važiuoja, tiktai sustojo pasilsėt. O 
gražus vyras, tai mergaitė pamatė — taip ir prilipo kaip prie medaus. Per“ 
nakvino — neleido važiuot. Rytą eina pasivaikščiot tėvas, motina ir jis su 
panele. Nueina į kopūstų daržą — dideli kopūstai, kad aplink ir nėra di- 
desnių. Tai ji klausia ponaičio: 


258 


— Ponaiti, ar pas tamstas tokie kopūstai, kaip pas mus? Pas mus, — 
sako, — jeigu nuplėšia stogą vėjas vežant šieną arba vasarojų, tai su vienu 
lapu vieną prėslą uždengi, kad neaplytų lietus. 

Sako ponaitis: 

— Rodos, kad mūsų didesni. 

Tai ji atlėkė pas vežėją: 

— Pasakyk teisybę,— sako, — duosiu penkis rublius. 

Vežėjas sako: 

— Kad žinosiu, pasakysiu, panel, o kad nežinosiu, sakysiu, kad neži- 
nau. 

— Su tamstos ponaičiu,— sako, — atėjom į kopūstų daržą. Aplink 
nėra didesnių kopūstų kaip mūsų. Jeigu vėjas nuplėšia stogą, tai vieną 
prėslą su vienu lapu uždengi. 

— Žinai, — sako, — panel, neteko man į tą daržą nueit, bet stogą vie- 
ną Sykį nuplėšė, tai vieną lapą paėmė, permetė per abidvi pusi — užden- 
gė abudu prėslu. Mat kad didesni. 

Na, tai panelė padavė penkis rublius, vėl atlėkė, su ponaičiu vėl vaikš- 
čioja. Ateina į pieninę, kur pieną dirba, sūrius spaudžia. 

— Ar tokia,— sako, — pieninė pas tamstą? 

Sako ponaitis: 

— Ne tas man sukasi galvoj, yra svarbesnių reikalų, bet rodos, kad 
didesnė. 

Atlėkė jinai pas vežėją. 

— Pasakyk teisybę, — sako, — duosiu penkis rublius. 

Tas sako: 

— Kas žinosiu, pasakysiu, o jeigu nežinosiu, sakysiu, kad nežinau. 

— Su tamstos ponaičiu atėjom,— sako, — į mūsų pieninę. Aplinkiny 
nėra tokios — vieną sūrį neša keturi vyrai! O pas tamstas? 

Sako vežėjas: 

— Neteko man jos matyt. Vieną sykį teko sūrį valgyt, tai radau laib- 
galy kumeliuką suspaustą. Tai koks drūtgalys, kad laibgaly kumeliukas 
suspaustas! Tai mat kad didesnė. 

Tai ji vėl atlėkė, vėl vaikščioja. Ateina į paukštinę. Paukštinė tokia di- 
delė pastatyta, kad debesys skiriasi per viršų. Tai ponaičio klausia: 

— Ar tamstų tokia paukštinė? 

Sako ponaitis: 

— Neteko man jos matuot, kokia, bet rodos, kad aukštesnė. 

Tai ji vėl pas vežėją. 

— Pasakyk teisybę, duosiu penkis rublius. 

Tas vėl sako: 

— Kad žinosiu, pasakysiu, o kad nežinosiu, sakysiu, kad nežinau. 

— Su tamstos ponaičiu atėjom į mūsų paukštinę. Jau gana aukšta, 
kad debesys skiriasi, o ponaitis sakė, kad tamstų aukštesnė. 

— Teisybę, — sako, — panel, pasakysiu: aš jos nematavau aukštumo, 
bet patys aukštutiniai paukščiai kai supurpia, tai nuo dangaus žvaigždes 
lesa. Na mat kad aukštesnė. 

Nebeleidžia ponaičio išvažiuot: 

— Vestuves kelsime! 

Tai " atėjo pas vežėją. Dar tris šimtus rublių turėjo. 

— Še tau,— sako, — pinigus. Atiduodu ir arklius, ir vežimą, ir tą 
žemę atiduodu. Važiuok, — sako, — namo, — pirk žabus, šiaudus, maišyk, 
krauk stirtas baisiausias ir lauk mūsų. Kai išvažiuosim su vestuve į tavo 
pusę ir kai muzikantai tapus miško užgros maršą, tai tu užgirdęs užkurk 
tas visas stirtas, 

Na, tai dabar po vestuvių juos lydi tėvas, motina. Čia visa vestuvė, 
čia muzikantų tiek važiuoja. Išvažiavo tapus miško, kad užgriežė maršą — 
vežėjas tiktai žybt, žybt, žybt, žybt. Jaunikis: 

— Ojetau mano, mano dvaras dega! 

Tėvas prisidėjo žiūronus: 

— Kad ten žabai, — sako, — dega. Ar ten tavo dvaras? Nebėr kaip 
važiuot, grįžkim atgal. 

Ir pasiliko užkurys. 


VINCAS 
ČEŠKEVIČIUS 


Gyveno (1896— 1972) Aradninkų kaime, 
Berzninkų valsčiuje, Seinų apskrityje (dab. 
Lenkijos Liaudies Respublika). Tėvas, mėgęs 
pašnekėti, papasakoti, mielai priimdavo pake- 
leivingus nakvynėn, nes jie papasakodavo nau- 
jienų iš toliau. Lankydavosi čia daug elgetų, 
vieno iš jų — Imbalo — labai laukdavo ir Vin- 
cas, nes šis mokėjo daug pasakų. „Kai tik atei- 
davo elgeta Imbalas, — daugiau nieko neklau- 
siau, tik jo. Kai jis pradeda ilgas vieną už kitą 
gražesnes pasakas — beklausydamas ir užmie- 
gu kartu su juo ant tos pačios duonkepės kros- 
nies“. 

Pats sekti pasakas pradėjo nuo 7—8 metų. 
„Pirmiausia išmokęs pradėjau sekti jas vai- 
kams. <...> Man patiko, kad aš pasakoju, o jie 
klauso. Taip laikas linksmiau prabėga, kai girdi 
apie neregėtus daiktus. Ką man kiti pasako- 
jo — visa atsiminiau, nes man patiko. Taip 
pat ir kitiems pasakos patinka, ir jie klauso. 
Daugiausia sekiau žiemą, ilgais vakarais. Suei- 
davo iš kaimo ir paauglių, ir kitų suaugusių pa- 
sakų mylėtojų. Skaičiau ir pasakų knygelių, 
bet iš knygų išmoktų kitiems nepasakojau — 
tik man pačiam jos patiko“ (J. Dovydai- 
tis. Žymus lietuvių tautosakos pateikėjas Vin- 
cas Češkevičius. — Liaudies kūryba, V., 1974, 
t. 2, p. 154— 160). 

V. Češkevičius J. Dovydaičiui 1957— 
1962 metais pateikė per 500 pasakojamosios 
tautosakos kūrinių, iš jų 112 pasakų, taip pat 
apie 150 smulkiosios tautosakos kūrinėlių, 
kone 200 dainų. 


ŽĄSIS SU VIENA KOJA 


P. poną buvo virėjas. Ir ponas liepė iškept žąsį ir atnešti valgyt. Vi- 
rėjas iškepė žąsį ir atnešė ponui visą, tik vienos kojos ir kulšies nebuvo. 
Ponas sako: 

— O kur kita koja su kulšim? 

— Kad ji buvo tokia! — sako virėjas. “ - 

— Kaip tai buvo tokia?! Negali būti, kad žąsis tik su viena koja. 

Na, ir liko taip. Bet vienąkart važiuoja ponas į balių ir vežasi savo vI- 
rėją. Ir gano prie kelio piemenukas žąsis. Viena Žąsis stovi ant vienos ko- 
jos, snapą pasikišus po sparnu. Tada virėjas sako: | 

— Ot, žiūrėk, ponai — ana ir šita žąsis stovi tik viena koja! 

Ponas nusijuokė ir švilpterėjo garsiai — žąsis ir atsistojo ant abiejų 
kojų. Ir sako ponas: | 

— Žiūrėk, ar ne su dviem kojom? 

Virėjas sako: 

— Kai valgei, tai irgi reikėjo švilptert, tai ir tada būtų atsiradusi ki- 
ta koja. 


ŽUVIS IR KIAULĖ 


A. kiaulė, įsirausė vandenin ir murdosi, purvina visa. Atplaukė 
žuvis ir sako: . 

— Ar neisi tu, bjaurybe, iš čia — tu mums vandenį terši! 

O kiaulė atsakė: 

— Jūs bjaurybės, o ne mes. Kai žmonės jus valgo, tai tik spjaudo — 
tpfu, tpfu... O kai kiaules valgo, tai siulpia į save. 


ŠUNS DOKUMENTAI 


M“ 4 


S rengėsi baliun. Ir visko jie turėjo, tik jiems trūko pipirų. O mū- 
sų krašte jų nebuvo, turėjo iš Prūsų parsinešti. aj sudarė dokumentus 
ir pasiuntė vieną šunį parnešt su jais pipirų. Šuo eidamas išklydo iš kelio. 
Priėjo ežerą — reikia per jį plaukt. Jis vaikščioja ir žiūri, kaip perplaukt, 
kad dokumentai nesušlaptų. Rado katę paežerėj. Na, jis sako: 

— Ar tu nepadėtum man? 

Katė sako: 

— Nežinau, ko norėsi. 

— Aš tave pernešiu per ežerą kitan kraštan ant nugaros, o tu man 
dokumentus palaikytum, kad jie nesušlaptų. 

Toj sako: 

— "Tiek tai galiu patarnaut. 

Paėmė dokumentus, šuniui ant sprando atsisėdo, ir šuo ėmė plaukt 
per ežerą. Perplaukė — ir dokumentai tvarkingi buvo. Šuniui labai patiko 
draugauti su kate. Jis sako: 

— Keliaunam abudu toliau — man reikia su dokumentais Prūsuose 
nupirkt pipirų. 

Na, ir eina abu drauge. Atėjo naktis — priėjo pastatą. Tai šuo po tvar- 
tu susirietė, sako: 

— Čia būt gerai man pasilsėt. 

O katė kerte užšoko ant tvarto, sako: 

— Man čia gerai pasilsėt. 

Bet pradėjo lyt. Šuo pagalvojo: gali sušlapt jo dokumentai. Jis vėl ka- 
tei sako: 

— "Tu ant tvarto po stogu, tai gal dokumentus pasaugotum, kad nesu- 
šlaptų? 

— Gerai, duok, — sako katė. 

Paėmė dokumentus, užkopė ant tvarto, palėpėn padėjo. Pati atsigulė, 
šuo irgi susirietė po tvartu, ir abu užmigo. 

O pelės naktį atėjo, šunio dokumentus paėmė ir nusinešė, susivijo sau 
lizdą. 

Katė užsikėlė, žiūri — nėra šunio dokumentų. Ką darys — pabėgo 
nuo jo, kad neprašytų. O šuo laukia, kad dokumentus jam atiduotų katė. 
Ir nesulaukė. 

Ir dabar kai tik pamato šuo katę, tai vejas — mano, kad ji dokumentus 
turi. O katė, sužinojus, kad pelės sunaikino šunio dokumentus, tyko jų: 
kur tik pelę paregės, tai gyvos nepaleis. 

O šunes, likę baliuj, nesulaukia išsiųstojo parnešti pipirų. Tai kai tik 
pamato svetimą šunį, tai lekia kuo greičiau pauostyt, ar ne tas šuva, kur 
buvo pasiųstas su dokumentais į Prūsus pipirų. 


PONO LAŽYBOS SU SKERDŽIUM 


p onas skerdžių iškoliojo, kad neprigano gyvulių. O skerdžius sako: 
— Aš visada priganau ir priganysiu — ką nori mano gyvuliams duok, 
jie nieko neims ir nieko neės. O ponas žmonių tai tikrai neprišersi. 

— Prišersiu,— sako ponas. 

Na, ir padarė jie tarp savęs sutartį, kad tą ir tą dieną skerdžius par- 
gins gyvulius ir ponas, ką nori, tegu jiems duoda, ir gyvuliai neės, o sker- 
džius pažiūrės, ar ponas žmones prišers — ar jie nieko nevalgys. 

Skerdžius išginė gyvulius, gano geriausioj žolėj, paskui — dobiluose, 
net tų gyvulių šonai trūksta, kaip jie priėdę. Parginė namo, sako: 

— Eik, ponas, duok tiems gyvuliams ėsti — ar jie ės. 

Ponas ką tik davė — tie nė galvos nekreipė — visi sotūs. Tada ponas 
suvadino žmones savo, o visus primaitinęs, kaip tik kas ko norėjo. Na, ir 
šaukia skerdžių: 

— Eik, — sako, — siūlyk žmonėms — ar jie valgys ką. 

O skerdžius, po mišką ganydamas, tokių gražių geltonų riešutų prisi- 
rinkęs, prisipylęs kišenius atėjo. Ir sako: 

— Ar jūs nieko nenorit? Va tokie kepsniai prikepti ir kiti valgiai — 
ko jūs nevalgot? 

Tie tik žiūro ir juokiasi: 

— Mes privalgę. 

— Na, tai ko jums reikia — gal riešutų? 

Ir ištraukęs saują riešutų kai papylė — ko jie ir bliūdų nesumušė, tuos 
riešutus rinkdami, o kai perkando: 

— Oi kokie geltoni, o saldūs, o gardūs! Duok daugiau! 

Tas ištraukė iš kišenės dar daugiau, pila visiems per galvas — kiek- 
vienas nori kad tik daugiau nutvert. O skerdžius, atsigrįžęs į poną: 

— Regi, — sako, — kaip tu prišėrei savo žmones, tai vienas kitam ko 
galvų nenutraukė — visi nori valgyt. 

Ir išlošė skerdžius lažybas su ponu. 


MELAGI, PAMELUOK 


B. kaime žmogus melagis. Visi žinojo, kad jis toks, vadino mela- 
giu. Kartą jis pateko miesčiukan ir susitinka su kunigu. Kunigas jųokau- 
damas sako: 

— Melagi, pameluok! 

O jis sako: 

— Kad neturiu laiko, tėveli. 

— Tai kur taip skubini? 

— Ogi ant mūsų ežero su tinklu ant ledo žuvauna ir tiek prigaudė 
žuvų, kad visi neša, kiek kas paneša. Tai bėgu greičiau ir aš. 

Ir nubėgo. Tuo tarpu kunigas parbėgo namo, pasakė savo vežėjui: 

— Kinkyk greičiau arklius — važiuojam ant ežero, ten labai daug 
žuvų pagavo! 

Pasikinkė arklį ir nuvažiavo kuo greičiau į tą kaimą ant ežero. Apva- 
žinėjo visą ežerą — nieko neranda, jokio žmogaus nematyti ir jokių žu- 
vų nėra. Važiuoja pas tą žmogų, nuvažiavę sako: 

— Kur tos žuvys? Tu sakei, kad visi veža, ir nusiskubinai. 

Žmogus sako: 

— Tai tėvelis atvažiavai? Na, tėveli, sakei, kad sumeluočiau, tai ir 
sumelavau. 

Tada kunigas nusispjovė, apsigrįžo: 
— Su kvailiu niekad rimtai nepasišnekėsi... 


JUOZAS 
SAVICKAS 


Gyveno (1892—1958) Šilsodžio kaime 
(Gražiškių apyl., Vilkaviškio raj.). Mažaraš- 
tis. Labai mėgo pasakas. Daugiausia jų išmoko 
iš tėvų. „Jie pasakojo, — prisimena J. Savic- 
kas, — o aš viską dėjaus į galvą“. Vėliau jas 
pats pasakodavo per naktigones. „,Naktigoni- 
ninkai labai klausydavos mano pasakų. Duo- MW ML 
davo už jas obuolių...“ Ganant gyvulius, sek- M | j— a J 
davęs jas ir vaikams, ir dideliems. Šį pasakoto- kas CAE a m 
ją surado J. Dovydaitis 1957 metais. Deja, ne- 
spėjo visų pasakų užrašyti — teužrašė (1957— 
1958 metais) 20. O J. Savickas jų daug mo- 
kėjo. 


BROLIAI IR RAGANOS 


G. viena šeima, turėjo tris sūnus. Du protingi buvo, o vienas 
kvailas. Kolei tėvas gyvas buvo, visiems duonos buvo, visi vaikai buvo ly- 
gūs. Kai tėvas numirė, protingieji namą nugyveno. Taip nugyveno, kad 
nė tam kvailiui nieko neliko. Susitarė visi trys eit užsidirbt pinigų. 

Protingieji eina pirma, o kvailys paskui. Atėjo ties kryžkele. Buvo ten 
senas kelmas. Ir jie visi trys ten šnekasi, sako: 

— Atverskim šitą kelmą ir sudėkim žiedus. Ir už kiek laiko kas eisim 
per šitą kryžkelę, neužmirškim pažiūrėt žiedų. Jeigu žiedai bus švarūs, tai 
žinosim, kad visi gerai gyvena, o jeigu bus aprūdiję — žinosim, kad kas 
bus papuolęs į bėdą. 

Protingieji abudu nuėjo vienu keliu, o kvailys kitu keliu. Eina ir eina 
kvailys per kalnus, per pelkes, per klonius, per miškus. Prieina tokią didelę 
pievą, labai gražią. Žiūri — toks senelis gano gyvulius. Jis priėjo, sako: 

— Čia jums labai gerai ganyti. Žolės yra daug, gyvulių ne per dau- 
giausia... 

Senukas sako: 

— Gerai, vaike. — Dabar, senukas klausia: — O kur tu eini? 

Kvailys atsisėda ir pradeda pasakot: 

— Kai tėvas buvo gyvas, mes trys broliai gyvenom visi gerai. Tėvas 
numirė — mano broliai nugyveno namus, ir visi turėjom eiti duonos užsi- 
dirbt. 

Plutą duonos išsiėmė ir graužia. Klausia: 

— Gal tu, seneli, nori plutos? Daugiau nieko neturiu. 

— Labai gerai, jeigu tu atlaužęs pusę plutos duodi. Matyt, esi doras 
žmogus. Mane pavaišinai, kuo turėjai, tai ir aš tau pagelbėsiu. Tu eik šičia 

ir už miško, rasi dvarą. Ten ponas laiko labai daug avių. Tu susiderėk ga- 
nyt tas avis trejus metus. Ponas turi avis visas baltas, tai tu jam taip pasa- 
kyk: „Kiek bus baltų avių po trejų metų, tai tos liks ponui, o visos margos, 
pilkos, juodos man bus į algą. Jei nebus tokių — nieko neimsiu“. 

Kvailys padėkojo seneliui ir nuėjo į tą dvarą. Ponas sutiko labai mie- 
lai: mat jau gyveno penkiasdešimt metų, o neatsirado jokia marga avis. 
Sutarė, ir pradėjo ganyt. 

Rytojaus dieną išginė avis. Avys labai gražiai ėda, ir labai gerai ganyt. 
Nueina jisai į krūmą, išsipjauna lazdą ir visaip jas margina, kaip tik išma- 
no. O avys apstoję ir žiūri. Atėjo žiema, atsirado jaunų avyčių — jau pra- 
deda margumas rodytis, nors dar ne per daug. Išėjo beganant treji me- 
tai — apžiūri, kad visos avys margos, žebros, juodos — baltos nė vienos 
nėra. Pašaukia poną: 

— Atiduokit algą — jau treji metai. 

Nueina su ponu į tvartą, apžiūri — baltos nė vienos nėra. Piemuo 


sako: 
— Matai, ponuli, per trejus metus visos pasidarė pilkos, juodos, mar- 


gos — visos priklauso man į algą. 

Ponas labai nusigando, bet nieko negali padaryti. Be avių nenorėjo 
likti, tad prašo piemenio: 

— Žinai ką, parduok man šitas visas avis — aš tau gerai užmokėsiu. 

Jiedu susitaria. Gavo kvailys visą maišą pinigų ir iškeliavo savu keliu. 
Atėjo iki tos kryžkelės, eis pažiūrėt žiedų — kaip einasi broliams. Pra- 
vertęs kelmą pažiūri — brolių abiejų žiedai labai aprūdiję: jau kur jie yra 
bėdoje, varge. Parėjo namo, pasidėjo pinigus — eis ieškoti brolių. Ėjo per 
miškus, per laukus, per pelkes, per kalnus, per klonius — nieko negali pri- 
eiti. Vieną gražią dieną pamišky priėjo pirkelę. Įeina — moteriškė sėdi 
prie ratelio ir suka — matyt, kokia verpėja. Jisai klausia: 

—- Ar prieš kiek laiko nematei mano dviejų brolių nueinant? 

Ta verpėja atsakė: 

— Nemačiau. 

Keliauja toliau. Prikeliauja antrą mišką. Pagiry randa trobelę. Įei- 
na — randa verpėją prie ratelio. Klausia: 

— Ar nematei dviejų mano brolių nueinant? 

Atsako: 

— Nemačiau. 

Eina tolyn. Eina eina, eina eina ir priėjo mišką. Vėl randa trečią tro- 
belę pakelėje. Įeina ir paklausia: 

— Ar prieš trejus metus nematei mano brolių nueinant? 

Tai verpėja klausia: 

— Kur jie nuėjo? 

— Aš nežinau, matyt, šituo keliu norėjo eiti. 

Davė pagalvį verpėja, sako: 

— Lik pas mane pernakvot — gal dar rytoj sužinosiu. 

Pasiklojo, išsimiegojo. Rytojaus dieną išėjus laukan švilpterėjo — SU- 
lėkė visi paukščiai. O ta buvo visų paukščių karalius. Sulėkė visi paukščiai, 
tai ji klausia: 

— Ar nematėt prieš trejus metus nueinant dviejų brolių? 

Pagalvojo pagalvojo — atsakė: 

— Matėm)! 

— "Tai kur jie nuėjo? | 

— Kur jie nuėjo, tai mes nežinom, bet dviese nuėjo šituo keliu. 

Tai moteriškei, paukščių karaliui, pagailo šito jaunuolio, kad jis eina 
tokį tolimą kelią ieškoti brolių, tai jiji sako: 

— Lik pernakvok — rytoj keliausiu pati pažiūrėti. 

Rytojaus dieną išėjo, švilpterėjo — sulėkė visokie paukščiai. Užsisė- 
do ji ereliui ant sprando ir išlėkė ieškoti jo brolių. Apžiūrėjo — kad abudu 
broliai patekę į tokią girią. O ta giria labai graži, visokie medžiai labai 
gražūs. Ir į tą girią niekas negali įeit, nes ją valdo raganos. Parlėkus nu- 
lipo ereliui nuo sprando ir papasakojo: 

— ' Apėjau tavo brolius. Už devynių girių, už devynių kalnų yra gra- 
žus miškas. Tame miške pagrobę juos raganos. 

— Ar juos galima išvaduot? 

— Galima, bet labai sunku. Raganos nelabai nori išduoti, ką jos 
nugriebia. Tai jųjų naguos du tavo broliai. 

Jisai klausia: 

— Ar nematei, ką jie pas raganas veikia? 

Atsako ji taip: 

— Mačiau ir galiu pasakyt, ką veikia. Raganos juos pasikinkę malkas 
veža. Tokie suvargę — sunku pažint. Kasdien važiuoja į mišką juodu pa- 
sikinkę. Atimt iš jų labai sunku, nes raganos yra tikros burtininkės. Jos pa- 
verčia žmogų į ką nori: į akmenį, į galviją, į šunį arba į ką kita. Kai tu nu- 
eisi, ir tave pakinkys ir su tavim veš malkas. 

Jis vėl jos puolė prašyt, kad jam padėtų brolius išvaduot. Galvojo, 
kraipė galvą, kaip su juo padaryt. Bekraipydama galvą, šitaip sako: 

— Matyt, tu geras jaunuolis, tai aš tau padėsiu. 

Nusivedė jįjį, atidarė tris šulinius: 

— Imk,— sako, — iš vieno šulinio vandenio, imk iš antro, imk ir iš 
trečio — turėsi daug jėgos, galėsi su raganom į kovą eiti. 

Atsigėrė jis vandenio iš vieno šulinio, iš antro ir trečio. 

— (Ciupterk, jeigu šitą ąžuolą prilenksi už viršūnės prie žemės — ga- 
lėsi keliaut savo brolių vaduot. 

Ištiesia ranką, nutveria ąžuolą už viršūnės — bematant ir prilenkia 
prie žemės. 

— Dabar gali eit savo brolių vaduoti. Kai nueisi į tą girią, kur raganos 
tavo brolius pasikinkę, jos pasitiks tave ir nusives. Apsižiūrėk: tau duos 
vakarienei pyrago ir arbatos. Pyragą suvalgyk, o arbatos negerk, nes ar- 
batoj bus įpilta nuodų. 

Dabar jis sau ir keliauja. Keliavo keliavo, keliavo keliavo, net nusibo- 
do bekeliaujant, kol priėjo girią. Nuėjo ant kalniuko ir dairosi. Visokių 
ten obuolių, kriaušių, uogų, kvapai labai skanūs. Atsisėdo ant kalniuko, 
pasirinko obuolių, miško riešutų papietaut. Bevalgant ateina graži mergi- 
na ir klausia: 

— Ką tu čia, jaunikaiti, veiki? Čia joks žmogus neateina, tik 
tu vienas pasirodei šitame miške. Kas tu per vienas? 

— Aš einu per pasaulį, kur man papuola. Ar miškas, ar ežeras, 
ar kas kitas — aš nieko nesilenkiu. 

— Mano jaunikaiti, esi labai pailsęs — gali užeit pas mus pasilsėti. 


Eina jis drauge, kur ji vedasi. Mergina eina pirma, keleivis paskui. 
Veda ir veda. Privedė prie tokio kalno, kad vos gali užlipt. Šiaip 
taip užlipo. Kalne geležinė tvora, vartai tokie dideli. Mano sau: tai 
čia bus broliai. Priėjo prie vartų, mergina paskambino. Iš gyvenamo 
namo — labai gražus — išslinko raganų motina — stora, kojos į visas 
puses kreivos, nosis kaip kurpalis, plaukai juodi, apskurę,— baisu žiū- 
rėt. Keleivis net pabūgo. Įsileido į vidų, pasodino, tuoj atnešė arbatos 
ir pyragą. Pyragą jis valgo, arbatos — ne.: 

— Kodėl,— sako, — keleivi, arbatos negeri? Pas mus daug nakvoja 
žmonių — visi geria arbatą, o tu negeri. 

— Keleiviai nepratę arbatos gerti! 

Nuvedė į kambarį. Kambarys gražus, gražiai visur išklota,— ir 
liepia pasilsėti. Keleivis nusirengia, atsigula į lovą, bet užmigt svetimoj 
vietoj negali. Atsikelia, pažiūri pro durų plyšį — kambarys raganų 
tik marma! O baisumas neišpasakytas: plaukai juodžiausi, vis iki Že- 
mei,— baisu žiūrėt! Ir jos tarp savęs šnekasi. Sako šitaip: 

— Mes jį rytoj užmušim, tai turėsim gerus pietus. Iš blauzdikaulių 
bus mums ramsčiai, o iš galvos padarysim puodynę! O akys tai mums 
reikalingos žiūronams... | 

Keleivis klauso ir galvoja: „Gali būt bėda... Bet savo brolius vaduot 
turėsiu“. Neilgai laukęs atsikėlė, apsirengė, pasistiprino gerai ir nuėjo 
pas raganas. Pareikalavo, kad leistų pereit per visus kambarius. Mano: 
„Ar neužtiksiu savo brolių...“ Raganos turėjo dvylika kambarių. Į 
vienuolika leido, į dvyliktą neleidžia — ten sugauti žmonės gyvena. 
Kai žmogų jos girioj pagauna, varo į dvyliktą kambarį ir su vienais 
pasikinkinę veža malkas, o kitus užlipę ant sprando jodinėja. Jisai 
eit į tą kambarį — jos neleidžia. Jis vis tiek braunasi. Raganos mato, 
kad nieko nepadarys, — pasišaukia savo viršininkę, senąją raganą. Ta 
atėjus sako: 

— Negalima į dvyliktą jokiu būdu eit! Jeigu eisi, — gąsdina, — 
tavo subyrės kaulai... 

Keleivis pasisvarstė: raganų ne taip maža, keli šimtai, — reiktų 
bėgt, bet brolių čia palikti negalima. Keleivis, kai raganos neleido 
į tą kambarį, spyrė tiesiog į duris. Durys išlėkė ir pataikė senajai 
raganai į kuprą. Senoji griebė duris ir šoko prie keleivio. Tas mato, 
kad nieko neišeis, — visa jėga nustvėrė duris, išlupo iš raganos, — o 
jos geležinės, baisiai sunkios. Kai pradėjo raganas šveist su durim, 
kai pradėjo šveist — taip šveitė, kiek tik jėgų turėjo. Apdaužė visas 
raganas, sveikos nė vienos neliko. Raganos mato, kad keleivio neapgalės, 
tai ėmė gražumu šnekėti, taikytis: 

— Kam čia mums muštis! Gali eit pažiūrėt. 

Įeina keleivis į kambarį, žiūri — broliai abudu prirakinti prie sienos, 
padėta riekė duonos ir stiklas vandens. 

Keleivis klausia: 

— Dėl ko šitie Žmonės čia prirakinti? 

Raganos sako: 

— Jie yra baisūs nusikaltėliai: norėjo išnaikinti mūsų gražų miestą 
ir padegt mūsų trobesį, tai mes juos sugavom ir prirakinom. Tokių 
piktadarių kaip šiedu jokiu būdu paleisti negalima! 

Keleivis atsako: 

— Na, bandysiu juos paleist — pažiūrėsim! 

Raganos nenori sutikt. Puolė antrą kartą prie keleivio, bet keleivis 
buvo drūtas: senąją raganą nustvėrė už juodų plaukų, trenkė į sieną — 
ragana ir prilipo! Toliau nėjo raganos muštis — mato, kad nelaimės. 
Sutiko paleisti jo brolius. Atsinešė senoji raktus, atrakino pančius 
ir paleido. Keleivis paklausė: 

— Kaip judu papuolėt į šitą kambarį? 

Jiedu atsako: 

— Mes išėjom iš namų. Ėjom visi trys broliai. Ties kryžkele vienas 
vienu keliu nuėjo, o mes ėjom kitu keliu. Atėjom į mišką labai gražų. 
Ir radom mergą beuogaujant. Mūsų klausia, kur mes einame. Mes 
atsakėm: „„Uždarbio ieškot“. Sako: „Eikit pas mus: darbas yra lengvas 
ir gerai apmokamas“. Kai tik atėjom, suėjo raganų galybė, mus pa- 
kinkė į vežimą. Dieną vežam malkas iš miško, o naktį prirakina prie 
sienos, duoda riekę duonos ir stiklą vandens — daugiau nieko negau- 
nam. 

Raganos visos ima rėkt, kad jiedu meluoja. O keleivis klausia: 

— Ko judu dabar norit už šitą vargą — kad čia dirbot ir būdavot 
prirakinti? 

— Mesnieko nenorim, tik norim, kad mus paleistų namo! 

Keleivis sušaukia visas raganas ir įsako, kad jiems apmokėtų: jeigu 
neapmokės — nė vienos raganos nepaliks gyvos. Raganos atneša dėžę 
su pinigais ir liepia imt, kiek pakelia, tik kad joms nieko nedarytų. 
Prisipylė broliai maišą, kiek pakelia, išėjo laukan. Tas raganų na- 
mą užrakino, padegė, ir visi nuėjo savo keliais. Galą paėjus, keleivis 
sako: 

— Ar jūs manęs nepažįstat? 

— Ne,— sako, — nepažįstam. Einam kuo greičiau pažiūrėt sa- 
vo žiedų — dar vienas brolis yra nežinia kur, gal ir tam taip atsi- 
tikę. 

Visi trys eina. Ateina iki tos kryžkelės, išima žiedus — visų trijų 
žiedai švarūs. Tie sako: 

— Matyt, neprapuolęs. 

Dabar jiedu atsisveikina keleivį — sako: 

— Ačiū, kad tu mus išgelbėjai! Mes einam namo. 

O keleivis sako: 

— Eisim visi sykiu! 

Pareina namo. Keleivis nusirengia, nueina, atsineša savo maišelį, 
sako: 

— Aš jūsų brolis, ką buvau toks kvailys, ir aš jus išgelbėjau! 

Broliai apkabino jį, išbučiavo, rankas suspaudė. Visi statė trobas, 
vedė, kėlė dideles vestuves ir laimingai gyveno. 


RAGANOS AVYS 


G. žmonės ir turėjo vieną sūnų. Paaugęs sūnus nuėjo į 
girią riešutauti. Beriešutaudamas ėmė ir paklydo. Ilgai vaikščiojo, 
kol išėjo iš miško. Išėjo, bet nežino kur. Eidamas rado degant širšių 
lizdą. Nusiėmęs kepurę, nubėgo į upelį, atnešė vandens ir užgesino. 
Širšės sako: 

— Ko tu, jaunikaiti, norėtum už tokį gerą darbą? Mums būtų 
sudegę namai, o tu išgelbėjai. 

Jaunikaitis atsakė: 

— Aš nieko nenoriu, tik noriu, kad visi gyventų. 

Širšės jam sako: 

— Kad tau bus kokia bėda, tik pasakyk: „Širšės!“ — ir mes tuoj 
atvyksim tau į pagalbą. 

— (Gerai. 

Eina jaunikaitis toliau paupiu. Žiūri, vėžys išrėpliojęs ant krašto 
ir niekaip negali sugrįžti į upę, nes nežino kur. Paėmęs pagalį, įrito 
vėžį į vandenį. Vėžys ir sako: 

— Ko tu norėtum už tokį gerą darbą? Aš būčiau miręs, o dabar 
vėl galiu gyventi. 

Jaunikaitis atsakė: 

— Aš nieko nenoriu, tik noriu, kad visi gyventų. 

Vėžys jam ir sako: 

— Kad tau bus kokia bėda, tai tu pasakyk: „Vėžiai!“ — ir mes 
tuoj atvyksim tau į pagalbą. Aš čia ne vienas gyvenu, turiu daug 
brolių. Ateisiu su visais broliais. 

Jaunikaitis nuėjo toliau. | 

Ėjo ėjo per miškus, per klonius ir priėjo didelį dvarą. Užėjo šiek 
tiek pailsėti. Dvare begyvenanti motina su dukterimi. O jokio darbi- 
ninko nesą. Šeimininkė pradėjo jį kalbinti, kad liktų pas ją už piemenį. 

Sako: 

— Turiu gyvulių, nėra kam ganyti. Aš tau gerai užmokėsiu. 

Jaunikaitis sutiko ir liko. 

O ta šeimininkė buvo ragana. 

Rytojaus dieną išleido avis iš tvarto. Šeimininkė liepė ginti į laukus 
ir ganyti. Jaunikaitis išginė. 

Avys visą dieną labai gražiai ėda, niekur neina. Jaunikaitis užmiega 
ir pabunda, o avys aplink jį, nereikia nei varinėti. 

Jau visai pavakarys, jau laikas varyti namo, tik truputį užsižiūrėjo 
į šoną, atsigręžia — kad nė vienos avies neturi, visos išlakstė. Ieško 
neieško — niekur neranda ir nežino, ką daryti. Beieškodamas visas 
sušilo, net prakaitas ėmė bėgti per veidus. Atsiminė, kad jam širšės 
pažadėjo ateiti į pagalbą. Atsistojo ir suriko: 

— Siršės! 

Klauso — atūžia baisus debesis širšių. Tuoj atskrido širšės prie 
jo ir sako: 

— Jaunikaiti, ko nori? Mes atėjom tau į pagalbą. 

Jaunikaitis sako: 

— Ganiau avis, visą dieną taip gerai ėdė, tik dabar į pavakarę ėmė 
ir pragaišo. 

Širšės atsakė: 

— Šitam dvare gyvena baisios raganos. Šitos avys, kur tu ganai, 
ne avys, 0 avim paverstos raganos dukterys. Ir jeigu tu vakare nepar- 
gintum avių, tai ragana tave užmuštų. Dėl to ji įsakė savo dukterims, 
kad pavakare jos, tau nematant, prapultų. Bet mes žinom, kur jos yra, 
ir bematant atvarysim. Stovėk čia ir lauk. Kai atvarysim, pasakyk: 
„Stokit, avys, laikas namo gint!“ Tai jos paskui niekur neis, liks 
čia, ir tu galėsi jas namo varytis. 

Širšės nuužė. 

Žiūri, iš kalno avys bėga, kiek tik įkabina, o širšės vejasi ir vis 
gelia. Avys neturi kur dingti. Jaunikaitis suriko: 

— Stokit, avys, laikas namo gint! 

Visos avys sustojo, ir jis parsivarė jas namo. Šeimininkė klausia: 

— Jaunikaiti, ar gerai sekėsi avis ganyt? 

Jaunikaitis atsako: 

— Gerai. 

Šeimininkė tiek tepasakė: 

— Kad tik gerai. Dabar eisim vakarienės. 

Po vakarienės nuvedė jaunikaitį į tvartą. Ten buvo tam tikras 
kambarys — ir paguldė jį. 

— Rytą vėl galėsi ginti. 

Dar jaunikaitis nebuvo užmigęs, žiūri — prie avių šviesu kaip 
dieną — uždegta didelė lempa. Šeimininkė, atnešusi gerą viržį, saikdi- 
na avis: 

— Ko jūs nuo jo nepabėgot? Jeigu būtumėt pabėgusios, aš jį va- 
kare už tai, kad praganė avis, būčiau užmušus ir iš jo padarius jums 
pusryčius. O dabar, kad nepabėgot, būkit neėdusios ir dar gausit po 
dešimt viržių. 

Ir kiekvienai atskaitė po dešimt viržių. Išeidama prisakė: 

— Jeigu rytojaus dieną nepabėgsit, gausit dar daugiau! 

Jaunikaitis viską girdėjo ir matė. Suprato, kad ta šeimininkė yra 
tikra ragana. 

Kitą dieną po pusryčių jaunikaitis vėl išsivarė avis. Bet jau nebe- 
miega, niekur nuo avių akių neatitraukia. Per dieną taip saugo, kad 
nė viena avis nuo pulko neatsiskirtų. Visą dieną išsaugojęs, pavakare 

tik nusisuko, atsigręžia — jau avių nėra. Šoko ieškot. Ieško ieško visur, 
sušilo  beieškodamas. Prakaitą nuo kaktos braukdamas, atsiminė, 
kad jisai vėžį įrito į vandenį ir šis pažadėjo, padėti. Tuojau suriko: 

— Vėžiai! Ė 

O tas avis ganė paupy. Klauso — vėžiai atropoja upe, kad net 
upė dunda. Prirėpliojo prie jo ir klausia: 

— Ko nori, jaunikaiti? 

Jis papasakojo, kad ganė avis, visą dieną gerai sekėsi, tik dabar, 
kada jau reikia varyt namo, avys dingo ir dingo. 

Vėžiai jam sako: 

— Čia ne avys, čia tos raganos dukterys. Jos pasivertė į lydekas 
ir nunėrė į upę. Mes užeisim iš kito upės galo ir jas atvysim. Tu stok 
čia, ties lieptu, ir pamatysi atplaukiant lydekų pulką. Jos norės nerti 
už liepto, bet tu jų nepraleisk. Kai bus ties lieptu, pasakyk: „Stokit! 
Čia ne lydekos, bet avys. Laikas namo varyt!“ Jos visos iššoks iš upės, 
ir tu parsivarysi namo. 

Jaunikaitis, besėdėdamas ant liepto, žiūri — atneria pulkas lydekų, 
o vėžiai vejasi ir su savo replėm vis jom į uodegas kabinasi. Kai tik 
priplaukė prie liepto, jaunikaitis suriko: 

— Stokit! Čia ne lydekos, bet avys. Laikas namo varyt! 

Tuoj lydekos iššoko, virto avimis, jaunikaitis visas suginė į krūvą 
ir nusivarė namo. 

Šeimininkė vėl klausia: 

— Ar gerai sekėsi avis ganyt? 

Jaunikaitis atsakė: 

— Gerai. 

— Kad tik gerai, — pasakė ir atnešė vakarienę. 

Po vakarienės jaunikaitis nueina į savo kambariuką tvarte ir atsi- 
gula. Nemiega, žiūri, kas šią naktį su avim nutiks. 

Avių tvarte vėl pasidarė šviesu kaip dieną. Atėjo šeimininkė, užžibino 
didelę lempą, atsinešė gerą viržį ir tiek ėda tas savo dukteris, kiek 
tik pajėgia! Sako: 

— Jei būtumėt pabėgusios, būtų parėjęs be avių, aš jį būčiau 
užmušus ir jums padarius pusryčius. O dabar jūs nepabėgot, tai aš 
negaliu jo užmušti. Už tai jums atskaitysiu, kiek tik tilps! 

Ir įpila į kailį. Ragana taip savo dukteris išvanojo, kad tos vos 
gyvos liko. 

Rytojaus dieną ragana sako: 

— Jau man piemenio nebereikia. Aš tau užmokėsiu, ir galėsi ke- 
liauti sau sveikas. 

Ji nusivedė piemenį į tvartą. Tvarte stovi dešimt arklių. Visi geri, 
tik vienuoliktas labai blogas, mažiukas, susitraukęs, pačiam kampe 
pastatytas. Šeimininkė ir sako: 

— Už savo darbą rinkis kokį tik nori arklį. 

Jaunikaitis mano sau: „Kokį čia dabar imt?“ Ragana nusisuko į 
šoną, o tas prasčiausias kampe pririštas arklys ir prašneko Žmogaus 
balsu: 

— Nė vieno neimk, nes čia ne arkliai, čia raganos dukterys. Kai 
užsėsi, jos iškils į padanges ir tave užmuš. Imk mane. 

Ragana klausia: 

— Na, jaunikaiti, ar jau išsirinkai? 

— Jau,— atsakė šis. 

— Kurį? 

— Na va, šitą mažiuką, šitą susitraukėlį. 

Ragana sako: 

— Na, ką tu, vaikeli, su tokiu arkliu josi? Ant jo nepajosi — 
per silpnas. Aš duodu, imk, kokį nori, bet ne šitą susitraukėlį. 

Bet jaunikaitis nesutiko kito arklio imti. Tada ragana nieko padaryti 
negalėjo, turėjo mokėti už darbą — atidavė tą susitraukėlį. 

Jaunikaitis pasiėmė arklį, išsivedė iš tvarto, užsėdo ir joja. Išjojo 
į kelią. Kelias platus, geras. Šalia kelio gražios obelys. Obuoliai kvepia, 
matyt, labai skanūs. Ir taip aplipę, kad net lenkia šakas. Jis arklį 
sulaikė, tiesia ranką nusiskinti. Tačiau arklys suriko: 

— Ką tu darai! Čia ne obelys, čia raganos dukterys. Kai tik 
vieną obuolį prakąsi, tuoj žūsi! Neik nė artyn prie obels, neskink nė 
vieno obuolio! 

Jaunikaitis paklausė ir joja toliau. 

Prijojo miškelį ne per didžiausią, bet labai gražų. O oras toks 
malonus, šiltas. Jaunikaitis mano: „Čia reikia sustoti ir pailsėti, būtų 
gerai truputį nusnausti“. Sulaiko arklį ir norėtų nuo arklio nulipti. 
Arklys klausia: 

— Ką tu nori daryti? 

Jaunikaitis atsako: 

— Būtų gera šitam miške truputį pailsėti, pasnausti, nes labai 
užėjo. miegas. 

— Nedaryk taip. Šitą mišką papuošė raganos. Kai tik tu užmigsi, 
raganos tuoj tave užpuls, ir žūsi. 

Jis nelipo nuo arklio ir jojo toliau. Galą pajojus, miegas praėjo. 

Jojo jojo, prijojo karčemą. „Čia būtų gerai truputį stabtelti, — 
mano sau,— ir užkąsti“. Sulaiko arklį ir nori nulipti. Arklys ir sako: 

— Gali nulipti ir truputį pasilsėti, bet nieko nepirk ir nieko neimk. 
Čia tau duos už dyką, bet neimk. 

Jis ir nulipo, arklį pastatė prie karčemos, o pats užėjo į vidų. 
Pristojo prie jaunikaičio trys labai gražios mergos pardavėjos ir klausia: 

— Ko nori? Mes visko turim. 

Jaunikaitis pasisakė neturįs pinigų. Pardavėjos sako: 

— Mes duosim dovanai, imk, ko nori. : 

— Negaliu be pinigų imti. Pas mus toks įstatymas — be pinigų 
nevalia, o pinigų aš neturiu. 

Truputį pasilsėjęs, iškeliavo toliau. 

Raganos, nieko nepešusios, grįžo namo ir papasakojo savo motinai, 
kad jos visaip dariusios — pasivertusios į obelis ir kitus daiktus, tačiau 
jokiu būdu prie jaunikaičio negalėjusios prieiti. Motina, nieko nelaukda- 

ma, pasibalnojo sau gerą arklį, pasiėmė geležinį kalaviją ir šoko vytis 
jaunikaitį, nukirsti jam galvą. Joja ir pati sau mano: „Čia yra koks 
burtininkas, kuris jam padeda“. 

Klauso jaunikaitis, kad atūžia. Atsigręžia — tik dulkės rūksta, atjoja 
ragana su geležiniu kalaviju. Arklys ir sako: 

— Jau pati ragana mus atsiveja, tačiau nieko negalvok, jok sau 
ramiai, neatsigręžk ir niekur nežiūrėk. Tegu atjoja. 

Kai tik ragana prijojo ir užsimojo kalaviju smogt jaunikaičiui 
į galvą, arklys suriko: 

— "Tu, mano broli, kam tu nešioji šitą baisią raganą! Kilk į padan- 
gę, dėk raganą į žemę, kad jos kaulai subyrėtų! 

Raganos arklys taip ir padarė: iškėlė raganą į padangę, trenkė 
į žemę, raganos tik kaulai visur pabiro. Arkliai apsiuostė, pasisveikino, 
nes jie abu buvo broliai. Daug metų tas arklys jau buvo pas raganą 
tarnavęs, ir ragana labai juo pasitikėdavo. 

Jaunikaitis, pasiėmęs abu arklius, laimingai grįžo į savo tėviškę. 


VEI.NIŲ KARALIUS IR JO DUKTĖ 


P. su žvirbliu susitarė ir pasėjo du grūdus. Derlius buvo geras, 
prikūlė keletą maišų. Žiūri — atlekia erelis. 

— Tu esi, — sako tie,— geras — padalyk mudviem šitą derlių. 

Erelis: 

— Katras buvot artojas ir katras akėtojas? 

Pelė atsako: 

— Aš buvau artojas! 

O žvirblis: 

— Buvau akėtojas. 

Erelis paskyrė pelei dvi dalis, žvirbliui vieną dalį — dėl to, kad 
artojo darbas visada yra sunkesnis. Žvirbliui nepatiko toksai padali- 
jimas — pasiskundė savo ponui. Ponas, lėkdamas pro šalį, išplėšė ereliui 
gužį Erelis vos nuskrido ant vieno neturtingo gyventojo stogo ir 
sako: 

— Tu mane užlaikyk, iki mano gūžys sugis. Aš tau gerai atsi- 
lyginsiu. 

Tris mėnesius žmogus gydė, ir gūžys sugijo. Suvalgė per tą laiką 
dešimt jaučių ir dešimt bosų alaus išgėrė. Pasveikęs erelis nutūpė ant 
kiemo ir sako: 

— Dabar, žmogau, sėsk ant mano nugaros — lėksim! Aš tau už 
tavo darbą gerą užmokėsiu. 

Žmogus užsilipo ereliui ant nugaros, įsikabino į plunksnas. Erelis 
nuskrido. Skrisdamas per kalnus, per miškus, priskrido nedidelę trobe- 
lg. Sako žmogui: 

— (Čia nulipk. Įeik į šitą trobelę — čia gyvena mano sesuo. Pak- 
lausk, ar ji nori, kad tu jai parodytum josios brolį Už parodymą 
prašyk, kad duotų tą rankšluostį, kur palei langą kabo. 

Žmogus užėjo į trobelę ir sako: 


— Ar nenori matyt savo brolio? 
Sesuo atsakė: 


— Labai būtų gerai. 

— Bet už parodymą tai man turėsi duot šitą rankšluostį, kur 
palei langą kabo. 

Sesuo atsako: 

— Gaila brolio, bet rankšluosčio dar gailiau. 

Atėjo žmogus prie erelio ir papasakojo, ką jo sesuo sakė. Erelis 
nuskrido toliau. Vėl skrisdamas per klonius, per miškus, priskrido 
antrą trobelę. Nutūpė, liepė žmogui nulipti, įeiti į trobelę ir pasaky- 
ti antrai seseriai, kad gali parodyti josios brolį, bet už parodymą tu- 
rės duoti skrynelę, kur po lova stovi. Žmogus nuėjo į trobelę ir 
sako: 

— Ar nenori matyt savo brolio? Bet už parodymą tai man turėsi 
duot šitą skrynelę, kur po lova stovi. 

Sesuo atsakė: 

— (Gaila brolio, bet skrynelės dar gailiau. 

Žmogus atėjo pas erelį ir papasakojo, kaip jo antroji sesuo sakė. 
Nuskrido abudu toliau. Skrido per miškus, per kalnus ir priskrido 
trečią trobelę. Erelis sako: 

— Dabar nulipk, eik į trobelę. Čia gyvena mano jauniausia sesuo. 
Pasakyk, kad gali parodyti josios brolį, bet už parodymą prašyk tos 
skrynutės, kur ant lango stovi. = 

Žmogus nuėjo pas jauniausią jo seserį 1r sako: 

— Ar nori matyt savo brolį? Bet už parodymą man turėsi duot 
tą skrynutę, kur ant lango stovi. 

Sesuo atsakė žmogui: 

— (Gaila skrynelės, bet brolio dar gailiau. 

Žmogus sugrįžo pas erelį ir papasakojo, ką jo sesuo sakė. Erelis 
užėjo, ir apsinakvojo abu pas ją. Rytojaus dieną erelio sesuo pavaišino, 
padavė skrynelę ir liepė namo keliauti. Bet įsakė skrynelės neatidaryti, 
kol namo nepareis. 

Žmogus, ilgai keliaudamas, pabaigė maistą. Užsimanė skrynelę 
atidaryt: gal ras pinigų. Apsinakvojo pas vieną žmogų. Vakare atidarys 
skrynelę ir pažiūrės, kas yra. Kai tik atidarė — iš skrynelės ėmė kilti 
velniai. Prisirinko pilnas kiemas, pilna troba — ir dar vis lenda. Visi 
persigando ir nežino, ką daryt. 

Išlenda iš kampo toks baisus velnias dideliais ragais ir sako: 

— Žmogau, tu man prižadėk, ką namie nepalikai, tai aš viską 
sutvarkysiu ir galėsi sveikas keliaut namo. 

Žmogus pagalvojo — nieko blogo, ir sutiko. Velnias viską sutvarkė, 
visus tūkstančius velnių suvarinėjo į skrynelę, uždarė ją ir padavė 
žmogui neštis namo — sako: 

— Dabar sveikas keliauk to išpildyt, ką man prižadėjai. 

Žmogus parėjęs atidarė skrynelę — pilna skrynelė visokių pinigų. 
Labai nudžiugo: „Dabar turėsiu iš ko gyvent“. Žiūri — už stalo sėdi 
vyras apie dvidešimties metų, gražus, ištisas, plaukai geltoni. Tėvas 
klausia motiną: 

— Iš kur šitas vyras? 

— Ot,— sako, — kai tu išėjai, užgimė sūnus. Greit užaugo ir dabar — 
vyras, į 

Tėvas labai nusiminė: reikia velnių karaliui atiduot savo vienatinį sū- 
nų. Labai verkė ir nežinojo, ką daryt. 

Sūnus, pamatęs tėvą verkiant, klausia: 

— Kas atsitiko? 

Tėvas papasakojo, ką jis padarė, bet nieko apie sūnų nežinojo. 
Sūnus tėvui sako: 

— Tėveli, nesirūpink: viską nugalėsiu. Rytoj apsirengsiu ir eisiu 
pats paieškot velnių karaliaus ir paklaust, ko jis iš manęs nori. 

Rytojaus dieną apsirengė, pasiėmė maisto šiek tiek ir išėjo. Ėjo 
ėjo per visokias pelkes, klausdamas, kur gyvena velnių karalius. Niekaip 
surast negalėjo. Perėjęs kelis miškus, pamatė pagiry nedidelę trobelę. 
Sugalvojo: reikia užeiti pasiklausti. Įėjęs į trobelę, rado moteriškę. 
Jisai klausia, ar ji nežino, kur gyvena velnių karalius. Jiji jam atsako: 

— Aš tai nežinau. Tu eik ten už miško — rasi antrą trobelę, 
ten gyvena mano sesuo — gal jiji ir žino ką apie velnių karalių. 

Jisai išėjo. Priėjo antrą trobelę. Įeina į trobelę — randa antrą 
moteriškę. Užklausia, ar jiji nežino, kur gyvena velnių karalius. Moteriškė 
atsako: 

— Aš nežinau. Eik pamiške — rasi tokią trobelę kaip šita, ten 
gyvena trečioji mūsų. sesuo — ji gali žinot. 

Užėjęs pas trečią seserį ir paklausęs: 

— Ar nežinai, kūr gyvena velnių karalius? 

Moteriškė jam atsako: 

— Žinau, kur gyvena velnių karalius. Bet jis labai piktas. Jis 
turi tris dukteris — nė viena netekėjusi. Kai tik koks vyras papuola 
jam į nagus — tuojau užmuša. Kai nueisi — bus ir tau taip. Man 
tavęs gaila. 

Vyriškis sako: 

— Man būtinai reikalingas velnių karalius! 

Moteriškė klausia: 

— Kas čia toks svarbus reikalas — man Pop aKsE Gal aš tau 
galėsiu padėti. 

Vyriškis viską papasakojęs, kaip jam atsitiko, dėl ko jis čia atkeliavo. 
Moteriškė jam sako: 

— Pernakvok pas mane. Čia nuo manęs netoli yra labai gražus 
ežeras. Tai jos visos trys atlekia maudytis. Tu pats prie velnių kara- 
liaus neprieisi — jis tuoj tave užmuš. Gali tik per dukteris prieiti. 
Kai nueisi prie ežero, įsižiūrėk, kur jos padės savo drapanas. Įsižiūrėk, 
kuri yra jauniausia, tai paimk jos drapanas ir jai neduok. Tolei neduok, 

kol ji sutiks už tavęs tekėti. Tik nepaimk vyriausios drapanų: vyriausia 
labai drūta — tai kailį išperetys ir drapanas iš tavęs atims. 

Kai jis ten nuėjo, atskrido jos trys, nusirengė drapanas ir pradėjo 
maudytis. Jis gerai neįsižiūrėjo — nepaėmė jauniausios drapanų, bet 
paėmė vyriausios. Toji išsimaudžius atėjo ieškoti drapanų, rado jį — 
tuojau parsilupo ir gerai kailį išperetino. Visos apsirengė ir nuskrido. 

Parėjo jis pas tą moteriškę, viską papasakojo. 

— Aš tau sakiau, kad neimk vyriausios drapanų! Dabar nakvok 
vėlei pas mane. Rytoj perpiet gal gerai įsižiūrėsi, kuri jauniausia, — 
paimk josios drapanas ir jai neatiduok, pakol ji nesutiks už tavęs 
tekėti. 

Jis pernakvojo, nuėjo prie ežero, atsitūpė po medžiu ir laukia. 
Belaukiant atskrido visos trys, nusirengė, drapanas padėjo. Šįsyk jis 
gerai įsižiūrėjo, pasiėmė jauniausios drapanas. Išsimaudę jos išėjo rengtis. 
Vyriausioji randa drapanas, antroji randa, o jauniausioji neranda. 
Be drapanų negali skristi. Tos dvi nuskrido, o jauniausia liko. Jisai 
sako: 

— Sutik tekėti už manęs, tai drapanas atiduosiu. 

Mergina sutiko. Atėjo abudu pas moteriškę, apsirengė, abudu nuėjo 
pas jos tėvą — velnių karalių. Ji jįjį paslėpė, pati nuėjo pas tėvą ir 
sako: 

— Mes besimaudydamos išsirinkome vyrus. Kai jūs, tėveli, pama- 
tytumėt mano vyrą, ką jam darytumėt? 

— Nieko nedarysiu, — sako tėvas.— Tris dukteris turiu, 0 žento 
dar nė vieno. Būtų labai gerai, kad būtų žentas: aš jau senas... 

Tuojaus duktė atsiveda savo vyrą ir parodo tėvui. Tėvas sako: 

— Labai gerai — dabar bus kam dirbti! 

Rytojaus dieną tėvas užduoda savo žentui darbą: liepia pasiimti 
kirvį, eiti į mišką ir nukirsti šimtą pūrų malkų. Žentaf'nuėjęs pažiūrėjo — 
iki mirsiąs tiek miško iškirst negalėsiąs. Sugrįžęs namo, papasakojo 
savo žmonai. Žmona sako: 

— Eik atgal su kirviu ir lauk, kolei aš tau atnešiu valgyt. Darbo 
pats nepradėk. 

Jis nuėjo į mišką ir sėdi. Ji atėjo, padavė valgyt, porąsyk ranka 
mosterėjo ore — visas miškas susikirto, į pūrus susikrovė. 

Parėjo namo — velnių karalius klausia: 

— Ar, žente, iškirtai mišką? 

— Iškirtau, į pūrus sukroviau. 

— Kad, — sako, — sukrovei, tai labai gerai padarei. Rytoj eisi dir- 
vos išarti, kviečių pasėti. Ir žiūrėk, kad kviečiai prinoktų. Juos nukirsk, 
sumalk ir man parnešk iš jų ragaišio! 

Kitą dieną žentas vėl išėjo į mišką. Tolei laukė, kol žmona atnešė 
jam valgyt. Iki jisai pavalgė, ji kelissyk mosterėjo ranka — miškas 
buvo suartas, išakėtas, javai pasėti ir jau prinoko, susimalė ir išsikepė 
ragaišio. Žentas, eidamas namo, pasiėmė ragaišio bandą po pažasčia, 
parnešė uošviui vakarienei. 

Uošvis, pamatęs, kad žentas visus darbus padaro, labai nusiminė. 
Mąsto sau — kaip jį pražudyti? Įsako rytojaus dieną paimt eržilą ir 
prajodinėti. 

Grįžo jis pas Žmoną — ta klausia: 

— Ką tau liepė rytoj tėvas veikti? 

Sako: 

— Reikia man eržilą prajodinėti! 

— Ten ne eržilas — pats tėvas, velnių karalius, pasivertęs į eržilą, 
nori tave užmušti. Žinai ką — duok man savo drapanas, o tu imk 
mano. Aš eržilą pati jodinėsiu. | 

Rytojaus dieną velnių karaliaus duktė persirengusi nuėjo į tvartą — 
rado eržilą pabalnotą. Tuojau užsėdo ir pradėjo jodinėti. Ta turėjo 
geležinę lazdą. Kai tik eržilas galvą pakelia, norėdamas kilti į viršų 
ir užmušti, — ji smogia eržilui lazda į galvą. Eržilas kamavos visą 
pusdienį — nuo žemės pakilti negalėjo. Pailsęs, sušilęs ėjo namo. Žmona, 
nusėdus nuo eržilo, tuojau persimainė drapanomis ir savo vyrą siunčia 
pas tėvą: 

— Sakyk: „Tėveli, eik pažiūrėt, ar gerai eržilą prajodinėjau“. 

Jis nueina ir sako tam tėvui: 

— Tėveli, eik pažiūrėk, ar gerai eržilą prajodinėjau. 

Tėvas atsako: 

— Ne, neisiu: aš žinau, kad tu visus darbus gerai padarai! 

Kad dabar negalėjo užmušti, sumanė nakties metu, kai sumigs, 
savo žentą užmušti. O žmona viską sužinojo. Pasišaukė savo vyrą ir 
sako: 

— Dabar jau mes čia būt negalėsim, nes kai mes užmigsim, tai 
tėvas tave užmuš. Jau jis ne vieną užmušė! 

Susitarė bėgti. Bėgdama velnių karaliaus duktė įmynė pėdą į žemę, 
toliau įmynė antrą, o dar toliau — trečią, ir išbėgo jiedu. 

Tėvas, kiek palaukęs, atsikėlė, paėmė geležinę lazdą ir eina žento už- 
mušti. Apžiūrėjo — lova tuščia, žento ir dukters nėra. Klausia: 

— Kur jūs, vaikai? | 

Pėda atsiliepia: 

— Čia čia Čia! 

Tėvas pašaukia dešimt darbininkų, liepia kast tame daikte duobę. 
Vertė porą valandų — nieko nerado. Tėvas vėlei klausia: 

— Kur jūs, vaikai? 

Antra pėda atsako: 

— Čia čia čia! 

Vėl ėmė verst. Vertė vėl gerą valandą — nieko nerado. Tėvas 
vėlei klausia: 

— Kur jūs, vaikai? 

Trečia pėda atsako: 

— Čia čia čia! 

Tėvas pats, paėmęs kastuvą, vertė porą valandų, kiek tik pajėgia. 
Nieko nerasdamas, tėvas pagalvojo, kad jau jie per tą laiką bus labai 
toli nuėję. Pasiuntė įpėdinius vytis. Įsakė, kai pavys, parvaryt namo. 

Ta duktė, eidama su savo vyru, atsigręžė ir pamatė, kad jau 
juos atsiveja. Ji tuojau savo vyrą pavertė į obelį, o pati pasivertė 
į šakeles. Tie pasiviję nieko daugiau nerado, tik obelį. Grįžo atgal. 
Kai parėjo namo, tėvas, velnių karalius, klausia: 

— Nepavijot nieko? 

Atsako: 

— Ne. 

— Pakelėje nieko neradot? 

— Nieko, tik obelį su šakelėm gražiom. 

Tėvas šitaip sako: 

— Jūs kvailiai — reikėjo kamieną paimt, o šakelės būtų pačios 
parėję! Bėkit kuo greičiausiai antru kartu! Ir ką tiktai rasit pakelėj, tą 
paimkit. 

Išbėgo vėlei vytis. Duktė atsigręžė, pamatė, kad jau atsiveja,— 
savo vyrą pavertė kunigu, o pati pasivertė į bažnyčią. Tie pasiveja — 
nieko daugiau neranda, tik bažnyčią. Nežino, ką daryti: gal ta bažnyčia 
nuo seno stovi. Nieko daugiau neradę, sugrįžta namo. Velnių karaliui 
šitaip sako: 

— Nieko neradom, tiktai pakelėj bažnyčią ir kunigą — daugiau 
nieko nebuvo. 


Tėvas sako: 
— Jūs kvailiai — reikėjo kunigą imt, o bažnyčia būtų pati parėjus! — 
Sako: — Nėr ko jus daugiau leist, turėsiu aš pats vytis. 


Duktė atsigręžia — pats tėvas atsiveja su šautuvu. Ji pasiverčia į antį, 
0 savo vyrą paverčia į gaigalą, pūsterėja — pasidaro didelis ežeras. 
Ir plaukioja abudu ežere. 

Tėvas kaip vėjas atužia atlekia su šautuvu ir nori tą žentą nušauti. Bet 
antis priešaky, o gaigalas užpakaly,— jeigu šautų, tai pirma turi nušaut 
antį — savo dukterį. Tėvas apeina iš kitos pusės — ir ji užplaukia iš 
anos pusės. Tėvas kamavosi visą dieną ir per antį negalėjo gaigalo nušauti. 
Tai tėvas, velnių karalius, keikė keikė ir savo dukterį prakeikė: 

— Kad tu čia plaukiotum ne mažiau kaip dešimt metų! — Ir ap- 
sisukęs nuėjo. 

Antis pavertė jį vėlei žmogumi ir sako šitaip: 

— Dabar tu eik ir gyvenk vienas, kol aš pareisiu, nes aš čia turiu 
gyventi dešimt metų. Nevesk kitos pačios, tik lauk manęs, nes aš 
su tavim labai daug vargo perleidau. 

Vyras antį atsisveikino ir nuėjo savo keliais, o antis liko plūduriuot 
ant ežero. 

Vyras, gyvendamas tiek daug metų vienas, užmiršo ją — pradėjo 
ieškot sau žmonos. Suradęs tinkamą, ruošėsi vestuvėms. Ir tą sykį 
užsibaigė ančiai prakeikimo metai. Parskrido ji pas vyrą ir žiūri — vy- 
ras jau ruošiasi vestuvėms. Antis sako: 

— Kodėl tu taip darai: aš įsakiau laukti, kol aš sugrįšiu, o tu 
neiškente!! 

Vyras atsiprašė, suruošė vestuves su ja ir sau laimingai pradėjo 
gyventi. 

UTĖLĖS LAŠINIAI 


G yveno labai turtingas karalius ir turėjo dukterį. Atėjo laikas jai 
tekėti, bet duktė nelabai nori sutikt. Karalius sugalvojo: „Palauk, reikia 
iškrėst pokštą“. Išnešė laukan paltį lašinių ir pasakė šitaip: 

— Kas atmins, kieno šitie lašiniai, tas gaus mano dukterį. 

Prisirinko pilni rūmai svečių — bajorų, turtingų ir neturtingų, — 
ir nė vienas neatminė, kokio gyvulio šitie lašiniai. 

Vieną dieną ateina pas karalių elgeta, prašo išmaldos. Atpjovė 
kampą duonos ir duoda elgetai. Elgeta padėkojo už duoną, išeina laukan, 
atsisėda, kur lašiniai pakabinta, ir duoną pakiša po lašiniais. Nuo 
saulės lašiniai įkaitę — leidžiasi ir bėga — varva elgetai ant duonos. 
Išeina karalaitės tarnaitė ir sako elgetai: 

— Tos duonos nekišk po šitais lašiniais. 

Elgeta klausia: 

— Kodėl? Visgi riebalai. 

Sako: 

— Šitie lašiniai utėlės! 

Elgetai daugiau nieko nė nereikia. Jis paėmė duoną ir iškeliavo. 
Nuėjęs pas neturtingą gyventoją, randa tėvus ir vieną sūnų. Pasiprašo 
nakvynės. Priima elgetą, pavaišina labai gražiai, kuo turėjo. Elgeta 
pernakvoja — klausia: 

— Kiek reiks už nakvynę?" 

Gyventojai atsako: 

— Nieko neimam. Pas mus daug kas nakvojo — nė iš vieno mes 
nieko neėmėm. 

Elgeta sako: 

— Aš dovanai nenoriu. Aš tau, — sako sūnui, — pripiršiu karaliaus 
dukterį. Ar bus gerai? 

Gyventojas nusijuokia: 

— Būtų gerai... | 

„Elgeta liepė sūnui apsirengt ir eit su juo drauge. Abu išėjo. Nuėjo 
pas karalių. Elgeta sako: 

— Rytojaus dieną susirinks bajorai, ūkininkai, visokie jaunuoliai 
atspėt, kokio gyvulio lašinių paltis. Kas atspės, už to karalius leidžia 
savo dukterį. 

Susirinko pilni rūmai, pilnas kiemas, ir nė vienas negali atspėti, 
kieno šitie lašiniai. Minė minė visaip — nė vienas negalėjo atspėti. 
Galiausiai elgeta užkvietė savo beturtį ir liepia jam: 

— Kai karalius klaus, kieno šitie lašiniai, tai tu taip pasakyk: 
„Čia tai prastas klausimas visai! Na, kieno jie čia bus, — utėlės!“ 

Kai tas taip pasakė, karalaitė net nusigando! Nieko nepadarysi — 
karališkų įstatymų reikia laikytis! Ir karalius paskelbė: po vieno mėne- 
sio — vestuvės! Ir visi išsiskirstė savo keliais. 


Per tą laiką karalius susižinojo, kad jo žentas labai prastos kilmės: 
nei bajoras, nei ūkininkas, o beturtis. Sugalvojo — geriau būtų tokio 


280 


žento atsikratyti, o vietoj jo gauti turtuolį. Užkviečia tą ir tą dieną 
atvykt tą vargšą ir turtuolį, kurio norėjo, — duos abiem užduotį: 

— ZŽentų turiu du, tai judu turėsit eiti kariauti: katras katrą nu- 
kariausit, tai tas būsit mano žentu.— Įsakė šitaip: — Paimkit po tuščią 
maišą ir su maišais kariaukit — daugiau neimkit nieko! 

Vargšas karaliui nematant į maišą pripylė gorčių pelenų ir laukia 
ateinant antro karaliaus žento. Karalius abudu sustatė į krūvą ir liepia 
kariauti. Jiedu pradėjo su maišais muštis. Turtuolis vargšui kaip traukė 
maišu — tas ko neparpuolė. Vargšas užsimojo, kaip traukė turtuoliui — 
iš karto maišas pratrūko, visi pelenai turtuoliui į akis! Tas nieko nemato. 
Vargšas kaip ėmė maišu duot, kaip ėmė duot! O turtuolis kaip vargšui 
duos — vis į žemę: pilnos akys pelenų. Karalius, pamatęs, kad jau visai 
turtuolis primuštas ir apspangęs, sako vargšui: 

— Karą laimėjai, tai būsi mano tikras žentas. Po dviejų mėnesių jau 
bus vestuvės. Bet dar vieną sykį turėsi prieš vestuves parodyt, ką gali. Gau- 
si įsakymą, kai atvažiuosit pas karalių. 

Tas vargšas neturi kuo nuvažiuot, tai pėsčias nueina ir randa tą tur- 
tingąjį. Mano: „Turbūt rytoj man reiks su juo kariaut“. 

Karalius turėjo seną kalvį — labai protingą žmogų. Vargšas vaikščio- 
damas užsuka ir pas tą kalvį. Kalvis klausia: 

— Katras judu liksit karaliaus žentu? 

Vargšas atsakė: 

— Visur turtuolio pirmenybė — ir čia jo bus. Jis gaus karaliaus duk- 
terį, o aš nieko. 

Senas kalvis buvo labai gabus žmogus. Sako: 

— Jeigu tu norėsi, tai karaliaus dukterį ir gausi. Neužmirši, — sa- 
ko,— manęs? 

— (0,— sako, — ne! 

— Tai gerai. 

O karalius visad su senu kalviu apie viską pasitaria. Ir dabar jis pasku- 
tinę minutę sumano: „Reikia eit pas tą kalvį pasitart, katrą paimt žentu“. 
Karalius ateina pas kalvį ir klausia: 

— Kaip tu manai, katras geriau tiktų man į žentus? Šitas vargšas bū- 
tų nieko žmogus, tik prastos kilmės, o šitas antras — aukštos kilmės, iš ka- 
rališkų. Tai aš dabar nežinau, ką daryt. 

Kalvis karaliui šitaip sako: 

— Šitas vargšas tai bus tau šeimininkas geras, o iš to turtuolio tai ne- 
išeis nieko. 

— Tai kodėl? 

— Man atrodo, kad jis stipriai kvailas. 

Kralius sako kalviui: 

— Ką tu žinai, kad jis kvailas? 

— Kai jis ateina čia į kalvę, tai tik dairosi į šonus — matyt, kad jo 
nepilnas protas. Jis vis taikosi per laukus bėgti. Ar tai iš šitokio gali būti 
šeimininkas? Aš karaliui sakau: atveskit abudu į kalvę, ir pats pamatysi, 
kaip jis ima kvailioti. 

Karalius abudu atsiveda pas kalvį. O kalvis užkaitino gabalą geležies 
ir nematant užkišo turtuoliui žentui už aulo. Tas kai tik pajuto — nieko 
nelaukęs šoko tiesiog ant karaliaus, tą parmušė prie durų, sumynė, pats 
kaip padūkęs per arimus, per laukus taip ėjo, kad nieko nematyt, tik de- 
besys dulkių! Kalvis sako karaliui: 

— Ar aš tau nesakiau, kad jis kvailas?! Pats matai dabar. Ar tai šitas 
gali būti karaliaus žentu? Negali. O iš šito vargšo, matyt, kad bus šeimi- 
ninkas geras. 

Karalius paklausė seno kalvio, išleido savo dukterį už vargšo. Iškėlė 
puikias vestuves. O senas kalvis buvo vestuvėse pirmas. 


ONA 
GEDMINIENĖ 


Gimė 1902 metais. Augo Vadžgirio apy- 
linkės (Jurbarko raj.) dvarų ar šiaip didesnių 
ūkių kumetynuose: tėvas visą gyvenimą kume- 
čiavo. Ištekėjusi apsigyveno Paskynų kaime. 
Mirė 1983 metais. 

Daugumą pasakų girdėjo vaikystėje iš tė- 
vo. Jis daug jų mokėjo: „kelis maišus pripasa- 
kotų!“ O. Gedminienė, kalbėdamasi su tauto- 
sakininke B. Kerbelyte, prisiminė, kokį stiprų 
įspūdį darydavusios jai pasakos: „Kai baugiai 
pasakodavo, tai bijojom per aslą pereit, kojas 
ant suolo susikeldavom, — mama nešdavo į lo- 
vą“. Pati sekti pasakas pradėjo tik anūkams. 
Vaikams neturėjusi kada pasakoti: namie reikė- 
jo dirbti ir moteriškus, ir vyriškus darbus (vy- 
ras Sunkiai sirgo). 

Iš O. Gedminienės pasakos buvo rašomos 
1967 metais Lietuvių kalbos ir literatūros insti- 
tute. Be to, ji buvo aplankyta 1973 metų insti- 
tuto tautosakinės ekspedicijos metu. Iš jos už- 
rašyta 43 pasakos, keliolika sakmių, 33 dainos. 
Šiame leidinyje 4 jos pateiktas pasakas (pir- 
mąją, trečiąją — penktąją) užrašė B. Kerbe- 
lytė 1973 metais, kitas — B. Kerbelytė ir 
Z. Puteikienė 1967 metais (visas šifravo 
B. Kerbelytė). 


VLIAS Ik A satak.US 


V. toks buvo, neturtingas žmogelis. Jisai turėjo labai didelę šei- 
mą ir daug dirbdavo. Vienąsyk taip pasitaikė, kad neturėjo ką uždirbęs. 
Jau vaikai verkia, valgyt nori — nėra ką duot jiems. Tai prisiminė, kad 
dar tokių nešvarių grūdų turįs kiek. Išsinešė juos ant vėjo, kad prapūs- 
tų — Ssumals ir vaikams košės išvirs. Kai tik išsinešė, smarkesnis vėjas pa- 
pūtė — nunešė ir grūdus, ir pelus! Net verkia įėjęs: 

— Ką dabar reikia daryt? 

O mama dar daugiau verkia. O vaikai visi valgyt šaukia, išalkę bai- 
siausiai. 

— Na, tai ką?! Eisiu tam vėjui atkeršyt, kad jis taip padarė. Eisiu vė- 
jo ieškot. 

Ir išėjo. Eina eina, eina eina, nuėjo už kalnų, už miškų, o niekur to vė- 
jo neranda. Ir eidamas tolyn užėjęs tokią trobą — stogo mažai bėra, sie- 
nos vėl sukraipytos. Na, tai jau čia tikrai vėjo troba! Įėjęs į vidų — teisy- 
bė: guli storomis lūpomis didžiulis milžinas. Vienoj kerčioj galva, kitoj — 

kojos. Pastrižai per tą trobelę. Miega, taip smarkiai knarkia! Ir pradėjęs 
jį budint: 

— Vėjau vėjau, ką tu padarei? Mano vaikai antai alksta baisiausiai! O 
tu nunešei grūdus. Aš norėjau, kad tik pelus išpūstum, o tu ir grūdus nune- 
šei. Neturiu ką vaikams duot. 

Vėjas iš karto buvo supykęs, kad jį pakėlė. O paskui, kai žmogus pra- 
dėjo vaikus minėt, susigraudino. 

— Žinai, aš tau duosiu tokį krepšelį. Kai parneši, tą krepšelį padėk 
ant stalo ir pasakyk: „Krepšeli, papenėk mus!“ Ir,— sako, — papenės. 
O kai jau būsite pavalgę, tai pasakyk: „,„Krepšeli, viską sutvarkyk!“ — ir 
vėl nieko neliks. Taip galėsit sau maitintis. 

Tai tas žmogus padėkojo. 

— Bet,— sako vėjas, — niekur neužeik! Eik tiesiai namo, nešk vai- 
kams. 

Na, tai jis eina. O šalia kelio smuklė buvo. Kur čia praeisi — reikia į 
smuklę užsukt. Užsuko į tą smuklę, pasidėjo tą krepšelį ant stalo. Nori 
pasirodyt prieš kitus Žmones — sako: 

— Krepšeli, papenėk! , 

Atsirado valgių visokių ant stalo! Pavalgė jisai ir: 

— Susitvarkyk, krepšeli! 

Vėl viskas dingo. Tas krepšelis stovi ant stalo. Tuoj smuklininkas prie 
jo pristojo, tuoj atnešė gert: 

— Ką dabar taip pavalgei sausai, neužgėrei. Še degtinėlės — bus 
linksmiau. 

Ir jį nugirdė. Jis ir užmigo. Kai užmigo, smuklininkas pakeitė krepšiu- 
ką: tą pasiėmė, o jam padėjo paprastą. Jis atsikėlė, nieko nepagalvojo — 
už to krepšiuko. Pareina namo. Vaikai pasitiko: 

— Tėveli, ar parnešei valgyt — labai norim, — ar parnešei? 

— Parnešiau, parnešiau. 

Padeda ant stalo krepšelį: 

— Krepšeli, papenėk! Krepšeli, papenėk! 

Nieko nėra. 

— Ką, tas vėjas juokiasi iš manęs?! Eisiu aš vėl jo baust. 

Ir eina baust vėjo, kam tas krepšelis nepeni. Kai nuėjo, sako: 

— Vėjau, tu mane prigavai. Vaikai rėkia, valgyt nori, o neturiu ko 
duot. O krepšelis nėpeni. 

— Ar neužėjai niekur? 

— Na, užėjau... Bet kad krepšelis tas pats... 

— Ne,— sako, — tai kitą tau pakeitė. 

Tas vėjas buvo užpykęs, bet vėl vaikų pasigailėjo. Davė jam tokį avi- 
nėlį: 

— Pasakysi: „Avinėli, pasipurtyk!“ — auksinių išbirs. 

Na, tai žmogus patenkintas su tuo avinėliu eina namo. Priėjo prie 
smuklės — ir vėl traukte traukia užeiti. O vėjas irgi buvo įgrasinęs tiesiog 
namo eiti. Užėjo — smuklininkas: 

-— Ką, čia žmonės, o tu su gyvuliu! Čia ne gyvulių tvartas! — apiba- 
rė jį. 


284 


Tas aiškina, kad čia nepaprastas avinėlis, tai jis gali prie žmonių būt. 

— (O kuo jis nepaprastas? 

Tuojau paprašė pasipurtyt. Pasipurtė — auksinių pribiro. Tai smu- 
klininkas nežino ką daryt! Vėl jį nugirdo ir tą avinėlį pamaino kitu. Žmo- 
gus pasnaudė kiek, pabudęs pasiėmė avinėlį, pareina namo. Namie — 
triukšmas, valgyt visi šaukia! Na, tai jis aiškina: avinėlis pasipurtys — bus 
pinigų. Sako: 

— Avinėli, pasipurtyk! Pasipurtyk! 

Avinėlis nesipurto. 

— Na, tai dabar vėl mane vėjas prigavo! — Ne save kaltina, bet vėją. 

Ir vėl eina pas tą vėją. Nuėjo: 

— Ką man, — sako, — pajuokai davei?! Avinėlis nesipurto, pinigai 
nebyra, 

— O tu niekur neužėjai? 

— Na, užėjau į smuklę. | 

— Tai,— sako vėjas, — tu pats kaltas. Dabar, — sako, — aš tau duo- 
siu tokį boselį. Tik pirmiau išmėginsiu. 

Pasakė vėjas: 

— Iš boselio! | 

Oi, kad pradėjo jam mušt šonus! Tik bilda, tiktai bilda! O tas raitos — 
nemato nieko, o raitos! Ir vėjas vis klausia: 

— Ar daugiau eisi į smuklę? Ar eisi? 

Prisižadėjo neit. 

— Tai dabar — į boselį! 

Nustojo mušt. 

— Šįsyk, — sako vėjas, — būtinai turi užeit į smuklę ir smuklininko 
pareikalauk krepšelio ir avinėlio. Matysi, ką sakys. 

Vėl užėjo į smuklę. Smuklininkas apie jį jau šokinėja: iš anų daiktų 
turto kai turi, tai mano, kad iš boselio dar daugiau pribirs. Tuojau atnešė 
stiklinę, valgyt. Tas pasakė: 

— Iš boselio! 

Kad pradėjo smuklininkui šonus mušt! O šaukia, o raitos! 

— Atiduok dabar krepšelį, atiduok avinėlį! 

Iš pradžių gynės: 

— "Tu juos išsinešei! 

O paskui jau, kai gerai įveikė, atidavė ir krepšelį, ir avinėlį. Tada pa- 
sakė: 

— Į boselį! 

Parsinešė visus daiktus namo. Ir gerai gyveno: avinėlis purtės, krepše- 
lis maitino, o boselis gynė nuo visko. Jau labai buvo gerai. 

PINIGAI NIEKO NEŽADA 


K itados buvo trys draugai. Vienas vedė ir taip suskurdo, kad vos pra- 
simaitina. Pakulas pirkdavo, virves sukdavo ir taip maitinosi. Užėjo pas jį 
senesnių laikų draugai pasižiūrėt. Vienas sako: 

— Jam trūksta pinigų. 

O antras: 

— Ne piniguose laimė. Jei jau žmogaus laimė tokia yra, kad skursti, 
tai pinigai nieko nepadės. 

Jie kiek pasiginčijo. Sudeda juodu jam didelę dalį pinigų — žiūrės, 
kaip jie padės. Tas padėkojo už pinigus, tie išėjo sau. Į šaliką juos surišo. 
Tas šalikas raudonas buvo. Ir pasiliko pinigų (nežinau, kaip jie vadinos; 
mes paimkim rublį) dešimt rublių, — tam sykiui apsipirkt. Sako: 

— Mano šeimyna jau seniai valgė mėsos, tai jos nupirksiu — kaip tik 
bus dovana iš tų pinigų. 

Tas žmogelis užėjo į parduotuvę, nupirko mėsos. Ir mėsą pasiėmė į tą 
pačią ranką, ir šaliką su pinigais. Ir taip nešas. Lėkė erelis, tą mėsą užuo- 
dė, griebė — ir tą šaliką pagriebė ir nusinešė. Pareina namo — nei pini- 
gų, nei mėsos. Pasakė žmonai — labai nusigailėjo. Ir vėl taip skursta. Vėl 
virves suka. 

Po kiek laiko tie draugai vėl pas jį atėjo. Jis viską pasipasakojo, kaip 
nutiko. 

— Matai, — sako pirmasis, — juk aš sakiau, kad ne piniguose žmo- 
gaus laimė. Jeigu jau laimė yra, tai ir be pinigų pragyvena. 

Na, tai jie dar: 

— Duokim vėl pinigų — matysim. 

Duoda antrą kartą pinigų jam. Jis vėl parneša tuos pinigus namo. Bu- 
vo toks didelis puodas — ten kokius miltus susipildavo ar ką. Jis jau lyg ir 
įdužęs. Ima tuos pinigus supila į tą puodą. Ant viršaus dar miltų buvo kiek. 
Niekam nieko nesako, nei žmonai nepasakoja. Išeidamas paliko tuos pi- 
nigus. 

Kitą dieną atvažiavo pirklys į ten — ir niekur negauna pašaro jokio. 
Klausinėja visų gyventojų. Tai ta žmona ir sako: 

— Puode tie miltai mums valgymui netinka — pažiūrėk, jeigu jie ge- 
ri, tai galėtum paimt arkliui. 

Pažiūrėjo tas pirklys: 

— Na, — sako, — nėra labai geri, bet arklys ės. 

Paima maišiuką ir supila tuos miltus. Įsideda į vežimuką savo ir išva- 
žiuoja. | 

Pareina vyras. O ji sako: 

— Štai nupirkau valgyt šiek tiek geriau. 

— O iš kur tu pinigų gavai? 

— Nagi, — sako, — tuos senus miltus, kur buvo puode, pardaviau — 
dar ir pasiliko kelios kapeikos. 

— Ką tu padarei! Ten tiek buvo pinigų paslėptų! 

— Na, tai kodėl nesakei?! 

Vienas kitą pasikaltino, tas žmogus vėl apgailėjo, kad taip išėjo — ir 
vėl taip pat gyvena. 

Na, ir, kiek laiko praėjus, vėl tie draugai užeina. Užeina tie draugai — 
ir vėl tas pats. Vienas ir vėl tikina: 

— Juk aš sakiau, kad žmogui laimė ne piniguos. Jei jau laimė, tai 
laimė! O pinigai nieko nepadeda. 

Jie ateidami buvo radę gabalą švino. Lyg juokais sako: 

— Dabar mes tau paliksim šį šviną. 

Pametė į kampą, lyg pašiepdami: tiek pinigų davė — nepragyveno. 

Praėjo diena kita — atbėga žvejai. 

— O gal tu,— sako, — švino kokį gabalą turi? Mums tinklui reikia, 
kad svarintų. 

— 0,— sako, — čia buvo. 

Paieškojo — tą šviną padavė. 

— Na,— sako žvejai, — pirmas griebimas — tavo laimei už tą šviną. 
Ką pagausim, tau atiduosim. 

— Na, gerai. 

Žvejai išėjo. Kai tik pirmą griebimą paėmė — pagavo labai didelę 
žuvį. Atidėjo ją ir, kai baigė žvejoti, atnešė jam. Žmona ją valė, tvarkė — 
ir rado viduriuose tokį gražų akmenį. Vaikai apspito: 

— Kaip jis šviečia gražiai! Mums nė lempos nereiks! 

Ir kaimynė turtuolė apie tą akmenį sužinojo. Atėjo, siūlo jiem pinigų 
kiek. Vaikai sako: 

— Mamyte, neduok! Mums jis taip gražus... 

Ir nedavė. Vyras nusinešė parodyt akmenį auksakaliui. Tas sako: 

— Labai didelis brangakmenis jisai, daug pinigo vertas! 

Parduoda jie tą akmenį ir už tuos pinigus sugalvoja pirkt ūkį. Apsi- 
ieškojo Žemės, nupirko ir rengias ten gyvent išvažiuot. Išėjo apsižiūrėt, 
žiūri — dideliame medy lizdas susuktas, o tame lizde kažin kas raudo- 
nuoja. Pastebėjo — kad erelio lizdas. Kai dieną erelis išlėkė, vaikai lipo 
į medį. Prilipo, išima tą raudoną, žiūri, — kad tas pats šalikas. Ir tie pini- 
gai tebėr. 

Paskui po kiek laiko pirklys atvežė tuos pinigus, kur rado miltuose. 

— Va jūsų miltuose ką radau! | 

Ir pradėjo gerai gyventi. 


KAIP RIESTAINITAIS ANIGO 


G. tokie du senukai. Ir ta moteris labai mėgo pasakot, ką girdė- 
jus negirdėjus, būtų nebūtų dalykų. 

Vieną kartą tas senukas rado pinigų pamestų. Galvoja: kaip čia dabar 
iš žmonos išsisukus? Vis tiek ji sužinos, nuo žmonos neišsislėpsi. Bet kaip 


287 


padaryt, kad ji nenueitų ponui pasakyt? O ponas sužinojęs atims pinigus, 
dar ir kailį išplaks. | 

Sugalvojo. Nuėjo į miestelį pavakare, nežinant jai, nusipirko ries- 
tainių, dar dešrų. Parsinešė. Rytmetį išnešė — riestainių kiemuky pa- 
barstė pabarstė, dešrų padėjo prie gėlių daržely. Ir, atėjęs į kamba- 
rį, sako: 

— Na, motin, tu miegi, o antai jau kaimo moterys kada po laukus 
klega! Juk šiąnakt riestainiais snigo! 

— Ojetus, tėveli, kodėl tu man nepasakei?! Juk reikėjo pirmiau pasa- 
kyt. O aš ve nežinojau... 

Pakilo greitai ji, apsirengė, prijuostę prisikišo, išbėgo. Tikrai — kie- 
muky kur sukas, ten riestainį randa. Per vartus išėjo, po lauką pavaikš- 
čiojo — nėra. 

— Gerai sakė, kad moterys nurinko — jau nėra. 

Riestainius susirinko, dar tą dešrą rado, — įsinešė į vidų. 

— Na, tai dabar, tėveli, valgykim. 

Juodu susėdę valgo tas dešras su riestainiais. Tas išėjo laukan, įei- 


na: , 2 i 
— Bet, motin, kad jau daug kareivių ateina nuo miško! 


— Ojetus, tėveli! Tai bijau! Kur man dabar dingt? Kur dingt? 

— O šit kubilas yra: aš paversiu,— lįsk po tuo kubilu! 

Na, tai ji palindo, jis tą kubilą užvožė, ant to kubilo užpylė grūdų ir 
užkėlė vištas. Tos vištos kai kerta, tai atrodo, kad eina jau, bilda. Rinko 
rinko vištos, surinko tuos grūdus. Ir: 

— Na, jau praėjo kareiviai! 

— Kad aš dar bijau, dar kiek pabūsiu... 

— Kad jau toli, toli jau. Matai, jau nė negirdėti. 

— Na, tai jau... išlįsiu... 

Išlindo iš po to kubilo: 

— "Teisybė, jau nematyti. O aš taip bijojau! Taip“ bijojau! 

Dabar ji vėl ruošias troboj. Tas paėmė ožį įkėlė į beržą. O ožys kad 
bliauna, kad bliauna! | 

— Bet, tėveli, kas čia per balsas dabar toks? 

— "Taigi, motin, ar nežinai dabar? Ogi kipšas mūsų ponui barzdą 
skuta. 

— Bet turbūt jam skaudu, kad taip drūčiai jisai šaukia?! 

— Na,— sako, — žinoma, kad skaudu. 

Kai jau nusistebėjo, toliau ruošias, — jis tą ožį iškėlė, nuvedė į tvartą. 
Atėjęs ir sako: 

— Motin, jei tu niekam neprasitartumei, aš tau gerą naujieną pasa- 
kyčiau. 

— Nagi, ką? Na, o ką? | 

— Bet tik niekam neprasitark! O kad prasitarsi, bus blogai. Ir tau 
bus blogai, ir man. 

— Ne ne, tėveli, niekam nepasakysiu, niekam! 

— Ogi,— sako, — pinigų radau. Turbūt tie kareiviai pametė. 

— Ojetus mano! Tai gerai, kad radai! — Dar pasistebėjo pati, kad 
kareiviai pametė. 

— Tik niekam neprasitark! 

Tą dieną kentė. Rytojaus dieną jau sunkiai iškenčia — bėga mote- 
rims pasakyt, bėga ponui pasakyt. Vos vos susilaikė, bet dar susilaikė. Dar 
kitą dieną — išėjus ir moterims pasakoja: 

— Žinai ką — mano tėvas pinigų rado. 

— Tai o kiek jis rado, kur jis rado? — toms įdomu, klausinėja. 

— Nagi turbūt tie kareiviai pametė, kur čia ėjo. 

Na, tai moterys sako: 

— Tai kad čia jokių kareivių nėjo... 

— Nagi ėjo tikrai, ėjo. Ir tie kareiviai pametė pinigus. 

Tai jos viena kitai: 

— Turbūt jai protas maišos. Ką čia su ja — nėr ką nė šnekėt. 

Tai ji aiškina toliau: 

— Na, kad jūs nežinot, kai kareiviai ėjo — tai kai riestainiais snigo, 
tą dieną rado tėvas pinigus! 

— Čia dabar! Jau tikrai, — sako, — kvailiot pradėjai! — į akis jai sa- 
ko. 

— Nagi snigo! Aš tiek prisirinkau! Dar ir dešrų radau, ne tik riestai- 
nių. Na, jei jūs nebuvot, nežinot — tai tą dieną, kai ponui barzdą kipšas 
skuto,— tą dieną rado. 

— Na, čia dar negirdėta! 

Visos pradėjo klegėt, juoktis, nubėgo: 

— Jau ji kvailioja, jau visai... 

Na, ji su tomis moterimis pasišnekėjo — paguoda menka. Pas poną 
bėga. Nubėga pas poną: 

— Žinai, ponuti, mano vyras rado pinigų. 

— O kiek jis rado? 

— Nedaug. 

— O kur jis rado? 

— Čia rado, ant kelio: turbūt tie kareiviai pametė. 

— Kokie kareiviai? 

— Na, kur aną dieną čia ėjo. 

— Na, kad nematėm. Ar tau galvoj negerai? 

— Na, tai kad nežinai, ponuti, kai kareiviai ėjo, tai tą dieną, kai ries- 
tainiais snigo. 

— Jau,— sako ponas,— visai sumišai! 

— Nei to nežinai? Tai kai ponui kipšas barzdą skuto. 

— A, tai man kipšas barzdą skuto?! 

Tuojau prisimynė, su lazda išpylė kailį, o išpylė! Kad jau iki nugaros 
sutinimo. | 

Kai moteris parėjo, nuo to jau daugiau liovės viską pasakot. Tokia pa- 
sidarė rimta. Ir pasibaigė viskas. 

KAS DIDZIAUSIAS TINGINYS 


| oks ten buvo kunigaikštis ar kas, — ir jis paskelbė, kad visi tinginiai 
pas jį sueitų: vaišinsiąs visus, gerai užlaikysiąs. Tai tų tinginių pradėję 
rinktis! Jau begalės prisirinko. Tokią šėtrą jiems padarė, vasaros laikas 
mat buvo. Jie voliojas ant šiaudų, o čia jiems valgyt duoda gerai. Ir vis dar 
naujų ateina, vis dar naujų ateina. Jau tiek daugel, kad kunigaikštis ne- 
valioja jų išmaitinti. Ėmė ir suprastino maistą — jau prasčiau duoda val- 
gyt. Kai prasčiau duoda, dauguma išsiskirstė: 

— Prastai valgyt duoda — ko mes čia būsim? Truputį padirbi — ir 
pavalgai gerai... 

Dar daugiau suprastino — dar daugiau išėjo. Taip vis prastino... Ir 
jau galų gale pasiliko tik trys tinginiai. Trys pasiliko. Sako kunigaikštis: 

— Jums čia per didelė patalpa. 

Tokią mažikę patalpą padarė, kad tik trys tilptų. Ir visai prastai duo- 
da valgyt. Vis tiek jie būna. Galiausiai jiems pranešė, kad jau šiąnakt jų 
pastogę degs — sako: 

— Jūs bėkit! 

— Tai kas? Tegu degie. Kad ir degs, o aš tai neisiu. 

— Ir aš neisiu. 

Ir visi trys nusprendė neit. Ir pastogė degė — ir jie sudegė. 


GE PRAKAITO DUONOS NEVALGYSI 


| ėvai augino sūnų vienturtį. Tai jis labai buvo tinginys. Tėvas ir ge- 
ruoju, ir piktuoju. vertė, kad jisai dirbtų, o jis vis tiek nedirba ir nedirba. 
Tėvas jau nuseno — nėra kam dirbt. Užėjo tėvui širdis — išvarė jį visai 
iš namų: 

— Eik, kur nori. Aš tavęs nematysiu — man bus lengviau. 

Sūnus pasivalgė pietus, išėjo. Kiek paėjo — rado ąžuolą didelį. Pavėsy 
atsigulė. O kad pilvas pilnas — ir voliojas. Iki vakaro pasivoliojo pasivo- 
liojo — O jau vakarienės būtų gerai. Bet kur jos gausi? Na, kenčia. Per- 
miegojęs po tuo ąžuolu — rytą šalta! Saulytė kiek patekėjo — eina į saulę 
kiek apsišildyt. Bet kur valgyt gauti — jau nežino. Kenčia. Jau ir pietūs, 
ir po pietų laikas, o vis tiek nėra ko valgyt. Tai dabar jau jis pajutęs — lyg 
per šakas kažin kas šlumšt, šlumšt. Žiūri, kas čia taip šlama. Ogi duonos 
toks kepaliukas nukritęs. Ot apsidžiaugė: 

— Tai pavalgysiu duonelės! 

Bet jis keltis tingi. O nelabai toli prie kojų nukrito. Truputį atbulas pa- 
sirymavo, su koja krapšto tą duoną. Kiek jis krapšto, tiek ta duona tolyn. 
Vis pasispiria, vėl pasilenkęs krapšto, o apetitas dar didesnis sukilo. Duo- 

ną matydamas, valgyt nori, o čia nepasiekia. Tai jis repečkom parpuolė, 
keliais, rankomis repečkoja pas tą duoną. O ji tra kias tolyn. Na, jisai ma- 
to, kad taip nesugaus. Atsistojo — iš tikrųjų pr< dcjo gaudyt tą duoną. Ir 
tiek gaudė, tiek gaudė, kad sušilo, suprakaitavo. O kai jau suprakaitavo, 
nuvargo, tai tada priėjo prie duonos. Susigavo ir pavalgė. Ir tada apsigal- 
vojo, kad duoną valgyt be prakaito neišeina — reikia ją valgyt tik iš pra- 
kaito. Sako: 

— Grįšiu pas tėvą, dirbsiu — tada ir valgysiu. 

Taip ir padarė. 


TIK REIKIA KANTRYBĖS 


P. žmogus krepšį. Ir atėjo meška. 

— Ką tu čia veiki? 

— Nagi krepšius pinu. Še, dykinėji — galėtum ir tu nupint. Parsi- 
duotum — pinigų turėtum. 

— Tai kad aš nemoku. 

— Pasimokyk! Štai aš parodysiu. 

Žmogus pina. Meška pažiūrėjo: 

— O, čia nieko sunkaus nėra! Gal ir mokėsiu. 

Nuėjo į mišką, prisilaužė šakų, prisilaužė ir atsinešė didžiausią glėbį, 
prie to Žmogaus pasidėjo. Su savo letena nubraukia šakutes ir lenkia. Pa- 
traukia smarkiai — šaka pykšt perlūžta. Tą meta, tuoj kitą ima. Taip ji 
lenkė lenkė, visą krūvą išlaužė ir lanko nesulenkė. 

— Ot,— sako žmogui,— bepigu tau, kad tu moki, o aš nemoku. 

— Ne, čia ne mokslas svarbu, bet tik reikia kantrybės. Reikia atsar- 
giai ir palengva — tada būtum sulenkus. Kad darai staigiai — niekas tau 
neišėjo. 


PIS 


Ua augino vienatinį sūnų. Lepino labai, lepino. Jau išaugo tas 
sūnus ir nieko neveikia. 

— - Kaip dabar, sūneli, gyvensi, kad nieko nedirbi? 

— Aš noriu amato mokytis. 

— Na, ir kokio amato? 

Jis pagalvojo pagalvojo: 

— Galbūt į kalvius. 

— Na, gerai. 

Tėvas išėjo, suieškojo kalvį gerą, sutarė su tuo kalviu, užmokėjo jam 
už tai, kad mokins. Ir parėjęs namo sako: 

— Vaikeli, renkis — aš tave išvešiu mokytis. 

Išvežė pas tą kalvį. Ir sako tėvas kalviui: 

— Žinai, mano vaikas nedirbs — tiktai žiūrėdamas mokysis, o darbo 
tau nedirbs. | 

— Gerai, — tas kalvis sutiko. 

Tokią pintinę nupynė tėvas, pakabino kalvėj ir tą vaiką vis įlaipina į 
tą pintinę. Kalvis dirba, o vaikas iš pintinės žiūri. Žiūrėjo žiūrėjo — pra- 
ėjo sutartas laikas. Pasibaigė tas laikas — sūnus sako: 

— Dabar jau mokėsiu. 

Ir parvažiuoja pas tėvą. 

— Dabar tik reikia įrankių — jau dirbsiu. 

— Na, gerai, važiuojam pirkt įrankių. 

Nuvažiavo į miestą, supirko visus kalvės įrankius, nupirko geležies. 
Ir dabar tėvas: 

-— Žinai, vaikeli, man reikėtų pirmiausia žagrės. 

— (Gerai, dirbsim žagrę. 

Ir pradėjo tas vaikas dirbt. Tą geležį įkaitina, padaužo padaužo — ge- 
ležis dega. Sudegė, nedaug teliko. 

— Žinai, tėveli, neišeis žagrė. 

— (O kas išeis? 

— Nagi, kas gali išeit? Kirvis! Bet didelis kirvis. 

— Na, vaikeli, gerai ir kirvis. Reikalingas. Dirbk kirvį! 

Dirba kirvį. Dirba dirba, vis tą geležį degina degina. Jau sudegino, jau 
mažai teliko. 

— Tėveli, neišeina didelis kirvis. Jau bent mažiukas! 

— Gerai, vaikeli, mažiuką dirbk. 

Dirba mažiuką. Dirba dirba. Jau sudegė ta geležis. Jau ir mažiukas 
kirvis neišeina. 

— Na, o dabar kas gali išeit? 

— Nežinau. Gal koks plaktukas. 

— Na, gerai, dirbk plaktuką. 

Dirba plaktuką — ir plaktukas neišėjo. 

— Na, dabar kas išeis? 

— Peilis. 

— Na, dirbk peilį! 

Dirba peilį — ir peilis pagaliau neišėjo. 

— Na, o kas dabar išeis? 

— Dabar, tėveli, žinai, kas išeis? Piš! 

— Na, gerai, dirbk ir tą! 

Dar padaužė padaužė geležį, įkaitino gerai. Į vandenį įmetė — tas ge- 
ležiukas sušnypštė! 

— Va, tėveli, tai išėjo piš! 

KISIELIUS 


A tėjo pas kaimyną kitas. Ir rado bevalgant. Pakvietė ir jį: 

— Eik šen, paragausi. 

Jis pavalgė: 

— Bet kas čia per valgis toks būtų, kad toks skanus?! Kas čia išeitų? 

— Nagi,— sako, — kisielius! 

Išsiklausinėjo, kaip jį padaro. Kaimynas nupasakojo viską. O tas raitas 
buvo. Išėjo, užsėdo ant arklio: 

— Kad nepamirščiau — vis kartosiu. Kis kis kisielius, kis kis kisie- 
lius... 

Ir joja taip. Prijoja vartus. Jau kad ant kelio vartai, tai ir pelkė labai 
didelė ties tais vartais. Tai jis nulipo nuo arklio, tą arklį persivedė į antrą 
pusę vartų. Ir baigta — jau nežino, koks tas valgis buvo. Ir po tą pelkę 
pradėjo graibyt su rankomis, to valgio ieškot. Ieško ieško... Ateina kitas 
žmogus: 

— Na, žmogeli, ką tu čia veiki dabar? 

— Gi,— sako, — aš čia tokį valgį pamečiau ir ieškau jo. 

— Kaip tu, — sako, — jau rasi čia tą valgį? Kaip tu rasi? Pažiūrėk, 
kad tas vanduo jau pasidaręs kaip kisielius! 

— Va va, kaimynėli, aš to ir ieškojau! 

Vėl užsisėdo ant arklio ir parjojo su kisielium. 


SIUKSLĖS --- VAISTAI 


G yveno tokia mergina, visų apšnekama, kad nešvari. Ir pas ją pirš- 
liai atvažiavo. Čia juos pavaišino. Po tos vakarienės ir suserga jaunasis: 

— Oi, negerai man, negerai! Krūtinę skauda! Krūtinę! 

Piršlys ir sako: 

— Tai tau ne kas kitas, o gumbas. Kad krūtinę skauda, tai gumbas. 

— Na, tai, — ta mergina sako, — gal vaistų kokių? 

— Teisybė, yra nuo gumbo vaistų. Bet kad ne visur jų galima gaut. 

— O kažin kas jau tie vaistai? Kad žinotumėm, tai gal pas mus rastu- 
mėm tų vaistų. 

— "Tie vaistai yra tokie: kai duoną minko, o pasilieka prie alkūnių teš- 
los, tai ta tešla — labai labai geri vaistai nuo gumbo! 

— A, tai yra, yra! | 

Pasismaukė mergina rankovę — parodė, kad aplipusios rankos bai- 
siausiai! Tie prasidžiaugė: 

— Tai gerai! Tai gerai! 

Tuoj paskuto tos tešlos, šaukštą atnešė, vandens. Jaunikis gogčioda- 
mas prarijo. Kiek palaukęs: 

— Ot, jau geriau! Jau geriau! — Apsidžiaugė: — Štai dabar išgi- 
jau — jau dabar gerai. 

Piršlys sako: 

— Na, tai dabar jau važiuosim namo. Tu čia baik kalbas, atsisveikink, 
o aš eisiu sutaisyt arklių — ir važiuosim. 

Išėjo prie arklių ir atgal sugrįžo: 

— Še, viena bėda tai niekados ne bėda — kai kelios susideda, tai ta- 
da jauti bėdą. Arklys susirgo diegliais! Ką dabar darysim? 

— Na, tai gal ir tam arkliui būtų galima paieškot vaistų? 

— Gi galima būtų. Tik klausimas, ar galima gaut! 

— O ko jau reikia? 

— Reikėtų pernykščių sąšlavų! | 

— O, man rodos, kad yra. Aš kamarą kai sušluoju — krūva. Tai nuo 
viršaus nūkasim, o po apačia dar pernykštės tebėra. 

— Na, gerai! Čia būtų labai gerai, kad mes jų gautumėm! 

Mergina su piršliu nuėjo į kamarą, nusinešė į ką įpilt. Pakasė sąšla- 
vų — didžiausia krūva suversta! Dar avižų ant jų užpylė, nunešė arkliui. 
Po valandžiukės piršlys ateina: 

— Jau sveikas ir arklys. Galim važiuot! Tai gerai, kad mes gerą vietą 
užėjom — išsigydėm, o kad ne... 


MONIKA | 
KVIETKIENĖ 


Gimė 1911 metais. Kilusi nuo Girkalnio 
(Raseinių raj.), ten ir užaugo. Nuo pat vai- 
kystės tarnavo svetimiems, vėliau apsigyveno 
Šauklių kaime (Kalnujų apyl., Raseinių raj.). 

Pasakų daugiausia girdėjo iš senelės, taip 
pat iš tėvo. Paskui pati jas sekė savo vaikams ir 
anūkams. 4 

1973 metų Lietuvių kalbos ir literatūros > 2 (šis “ 
instituto tautosakinės ekspedicijos metu B. Ker | k m. 


belytė iš jos užrašė 24 pasakas, taip pat ne- 
mažai dainų. Keturios pasakos čia pateikiamos | ||| 
(jas šifravo B. Kerbelytė). || K 


TIKRA IR NETIKRA SESUTI 


B. tėvai tokie, ir jie turėjo sūnų ir dukterį. Ta duktė buvo labai 
graži, labai graži. Tėvai numirė, tuos vaikus labai jaunus paliko. Užaugo. 
Dabar tas brolis žiūri, kad tokios gražios kaip sesuo jis niekur nemato mer- 
ginos. Jisai sako: 

— Žinai, sesute, aš noriu, kad tu būtum mano žmona. 

Jinai sako: 

— Nagi jau to tai nebus. 

— Na, kad kitaip negalima. — Sako: — Aš tokios gražios nerandu. 
Ir nerasiu tokios. 

— Gerai,— sako sesuo, — jeigu jau taip, tai tada leisk mane, aš tau 
surasiu tokią gražią. 

Ir išėjo ta mergaitė. Išėjo. Eina eina, priėjo mišką. Per tą mišką eida- 
ma, jinai pamatė namelį. Įėjo į tą namelį, žiūri — ten mergaitė tokia kaip 
ji pati. Kaip į veidrodį žiūrėtum — lygiai kaip ji pati. Ta mergaitė taip 
nusigando — iš karto sako: 

— Ko tu čia atėjai? Čia raganos namai. Ragana parlėks ir tave su- 
draskys, suės. Aš neturiu kur tave paslėpti. 

Jinai sako: 

— Slėpk, o kad ne, tai mudvi bėgam abidvi. 

Sako: 

— Jau nesuspėsim, jau nepabėgsim. 

Paėmė tokią sidabrinę adatą didelę ir įsmeigė į kuodelį, kurį verpė. 
Įsmeigė, sako: 

— Dabar tai ragana tavęs nematys. 

Na, ir tuojau subildėjo žemė, atsidarė durys — įlekia jinai, kastuvą 
apsižergus, ta ragana. Uosto — sako: 


295 


— Čia žmogiena kvepia. 

— Eik tu, — sako mergaitė. — Žmogienos prisiragavus — tau ir kve- 
pia. Nieks čia nekvepia. Čia jokio žmogaus nėra. 

Ragana atsigulė. Kaip tik ji užmigo, pradėjo knarkt, ta mergaitė, kuri 
buvo tos raganos pirmiau pagrobta, sako: 

— Dabar bėgam! 

Paėmė šepetį, rankšluostį ir kamuolį. Na, ir jos bėga. 

Ta ragana atsibudus — kad jau nėra tos jos mergaitės. Vejas ją. Ve- 
jas. Jau jos išgirdo, kad bilda žemė — jau ji atsiveja, ragana. Tai ta mer- 
gaitė, kuri buvo pagrobta raganos, sako tai antrajai: 

— Dabar tu mesk kamuolį. 

Ta mergaitė numetė — iš to kamuolio pasidarė didelis kalnas. Ta ra- 
gana atbėga — randa kalną. Neperlipa. Sugrįžo atgal. Kol ji pasiėmė kas- 
tuvą, kol išsikasė kelią — jau tos toli pabėgo. Ir vėl ta ragana jau jas bai- 
gia prisivyt. Mergaitė sako: 

— O dabar mesk šepetį. 

Ta numetė šepetį — iš to šepečio pasidarė labai tankus miškas. Raga- 
na negali per tą mišką pereit. Sugrįžo atgal į namus, pasiėmė kirvį, išsi- 
kirto kelią. Ir vėl tas mergaites vejas. Tos mergaitės išgirdo, kad jinai at- 
bėga. 

5 Dabar mesk rankšluostį. 

Numetė rankšluostį. Iš to rankšluosčio pasidarė gili, plati upė. Raga- 
na atbėga — neperbrenda. Jaugi nėra kaip tą vandenį sunaikint. Atsigu- 
lė ir pradėjo gert. Gėrė gėrė tą vandenį — prigėrė ir persprogo. Tai mer- 
gaitės laimingai sugrįžo pas brolį abidvi. 

Dabar tas brolis žiūri — dvi. Ir abidvi vienodos. Neatskiriamai. Sako: 

— Jūs man pasakykit, katra mana sesutė, o katra svetima, katra galė- 
sit būti mano žmona? 

Jos nesako. Sako: 

— Atspėk! 

Jis nežino, ką reikia padaryti, kad sužinotų. Sugalvojo. Pasiėmė pūs- 
lę, prisipylė kraujo ir pasidėjo po marškiniais ant krūtinės. Sako: 

— Paskutinį kartą klausiu — sakykit! Jei ne,— sako, — nusižudau! 

Jos dar nesako. Jisai paėmė peilį ir patraukė per krūtinę — kraujas 
pasipylė. Tos mergaitės pamanė, kad jisai krūtinę persidūrė ir mirs. Ta 
svetimoji stovi šalia, žiūri, o sesutė sušuko: 

— Broleli mano!.. 

Tas atsigavo, atsistojo... Paskui šitą svetimą mergaitę vedė, ir gyveno 
visi trys laimingai. 

GERO GYVENIMO PASLAPTIS 


|| ėvas labai gerai gyveno. Kai jis visai nuseno, sūnus sako: 

— Tėveli, nenumirk taip, neišdavęs paslapties, kodėl taip gerai gyve- 
nai. Pasakyk man, kaip tu taip visko turi. Ir aš noriu gerai gyvent. 

Tai tėvas sako: 

— A, čia nieko nėra! Višai paprastai. Niekam, — sako, — nesakyk 
„padėk dieve“, visada pusrytį valgyk su medum ir ant senų kailinių dėk 
naujus apvadus. 

Sūnus tuoj nusipirko kailio, apvedžiojo kailinius, visus senus susirin- 
kęs. Ir, kai eina dirbti, vis tyli. Randa žmogų ką dirbant — nieko nesako. 
Perka medų ir vis pusryčius valgo su medum. Žiūri — vis tiek neina ge- 
ryn gyvenimas. Sako tėvui: 

— Tėveli, tu mane apgavai! Kaip sakei, taip darau, o vis tiek nieko 
daugiau neuždirbu. 

— Na, tai kaip tu gali neuždirbt? Ar sakai „dieve padėk“? 

— Nesakau. Praeinu tylėdamas! 

— Na, o pusryčius kaip valgai — su medum? 

„— Kiekvienus pusryčius su medum! 

— Na, o kaip su kailiniais? 

— Visus apvedžiojau naujais apvadais! Vis tiek, — sako, — nėra ge- 
riau. 

Sako tėvas: 

— Vaike, kelkis anksčiausiai, kad kiti tau dirbančiam sakytų „padėk 
dieve“. O kai tu ligi pusryčių. dirbši nuo anksto ryto, tau pusryčiai visada 
bus su medum. O tie kailiniai seni su naujais apvadais — stenkis, kad vis 
naujų laukų pasidaryt: išraut, iškirst krūmus, išraut kelmus! Išark, dirvą 
padaryk ir sėk — pamatysi, kaip tau javai užderės! 

Na, ir sūnus paklausė tėvo, pradėjo taip daryt. Ir pats prasigyveno. 
Sako: 

— Čia paslaptis tik — darbas! 

(Ir aš anąsyk einu į kolūkio daržą — sakau: „Na, jau šiandien nie- 
kam nesakysiu “padėk dieve“! Ir nesakiau.) 


VAGIS SKRYNIOJE 


B.. tokie tėveliai. Ir jie važiavo vieną kartą į svečius. Ir paliko na- 
mie dukrelę, nedidukę tokią. Toj mergaitė bijo viena naktį nakvoti. Tai ji 
nuėjo, pasivadino kaimyno dukrelę, kitą tokią savo draugę. Sako: 

— Mums bus abiem drąsiau. 

Ir būna abidvi. Atėjo vagis. Žinai, tie vagys buvo tokie: raudonos akys 
didelės, raudoni marškiniai, ilgi ūsai iki ausų! Ir palindo po pečium. 

Ta kaimynų mergaitė žiūri, kad po pečium dvi tokios raudonos akys. 
Tai ji sako savo draugei: 

— Aš nenakvosiu pas tave. Eisiu namo. 

Sako: | 

— Būk, nepalik manęs, man vienai nesmagu. 

— Vis tiek eisiu. Nenakvosiu. 

Bet ji nesako, kad vagį mato po pečium. Tai ta draugė, pas kurią ji atė- 
jo, sako: 

— Eik, eik! Neprapulsiu aš viena! 

Ir išėjo ta mergaitė. Kai išėjo, tas vagis išlindo iš po pečiaus, sako: 

— Pasakyk, kur tavo tėvelio pinigai! Arba atnešk man juos! 

Ta sako: 

— Mano tėvelis pinigų turi, bet paslėpęs juos laiko. 

— O tu žinai, kur jie yra? 

— Žinau. 

— Tai vesk! Parodyk, kur. 

O mergaitė buvo labai gudri. Nuveda tą vagį į svirną. Parodė, atida- 
rius skrynią: 

— Va, — sako, — čia turi būt padėta! 

Vagis įsisvėrė taip, rankas įkišo į skrynią. Labai gili — tik jo kojos ma- 
tyt. Mergaitė paėmė už kojų, švyst į skrynią įmetė, antvožą uždarė ir už- 
rakino. Vagis daužos skrynioj, daužos — ir neišeina. 

Parvažiavo tėveliai iš svečių. 

— Na,— sako, — dukryte, kaip sekės? 

— Gerai! Einam, ką parodysiu. ' 

Nuveda į svirną. Žiūri — vagis skrynioj. 

— Tai kas čia? 

— Prašė pinigus atiduot. Aš jam parodžiau čia. 

Tėveliai išprašė jį iš skrynios, išlupo kailį, išlupo, nuvedė į miliciją. 
Ir nėra dabar jo. 


DU KVAILI, TREČIAS BE PROTO 


B uvo trys broliai. Du buvo kvaili, trečias be proto. Jie turėjo tris šau- 
tuvus: du neveikė, o trečias sugedęs buvo. Išėjo medžiot. Pamatė tris antis: 
dvi baltas, trečioji kaip sniegas. Ir šovė į tas antis: du nepataikė, o trečias 
pro šalį prašovė. Tos antys nuplaukė. Jie rado tris laivus: du buvo kiauri, 
o trečiasis be dugno. Susėdo į tuos laivus, vijosi antis — du nuskendo, o 
trečias prigėrė. 


VERONIKA | 
KAVALIAUSKIENĖ 


Gimė 1895 metais Raseiniuose. Pasakas 
sekė visą gyvenimą (mirė 1975 metais) — vai- 
kams, anūkams. Daugumą pasakų išmoko iš 
senelės, mokėjusios ir lietuvių, ir lenkų liau- 
dies pasakų ir sekdavusios jas lietuviškai ir len- 
kiškai. Kitas — iš mamos, kilusios nuo Radvi- 
Liškio. 

1969 metais B. Kerbelytė iš V. Kavaliaus- 
kienės (tuo metu ji jau gyveno Vilniuje) užra- 
šė 47 pasakas, taip pat nemažai sakmių. Čia de- | 
damos 5 iš jų (šifravo E. Mažulienė). „eng a Li 


AFI s5AIDE! Į 


B uvo vienas turtingas ponas, ir jis važiavo į miestą. O į miestą labai 
toli, per mišką reikėjo važiuot. Jis nuvažiavo, prisipirko, ko reikėjo. Grįž- 
ta namo. Grįžtant jam kažkaip galva apsisuko, kad jis visai ne į tą pusę 
patraukė. Tai jis važinėjo važinėjo po mišką į vieną pusę, į kitą pusę ir 
niekaip kelio rast negali. Tik iš kur ėmės gaidelis mažytis mažytis. Ir vaik- 
ščioja. O tas ponas pats sau kalba: 

— (O kad mane kas iš to miško išvestų — nejaugi aš visą dieną ir vi- 
są naktį čia važinėsiu? 

O gaidukas tik prilėkė: 

— Ponuli, aš galiu parodyt kelią. 

— Ak, tu gražuoli,— sako. — Na, tai lipk į vežimą! 

Gaidelis strykt į vežimą, taip greitai atsitūpė prie pono ir sako: 

— Ot čia važiuok, dabar į kairę kiek, į dešinę pasuk, va tuo keliuku 
važiuok, tuo keliuku... — Ir taip išvedė jį iš miško. 

Išvedė iš miško — tas ponas ir galvoja: 

— Bet toks gaidelis! Niekas nematė tokio gaidelio. 

Jis tą gaidelį kapt — paėmė sau, po skvernu pasikišo ir veža namo. 
Parveža į namus tą gaidelį, vaikučius pavadino visus ir rodo: 

— Žiūrėkit, ką aš turiu, kokią aš jums dovaną parvežiau! Tik uždary- 
kit į sandėliuką, kad nepabėgtų. 

Paėmė tą gaidelį, uždarė į sandėliuką. 

Rytojaus dieną ponas sukvietė daugybę žmonių, padarė didžiausią ba- 
lių — nori parodyt, kokį jis gaidelį turi. Susirinko, susėdo prie stalo, valgo 
geria. 

— Na, dukryte, — sako ponas, — atnešk tą gaidelį, kur aš gavau 
dovanų. 

Dukrytė atnešė gaidelį, ant vidurio stalo pastatė. O tas gaidelis tik 
plupt plupt su sparniukais: 

— Kakariekū! Toks turtingas ponas ir tokį vargšą gaidelį iš bobutės 
pavogė! 

— Oi, — tas ponas tik už galvos, — meskit lauk nuo stalo! Meskit jį 
į šulinį, kad jo čia nė kvapo nebūtų! 

Vaikai pagavo gaidelį — plept į šulinį. O tas gaidelis sako: 

— Gerk, uodega, vandenį, gerk, uodega, vandenį... 

Išgėrė visą šulinį, išlipo iš šulinio ir atskrido vėl ant stalo. Ir sako: 

— Kakariekū! Toks turtingas ponas ir tokį vargšą mažą gaidelį pa- 
vogė iš senutės! 

— Meskit į pečių, kad jis sudegtų! 

Greit įmetė į pečių. O pečius kūrenasi. O gaidelis sako: 

— Pilk, uodega, vandenį, pilk, uodega, vandenį... 

Išpylė visą vandenį ir užgesino ugnį. Ir vėl čia atlėkė. Ir vėl sako: 

— Kakariekū! Koks turtingas ponas ir tokį mažą gaidelį pavogė! 

Oi, kaip ponas supyko! 

— Meskit į tą dėžę, kur pinigų daug yra — tegu jis badu ten miršta! 

Įmetė į dėžę. O gaidelis ne kvailas: 

— Ėsk, uodega, pinigus, ėsk, uodega, pinigus... 

Visą tą dėžę pinigų jis pasiėmė ir išskrido. Ant tvoros užšoko, paskuti- 
nį kartą pasakė: | 

— Kakariekū! Toks turtingas ponas tokią vargšę bobutę nuskriau- 
dė! — Ir pats nuskrido. 

O tuo tarpu bobutė ir senelis visą mišką išvaikščiojo, visur gaidelio iš- 
ieškojo — niekur nerado. O tas gaidelis parskrido, patyliukais palindo po 
lova ir sako: 

— Uodega, mesk pinigus, uodega, mesk pinigus... 

Kai visus pinigus sudėjo po lova, išlipo: 

— Kakarieku! 

O bobutė su seneliu tik puolė prie gaidelio: 

— Kur buvai, mažyti, kur buvai prapuolęs taip ilgai? 

— Bobute, pažiūrėk, ką aš parnešiau! 

Žiūri — visa krūva pinigų! 

— Dabar naują namą pasistatykit ir man namiuką atskirą padary- 
kit — ir gyvensim daug geriau, kaip gyvenom. 


EZIUKAS 


G. tokie žmonės vargšai. Ir neturėjo vaikučių. Dejuoja dejuo- 
ja, kad nėra vaikučių. Mama kapojo kopūstus ir nusikirto pirštą nenoro- 
mis. Tas pirštas krito ant žemės ir nusirito. Tai jinai susiėmus ranką 
ir sako: 

— O kad aš turėčiau tokį vaiką — bent kaip ežiukas kad būtų, 
ir tai man būtų gerai gyvent... 

Na, bežiūrint iš kampo, kur buvo pirštas, ir išlenda ežiukas. 

— Mamyte,— sako, — aš tavo sūnelis. Tu manęs dar nesi mačiusi. 

— Nemačiau nė sykio, — sako.— Kur tu buvai visą laiką? 

— Taigi aš čia pat. 

Na, dabar gerai, dabar jinai sūnų turi. Tas sūnus vaikščioja, jau 
jai padeda viską. Vakare parėjo vyras, o jis seniukas jau buvo,— 
juodu ir kalbasi. Ji sako: 

— Dieve dieve... Jei dievas neduoda kaip reikia sūnaus, tai kam 
mums tokio reikia! Ką mums su juo daryt? Nei žmonėms parodyt, nei sau 
pažiūrėt. 

O ežiukas klausos klausos. 

— Aha, vadinasi, tėvai manęs nenori, nemyli. Palauk... 

Jis, kai tik tėvai atsigulė, išėjo pro duris, nuėjo į tvartą, paėmė 
kiaulę. Toji kiaulė paršinga buvo. Paėmė botagą, tą kiaulę išsivarė 
į mišką. Ir gyveno jis miške vienas su ta kiaule. Ta kiaulė atvedė 
dvylika paršiukų. Tie paršiukai užaugo, vėl po kiek laiko atvedė par- 
šiukus. Ir jis taip prasigyveno — tiek paršiukų, kiek kiaulių ten miške. 
Jisai sau pats vienas su botagu vaikščioja, ir tiek. 

Tuo metu važiavo karalius. Kaip, kur važiavo ir ko važiavo, kad 
per mišką reikėjo grįžt atgal. Įvažiavo jis į vidurį miško — užpuolė 
kiaulės aplinkui, kad pravažiuot negali. Kaip vilkai — tiesiog puola 
ant vežimo, ant arklių. Karalius išsigando, pradėjo šaukti: 

— Gelbėkit! Gelbėkit! Kas čia,— pradėjo šūkaut,— yra: gal koks 
piemuo ar šeimininkas koks? 

Ir ateina ežiukas su botagu. Sako: 

— Aš čia šeimininkas. 

— Tai gelbėk mane! 

— O kam? — sako.— Jos man nieko bloga nedaro. Jeigu tave 
drasko, tegul drasko. 

Karalius sako: 

— Aš duosiu, ko tik tu norėsi, tik gelbėk. 

Sako: 

— Ko aš noriu, tu duosi? Aš tavo vyriausios dukters noriu. 

— Gerai,— karalius sako. Jis pamanė, kad ežys neateis pas jį.— 
Gerai, aš tau atiduosiu. 

Tai tuojau jis kiaules nuvarė ir pasakė jam: 

— Pasirašyk! 

Karalius pasirašė, ežiukas paėmė tą raščiuką ir nuvarė savo kiaules. 
Parodė jam kelią, kur važiuot, ir jis nuvažiavo. 

Parvažiavo karalius namo ir pradėjo pasakot vaikams; o tris dukras 
jis turi. Ir pasakoja: 

— Taip ir taip man buvo. Kad ežiukas mane išgelbėjo, kai kiaulės 
užpuolė, turėjau pasirašyt, kad aš tave atiduosiu. 

— Mane ežiukui? Ar iš proto išėjai, tėveli? 

— Na,— sako, — ką padarysi. O jei mane būtų sudraskiusios kiau- 
lės?.. 

Na, kas buvo — buvo. Laukė laukė, laukė laukė — niekas heatėjo 
tos dukros paimt. 

Važiuoja karalius vėl, ir vėl jis paklysta, vėl šaukia gelbėti nuo 
kiaulių. Ir antrą kartą išgelbėjo tas ežiukas. Išgelbėjo ir vėl sako: 

— Aš antros dukters noriu. 

— Gerai.— Karalius jau lengviau dabar pasirašė. 

Parvažiavo namo ir sako: 

— Taip ir taip, ir vėl užpuolė kiaulės mane, o ežiukas išgelbėjo, 
tai pasirašiau jau tave. 

— Tai,— sako ta karalaitė, — nei jis atvažiavo anos paimt, nei 
jis manęs važiuos. 

Praėjo pusė metų, karaliui vėl reikėjo važiuot. Ir vėl jis papuolė 
į tą mišką. O čia kiaulių dvigubai padaugėję. Paklysta jis, kiaulės už- 
puolė. Jis pamatė, kad dar pulkas didesnis,— pradėjo labai šaukt. 
Ateina ežiukas. 

— A,— sako, — karaliau, ir vėl tu čia. 

Tas sako: 

— Vėl. Gelbėk, — sako, — mane! Jau mane sudraskys! Gelbėk! 

— Gerai, jei duosi jauniausią dukrą, tai gelbėsiu. 

Sako: 

— Duosiu duosiu, tik tu išgelbėk. 

Na, jis nuvarė kiaules, išgelbėjo. 

Karalius parvažiavo, viską namiškiams pasakojo. Gerai jau, ir vėl 
gyvena. 

Praėjo kiek laiko, buvo didelis balius pas karalių. Ir ežiukas ateina. 
Kurgi, praeit jis nepraeis — durų jam niekas neatidarys. Bet jis taip 
pataikė, kaip tik ėjo dideli, ir jis tarp kojų įėjo. Įėjo jis į valgomąjį, kur 
visi vaišinosi, prieina prie karaliaus, jam gribšt, gribšt, gribšt. Karalius 
žiūri, Žiūri, — ežiukas atėjo! 

— Atėjau tavo dukros paimt. 

Karalius sako: 

— Na, kaip tu ją paimsi? Ar turi karietą, ar ką? 

— Kam man?! Tu duosi ir karietą, ir arklius, ir vežėją — viską duosi. 

— Na, jau ne,— karalius sako, — aš nieko neduosiu. 


— O mano kiaulių tiek yra, kad tu niekur nepasisuksi — turi 
duot. 

Karalius išsigando. Sako: 

— Žinai ką, gerai. 

Tuojau pakinkė porą arklių, ta vyriausioji atsisėdo, ir važiuoja. 
Važiuoja, jis sėdi taip prie karalaitės. Pusės miško neprivažiavo — 
jisai sako: 

— Na, jei tu mano žmona gali būt, tai pabučiuok mane. 

Karalaitė sako: 

— Tpfu, tokią bjaurybę aš dar bučiuosiu! 

— Ak, nebučiuosi!..— Jis tik cvinkt ją iš vežimo išmetė, ir vežėją 
išmetė, o pats pasiėmė arklius ir nuvažiavo į mišką. Nuvažiavo į 
mišką, arklius paleido ir gano. Ganosi arkliai, ir vėl jis čia gyvena. 
O karalaitė ir vežėjas atsikėlė ir parėjo namo. Karalius apsidžiaugė, kad 
duktė grįžo, ir vėl viskas gerai. 

Praėjo kiek laiko — vėl ežiukas ateina — antros paimt. Vėl kara- 
lius pietavo. Jis priėjo, už kojos grybšt. Tas žiūri — vėl ežiukas. 

— Tai ko dabar? Juk, — sako, — paėmei aną. 

— Kam man tokia bjaurybė reikalinga,— sako ežiukas.— Aš jos 
nemyliu, antros atvažiavau. 

Na, karalius antrą lengviau duoda: jei ta grįžo, tai ir ši grįš. 

Paėmė vėl karietą, arklius, įsodino antrą dukrą, ir važiuoja. Vėl 
pavažiavo kiek, sako: 

— Na, mano mylimoji, gal pasibučiuosim? 

Karalaitė sako: 

— Na, jei aš tokį šlykštynę bučiuočiau...— Nusispjovė jinai. 

Ežiukas ją cvinkt ant žemės išmetė, vežėją išmetė, o arklius pasiėmė 
ir nuvažiavo. Parvažiavęs arklius nukinkė, paleido, arkliai vaikščioja. 

O karalaitė vėl pusę dienos ėjo, kol grįžo namo. Grįžo ir sako: 

— Išmetė iš vežimo.— Bet nesakė, kodėl išmetė. 

Nepraėjo pora savaičių — vėl ežiukas ateina. Vėl karaliui už kojų 
grybšt, grybšt. Karalius sako: 

— Ko tu čia atėjai? 

Sako: 

— Atėjau jauniausios paimt. 

Na, karalius jau leidžia. Ta pasipuošė. Susėda į vežimą, važiuoja. 
Pavažiavo kiek, o jisai sako: 

— Na, gal pasibučiuosim? 

Ta pakšt pabučiavo į nosiukę jam. 

— O tu tai būsi mano žmona. 

Ir ją nuvežė į mišką. 

Kiek ten pabuvo miške — ežiukas sako: 

— Važiuosim pas tėvą — reikia vestuves iškelti. 

Karalaitė susirūpinus — kur jai pasirodyt su tokiu vyru. Bet vis 
viena — kas reikia, tai reikia. 

Iškėlė vestuves. Po jungtuvių karalius davė tiek pinigų, kad jie 
galėjo namiuką pasistatyt. Ir gyveno tame miške. O ši karalaitė neapsiga- 
vo: po jungtuvių jis naktimis buvo vyras, o dienos metu — ežiukas. 

Kiek jie ten pagyveno labai gerai — ir atvažiuoja pas tėvą. Atvažiavo 
pas tėvą, ir jinai pasakoja: 

— Tėveli, — sako, — ežiukas yra vyras, karalaitis ir gražus, bet 
užburtas kiek metų ežiuku būti. 

Tai tėvas ir galvoja: „Palauk, kad jis ne ežiukas yra, tai galima sut- 
varkyt“. Nuėjo pas burtininkę ir sako: 

— Taip ir taip, taip ir taip, — kaip reikia čia padaryt? 

Tai burtininkė ir sako: 

— Kai tik jis naktį atsiguls, bus vyras, tai reikia jį laikyti smarkiai, 
kad neištruktų, o tą odikę — įmest į pečių ir uždaryt. Ir uždaryt, o 
vyrą taip laikyt, kad nebėgtų kartu — neįlįstų į pečių ir nesudegtų. 

Tai taip jau jie visi susitarė daryt. Kai tik jis atsigulė, užmigo, tai tar- 
nai greit paėmė tą odelę, nunešė į pečių įkišo ir uždarė. O vyrą puolė tėvas 
ir tarnai visi laikyt. O jis kaip pradėjo draskytis, cypt, šaukt. Būtų 
įlindęs į pečių ir sudegęs, bet jie kaip laikė, tas laikas perėjo — 
jis atsikvėpė ir pasiliko vyras. 

Rytą karalaitė su vyru atsikėlė ir eina susikibę už parankių. Seserys 
pamatė jos vyrą tokį gražuolį — taip perpyko, nulėkė ir pasikorė. 
O jiedu pasiliko karaliaus rūmuose ir gyveno. Tas kiaules ir arklius 
jis atidavė tėvams, sako: 

— Parduokit ir būsit labai turtingi žmonės. | 

Tėvai išsigando: tiek kiaulių! Tuojau pakvietė pirklius, viską 1š- 
pardavė, ir jie praturtėjo. 


TREČIAS SUNUS IR KARALAITE 


N a, gyveno vienas tėvas, turėjo tris sūnus. Ir kai trys yra, tai jau- 
niausiam vis sako, kad jis kvailiukas. Taip jau visi mano, taip jau išeina — 
kad mažiausias, tai kvailiukas. O jis gal protingiausias būva. Ir kur 
darbas sunkiausias, tai vis trečiajam kliūva: broliukai paprašo, tai 
saldainiuką duoda, tai ką, — jis už juos visur eina. 

Dabar tas tėvelis jau visai paseno, jau senukas. Tai jis ir sako 
savo vaikučiams: 

— Aš jau sergu labai, nieko dirbt negaliu — jau jūs visa tvarkykit, 
gyvenkit gražiai. Ir visi trys nesipykit niekad, kaip reikiant gyvenkit. 

— Gerai, tėveli, klausysim. 

— Bet dar vieną dalyką pasakysiu.— Sako: — Kai aš numirsiu, 
iš eilės kiekvieną naktį po vieną jūs ateikit nakvot ant mano kapo. 

— (Gerai, tėveli. 

Palaidojo tėvelį. Dabar pirmą naktį reikia vyriausiam eiti nakvot. 
Bet jis taip tingi, taip tingi... Galvoja: „Kaip dabar ant kapo sėdėt 
per naktį? Kaip nesmagu!“ Ir sako tam jauniausiam: 

— Broliuk, gal tu nueik už mane panakvok. Aš taip negaliu šian- 
dien, man galvą skauda. 

— (Gerai,— sako, — galiu nueit. 

Ir nueina. Nuėjo jis į kapines. Palakstė palakstė, kol dar buvo ne 
taip tamsu. Jau pradėjo temti. Atsisėdo ant suoliuko prie savo tėvelio, 
žiūri į kapą ir galvoja: „Vargšas tėvelis, kaip tau sunku po žemele 
gulėti...“ Tik žiūri jisai — kapas sukrutėjo. Jam akys iššoko! Ir tėvas 
atsiliepė: 

— Tu mano vyriausias vaikelis čia? 

— Ne, tėveli, čia jauniausias. 

— Ar tu, Joneli, čia pas mane? 

— Taip, tėveli, aš. 

— Na, gerai, — sako. 

Tik tėvas kaip sušvilps — ir arklys! Arklys bėga, jam iš nosies dū- 
mai rūksta. Kaip ugnis lekia! Toks arklys, kokio jis savo amžiuj nėra 
matęs. Ir pasakė tėvas: 

— Va, dovanoju tau šitą arklį. Dabar namo jo nevesi. Paleisi — 
tegul jis lekia. Bet kai tau bus reikalingas, tai tu tik sušvilpk tris kartus 
ir pasakyk: „Tu mano brangiausias, tu mano geriausias, tu ma- 
no gražiausias, atbėk pas mane!“ Ir jis tau atlėks. O dabar gali eit 
namo. 

Na, gerai. Arklys sau nulėkė, jisai sau nuėjo. Parėjo, užlipo ant 
pečiaus ir miega. 

Iš ryto broliukai atsikėlė, žiūri — jis jau namie. 

— Na, tai buvai kapinėse? 

— Buvau. 

— Na, kas ten gero? 

— Kas ten bus: kapas kaip kapas, kapinės kaip kapinės.— Ir nieko 
jis nepasakė. 

Vakaras ateina — jau tas antrasis tingi eit. Ir tas sako: 

— Joneli, būk geras — gal tu už mane pernakvosi? Jei tu už vy- 
riausią broliuką galėjai, tai gali ir už mane. 

— (Gerai,— sako, — galiu. 

Ir vėl jis susirengė ir nuėjo. Nuėjo į kapines, vėl vaikščioja, apžiūri- 
nėja visa. Kai pradėjo temt, atėjo prie savo suoliuko, atsisėdo ir žiūri 
į žemelę. Dvyliktą valandą nakties žiūri — kad pradėjo krutėt žemė: 
tik trinkt trinkt taip garsiai. Jis lyg ir išsigando, bet nieko. Išgirdo 
tėvelio balsą: | 

— Tu mano vidutinis sūnelis? 

— Ne, tėveli, čia jauniausias. 

— A, tai tu, Joneli? 

— Taip, tėveli, aš. 

— Tai gerai. 

Vėl jis sušvilpė tris kartus — vėl arklys atlėkė. Bet dar gražesnis, 
dar stipresnis! Ir pasakė tėvas: 

— Ot tai tau, Joneli, dovanų. Kada tu sušvilpsi — atbėgs, ir kur 
norėsi, ten nujosi. O dabar tegul jis sau lekia ir tu eik sau namo. 

Na, ir tas arklys nubėgo sau, o Jonelis vėl pasėdėjo kiek, pagal- 
vojo ir namo nuėjo. Parėjo, užlipo ant pečiaus, į savo vietą atsigulė ir 
miega. | 

Iš ryto broliukai atsikėlė: 

— Matai, gyvas ir sveikas parėjo. 

Na, tą dieną Jonelis laksto, dirba, palei sodybą tvarko viską, o 
tiedu sako: 

— Na, tavo eilė — ko tu čia žioplinėji? Žinai, kad reikia eit! 

— Žinau žinau, — sako. 

Na, į pavakarę jis ir eina į kapines. Nuėjo į kapines, jau niekur 
nevaikščioja, atsisėda ir galvoja: „Tai broliukai, tai tinginiai, nieko ne- 
žino...“ 

Atėjo dvylikta valanda — tik kapas sujudėjo. Klausia tėvas: 

— Ar tu, Joneli? 

— Taip, tėveli, aš, čia aš. 

— Na, gerai. 

Ir tėvelis vėl sušvilpė tris kartus — atskrido arklys dar puikesnis. 
Toks puikus arklys! O iš nosies, iš burnos — dūmai su ugnim! Tai 
tėvelis sako: 

— Va, Joneli, tas arklys tau tarnaus, kur norėsi, ten nujosi. Kai 
„prireiks, tris kartus sušvilpk ir surik: „„...kad tu atbėgtum!“ — ir atbėgs. 

Na, gerai. Paleido arklį. Jonelis parėjo, atsigulė, užmigo. 

Iš ryto atsikėlė — broliai klausia: 

— Ką matei kapinėse? 

— Nieko,— sako, — viskas gerai. 

Na, gerai, tai gerai. Ir nieko daugiau apie kapines nekalbėjo. 

Tiktai girdi kartą broliai tokius signalus: triūbočiai triūbija, būgnus 
muša. Kas čia pasidarė? Broliai eina į miestą pažiūrėt, pasiklausyt, 
kas ten yra. Nuėjo į miestą — o ten karalius duoda žinią, kad susirinktų 
visi visi. Žmonių minia priėjo. Karalius išėjo ir sako: 

— Ot, mano duktė karalaitė renkasi sau vyrą. Bet ji ne paprastai, 
kaip visos, renkasi, o kitaip. Bus namas dvylikos vainikų, ir jinai 
sėdės viršuj. Kas prišoks su arkliu iki to dvylikto vainiko ir pabučiuos 
ją į lūpas, tai bus jos vyras, o mano žentas. 

Broliai pasiklausė, pasižiūrėjo — na, kas čia gali prišokt taip aukš- 
tai! Bet nuvažiavo į turgų, nusipirko arklius gražiausius, parsivedė 
į namus ir pradėjo po kiemą jodinėt, varinėt arklius — kad jau įšoktų. 

Nurodytą dieną broliai abu ruošiasi. Jauniausiasis sako: 

— Gal ir mane paimsit? 

— Sėdėk namie, kvaily, ką ten... 

— Taigi aš noriu pažiūrėt. 

— "Tai kumelę paimk, nujok. Tik nepasirodyk mums į akis, sarmatos 
nepadaryk. | 

— Gerai, — sako, — nepasirodysiu. 

Tie broliai išjojo, o jis išėjo į laukus, tik sušvilpė tris kartus, suriko, 
kaip tėvas liepė — ir atbėgo arklys. Atbėga arklys: dūmai, ugnis eina, 
žiežirbos lekia iš nosies ir iš burnos! Jis tik į kairę ausį įlipo, iš dešinės 
išlipo — toks karalaitis gražus! Tuoj ant arklio... 

O ten visi jau šokinėja. Vienas tris vainikus pašoka, kitas penkis, o 
aukščiau nė vienas neiššoka. O jis kaip atlėkė paskutinis, kaip šoks — tai 
aštuonis vainikus, aukščiausiai už visus! Iššoko — nulėkė ir nulėkė. Ap- 
linkui apjojo, tuoj arklį paleido ir pats parjojo su savo kumelike atgal. Sėdi 
sau namie kaip niekur nebuvęs. 

Broliai parjoję pasakoja vienas kitam, kaip buvę. 

— Ot,— sako, — atjojo toks gražus karalaitis kažkoks — ir įsivaiz- 
duot negalima, koks gražus buvo... 

O Jonelis iš kampo sako: 

— Broliukai, gal aš ten buvau? 

Tie nusijuokė: 

— Kvaily, sėdėk sau — ką tu čia niekus kalbi... 

Na, antrąkart vėl muša būgnai, triūbija triūbos. Vėl broliai nuėjo, 
pasiklausė, sako: 

— Dar niekas nepabučiavo. Kol nepabučiuos, jinai netekės. 

Na, ir vėl renkasi visi. Vėl arklius perka. O broliai jodina tuos pačius. 
Šokinėja su jais, laksto po kiemą. Na, nieko negali padaryt, taip aukštai 
iššokti negali. Ir dabar vėl jos. O tas: 

— Broliukai, gal ir man galima? 

— Ne, nereikia, visai nesirodyk! 

Na, negalima — negalima, ką gi padarysi. Jis atsisėda ir sėdi sau 
kampe. O tie išjojo. Nujojo ten. Ir vėl — aukščiau penkių vainikų niekas 
neiššoka. O Jonelis tik išėjo lauk, kaip sušvilpė, kaip suriko — atskrido 
arklys! Skriste atskrido. Vėl jis į kairę ausį įlipo, pro dešinę išlipo — kad 
gražus karalaitis, gražesnio nėra! Užlipo ant to arklio ir nujojo. O jau visi 
stovi, niekas tiek neiššoka. Jis kaip lėkė — kaip žaibas: dešimt vainikų! 
Pralėkė ir nulėkė. Ir niekas nematė, nei iš kur jis, nei kur nulėkė. Visi 
tiktai: 

— A, ar tu matei, ar tu pažįsti, ar girdėjai tokį? 

Niekas nieko negirdėjo ir nematė niekas. O jis parjojo, paleido 
arklį, sau vėl parėjo, į kampiuką atsisėdo ir sėdi. Broliai parjoja ir 
pasakoja: 

— Toks arklys! Tikrai — nei tavo, nei mano aukščiau kaip tris 
vainikus negali iššokt, kiti iki penkių. O tas karalaitis kai atjojo — 
pamanyk tik, koks gražus, rūbai dar gražesni buvo, arklys dar puikesnis. 
Iš kur jis yra — niekas nežino, nė karalius pats nežino, iš kur jis at- 
jojo. Ir,— sako, — dešimt vainikų pakilo jis. Jau netoli — dar du vainikai, 
ir jis pasieks. 

— Broliukai, gal aš buvau? 

— Eik tu, kvaily kvaily... Kas tokiam dar arklį duos tokį... 

Na, gerai, dabar trečią kartą jau reikia. Susirenka visi trečią kartą. 
Vėl visi joja — Jonelis prašosi: 

— Broliukai, imkit mane kartu. 

— Sėdėk,— sako tie,— namus saugok. 

Kai tik jie išjojo, jis nulėkė arklio savo ieškot... 

O ten visi šoka. Ir vėl aukščiau kaip penkis nė vienas neiššoka. 

Joneliui atlėkė trečias arklys, jis pro vieną ausį įlipo, pro kitą 
išlipo — dar gražesnis! Užsėdo ant arklio ir nujojo. Nujojo, kaip šoko — 
tiesiai į lūpas karalaitei pakšt ir pabučiavo. O ta jam prilipdė ant 
galvos žvaigždę. Žiba žvaigždė iš tolo, jau dabar niekur nepasislėpsi! 
Jis parlėkė, greit arklį paleido, parėjo, tuoj paėmė skarą, apsivyniojo 
galvą 1r sėdi kampe. 

Na, broliai grįžę pasakoja: 


— Pamanyk, pamanyk...— Jie tarpusavy šnekas, o jau su kvailiu 
neturi reikalo.— Pamanyk — atskrido ir pabučiavo. Ir jam žvaigždę 
prilipdė! 

O tas sako: 


— Broliukai, gal aš ten buvau? 

— Tylėk, kvaily, kur tau ten būti! 

Na, dabar tylu. Po kiek laiko karalius liepia, kad pasirodytų tas, 
kuris pabučiavo. Neateina niekas. Jis visur žinias išsiuntė — niekas 
neateina. | ; 

Padarė didžiausią balių — sukvietė, vaišina visus. Žmonės susirinko 
visi: ten ir grafai, ir bajorai, visokie visokiausi, ėjo, kas tik galėjo... 
Rengiasi ir broliai. O tas sako: 

— Broliukai, ir mane paimkit. 

— Na,— sako, — tu mums sarmatos nedaryk. 

— Tai aš nelįsiu, aš nesakysiu, kad jūs man broliai, tik ant pievos 
kur nors atsisėsiu... 

— Na, eik, bet nesirodyk į akis. 

— Gerai.— Ir jis nuėjo, užpečky taip atsisėdo. 

O kai ponai sėdi, tai visus vaišina ir žiūri, ar nėra kuris su žvaigžde 
ant galvos. Nė vieno nėra. Daug privažiavo žmonių — ir tokių gražių, 
o su žvaigžde nėra nė vieno. Karalaitė galvoja — kaip čia yra? Viena 
mergina jai pasako: 

— Ten kampiuke dar vienas sėdi. 

Jinai tuoj paėmė kvortą ir eina ten. Ir sako tam, kur kampe: 

— (O kas tau galvai yra? 

Sako: 

— Skauda, užsigavau. 

— Nagi, atsirišk, parodyk. 

O broliai juokias: 

— Pas tą kvailį nuėjo — pamanyk tiktai... 

Jis tik atrišo — kad sužibo žvaigždė! Karalaitė tuojau liepė paimt 
kareiviams tą vaikiną į vonią nuvest, karališkais rubais aprengt. 

O broliai tik žiūri: 

— Pamanyk — tą kvailį karalaitė paėmė! ž 

Kai jį vedė, jie pamatė — žvaigždė sužibo. Žiūri vienas į kitą, 
sako: 

— Tai štai ką reiškia nenakvoti prie tėvo kapo. Tėvas liepė ateiti 
visiems iš eilės — būtume gavę po arklį. O mes nenuėjom. 

Na, ir dabar kelia vestuves. Jonelis pasiuntinį pasiuntė ir brolių 
pakviesti. Sako: 

— Nors jums -ir gėda su manim pasirodyt, bet ką padarysi — 
aš noriu, kad būtumėt čia. 

Tuoj liepė rūbus duot jiem, aprengė gražiausiai ir vestuves pa- 
darė. 

KAI KAKAIIOS Vais.P La) 


S senovėj, labai labai seniai, tai buvo tokia mada: jeigu Žmogus 
išgyvena šimtą metų, tai jį reikėjo panaikint, kad jis negyventų daugiau. 
Taip karalius tokį įstatymą buvo davęs. Na, ir kai tik šimtas metų — 
naikino, ir baigta. 

Vienas sūnus turėjo tėvą ir jį labai mylėjo. Ir iki šimto beliko 
tik metus laukt, o jis pradėjo rūpintis, ką reikia daryt, kaip reikia 
tą tėvą paslėpt. Pradėjo iš anksto duobę kast. Iškasė didžiulę duobę, 
taip kaip kambarį padarė. Ten lovą pastatė, staliuką, kėdę, lemputę. Ži- 
noma, lango tai ten nebuvo. Kai jau viską sutvarkė, tėvą paslėpė 
į tą duobę. 

Na, kaimynai žiūri, kad nematyti senio: 

— Kur tas seniukas, kur seniukas? 

— Išėjo, — sako sūnus, — ir negrįžta. Nežinau, kur jis dingo. 

Taip ir liko. Priprato visi, kad jis dingo, ir tiek. 

O tas senelis ir gyveno tame rūsyje. Kai naktis, žino, kad nieko 
nesutiks, sūnus išveda tėvą laukan, pavaikščioja, parodo, ką jis darė, 
kaip darė, pasikalba,— ir vėl į tą duobę. Ir taip tėvas gyveno duobėj.- 
ilgą laiką. 

Vieną kartą buvo taip, kad žmonėms neužaugo nieko, neturėjo 
jie nei ko valgyt. Labai sunkus laikas buvo. Tai jie eidavo pas karalių 
prašyt, kad karalius skolintų jiems. O tas sūnus nėjo nė sykį. Jis visada 
visko turėjo. Todėl, kad jo tėvas labai gudrus buvo. Kaip tėvas sakydavo, 
taip jis ir darė. 

Vienais metais jie vaikščiojo vaikščiojo po kiemą. Ir tas senelis 
žiūri į dangų ir sako: 

— Vaikuti, šįmet tu viską sėk žemai. Tik ne ant kalniuko. Bus 
labai sausa vasara — tau viską išdegins. O žemai viskas augs. 

Na, jis ir paklausė tėvo — taip ir pasėjo. Kaip tiktai vasara karšta 
buvo, viską degino. Žmonės tiesiog verkė. Paskutinius grūdus, ką turėjo, 
buvo pasėję, o nuimt nėra ką. O tas sau nusiėmė, turi. Ir tėvas- vėl 
sako: 

— Tik neparduok nieko. Laikyk, ką turi — nežinia, kokie kiti 
metai bus. | 

Vėl pavasaris ateina. Vėl jiedu vaikščioja. Tėvas vėl taip į dangų 
žiūri: 

— Žinai ką, šįmet viską sėk aukštai. Lietinga vasara bus, ir viskas 
gali supūt. 

— Gerai, tėveli, klausysiu. 

O žmonės, kai pernai taip pasėjus išdegė, šiemet atvirkščiai sėja. 
Ir vėl blogai: visų javai išmirko. O jo — lietus lyja, auga. 

Karalius važiuoja apžiūrėt, ar teisybę žmonės sako, kad taip blogai. 
Tikrai — žiūri, kad visur vanduo stovi, o vienoj vietoj labai gražiai 
auga. Ir karalius galvoja: kas čia galėtų būt? 

Ir vėl tie metai taip praėjo. Baisiai sunkiai žmonės gyveno, neturėjo 
ką valgyt, vėl skolinosi. 

Treti metai ateina — sūnus eina pas tėvą, sako: 

— Tėveli, paskutinę duoną kepu ir nežinau, ką toliau darysiu: 
sėt neturiu ką. 

Tai tėvas ir sako: 

— Nuimk nuo daržinės šiaudinį stogą, kur pernai uždėjai naują. 
Padžiovink ir sutrink sutrink taip smulkiai. Ir sėk taip. Išeisi į lauką 
ir žiūrėk į dangų. Kai tik skrenda debesiukai, tai sėk. Kai nėra debesiukų, 
tai stovėk: jau nederlingas laikas, neaugs niekas. 

Na, jis taip ir darė. Ir tuo tarpu važiuoja karalius pro šalį Žiūrėt, 
kaip žmonės, ar sėja, ar turi ką sėt. Žiūri jis, kad žmogus laksto: bėga 
bėga ir vėl stovi, vėl bėga bėga, sėja sėja ir vėl stovi, žiūri į viršų. 
Ir tam karaliui įdomu dabar, ko jis taip laksto. Privažiavo arčiau ir 
klausia: 

— Pasakyk, žmogau, man, ką tu darai, kad vis lakstai. Tai sėji, 
tai nesėji. Visi, matai, sėja sėja iš eilės, o tu lakstai. 

— Tai,— sako, — aš žiūriu į dangų. Kai tiktai derlingas laikas — 
debesėlis eina, — tai aš sėju. O kai tiktai nėra, aš ir laukiu. 

— Tai, — sako karalius, — iš kur tu viską žinai? Ot man rūpi, kad 
tu pernai, užpernai nė sykio neprašei pas mane paskolinti ir tavo 
laukas labai gražiai atrodė. O kitiems žmonėms labai blogai: tai supuvo, 
tai išdegino. 

— Pasakyčiau,— žmogus sako, — šviesiausias karalius, bet bijau. 

— Na, čia dabar?! Nieko nebijok! Drąsiai sakyk. 

Kai jau karalius taip pasakė, kad „drąsiai sakyk“, tai jis sako: 

— Aš paslėpiau savo tėvą. Jau penkti metai, kaip jis rūsy sėdi, 
kaip kalėjime. Tai,— sako,— tėvas mane visko mokina. Kaip tėvas 
liepia, taip aš darau, ir man gerai išeina. 

— Parodyk man savo tėvą. 

Oi, tas išsigando! Nulėkė pas tėvą, krito po kojom: 

— Tėveli tėveli, nesupyk — aš karaliui va pasakiau, kad tave paslė- 
piau čia į urvą. 

Sako tėvas: 

— Nebijok, vaikeli. Nieko. Einam pas karalių — aš nebijau. 

Atėjo. O tas senelis barzda tokia ilga balta balta ir pats kaip sniegas 
baltas. Pasilenkė karaliui. Pasisveikino. Karalius sako: 

— Pasakyk man, žmogau, ar tu viską žinai. 

— "Tai ko aš, — sako, — nežinosiu. Jau aš šimtą penkis metus išgyve- 
nau — viską Žinau. Ir kaip sėti, ir ką sėti, ir kada sėti. 

— Oho, tai tu gudrus labai. O ar tu žinai, kada mirsi? 

— Oi,— sako, — žinau. 

— "Tai kada tu mirsi? 

Sako: 

— Kūčių vakarą. 

— Mhm. Tai gudrus. Na, o ar žinotum, kada aš mirsiu? 

— Žinau: velykų pirmą dieną. Bet, — sako, — aš mirsiu, nes turėsiu 
mirti, o karalius galėsi išsigelbėt. 

— O kaip? 

— O prieš šventes tą naktį eik vogt. Eisi vogt, tai išsigelbėsi, 
o jei neisi, tai neišsigelbėsi. 

Tas pažiūrėjo pažiūrėjo — gal ir teisybė. 

— Na,— sako,— gyvenk. Nesėdėk duobėj — būk čia.— Paliko jį 
taip. | 

Dabar karalius susijaudinęs. Eina ir galvoja: „Ar mirsiu aš, ar 
nemirsiu?“ Reikia sužinoti, ar tas senis mirs kūčių vakarą, ar ne. 

Ateina žiema — jau žiūri, kad ir kūčių vakaras. Karalius paėmė 
du pasiuntinius, siuntė į tą kaimą, kur gyvena senis, kad nuvažiuotų 
pernakvot. Sako: 

— Ką nauja girdėsit, viską man papasakosit. 

Nuėjo tiedu vyrai pas tokius žmones, paprašė nakvynės. Priėmė. 
Šeimininkė taiso vakarienę jau, viską ant stalo sudėjo. Atsisėdo valgyt — 
pakvietė ir tuos du vyrus. Visi atsisėdo už stalo — atlekia tokia mote- 
ris, sako: 

— Kaimynėle kaimynėle,— sako, — ateik pas mus, — sako, — pa- 
dėsi: senelis miršta, o aš viena, man taip nesmagu. 

Iš ryto nuvažiavo pas karalių tie pasiuntiniai. Karalius klausia: 

— Na, kas gero tenai? 

— Nieko, nieko. 

— O ką girdėjot? 

— Nieko. 

— Na, negi jokių įvykių nebuvo? 

— A, žinot, šviesiausias karaliau, kad nieko nebuvo, jokių įvykių, 
kad galėtumėm papasakot. 

Tas karalius galvoja. Tai vienas tas pasiuntinys sako: 

— Na, toks senis tenai mirė. 

O karaliui tas senis ir rūpėjo. 

— Mirė? O koks? 

— Na, toks su balta barzda, baltas. Šimtą penkis metus jis gyveno. 

„Viskas, — karalius dabar galvoja, — ir aš mirsiu“. Ir dabar ką jis be- 
dirbtų, kur jis neitų, vis galvoja: „Aš mirsiu, aš mirsiu...“ 

Ir va tas šeštadienis ateina, kur jis vogt turi eit. Visą dieną jis vaikš- 
čioja ir vaikščioja, nervinas. Kaip dabar jam eit vogt, kad jis pats 
vienas naktimis nevaikščiojęs? Kaip jam išeiti? 

Tai persirengė jis vakare — tokiais rūbais paprastais apsivilko, ke- 
purę tokią užsimaukšlino ant nosies ir išėjo. Išėjo jis į tokią nedidelę gat- 
vikę, prie namo atsistojo, susikuprino ir stovi. Galvoja: „Na, kur eit 
vogt? Nueit pas save į kiemą ir ką nors pavogt? Kur daugiau eit?.. 
Pagaus — sakys, kad karalius vagis!“ 

Stovėjo — tik žiūri, kad antroj pusėj namo kažkas užsidegė pypkę. 
Ir jis tik čekšt su degtuku. Tuoj tas su pypke ateina prie karaliaus 
ir sako: 

— Kas tu toks? 

Karalius ir sako: 

— Aš vagis. 

— Ir aš vagis. Einam kartu. 

Jau karalius drąsesnis. 

— Na, einam kartu. Tai tu išėjai vogt? 

— Taip. 

— Na, ir aš vogt. Einam. 

Tai dabar tas vagis klausia karalių: 

— O kur mes eisim vogt? 

O karalius sako: 

— Nueisim pas karalių į kiemą, juk ten visa ko yra pridėta, — 
sako, — ir pavogsim. 

— Ak, tu toks anoks,— sudavė karaliui per galvą.— Tu dar pas 
karalių eisi vogti?! Aš tau parodysiu! Karalius toks geras Žmogus, 
jis taip visus myli, taip visų gaili. Daugiau nedrįsk nė kalbėt taip! 

Tai karalius nutyla, sako: 

— "Tai eisim, kur tu Žinai. 

— Eisim į ministeriją. Ten kaip tik valdiški pinigai sudėta. Visas 
krepšys toks. Padėtas ant stalo, prie lango — aš žinau kur. Einam. 

Prieina prie ministerijos. Namas trijų aukštų, medinis. Žiūri — 
viename lange šviesa yra. O karalius žino, kad neturėtų būt. Kodėl 
šviesa dega? — karaliui parūpėjo. 

Dabar tas tikras vagis karaliui sako: 

— Lipk į antrą aukštą. | 

— Kad kopėčių nėra — kaip lipt? | 

— Ak, koks tu vagis, kad nieko nemoki! — vėl sudavė jam per 
veidą. Karalius tyli. O tas tikras vagis išsiėmė iš kišenės geležines 
pirštines ir tik kapt kapt kaip katinas užlipa — įduria pirštus ir užlipa. 
Palipęs išpjovė langą — turi tokį rėžtuką. Įkišo ranką, tą portfelį su 
pinigais po pažastim. Ir girdi, kad ten kalbasi. Jis prisidėjo ausį ir klau- 
sosi. Klausosi, kad ministeriai susirinkę kalbasi. Vienas sako: 

— Reikia karalių nunuodyt. Karalius labai blogas. Jis tik vargšų 
žiūri, tik žmonėms viską duoda, o mums — nė dvarų, nė nieko. Reikėtų, 
kad jis mums viską duotų, o jis kitiems atiduoda. Mes jį ryt nunuodysim. 

Kiti sako: 

— Bet kaip jį reikia nunuodyt? 

Tas vyriausias ministras ir sako: 

— Paimsim vienuolika sidabrinių taurelių, o dvyliktą auksinę. Į tą 
auksinę įdėsime nuodų. Iš ryto papuošim stalą ir pakviesim karalių. 
Kai tik karalius išgers — ir viskas. 

— Ot gerai sugalvota. Taip ir padarysim. 

Tas vagis viską išklausė ir nulipo žemyn. Nulipa ir tuos pinigus ne- 
šasi. Eina ir sako: 

— Pavogėm gerai, bet naujieną girdėjau nekokią. Kaip man prieit 
prie karaliaus? Aš jam viską papasakočiau. 

Karalius sako: 

— Tu man papasakok — aš jam pranešiu. Aš geriau galiu prie 
jo prieit kaip tu. 

— Na, gerai. Jei tu praneši, tai tau didesnė dalis pinigų bus 
vogtų. 

Sako: 

— Gerai. Na, ką tu girdėjai? 

Jis viską išpasakojo. Oi, karaliui net plaukai atsistoja ant galvos! 
Jis vagiui sako taip: 

— Tu neškis pinigus ir sašdigio kur gyveni. Iš ryto aš ateisiu, 
ir mes pasidalysim. 

Vagis išpasakojo, kur jis gyvena. 

— Tik, — sako, — neišduok manęs karaliui. Nes karalius už vagystę 
į kalėjimą pasodins. 

— Nebijok, neišduosiu. 

Na, ir persiskyrė jie, kiekvienas sau nuėjo. 

Karalius parėjęs visą naktį nemiegojo. Vaikščioja iš kampo į kampą 
ir galvoja: „Savi žmonės nori mane nunuodyti. Rodos, nieko blogo 
jiems nedarau. Gyvena kaip ponai...“ Nemiegojo — vaikščiojo vaikščio- 
j0. 

Iš ryto ateina pasiuntinys. Ateina, prašo karaliaus, kad eitų į minis- 
teriją — visi Ministrai susirinko ir nori pirmą velykų dieną pabūt krūvoj, 
papuotaut, pasišnekėt apie viską. 

— (Gerai, — karalius sako, — aš tuoj. 

Apsirengė savo gražiausius rūbus, užsidėjo viską, kas reikia, ir eina. 
Nuėjo jis ir žiūri: visi ministrai sėdi. Jis tik žvilgterėjo — tikrai, viena 
taurė auksinė stovi. Na, gerai. Jis atsisėda. Vyriausias ministras atsistoja 
ir sako: 

— Mes visi mylim, gerbiam karalių ir norim kartu išgert po taurelę 
vyno.— Ir paduoda karaliui auksinę taurę. 

Karalius priėmė, padėkojo labai ir sako: 

— Aš noriu įrodyt savo meilę jums, įrodyt, kad jus gerbiu ir 
myliu. Tad duodu tau,— sako vyriausiam ministrui, — išgert iš auksinės 
taurelės. O tavo imsiu aš išgert. 

Visi tik išbalo, atsiduso. O vyriausiam ministrui ranka sudrebėjo: 
jam nuodų duoda gert. Bet jis turi gert, kitaip negalima. Jis išgėrė 
ir krito. | 

O karalius buvo gudrus. Jis iš vakaro liepė dvylikai kareivių prie 
ministerijos būt ir kaip tik jis stalo mygtuką paspaus, kad tuoj prisista- 
tytų. Kai tik pamatė, kad tas vyriausias ministras negyvas, tai mygtuką 
paspaudė — tuoj dvylika kareivių pristojo, tuojau visus ministrus suėmė, 
visiems apyrankius uždėjo — ir į kalėjimą. 

Dabar karalius parėjo į namus. Vaikščioja vaikščioja, širdis dreba. 
Pamanyk, kam gali pasakyt tokį dalyką! 

Siunčia pasiuntinį pas vagį. O vagis dar miega sau. Ateina kareivis 
ir sako: 


313 


— Kelkis: karalius tave kviečia. 

„Ot velnias, — mano,— matyt, tas vagis išdavė mane...“ 

Na, bet reikia eit. Pasiėmė jis krepšį su pinigais ir eina. Atėjo 
jis, tą krepšį taip po pažastim pasislėpęs, nerodo. Ir puolė po kojom 
karaliui: 

— Ką aš bloga padariau, kad mane kvietėt? 

— Tai,— sako, — pas karalių reikia ateit tik tada, kai blogai darai, 
o kai gerai darai, tai nereikia ateiti? Atėjai — ir gerai. Dabar reikia 
pasidalyti pinigus, kur vakar pavogėm. 

— Karaliau šviesiausias, aš niekur vakar nebuvau, aš nieko nevo- 
giau. 

— Na, nemeluok. Kelk, stovėk ir sakyk teisybę, kaip buvo. Juk 
ėjom kartu vogt. 

— Aš nieko nežinau. 

— Na, kaip tu nežinai? Tu vieną sykį davei man taip smarkiai 
per veidą, antrą sykį... 

Tas tiesiog nežino, ką sakyt. | 

— Nesijaudink, — karalius sako.— Tu mane išgelbėjai iš mirties. 
Kad ne tu, tai manęs nebūtų jau. O kad tu mane išgelbėjai, tai 
pinigus nunešk atgal padėk: daugiau vogt neisi, o būsi ministras ir 
mano pirmoji ranka. 

Tas sako: 

— Šviesiausias karaliau, kaip aš galiu būt ministras — juk aš nemoku 
nieko ir nesuprantu nieko. 

— Bus žmonių — dirbs, o tu vis viena tą vardą turėsi ir mano 
pirma ranka būsi. Be tavęs aš neisiu. Tu mano išgelbėtojas. 

Na, ir galas. 


SLTARIA TBRIS NAKTIS MEMIEGOLII 


B. du broliai. Vienas labai vargingai gyveno, kitas — labai 
turtingai. Ir vargšas vis eidavo pas turtuolį skolintis. Tas vienąkart 
davė, antrąkart davė, paskui sako: 

— Ką aš tave laikysiu! Tu man ir taip daug skolingas. Daugiau 
nieko negausi. 

Vargšas sako: 

— Kaip aš galiu tau skolą atiduot — mano vaikai badu miršta. 

— Nesvarbu man tavo vaikai. Nors velniui sielą parduok, o man 
skolą atiduok! 

Tas beturtis brolis nė į namus neina. Tiesiai eina į laukus. Eina 
per laukus nusiminęs taip, sutinka — toks ponaitis eina. Jis pasižiūrėjo — 
kad kojos kaip kanopos. Išsigando kiek, bet nieko. Tai tas ponaitis — 
o tai buvo velnias — klausia: 

— Žmogau, kur tu eini? 

— Ak! Einu velniui sielos parduot: broliui reikia pinigus atiduot. 

— Einam su manim. 

— Einam,— sako. 

Nuvedė velnias į miškiuką, ant tokio kelmo pasodino ir sako: 

— Sėdėk per visą naktį. Neužmik. Tris naktis išsėdėsi — gausi pi- 
nigų. Bet jei užmigsi, tai galvą nukirsiu. 

Atsisėda žmogus, sėdi ir galvoja: ,„Dieve dieve, vaikai verkia, žmona 
verkia, o aš čia sėdžiu...“ — ir užsnūdo. 

— Žmogau,— sako velnias, — tu miegi jau! 

— Nemiegu, ponuli, nemiegu. 

— Tai kaip nemiegi? 

— Galvoju. 

— Tai ką tu galvoji? 

— Galvoju, kad daug daugiau yra vandens pasauly kaip žemės. 

— Na, kažin, — sako velnias.— Palauk, aš eisiu pažiūrėsiu, pama- 
tuosiu. 

Velnias išėjo matuot, o tas Žmogus užmigo, išsimiegojo sau. 

Velnias grįžta visas purvinas, apsitaškęs — balas matavo, pelkes, 
visa... O tas išsimiegojęs sėdi ramiai. Sako velnias: | 

— Tavo teisybė. Dabar gulk, miegok. 

Bet jis pamiegojęs — miego nenori. Vėl vakaras ateina — velnias 
anksti sodina jį: 

— Sėsk jau ir sėdėk. 

Žmogus atsisėdo ir apsidairė aplink, apsidairė. Kai apsisuko pažiūrėt, 
kas užpakaly stovi, išsigando: tikras velnias su dalgiu. Vadinasi, tik 
užmigs — galvą jam ir nukirs. Taip jis išsigando, susitraukė ir sėdi. 
Sėdi sėdi ir pradėjo snausti. 

— Žmogau, tu miegi! 

— Na, ponuli, nemiegu,— sako.— Galvoju. 

— Ką dabar galvoji? 

— Galvoju: kreivų medžių daug daugiau yra kaip tiesių. 

— Na, palauk, suskaičiuosiu. 

Paliko šitą žmogų ir nuėjo skaičiuot. Kol suskaičiavo visus medžius, 
žmogus išsimiegojo. Išsimiegojo, rytą anksti atsikėlė ir sėdi ant kelmo. 
Atlėkė velnias ir sako: 

— Tavo teisybė. Gerai pasakei. Miegok dabar. 

Žmogus sako: 

— Jau miegot nenoriu. 

Trečią vakarą dar anksčiau sodina. Pasodina ir sako: 

— Sėdėk! Jei užmigsi — žinok, be galvos būsi. 

Tas sėdėjo sėdėjo — na, kur tu išsilaikysi: ėmė ir užsnūdo. Jam tik už 
peties tas velnias: | 

— Žmogau,— sako, — jau tu miegi! 

— Ponuli, nemiegu, nemiegu, — krato galvą.— Nemiegu — galvoju. 

— Ką tu dabar galvoji? 

— Galvoju, kad negyvų žmonių daug daugiau negu gyvų. 

— Na, palauk, suskaičiuosiu.— Ir išlėkė skaičiuot. 

Velnias išlėkė skaičiuot, o tas išsimiegojo. 

Ateina vėl velnias purvinas — išsipurvino, kol lavonus visus po 
purvus suieškojo. Sako: 

— Tavo teisybė.— Atnešė tokią skrynią pinigų, sako: — Imk, neškis. 

— Ponuli,— sako Žmogus, — aš nepanešiu tos skrynios. 

Na, tai jam panešė velnias per miškiuką ir paliko: 

— Kaip nori, taip tempk, o aš jau negaliu. 

Tai žmogus nusivilko švarką, tą skrynutę įdėjo į švarką, užsidėjo 
ant pečių ir neša namo. Parnešė pinigus, sako žmonai: 

— Tu paimk, — kiek ten atskaičiavo auksinių, — ir nunešk broliui 
atiduok skolą. | 

Ta žmona nunešė skolą atiduot. Brolis, paėmęs pinigus, ir šiaip 
žiūri, ir taip Žiūri: iš kur pinigų turi? 

Po valandžikės paėmė jis vyno butelį, sausainių — į svečius pas 
brolį eina. Atėjęs: 

— Labas labas, kaip gyveni? Pasakyk, tu mano broliuk, iš kur 
tu pinigų ėmei: juk tu neturėjai? 

— Na, kaip tu sakei velniui sielą parduot, taip- aš ir nuėjau. 

— Tai kur tu nuėjai? 

— Nuėjau į mišką — kur daugiau? Maniau — gal pasikarsiu, gal 
badu mirsiu. Na, einu aš ir sutinku — ponas toks eina. Žiūriu — kojos — 
kanopos. Pagalvojau: velnias. Užkalbina tas mane, klausia: „Kur eini?“ 
O aš ir sakau: „Einu velniui sielos parduot — broliui pinigus reikia 
atiduot“.— Ir viską pasakė, ką per tris naktis darė.— Na, ir gavau 
pinigų. 

„Aha, geras dalykas“. Parėjo jis į namus, sako žmonai: 

— Iškepk vištą, paimk litrą degtinės, dvi šakutes, du peilius, stikliukus 
du ir viską į ryšuliuką surišk — aš išeinu truputį. 

Jis paėmė visą tą ryšuliuką, išeina. Ir eina tuo pačiu keliu. Ir 
sutinka vėl tą ponaitį su kanopom. Tas ponaitis ir sako: 

— Žmogau, kur tu eini? 

— Einu velniui sielos parduot, broliui reikia pinigus atiduot. 

— (Gerai, einam su manim. 

Ir nuėjo. Tas velnias pasodino ant kelmo, sako: 

— Ot, nemiegok visą naktį. Tris naktis taip turėsi nemiegot. 

Tas žmogus atsisėdo, paėmė savo ryšuliuką, išdėsie viską. Višta 
pakepta kvepia. Pripylė stikliukus, atsisukęs sako: 

— (Gal malonėsit kartu pavalgyt? 

Pamatė tokį baisų velnią su dalgiu — išsigando jisai. O tas velnias 
sako: 

— Ne, aš nevalgysiu ir negersiu: aš turiu stovėt ir žiūrėt, kad 
tu neužmigtum. 

O tas išgėrė porą stikliukų, pavalgė. Na, ką — tuoj pradėjo snaust. 
Tik jis užsnūdo, velnias sako: 

— Žmogau, tu miegi! 

— Nemiegu — galvoju. 

— O ką tu galvoji? 

— Galvoju,— sako, — kad daugiau yra vandens kaip žemės. 

— Ak, tu kvailas, — sako velnias.— Aš jau pirmas žinau! 

"Ir jam galvą nukirto. Nukirto galvą ir nuėjo sau velnias. 

To brolio žmona vieną dieną laukia, antrą, trečią, ketvirtą — vyras 
negrįžta. Bėga ji pas brolį. Sako: 

— Brangusis mano, pasakyk, kur mano vyras: išėjo ir negrįžo. 

— O kur jis išėjo? 

— Turbūt tavo pėdomis ėjo. Paėmė vištą keptą, paėmė degtinės 
ir išėjo. 

— Ai dieve dieve, — tas vargšas brolis sako.— Tiek turto turi, nė 
vieno vaiko neturi — ir dar jam mažai buvo. Einam. | 

Jie nueina į miškiuką, žiūri — tas išsitiesęs guli be galvos. Ot, 
velniui sielą ir pardavė. 


MARIJONA 
VAŠKELIENĖ 


Gimė 1912 metais Paskerdinio kaime (Kel- 
mės raj.). Tėvai buvo kumečiai. Marijona 
nuo 7 metų pradėjo tarnauti. Ištekėjusi gyveno 
Nevardėnų kaime (Varnių apyl., Telšių raj.). 

Daugiausia pasakų išmoko vaikystėje — 
namie ir tarnaudama. Geros pasakotojos buvo 
motina ir senelė. „Mes, vaikai, šviesdavom 
vakare su šakaliais, o mama verps ir pasakos. 
Jei nepasakoja — mes nešviečiam...“ — juo- 
kaudama prisimena M. Vaškelienė, kalbėda- 
masi su N. Vėliumi, rašiusiu iš jos pasakas. 
Ji pasakas sekė savo vaikams, seka ir sveti- 
miems. 

M. Vaškelienė N. Vėliui 1962 metais 
pasekė 22 pasakas. 

ŽIURKINAS KARALIAUS ZENTAS 


K itą sykį gyveno toks karalius didelis. Tas karalius turėjo vieną 
dukterį. Na, ir, matytumei, ta duktė žaidė su auksiniu obuoliu, ir 
įrietėjo tas obuolys į urvą. Parlėkė namo rėkdama, sako motinai: 

— Žaidžiau su auksiniu obuoliu — ir įkrito į pelės urvą — negaliu 
išimti. 

Pasiuntė tarnus karalius iškasti tą urvą ir suieškoti dukteriai auksinį 
obuolį. Kiek kasė, kiek nekasė, bet obuolio niekur nerado. O duktė vis 
tik verkia, kad neturinti su kuo žaisti. Ją ramina: 

— Neverk, aš tau kitą nupirksiu, tokį pat obuolį. 

Kiek važinėjo nevažinėjo, bet obuolio niekur negavo nupirkti. 
O duktė dideliai susirgo iš to gailesčio, kad nebeturi su kuo žaisti. 
Paskelbė visur karalius: „Kas gautų tokį obuolį, brangiai mokėčiau, 
o jei kas surastų tą patį — kai užaugs, išleisčiau už to tekėti ir 
atiduočiau karalystę“. 

Nieks niekur nerado, nieks niekur negirdėjo. Tik vieną pavakarę 
atlėkė žiurkinas, obuoliu nešinas, ir paritino karaliui po kojų: 

— Ašsuieškojau tavo obuolėlį, tai būsiu tavo žentu. 

Karalius persigando ir norėjo užmušti tą žiurkiną, bet neišdrįso. 
Susisukęs ir išlėkęs Žiurkinas. 

Sulaukė karalaitė aštuoniolikos metų — pasigirdo trinksėjimai: atva- 
žiavo Žžiurkinas su šešiais arkliais, su vežiku. Įnešė vežikas Žiurkiną 
ir paleido: 

— Kur jaunoji?! Jaunąjį atvežiau. 

Karalius persigando — ir karūna nuo galvos nukrito. O duktė 
apalpo. Atsitokėjo duktė — priėjo žiurkinas ir sako: 

— Verksi neverksi, mergele, o turėsi mano būti: pažadėjo tėvas — ir 
pažadėjo. 

— Atsiimk tą auksinį obuolį ir keliauk, iš kur atėjęs! 

— Tu norėjai vaikystėj žaisti su obuoliu, o užaugus aš noriu 
su tavim žaisti, — atsakė žiurkinas. 

Reikėjo karaliui išleisti dukterį už žiurkino. 

Ištekėjus karalaitė labai liūdna buvo. Atėjo vakaras — žiurkinas 
nusinėrė savo kailį ir pasidėjo ant kėdės. Išvydusi tokį gražų jaunikaitį, 
karalaitė dideliai apsidžiaugė, — nė akimis nebuvo mačiusi tokio gražaus! 
Ir jis sako: 

— Niekam nepasakok! Dar aš būsiu dvi savaites žiurkinu, o paskui 
visą laiką būsiu jaunikaitis. O jei pasakysi kam norint, turėsi bėdos 
ir aš pražūsiu. | 

Atsikėlus: karalaitė rytmetį vaikščioja, glosto savo žiurkiną, 
džiaugias. Karalienė klausia: 

— Kodėl tu tokia smagi? 

— Neklausk, mamyte, negaliu sakyti. Jei pasakysiu, turėsiu bėdos. 

— Kam čia bėda, jei pasakysi, — aš niekam nesakysiu. 

Ir viską papasakojusi motinai. 

Nusivedus žiurkiną už stalo, susėdusiu valgyti — ir nukrito žiurkinui 
šakutė nuo stalo. Norėjo žiurkinas pasilenkti pasiimti ir — pats prapuolė. 
Ieškojo visuos pašaliuos — ir niekur nerado. Pradėjo karalaitė dideliai 
verkti ir gailėtis: 

— Kur dingo mano vyras — toks gražus jaunikaitis? 

Karalius, nieko nežinodamas, sako: 

— Nežliumbk — gausi dar gražesnį. 

Bet duktė vis tiek verkė ir gailėjos. Sušaukė visus dvaro darbininkus, 
kad ieškotų žiurkino. Visi išvyko į visas puses, žemes išvartė — ir 
niekur nerado. Tada sako karalaitė: 

— Eisiu, kur kojos neša, ir kol savo mylimojo nerasiu, negrįšiu. 

Atkalbėjo visaip karalius, bet ji nieko neklausė. Apsivilko pačiais 
gražiaisiais rūbais ir išėjo iš karalystės. 

Ėjo ėjo per kalnus tokius, per daubas, vaikščiojo pusę metų — ir 
niekas nėra girdėjęs, kad būtų toks žiurkinas žmogum. Pagaliau 
atsistojo prie medžio tokio. Ir atlėkė į medį trys paukščiai ir pradėjo 
šnekėtis: 

— Aš, — sako vienas, — žinau tokią šalį, kad buvęs žiurkinas atvirto 
į jaunikaitį ir veda jau tokią ir tokią karalaitę tokioj ir tokioj karalys- 
tėj. 

Antras paukštis sako: 

— Aš žinau tokių vaistų: pagal tų medžių yra toks šaltinukas — kad 
kas iš jo pasisemtų, o norėtų ką padaryti, duotų pauostyti, tai tas 
tris paras išmiegotų, nieko nejustų. 

O tretysis sako: 

— Aš žinau tokį sakalą: sudėjo kiaušinius, išsiperėjo vaikus ir nė 
pats neįlipa per šakas. Kas jam tas šakas apvalytų — kur norėtų, 
ten jis nuneštų. 

Viską girdėjusi, karalaitė tuojau pažiūrėjusi — rado šaltinėlį. Pasisė- 
musi vandens, nuėjusi prie sakalo, nulaužiusi šakas. Atlėkė sakalas ir 
laisvai įskrido į lizdą. Ir prašneko žmogaus balsu: 

— Tu man tiek gero padarei — prašyk, ko nori, aš tau viską 
padėsiu. : 

— Nieko aš daugiau,— sako, — nenoriu, tik aš norėčiau, kad kas 
mane nuneštų, kur mano buvusysis vyras yra. Susituokiau su žiurkinu — 
ir prapuolė. 

— Jau tavo žiurkino vestuvės su kita karalaite. Nunešti galiu — 
sėsk ant sparnų. 

Užsėdusi karalaitė sakalui ant sparnų — sakalas nunešė į tą dvarą ir 
paleido: 

— Eik dabar čia — jau svečiai suprašyti. 

Įėjusi karalaitė labai gražiai apsitaisiusi — visi pavadino brangia 
viešnia, ir niekas nepažino. Tiktai jos vyras pažino. Visi klausinėja, kas 
ji, o jaunikaitis pasako, kad „mano pusseserė“. Įėjęs į kambarį su ja, 
pradėjęs pasakoti: 

— Kaip tu mane galėjai surasti? Keturis metus neėmiau Žmonos, 
laukiau, gal suieškosi, o penktuosiuos sugalvojau, kad jau neberasi. 
Rytoj reikia važiuoti tuoktis. Kaip mums iš čia išbėgti? 

— Aš turiu tokių vaistų: kas pauostys, tris dienas miegos. Per tas 
tris dienas mes ir pabėgsim. 

Vakare pats jaunikis nešioja visiems vaistus: 

— Uostykit — kokie puikūs jaunojo vaistai! 

Visi juokias — nė vienas nepagalvoja, kad čia išeis blogai visiems. 

Kai visi sumigo, pasikinkė į karietą arklius gerus ir parvažiavo 
į savo karalystę. Apsidžiaugė karalius su karaliene, kad duktė grįžo 
į rūmus, ir iškėlė vestuves. Ir aš ten buvau, midų vyną gėriau, 
per barzdą varvėjo — į dantis nė lašo neįvarvėjo. 


UŽKEIKTA DUKTĖ 


5 
Z inai, kitąsyk gyveno tokie tėvai, turėjo dvarą dideliausią. Ir turėjo 
jie dukterį. Užaugusi ji norėjo tekėti, o tėvai nenorėjo leisti, norėjo, kad ji 
visą amžių gyventų viena. Tie tėvai taip sako: 

— Netekėk, viena būk — atiduosim visą dvarą, daug tarnų duosim. 
O ištekėsi — varge, negerai būsi. 

Ji sako: 

— Kas man iš to dvaro — aš noriu turėti šeimą, gyventi, kaip žmonės 
kad gyvena. 

Tada tėvai užkeikė ją — sako: 

— Paliksi tu juoda kaip anglis tame dvare! Ir tada tu išsivaduosi, kada 
atsiras toks jaunikaitis, kuris sutiks čia gyventi, kol tave išvaduos. 

Na, ir dabar tuojau paliko juoda kaip anglis — rankos juodos, ir 
kojos juodos, ir burna juoda. Nebeliko nei paukščių, nei tarnų, nieko. Ir 
paliko ji vienų viena. Valgyti, gerti, visa ko yra, tik ji viena vaikščioja. O 
buvo ten trisdešimt trys kambariai, tuose rūmuose. 

Ir jojo medžiotojai trys. Kažin kaip jie išsisklaidė, ir vienas paklydo. 
Paklydo, sutemo. Tie ėjo, kažin kur nuėjo, o tas pasuko kitur. Ėjo ir išėjo 
prie tų rūmų. Užėjo jis — tušti rūmai, nė gyvos dvasios niekur nėra, nė 
jokio žmogaus. Išvaikščiojo visus kambarius, o trys užrakinti — neįėjo į 
tuos tris. Na, ir rado lovą, padėtą vakarienę ant stalo dar šiltą, neseniai iš- 
virtą. Pavalgė, atsigulė ir miega. Tada priėjo prie jo juoda mergina ir ža- 
dina: 

— Kelkis, — sako.— Jei tu gali čia trejus metus išgyventi — gal išgel- 
bėsi mane. 

Sako: 

— Galiu. 

— "Tau bus gerai. Visur gali eiti po tuos trisdešimt kambarių, o į tuos 
tris, kur užrakinti, neik! Jei įeisi — ir aš pražūsiu, ir tu pražūsi. 

Na, ir jis ten buvo, vaikščiojo po kambarius. Ir kas pusę metų vis atei- 
davo ta mergina — ir vis po truputį baltesnė. Dvejus metus išbuvo — ir ta 
mergina mažai jau tamsi bebuvo. 

Trečius metus bebaigiant, jam taip parūpo — kas yra tuose kamba- 
riuose, kad neleido eiti? Jis įkišo rakčiuką ir norėjo atrakinti. Kai tik rak- 
tą pasuko, pasirodė ant rakčiuko trys kraujo lašai, ir visas išsikruvino. Jis 
atgal užsuko, nebėjo nė į tą kambarį, trina tą rakčiuką, o jis kaip kruvi- 
nas, taip kruvinas. Tada atėjo ta mergina — tokia tamsi tamsi — ir sako: 

— Sakiau, kad neik! Jau baigei išvaduoti — būtų atgiję visi mano 
paukščiai, visi tarnai, būtumėm galėję gyventi. O dabar ir aš pražūsiu, ir 
tu pražuūsi. 

— (O kaip, — sako, — reikia daryti, kad mes nepražūtumėm? 

Sako: į 

— Jei išbūsi penkias paras nemiegojęs, nevalgęs ir nešnekėjęs, tada 
būsime laimingi abudu. 

Na, ir tada jau, vaikeliai, jis kenčia ir nemiegojęs, ir nevalgęs, ir ne- 
šnekėjęs. Kas dieną pas jį ateina toks ponaitis, vis nori paimti tabokinę. 
Tas išeina — kitas ateina. Per dieną vis eina ir eina... Na, ir tada jis, vai- 
keliai, paskutinę dieną jau vos ištūri: kojos pinas, toks miegas apėmė, kad 
nebenustovi. Ir išgirdo, kad kažkas atskamba. Jis vis tik galvą purto. Ir iš- 
girdo muzikas, gyvulių bliovimą... Atvažiavo ta mergina karietoj — su 
vežiku, šeši arkliai pakinkyti. Tuojau jį pasveikino, sako: 

— Dabar tu mane išvadavai. Ko nori, to gausi: jei nori — dvaro, jei 
nori — pinigų, 0 jei nori — mane pačią pasiskirk. 

Tada jie sutarė vesti. Susituokė. Ta atrakino tuos draustuosius kamba- 
rius. Žiūri — tėvas su motina po tokias smalas kad maudos, kad maudos! 

Antrame kambary — Licipierius pririštas ant tokių grandinių ir vis šau- 
kia: „Gerti! Gerti!“ O trečiame kambary — graži lova baltai užtiesta, sta- 
liukas. 

— Na, tai, — sako mergina, — dabar išgelbėjai tėvus. Eik — nebera- 
si nei tėvų, nei Licipieriaus — visi kambariai švarūs. 


PAMOTĖS IŠVARYTA PODUKRA 


K itą sykį gyveno tokie tėvai, ir jie turėjo vieną dukterį. Augo ta duk- 
tė labai gerai, mylėjo jie tą dukterį. Po kiek laiko ėmė ta motina ir susirgo. 
Ta mergelė rėkia, kad jau motina serga. Tėvas ir sako: 

— Važiuosiu labai gero daktaro parvežti — išgis. 

Parvežė daktarą — o ta motina vis tiek mirė, nieko nepagelbėjo. 

Dabar tas tėvas sako tai mergelei: | 

— Prastai gyventi — reikės man vesti kitą. 

Duktė prašo, kad nevestų. Nubėgusi pas tokią burtininkę — ten netoli 
buvusi. Ta sako: 

— Pasakyk tėvui, tepripila du batus vandens pilnus. Jei abiejuos ly- 
giai pradės vanduo sekti, tai galės vesti, o jei viename pirmiau — nega- 
lės. 

Tada tėvas pripylė vandens ir liepė dukteriai vis žiūrėti. Pažiūrėjo po 
kiek laiko, kad viename bate vandens jau tik pusė, o antras pilnas. Tada 
duktė nubėgo atgal prie burtininkės ir viską papasakojo. Burtininkė sako: 

— Nemylės tavęs pamotė, jei tėvas parves — turėsi išeiti. 

Parėjusi duktė pasakė tėvui: 

— Neveski, tėveli, — man bus blogai. 

Tėvas neklausė, vis dėlto ėmė ir vedė raganą tokią. O nežinojo jis, kad 
ragana. 

Pamotė pradėjo nemylėti tos podukros, ėmė ją skriausti, stumdyti, 
pešioti. 

Kada tėvas vienas lauke buvo, duktė priėjo, sako: 

— Duok, tėveli, pinigų, ir aš išeisiu — aš nebegaliu ilgiau bebūti. 

— Palauk, — sako, — aš pašnekėsiu su žmona, ar tave leisti, ar ne. 

Pamotė pasakė: 

— Gaila drabužių — kai klaidžios, dar šunes sudraskys. Reikia pa- 
siūti popierinę suknią. 

Tada pamotė pasiuvo popierinę suknią ir išleido podukrą — tegul 
eina, kur nori. 

„ Kai ji išėjo, tėvas susilaukė sūnaus su pamote. O ta ėjo ėjo, išėjo į miš- 
kus toli ir paklydo. 

Medžiojo medžiotojai. Pradėjo šunes loti. Jie manė, kad rado kokį 
žvėrį. Pradėjo visi bėgti — ir rado ten mergelę su popieriaus suknia apsi- 
vilkusią. Parsivežė ją į savo namus ir sako senikei: 

— Tau čia bus gera mergikė prie rankų — paklydusi buvo. 

Na, ir gyveno su ta senike. Ta senikė labai pamilo tą mergikę, dide- 
liai pamylėjo. Nupirko gražius drabužius jai, kaip ir savo vaikui. Įsivedė 
tą mergikę, sako: 

— (Čia tavo kambariai — čia gyvensi, o aš būsiu tavo motina. 

Ji ten prabuvo ilgus laikus pas tą senikę. 

Paaugo tas pamotės vaikiukas, pradėjo eiti į mokyklą. Tėvas jam sykį 
priminęs: 

— Tu turi seserį — išėjo kažkur į pasaulį. 

Tada jis sako: 

— Eisiu ieškoti seseries — turiu surasti. Tol nepareisiu, kol nesu- 
rasiu. 

Motina dideliai persigando — stipriai susirgo. Ir pasakė sūnui: 

— Jei eisi, tai mirsiu. 

Sūnus išėjo rytmetį į mokyklą ir negrįžo. Ėjo ėjo jis per miškus ir nu- 
ėjo tiesiai pas tą mergelę. Mergelė klausia: | 

— Kas tu toks esi, iš kur tu eini toks mažas per miškus? 

— Einu sesers ieškoti, — sako vaikiukas.— Kur reikia rasti? 

O jie vienas kito nepažinojo. Tada ji ir sako: 

— Nežinau, kur tu rasi. Aš nė jokio brolio neturėjau, viena buvau 
prie pamotės. 

Tas vaikiukas ištraukė užrašus, kur užsirašęs mergikės vardą, pavar- 
dę. Jis dideliai nustebo: pavardė ir vardas atitinka. Tada puolė jai ant kak- 
lo, sako: 

— Žinau, kad tu mano sesuo: tėvas man pasakojo, kad tave su popie- 
riaus drabužiais išvarė. Todėl ir ėjau ieškoti. 

Sugrįžo tie medžiotojai — motina viską papasakojo. Tada jie pasikin- 
kė arklius gražius, pasiėmė tuos abudu vaikus (jau nebe vaikas ji buvo, vi- 
sa mergina) ir nuvažiavo pas tėvus. Tėvai baisiai persigando pamatę, kad 
atvažiavo duktė — tokia graži, o buvo išlydėję taip prastą. Motina puolė 
medžiotojams po kojų, kad nieko jai nedarytų. Buvo žiemos laikas. Tie 
sako: 

— Apvilksim tave popierine suknia ir išvešim į mišką — bus dova- 
nos! 

Duktė pradėjo prašyti: 
— Aš iškentėjau vargą — dovanokit jai. 

Tada atsisveikino medžiotojai, išvažiavo ir ją išsivežė. Parvažiavo na- 
mo — rado tokius kavalierius pirštis atvažiavusius. Tada sugalvojo me- 
džiotojai: | 

— Kam mes leisim ją tekėti tokią jauną, gražią, kad mes ir patys ga- 
lim ją vesti. 

Ir medžiotojas vyresnysis vedė tą mergikę, ir jie ten laimingai gyveno. 


STEFA 
SAVICKAITĖ 


Per savo gyvenimą (1920—1975) patyrė 
daug vargo, negandų. Gimė Lieplaukyje (Tel- 
šių raj.) darbininkų šeimoje. Tėvai išvažiavo 
į Argentiną, palikę ją 8 metų, ir pradingo. Mo- 
kyklą lankė tik dvi žiemas — turėjo tarnauti 
svetimiems. Lengviau pasidarė gyventi 1940— 
1941 metais — tada ji pradėjo dirbti „Masčio“ 
fabrike, Vokiečių okupacijos metais buvo prie- 
varta išvežta darbams į Austriją. Ten ji iš bado 
ir kančių, turėdama vos 23 metus, visiškai pasi- 
ligojo. Grįžusi į Lietuvą, gyveno invalidų na- 
muose. J. Dovydaičio paraginta, 1969 — 1972 
metais surašė savo mokėtą tautosaką. Be di- 
džiulio pluošto kitos tautosakos, užrašytos ir 
56 pasakos. 


VERPĖJOS TETULĖS 


V iena neturtinga našlė turėjo labai gražią dukterį. Ta jos vienturtė 
duktė buvo didelė tinginė, o labiausiai nenorėjo linų verpti. 

Kartą motina, perpykusi, kad duktė jos neklauso — neina verpti, pa- 
ėmė bizūną, pačiupo dukterį už kasų, pradėjo mušti, sakydama: 

— Va tau, va taul!.. 

Duktė mušama rėkė kaip galėdama garsiau. O netoliese pro šalį va- 
žiavo karalius. Išgirdęs moters riksmą, liepė sustabdyti arklius ir pats nu- 
ėjo veizėti, kas ten taip rėkia. O pamatęs, kad našlė muša labai gražią savo 
dukterį, karalius paklausė: 

— Moteriške, už ką tu muši šitą gražuolę? 

Našlė, netikėtai pamačiusi karalių, pasisarmatijo sakyti, kad jos duktė 
tingi, ir pamelavo: 

— Šviesiausias karaliau, kaip aš jos nemušiu! Jūs pats matote, kaip 
aš vargingai gyvenu. O ji man neduoda ramybės — reikalauja, kad aš jai 
būtinai duočiau linų: mat ji labai mėgsta verpti linus, o aš nebespėju jai 
verpimo pristatyti. 

Tai išgirdęs, karalius dar labiau pagailo gražiosios mergaitės, ir jis 
sako: 

— Moteriške, aš noriu vesti tavo dukterį, nes ji man labai patinka. O 
pas mane rūmuose ji galės ne tik linus, bet ir šilkus verpti, kiek tik jai pa- 
tiks. 

Našlė apsidžiaugė, kad karalius pasipiršo dukteriai, ir mielai sutiko 
leisti ją. O duktė nusiminė, kad dabar jau norom nenorom ji turės 
verpti šilkus. Iš to pergyvenimo ji dažnai verkė. 

Vieną kartą pas ją verkiančią atėjo tokios trys senyvos moterys. Vie- 
nos apatinė lūpa buvo labai stora ir nudribusi. Kitos — labai didelis 
ir storas nykštys. O trečios — dešinės kojos pėda buvo labai didelė ir 
nedaili. Moterys paklausė, ko ji verkia. Ji viską pasipasakojo. O jos jai 
tarė: 

— Jei tu mus visas pakviesi į savo vestuves, tai mes tave išgelbėsim iš 
tos bėdos, ir tau niekada nereikės verpti. Tik tu, kai mes ateisime į tavo 
vestuves, pamačiusi mus, karaliui, kuris šalia tavęs sėdės, pasakyk: „Čia 
mano. tetos, ir aš noriu, kad ir jos šalia manęs būtų“. 

Nors tos moterys jai nelabai patiko, nes negražiai atrodė, bet į vestu- 
ves pakvietė. Visas pavadino tetomis ir pasisodino šalia savęs. 

Kai visi įsilinksmino ir karalius ėmė girti savo jaunosios žmonos 
darbštumą ir grožį, tada viena moteris iš tų, kurias jaunoji pavadino teto- 
mis, tarė: 

— Gaila. Ji labai graži ir darbšti. Bet tas jos grožis yra laikinas. Jeigu 
ji nemes to savo įpratimo verpti, tai gali ir jai atsitikti taip, kaip man. Ir aš, 
būdama jauna, labai mėgau verpti. Kai mane motina bardavo ir drausda- 
vo taip daug verpti, kiek man patikdavo, tai aš tik juokiausi ir neklausiau 
motinos, 0 jai nematant, vis verpiau ir verpiau, nes man buvo didžiausias 
malonumas verpti. Bet jei aš būčiau žinojusi, kad nuo siūlo seilijimo taip 
pasidarys... — ir ji parodė karaliui savo storą apatinę lūpą. 

Vos tik toji tetulė nustojo kalbėti, tuoj prabilo kita: 

— Ir aš verpiau — mano rankos nykštys bent kiek padidėjo, — ir ji 
parodė didelį ir storą dešinės rankos nykštį: — Tai čia nuo siūlo braukymo 
verpiant. 

Paskui prabilo trečioji: 

— (O man verpimas pakenkė dešinės kojos pėdai.— Ir ji parodė ka- 
raliui — pėda buvo labai didelė ir plati:— Tai nuo ratelio mynimo. 

Tai matydamas, karalius, pasilenkęs prie savo jaunos žmonos, tarė: 

— Brangioji, ar girdi, ką kalba tavosios tetos? Ar matai, kaip jos at- 
rodo? Ne, ne, tau jokiu būdu neleisiu verpti nei linų, nei šilkų, nes aš ne- 
noriu, kad mano gražuolė žmona pasidarytų tokia kaip viena iš tavo tetų. 

Jaunoji karalienė širdyje labai džiaugėsi, kad per tariamąsias tetas at- 
sikratė nuo neapkenčiamojo verpimo. Taip tinginė mergina ištekėjo už 
karaliaus ir gyveno laimingai. 


UŽ VIENĄ GRŪDĄ 


B uvo turtingas ūkininkas, gobšus ir didelis išnaudotojas. Jis labai suk- 
davo samdiniams algas, vis stengėsi, kad tik mažiau reikėtų mokėti už dar- 
bą. 

Atsirado vienas bernas, kuris sutiko jam tarnauti už vieną rugio grūdą. 
Kai ūkininkas jį pakalbino, jis pasakė: 

— Aš pirmuosius metus pasėsiu tavo žemėje vieną rugio grūdą. Kitą 
metą pasėsiu visus tuos rugius, kurie išaugs iš to grūdo. Ir taip kasmet. Ir 
man turėsi leisti žemę pasirinkti grūdams sėti. Taip darysiu dešimt metų. 

Ūkininkas apsidžiaugė, radęs tokį kvailą berną. Bet per savo gobšu- 
mą negalvojo, kas bus toliau. Susitarė su bernu ir surašė sutartį, o tą su- 
tartį patvirtino pas notarą, kad kartais bernas nesugalvotų, pametęs ūki- 
ninką, pabėgti. O bernas nė nemanė bėgti. Jis sau pasisėjo grūdą. Kai iš- 
dygo, aptvėrė, kad kas nenulaužtų. Rugys užderėjo gerai: iš vieno grūdo 
buvo visa sauja. Kitais metais iš saujos išaugo litras. Taip jo derlius vis 
augo ir augo, daugėjo kas metai. O paskutiniais metais bernas 
turėjo tiek daug sėklos, kad nebetilpo ūkininko žemėje. Tik da- 
bar jis suprato, ką reiškia turėti berną, kuris tarnauja ir dirba dešimt metų 
už vieną rugio grūdą. 

Štai prie ko privedė gobšumas. 


VAGIES BARZDA — KUODELIS 


K artą vėlyvą rudens vakarą mergina, tarnaitė, verpė. Beverpiant pa- 
sibaigė pakulų kuodelis, o gulti eit dar buvo per anksti. Ji pasikėlė nuo ra- 
telio ir išėjo į klėtį atsinešti kitą kuodelį, kad turėtų ką verpti. [ėjusi klėtin, 
nuėjo tiesiog į kampą, kuriame buvo paruoštos pakulos — suvyniotos 
kuodeliais ir sudėtos ant suolo. 

O tuo laiku klėtyje buvo vagis. Kai išgirdo, kad per.kiemą kažkas atei- 
na, jis greitai pasislėpė už pakulų, kad jo nepamatytų. 

Mergina, begrabaliodama patamsyje pakulų kuodelio, pačiupo va- 
giui už barzdos — mat vagies būta su didele barzda. Bet ji neišsigando, 
nors ir suprato pačiupusi kažkieno barzdą. Šaltakraujiškai, lyg pati sau, 
pamažiuku tarė: 

— Hm, kokių drėgnų čia kuodelių esama: reikės rytoj dieną visas 
pakulas peržiūrėti ir drėgnąsias prie pečiaus išdžiovinti. 

Taip kalbėdama mergina susirado pakulų kuodelį ir išėjo iš klėties. 
Išeidama duris užkabino iš lauko pusės, kad vagis negalėtų išeiti, o parėju- 
si į trobą, papasakojo šeimininkams, kad klėtyje yra vagis. Šeimininkas, 
pasišaukęs į pagalbą keletą kaimynų, suėmė vagį ir perdavė policijai. 


„ANTANAI, ATIDUOK ARKLĮ“ 


V ienas žmogelis, nujojęs į miestą, pririšo arklį prie medžio ir nuėjo į 
krautuves šio to nusipirkti. Sugrįžęs ton vieton, kur paliko pririštą arklį, 
nieko neberado: arklys buvo ne atitrūkęs, bet atrištas. Žmogelis suprato, 
kad jo arklį kažkas pavogė. 

„Kas dabar daryti?“ — galvoja žmogelis. Pagaliau apsisprendė nuei- 
ti į bažnyčią ir paprašyti švento Antano, kad jam padėtų surasti dingusį 
arklį. 

O vagis, kuris pavogė arklį, bijodamas, kad nepapultų policijai į ran- 
kas, irgi nuėjo bažnyčion paprašyti švento Antano, kad jam padėtų arklį 
parduoti. 

Vagiui besimeldžiant, atsidarė bažnyčios durys, ir įėjo medinėm klum- 
pėm kaukšėdamas valstietis, kuriam dingo arklys. O vagis, girdėdamas, 
kad kažkas įeina, pasislėpė už švento Antano altoriaus. 

Valstietis puolė ant kelių prieš altorių ir iš susijaudinimo ėmė garsiai 
prašyti: 

— Antanai, Antanai, atiduok man arklį!.. Antanėli, Antanėli, aš tavęs 
prašau, maldauju — ar tu girdi? — atiduok man mano arklį! Ar tu girdi, 
Antanėli, — atiduok man arklį! 

Vagies, kuris pasislėpė už altoriaus, kaip tik būta Antanas vardu. Iš- 
girdęs savo vardą, pagalvojo: „Jeigu jis žino mano vardą, tai žino ir mano 
pavardę ir gali paskųsti, kad aš pavogiau. O už vagystę manęs nepaglos- 
tys... Verčiau atiduosiu geruoju, kol dar gražumu prašo. 

Kai valstietis tarė: „Ar girdi, Antanai...“ — jau kelintą kartą, vagis 
išlindo iš užu altoriaus ir sako jam: 

— Cit, nerėk taip garsiai, einam — aš atiduosiu tau arklį. 

Vagis nusivedė kaimietį ir atidavė arklį. Tas linksmas nujojo namo. 


KAILINIAI VISIEMS ŠVENTIEMS 


P. siuvėją kartą atnešė vyriškis pasiūti švarką. Ir prašė pasiūti vi- 
siems šventiems, nes jam būtinai reikia, kad iki visų šventų būtų pasiū- 
tas — Mat per visus šventus jam reikėjo apsivilkti. Siuvėjas pažadėjo. Su- 
sitarė ir dėl atlyginimo. | 

Kai vyriškis išėjo, siuvėjas ėmėsi darbo. Atsivertęs knygą, suskaičiavo, 
kiek yra šventųjų, tada išsitiesė medžiagą ir ėmė matuoti, kokio didumo 
galima kirpti. Pirmiausia sukirpo mažesnio rango šventiesiems, tada — 
kitiems, o paskutinysis pasiliko šventas Petras. Bet, jam kerpant švarką, 
ėmė ir pritrūko vienai rankovei medžiagos. 

Sutartai dienai siuvėjas pasiuvo visus švarkelius. Klientas atėjo atsiimti 
švarko. Paklausė, ar pasiuvo. Siuvėjas pasakė, kad viskas pasiūta, tik šven- 
to Petro švarkeliui pritrūko medžiagos. Kai atnešė į laikraštį suvyniotą 
darbą, vyriškis net nusigando pamatęs. Bet ką padarysi: prašė pasiūti vi- 
siems šventiems. 

SIUVĖJAS IR VARLĖS 


v ieną kartą siuvėjas Repšas prosu nešinas ėjo pro liūną. Varlės liūne 
kurkė. Vienos kurkia:. 

— Krrriaučius, krrriaučius... 

O kitos varlės: 

— Koks, koks, koks?.. 

O dar kitos: 

— Rrrepšas, Rrrepšas, Rrrepšas... | 

Siuvėjas pasiklausė, pasiklausė, ko tos varlės taip tyčiojas, perpyko ir 
kaip sviedė prosą į tą liūną — į tą vietą, kur varlės daugiausia kurkė, sa- 
kydamas: 
 — Okas jums rūpi, velnio išperos, kad aš kriaučius?! Aš jums kelio 
nepastoju, o jūs man neduodat nė pro šalį praeiti. Na, gavot per nosį — 
kitą kartą žinosit, kad nereikia rėkti mane pamačius: „,„Krrriaučius...“ kad 
norit, ir jūs siūkit — prosą daviau. 


JUOZAS 
TARVAINIS 


Gimė 1896 metais Sedoje (Mažeikių raj.). 
Tėvai buvo vargingi valstiečiai. Negalėdamas 
išmaitinti gausios šeimos, tėvas ėjo per kaimus 
elgetaudamas. Kartą per savaitę parnešęs, ką 
surinkęs, sekdavo vaikams pasakas. Juozas ma- 
žas ganė bandą, vėliau tarnavo. Per Spalio re- 
voliuciją tarnavo kariuomenėje. Grįžęs iš jos, 
dalyvavo 1918 metų socialistinės revoliucijos 
įvykiuose Lietuvoje. Vėliau buvo sunku gauti 
darbo, nes darbdavių buvo laikomas bolševiku. 
Vedė, sunkiai gyveno. Mirė 1980 metais. 

J. Tarvainis labai mėgo pasakoti. Pasakas 
pradėjo sekti dar jaunas. Daugiausia jų išmoko 
iš tėvo. Motina taip pat mokėjo pasakų. 

Lietuvių kalbos ir literatūros instituto 1969 
metų tautosakinės ekspedicijos metu N. Vėlius 
ir B. Driskiūtė iš J. Tarvainio užrašė 41 pasaką. 
Kadaise jis mokėjęs jų dar daugiau. Labiau- 
siai jam patikusios stebuklinės pasakos. Dvi iš 
jų pateikiamos šiame rinkinyje (šifravo N. Vė- 
lius). 


MOTINOS VADUOTOJAS 


K itą kartą karalius turėjo tris sūnus ir vieną dukterį. Išėjo duktė su 
motina pavaikščioti į sodą. Puiki graži diena buvo. Pakilo didelis vėjas ir 
pagavo jas, pagavo ir nusinešė. Niekas nebežino, kur. Karalius ieškojo 
ieškojo — nieko nesužinojo, kame galėtų beatsirasti. | 

Praėjo keli metai. Susigalvojo vienas sūnus joti ieškoti. Pasiėmė kokių 
ten ginklų ir išjojo. Jojo jojo, prijojo tokį kalną. Stovi toks akmuo dide- 
liausias, kad keturi vyrai negali jo pakelti. Ir parašyta ant to akmens: 
„Kas su viena koja persvies per savo petį, tam pasidarys kelias į tą kalną“. 
Na, tas rankas nuleido — paveizėjęs, nieko negali padaryti. Turėjo pen- 
kiems metams pinigų pasiėmęs — jis ten ir buvo. 

Nesulaukdamas antrasis brolis išjojo. Jojo jojo, jojo jojo, visus paša- 
lius apjojo — vėl prijojo prie to paties akmens, į tą pačią vietą atjojo, kur 
tas kalnas yra. Veizi, kad akmeny raidės yra: „Kas koja viena persvies per 
savo petį, tam pasidarys kelias“. Tas vėl nieko negali padaryti. Sutinka sa- 
vo brolį. Abudu ten ir būna. 

Nebesulaukdamas brolių, mažasis prašos tėvą leisti joti. 

— Ai, vaikeli, — sako tėvas, — jau prapuolė žmona, duktė, ir tiedu 
broliai nebegrįžta — ir tu prapulsi. 

— Ne,— sako tas, — aš neprapulsiu. 


329 


Jis pasiima kardą, pasiima šautuvą ir išjoja. Ir kastuvėlį turėjo — kaip 
kareivis, išeina. Joja joja, joja joja, prijoja tą patį kalną. Veizi — toks ak- 
muo yra dideliausias, kad niekas negali jo parist, ir raidės jame: „Kas per- 
svies per save, koją pakišęs, tai tam pasidarys kelias“. „O, tai niekis“, — 
pamanė jis. Pasiėmė jis kastuvėlį — pakas po tuo akmenėliu, kad galėtų 
gerai koją pakišti. Pakišo koją, ir tas tik cinkt ir išlėkė pro jo petį. Pasidarė 
kelias. Jis užjojo su savo arkliu ant to kalno — ir kelias užsidarė, akmuo 
jau yra parvirtęs. 

Broliai vis ėjo kiekvieną kartą paveizėti to akmens. Veizi — akmuo 
jau kitaip stovi, — jau kas nors yra ant kalno. Jiems baisiai įdomu, kas ga- 
lėjo tokią turėti jėgą, kad su koja akmenį persviedė. Vienas ir sako: 

— Lauksim, brolau, kol kas norint čia pasirodys. 

O trečiasis brolis joja. Prijojo tokį dvarą. Nėra niekur įeiti. Nulipa 
nuo arklio — nieko nėra. Atrado tokias duris. Pririša savo arklį prie ran- 
kenos ir įeina į vidų. Veizi — tokia jauna mergina beverkianti. Ant vieno 
krėslelio padėtas bliūdas, ant antro ji sėdinti ir beverkianti į tą bliūdą. 

— Ko tamsta verki? — jis užklausė. 

— Aš, — sako, — turiu verkti. Kai parlekia vyras dviem galvom, tai 
einam vyno gerti. Jis geria stiprų, o man liepia gerti nestiprų. Ir einam 
paskiau persiimti.— Sako: — Jis mane kankina ir kankina. Jis žmones 
praryja. Dantys jo mėsos prismenga, turiu išrakinėti. 

— O kur tas vynas yra? 

— Ten ir ten, — parodė.— Tas stiprusis, tas nestiprusis. Bet aš nega- 
liu atsikelti: kad atsikelsiu nuo krėslo, jis žinos. 

Kad ji pasakė, jis tuojau pat priėjo, permainė vynus: kur stiprus, 
ten nestiprų padėjo, o kur nestiprus — stiprų. Arkliui ji vietą prodė, pa- 
sakė, kur padėti. Jis liepė jai neverkti, pripylė vandens pilną bliūdą. 
Sako: 

— Kai tamstos vyras pajus, parlėks. 

— Jis, — sako, — kai parlekia, duris atidarinėja. 

— Kai tamstos vyras, — sako, — parlėks, tai paklausk, kad jei kas iš 
tavo giminės būtų, ar ką darytų, ar nedarytų. 

— (Gerai, — sako, — paklausiu. 

— Na,— sako,— o aš nesirodysiu. Aš tamstą ketinu išgelbėti. 

Jiems bebūnant, jau parlekia vyras. Tas duris atsidarinėja visur. Pa- 
veizi — jau bliūdas priverktas — gerai. 

— Na,— sako, — dabar eisim vyno atsigerti. 

O ji sako: 

— Pasakyk: jei kartais iš mano giminės kas būtų, ką, — sako, — jam 
darytum? 

— (0O,— sako tas, — taip: pirma priimčiau kaip svetį, eitumėm vyno 
išgert, o paskui eitumėm imtynių. 

Taip neiškentęs brolis sako: 

— Aš esu čia. 

Jis išeina. Geria. Kaip perkeitė bačkeles, dvigalvis geria nestiprųjį 
vyną, o tas brolis — stiprųjį. O ir taip jis stiprus, kad galėjo su koja tą ak- 

menį permesti... Anuodu susikibo. Tas brolis kad rėžė tam kardu — tuo- 
jau galvos nulėkė žemyn. 

— Na,— sako, — dabar išlaisvinta esi. 

Mergina duoda jam nosinėlę tokią — ir vardas, ir pavardė joje išsiuvi- 
nėta. Ir duoda aukso žiedą. Ji buvo karalaitė pagauta. Jis sako: 

— Ar nežinai, kame gali būti mano mama pagauta? 

— Žinau,— sako.— Ten, toj pusėj, yra dar du dvaru. Šis dvaras va- 
rinis, ten, — sako, — yra antras sidabrinis, o trečias — auksinis. 

Išvadavęs karalaitę, sukėlė dvare žmones — pirma nematė jų, tik vie- 
ną tematė mergelę. Klausia tie: 

— Poneli, ką dirbsim, ką dirbsim? 

Sako: 

— Dirbkit kaip reikia, darbuokitės.— O urėdams: — Ir nemažinkit 
algos, padidinkit algas visiems darbininkams, kad būtų kaip reikia. 

Pasikinkė arklius kitus ir sako: 

— Ar negalėtumėt lig to dvaro, — lig sidabrinio,— mane pavežti? 

Kai pavežė, liepė sugrįžti, o pats savo arklelį vedės. Vėl veizi, galvoja, 
kur arklį pastatyt. Vėl nieko nemato, tik duris. Pririša prie rankenos arklį, 
įeina į dvarą, žiūri — jo motina yra. Bet jis buvo taip apsitaisęs, kad jo ne- 
pažino. Jis klausia: 

— Tetule, ką dirbi? 

— Mano,— sako, — vyras trimis galvomis parlekia, sako: ,„Eikim 
gerti vyno“. O paskiau sako: „„Eikim imtis“. Jis mane kankina kankina — 
taip nukankina, privargina, kad negaliu nė nuo žemės beatsikelti. 

Irgi ją nuramino, kad neverktų, paėmė vandens ir įpylė į bliūdą. Tą 
vyną permainė. Sako: 

— Paklausk: „Kad kas iš mano giminės būtų atvažiavęs, ką dary- 
tum?“ 

Bekalbant parlėkė vyras. Jis vėl užsislepia. Tuoj parlėkęs visas duris, 
langus atidarinėjo, šliukš šliukš — sako: 

— Bene čia žmogaus būta? 

— Ne,— sako, — kas čia bus. Bet, — sako, — kad būtų, ką jam dary- 
tum, jei iš mano giminės kas būtų? 

— O, sako, — eitumėm vyno pagerti, o paskiau — imtis. 

Tas sūnus išeina tuojau, sako: 

— Aš čia esu! 

Susisveikino — jis suspaudė tam trigalviui ranką, kad net pirštai su- 
tratėjo. 

— 0O,— sako tas, — tu dar stiprus besąs, ne tik aš vienas! Einam vyno 
atsigerti. 

Išgėrė vyno — eis imtynių. Šis išsitraukė kardą — šliūkšt šliūkšt tas 
galvas žemėn, nukapoja. Ta motina vėl įduoda nosinėlę išsiuvinėtą, aukso 
žiedą. Jis sako: 

— Valgyk ir gerk, o aš dar turiu kitur nuvykti. Kai grįšiu, tuokart 
nuleisiu nuo kalno. 

Ką dabar jis darys? Vėl tiek pat atsirado žmonių, vėl tie klausia: 

— Ką dirbsim, ką dirbsim? — Jį jau šeimininku laiko visi. 

Sako: 

— Dirbkit, kaip dirbę, tiktai, — sako urėdams,— darbininkų ne- 
skriauskit, žiūrėkit, kad aprūpinti būtų. 

Pašaukia urėdą, kad jam duotų arklius ir nuvežtų lig to auksinio dva- 
ro. Vėl važiavo. Nuvažiavo lig to paskutiniojo. Aukso dvaras — blizga iš 
tolo! Apžiūrėjo, apžiūrėjo — medis vienas besąs. Jis prie to medžio pri- 
rišo arklį, pats įeina į vidų. Veizi — sesuo. 

— Na, ką,— sako, — tamsta čia dirbi? 

— Ogi,—sako ta,— mano vyras pareis su keturiom galvom — reiks 
jam dantis išrakinėti. Eisim paskiau gerti. Jis geria stiprųjį, o aš nestiprųjį, 
palieku dar silpnesnė. Tada jis mane kankina, veda šokti. Taip nuvargi- 
na, kad negaliu beištūrėti. O išlėkdamas padeda bliūdą ir liepia į jį verkti. 

Jis paėmė tuojau pat vandens įpylė į bliūdą: 

— Neverk. Ir,— sako, — kai parlėks, tu paklausk: „Jei kas iš mano 
giminės būtų, ką tu jam darytum?“ O aš slėpsiuos — nesakyk, kad aš esu 
dabar. 

Tas vyras parlėkė, šliukš šliūkš — uosto ir veizi. Sako: 

— (Čia bene žmogus yra? 

— Ne,— sako ta.— Po visą pasaulį lakstai, visokių kvapų prisige- 
ri... O kad taip būtų, ar ką darytum, jei iš mano giminės būtų? 

— 0,— sako, — priimčiau kaip svetį, vyno eitume išgerti. O paskui 
eitumėm imtynių — tada jis galėtų verkti taip, kaip tu kad verki. 

Brolis išėjo, sako: 

— Aš čia esu! 

Gerai — anuodu pasisveikina. Jis suspaudžia anam ranką, kad pirštai 
sulimpa. Irgi buvo permainęs vyną — vėl geria. Begerdamas tas, kur su 
keturiom galvom, mano: „Juo aš daugiau prigersiu, juo stipresnis būsiu“. 
Gėrė gėrė — ir persprogo begerdamas, paliko negyvas. Vėl atsirado žmo- 
nių, klausia: 

— O ką dirbsim? 

— Dirbkit viską, kaip reikia. Tik, — urėdams sako, — algos nema- 
žinkit žmonėms, o kai aš sugrįšiu, dar atlyginsiu. 

Jis ir sesuo paima karietą, važiuoja lig antrojo dvaro. Bet jis nesisako, 
kad brolis. Ir ji davė jam skarelę su vardu ir pavarde, aukso žiedą davė. 
Nuvažiavo pas motiną, pasiėmė ją, važiavo pas mergelę — veš visas 
namo. 

O tie broliai, atėję pažiūrėt, mato, kad kažin kas šmėžuoja ant to kal- 
no dideliausio. O ten kalne padarė tokį lopšį iš liepų, tokias virves padarė 
ir numatavo, kad ligi apačios siektų. Visų pirma nuleido motiną žemyn. O 
tie broliai klausia, kaip jau ten... Sako: 

— Dar sesuo yra ir viena mergelė.— Ji nežino, Kad sūnus išgelbėjo, 
sako: — Toks jaunikaitis mus visas išgelbėjo. 

Brolis tą lopšį užtraukė atgal, nuleido seserį. Paskiau nuleido ir mer- 
giną. Kai nuleido — tie broliai čiaukšt ir nupjauna tą virvę, — kas jį su 
lopšiu benuleis dabar? 

Dabar jis, likęs vienas, vaikščioja ir galvoja: ką dabar daryti? Ta moti- 
na su dukterimi grįžo į savo karalystę, ir ta mergelė kartu su broliais ten 
parvažiavo. Parsivežė ją — ketina tą mergelę vesti. Bet ta vis atsako: 

— Palaukit, reikia kiek atsilsėti. O tuokart aš tris užduotis užduosiu. 

O tas brolis vaikščioja vaikščioja po tą kalną, po tuos dvarus vaikščio- 
ja, — viskas įdomu visur, kas kame yra, apžiūrinėti. Veizi — mergelės 
dvare yra tokie bateliai: nei siūti, nei kalti, o po puspadžiais yra jos vardas, 
pavardė. „Reikia tuos batelius pasiimti“. Veizi vėl — yra švilpynė tokia. 
Mano — išėjęs pašvilpaus. Jis sušvilpė — ir atlėkė toks vienas lyg ir tar- 
nas, sako: 

— Ko reikalauji, šviesiausias karalaiti? 

— Ogi,— sako, — aš to reikalauju, kad mane nuneštumėt nuo šio 
kalno. | 

Tuojau tokios durys atsidarė, jis ant tų durų atsigulęs — šmukšt ir 
parnešino nuo to kalno į jo miestą. Jis mat supranta, kad tai broliai jam 
taip padarė — lopšį nupjovė, merginą pasigrobė. Mano: „Ką aš darysiu?“ 
Vaikščioja vaikščioja, užeina pas tokį šiaučių. Sako: 

— Šiaučiau, ar nepriimtum mane prie darbo? 

Sako: 

— Kad aš pats mažai teturiu. 

— Bet užteks abiem. 

Na, ir šiaučius priima. Dirba jau jis čia. 

O vyresnysis brolis nori vesti tą merginą. O ta sako: 

— Pirma išpildyk tris dalykus. 

Tas pasižada išpildyt. Ji sako: 

— Kad būtų tokie bateliai — nei siūti, nei kalti ir kad būtų juose ma- 
no vardas ir pavardė,— tokie pat, kaip kad turėjau. 


Eina tas vyresnysis brolis per visus šiaučius — nė vienas neapsiima 
padaryti. Užeina pas tą šiaučių. O tas apsitepliojęs didžiausiai, kad nepa- 
žintų. Tas brolis sako tikrajam šiaučiui: 

— Šiaučiau, ar negalėtum padaryti?.. 

Jaunesnysis brolis kumšt tam šiaučiui — tas sako: 

— (Gal padaryčiau, bet kad yra vargas didelis. Nebent tris statinaites 
auksinių kad duotum. Dvi tuojau kad būtų, o vieną — kai padirbsim. 

Na, gerai, sutaria. Tuojau pristato dvi statinaites auksinių. Ir klausia: 

— Kuomet bus? 

Sako: 

— Šeštadienį. | 

Kai jau įduoda dvi statinaites auksinių, eis odos pirkt. Šiaučius nuper- 
ka geriausios odos. Kai parnešė, tas jo padėjėjas, paėmęs peilį, išraižė tą 
odą į tokius dirželius. Šiaučius mano: „Ot kur meistrą gavau“. O tas sau 
išėjo, su švilpele sušvilpė — atlekia tarnas, sako: 

— Ko reikalauji? 

— Atnešk nuo to kalno tokius batelius, kur nei kalti, nei siūti ir po 
puspadžiais yra vardas ir pavardė... 

— Na, tuojau pat bus! 

Tas nulėkė, tuojau pat ir parnešė tuos batelius. Kai atėjo šeštadienis, 
tai atvežė trečią auksinių statinaitę, paėmė tuos batelius, parvežė mer- 
gelei. 

O ta mergelė gudri, jaučia — tas, kur ją išgelbėjo, yra čia, žemėje. 
„Palauk, aš užduosiu tokią užduotį, kad turėsiu su juo susitikti“; 

— O dabar, —sako,— kad būtų ne siūta, ne austa, ne megzta skry- 
bėlė — tokia, kaip aš turėjau tenai. 

Eina visur, po visas krautuves,— nėra. Eina ir pas tą šiaučių, 
sako: 

— Šiaučiau, ar negalėtum padaryt tokią skrybėlę, kad būtų ne siūta, 
ne austa, ne megzta. 

— Aš, — sako šiaučius,— nesu toks mokytas galvočius. 

O tas meistras kumšt — sakyk, kad padarysim. Šiaučius: 

— Aš ne kriaučius esu. Čia yra didelis galvosūkis. Na, bet kaip nors. 

— Bus penkios statinaitės auksinių. 

— Gerai. Bet tris tuojau. Mums brangiai kainuos. 

— Na,— sako, — bus. 

Gerai, duoda tris statinaites. Atvežė tris iš karto jau. Tas meistras pa- 
ima švilpelę, sušvilpia. Atlekia tas tarnas: 

— Ko reikalauji? 

— Atnešk,— sako, — skrybėlę, kaip ten mergelė nešiojo: ne siūtą, ne 
austą, ne megztą. 

— "Tuojau, — sako, — bus. 

Pristato tą skrybėlę. 

O meistras liepia šiaučiui parnešti medžiagų — visų geriausiųjų. Pri- 
pirko tas, parnešė — šis vienos plėšia, kitos plėšia... 

— Ką tu manai! — sako šiaučius.— Suplėšysi. 

Tas vis tiek plėšė iki vakaro. Rytą kelia savo vadinamąjį šeimininką: 

— Kelk, bent padailink, kur ko betrūksta. Aš, — sako, — dirbu nuo 
širdies, o tu guli ir guli. 

Na, bet kad tokia daili skrybėlė — ką tas -——"— 

Kad jau taip, atvažiuoja vyresnysis brolis paveizėti, ar jau yra, ir dar 
dvi statines auksinių pristato. Kad atvažiavo paimti, jis nesirodo, kad kar- 
tais nepažintų. Parvežė, mergelė veizi — jos skrybėlė, yra ir vardas, ir 
pavardė. „E,— mano,— tas yra nežuvęs. Na, matysim, turėsiu aš jį 
susitikti“. 

O tas, kai parvežė, klausia: 

— Dabar jau tuoksimės? 

— Ne,— sako, — dar trečiąją užduotį turi išpildyti. 

— O ką? 

Sako: 

— Aukso dvarą pastatyti — tokį, kaip aš ten gyvenau. 

Dabar tas eina per visus meistrus, kad pastatytų. Na, bet kas nematęs 
gali padaryti tokius, kaip tenai buvo? Nors kažin koks"meistras būk, ne- 
padarysi. Ateina pas šiaučių vėl. 

— Šiaučiau,— sako, — ar negalėtum padaryti tokį dvarą aukso, kaip 
ten, kur gyveno mergelė ant to aukšto kalno? 

Šiaučius sako: 

— Juk aš ne meistras, esu šiaučius. 

Tas vėl kumšt — sako tas: 

— Apsiimti galiu, bet, — sako, — kiek darbo, kiek galvosūkio... 

— Na,— sako tas, — kiek reikalauji? 

— Na,— sako,— septynias skrynias aukso. 

— Na, gerai, — sako tas brolis. 

— Bet, — sako, — keturios pirma turi būti. 

Pristato tas keturias, kad tik padirbtų. 

Tas meistras pasamdo darbininkus, įsako atvežti tokius stulpus į tą 
vietą, kur parinko rūmams statyti. Stulpus kasa, viską daro, taiso. Darbi- 
ninkams moka už valandą po penkis rublius — tų darbininkų atsirado 
tiek ir tiek. Na, jie ten dirbo dirbo. Praėjo kiek laiko, mato, kad jau tuoj 
ateis žiūrėti dvaro — sukvietė visus Žmones: 

— Mitriai viską nuvalyti! Išgriauti išbūti! Vyrai, viską nuneškit, kad 
nė ženklo neliktų! Moterys, viską nušluokite, kad būtų vieta puikiausia, 
duobelės užtaisytos... 

Nugriovė, nuvalė per naktį — tuščia vieta. Jis su švilpele sušvilpė — 
atlekia tas tarnas. 

— Ko reikalauji, šviesiausias karalaiti? 

— Aš reikalauju, — sako, — kad nuo to aukšto kalno būtų perneštas 
į čia dvaras auksinis, kur ta karalaitė gyveno. 

— "Tuojau,— sako, — bus! 

Nulėkė jis ir parnešė tiktai tokį kiaušinį. Sako: 

— Kurioj vietoj norėsi — duosi į žemę tą kiaušinį, ir dvaras tuojau 
pat ten bus. 

Taip jis taukš — aje, dvaras yra puikiausias, gražiausias, tik blizga! 

Meistras nueina šiaučiaus kelti: 

— Aš dirbu nuo širdies — eik padėk ką nors čia sugražinti... 

Tas pamatęs išsigando: 

— Kad ir gražus! Nujau... 

Ateina ir broliai, ir motina, ir mergelė — visi eina veizėti. O meistras 
atsigulė prie tako ir apsimetė miegas. Ištraukė tas nosinaites iš kišenės, kad 
būtų jos matyti, tuos žiedus užsimovė ant rankos. Tie broliai nieko nema- 
to. O mergelė veizi ištraukus — kad yra jos vardas, pavardė. Veizi ant 
rankos — jos žiedas yra. Sako: 

— Kelkis! | | 

Tuojau pat pasako, kad tai esąs jos išgelbėtojas. Pareina pas tėvą — ir 
jam sūnus pradeda sakyti: 

— Tėveli, matai, ką man broliai padarė! Norėjo, kad aš žūčiau. Bet 
aš išgelbėjau mamą, seserį, tą mergelę. Ji mano išgelbėta, o ne jų. 

Tėvas norėjo juos nubausti. Bet jaunesnysis sūnus sako: 

— Ne, nieko nedaryk. Aš čia nebūsiu. 

Pasiėmė mergelę, pasiėmė kiaušinį — neliko to dvaro. Sušvilpė su 
švilpele — ir nunešė jį su mergele ant to aukso kalno, ten buvo ir tas dva- 
ras. Ir jie paliko tenai begyveną. Kai mes nueisim, ten juos pamatysim. 

VILKAIS PAVERSTI VAIKAI 


G yveno tėvas su motina, turėjo tris sūnus ir dukterį. Jie buvo jau di- 
deli. Ir tie vaikeliai ką ten padarė — darbuotis nenorėjo, ar ką. Motina 
sukeikė: “ 

— Kad jūs bent vilkais išbėgtumėt! 

Cvinkt tuojau pat visi išvirto ir išbėgo vilkais. Nubėgo į mišką. Naktį 
jie yra žmonės, o dieną — vilkai. Būdami miške, pasidarė savo namus, vis- 
ką susitaisė. 

O sesuo klausia: 

— Mamale, o dėl ko aš esu dabar viena? O kur broliai? 

— Žinai, — sako mama, — pasakiau, kad išbėgtų vilkais — motinos 
Žodis toks buvo, juos prakeikė, — ir išbėgo. 

Sako duktė: 

— O ar negalėtų kas nors jų išgelbėti? 

— Gi,— sako, — dukrele, kad aš savo spjaudalą paspjaučiau ir ga- 
lėčiau atgal praryti, tai tuokart jie paliktų žmonėmis. Bet, — sako, — jeigu 
aš paspjausiu — praryti negalėsiu: visokie kirminai baisiausi... Negalėsiu. 

Jau ta sesuo nemaža buvo, mokėjo ir verpti, ir austi. Ji išaudė audek- 
lus, pasiuvo visiems broliams po baltinius ir tris paklotes. Ir ji pasiruošė 
eiti ieškoti savo brolių. Kaip pasakė motina, į kurią pusę jie išbėgo, — ta 
ir eina. 

Eina eina, eina eina. Ilgas laikas praėjo — užėjo mišką. Veizi — yra 
trobelė. Įeina į tą trobelę — nėra nieko gyvo. Ir ant stalo trys stiklinės 
arbatos pripiltos, o prie kiekvienos stiklinės po abrakiuką. Ir yra trys Io- 
vos. Ji mano: „Čia tikrai gali būti mano broliai“. Taip ji ima tas paklotes, 
lovas pakloja, baltinius padeda ant lovų. Ir ji valgyti išalko. Priėjusi prie 
vienos stiklinės, atsikanda duonos ir pasrebia arbatos, prie antrosios vėl 
kanda duonos kąsnį ir vėl pasrebia arbatos, prie trečiosios taip pat. 

Ir kaip sykis pradėjo bildėti. Jau bilda — mato, parbėga vilkai. Palin- 
do po lova. Jie, pribėgę prie trobos, pasidaro žmonėmis. Įėjo. Eina valgyti, 
arbatos išgerti. Didysis sako: 

— Na, kas čia? Ir duonos nukąsta, ir arbatos nusriaubta. 

Antrasis sako: 

— O kas čia? Ir man taip pat. 

Tretysis irgi tą pat sako. 

— (O kad atrastumėm,— sako tas mažasis, — ką darytumėm už tai? 

Tas didysis sako: 

— O žinai ką — sudraskyčiau kaip vilkas. 

Antrasis sako: 

— Na, ką? Juk kada aš vilku nesu — užmuščiau. 

O tas mažasis sako: 

— O jeigu aš atrasčiau — pabučiuočiau, kad žmogus yra, ir tegul 
gyvena su mumis. Pasiveizėkit — kokios mūsų lovos! O už gurkšnelį ar- 
batos užmušti žmogų — tat ne! 

Ėmė veizėti. Tas didysis veizi po savo lova — nėra. Veizi antrasis — 
ir po to lova nėra. Paveizi tas mažasis — po jo lova yra. 

— Lįsk laukan! 

Išlenda ji laukan. Tas mažasis sako: 

— A, čia jau sesuo turbūt.— Pabučiavo tuojau pat, kaip buvo sa- 
kęs.— Dabar,— sako, — būsi su mumis. Mes esam dieną vilkais, o naktį 
žmonėmis. Bet jei, seserėle, išeisi į mišką — nesvarbu, kad sesuo esi, kai 
būsim vilkais, vis tiek sudraskysim. Nors mes ir pažįstam, bet mes turim 
žmogų plėšyti. 

— O kaip, — sako ji, — galėčiau aš jus išgelbėti? Ką galėčiau padary- 
ti, kad jūs nebūtumėt vilkais? 

Sako tie broliai: 

— Jei išbūsi trejus metus nebyle, tai tuokart mes paliksim vėl žmo- 
nėmis. 

Ką ji darys? Iš karto ir nutilo, rodyte rodo — mm, mm,— žodžio ne- 
taria. Tie jau supranta, kad sesuo pasiryžo juos gelbėti. 

Ji ir išėjo iš trobelės. Puiki, saulėta diena buvo. O netoli didelis kelias. 
Ji girdi, kad bilda,— manė, kad vilkai parbėga. Ką darys? Ima įlipa į 
medį, kad nesudraskytų. 

O tuosyk karalaitis važiavo. Kai važiavo, ją ir pamatė. Ir prašo: 

— Lipk laukan. 

Ji nebyliškai rodo, kad išlips. Išprašė laukan. Dideliai graži buvo — 
karalaitis įsisodino ir parsivežė. Parsivežė — kad tokia graži, jis vedė ją, 
ir gyvena abu. 

O to karalaičio motina buvo tokia burtininkė. Prireikė karalaičiui 
išvažiuoti. Ir gimė tuosyk sūnus. Tuojau ta motina išnešė jį į mišką, parne- 
šė vilkutį į jo vietą. Tas sūnus parvažiavo — sako jam: 

— Ot kokią tu žmoną pasiėmei, kad vilkutį pagimdė. 

Ji rodo nebyliškai, kad ne jos vaikas — nenori ištarti žodį. Rodo, kad 
buvo vaikas gražus. Tas nesupranta. Bet nieko jai nedarė. 

Antrą kartą gimė jai dvyniai. Ta motina vėl — meškutį surado, par- 
nešė, pakeitė vaikus. 

— Ot,— sako, — matai, kokią iš miško parsivežei... 

O tuos vaikus išnešė į mišką. 

— Dabar pats pasiveizėk, — sako motina: — pati žvėris yra ir žvėris 
veda. Visą karalystę žvėrimis užleis... 

Na, ką dabar darys? Nors ji puiki buvo, bet sutaiso karietą, į ją turtą 
sudeda pats karalius — viską padalijo per pusę, visko pridėjo ir išvežė ją 
į mišką. 

Praėjo treji metai — tie jos broliai ir parėjo namo žmonėmis. Parėjo, 
bet sesers uėra. 

O ji, kai karalius išvežė, vaikščiojo po mišką. Veizi — elnelė bežin- 
danti jos vaikus, sunešusi į vieną vietą visus tris. Paaugo vaikai — pa- 
sistatė trobą ir gyvena. 

Važiavo pro ten karalius. Ir bevažiuojant prieina vakaras. Mato tro- 
belę. Sako vežėjui: 

— Įeik ir paprašyk nakvynės. Bet tiktai paveizėk, kad nebūtų kartais 
už mus didesnis. | 

Įeina vežikas — moteriškė su vaikais yra. Paprašė jis nakvynės. Ta 
priėmė. Ta žmona pažįsta savo vyrą, o vyras nebepažįsta savo žmonos. 
Pataisė jiems lovą, o jis nėmaž nepastebi, kad pataisė kaip pas karalių. O 
tas vežikas viską stebi. Davė valgyti — padėjo tokį pat šaukštą, viską, kaip 
pas karalių. Tam vežikui labai įdomu. 

Kad karalius miegojo, nukrito jam ranka ant žemės. Ta sako: 

— Didysis mano sūnau, eik pakelk tėveliui rankelę. Nuvargęs tėve- 
lis, užtirps rankelė. 

Didysis sūnus priėjo, pakėlė. 

Tas miegojo vėl — pūkšt vėl ranka nukrito. Priėjo ji prie antro vaiko, 
sako: 

— Pabučiuok tėveliui į rankelę, pakelk rankelę, nes tėvelis yra dide- 
liai nuvargęs, užtirps jam rankelė. 

Tas vaikas priėjo, pabučiavo į ranką, paėmė tą ranką ir pakėlė. 

O tas vežikas galvoja: „Kaip čia tokia moteriškė ir karalių tėveliu va- 
dina?“ 

Netrukus trečią kartą pupt ranka vėl nukrito. Vėl liepia trečiajam sū- 
nui pakelti. Tas pakėlė, pabučiavo. 

Rytą karalius ir vežikas pakilo, apsiprausė — davė jiems rankšluostį, 
veidrodį, šukas, — viską taip pat, kaip pas karalių. O tas nėmaž nepaste- 
bi — mano, kad visi žmonės tokius turi. 

Kai išvažiavo, vežikas pradeda pasakoti. Sako: 

— Šviesiausias karaliau, ar tamsta nieko nepastebėjai? 

Sako: 

— O ką? 

— Kai tamsta miegojai, — sako, — lova buvo tokia, kaip namie. Kai 
atsiprausei, šluosteisi — vėl kaip namie. Kai valgei — indai, viskas kaip 
namie. Ir, — sako, — kai tamsta gulėjai, aš nemiegojau visą naktį, saugo- 
jau, kad tamstai kas ko nepadarytų. Tamstai bemiegant ranka nukrito. 
Ta motina ir sako: „Eik, Antanėli, pabučiuok tėveliui į ranką. Tėvelio 
rankelė yra didžiai nuvargus, gali užtirpti“. Tas vaikas priėjo, pabučiavo 
į ranką, įkėlė. Neilgai trukus ir vėl ranka nukrito. „Eik,— sako, — Balta- 
zarai, pakelk tėveliui rankelę. Tėvelis yra dideliai nuvargęs, užtirps jam 
rankelė“. Tas vaikas priėjo, paėmė tamstos ranką, pabučiavo ir pakėlė. 
Kai miegojai, dar neilgai trukus cinkt vėl ranka nukrito. Sako: „Eik, visų 
mažasis sūnau, pakelk tėveliui rankelę ir pabučiuok. Tėvelis yra dideliai 
nuvargęs, užtirps jam rankelė“. Pakėlė, uždėjo tas mažasis vaikas ranką, 
ir daugiau ta ranka nebenukrito, ir tamsta vis miegojai. 

„Kaip, — sako karalius, — ji gali mane vadinti tėveliu?“ Grįžta atgal. 
Ta papasakoja, kaip ji buvo pažadėjus išgelbėti žmones — negalėjo kal- 
bėti, kaip jo motina išnešė į mišką vaikus, o parnešė žvėris. 

Karalius tuojau pasiuntė vežimo, viską į jį sudėjo, pasiėmė vaikus, 
žmoną ir parsivežė. 


ANTANAS 
KARVELIS 


Tėvai žemės neturėjo, o vaikų augo vienuoli- 
ka, tad Antanui nuo mažens teko eiti pieme- 
nauti. Visą gyvenimą tarnavo svetimiems. Tik 
tarybinės santvarkos metais pradėjo dirbti 
Naujojoje Akmenėje statybininku. Gyveno Ki- 
vylių kaime. 

Pasakas išmoko bandą ganydamas ir ber- 
naudamas pas ūkininkus. Mėgo dainuoti, bend- 
rauti su žmonėmis. Per Lietuvių kalbos ir lite- 
ratūros instituto 1964 metų tautosakinę ekspe- 
diciją K. Viščinis ir G. Jurkėnienė iš A. Kar- 
velio užrašė 25 pasakas. Pasakojo su dideliu 
noru, įsijautęs. Dalyvavo ir ekspedicijos bai- 
giamajame koncerte: Naujosios Akmenės kul- 
tūros namų scenoje sekė vieną mėgstamiausių 
savo pasakų. Dvi tada užrašytos pasakos publi- 
kuojamos šiame leidinyje (pirmąją šifravo 
G. Jurkėnienė, antrąją — K. Viščinis). 

SENIS IŠMANĖ LAISVĄ DIENĄ 


| a karalius su ministeriais pažiūrėt, ką žmonės žiemos metu 
dirba. Juk yra visokių žmonių: yra labai prisirengusių, yra pusplikių, 
kits visai negali per šalčius išeit. Na, ir jie važiuoja. Sniegas sninga, šaltis 
didžiausias, vėjas. Privažiuoja upę. Žiūri — senis pasidėjęs kubilą kailių 
ir mazgoja plikom rankom. 

— Ką čia, seni, veiki? 

Tai va mazgoju kailius, šviesiausias karaliau. 

— Visgi šalta — juk rankos šąla. Mes važiuojam važiuoti, tai bent 
po kelias poras pirštinių ant rankų turim ir meškenas ant nugaros, ir tai 
šąlam, o tu plikom rankom gali čiupinėti po šaltą vandenį. 

— Kad reikia čiupinėti,— atsakė senis.— Kad trys devynių negali 
pramaitinti, tad reikia ir čiupinėti tiek žiemą, tiek vasarą. 

Na, karalius greitai suprato, ką senis sakė. Klausia savo ministerius: 

— Ką tas senis sakė, jūs man paaiškinkit! 

Tie viens taip, kits taip... 

— Ne,— karalius sako, — taip, kaip jūs aiškinat, neišeina. Na, seni, 
kad tu toks gudrus esi, sakyk: kad aš tau atsiųsiu du paukščius, ką tu jiems 
darysi? 

— A,— sako, — šviesiausias karalius, ką aš jiems darysiu: plunksnas 
nupešiu, plikus paleisiu. 

— "Taip, gerai, — sako. 

Ir vėl klausia ministerių, kaip tas išeina. Tie vėl burbtelėjo po vieną 
žodį, po antrą... 

— Ne,— sako karalius. — Jums reikia duoti laiko, kad išaiškintumėt 
šito senio sakinius. Na, — sako, — seni, kad be mano veido šita gudrybė 
nepaplistų į pasaulį! Kad niekas nežinotų, kas čia dabar buvo tarp mud- 
viejų! 

"Ma ir karalius su savo ministeriais važiavo ir nuvažiavo, 0 senis pali- 
kęs kaip mazgojo savo kailius, taip mazgojo, rankas papustęs. 

Dabar karalius duoda keletą dienų ministeriams, kad išaiškintų, ką sa- 
kė senis, o jei neišaiškins per nustatytas dienas, tai ministeriais negalės 
būti: 

— Aš jus pašalinsiu, gausit eiti sykiu pas senį kailių mazgot. 

Šie galvojo galvojo per dieną, galvojo antrą... Ir tarias: 

— Reikia kreiptis prie to senio. Pasiimsim pinigų — gal už pinigus 
jis- sakys... 

Nuvažiuoja pas tą senį: 

— Pasakyk, kaip tas yra, kad trys negali devynių pramaitinti ir kad 
kai karalius atsiųs du paukščius, tu žadėjai plikus nupešt ir paleist. Kaip 
tas yra? 

— Ne,— sako senis. — Juk girdėjot, kad aš be karaliaus veido nega- 
liu sakyt. Juk jeigu aš pasakysiu, būsiu nubaustas. Kodėl man dėl paslap- 
ties į kalėjimą sėstis?.. Aš to, — sako, — nenoriu. Ir karaliui pasidarysiu 
priešas. 

— Na, tai mes, seni, tave apipilsim pinigais nuo kojų lig galvos, tik tu 
pasakyk. 

— Na, jeigu, — sako, — taip jūs padarysit, tada pasakysiu. Bet pirma 
pinigus reikia duot. 

Tie ministeriai sugrįžta į namus, pasikinko arklius, prisikrauna mai- 
šų pinigų ir vėl atvažiuoja pas senį. Apipila nuo kojų ligi galvos. Dabar se- 
nis išlindęs pasipurto, išlipa, pasiima kibirą, neša pinigus į dėžę supilt, kur 
grūdus laiko. Prisipila pilną dėžę pinigų. Tai dabar pasakoja: 

— Tai kaip, — sako, — jūs, ministeriai, nesuprantat?! Turim me- 
tuose dvylika mėnesių. Tris mėnesius tik turim gerus, vasaros mėnesiais 
tik yra šilta, o devynis mėnesius turim blogus. O per tuos tris mėnesius 
tiem devyniem negalima duonos uždirbt. Tad reikia dirbti tiek žiemą, tiek 
vasarą, — sako.— Kad tik darbą turi, reikia dirbt, duoną pelnyt. 

Tie nusispjauna — toks menkas uždavinys. 

— Na, o kas tie paukščiai? 

— Tai kvailiai: jūs tie paukščiai. Atlėkėt su plunksnom, o einat pliki 
namo. 

Na, taip viskas yra. Tiems ministeriams — kaip jau bus, taip bus — 
reikia eiti pas karalių. 

Parvažiuoja, sueina pas karalių, karaliui ir sako: 

— Tai jau sugalvojom, žinom. 

— Gerai, — sako, — kad žinot. Na, tai kaip? 

— Na,— sako, — metuos yra dvylika mėnesių. Per tris mėnesius 
negalima duonos užsidirbti, reikia dirbti visus mėnesius. Darbų pertrau- 
kos nėra, reikia kiaurai žmogui dirbti. 

— Teisybė, — sako karalius. — O kas tie paukščiai? 

— Na, paukščiai būtų išėję taip: jei mes būtume nuėję prašyti, 
kad senis pasakytų gudrybę, tai būtume nuėję su pinigais, o parėję 
be pinigų... 

Karalius tuoj siunčia kareivius parvesti senio. Parvaro jį pas karalių. 
Bet senis nekvailas. Pasiima auksinėlių keletą į kišenę, o ant auksinėlio 
karaliaus veidas išspaustas. Įeina į vidų — pasisodina karalius senį 
greta: 

— Kam tu pasakei,— sako,— šitą paslaptį be mano veido? 

— Ne,— sako senis, — šviesiausias karaliau. Jie du sykius buvo. 
Vieną sykį atvažiavo — man rodė tą veidą nedaug, tik kelis gabaliukus 
davė — aš neėmiau. Antrą sykį, kai mane apipylė nuo kojų ligi 
galvos, tuomet pasakiau. 

— Bet,— sako karalius, — aš nebuvau... 

Senis išsitraukia pinigą: 

— O kas tas yra? Juk šit tamsta, žiūrėk — šit tamstos veidas yra! Kol 
nemačiau veido, nesakiau, kai pamačiau — ir pasakiau. 

Na, kad jau taip yra — gerai. Karalius pašaukia ministerius: 

— Daugiau ministeriais nebebūkit, eikit sau, padėkit seniui kailius 
mazgot, 0 senis daugiau jų nemazgos. Tik,— klausia senį, — ar ilgai 
užteks tų pinigų? 

— Na,— sako, — aš jų nenuvartosiu nė mano vaikų vaikai nenuvar- 
tos. Todėl, — sako, — išmanysiu vieną laisvą dieną, kad padirbus būtų 
galima pailsėti. 


APIE KVAILUS ŽMONES 


G. tokie seni tėvai. Turėjo dukterį ir sūnų. Bet ta duktė buvo 
išauklėta taip, kad nežinojo, nei kas miestas yra, nei kas bažnyčia, — nie- 
kur nebuvo išėjusi iš namų. 

Vieną šventadienį motina jai ir sako: 

— Na, jau dvidešimties metų amžiaus esi sulaukus — eik, mano 
duktė, į bažnyčią. 

O ji nežino, kur eiti, nežino, kur tą bažnyčią rasti galės. Eina, 
yra upelis, o ant jo kranto malūnas pastatytas. Ji įeina — išgirdo, 
kad skambutis yra, — na, tai jau čia bažnyčia. Mat motina sakė, kad jei 
skambins, tai reikia melstis. Ji prieina prie girnų, atsiklaupia ir meldžias. 
Malūnas mala, o malūnininkas stebi šitą mergaitę — ką ji čia daro? 
Sumalė malinį, malūnas sustojo — ji išeina ir eina namo. Kai parėjo, 
mama klausia: | 

— Tai ką, duktė, matei? Ar puikiai buvo, gražiai? Kas ten buvo? 

— "Tai, — sako, — gražumas tai menkas tebuvo. Dulkių pilna — silp- 
na daros toje bažnyčioj. Tokia nešvari ta bažnyčia. Ir dar ką mačiau: 
ponas Jėzus, kiek aš ten buvau, vis „Ui ir ui ir ui“ tik šneka, o iš 
šono balti kraujai bėga bėga tiesiai į maišą. O panelė švenčiausia — „kle 
kle kle, kle kle kle, kle kle kle“,— tyčiojas iš to pono dievo. Tai 
kokia čia,— sako, — bažnyčia... 

Motina stebisi — kur tu tokią bažnyčią esi radusi... Sūnus, pamatęs, 
kas dedasi, eis į pasaulį pažiūrėt, ar visi tokie kvaili — gal kitur 
gudresni žmonės? Pasiima jis valgyti į krepšį ir iškeliauja. Eina, nueina 
jau didelį gabalą — gal kokius trisdešimt, keturiasdešimt kilometrų nuo 
savo gyvenamos vietos. Ir jis žiūri, iš tolo mato, kad yra namas ir 
žmonės iš to namo išbėga, kažko pasikabina iš oro ir bėga į vidų atgal 
apsisukę. Prieina arčiau ir mato: kits rėtį pasiėmęs, kits gurbį, kits 
kibirą, kas kokį įrankį, maišą, išbėgę iš oro kabina. Bet ką ten 
pakabinsi — nieko nėra. Šis prieina: 

— Labaądien. 

— Labas, labas. 

— Ką čia, — sako, — dabar veikiat? 

— Tai,— sako, — pasistatėm namą ir norim prinešti šviesos, kad 
nebūtų tamsu. 

Jis sako: 

— Ar tai jūs galit iš oro prinešti šviesos? — Sako: — Reikia išpjauti 
langą, įdėti stiklą kokį — ir bus šviesu. Ir vargti nereikės, ir šviesą 
turėsit. 

— Tai būk toks geras, padaryk, jeigu sugebi. Meistras pastatė, 
bet nežinojo, kad reikia langą įdėt. 

Jis paėmė kirvį, pjūklą, išpjovė langą. Na, ir iškeliauja toliau. 
Eina toliau, prieina — dvaras yra. Prie jo pirtis sena, stogas apaugęs 
žolėmis — labai daug žolės ant stogo. Prie jos kokie dvylika vyrų 
apstoję jautį kelia ant to stogo. Jis priėjęs „klausia: 

— Ką jūs čia dabar dirbat? 

— Gi žolėtas stogas, be reikalo žolė pūva — pakelsim tą jautį, 
ir nuės tą žolę. Ir stogas švarus bus, ir jaučiui pilnas pilvas bus. 

— Na, bet, — sako, — visgi apsigalvokit, ką dirbat! Juk kai užkelsit, 
jautis sulaužys pirtį — ir pats užsimuš, ir žolė nusimes. 

— Tai kaip tą žolę jaučiui atiduot? 

— Lipkit,— sako, — viršun, paimkit dalgį, nupjaukit ir tam jaučiui 
atiduokit. Taip vienas gali tą jautį pašert. 

— Na, duokit šen dalgį! 

Atneša dalgį, paduoda. Tas kopėčias pasidėjo, nupjovė tą žolę, 
nutraukė. 

— Dabar duokit tam jaučiui. 

Tai tas sūnus dabar regi, kad žmonės panašiai kvaili visur yra, 
ne vien jų kieme. Tai jis eina toliau. Stovi gyvenimukas prie kelio. 
Žiūri — ant tvoros ližė, puodšluostė ir kačerga yra padėta, pasverta 

ant tvoros. Jis apsižvalgė — niekas nemato, jokio žmogaus neregėt,— 
jis ir pasiėmė visus tris tuos daiktus. Pasiėmė, dedasi ant pečių ir eina. 
Eina, prieina — yra dvaras priešais. Tame dvare sodnas, ir jis mato, 
kad ponia vaikščioja po tą sodną. Tada jis vis du tris žingsnius žengia 
ir atsivertęs į saulę žiūri, vis tik žiūri. Jau ta ponia stebis — kas tu pėr 
žmogus? Eina taip pro šalį, nešas ližę, puodšluostę ir kačergą. Tai ji 
tuojau iš sodno šaukia jam: 

— Atsiprašau, iš kur tamsta eini, kas toks esi? 

Sako: 

— Esu kepėjas iš dangaus. 

— Ajai,— sako ponia,— tamsta iš dangaus esi! O ar nėra ten trijų 
mano sūnų — jie mirę? 

— Kaipgi nebus! Tik jie tenai vargani, nuskurdę. Nė valgyt, nė 
gert — nieko neturi. Ir nė apsiaut, nė apsivilkt... 

— Ar negalėtum pinigų nunešti mano tiems vaikams? 

— Kodėl ne, galiu, tik man reikia skubėti, kad nepavėluočiau 
grįžti atgal duonos iškepti. 

Tuojau ponia parbėga, po tris šimtus rublių kiekvienam paima 
ir duoda: 

— Daugiau įduočiau tų pinigų, bet kad ponas išvažiavęs, tad tik prie 
tiek priėjau pinigų. Gal tamstai pasitaikys kitąsyk eiti, tada įduosiu- 
daugiau. Pasakyk jiems, kad dar aš gyva ir tėvas gyvas, seserys ir brolis 
dar,— visi gyvi. 

— Kai nueisiu, mamyte,— sako, — pasakysiu. Tik negaliu ilgiau 
kalbėti — mano laikas baigias, tuoj turiu būti danguj. 

Jis išeina — teka upelis. Nebeina keliu, pasisuka pagal tą upelį. 
Puodšluostę, ližę, kačergą paleidžia pavandeniui — te jos einie sau. 
Dabar jis gali keliaut, kur jam reikia. Ir eina. Užklumpa vėlus laikas, 
naktis. Prieina malūną. Ir to malūno šviežiai stogas uždengtas — dar 
ir kopėčios neatimtos nuo to stogo. Ir jis kažin kaip išgirdo, kad per 
krūmus lyg ir raitas jotų kas. Žvilgtelėjo ir pamato, kad ponas — ar 
tik ne to dvaro? Suprato, kad jį vejas. Ką jis darys? Nėr kur jam 
išsprukt. Jam greitai įpuolė į galvą lipti ant stogo. Žiūri — toks palaikis 
kirvis pamestas ant pamato. Jis pasičiupo tą kirvį, užsilipo ant stogo 
ir sėdi. O malūne visi miega — nakties metas jau. Ponas atlekia raitas, 
žvilgt į tą stogą: 

— Ar nematei — nepraėjo toks žmogus su puodšluoste, kačerga ir 
liže? 

— Taip,— sako, — praėjo. Dar neseniai. Bus ne tiek toli nuėjęs. 

— Na, žmogeli, padėk man jį gintis. 

Sako: 

— Kaip aš tau galiu padėt? Aš apsiėmiau šį stogą nuplėšt ir 
reikia šiandien baigt. Negaliu. Bet jei dideliai nori, tai tamsta lipk ant 
stogo ir plėšk, o aš ginsiuos. 

Ponas sutinka. Tas lipa ant arklio, o ponas — ant stogo. Ir ima 
ponas tą stogą plėšti. Pasidarė toks trenksmas, bildėjimas! Atsibunda 


343 


malūne, išeina laukan — tas jau didelį stogo gabalą nuplėšęs. Žmonės 
tuoj už pagalių — ėmė ponui tvoti per nugarą: 

— Ką tu čia dirbi? Naują stogą plėši — kas tau leido? 

— Na,— ponas paaiškino,— čia buvo stogdengys palipęs ir man 
sakė, kad tą stogą reikia nuplėštt Aš pažadėjau nuplėšti, o jam 
daviau arklį, kad gintųsi vagį... 

Tie žmonės malūne gudresni buvo — suprato: 

— Tai tas pats buvo, kur prigavo tavo ponią. Ir tau jis įtaisė, 
kad nugara mėlyna yra! Na, tai eik namo. 

Parėjo ponas pas ponią. 

— Na, ar sugavai, poneli? 

— Eik, motinėl, nebepykstu, kad atidavei devynis šimtus — bent 
nugara sveika paliko. O aš, — sako, — arklį atidaviau ir nugarą mėlyną 
parsinešiau. 

O tas sūnus irgi parjojo namo. Pamatė, kad visur bepročių yra. 
Tai daugiau niekur nebejojo. Turėjo pinigų, tinkamą arklį dirvoms art. 


ANTANAS 
ŠLEINYS 


Gimė 1897 metais Kruopių kaime (Bars- 
tyčių apyl, Skuodo raj.). Augo varge, be 
tėvų. Nuo mažens teko sunkiai dirbti. Pra- 
mokęs skaityti, pamėgo knygas, ypač istorines. 
Susidomėjo gyvu žodžiu plintančiais pasakoji- a | 
mais, padavimais. Nemažai mokėjo ir pasakų. 1 a 
Daugumą jų išgirdo iš gerų pasakotojų dar P AĖ A M Ž 
jaunystėje, dažnai pats kitiems jas pasakojo. 22 0 
Kaip pasakotojas A. Šleinys buvo žinomas 
plačioje apylinkėje. 

Lietuvių kalbos ir literatūros instituto 
1975 metų tautosakinės ekspedicijos metu 
K. Viščinis ir G. Granickaitė iš A. Šleinio užra- 
šė daugiau kaip šimtą pasakojamosios tauto- 
sakos kūrinių, iš jų 18 pasakų. Pasakų iš jo yra 
rašęs ir J. Dovydaitis. Be to, pats pateikėjas 
yra užrašęs ir atsiuntęs Lietuvių kalbos ir 
literatūros instituto folkloristams pluoštą tau- 
tosakos. Čia spausdinamos 3 ekspedicijos metu 
užrašytos pasakos (šifravo K. Viščinis). 

GELEŽINĖLIS 


S eniau ponų buvo daug, jie galingi buvo ir nenorėjo darbo dirbt, tik 
užsiimdavo medžiokle. Tai kitą kartą išeina ponas medžiot. Išėjo 
jis medžiot — įsiklauso, kad dideliai gražiai groja kažkas. Tokia muzika 
graži, kad jis niekur nebuvo girdėjęs. (Anais laikais nebuvo tokios 
muzikos kaip dabar, buvo paprastos.) Jis klausos, kas groja, o nieko 
nemato niekur. Žvalgos žvalgos, klausos — lyg žolynuos groja. Jis 
pradeda tuos žolynus sklaidyt — ir randa: toks mažas žmogelis, sprindžio 
didumo, geležinėlis toks, juodas, su bateliais, su skrybėle apsimovęs ir 
jokio instrumento neturi, su lūpelėmis jis groja. Tas ponas dideliai 
nusidžiaugė. Paėmęs, įsikišęs į savo krepšį, parsineša namo. Parsinešęs 
pastatė ant stalo ir prašo pagroti. Tas pradėjo groti — taip gražu, 
malonu... | 

Na, ir tas ponas turėjęs dešimties metų vaikelį. Ir tas vaikelis 
pribėgęs — ir jam dideliai įdomu, kad taip gražiai groja toks mažas 
žmogutis. 

Ponas tą senuką uždarė tamsiam mažam kambarėly prie klėties, 
kad negalėtų išeit, užrakino. O pats sugalvojo važiuoti pas gimines, 
pas draugus — sukviest balių iš džiaugsmo, kad tokį gražų dalyką 
rado. Ir žmonai įsakė prižiūrėti jį, duoti valgyti, tik neišleisti. Seniau 

mašinų nebuvo, su arkliais visur reikėjo važiuoti, ir išvažiavo ponas 
kelioms dienoms, ne vienai. 

Kai išvažiavo, tam vaikeliui įdomu, ką tas senelis veikia. Jis surado 
skylelę ir žiūri. Mato, kad tas senelis ant stalo kertės stovi atsistojęs 
ir žvalgos. Ir tas senelis pamatė, kad vaikelis veizi per rakto skylę. 
Pradėjo sakyti: 

— Būk toks geras, paleisk mane iš to kalėjimo. Tavo tėvas mane 
uždarė — nėra man kur dėtis. 

— Bet, — vaikas sako, — tėvas įsakė nepaleisti: kas paleis, to dvare 
nelaikys. | 

— "Tu, — sako senelis, — nebijok, kad tėvas tave išgins. Aš padarysiu, 
kad viskas bus gerai. Tik tu manęs neišduok — nesakyk, kur aš būsiu. 
Aš miške po dideliai dideliu akmeniu būsiu. Ir aš tave padarysiu 
už tėvą laimingesnį ir galingesnį. Jei tau bėda bus, atbėk pas tą 
akmenį, subelsk su lazdele į akmenį — tada aš išeisiu ir tau pagelbėsiu. 

Vaikas ir išleido tą senelį. 

Parvažiuoja tėvas po kelių dienų, klausia, kaip tas senelis. Veizi — 
nėra. Pasišaukia vaiką ir sako: 

— Prisipažink — tu paleidai? 

Sako vaikas: 

— Prašės — ir paleidau. 

— Aš tokį laimės dalykėlį suradau, kad niekas nėra matęs tokio! 
Suvažiuos visa giminė — o neturiu ko parodyt! Paliksiu melagis. 

Tą vaiką išveja. Tas vaikas ką darys — eina pas senelį, kad jau 
bėda. Pabeldė į akmenį — ir senelis išlindo. 

— O kas, — sako, — tau yra? 

— Gi,— sako, — tėvas mane išvijo — kur man dingt, kur dėtis 
dabar? 

— Na,— sako senelis, — kol kas pakentėk. Bus laikas — būsi dideliu 
vyru. O dabar eik kur nors, stok prie ūkininko gyvulių ganyt. Tik manęs 
neišduok ir kentėk. | 

Ten netoli miesto prie kokio žmogaus tas vaikas pristojo kiaulių 
ganyt. Na, prastai yra: pas tėvą valioj buvo didžiausioj, o dabar 
reikia ganyti. Gailisi, bet viskas po laiko: pas tėvą grįžti negali. 
Vienus metus būna, kitus, paauga, tarnauja. Tie žmonės jį myli. 

O tame mieste netoli karalius gyvenęs ir turėjęs tris dukteris. 
Ir tame mieste buvo burtininkas. Užpykinęs kartą karalius tą burtininką, 
ir tas užkeikė vieną dukterį praryt slibinui. Jeigu karalius neduos tą 
dukterį praryt, tai jis visa pražudys, tas burtininkas. O tas miestas 
prie jūros buvo — atplauks slibinas ir paims dukterį. Karalius išsigando 
dideliai. Jis skelbia po visą valstybę: jei atsirastų toks vyras, kad 
galėtų slibiną įveikt ir išgelbėt dukterį, tai gaus tą dukterį ir didžiausią 
dvarą gyventi. 

Išgirdęs tas vaikelis — 0 jau paaugęs,— ką karalius skelbia, mano 
sau: „Ar tas senelis nepagelbės? Jis sakė, kad už tėvą galingesnis 
būsiu. Kai gausiu didžiausią dvarą — ir tėvas tada bus niekai prieš mane.“ 

Bėga pas tą senelį. Nubėgęs paskrebina į akmenį. Išlenda senelis iš 
po to akmenio. 

— Na,— sako, — kas tau, sūnau, atsitiko? 

— 0,— sako, — taip ir taip yra: karaliaus dukterį galiu aš laimėt 
ir didžiausią dvarą gaut. Ar negalėčiau aš slibiną nugalėt? Skelbia 
karalius visur — niekas nesutinka. 

— Galėsi, — sako senelis, — nugalėt tą slibiną. Tiktai lauk tos dienos, 
kada tą dukterį veš jam praryti. Kai karaliaus rūmuose kinkys arklius, 
ruošis vežt, tada atbėk pas mane. 

Ateina ta diena paskirtoji — tą dieną jis eina į miestą ir veizi, kas 
čia bus. Neatsiranda niekas, kas išgelbėtų karaliaus dukterį. Karalius 
pakelia didžiausią balių, liūdną tokį, išleistuves — dukterį išleidžia 
praryti slibinui. Kai jau viską čia susitvarkė, jis vėl pas senelį nubėgo, 
paskrebino: 

— Jau veža karalaitę! 

Senelis akmeny iš galo atrakino kokias ten duris — ir yra gražiausias 
arklys sidabro brizgilais. Ir rūbai pakabinti kareiviški iš sidabro, kardas 
sidabrinis. 

— Apsirenk,— sako, — ir jok. Nukapok galvas. Kai nukaposi galvas, 
išrietės sidabro obuolėlis. Tai tu pagauk ir įsikišk į kišenę. Ir jok atgal. 
Parjok, man arklį atiduok ir vėl sau būk kaip buvęs. Tik nekalbėk 
nieko niekam! 

Na, ir jis apsirengė, tą žirgą pasibalnojo, išjojo. Nujojo pas jūrą. 
Veizi, kad slibinas atplaukia iš jūros. O trys tarnai atveža karaliaus 
dukterį. Ji apsistojo toliau — bijo važiuot, kad slibinas ir jų neprarytų. 
Kai tik slibinas išlipo ant kranto, karalaitė ir eina prie jo — gy- 
va eina slibinui į gerklę. Tas tiktai šast, šast — nukapojo slibinui 
visas galvas. Išrietėjo sidabro obuolėlis — jis pagavo, įsikišo į kišenę ir 
nuėjo. 

O tie tarnai sako vienas kitam: 

— Žinot, ką mes padarykim: mes parvažiuodami prigrasinkim 
karalaitę, kad sakytų, jog mes tą slibiną nukirtom, nugalėjom. Tada 
karalius leis už mūsų kurio tą dukterį. 

O karalaitė viena iš pajūrio pareina — džiaugias, eina linksma. 
Įsėdo, važiuoja namo. Tie pradeda sakyt: 

— "Tu sakyk tėvui, kad mes nužudėm tą slibiną. Ir už kurio nori, 
už to iš mūsų gali ištekėti. O jei ne — mes tave nužudom! 

Tie prigrasė karalaitę — ji nusiminė, kremtas, kad turi sumeluot, 
bet turėjo prižadėti. 

Parvažiuoja namo — parveža karaliaus dukterį gyvą. Karalius šoka 
į aukštį iš džiaugsmo: 

— Kas ją išgelbėjo? 

Karalaitė nusigandus, liūdna tokia. Ji nenori pripažinti nei vieno, 
nei kito, bet reikia pasakyti, kad tarnai slibiną nugalėjo. 

O tas sūnus arklį nujojo, atidavė seneliui ir vėl pas ūkininką 
nuėjo. 

O tas burtininkas pajuto, kad tą slibiną nugalėjo. Tai jis užkeikė 
dar smarkiau — pakvietė tokį galingą slibiną šešiomis galvomis. Karalius 
nespėjo atsidžiaugt — vėl širdgėla: antrą dukterį reikia vežti slibinui, 
dar galingesniam. O tie tarnai, tikėdamiesi, kad vėl gali ateiti tas pats 
jaunikaitis, ramina karalių: 

— Tu nenusimink, mes stengsimės vėl slibiną nugalėt. 

Ir karalius vėl žada pusę valstybės atiduoti tam, kas nugalės 
slibiną, ir dukterį išleįsti už jo. 

Tas vaikelis išgirdo, kad karalius pusę valstybės atiduos, — vėl 
nubėga pas senelį, vėl pabeldžia į akmenį. Senelis išlenda. 

— Ar,— sako, — begalėsiu tą galingą slibiną sukapot? Juk jis šešiom 
galvom dabar išplauks, toks užkeiktas didžiausias slibinas! 

— Galėsi, — sako senelis, — nugalėti, tik kantrybės turėk. Turėsi 
kantrybės — padėsiu, ir nugalėsi. Kai sužinosi, kad karalaitę veš, ateik 
pas Mane — aš duosiu tau galybę. 

Jis vėl parėjo pas ūkininką, dirba ir laukia, kada veš tą dukterį. 
O karalius vėl pakelia liūdną balių, sukviečia visus savo draugus — išleis 
dukterį. Kai atėjo ta valanda vežti karalaitę mirti, atvažiavo karieta — 
tuojau vaikelis bėga pas senelį. Pabalzgeno — senelis išlenda iš po 
akmens: 

— Na, kas yra? 

Kai pasakė, kad jau veža, atidarė kitas duris prie to akmens — 
arkliukas ten gražus iš aukso, auksinės kamanos, kardai auksiniai 
geri pakabinti, rūbai vien aukso, blizga labai... 

— Na,— sako, — apsirenk ir jok į pajūrį. 

Jis nujojo. Slibinas atplaukia, ir karalaitė ateina. O tarnai vėl 
ten toliau ant kalno stovi. Kai slibinas išlipo — tas pradėjo galvas 
kapoti. Nukapojo visas — slibinas nusprogo. Išriedėjo aukso obuolėlis — 
tą pasiėmė. Karalaitė paliko linksma, o jis jojo ir nujojo savo keliais. 
Tarnai šoka, džiaugias — padarys tą pat ir su šita. Vėl važiuoja į 
namus — liepia karalaitei: 

— Tu sakyk, kad mes slibiną nužudėm, o jei ne — tave nužudom! 

Karalaitė iš baimės prižada. Parvažiuoja, karalaitė nusigandus, 
karalius mato, kad tarnai vėl ją išgelbėjo. Ir vėl karalius pakelia 
balių didžiausią, kad skamba visas miestas. 

Burtininkas pajuto, kad ir tą slibiną nužudė. Na, kas čia dabar 
bedaryt? Susirūpino baisiai ir trečiąją dukterį prakeikė. O tą mažąją 
didžiai mylėjęs karalius. Prakeikė ją burtininkas, kad paimtų slibinas 
su dvylika galvų — toks galingas, kad nieks nenugalės. Karalius atiduoda 
visus savo turtus, kad tik išgelbėtų jo dukterį. Tie trys tarnai sako 
vienas kitam: 

— (Gal vėl atsitiks taip pat? — Ir ramina karalių: — Mes LB — 
ar neišgelbėsim ją?! 

Kai tas vaikelis pajuto, kad paskelbta, — vėl Ka pas senelį: 

— Ar,— sako, — begalėsiu tokį galingiausią slibiną sukapot — su 
dvylika salvų bus? 

— Sunkiai,— sako senelis,— su tokiu dideliu seksis, bet duosiu aš 
tau galybę. Tu,— sako, — jį nugalėsi. Vėl taip pat ateik tą dieną, 
kai karalaitę mirti veš, — duosiu arklį, kardą — nugalėsi jį. Bet, — sa- 
ko, — sunku bus kautis. O kai išriedės deimanto obuolėlis — pasi- 
imk jį. 

Kai priėjo ta diena, paskutinioji jau, karalius pakėlė vėl balių 
liūdną. Ir berniukas nubėgo pas tą senelį: 

— Jau, — sako, — važiuos. 

Tas senelis atidaro duris, įvedė į kambarį — arklys šviečia deimantu, 
kardas, drabužiai tokie pat visi. Sako senelis: 

— Apsirenk dabar, pasibalnok arklį ir jok — gal nukausi slibiną, 
bet sunkiai. Tiek galvų — reikia jas nukapot visas! 

Nujojo į pajūrį. Mato, kad tas slibinas iš jūros išlipęs, karalaitė 
pakrašty esanti. Jis prijojo — ėmė kapot galvas slibinui. Paskutinę 
galvą kirsdamas, susižeidė sau koją dideliai iš to smarkumo. O karalaitė 
buvo šilkų skarele apsigobus. Matai, kitą kartą šilkų mažai buvo, ne 
kaip dabar,— dėvėjo tik ponai, karaliai. Na, ji nuo galvos savo tą 
šilkų skarelę nusirišo, perplėšė pusiau. Su puse skarelės aprišo tą 
žaizdą, kraujas kad nebėgtų. Išriedėjo iš slibino deimanto obuolėlis — 
jis įsikišo. Karalaitė sutvarstė koją, numovė nuo rankos žiedą auksinį, 
perlaužė pusiau, pusę jam įkišo į kišenę, pusę sau pasiliko. Na, jis ir 
nuėjo. O tie tarnai jau džiaugias, šokinėja ant kalnų, kad karalaitė 
išgelbėta, išgelbėtos visos trys karaliaus dukterys — „karaliai esame! 
Padarysim šiai, ką ir anoms padarėm,— prigrasinsim sakyti, kad mes 
išgelbėjom,— ir viskas bus gerai“. 

Tas vaikelis, išgelbėjęs paskutinę karaliaus dukterį, parvedė arklį 
ir grįžo pas ūkininką — jam neleidžiama sakyti nieko, kad išgelbėjo. 
O tie tarnai su karalaite parvažiuoja — karalius priemiesty jau belau- 
kiąs, ar beparveš dukterį. Veizi — parveža ir tą mažąją, dideliai 
gražią, kurią karalius labiausiai mylėjo. Na, pakelia didžiausią ba- 
lių, kad visos dukterys išgelbėtos. Ar savaitę baliavojo, ar kiek ten. 
Paskui karalius skirsto savo dovanas, ką buvo žadėjęs, kels vestuves — 
visų trijų dukterų vestuvės iš karto bus. 

Tas vaikelis rūpinas, kaip čia bus. Lekia pas tą senelį, sakc: 

— Kiek aš vargau, kiek koviausi — ir neleidi sakytis, o maro 
laimėjimais kiti naudojas. Ką man daryti? 

— Dar,— sako senelis,— kentėk. Lauk, kol paskutinis rytas Lus, 
kada važiuos tuoktis visi. Kai paskutiniams pusryčiams jie susės, tu 
atbėk pas mane: tada tu nujosi ir pasirodysi, kas besąs. 

Kai atėjo tas rytas, kai susirinko visi, susėdo pusryčių, tas vaikelis 
nubėgo pas senelį. 

— Jau, — sako, — jie susėdo, papusryčiaus ir važiuos tuoktis. 

Tada senelis sako: 

— Tu tuos obuolius turėk su savimi.— Įvedė pas deimantinį 
arklį. — Tuojau pasibalnok, užsikabink kardą ir jok. [jok į kiemą, 
įeik į kambarį ir pasirodyk, kas esąs. Tos karalaitės pažins tave. 

Ir jis apsirengė, užsėdo ant arklio, įjojo į karaliaus kiemą. Karalaitės 
mato, ir tie tarnai mato pro langą, kad atjoja tas pats, kur slibinus 
kapojo. Prisirišo arklį ir įbėga į trobą. Čia toks žmogus įeina, nematytas 
niekur — sukilo visi. Bruzdesys pasidarė troboj. Tik karalius barzdą 
kaso ir veizi, kas tas per vienas esąs. O jis atsisėdo stalo gale, išsitraukė 
sidabrinį obuolėlį ir ritinėja rankose. Karalaitės mato, ir tie tarnai 
mato tą obuolį. Jis išsitraukė auksinį obuolėlį. Karalaitės mato, bet irgi 
bijo sakyt. Ištraukia deimantinį — irgi niekas neprisipažįsta. Jis prieina 
prie karalaičių, išdalija tuos obuolius visoms. Tos puola prieš jį ant 
kelių, prašos dovanoti. Parodo pusę skarelės: 

— Matai, ta pati, kur aptvėrei man žaizdą. O antrą pusę pati 
parsinešei, turi. 

— Kur neturėsi, — sako jauniausioji karalaitė.— Aš ligi mirties ją 
būčiau laikiusi dėkinga už išgelbėjimą. Ir žiedo pusę tebeturiu. 

Karalius veizi, galvą pakėlęs, barzdą papūtęs, kas čia yra. 

— Kodėl, — klausia dukteris, — melavot? 

— Tarnai, — sako jos, — mums prigrasino, kad nužudys, jeigu nesa- 
kysime, kaip jie norėjo. Ir mums reikėjo sakyt. 

Na, tai karalius sako: 

— Dabar kur nori, ten dėk tuos melagius: sukapok ar į kalėjimą 
stumk. Ir vesk, kurią nori, vieną iš trijų dukterų. Visą valstybę aš tau 
atiduodu — gyvenk. | 

Vedė jis jauniausiąją dukterį, paėmė valstybę ir paliko karalium. 


KAIP EŽERĄ RAUKĖ 


K itą kartą buvęs Žmogus neturtingas, gyvenęs našlys, turėjęs tris 
sūnus dar neužaugusius. Mirdamas palikęs vienam katiną, kitam — ber- 
tuvę, o jauniausiam — kamuolėlį: : 

— Su šiais daiktais, vaikeliai, kaip norit, taip gyvenkit, o aš 
išvažiuoju į kitą pasaulį. 

Palaidoję tėvą, vaikai ir išsiskirsto: viens išeina į vieną pusę, 
kits — į kitą. 

Tas, kur išėjo katinu nešinas, vaikščiojo per dieną, ieškojo laimės 
sau kur nors. Priėjo vakare kokią ten trobelę pamiškėj, įsiprašė 
nakvynės. Įvedė jį į kambarėlį — mažas langelis buvęs ten, lovelė. 
Ir pilna kamarėlė primesta kaulų. Tas vaikelis atgulęs lovelėj, o katinas 
atsitupęs šalip. Pradėjo migti, atėjo vidurnaktis — ir pradėjo iš tų 
kaulų pelės lįsti. Iš kiekvieno kaulo didžiausia bėga pelė! Katinas 
tas peles pjauna ir sviedžia už durų. O jos visos lipa į lovą — nori 
papjauti tą vaikelį. Ir kad ne katinas, būtų papjovusios. Išgaudė 
katinas tas peles, išmėtė už durų. 

Rytmetį įeis šeimininkas išmest laukan to vaikelio kaulų ir pasiimt 
jo turtų — sermėgėlės, dar ko,— neatidaro durų niekaip. Veizi pro 
langelį, kad jis tebegyvas, o durys užverstos pelėmis visos. Tas duris 
šiaip ne taip atstūmė ir nusistebėjo dideliai, kad toks katinas galė- 
jo visas peles išpjaut. Užsimanė nusipirkti tą katiną. Dideliai jį įver- 
tino, davė daugybę pinigų. Jis parsinešė pinigus namo ir iš to prasigy- 
venęs. 

O antrasis išėjęs bertuve nešinas. Vaikščiojęs vaikščiojęs. Kai priėjo 
vakaras, užėjo pas tokius žmones nakvynės prašyt. Neturi kur jo 
paguldyt — nebent ten, kur javus kulia. Jis nuėjęs, pamatęs krūvą 
grūdų. Pradėjęs tuos grūdus berti — surūšiavo: atskyrė stambius nuo 
smulkių, atsijojo pelus. 

Rytmetį ūkininkas atėjo, žiūri — grūdai išvalyti, sutvarkyti. Ūkinin- 
kas brangiai užmokėjęs už tą bertuvę. Jis parėjęs namo ir pradėjęs 
gerai gyventi. 

O tas trečiasis, kamuolėlį kur gavo, nuėjo prie ežero, pakalnėj 
kur buvo. Jis raičioja kamuolėlį: paleidžia nuo kalno iš rankų, tas ritasi. 
Ir atbėga toks pat vaikelis nedidelis. Atbėga ir klausia: 

— Ką tu čia dirbi? 

— Juk matai, — sako, — ežero galą rauksiu. Užrauksiu, kad nė vienas 
velnias nebeišeitų. 

O tas vaikelis ir buvo to ežero velniukas, velnakis. Sako tas 
velnakis: 

— Jerguteliau, nerauk: čia mano tėvai gyvena ir aš gyvenu — ne- 
beišeisim niekur. 

— Kad,— sako, — pasižadėjau raukt — ir užrauksiu, kitaip nebus. 
Žmonių,— sako, — nebaidysit. 

Tas vaikas šaukia: ką daryt? O tas trečiasis brolis buvo su skrybėle. 

— Na,— sako, — tą skrybėlę pripilk auksinių pinigų man, tai tuokart 
nerauksiu. | 

Velnias sutinka tų pinigų pripilt, kad tik nerauktų ežero galo. 
Bet tas sūnus sako: 

— Jūs, velniai, turit prakeiktus pinigus. Tu, — sako, — pilsi man, o 
paskiau tie pinigai vėl atgal pargrįš pas jus. 

— Ne, ne,— sako velnias, — mes turim visokių: ir gerų, ir prakeiktų. 
Aš tau atnešiu gerų. 

— Na,— sako,— jei gerus atneši, tuokart nerauksiu, 0 jei ne — 
užrauksiu, ir viskas. 

Tas velnelis nubėgęs pinigų atnešti, o tas vaikelis iškasęs duobelę 
gilią, uždėjęs skrybėlę ant tos duobės ir pradūręs skrybėlės dugną. 
Tas velnelis atneša pinigų maišą šikšninį prisipylęs — pila į skrybėlę. 
Tie pinigai byra per tą skrybėlę į duobę. Supila tuos pinigus — keli 
pinigai liko skrybėlėj. Tas vaikelis sako: 

— Matai, kad prakeiktus atnešei! 

— Aš,— sako, — gerus atnešiau — kaip čia gali būt? Tuoj bėgsiu 
iš kitos statinės atnešiu. Pas mus daug statinių pinigų. 

Vėl atnešė maišą pilną. Vėl pila — vėl kiaurai byra. Tol pylė, 
kol ta duobė prisipildė. Bet skrybėlėj neliko nė vieno pinigo. Tas 
vaikelis sako: 

— Atnešei prakeiktus pinigus! Aš rauksiu ežerą, ir viskas. 

— Na,— sako velnelis,— dar vieną kartą — iš kitos statinės — at- 
nešiu. Tie turi būt geri. 

Tuos pinigus benešant trečiąkart, pamatė tėvas. Sako: 

— Ką tu čia taip neši? 

Sako velnelis: | 

— Pinigus nešu. Toks vaikelis žada raukti ežero galą — mes neišei- 
sim niekur. 

— Eik, — sako tėvas, — beproti, kur čia užrauks ežerą tau! Tu 
visus pinigus baigi išnešti! Tiek pinigų dovanot negali. Eikit pasirungt 
kaip nors — jei jis laimės, palik pinigus, o jei ne — atsiimk. 

Tas velnelis sukratė tą maišelį — duobė prisipildė, ir skrybėlė 
prisipildė pinigų. 

— Na matai, — sako vaikelis, — dabar gerus pinigus atnešei: 

— Bet tėvas, — sako velnelis,— neleido atiduot tų pinigų. Reiks 
eiti bėgtynių. Katras greičiau pabėgsim, tam tie pinigai paliks. 

— Eik,— sako, — kvaily, ką tu pabėgsi! Mano vaikas karklyne 
guli, — matė karklyne zuikį įlindusį gulint, — tik trejų metų tebėr,— nė 
to nepriginsi, o kur tu mane pralenksi! 

— Eikim, paveizėsim. 

Priėjo prie karklyno. Kad suriks: 


— Velne, bėk! 
Zuikis plykst iš to karklyno — bėgt. Velnelis — gintis: 
— Joneli, palūkėk, Joneli, paluūkėk! — šaukia gindamasis. 


Juo tas šaukia velnelis, juo tas zuikis smarkiau bėga. Nubėgo 
tas zuikis į krūmus — ir paliko tas velnelis be nieko. Parėjo pas 
tėvą, sako: 

— Liepei eit bėgti, bet jis vaiką beturįs — ir to nepriginiau, o su 
juo pačiu nė įsibėgėt nėra ko. 

Tas velnias galvoja: tris maišus pinigų išnešė — ką daryt, kaip juos 
atgaut? 

— Reikia, — sako, — akmenis sviest. Katras aukščiau išsviesite akme- 
nį, tai tam paliks pinigai. 

Velnelis nuėjo pas vaikelį, sako: 

— Tėvas liepė akmenis sviesti į aukštį. Katras aukščiau išsviesim, 
tam paliks pinigai. 

Velnelis paėmė, sviedė akmenį — tas po valandos gal nukrito. O 
vaikelis turėjo sugavęs paukštelį — paleido į aukštį. Tas paukštis lėkė 
ir nulėkė — nesulaukė nukrintant. 

— Matai, — sako, — į dangų tą akmenį nusviedžiau. 

Velnelis vėl bėga pas tėvą sakyt, kad nieko nepadaro — vėl jį 
pralenkė. Tėvas pradėjo pykt smarkiai. Buvo kūjis — mat seniau tų kūjų 
mažai tebuvo — kūjis buvo toks didelis. Padavė tą kūjį savo sūnui: 

— Tas tiek jėgos neturės, kiek tu,— jį įveiksi. 

Atbėga velnelis kūju nešinas. Tas vaikas sako: 

— Kur tą kūjį dėsi? 

— (Gi,— sako, — tėvas liepė sviest tą kūjį į aukštį. Katras aukščiau 
išsviesim, tam bus pinigai. 

Sviedė velniukas į aukštį — už medžių viršūnes aukščiau. Kai 
krito — į žemes susmego tas kūjis. 

Pasiima tas vaikelis kūjį — vos pakelia, — pasiima už koto ir veizi, 
veizi į aukštį. Sako velnelis: | 

— Kodėl nesviedi? 

— (Čia geras kūjis toks. O mano tėvas — kalvis danguje. Tai 
tą kūjį tėvui nusviesiu. Kaip akmuo, taip ir kūjis nulėks į dangų. 

Tas velnelis sako: 

— Tiek pinigų praradau — dar ir kūjį prarasiu! — Paėmęs tą kūjį 
iš vaiko ir parbėgęs namo juo nešinas. 

Tas velnias dar labiau užpykęs, kad nieko negali padaryt. Paėmė 
iešmą tokį, duoda sūnui: 

— Neškis šitą iešmą ir badyk tą vaiką per virbinę tvorą — iškris 
tie pinigai. 

Nubėga velnelis tuo iešmu nešinas. 

— Ką,— sako vaikelis, — tu badysi? — O tas vaikis buvo su šakėm. 

— Tėvas, — sako, — liepė badytis per virbinę tvorą — katras katrą 
nudursim, tai tam pinigai teks. 

Velnelis pamatė, kad to vaikio šakė su trimis virbais. 

— Kodėl, — sako, — tiek daug virbų? 

— Na,— sako, — tu man dursi — bus viena skylė, o aš dursiu — iš 
karto trys skylės. Antrą kartą dursiu — šešios skylės, trečią — devy- 
nios, — tau bus baigta. 

Velnelis sako: 

— Mainykim mes iešmais. 
 Išmainė tuos iešmus, sustojo palei virbinę tvorą. Šakės už virbinės 
tvoros užklius — ir nieko nepadaro. O vaikis su geležiniu šmaukšt 
šmaukšt tą velniuką ir užbadė. Nusprogo tas velnelis, ir pinigai 
paliko vaikeliui. 


ŽINININKAS 


K itkart gyvenusiu du broliu. Tėvas mirdamas padalijęs ūkį pusiau, 
visą turtą — irgi pusiau. Ir vienam broliui dideliai sekas gyvent, o 
kitam nesiseka. Jis dirba, triūsia taip pat kaip brolis, bet nesiseka 
gyvent, ir tiek. Jis nusprendė, kad brolis turi kauką ar ką ten, kas 
jam turtus neša. „Juk aš taip pat viską darau, bet nėra pasisekimo 
gyvenime“. 


353 


Pjovė kartą abu broliai rugius. Brolio laukai pilni visko, 0 jo — vis- 
kas prasta. Kai rugius nupjovė, eis jis naktį sergėt, ar broliui neneša 
kas iš kitų laukų. Eina jis ten, veizi — septyni žmonės darbuojas 
brolio lauke, rankioja varpeles po dirvą, bet iš kitur neneša — stengias, 
kad nė varpelė nepražūtų. Eina veizėt, kas jo lauke yra — tušti, 
stovi kapelės sukrypusios, mažutėlės, — tuščia, tik pagriovy koks žmogus 
parkritęs. Suprato, kad brolio talentai — septyni, o jo — tik šioks, 
užtat jam ir nesiseka. Pradėjo savo talentą prašyt: 

— Tu toks tingus, nepadedi man nieko. Mano talentas esi, o tingus. 
Per tave man ir nevykęs gyvenimas. 

Tas talentas pradėjo sakyti: 

— Tu esi ne ūkio žmogus. Ūkiui tu neturi talento. Tau reikia 
imtis kito kokio nors darbo, kokio nors amato. 

— Na,— sako, — ko aš imsiuos, kad ūkininkas esu? Man reikia iš 
ūkio gyventi. 

— Ne,— sako talentas, — tau reikia ko nors prašmatnesnio — kokiu 
nors žinininku būti, kokiu prekybininku ar dar kuo nors... 

Tas vargšas brolis galvoja: „Kad nesugebu nieko...“ Bet jam įsmigo 

į galvą, kad gali žinininku būti. „Geras dalykas būti žinininku, tik 
kad aš nieko. nežinau. Na, bet,— mano sau,— kaip nors papokštau- 
siu“, 
Jis potykiai naktį nuėjo, paleido kaimyno arklius į krūmus, o 
grandines paslėpė krūmuose. Ateina tas ūkininkas rytmetį, eina prie 
arklių — arkliai palaidi, nėra naujų grandinių. O kitąkart grandinės 
buvo ne kaip dabar — labai brangios ir sunkiai padirbamos. O tas 
žmogus tyčia eina ten pro šalį — lauks, ką kaimynas sakys jam. 
Ūkininkas skundžias — arkliai palaidi, kažkas grandines pavogęs. Tas 
sako: 

— Ar žinai, kaimyne, tu ateik pas mane. Aš kortomis šiek tiek 
numetu — gal ir tau numesiu. 

Na, tas ūkininkas ateina. Tas pradeda kortas mesti. Meta meta: 

— Na, žinai, kaimyne, tavo grandinės nedideliai toli yra: krūme 
kokiam į pietų pusę. Tenai akmuo krūme ir po tuo akmeniu pakastos 
grandinės. Ar vagis nenorėjo toli neštis dėl sunkumo, ar kaip ten 
buvo, nežinau gerai. Veizėk,— sako, — patikrink. 

Tas žmogus eina veizėt. Pakasinėja pas tą akmenį — ir grandines 
randa. Na, ir gerai išėjo. Už tą darbą jis ne tiek ėmęs pinigų, 
kiek pasiskelbęs, kad esąs žinininkas. 

O kitą kartą sugalvoja, kad reikia ir pasipelnyt iš to. Sugalvoja 
vienam ūkininkui, kuris turėjo gerus arklius, pavogti tuos arklius ir 
kur nuvest. „Aš jau paimsiu pinigus už tai, veltui nesakysiu jam“. 
Taip jis ir padarė. Kokią naktį jis paėmė to ūkininko arklius, nujojo 
į miškus už kelių kilometrų, pririšo dauboj prie upelio, paslėpė 
ir parėjo namo. Atsigulė, miegti — tarytum nežino. 

Rytmetį tas ūkininkas eina prie arklių — nėra arklių. Didžiausias 
nuotolis! Na, ir kur jis bėgs — jis bėga pas tą žinininką — jei pasakė, 
kur kaimyno grandinės yra, gal pasakys, kur arkliai. Atbėga: 

— Kairnynėli, būk geras, — jis žada tiek ir tiek pinigų, — tik pasakyk, 
kur arkliai yra. 

Šis sako: 

— Na, mėginsim. Gal nuspėsiu, gal ne, bet reikia pamėginti. 

Pasiima kortas, meta jas: 

— Na,— sako, — ten į pietų pusę yra miškelis, ten dauba ir upelis 
per tą daubą bėga. Kortos rodo — prie to upelio tavo arkliai surišti. 
Tu patikrink — gal yra, gal nėra. 

Tas žmogus ėmė ieškot po tą miškelį. Randa daubą, upelis bėga. 
Bėgioja paupiu — ir arkliai besą surišti. Arklius parsiveda, sumoka 
pinigus už pasakymą, — gerai yra. 

Sužino visa apylinkė, kad jis toks žinininkas. O netoli buvęs 
miestas, o tame mieste gyvenęs karalius. Ir karaliui pavogė pinigų 
puodą didelį. O karalius gavo pajust, kad nedideliai toli kaime gyvena 
žinininkas — jis viską žino, viską pasako. Atsiunčia karalius liokajus 
parvežt jo pas karalių. Nori nenori — parveža jį pas karalių, ir karalius 
sako: 

— Žinininkas esi — gausi pasakyt, kur mano pinigai. 

O tam žmogui, kaip sako, pilnos kelnės yra iš baimės. Čia jis 
nieko nežino, neišmano, ką daryt. Na, bet jis turi talentą — vadinas, 
vis tiek gerai išeis. Jis sako: 

— Šviesiausias karaliau, aš čia tik atsiradęs — iškart pasakyt negaliu. 
Galiu pasakyt taip po savaitės laiko. Turiu čia apsižvalgyti, susipažinti 
su jūsų rūmais, su viskuo, ir tada galėsiu jums pranešti. 

Na, karaliui kas čia tokio — svarbu, kad pasakys. 

Žmogus būna čia dieną ir kitą — pas karalių gera gyventi, tik 
rūpestis pašėlęs — baigiasi savaitė. Ateina paskutinė diena — reiks 
pasakyti, kur tie pinigai yra. Jis ir šiaip, ir taip mėčiojas — ką 
čia padaryt? Nepasakys — karalius gali nubausti: įstums į kalėjimą, 
ir po visų žinių bus... 

— Na,— sako žmogus, — aš dabar nieko negaliu pasakyt. Man iš 
vakaro užkurkit pirtį. Aš nueisiu į pirtį, Bet reikia sustatyti daug 
žvakių pirty. Ten tos žvakės užsidegs — aš atspėsiu. Juk, — sako 
karaliui, — pas tave daug Žmonių, daug tarnautojų, daug visokių kamba- 
rių. Čia ne taip greit gali atspėt. 

Karalius viską žada padaryti. Vakare iškūrena pirtį, ir jis nueina į 
ją vienas pats. Jis deglioja tas žvakes, sustatytas priepirty: 

— Va va va va! Matai, viens yra, viens yra... 

O ten tarnai pavogę tuos pinigus. Jie bėgs klausys prie pirties, 
ką tas sakys, prašysis jo, kad neišduotų. Tie tarnai nubėgo, klausos — 
girdi, kad jis sako: 

— Viens yra — atsiras ir daugiau... 

„Matai,— žino viską, atspėja“. Nubėga antras paklausyt — girdi: 

— Yra vienas, yra antras... Ir dar ne viskas, dar bus...— jis taip 
vis kalba. Tie mano, kad jis viską žino. 

— Ką,— sako, — darysim?! Bėkim pas jį prašytis... 

Supuolę į tą pirtį, ant kelių suklaupę, bučiuoja kojas: 

— Neišduok mūsų! Mes tuos pinigus atiduosim — tik neišduok! 

— O, kad būčiau norėjęs jus išduot, būčiau seniai išdavęs. Aš 
mačiau, kad jūs turit pinigus. Aš, — sako, — specialiai pirtį užkūriau, 
kad jūs ateitumėt čia akis į akį susitikt. Kur jūs turit tuos pinigus? 

Tie sako: 

— Senoj kepykloj po pečium tie pinigai pakišti. Bet būk geras, 
neišduok... 

Jis pasižada neišduot, kad tik pasakė, kur tie pinigai. Jis džiaugias, 
kad laimėjo. Jis toj pirty pasnaudęs ir nusipėrė ten. Rytmetį ir 
pareina pas karalių. Karalius užklausė: 

— Kaip su pinigais? 

— Kaipgi,— sako,— yra, yra pinigai. Bet norėčiau pusryčius 
pavalgyt. 

Jis linksmas, kad laimėjo — gaus ne vieną kitą rublį, o paims 
kelis šimtus — juk didžiausias puodas pinigų, vos pakeliamas, auksinių. 
Per pusrytį jis ir pradeda sakyti: 

— Na štai, tavo pinigai dar nėra paliesti, niekas neišleidęs nieko — 
kepykloj po pečium. 

— O kas juos ten galėjo pakišt ir kaip? 

— Kas, — sako, — pakišo, man nėra aišku, aš tik galiu pasakyt, 
kame jie. 

Karalius tuoj pašaukė liokajus, tuos pačius, kurie pavogė: 

— Jūs nueikit į senąją kepyklą — ten yra pinigai mano pakišti 
po pečium. Parneškit tuos pinigus. 

Tie tarnai nubėgo, džiaugdamies, kad jų neišdavė. Parneša pinigus, 
padeda. Davė tam žinininkui kelis šimtus, dar jis ten paviešėjo porą 
dienų ar kiek pas karalių, tada karalius džiaugdamasis išleido jį 
namo. Parvažiavo — irgi viskas sekas: kaimynai bėga pas jį patarimo 
klausti — jis viską žino, viską nupasakoja, kur kas. Ir jis gyvena 
jau nieko sau. 

Na, ir po kiek laiko karalius nuperka dukteriai žiedą dideliai 
įvairų iš kokios svetimos valstybės — gražų, su akia gražiausia, kad 
tokį žiedą dideliai sunku gaut kur. Ir tą žiedą įsimylėjusi ta karalaitė, 
laiko dideliai brangiu dalyku, džiaugias. Šmakšt tarnai pavagia tą 
žiedą. Na, ir žino — žinininkas toks yra, reikia parvežti vėl jį, kad 
pasakytų, kur žiedas. Nuvažiuoja, parveža vėl. Jau tas apsiaustą 
įsitaisęs tokį, kaip sakoma, modernišką, kaip kad dabar vaidinimuos 
matom, — jau jis įvairesnis žmogus. Parveža jį taip pasipūtusį to- 
kį. Jis žino, kad prie karaliaus nieks neprieina, kad tarnai pavogė, ir vis- 
kas. Bet tarnai jau esą kiti pas karalių, ne tie,— jis nuvažiavo jau po 
kelių metų. Ta karalaitė pristoja tuojau prie jo, vedžiojas visur, 
klausia: 

— Pasakyk, kur tas mano žiedas yra. 

— Na,— sako, — matysim. Bet savaitę laiko reikia man išbūt, susi- 
pažint, kaip čia kas yra. Iš karto negaliu pasakyti. 

Na, ir jis savaitę išbūna ten. Jau toks drąsesnis: žino, kad to žiedo nie- 
kas neturi, kaip tik tarnai. Vėl liepia pakurt pirtį ir pirty bus. Vėl žvakių 
pristatė jam dideliai daug. Ir jis toj pirty vėl šneka: 

— Na, jau, jau, jau viens yra... 

O tarnai vėl taip pat klauso, ten nubėgę: kaip čia bus, ką čia sakys, 
ką įspės kaip. Ir viską girdi, ką jis sako. O jis žvakes deglioja ir vis taip: 

— Na, viens yra, bus ir kits, bus ir dar, susirinks, susirinks, susirinks 
visi, visi susirinks... 

Na, jis taip ir šneka. O už lango klausos vienas, kitas, visi susirinkę. 
Girdi — jis pasako, kad žino. Na, tie ir vėl: 

— Bandykim prašyt, kad jis mums dovanotų kaip nors, kad neišduotų 
mūsų. 

Ir jie visi įpuola vėl prašytis: 

— Tu neišduok mūsų... 

Šis vėl taip pat: 

— Jeigu aš būčiau norėjęs jus išduoti, būčiau seniai išdavęs. Žino- 
jau seniai, kad tą žiedą turit. Bet gausit tą žiedą atnešt man, nes kitaip bus 
sunku jį padėt kur nors. Įminkykit jį į kankolą ir rytmetį, kada aš eisiu 
namo, paleiskit kalakutus — kad prie kelio būtų kalakutai. 

Na, tie taip ir padarė: priminkė kankolų, atnešė jam ir tą žiedą pa- 
davė. Jis į vieną kankolą įspaudė žiedą. Eina namo — tie kalakutai 
vaikščioja. Jis kankolus mėčioja jiems. Paėmė tą su žiedu, metė vienam 
kalakutui, ir kuris prarijo tą kankolą su žiedu, tą sugavo ir pasuko spar- 
ną — pažymėjo. Pareina — karalaitė, atsikėlusi anksti, laukia, ką pasakys 
tas žinininkas. 

— Na, — sako, — aš papusryčiausiu, po pusryčių paaiškinsiu viską. 

Atėjęs pusryčio — karalaitė neatstoja nuo jo, klausia, kad pasakytų, 
kur tas žiedas yra. 

— Tas žiedas, — sako, — yra nepavogtas. Nežinau kaip, bet kalaku- 
tas yra tavo žiedą prarijęs. Ar pametei, ar kitaip — kalakutas yra 
pagavęs ir prarijęs. Ot,— sako, — tas kalakutas vilkinas sparnu tavo 
žiedą prarijęs. Papjaukit jį — rasit žiedą viduriuose. 

Tuojau pat — ko ten belauks — liokajams įsakė papjaut tą kalakutą. 
Papjauna, perskrodė — taip, žiedas yra. Išėmė. Karalius ir karalaitė 
džiaugias — didžiausias džiaugsmas. Jam irgi gerai: gaus nemažai, kelių 
šimtelių pareikalaus. 

Savaitę jis ten pabuvo — prašo dar savaitę pabūti, paviešėti. Kara- 
lius myli, užlaiko dideliai gerai. Na, ir galų gale pataisė karalius pavežiot 
jį karališka karieta. Bet sykiu patikrins: kas jis per vienas toks? Tai 
karalius įsakęs po sėdyne jam padėti kalakutų kiaušių. Pakinkė karietą 
arkliais — mašinų tais laikais nebuvo — ir kiaušių padėjo po sėdyne. 
Atvažiavo prie gonkų — tas įsilipo ir sukinėjas, žvalgos. Vežėjas arklių 
neištūri — sako: 

— Sėskis, sėskis, kuo greičiau — turim važiuot. 

— Na,— sako, — sėsiuos kaip kalakutas ant kiaušių — ir važiuosim: 
nesu važiavęs tokiu vežimu. 

O karalius veizi su savo duktere — ką jis pasakė? — lyg kalakutas 
ant kiaušių. Na, viską žino. 

Karalius jau dideliai vertina jį, vedžiojas kartu kaip draugą. Vie- 
ną dieną anuodu išeina po pietų pasivaikščiot. Vaikščioja anuodu po 
sodą. O ant obels šakos žiogas tupi. Karalius kapt tą Žžiogą nutvėrė. 
Gniaužia saujoj ir klausia: 

— Na, dabar, žinininke, pasakyk, ką aš saujoj turiu. 

Tas nieko nežino. Jau čia visai trumpa! Jis klupt ant kelių prieš 
karalių: 

— Šviesiausias karalius, dovanok žiogeliui. 

O jis buvo Žiogas pavarde, tas žinininkas. 

Karalius pūkš ir paleidžia tą žiogą — Žiogas ir iššoka. 

Na, ir taip tas žinininkas ir apgaudinėjo žmones ir gyveno dideliai 
gerai. 

KARALIENE IR JOS NEDOROS SESERYS 


G vienas karalius. Ir jis nevedęs dar, jaunas buvo. Ir išleido 
tokį įsakymą, kad vakare vienuoliktą valandą jau būtų visi žiburiai mieste 
užgesinti — kad nebūtų nė vieno. Visi įsakymą vykdo. Bet vienuos 
namuos trys merginos gyvenusios. Jos neklauso — užsidega sau žiburį 
ir dirba savo darbą. Miesto sargai pereina — karaliui sako: 

— Vienuos namuos yra trys merginos — neklauso to įsakymo: degi- 
na sau žiburį, ir gana. 

Sako sargai taip jam ir vieną vakarą, ir kitą. Trečiąjį vakarą karalius 
liepia jam arklį pabalnot, užsėda ir nujoja ten, klausysis: „Ką jūs čia 
dirbat?“ 

O tos atsiskleidusios knygas ir skaito. Viena sako: 

— Kokia gera man laimė būtų, kad aš tekčiau už karaliaus virėjo! 
Aš, — sako, — tą patį valgį valgyčiau, ką pats karalius valgo. 

Paima antroji knygą — sako: 

— Man būtų kokia gera laimė, kad tekčiau už karaliaus iždininko! 
Aš tą patį valgyčiau, ką ir karalius valgo. Kad kitaip negaučiau, tai, — 
sako, — mano vyras, kad ir popiery įvyniojęs parneštų. 

Paima paskui ta trečioji: 
— O man geresnė laimė būtų, kad aš tekčiau už paties karaliaus. 
— O kokia ten tau būtų laimė? 

— Man,— sako, — pirmas sūnus užgimtų — būtų žvaigždė kaktoj. 
Antroji gimtų duktė — kai ji verktų, perlai iš akių birtų. O trečioji būtų 
puiki, padori mergelė, tokia kaip aš pati. 

Na, užgėso žiburys — nuėjo gulti. O karalius nujojo namo. 

Iš ryto paliepia, kad atvestų tas merginas. Atėjo jos. Klausia karalius 
vyresniosios: 

— Ką tu kalbėjai šiąnakt? 

Ta ir papasakojo. Klausia antros — ir ta papasakojo. Klausia 
jauniausios: 

— O ką tu kalbėjai? 

Na, ta jau nusižeminusi puola po kojų, sako: 

— Šviesiausias karaliau, aš kalbėjau, kad man laimė būtų, jei už 
karaliaus tekčiau...— papasakoja, ką sakė. 


Kad pats karalius, jo virėjas, iždininkas nevedę buvo, liepė karalius 
aniem vesti ir pats paėmė jauniausiąją. Ir gyvena. Gyvena dideliai gerai. 

Bet tos dvi seserys nepatenkintos, kad jauniausioji sesuo yra kara- 
lienė — reikia ją gerbti. Mano: „Palauk! Mes tau ką padirbsim...“ 

Jai kaip tik gimė vaikelis — tasai pirmas sūnus su žvaigžde kaktoj. 
Seserys tuojau tą vaiką į pintinę įdėjo ir paleido plaukti upe. O jai sako: 

— Seserėle mudviejų mylimoji, ką tu pagimdei! 

— Ką? — Ji mat buvo užmigus. 

— Žalčiuką. 

Jos manė, kad ji išsigąs ir numirs. Bet ji nenusigando. Sako: 

— Palikit taip. 

O prie tos upės vis nueidavo karaliaus daržininkas — mėgdavęs eiti 
plautis, praustis. Atranda tą vaiką pintinėlėj — parneša namo. Bevaikiai 
jis ir Žmona buvę — ir augina tą vaiką. O karaliaus namie nėra — 
jis kur ar kitur išvažiavęs. 

Praėjo vėl kiek laiko, vėl karaliaus nebuvo namie — gimė duktė. 
Anodvi vėl taip pat pataisė. 

— Seserėle mudviejų mylimoji, ką tu pagimdei! 

— Ką? 

— Šuniuką. 

Nė ji nusigando, nė nieko. Karaliui praneša, kad šuniuką jo žmona 
pagimdžiusi. Karalius dideliai susirūpina, kad taip yra. Žiūrės, kas bus 
trečiąmet. 

"Trečiąmet kai gimė duktė, tos seserys papjovusios gaidį, nukruvinu- 
sios karalienę, o vaiką paleidusios į upę. O tuos vaikus vis daržininkas 
rasdavęs ir parsinešdavęs namo. Sako tos: 

— Seserėle mudviejų mylimoji, ką tu padarei! 

— Ką padariau? 

Sako: 

— Sapne savo vaiką suėdei. 

Praneša tuoj karaliui — sako: taip ir taip buvo, karalienė sapne savo 
vaiką suėdė. Karalius dideliai susirūpinęs. Tuojau pat ją į kalėjimą, ir 
gana. 

O tie- vaikai jau auga, auga, prakuto kiek tiek. Tas daržininkas 
kartą sako karaliui: 

— Šviesiausias karaliau, duok man kiek žemės — reikia statyti 
namus, uždiegsiu sodą. Juk kad vedu, tėvai, išmirsim, kad vaikams bū- 
tų — kur jie našlaičiai dings? 

Gerai, viską padirbo. Vaikučiai paaugo, namus tėvas sustatė, uždiegė 
sodą. Sodas geras užaugo. | 

Vieną kartą įsivilkusi kokia sena davatka. Ji sakanti: 

— Kiek aš esu pasaulio jau apėjusi — tokios puikios vietos dar nesu 
užėjusi, kaip čia kad yra. Bet, — sako, — dar trijų dalykų čia trūksta. 

O, žinai, kaip vaikams — įdomu. 

— O ko taip truksta? 

— Čia trūksta vandens gydančio, paukščio kalbančio ir medžio 
grojančio. 

— Na, o kur juos būtų galima gaut? 

— Labai toli į rytų pusę reikia keliaut, tai ten toks kalnas yra — 
ten gali gauti. 

Eis tas broliukas parnešti tų dalykų, kaip jau vyresnis. 

— O jei tu gausi mirti, kaip mudvi žinosim? 

— Sudursim dūrikėlius į stalelį. Jei mano dūrikėlis ims rūdyti, tai 
žinosit, kad aš esu nebegyvas. 

Na, ir išėjo. Kiek laiko praėjo, kiek nepraėjo — tas jo dūrikėlis 
surūdijo — bjaurus, nurasojęs. Tos žino, kad jis nebegyvas. 

— Ar žinai, — sako vyresnioji seselė, — aš eisiu ieškot, kur tas 
brolis yra dingęs. | 

— O kas bus, jei ir tu mirsi — kaip aš žinosiu? 

Sako: 

— Sudursim segtukus į stalelį. Jei mano segtukas ims rūdyt, tai 
žinok, kad ir aš esu nebegyva. 

Išėjo ir ta seselė. Ėjo ėjo, priėjo tokį kalną, prie jo — trobelė. 
Toj trobelėj yra senas žmogelis. Ji pasiteirauja, ar nepraėjo pro šalį jos 
brolis. Senelis sako: 

— Vaikeli, čia daug žmonių eina, bet nė vienas nepargrįžta.— Sako: 
— Gali eiti ir tu, bet jei kas ką nors sakys ar šauks, neatsisuk. Jei 
atsisuksi — Žinok, kad nebegrįši. 

Ji išėjo, į tą kalną eina. O ten daug akmenų visokių. Klausinėja, 
kas čia eina, vienas vienaip, kitas kitaip sako. Ji neveizi nieko. Galų 
gale ėmė ją brolelis šaukt: 

— Seserėle, atsisuk! 

Na, kad jau brolelis šaukt ėmė, ta atsisuko — pavirto ir ji į akmenį. 

Sesuo pamato — jau segtukas surūdijęs. Eis dabar ji ieškot brolio, 
sesers. Ėjo ėjo ji, rado tą trobelę, užėjo — rado tą seną žmogelį. Pasipasa- 
kojo, kur eina,— senelis sako: 

— Vaikeli, gali eit, bet daug Žmonių čia eina ir važiuoja — niekas 
nepargrįžta. Jei tu kantrybės turėsi — neatsisuksi niekam, kas tave šauks, 
tada rasi ir suvaikščiosi:. Bet didelę reikia kantrybę turėt. 

Ji išėjo. Eina — vienaip ją pašaukia, kitaip, bet ji neklauso nė vieno, 
kas šaukia, eina, ir gana. Pradėjo brolelis šaukt, pradėjo sesuo šaukt ją. 
O ji nieko neklauso. Ėjo ir įėjo į tą kalną. Pamatė paukštį, kuris turėjo 
galią kalbėti. Pradės gaudyti tą paukštį. Šiaip taip sugavo. Kai sugavo, 
paukštis sako: 

— (Gerai — kad mane sugavai, tai kartu pasisemk ir vandens — čia 
šaltinis yra. 

Ir medis šalia toks užaugęs — kai vėjas papučia, tai jis ir groja. 

— To medžio šakelę nusilaužk,— sako paukštis. 

Ji viską padirbo ir grįžta. Randa tuos akmenis. Sako paukštis prie 
vieno akmens: 

— Užvarvink ant to akmenio vandens. 

Kai užvarvino — ir pasidarė sesuo. Eina toliau. Sako paukštis: 

— Užvarvink ant to. 

Užvarvino — pasidarė brolis. Na, jau jie visi. Eis dabar. 

— Užvarvink ant to akmens. 

Užvarvino — pasidarė generolas, — jis raitas jojęs į tą kalną ir buvo 
į akmenį pavirtęs. Apdovanojęs, kuo galėjęs, juos. Dar toliau ėjo — 
užvarvino ant tokių akmenų — atvirto ponai, važiavę į tą kalną. Tie 
vėl apdovanojo, kiek gali. Paukštis sako: 

— Daugiau nebevarvink niekam. 

Ir išėjo iš to kalno. Parėjo namo. Tuoj pat iškasė tokią duobę, įpylė 


šiek tiek vandens. To vandens tuoj priaugo pilnas šulinys. Šalia medį 
įdiegė. Tas medis čia greit užaugo. O kambary gembę įkalė — ir tas 
paukštis tupi. 

Tas paukštis kartą ir sako: 

— Dabar pavadinkit karalių pietų. 

— Na,— sako,— ką mes jam duosim? 

— Jam labai tinka žali agurkai. Žalių agurkų padėkit. Bet, — sa- 
ko, — reikia perpjaustyti, sėklas išpjauti, perlų pripilti, su tuo vandeniu 
sutrint, sudėt ir padėt jam. 

— O kur tų perlų mes gausim? 

— Paskutiniajame kambaryje atplėškit grindis — yra duobė. Ji pribi- 
rusi perlų pririedėjusių. 

Taip ir rado, padarė, kaip paukštis sakė. Nuėjo, karalių paprašė. 
O tas karalius mylėjo tuos vaikus dideliai. Kur nemylės — tas pats gi 
kraujas nepaleidžia. Mano: „Ką jūs, vargšai, man duosit?“ Atėjo. 
Atsivedė ir virėjo, iždininko žmonas: kai jau pačios nebeliko, su jom 
dažnai būdavo. Susisėda visi. Padėjo tuos žalius agurkus. Jis galvoja: 
„Kaip jie gali numanyt, kad man taip tinka žali agurkai?“ Peilis 
padėtas. Jis pjauna tą agurką — čir čir čir į tuos perlus. „Na, kam 
čia man padėjo geležgalius?“ Bet jis perpjovė tą, padėjo. Pjauna 
kitą — toks pat. 

— Kaip,— sako, — gali būt — neįmanomas daiktas, kad agurkų 
vidury perlai išaugtų?! 

Paukštis atsakė: 

— Ar įmanomas dalykas, kad galėtų motina žaltuką pagimdyt? 

Tas stojos su kalaviju. 

— Tylėk,— sako, — man tu nekalbėk! Mano namuose taip yra buvę. 

Bet paukštis nenusigandęs — jis sako: 

— Ar gali būt, kad motina šuniuką pagimdytų? 

Vėl karalius šokęs: 

— Tylėk, nekalbėk man to! 

Bet paukštis vis tiek: 

— Ar gali būt, kad motina sapne vaiką suėstų? 

Vėl šokęs, pagrasinęs, bet nekirtęs. 

— Šviesiausias karaliau,— sako paukštis, — neveizėk į virėjienę ir 
iždininkienę, veizėk į sūnų, kuriam žvaigždė kaktoj. 

Tas sūnus pakėlė kepuraitę — nušvito visi kambariai. Sako paukštis: 

— Veizėk į savo dukterį, kuri perlais verkia. 

Ta, vargšelė, pradėjo verkt — perlai ėmė riedėt jai po kojų. 

— Veizėk,— sako, — į savo trečią dukterį, kuri yra puiki, padori, 
kaip jos motina kad buvo. 

Tuoj karalius ėmė kitaip kalbėti. Tuojau šoko, surakino tas dvi 
kietai. O tų vaikų motiną iš kalėjimo paėmė. Parvedė ją, ir pakėlė 
didžiausią balių, susituokė tuokart iš naujo. O kas buvo toliau — nebe- 
sakysiu nieko. 


KUMELĖS KAUKOLĖ 


G. vienas karalius. Turėjo jis tris sūnus. Du buvo šaunūs, guvus, o 
vienas toks liurbis buvęs. O tėvas jau senas besąs. Sako: 

— Vaikeliai, ką padarysi — reiks mirti, reiks jums palikti karalystę. 
Bet kuriam? — Nenori jis tam liurbiui palikti, tad sako: — Eikit į 
pasaulį, gaukit gerą tabokinę (kitą kartą mėgdavo taboką šniaukšt) ir 
parneškit ją man. 

Kur tuodu nuėjo, nežinau. O tas liurbis pasuko į šalį. Ir susitiko 
jis seną žmogelį. Ir žinai, kaip jau visados būna, ėmė savo reikalą 
pasakot. 

— Bet,— sako senelis, — tu niekur kitur jos negausi. Čia yra birželė 
tokia. Toje birželėje — tokia maža trobelė. Ten yra kumelės kaukolė, 
ant virkštynių pamesta. Pratark įėjęs kokį žodį, pasakyk, ko atėjai, — ji 
su tavim kalbės. Ir gausi to, ko kitur negali gaut. 

Jis nuėjo ten, kaip jam nupasakojo. 

— Labą dieną,— pasakė. 

— Ko tu reikalauji? — klausia kaukolė. 

Sako: 

— Geros tabokinės.— Papasakoja, kodėl jos ieško. 

— (Gausi ją, bet turėsi čia metus tarnaut. 

— (Gerai,-— sako. 

— Priemenėj kertėj yra spinta — ten yra valgyt ir gert, ko tik 
norėsi. Yra kambarys, tame kambary — lova gera, gulėti galėsi. Ir 
priemenės kertėje yra šautuvas pastatytas. O birželėje yra daug paukščių. 
Paimk šautuvą, vaikščiok po birželę ir šaudyk“ tuos paukščius. Bet 
nė vieno neimk — kuris nukris, tas tegul ir guli. 

Na, jis mano sau: karalaičio darbas! Valgyt, gert yra, nieko 
neveik, tik paukščius šaudyk! Taip jis klaidžioja po birželę, tuos visus 
paukščius iššaudo. Ateina ruduo — kaukolė sako: 

— Jau tavo broliai yra parėję — eik ir tu namo. Atidaryk tą 
spintą — ten yra trys tabokinės. Vieną parnešk tėvui, antrą — motinai, 
trečią — seseriai. O jei ko vėl pasiųstų — ateik. 

Jis, pasiėmęs tabokines, pareina. Parneša, paduoda — jo daug puikes- 
nės už brolių. 

Tėvui vėl netinka, kad čia jis laimi: 

— Taip dar nebus. Eikit,— sako sūnums, — į pasaulį, parneškit 
šilkų skaras. Kuris parnešit puikiausią skarą, tas paliks mano vietoj. 

Na, šis sūnus savo kelią žino — jis ir nuėjo pas kumelės kaukolę. 
Pasisveikina — ta klausia: 

— O ko tu benori? 

Sako: 

— Šilkų skaros gražiausios. 

— Na, gerai, dąr metus tarnausi. Brangesnio daikto nori, sunkiai 
bus įgyjamas. Bet, — sako, — tu gausi. Čia priemenėj kertėj yra kirvis. 
Vaikščiok po tą birželę ir kirsk visus beržus. O kai pakirsi, pareik 
namo — čia pavalgysi, pagersi ir pagulėsi — ryto metą ir vėl išeik. 
Tavo darbas toks bus. 

Taip jis kapojo tuos beržus — iškapojo lig rudenio. Parėjo namo — 
kaukolė sako: 

— "Tavo broliai jau yra namie. Čia spintoj yra trys skaros. Parnešk 
vieną tėvui, antrą — Motinai, trečią — seseriai. Bet jei ko besiųs — vėl 
ateik čia. 

Na, taip jis parėjo, padavė skaras — jo yra puikiausios. Na, tėvui vėl 
netinka, kad jis viršuj. 

— Na,— sako, — vaikeliai, dar negana to. Jūs eikit į pasaulį — kuris 
puikiausią pačią parsivesit, tam paliks mano karalystė. 

Na, trečiasis sūnus savo kelią žino — jis ir vėl čia ateina. 

— O ko benori? 

Jis sako — taip ir taip. 

— Na,— sako kumelės kaukolė, — dabar dar sunkesnio daikto nori. 
Sunkiau dirbsi, bet gausi. — Sako: — Kirvį paėmęs, po tą birželę vaikš- 
čiok, tuos beržus genėk, kapok ir sukrauk į laužą. Bet padaryk 
taip, kad tą laužą uždegti galėtum — kad jis degtų. 

Na, gerai. Jis darbavos darbavos. Jam jau sunku buvo, nepratęs kirviu 
darbuotis. Bet paskui priprato. Kai jau viską padirbo, parėjo: 

— Jau, — sako, — viską padirbau. 

— Na, kad padirbai viską, tai gerai. Dabar gerai pavalgyk, pagerk. 
Paimk mane, nusinešk prie laužo ir uždek tą laužą. Ir mane ten 
užmesk, ant to laužo. Ten priemenėj yra keturi šiūpeliai ir kablys — 
tuos visus pasiimk. Kada uždegsi, tai iš tos ugnies bėgs visokie vabalai — 
kokių tu nesi regėjęs bjaurių. Tu semk juos su šiūpeliu, kad nė 
vienas neišbėgtų. Jei kuris išbėgs — bus ir tau nelaimė, ir man. 

Jis taip ir darė. Uždegė laužą, įmetė tą kaukolę — vabalai tik 
lenda. Laužas priblėsta, kabliu pamaišo — vėl iš naujo vabalai puola, 
jis iš naujo plaka. Na, galop anglys vienos beliko. O jis dideliai 
privargęs — taip dideliai stengėsi, — atsigulė ir užmigo. Ima jį žadinti. 
Pakelia akis — puiki mergina, dideliai puiki. 

— Ar nepažįsti, — sako, — kumelės kaukolės dabar? 

Jis atsikėlė, parėjo abudu namo. Pasistiprino — sako mergina: 

— Na, dabar važiuosim pas tėvą. Tavo broliai jau namie yra. 

Parvažiavo. Šio pati — puikiausia. Tėvui sako: 

— Mudviem jūsų karalystės nereikia — mudu turim savo. 

Anuodu atsisveikino ir grįžo atgal. Ir šiandien ten tebegyvena. 


KOKS GYVULYS? 


K.. kartą gyveno vienas ponas. Tam ponui užgimė duktė. Jis suka 
galvą: kai ta duktė užaugs, iš kur jis jai pasogą duos? Jis ėmė 
auginti apykaklėj utėlę. Na, ta utėlė paaugo, išėmė iš apykaklės, 
įsikišo į antį. Kai ta utėlė užaugo sulig pupa didumo, tai jis padirbo 
skrynelę tokią, įkišo ten, pataisė kinį jai. Kelis kartus per dieną 
davė ėsti. Ir ponas taip išaugino tą utėlę kaip paršeliukas didumo. 
Ir tą utėlę papjovė, įsūdė ir pakabino rūkyti kamine. 

Ir ponas išleido publikatą: yra jo dvare toks gyvulys. Kas atspės, 
kas per gyvulys, tas gaus jo dukterį. 

Na, ir spėja, vargsta daugybė žmonių — ir šlėktų, ir prasčiokų, 
ir visokių luomų,— niekas neatspėja niekaip. 

Kitos kokios valstybės ponaitis buvęs. Jis išsiklausė, kad taip yra, — 
važiuos ir jis spėti. Bet pasityręs, kad niekas negali atspėti, jis pasivertė 
elgeta. Krepšiais apsikabinėjęs, ateina, įlenda į kertelę. Kaip elgetą, kurgi 
kitur leis — tik į virtuvę. Na, ten pietus verda, šilta. Ir utėlė ten 
pakabinta. Iš tos utėlės laša taukai. Tas elgeta išsitraukė iš krepšio 
duonos gabalėlį, pakiša po lašiniais — taukų užlaša, jis ir valgo. O 
virėjui supyko širdis: 

— Tu nevalgyk utėlės taukų! 

Elgetai to ir tereikėjo! Na, čia greitai pietus patiekia. O po jų 
padės ant stalo tą gyvulį — visi spės, kas jis yra, kas per gyvulys. 

Visi spėja — įeina ir tas elgeta, įsibarškina. 

— Na, ką čia — tai yra utėlė! 

Atspėjo! Na, bet kad būtų geras žmogus įėjęs, o dabar — elgeta! 
Na, bet ką padarysi: toks publikatas yra išleistas — taip reikia. 

Tuojau pakinkė arklius, vežimą pataisė — išleido jį, tas išvažiavo. 
Išsivežė ir savo pačią į savo pusę. Prie savo dvaro kumetyną kokį 
tuščią turėjo — ten nuvežė ją, sako: 

— Aš čia gyvenu — čia sustosim. 

Ir gyvena. Jis naktį pernakvoja, ryto metą išeina — elgetos rūbus 
numeta ir dirba savo darbą, kas jam dera. Kokias trejetą dienų 
pabuvus, sako pačiai: 

— Ar žinai, širdele, aš vienas tavęs negalėsiu išmaitinti. Eisim 
abudu į dvarą. Bet tu mokykis pavogti. Pasislėpk tarp drabužių 
puodelį — virtuvėj atsisėsi, ten valgyt verda — tu ir įsipilsi. Kitaip 
nieko nebus — aš tavęs negaliu išmaitinti! 

Na, ką gi, vargšė, padarys, už neturtingo patekusi. Ji sėdi virtuvėj, 
o jis, nusimetęs elgetos drabužius, stovi prie savo knygų, prie ko. 

Nužiūrėjo virėjas, kad ji karštus taukus į puodelį lieja,— ėmė 
ją Šokinti. Išsivedė iš virtuvės į trobą, ėmė šokinti. Ji apsilaistė, 
nusitvilkino, ėmė rėkti. O tas ponas išgirdęs pradarė duris: 

— Kas čia moterišką drasko — paduokit šen! 

Ji dabar nutirpo visa: dabar įskųs ponui! 

Ponas, kai įleido ją, užsidarė duris. 

— Na, dabar, — sako, — numesk tas drapanas! 

Išėmė, duoda jai gerus drabužius: 

— Apsidaryk,— sako, — gražiai. Kiek tu ką regi — viskas yra mano. 
Ir dabar viskas bus tavo. Ir žinok, — sako, — todėl, kad tavo tėvas 
daug žmonių yra nuskriaudęs, tad už tai aš tave skriaudžiau. Dabar, — 
sako, — daugiau elgeta nebebūusi. 

Ir anuodu gyveno. Ir pasibengė jau. 

Gimė 1899 metais. Gyveno Aisėnų kaime 
(Agluonėnų apyl., Klaipėdos raj.). Dar nė 
šešerių metų neturėdamas, pradėjo ganyti. Ga- 
nė su kerdžium Maciku. Šis, aštuoniasdešim- 
ties metų senelis, mokėjo daugybę pasakų, 
o Jonukas labai mėgdavo jų klausytis. Būdavo, 
karvė įeina į valdišką ganyklą — kerdžius 

senų meistrų, su kuriais kartu teko dirbti. 
1962 metais per vieną apsilankymą N. Vėlius 
iš J. Dyglio užrašė arti 40 pasakų. 


SUNUS NORĖJO KAREIVIU BUTI 


I ėvas turėjo tris sūnus. Tie sūnai paaugę, visi vyrai. Ir pro juos ėjo 
blogas kelias. Tai tėvąs sako: 

— Mes iškaskim griovius, sukaskim pylimus — mus žmonės visą 
amžių gerbs, kad taip gerai padarėm. 

Na, ir jie pradėjo tą kelią tvarkyti. Kai sutvarkė, žmonės, važiuodami 
pro šalį, ėmė jiems gero linkėti. Vienas važiuodamas sako: 

— Kad tam žmogui gyventi sektųs! 

Kitas sako: 

— Kad tie vaikinai geras pačias gautų! 

Kiekvienas vis ko nors linki. Bet sūnai tais linkėjimais nėra patenkinti: 
tiek daug dirbo, o tik tokius linkėjimus teduoda. 

Ateina prie jų Saulė ir Mėnuo ir sako: 

— Sakykit, kokio linkėjimo norit už tokį gerą darbą. 

Tėvas visų pirma pasakė: 

— Aš noriu ilgo amžiaus. 

Sūnus didesnysis pasakė: 

— Noriu dideliai turtingas ūkininkas būti. 

Antras sūnus pasakė: 

— Aš noriu būti siuvėjas, kad pas mane iš kelių valsčių žmonės 
suplauktų. Aš nedirbsiu, tik mokiniai dirbs, ir būsiu dideliai turtingas. 

O trečiasis pasakė: 

— Aš noriu būti kareivis. 

Tėvui ilgą amžių davė, tam ūkininkui — kad iš centnerio šimtas 
centnerių išaugtų, o tam jauniausiam sako: 

— Kareiviu būti labai negerai! 

Tai jam davė tris dalykus: galią pasiversti į zuikį, elnią ir sakalą — 
kad galėtų nubėgti ir nulėkti, kur kariauja. 

Jis pasivertė į sakalą, laksto padebesiais. Karo dūmai rūksta, 
kareiviai virsta, iš patrankų bombarduoja, iš kulkosvaidžių, iš šautuvų 
šaudo — jam vis tiek tinka, nori būti kareiviu. Iš sakalo pasiverčia 
elniu. Apibėgioja karo lauką, mato — kareiviai be rankų, be kojų, 
sužeisti baisiausiai — jam tinka, ir viskas. 

Atėjo saulė ir Mėnuo — jis vis tą patį šneka — nori būti kareiviu. 

— Na, kad nori — būk. 

Toj pačioj valstybėj, kur jis gyveno, kilo karas. Išėjo ir jis 
į karą savanoriu. Karalius su kariuomene išžygiavo iš rytų į vakarus. 
O tas karalius turėjo mylimą dukterį. Išėjo jis kariauti ir užmiršo namie 
savo garbingąjį kardą. Tai jis ir klausia: 

— Kas iš kareivių galėtų per trumpą laiką parnešti man tą 
kardą? 

Atsirado vienas galįs. Ir tas kareivis, kur gali į zuikį, elnią ir sakalą 
pasiversti, sako: 

— Aš galiu per tris dienas tą kardą atnešti. 

Pasiverčia į sakalą ir išlekia. Lekia per visą frontą, nieko 
nežiūri. Kai sparnai pasmilksta, pasiverčia į elnią. Pavargsta kojos — 
pasiverčia zuikiu. Tris dienas jis visaip bėgo. 

Nulekia į tą miestą prie karaliaus. Ta karalaitė bedainuojanti, 
langą atsidarius. Jis įskrenda į vidų per langą, pervirsta aukštielnin- 
kas — pavirto į žmogų, į kareivį. Padeda karaliaus laišką — parašyta, 
ko jis atlėkęs čia. Ta karalaitė paima tą laišką, perskaito — tėvas 
atsiuntęs parnešti garbingojo kardo. Ji pasiteiravo, kaip kas, padavė 
tą garbingąjį kardą. O jis karalaitei paliko ženklą — sakalo plunksną, 
elnio ir zuikio plaukų. Atsisveikino, ir jis išskrido, tą kardą pasiėmęs. 
Dvi dienas lėkė, trečią dieną netoli kariuomenės atskrenda. Prie pat savo 
draugų pasiverčia vėl į kareivį. Atsisėdo pailsėti. Atėjo tas kareivis, 
kur sakė galįs parnešti kardą — sukapojo jį ir paėmė tą kardą. Nunešė 
karaliui, sako: 

— Štai, parnešiau. 

— (Gerai, duok laišką. 

O jis laiško nebuvo išgrobęs — negalėjo duoti. 

Tas karalius karą laimėjo — vyksta namo su savo kariuomene. 
Parėjo namo — klausia karalaitės: 

— Laišką ar įdavei? 

— Įdaviau. 

Na gerai, bus tas žentas, nes karalius buvo pasakęs: „Kas 
atneš mano kardą, bus mano žentas“. Ir ruošias vestuvėms. 

O prie to vargšo, kur kardą atnešė, užėjo Saulė ir Mėnuo ir sako 
vienas kitam: 

— Matai, mes sakėm, kad kareiviu nereikia būti, bet jis mūsų 
neklausė... 

Anuodu tuojau nubėgo į tokį kalnelį, atrado vandens, apšlakstė 
jo veidą ir žaizdas — ir atgijo. 

Pasivertė jis vėl sakalu, parskrido prie karaliaus rūmų. O jau svečiai 
sukviesti, pyragai paruošti — rytoj važiuos tuoktis. Jis įlekia į jaunosios 
kambarį, paduoda karaliaus laišką, paprašo karalaitės parodyti, kokias 
žymes jis paliko. Pasirodė, kad gali atvirsti zuikiu, elniu ir sakalu. 
Tai anam kareiviui davė tokią bausmę: kad jis savo vietos neturėtų, 
valkiotųs ir valkiotųs ir alkanas vis būtų. O tas, kur norėjo kareiviu 
būti, tapo karaliaus žentu. 


KARALIUS IŠ VARGŠŲ 


B uvo du broliu išmintingu, o trečias buvo kvailas. 

Na, ir karalius paskelbė: kas prieis prie karalaitės stiklo kalne, tas 
gaus pusę karalystės ir liks jo žentu. 

Tie du sūnūs pasisiūdino drabužius naujus, tėvai įdėjo jiems maisto 
į Maišą — mėsos prikrovė, pyrago iškepė,— ir iškeliavo jie. 

Eina jie per mišką ir patinka seną žmogų tokį. Sako: 

— Berneliai, ar negalėtumėt mane pavalgydinti — aš alkanas esu. 

— Ką,— sako tie, — ar nenori mušti gauti, valkata?! — Iškeikė jį ir 
eina savais keliais, maišu nešini. 

Eina juodu toliau — patinka kitą senelį. Tas irgi prašo pavalgydinti. 
Anuodu sako: 

— Tu valkata, tu šioks ir toks — kad daugiau nesipainiotum! 

Eina toliau — dar patinka senelį, trečią. Tas irgi prašo valgyti. 
Tą irgi išbarė, nujuokė dideliai ir nuėjo savais keliais. 

Nuėjo į karaliaus dvarą. O ten visokie karalaičiai, grafai — visi 
veizi į karalaitę stiklo kalne. Ten reikėjo užeiti ir pasikalbėti. Tiedu 
broliai mato, kad neįmanoma įlipti. | 

O tas vargšas vaikas namie vėlai gulė, anksti kėlė, prasčiau valgė ir 
prastesniais drabužiais dėvėjo,— buvo paneigtas ir brolių, ir tėvų. 
Dabar jis ir sako tėvams: 

— Tėveli, mamele, ir aš eisiu į tą kalną, kur mano broliai 
išėjo, — rasi aš įlipsiu. 

Motina įdėjo jam į maišą duonos tokios atšokusia pluta, avies 
slėpsnį liesą. Kelnės nuplyšusios, švarkas sudriskęs, pats barąda apžėlęs, 
burnos nesiprausęs... | 

Na, jis ir eina, tą maišiuką pasibrukęs po pažastimi. Ir patinka 
tokį senelį. Tas viena akim veizėjo, o antra užrišta buvo. Tas senelis 
klausia: 

— Kur, berneli, eini? 

— Einu, — sako, — prie karalaitės į stiklo kalną. 

— Ar negalėtum, — sako senelis, — manęs pavalgydinti? 

— Na, jis tuojau sako: 

— Galiu. 

Tuojau sėdos ant kemsaičio miške tame, riša maišelį, duoda duonos, 
duoda mėsos — tų pačių kaulų, kokių turėjo, — užvalgyti tam seneliui. 
Senelis užvalgė — sako: 

— Na, aš tau bėdoj pagelbėsiu. 

Eina dar toliau. Gerokai paėjo, kokius penkis šešis kilometrus, — ir 
sutiko senelį viena koja — kitą koją pasirišęs. Tas irgi priėjo, sako: 

— Ar negalėtumei, berneli, manęs pavalgydinti? 

Tas tuojau sėdos ant kemsaičio, rišos maišą savo, pavalgydino. 
Senelis padėkojo, sako: 

— Aš tau bėdoj pagelbėsiu. 

Eina dar toliau, kokius penkis kilometrus, — sutinka trečią senelį. 
Tas vieną ausį užsirišęs su skuduru. 

— Berneli, kur keliauji? — sako. Prašo valgyti — ir tą pavalgydino. 
Padėkojo senelis, pažadėjo bėdoj pagelbėti, ir eina abu savo keliais. 

Paeina tas vaikinas šiek tiek — ir patinka visus tris tuos senelius 
drauge. Dabar jie tam berneliui sako: 

— Sėskis, berneli, — čia mes tau tuojau padirbsim orlaivį. 

Vienas kirvį tekina, kitas pjūklą aštrina, o trečiasis mastą ima iš 
krepšio savo. Nupuola tuojau į mišką — vienas pjauna medį, antras 
genėja, trečias ožius dirba. Medį pjauna ant ožių su pjūklu, išpjauna 
į lentas. Du pjauna, o trečias obliuoja tas lentas. Bemat tą medį 
išpjovė į lentas, nuobliavo ir dirba orlaivį. Padirbo tą orlaivį, nudažė — 
vieną vietą raudonai, kitą — žaliai, dar kitą mėlynai, — visokiom spal- 
vom. Kai dažė, taškės su dažais, o jo barzda ilga — ir aptaškė visokiais 
dažais. Tuojau susėdo visi ir pakilo į padebesius. 

Atlėkė lig tos karalystės, aplėkė apie tą kalną, apie karaliaus 
namus. O Žžmonių!.. Tūkstančiai! Visi veizi, stebis — niekas nebuvo 
tokio padaro matęs. Jis nusileido, nuėjo prie karaliaus, karalienės ir 
jų dukteries. Pasveikino juos visus. O barzda ilga, pritaškyta, pats 
apskuręs, skarmaluotas, skiedrom aptekęs. Tie žiūri ir traukias šalin, 
bet kaip Žentą turi priimti. Pavadina į savo rūmus tą vargšą, įsiveda 
visus keturis vyrus. Karalius ir sako: 

— Kokios tu esi giminės? Gal ūkininko sūnus? Kad tu būtum 
bent bajoras, mokėtum kalbėti lenkiškai, su šakute valgyti... Kur mes 
tave dėsim?! — Karaliai tiek rūpinas, tiek rūpinas. O jis valgo su visais. 

Ir karalius duoda jam uždavinį. Neįvykdys — negaus dukters. 

— Aštuntoje karalystėje yra trys bokštai — į visus turėsi pataikyti. 

Jis sako: 

— Aš pats nešausiu, nes kad šausiu, visi tie bokštai po velniais 
nueis. Aš duosiu šauti savo draugui. 

O tas vienakis labai gerai matė. Jis prisidėjo prie akies strėlę, 
paleido į tuos bokštus — tie ir nulėkė. 

Dabar karalius nežino, ar bokštai tikrai nuvirto. Pasiklausė tas, 
kur ausį užsirišęs, — girdėjo griūvant, byrant į velnio miltus. Karalius 

vis dar netiki. Tada tas, kur koją pasirišęs buvo, kad negalėtų greitai 
bėgti, atsirišo tą koją — ir išbėgo greitai, kad nė velnias nepagintų. 
Nulėkė, paveizėjo ir parlėkęs pasakė karaliui, kad pataikyta taškas į 
tašką. 

Ką karalius darys — turėjo leisti dukterį ir atiduoti pusę karalystės. 
Vedė tas vaikinas karalaitę, gyveno gerai. Tik karalius visą amžių 
buvo nepatenkintas, kad jis toks vargšas, iš neturtingų, o vedė jo 
dukterį. 


ŽODYNĖLIS 


arakas Svaiginamasis gėrimas, saldi deg- 
tinė 

atšlaimas kiemas 

bylė kirvis plačiais ašmenimis 

birkavas 10 pūdų svorio matas 

čiūlė sauja, gniūžtė 

dairytis žiūrėti: Dairykis, daugiau nesi- 
leiski nieko 

dangtis stogas 

didžioji žuvis; didžuvė banginis 

dikčiai daug 

dyselys grąžulas, rodiklis (vežimo) 

dvikartė didelis, platus maišas 

dvylekis trijų skatikų pinigas; carinė 
dviejų kapeikų moneta 


gaspadorius šeimininkas 

gorčius seniau vartotas skysčių ar biralų 
matas, lygus 2,8 litro 

gudobelis laukinė obelis, šunobelė 


įklostas įklojamas daiktas 

kaladė trinka, rąsto galas 

kančius odinis rimbas, bizūnas 

kanklė plona viela 

kankolas kukulis 

kartis saikas biralams seikėti (32 gorčiai) 
keltuva galvijas, gyvulys 

kinis gyvulio guolis 

kočiotis raičiotis, voliotis 

krampas, -a sudžiūvęs, pasenęs 

kubkas taurė 

kucius lazda, pagalys, vėzdas 

kukė kepalas; banda 

kūlynas krūmai; šlapia, kupstuota vieta 
kupčius pirklys 

kvietkas gėlė 


laidyti melžti 
lakštas laiškas, raštas 


medis; medžias miškas: Eik medin, pa- 
gauk medy zuikį 
mindrė nendrė 


nevidonas nenaudėlis, nedorėlis 
niekočia gelda 
nukandabyti užmušti 


pakeltinė priverptas siūlų verpstas 
paklostas pasiklojimas 
pakopės medinis suolas prie krosnies 


pasikuopti pasislėpti 

pasinogėti užsinorėti, įsigeisti 

paustis gyvulio plaukai 

perimti pastoti kelią 

piesčius grūstuvas piestoje 

plėškė pakinktas 

plynis plikis 

pramesti uždaryti (sviestu) 

prasimesti pasitraukti į šalį 

prėslas javų prikrautas klojimo galas; 
šalinė 

pripečkas; pripečkis priežda 

pūnė diendaržis, aptvaras gyvuliams 

pūras sieksnis (pasakotojo apsirikta?) 

pušinė pušies šakų šluota 

rapelė grįžtelė 


saldaturgė paskutinis turgus prieš didesnę 
šventę 

senata aukščiausiojo karalystės teismo 
narys, pastatyti senata paskirti se- 
nata 

skarvada keptuvė 

skaudrus, -i smarkus 

skaudus, -i greitas: skaudžiau padėsi 
siuti 

skraistė platus berankovis apsiaustas 

skripka smuikas 

skristi greitai bėgti: lapė kaip gali eiti 
ir skristi 

smūtnas, -a liūdnas 

strielčius medžiotojas 

stuburas stulpas prie dūminės pirkios 
krosnies 


šėtra būda, palapinė iš lapų 

šilvija krūminga miško tankynė 

šiūpelis vėtyklė 

špilka smeigtukas 

špitolninkas parapijos prieglaudos gyven- 
tojas 


tamobilius automobilis 
tarba krepšys 

tiesė dešinė 

tuskėti su bildesiu bėgti 


uknolis tam tikra vinis pasagai kalti 
užpečkis vieta už krosnies 

vedu mudu 

zemskis žandarų viršininkas 

žiponas švarkas 


Pu as a 


„ DSPSO 99, 

„ DSPSO 100. 

„ DSPSO 103. 

„ BsLPY 4 229. 
„BsLPY 4 183. 
„ BsLPY 4 11. 
„ BsLPY 4 144. 
„ BsLPY 4 97. 

„ BsLPY 4 114. 
„ BsLPY 4 188. 
„ LTt 3 98. 
„LTt 3110. 

„ BsLPY 4 32. 
„LTr 3 119. 

„ BsLPY 4 106. 
„ BsLPY 4 123. 
„ BsLPY 4 192. 
„ LTR 372(7). 
„LTR 372(14). 
„ LTR 372(11). 
„ LTR 372(27). 
„ LTR 372(33). 
„LTR 372(54). 
„ LTR 724(147). 


„ LTR 724(103). 
„ LTt 4 125. 


„ LTR 474(18). 
„ LTR 474(4). 
„LTE 33, 
„LTt3 53, 

„ LTR 474(28). 
„LTt 3 161. 

„ DovLPI 7. 

„ DovSP 7. 

„ LTt 3 149, 
„LTR 2907(20). 
„ DovLPI 18. 

„ LTt 3 89. 

„Iš J. Dovydaičio rankraščių. 


„ LTR 3219(262). 
„LTR 3219(244), 


83(1). 


„LTR 3219(246), 


83(3). 


„LTR 3219(249), 


83(6). 


„ČUS 124. 
„ČUS 133. 
„ČUS 135. 
„ČUS 140. 


LTR 4675(12). 


„ DovSP 13. 


LTR 4675(304). 


„ LTR 4675(326). 


SALTINIAI 


„LTR 4162(247), LTRF mg. 
985 (5). 

„LTR 4162(236), LTRF mg. 
984(2). 

LTR 4155(629), LTRF mg. 
948 (3). 

„LTR 4155(628), LTRF mg. 
948 (2). 

. LTR 4152(97), LTRF mg. 
922(14). 

. LTR 4152(91), LTRF mg. 
922(8). 


LTRF mg. 
LTRF mg. 


LTRF mg. 


' Išryškintasis skaitmuo žymi šioje knygoje spausdinamos pasakos numerį, pažymėtą turinyje. Po jo 


nurodomas sutrumpinimu pažymėtas jos šaltinis. Po spausdinto šaltinio sutrumpinimo esąs skaitmuo 
rodo pasakos numerį jame; jei kūriniai nenumeruoti, po p. nurodomas puslapis. Rankraštinio ir garso 
įrašo šaltinio pirmasis skaitmuo reiškia rinkinio numerį, antrasis, skliaustuose, — kūrinio numerį jame. 

72. 
73. 
74. 
75. 
76. 
771. 
78. 
79. 
80. 
81. 
82. 
83. 
84. 
85. 
86. 


87. 
88. 
89. 


90. 
91. 
92. 
93. 
94. 
95. 


96. 

97. 

98. 

99. 
100. 
101. 
102. 
103. 
104. 
105. 
106. 
107. 
108. 
109. 
110. 
111. 
112. 


113. 


114. 


LTR 4673(29). 

LTR 4673(48). 

LTR 4673(106). 

DovSP 26. 

LTR 3427(3), LTRF mg. 94(3). 
DovLPI 27. | 
LTt 3 154. 

DovSP 11. 

LTR 4879(16). 

LTR 4879(18). 

LTR 4879(1). 

LTR 4879(12). 

LTt 3 26. 

Iš B. Kazlauskienės rankraščių. 
Iš B. Kazlauskienės rankraščių. 
Melodijos — LTR 2571(22—25). 
LTt 3 93. 

Iš B. Kazlauskienės rankraščių. 
LTR 3783(402), LTRF mg. 
488(5). 
LTR 
489 (2). 
LTR 3783(952), 
467(4). 

LTR 3783(953), 
467 (5). 

LTR 3783(981), 
472(2). 

LTR 3835(928), 
540(12). 

LTR 3835(943), 
545(5). 

LTt 3 191. 

LTR 3445(179). 
LTt 4 2. 

LTt 4 6. 

LTt 4 29. 

LTt 4 93. 

LTt 4 168. 


LTR 4628 (80). 
LTR 4628(79). 
LTR 4628(213). 


LTR 4628(230). 
LTR 4628(257). 
LTR 3975(39). 
DovSP 16. 

LTR 3975(40). 
LTR 3975(52). 
LTR 4545(427), 
1458(14). 

LTR 3858(17), LTRF mg. 
596(23). 

LTR 4545(408), 
1457(20). 


3783(405), LTRF mg. 
LTRF mg. 
LTRF mg. 
LTRF mg. 
LTRF mg. 


LTRF mg. 


LTRF mg. 


LTRF mg. 


115. 
116. 
117. 
118. 
119. 
120. 
121. 
122. 
123. 


124. 
125. 
126. 
127. 
128. 
129. 
130. 
131. 
132. 
133. 
134. 
135. 
136. 
137. 
138. 
139. 
140. 
141. 


142. 


143. 
144. 


145. 
146. 
147. 
148. 


149. 
150. 


LTR 4545(421), LTRF mg. 
1458(8). 

LTR 4545(414), LTRF mg. 
1457 (25). 

LTR 3858(33), LTRF mg. 
598(18). 

LTR 3858(34), LTRF mg. 
598(19). 

LTR 3858(416), LTRF mg. 
596(22). 

LTR 3858(30), LTRF mg. 
598(7). 

LTR 4545(68), LTRF mg. 
1449(20). 

LTR 4545(58), LTRF mg. 
1450(16). 

LTR 4545(43), LTRF mg. 
1449(19). 


LTR 4545(4), LTRF mg. 1449(4). 
LTR 4029(29). 

LTR 4029(30). 

LTR 4029(17), LTRF mg.802(2). 
LTR 4029(9), LTRF mg.799(2). 
LTR 4029(3), LTRF mg. 797(2). 
LTR 3562(39). 

LTR 3562(45). 

LTR 3562(40). 

LTR 4670(854). 

LTR 4670(1068). 

LTR 4670(540). 

LTR 4670(460). 

LTR 4670(451). 

LTR 4670(130). 

LTR 4057(4), LTRF mg. 8473). 
LTR 4057(34). 


LTR 3665(427), LTRF mg. 
407(18). 
LTR 3665(420), LTRF mg. 
408 (5). 


LTR 4061(1), LTRF mg. 809(2). 


LTR 4061(14), LTRF mg. 
810(6). 
LTR 4061(61), LTRF mg. 
823(3). 
LTR 3471(1026), LTRF mg. 
220(1). 
LTR 3471(1024), LTRF mg. 
219(10). 
LTR 3471(1041), LTRF mg. 
222(4). 


LTR 3525(3). 
LTR 3525(7). 


ZANRINĖ 
PASAKU RODYKLĖ 


Pasaulio pasakų tipai suregistruoti A. Arnės ir S. Tompsono sudarytame tarptauti- 
niame kataloge — AT (pirmasis variantas, sudarytas A. Arnės, išėjo 1911 m.). 
Jame atsispindi ir lietuvių pasakos. Savo ruožtu 1936 m. buvo išleistas lietuvių 
pasakojamosios tautosakos motyvų katalogas — LPK. 

Šioje rodyklėje pasakos grupuojamos pagal AT schemą. Kai lietuvių pasaka 
tarptautiniame kataloge neužregistruota, duodamas jos numeris LPK. Jei kūrinio 
siužetas tik panašus į kataloge nurodytą tipą, numeris rašomas skliaustuose. 
Kontaminuoti kūriniai dedami pagal svarbiausiąjį siužeto motyvą. Originalūs, abiejuose 
kataloguose neturintys atitikmenų kūriniai rodyklėje pateikiami šalia giminingų 


pasakų. 


Lapės mainai. AT 1704-20254-1581+- 
1+2421421*—43 

Viršeliokas,  Viduliokas,  Dugneliokas. 
AT 15—42 

Katinas ir gaidys. AT 61B—47 - 

Šuva ir vilkas vestuvėse. AT 1004 103— 
68 

Mažas didelį papjovė. AT !103A—84 
Ožka ir vilkas. AT 123—76 

Žuvis ir kiaulė. AT 137—104 


Geležinėlis. AT 300— 143 

Bagdonėlio daliai. AT 652Ą4-300—38 
Žirninis Jonas. AT 6504+301A—33 
Motinos vaduotojas. (AT 301A)— 139 


PASAKOS APIE 
GYVUNUS 


Varlė ir žmogus. AT I150A*—72 

Kaip Senis vilką pamargino. AT 152A 
121—54 

Šiekšta. AT 155—80 

Smalinis veršelis. AT /59—44 
Alesiutė. AT /63—85 

Senis ir vilkas. AT /63—89 

Meškos šlaunis. AT /63B*— 81 

Tik reikia kantrybės — 117 

Šuns dokumentai. AT.-200—105 


STERUKLINĖS 
PA5AKOS 


 Meškauskis, Geležminkis ir Ąžuolrovis. 


AT 301B--9 

Jonas Meškaausis. AT 306—25 
Velnių karalius ir jo duktė. AT 313 A— 
110 


Tikra ir netikra sesutė. AT 3/3E*— 
121 

Brolis nori vesti seserį. 
313H*—51 

Prarijo žemė. AT 3144-300—16 
Raganiui parduotas vargdienio sūnus. 


AT 3144+313—29 

Oželis gelbėtojas. AT 3/4B-— 45 
Karaliūnaitis ir jo žvėrys. AT 3/5—2 
Vargšas leidžia sūnų į mokslą. 4T 325 — 
10 

Jonas be baimės. AT 326— 11 
Taraputė. AT 327 A—90 , 

Ragana ir Lukošiukas. AT 327F—28 
Jonelis. AT 327F—57 

Bernas, senukas ir velniai. AT 330B— 26 
Giltinė kūma. AT 332—23 

Žąselė. AT 400—77 

Prakeiktas dvaras. AT 401A*—1 
Pelenius ir pelytė. AT 402—69 
Kumelės kaukolė. AT 402—147 < 


AT 313E*-+ 


Senukas ir trys žmogaus dukterys. LPK 


*41]— 20 
Žiurkinas karaliaus žentas. AT 425A— 
130 

Žalčio pati. AT 425M—86 

Užkeikta duktė. (AT 437) —131 

Apie žaltį. AT 440—50 
Ežiukas karaliaus dukterį 
44]—3 

Ežiukas. AT 44!1—126 
Devyniabrolė. AT 451A—49 
Vilkais paversti vaikai. AT 451A—140 
Laimės ieškotojas. AT 460 A—64 
Jonas ir varlė. AT 465A—55 
Jokimas ir jo sūnus. AT 475—12 
Meškos pirkelė. AT 480—82 
Šaltis ir bobos. (AT 480) —21 
Martynukas. AT 480A*— 48 
Mergelė , išvaduoja broliuką. 


vedė. AT 


AT 


Grojanti liepa. AT 780 — 39 

Pupelė. AT 804A — 83 

Velnias bernas. AT 6/10A — 35 
Sutaria tris naktis nemiegoti. AT 813* 
— 129 

480 A* —56 

Damartas su pyragais. AT 480C*—61 
Verpėjos tetulės. AT 501—133 
Broliai laimės ieškojo. AT 506—27 
Sidabro, aukso ir deimanto girelė. 
AT 510A—46 

Piktoji pamotė. (AT 510A)— 78 
Pamotė ir podukra. AT 511—22 
Pamotės išvaryta podukra — 132 
Žentas— moteriškė. AT 514 > 513 A — 
17 

Trečias sūnus ir karalaitė. AT 530—127 


Karalius iš vargšų. AT 530 >—- 513 A — 
150. Pagramdukas. AT 53]—5 
Vaško kumeliukas. AT 53] — 94 
Kaip laimės ieškojo — 79 

Vilkas padėjėjas. AT 550 — 60 
Neregys tėvas. AT 551 — 13 
Karaliaus sūnus ir trys seserys. 
552A + 302 — 4 

Saulė ir vėjų motina. (AT 554) — 15 
Raganos avys. (AT 556F*+) — 109 
Broliai ir raganos — 108 

Vėjas ir žmogus. AT 563 —112 
Berniukas su krepšiu grojo. 
563) — 62 

Trys kareiviai. AT 566 — 34 
Stebuklinga dūdelė. AT 570 — 93 
Nagingi meistrai. AT 575 — 91 
Du broliai. (AT 613) — 97 

Koks gyvulys? AT 621 — 148 
Utėlės lašiniai. AT 621 4 /631* — 111 
Sūnus norėjo kareiviu būti. AT 665 — 
149 

Karalienė ir jos nedoros seserys. AT 707 
— 146 

Apie gaidelį. AT 715A — 125 
Talentas. AT 735 — 6 

Žmogaus laimė. AT 735 — 96 
Nelaimė. AT 735 A—73. 

Kaip sūnus savo dalią surado. AT 737 A*— 


30) 


AT 


(AT 


PASAKOS- 
LEGENDOS 


Studentas ir senė. AT 821B — 14 
Našlaitė ir pamotė. AT 840 — 95 
Laimingo žmogaus marškiniai. 
644 — 70 


AT 


Tinginys meškos kailyje. AT 860A* 
— 99 

Gudri merga ir vaitas. AT 875 —24 
Ponaitis ir eiguliukė. AT 875—98 
Gero gyvenimo paslaptis. AT 915A—122 
Be prakaito duonos nevalgysi. (AT 
915A) — 116 

Senis išmanė laisvą dieną. AT 921A 
— 141 

Vargšas ir karalius. AT 921 + 
1557 >+ 927 A* — 100 

Astronomas ir daktaras. AT 92IC* — 71 


Žąsis su viena koja. AT 785 A — 103 
Tinginės paklostėliai. AT 1370B* — 40 
Kaip riestainiais snigo. AT 1381 — 114 
Sidabriniai rakteliai. AT 604A > 1415 
— 52 

Zuikis ant uodegos nunešė. AT 1430—31 
Piršlys ir verpėja. AT 1453 — 63 
Šiukšlės — vaistai. AT I453*** — 120 
Kiaulė į kūmas ėjo. AT !1540A — 19 
Košė iš kirvio. AT 1546 — 66 
Kareivio nuotykiai — 59 

Pono lažybos su skerdžiumi. AT 
1559A* — 106 

Už vieną grūdą — 134 

Stebuklingas žodis — 18 


NUOTYKIŲ 
PASAKOS 


Pirklys perka sūnų. AT 930 4554 — 32 
Pinigai nieko nepadeda. AT 946D* 
— 113 

Liežuvis viską gali — 74 

Laimė. AT 947B* — 7 

Karalaitis mokėsi amato. AT 949* — 92 
Vagis skrynioje. AT 956B* — 123 
Vagies - barzda — kuodelis. AT 956D 
—135 

Kaip karalius vogt ėjo. AT 961 — 128 


PASAKOS APIE KVAILĄ 
VELNIĄ 


Apie kalvį AT 1045 4 330A — 58 
Kaip ežerą raukė. AT /650 > 1045 + 
1062 Ą 1063 + 1083A — 144 


BUITINĖS 
PASAKOS 


Nevalgi virėja. AT 1562A*— 101 
Žinininkas. AT /64] — 145 

Bulius mokslą eina. AT /675 — 36 
Kisielius. AT 1667 — 119 

Piš. AT 1695 — 118 

Kaip bernas valgyti nemokėjo. AT 
1696 — 88 . 

Apie kvailus žmones. LPK *1715 + 
AT 1384 + 1540 — 142 

Du kvaili, trečias be proto. AT 1716 — 
124 

Kailiniai visiems  šventiems. LPK 
*+2428 — 137 

Pavogtas jautis. LPK *2438 — 65 

